
VEIKĖJAI 


KARALIUS EDVARDAS IV 
EDVARDAS, Velso princas, 


vėliau KARALIUS EDVARDAS Vianas sūnūs 


RIČARDAS, Jorko hercogas 

GEORGAS, hercogas Klarensas 

RIČARDAS, hercogas Glosteris, karaliaus broliai 
vėliau KARALIUS RIČARDAS III 

HENRIKAS, grafas Ričmondas, 
vėliau KARALIUS HENRIKAS VII 

KARDINOLAS BORČERIS — Kenterberio arkivyskupas 

TOMAS ROTREMAS — Jorko arkivyskupas 

DŽONAS MORTONAS — Ilio vyskupas 

HERCOGAS BAKINGEMAS 

HERCOGAS NORFOLKAS 

GRAFAS SARIS — jo sūnus 

GRAFAS RIVERSAS — karalienės Elzbietos brolis 

MARKIZAS DORSETAS ) ; į į Ba 

LORDAS GRĖJUS JOS pirmojo vyro sunus 

GRAFAS OKSFORDAS 

LORDAS HESTINGSAS 

LORDAS STENLIS 

LORDAS LOVELIS 

SERAS TOMAS VOGANAS 

SERAS RIČARDAS RETKLIFAS 

SERAS VILJAMAS KETSBIS 

SERAS DŽEIMSAS TIRELIS 

SERAS DŽEIMSAS BLENTAS 

SERAS VOLTERIS HERBERTAS 

SERAS ROBERTAS BREKENBERIS — Tauerio komendantas 

SERAS VILJAMAS BRENDONAS 

KRISTOFERIS ERSVIKAS — dvasininkas 

KITAS DVASININKAS 

EEE ledi Anos svitos didikai 

LONDONO LORDMERAS 

VILTŠIRO ŠERIFAS 

LORDO HESTINGSO PASIUNTINYS 

KARALIENĖ ELZBIETA — karaliaus Edvardo IV žmona 

MARGARITA — karaliaus Henriko VI našlė 

JORKO HERCOGIENĖ — karaliaus Edvardo IV, Klarenso ir Glosterio motina 

LEDI ANA — Edvardo, Velso princo (Henriko VI sūnaus), našlė, vėliau — kara- 
liaus Ričardo III žmona 

MAŽASIS KLARENSO SŪNUS (Edvardas, grafas Vorikas) 


MAŽOJI KLARENSO DUKTĖ (MARGARITA PLANTAGENET) 


Ričardo III nužudytųjų dvasios, lordai, dvariškiai, kunigas, raštininkas, miestiečiai, 
žmogžudžiai, pasiuntiniai, kareiviai, kalėjimo sargas 


Veiksmas vyksta Anglijoje 


PIRMAS VEIKSMAS 


I scena 


Londonas. Gatvė 
Įeina Ričardas, hercogas Glosteris 


GLOSTERIS 
Pasibaigė nesantaikos žiema, 
Po Jorko saule vasara suspindo!, 
Ir debesys, kurie taip slėgė mus, 
Palaidoti gilybėj okeano. 
Mums puošia galvas pergalių vainikai, 
Atšipę ginklai kabo lyg trofėjai, 
Kovos garsai džiaugsmingom virto šventėm, 
O rūstūs maršai — muzika švelnia. 
Išlygino raukšlėtą savo kaktą 
Atšiauriaveidis karas ir nūnai 
Nebesišvaisto ant šarvuoto žirgo, 
Grūmodamas išgąsdintajam priešui, 
O salėje vikriai tarp damų šoka, 
Kaip to gašlioji arfa įsigeidžia. 
Tik aš ne meilės nuotykiams sutvertas, 
Ne man puikuot prieš veidrodį žaismingą, 
Per daug grubiai sukaltas mano kūnas, 
Ir negaliu aš povyza oria 
Žavėti jauną nimfą lengvapėdę. 
Ir ūgio, ir grakštumo malonaus 
Klastingoji gamta man pašykštėjo; 
Neužbaigtas, bjaurus, pusiau padirbtas, 
Aš gaivalingan išmestas pasaulin 
Ir toks atrodau raišas ir nevykęs, 
Jog šunes loja, vos mane pamatę. 

Tai kas gi lieka veikti man dabar, 
Lepios taikos ir muzikos gadynėj? 

Gal saulėje stebėt šešėlį savo 

Ir vis galvot, kad išgama esu? 

Tad štai dėl ko nuo šiol, vilties netekęs 
Šias prašmatnias dienas paskirti meilei, 
Nusigręžiau nuo pramogų tuščių 

Ir piktadariu tapti pasiryžau. 

Šmeižtu, apgaule, sąmokslais gudriais, 
Kliedėjimais girtais ir pranašystėm 
Prieš savo brolį Klarensą pavyko 
Karalių man įkiršint mirtinai. 

Ir jeigu Edvardas, valdovas mūsų, 

Yra tiek pat teisingas ir teisus, 

Kiek suktas aš esu ir veidmainingas, 
Tai Klarensas bus suimtas šiandieną, 
Nes, kaip išpranašauta, raidė G 
Papėdininkus Edvardo užmuš.? 

Į sielos gelmę pasinerkit, mintys! 

Štai Klarensas ateina. 


Įeina Klarensas, lydimas sargybos,ir Brekenberis? 
Sveikas, broli. 
Kam su jumis sargybiniai ginkluoti? 
KLARENSAS 
Karalius, susirūpinęs širdingai 


Manuoju saugumu, įsakė jiems 
Į Tauerį' nuvest mane. 


GLOSTERIS Už ką? 
KLARENSAS 

Vien tik už tai, kad vadinuos Georgas. 
GLOSTERIS 


Dėl to ne jūs, milorde, esat kaltas, 
O tie, kurie jums davė tokį vardą: 
Juos ir turėtų uždaryt jisai. 
Nejau jo didenybė užsimanė 

Jus Taueryje krikštyt antrąkart?? 
Kas atsitiko, Klarensai, sakykit? 


KLARENSAS 
Kaip, Ričardai, galiu aš pasakyti 
Tai, ko ir pats gerai dar nežinau? 
Girdėjau aš tik viena — kad karaliui 
Parūpo pranašystės ir sapnai; 
Iš abėcėlės raidę G jis braukia 
Už tai, kad burtininkas kažin koks 
Esą pasakęs jam, kad raidė G 
Iš jo vaikų turės paveržti sostą. 
Aš vadinuos Georgas — ir todėl 
Sau pavojingu laiko jis mane. 
Tie ir kiti į juos panašūs niekai, 
Matyt, ir bus paskatinę valdovą 
Mane suimt. 


GLOSTERIS Taip būna visada, 
Kai moterys valdyti vyrus ima! 
Į Tauerį jus siunčia ne karalius, — 
O, ne, tai ledi Grei, tai jo žmona 
Visų šių beprotybių kaltininkė. 
Argi ne ji išvien su savo broliu, 
Antoniu Vudviliu“, žmogum garbingu, 
Įsakius buvo Tauerin pasiųst 
Ir Hestingsą, kuris paleistas šiandien? — 
Mus tyko bėdos, Klarensai. 


KLARENSAS Dievaž, 
Čia saugūs gali jaustis tik vieni 
Jos giminaičiai ir pasiuntiniai, 
Kurie kas naktį zuja tarp karaliaus 
Ir misis Šor'. Tikiuosi, jūs girdėjot, 
Kaip Hestingsas maldavo jos malonės? 


GLOSTERIS 
Taip, mūsų lordas šambelionas tol 
Ją kaip dievybę meldė nusilenkęs, 
Pako! jinai jam laisvę dovanojo. 

Man rodosi, nėra geresnio būdo 
Karaliaus prielankumui įsigyt, 

Kaip užsivilkti misis Šor livrėją 

Ir tapti jos tarnais. Nuo tos dienos, 

Kai brolis jas išaukštino taip smarkiai, — 
Jinai ir pavydi sena našlė“ 
Šeimininkauja mūsų karalystėj. 


BREKENBERIS 


Prašau atleisti, hercogai šviesiausi; 

Jo didenybė man žiūrėti liepė, 

Kad joks žmogus — vis tiek, kas būtų jis — 
Nedrįstų skyrium šnekinti jo brolio. 


GLOSTERIS 


Na, ką gi, aš patarčiau, meldžiamasis, 
Prie pašnekesio mūsų prisidėt: 

Jūs galit nebijoti išdavystės; 

Mes sakom, jog karalius išmintingas 
Ir kupinas dorybių įvairių, 

O karalienė, nors ir nejauna, 

Bet dar graži, tauri, nepavydi; 

Mes sakome, kad misis Šor — lipšni, 
Kad jos daili kojytė, puikios akys, 
Lūpytės raudonesnės už vyšnias, 
Kad moka ji žavingai paplepėti, 
Kad klesti karalienės giminė. 

Ar tai, ką jūs girdėjot, netiesa? 


BREKENBERIS 
Klausykite, milorde, kas man darbo... 
GLOSTERIS 


Brolau, su misis Šor tau būtų darbo! 
Bet mes visi, išskyrus vieną Žmogų, 
Tą darbą dirbti maža turim progų. 


BREKENBERIS 


Milorde, kas per vienas tas žmogus? 

GLOSTERIS 
Jos vyras. Eik, apskųsk mane, kad nori. 


BREKENBERIS 


Atleiskite, bet aš jus vėl prašau 
Šį pokalbį su hercogu nutraukti. 


KLARENSAS 


Kadangi taip yra jau įsakyta, 
Neprieštaraujam, Brekenberi, tau. 


GLOSTERIS 


Mes esam karalienės nemalonėj 

Ir turime klausyt. Reik skirtis, broli. 

Aš būtinai nueisiu pas karalių 

Ir jeigu žmoną Edvardo reikėtų 

Net pavadinti savo seserim, — 

Aš viską padarysiu be kalbų, 

Kad jus kaip nors išlaisvinti galėčiau. 
Nelaimė brolio — man kur kas skaudesnė, 
Negu kad sau vaizduojatės. 


KLARENSAS Žinau, 
Jog tai nelengvas smūgis mums abiem. 
GLOSTERIS 


Jūs neilgai kalėjime sėdėsit: 
Vis viena išvaduosiu jus žūt būt. 
Kol kas — apsišarvuokite kantrybe. 
KLARENSAS 
Ką padarysi! Likite sveiki. 
Klarensas, Brekenberis ir 
išeina 
GLOSTERIS 
Eik, mulki, eik, lengvatiki, tenai, 


Iš kur atgal nebesugrįši niekad. 
Keliauk! Tave aš, Klarensai, taip myliu, 

sargybiniai 

Jog tavo sielą beregint pasiųsiu 
Dangun, jei tik dangus iš mano rankų 
Šią dovaną priims. Bet kas ten toks? 
Išlaisvintasis Hestingsas ateina? 


Įeina Hestingsas 
HESTINGSAS 


Šviesusis mano hercoge, sveiki. 
GLOSTERIS 
Sveiki, mielasis lorde šambelione! 


Džiaugiuos, kad vėl kvėpuojate laisvai. 
Na, kaip vargus kalėjimo pakėlėt? 


HESTINGSAS 
Kantriai,— kaip ir pritinka suimtajam. 


Aš dar žadu atsidėkoti tiems, 
Kurių dėka man teko nukentėti. 


GLOSTERIS 


Be abejo, suprantamas dalykas. 

Ir Klarensas svajoja apie tai. 

Jo priešai — jūsų priešai, ir iš jų 

Jisai tą pačią nuoskaudą patyrė. 
HESTINGSAS 

Bėda, kai tupi sakalai narvuos, 

O maitvanagiai laisvėj plėšikauja. 
GLOSTERIS 

Na, kas girdėt svetur? 


HESTINGSAS 


Nėra svetur taip bloga kaip namie. 
Karalius — nusiminęs ir paliegęs 

Ir nuolat vis silpnėja; daktarai 
Rimtai dėl jo gyvybės nuogąstauja. 


GLOSTERIS 
Blogai, prisiekiu Povilu šventu. 

O! Jis tiek metų vargino save 

Ir netausojo kūno viešpatingo! 
Sunku net pagalvot — kokia nelaimė! 
Sakykite, jis guli patale? 


HESTINGSAS Taip. 


GLOSTERIS 
Eikite. Aš pasivysiu jus. 


Hestingsas išeina 


Tikiuosi, kad jo dienos suskaitytos; 

Bet jis suspės dar zovada greita 
Pasiųst Georgą į aną pasaulį. 

Klasta apsiginklavęs ir melu, 

Įkurstysiu aš apmaudą jo sieloj, 

Ir jeigu mano kėslai nesužlugs, 

Tai Klarensas nebesulauks rytojaus. 
Na, o po to mielaširdingas dievas 
Tegu sau ima Edvardą karalių, 

Kad būtų man čionai be jo erdviau... 
Tada aš Voriko jauniausią dukrą 

Tuoj vesiu.? Nesvarbu, kad aš jos vyrą 
Ir tėvą nugalabijau! Jei nori 

Merginos širdį užkariaut greičiau, 
Pirmiausia tapk jos vyru ir jos tėvu. 
Aš taip ir padarysiu — ne dėl to, 

Kad ją mylėčiau, ne,— tik šios vedybos 
Palengvins mano užmačias slaptas. 

Bet aš veržiuos pirm kumelio į turgų... 
Kol Edvardas ir Klarensas alsuos,— 
Grobiu nesididžiuok. Pašalink juos! 


(Išeina) 

II scena 


Londonas. Kita gatvė 
Įnešamas karaliaus Henriko VI kūnas, iš paskos eina ledi 
Ana gedulorūbaisir didikai su alebardom 


LEDI ANA 


Padėkite garbingą naštą žemėn, 

Jei tik garbė karste gulėti gali. 
Lankasterio kilnaus ankstyvą mirtį 
Apverkti noriu aš. Ledinis veide 
Romaus ir dievobaimingo valdovo! 
Lankasterio išbalę pelenai! 

Bekraujai palaikai šlovingo kraujo! 
O, leiskite raudoti man prie jūsų, 
Idant girdėtų bent vėlė karaliaus, 
Kaip sielvartauja Ana nelaiminga, 
Žmona tikroji Edvardo nukauto, 
Kurį nudūrė žmogžudžio ranka, 
Atėmusi ir tėvui jo gyvybę! 

Tos žaizdos — štai langai tie, pro kuriuos 
Tavoji siela išlėkė, ir veltui 

Į juos liūdnų akių balzamą lieju... 
Prakeikiu amžiams ranką aš ir širdį, 
Prakeikiu kraują išgamos bjauraus, 
Kuris pralieti drįso tavo kraują! 
Jokioms gyvatėms, rupūžėms, vorams, 
Jokiam nuodingam šliužui šio pasaulio 
Klaikesnio aš likimo nelinkiu 

Kaip tavo užmušėjui nelabajam! 

Jei šitas niekšas kūdikio sulauks, 
Tegu jisai anksti, prieš laiką gimsta, 
Visas blogybes tėvo paveldėjęs; 
Tegu jis būna pabaisa Žmonių, 

Kad motina, naujagimį išvydus, 

Jo išvaizda kraupia pasibaisėtų! 

Jei žmoną jis turės, tegu jinai 
Staiga našle palieka nelaiminga 

Ir ne mažiau lai kenčia už mane, 

Nustojusią tavęs ir savo vyro! — 

Iš Povilo bažnyčios grabą šventą 
Gabenkite į Čertsio vienuolyną!“ 

Ir jį tenai nuleiskite kapan, 

O jeigu jūs pavargsit nuo naštos, 
Tai atsikvėpti stabtelėkit vėl, 

Idant aš vėl galėčiau paraudoti 

Prie Henriko, karaliaus mūsų, kūno. 


Įeina Glosteris 


GLOSTERIS 
Sustokite! Padėkit žemėn karstą. 
LEDI ANA 


Koksai raganius atsiuntė tą kipšą 
Sudrumsti mūsų žygio pamaldaus? 


GLOSTERIS 


Greičiau padėkit grabą, nevidonai, 
Arba, prisiekiu Povilu šventu, 
Neklaužada taipogi bus grabe. 


DIDIKAS 
Praleiskit kūną, hercoge. Iš kelio! 
GLOSTERIS 


Klausyk, ką tau sakau, šunie nešvankus! 
Tuoj savo alebardą atitrauk,— 

Arba tave, storžievi įžūlus, 

Aš, dievaži, spirte nuspirsiu žemėn. 


Nešikai deda grabą ant grindų 
LEDI ANA 


Jūs išsigandot? Drebate iš baimės? 
Deja, aš jūsų kaltint nemanau: 

Jūs — irgi Žmonės, o žmogaus akis 
Bejėgė prieš šėtoną. Dink iš čia, 
Tu pragaro pasiuntiny šiurpus! 
Tu nugalėjai kūną šį mirtingą, 

Bet sielos jo nepavergei. Išnyk! 
GLOSTERIS 


Žavingoji, palaimintoji ledi, 
Nepykit, susimildama, taip baisiai. 


LEDI ANA 


Dėl dievo meilės, eik šalin, šėtone, 
Palik ramybėj mus! Pasaulį šviesų 

Tu pavertei mums pragaru tamsiu, 
Pripildei jį klyksmų ir prakeikimų... 
Štai, pasidžiauk baisingais savo žygiais, 
Gėrėkis savo kruvinais darbais! 
Žiūrėkit, o, žiūrėkit, džentelmenai, 

Į užmuštojo Henriko žaizdas — 

Jos atsivėrė vėl, jos vėl kraujuoja!!! 
Baidykle, rausk! Rausk, nuograuža šlykšti! 
Nuo vieno tavo žvilgsnio kraujas pliaupia 
Iš gyslų šių bekraujų ir šaltų. 
Siaubingas, neregėtas tavo darbas 

Ir tvaną šį sukėlė neregėtą. 

O dieve, tu sukūrei šitą kraują, 

Tu ir turi atkeršyti už jį! 

O žeme, šitą kraują tu sugėrei, 

Tu ir turi atkeršyti už jį! 

Dangaus perkūne, žmogžudį nutrenk! 
Tu gyvą jį ryte praryki, žeme, 
Aplaistyta krauju kilnaus valdovo, 
Kurį ranka siaubūno šio nudėjo! 


GLOSTERIS 


Jums atlaidumas svetimas, miledi; 
O liepia jis geru mokėt už bloga 
Ir laimint tuos, kurie prakeikė mus. 


LEDI ANA 
Nedorėli, tau svetimi yra 
Įstatymai ir dievo, ir žmonių. 
O juk, man regis, net žvėris laukinis, 

Ir tas pažįsta gailestį. 


GLOSTERIS Bet aš 
Jo nepažįstu — ir nesu žvėris. 
LEDI ANA 


O, nuostabu, kad velnias sako tiesą. 


GLOSTERIS 


Dar nuostabiau, kad angelas taip širsta. 
Leisk man, dievybe, pažiba pasaulio, 
Nuimti nuo savęs piktadarybes, 

Kurių nesu įvykdęs niekuomet. 


LEDI ANA 


Leisk man, bjaurybe, išnara gyvatės, 
Tave prakeikti už piktadarybes, 
Kurias esi įvykdęs tu tikrai. 


GLOSTERIS 


Įkūnyta grožybe, aš norėčiau 
Bent kartą išsiteisint prieš tave. 


LEDI ANA 


Įkūnyta šlykštybe, jeigu nori 
Kaip reikiant išsiteisint,— pasikark. 


GLOSTERIS 
Aš tuo būdu patsai save pasmerkčiau. 
LEDI ANA 


Ne, tuo būdu išteisintum save, 
Teisingai atsikeršydamas tam, 
Kurs tiek Žmonių nužudė neteisingai. 


GLOSTERIS 
O jeigu aš jų niekad nežudžiau? 
LEDI ANA 


Kodėl gi jų nėra gyvųjų tarpe? 
Tai tu juos, velnio išpera, nudobei. 

GLOSTERIS | 

Ne, aš nesu užmušęs jūsų vyro. 
LEDI ANA 

Vadinasi, jis gyvas tebėra? 
GLOSTERIS 


Deja: jį Edvardo ranka nukovė. 


LEDI ANA 


Begėdiškai meluoji! Karalienė 

Margarita juk matė tavo kardą, 

Garuojantį nuo jo pralieto kraujo, — 

Tą patį kardą baisųjį, kurį 

Buvai beįsmeigiąs ir jos širdin, 

Bet broliai smūgį nukreipė į šalį. 
GLOSTERIS 


Tatai padarė jos kandus liežuvis, 
Kuris ant mano nekaltos galvos 
Suversti bandė jų nusikaltimą. 


LEDI ANA 
Ne: tai padarė piktas tavo protas, 
Kuriam skerdynės rūpi amžinai. 
Tu užmušei karalių! 
GLOSTERIS Sutinku. 


LEDI ANA 


Tu sutinki? O, kad sutiktų dievas 
Tave, žalty, prakeikti už niekšybes! 
Jis buvo toks taurus ir malonus! 


GLOSTERIS 


Dėl to priglobė jį dangaus valdovas. 


LEDI ANA 
Taip, jis danguj, kur neįžengsi tu. 

GLOSTERIS 


Už visa tai jis turi man dėkoti: 

Aš jam padėjau nukeliauti ten, 

Kur jam pritinka būt labiau kaip žemėj. 
LEDI ANA 

Tau būt pritinka vien tik pragare. 


GLOSTERIS 
Atleiskit, dar yra viena vietelė... 


LEDI ANA 
Kalėjimas? 
GLOSTERIS Ne, jūsų miegamasis. 


LEDI ANA 
Kad tau prapultų miegas! 


GLOSTERIS Taip ir bus, 
Kai atsigulsiu su jumis, miledi. 


LEDI ANA 
Tikėkimės. 

GLOSTERIS Aš tuo neabejoju. 
Bet laikas jau, mieloji ledi Ana, 
Nutraukti mūsų sąmojo turnyrą 
Ir pereiti prie rimtesnės kalbos: 
Ar ne tiesa, tikrasis kaltininkas 
Ir Henriko, ir Edvardo mirties 
Tiek pat sau nusipelno pasmerkimo, 
Kiek šių Plantagenetų užmušėjas? 


LEDI ANA 
Tu — kaltininkas, tu — ir žmogžudys. 


GLOSTERIS 


Ne, visko kaltininkas — jūsų grožis: 
Tai jis, tai jis vaidenos man nakčia 
Ir šaukė išžudyt pasaulį visą, 

Kad tik prie jūsų malonios krūtinės 
Galėčiau valandėlei prisiglaust. 

LEDI ANA 


Jei patikėčiau tavimi, žmogėdra, 
Tai aš pati nuo veido sau nagais 
Su oda nudraskyčiau šitą grožį. 


GLOSTERIS 
Ne, niekad nepakęstų mano akys, 
Kad šitaip žūtų grožis įstabus; 
Kol aš čionai, — nepadarysit to. 
Kaip saulės spinduliai gaivina žemę, 
Gaivinat jūs mane. Jūs — mano saulė, 
Jūs — manojo gyvenimo šviesa. 
LEDI ANA 
Mirtis tegu aptemdo ją greičiau! 
GLOSTERIS 


Nekeik savęs be reikalo, gražuole: 
Tu — manojo gyvenimo mirtis. 


LEDI ANA 
Jei būtų taip, atkeršyčiau aš tau. 
GLOSTERIS 


Kokia keista, nežmoniška mintis — 
Atkeršyt tam, kuris tave pamilo. 


LEDI ANA 


Kokia teisinga ir puiki mintis — 
Atkeršyt tam, kurs atėmė man vyrą! 
GLOSTERIS 


Tas, kas su vyru perskyrė tave, 
Padės tau kitą susirast — geresnį. 


LEDI ANA 
Už jį geresnio nėr visam pasauly. 
GLOSTERIS 


Yra žmogus pasaulyje, kurs myli 
Tave daug aistringiau negu anas. 

LEDI ANA 

Sakyk man, kas gi jis? 
GLOSTERIS Plantagenetas. 
LEDI ANA 

Taip, tuo vardu vadinos mano vyras. 
GLOSTERIS 

Toks pat jo vardas, būdas jo — kitoks. 
LEDI ANA 


Kur tas žmogus? 


GLOSTERIS Čionai. 
Ledi Ana spjauna į jį 
Kam šitie spjūviai? 
LEDI ANA 
Norėčiau, kad pavirstų jie nuodais! 
GLOSTERIS 


Dar niekad iš tokių žavingų lūpų 
Nuodai netiško. 


LEDI ANA Nemačiau dar niekad 
Aš nuodingesnio šliužo negu tu. 
Išnyk! Tu man užnuodijai akis. 


GLOSTERIS 
Ne, tavo akys — man nuodai, miledi. 
LEDI ANA 
Lai jos tave užmuš kaip basiliskas. 
GLOSTERIS 
Lai būna taip,— tiktai lėta mirtim 
Nebekankink manęs! O, tavo žvilgsnis 
Lyg kūdikiui užtvindė man akis 


Sūrių, gėdingų ašarų upeliais,— 
Akis, kurių nė karto ligi šiol 

Rasa gailestingumo nesuvilgė — 

Nei tuo metu, kai Klifordas niūrus 

Prieš Retlandą pakėlė kalaviją!“ 

Ir Edvardas drauge su mano tėvu 

Apsiverkė, išgirdę vaiko šauksmą, 

Nei tąsyk, kai karingas tavo tėvas, 

Be paliovos kukčiodamas lyg vaikas, 

Įsigraudinęs pasakojo mums, 

Kaip mirė mano tėvas — ir aplinkui, 

Tarytum medžiai po rudens lietum, 

Šlapiais veidais visi liūdnai stovėjo, — 

Tik mano vieno išdidi akis 

Paniekė rūsčiai ašarą graudingą; 

Ir štai, ko neišspaudė liūdesys, 

Išspaudė tavo grožis, nuo kurio 

Aš apakau beverkdamas. Nei priešo, 

Nei draugo aš nesu maldavęs niekad, 

Lipšnių ir meilikaujamų kalbų 

Liežuvis mano niekad nežinojo, 

Bet tavo žavesys — dabar man viskas, 

Į jį kreipiuosi atšiauria širdim — 

Ir iš širdies savaime plaukia žodžiai. 
Ledi Ana pašaipiai žiūri į jį 

Taip nekraipyk su pašaipa sau lūpų, — 

Jos duotos tau ne tam, o bučiniams. 

Jei tavo apmaudingoji širdis 

Atlyžti neįstengia, tai prašau — 

Štai mano kardas puikiai išgaląstas, 

Įsmeik jį ligi rankenos čionai 

Ir iš nelaisvės išvaduok man sielą, 

Kuri, miledi, dievina tave. 

Žiūrėk, lemtingo smūgio laukiu aš 

Ir, mylinčią krūtinę atsidengęs, 

Keliaklupsčias maldauju sau mirties. 


Jis apnuogina sau krūtinę; ledi Ana bando jį nudurti 


Greičiau! Tai aš juk Henriką nukoviau, 
Susiviliojęs tavo žavumu. 

Skubėk! Tai aš juk Edvardą nudūriau, 
Apsėstas tavo dangiškojo grožio. 
Ledi Ana išmeta kardą iš rankų 
Paimk šį kardą — ar paimk mane. 
LEDI ANA 


Stok, veidmainy. Aš tau mirties geidžiu, 
Bet būti tavo budeliu — nenoriu. 


GLOSTERIS 


Tai pasakyk, kad aš nusižudyčiau — 
Ir nebėra manęs. 


LEDI ANA Aš jau sakiau. 


GLOSTERIS 


Ne, tu buvai tuomet per daug įtūžus. 
Bet vieną tik žodelį vėl ištark, 

Ir ta ranka, kuri iš meilės tau 

Yra nukovus mylimąjį tavo, 

Iš meilės tau mielai nukaus ir tą, 
Kuris tave užvis labiausiai myli, 

Ir tai bus tavo nuopelnas taip pat. 


LEDI ANA 

Kad aš žinot galėčiau tavo širdį! 
GLOSTERIS 

Liežuvis mano tau atvėrė ją. 
LEDI ANA 

Bijau, ar nemeluoja jie abu. 
GLOSTERIS 

Tada nėra tiesos visam pasauly. 
LEDI ANA 

Na, įsidėki kardą į makštis. 
GLOSTERIS 


Vadinasi, tarp mudviejų taika? 

LEDI ANA 
Vėliau tu sužinosi apie tai. 
GLOSTERIS 
Bet aš galiu gyventi viltimi?.. 
LEDI ANA 
Viltim gyventi dera kiekvienam. 
GLOSTERIS 
O, malonėk priimti šitą žiedą! 
LEDI ANA 
Kas priima, tas nieko dar neduoda. 
(Užsimauna žiedą) 
GLOSTERIS 
Žiūrėk, kaip jis pritapo tau prie piršto! 
Taip lygiai mano kenčianti širdis 
Visa pritapo prie tavęs. Paimk ją 
Drauge su žiedu: tavo mes abu. 
Ir jeigu leisi dar vienos malonės 


Prašyti savo vergui nuolankiam, 
Jis tuo laimingas jausis amžinai. 


LEDI ANA 
Ko nori tu? 


GLOSTERIS Kad rūpesčius liūdnus 
Jūs teiktumėtės tam dabar palikti, 
Kam gedulas pritinka pats savaime, 
Ir vyktumėt į Krosbį'* kuo greičiau; 
O aš monarchą Čertsio vienuolyne 
Palaidosiu su atgaila gilia 
Ir, kapą jo pagerbęs iškilmingai, 
Taipogi atsiskubinsiu tenai. 

Dėl įvairiausių priežasčių slaptų 
Suteikit man šią paslaugą, maldauju. 
LEDI ANA 


Mieliausiu noru. Aš labai džiaugiuos, 

Kad šitaip atgailauti pasišovėt. 
Na, Treseli ir Berkli, galim eit. 


GLOSTERIS 
Sudie man pasakykite. 


LEDI ANA Neverta. 
Bet jei mane jūs gundot pataikauti, 
Vaizduokitės, jog aš jau pasakiau. 


Ledi Ana, Treselis ir Berklis išeina 


GLOSTERIS 

Prašau išnešti kūną, mano ponai. 
DIDIKAI 

Kur, hercoge, gabenti jį — į Čertsį? 
GLOSTERIS 


Ne, pas Karmelitus. Aš ten atvyksiu. 
Visi, išskyrus Glosterį, išeina 


Kas taip kada mokėjo meilikauti, 
Taip įsiteikti moteriai kaip aš? 

Ji — mano! Bet ilgai jos nelaikysiu. 
Kaip! Nudaigojęs vyrą jos ir tėvą, 
Aš ją pagautą pykčio užklupau, 
Kada, nuo prakeikimų dusdama, 
Ties kruvinu lavonu ji raudojo, 

Kai dievas, kai jos sąžinė ir viskas 
Sutartinai bylojo prieš mane,— 

Ir štai be niekur nieko, tik su velnio 
Ir žvilgsnių pataikūniškų pagalba 

Aš ją užkariavau — aš, vienas pats! 
Cha! 

Nejaugi dingo jai iš atminties 

Jos vyras, princas Edvardas šaunusis, 
Kurį prieš porą mėnesių maždaug 
Aš Tjuksbery įdūkęs nužudžiau? 
Karališko tikrai jis buvo stoto, 

Švelnus, narsus, protingas — kitą tokį 
Negreit dosnioji motina gamta 

Galės pasauliui vėlei pagimdyti. 

Ir ką gi? Ji iš savo aukštumos 

Akis nukreipia į mane, į tą, 

Kurs pačiame žydėjime auksiniam 
Skinte nuskynė Edvardą gražuolį 

Ir nykų patalą našlės jai davė,— 
Taip, į mane — į šlubą, luošą, kreivą, 
Nevertą nė dalelės vyro jos! 

Tegu prasmenga mano hercogystė, 
Jei dėl savęs neklydau visą laiką! 

Ką rado ji many, nesuprantu, 

Bet aš, kaip dievą myliu, jai atrodau 
Stebėtinai dailus ir apveidus! 

Aš nusipirksiu veidrodį žūt būt, 

Tris tuzinus siuvėjų pasikviesiu 

Ir liepsiu jiems aprengt mane madingai, 
Kad pagražėt galėčiau dar labiau. 
Jei šitaip aš pasikeičiau staiga, 

Tai sutinku bent kiek ir primokėti. 
Bet iš pradžių negyvėlį pakaskim, 

Na o paskui atgal pas savo damą 
Padūsauti keliausime. Dangau, 

Lai saulė vietoj veidrodžio man švyti: 
Šešėlį savo noriu pamatyti! 

(Išeina) 


III scena 


Londonas. Karaliaus rūmai 
Įeina karalienė Elzbieta, lordas Riversas 
ir lordas Grėjus 


RIVERSAS 


Truputį pakentėkit, karaliene: 
Jo didenybė greit pagis, tikrai. 

GRĖJUS 
Jį patį graužia jūsų graužatis. 
Dėl dievo meilės, būkite žvalesnė, 
Linksmu žodžiu pamudrinkite jį. 
KARALIENĖ ELZBIETA 


Kas bus su manimi, kai jis numirs? 


GRĖJUS 
Vienintelė nelaimė gresia jums — 
Netekti vyro. 


KARALIENĖ ELZBIETA Šitokia nelaimė 
Visas nelaimes praneša kartu. 
GRĖJUS 
Jums dievas dovanojo šaunų sūnų: 
Jisai galės paguosti jus bėdoj. 
KARALIENĖ ELZBIETA 


Jis jaunas dar — ir Glosteriui kol kas 
Karalius jo jaunatvę patikėjo. 
O Glosteris nemėgsta mūs visų. 


RIVERSAS 
Ar jis yra paskirtas jau globėju? 
KARALIENĖ ELZBIETA 


Tuo tarpu ne, bet viskas jau nuspręsta. 
Jei nepasveiks karalius, taip ir bus. 


Įeina Bakingemas ir Stenlis 
GRĖJUS 


Čionai ateina lordas Bakingemas 
Ir Stenlis. 


BAKINGEMAS Labą dieną karalienei! 
STENLIS 
Grąžink jai, dieve, senąją linksmybę! 

KARALIENĖ ELZBIETA 


Grafienė Ričmond vargiai bepritars 
Tokiems geriems linkėjimams, milorde. 
Tačiau, nors jūsų ji yra Žmona, 

Nors ji manęs nemėgsta'“,.— būkit tikras: 
Už paiką jos šiurkštumą, mielas Stenli, 
Bloga valia neatmokėsiu jums. 


STENLIS 


Prašau jus, karaliene, netikėkit 

Jos priešų pavydžių šmeižtais vylingais, 

O jeigu kas su pagrindu rimtu 

Ją kaltintų,— nepeikit už silpnybes, 

Nes šaknys jų — ne pagiežoj slaptoj, 

Bet, reik manyt, jos prigimty liguistoj. 
RIVERSAS 

Milorde, šiandien matėte karalių? 
STENLIS 


Su hercogu drauge prieš valandėlę 
Mes buvom aplankyt jo didenybės. 


KARALIENĖ ELZBIETA 

Ar sveikata jo taisosi, milordai? 
BAKINGEMAS 

Karalius buvo linksmas. Geras ženklas. 
KARALIENĖ ELZBIETA 

Padėk jam dieve! Jūs su juo kalbėjot? 
BAKINGEMAS 


Kalbėjom, karaliene. Nori jis 

Su Glosteriu sutaikint jūsų brolius 
Ir lordą šambelioną. Jiems visiems 
Valdovas liepė pas save atvykti. 


KARALIENĖ ELZBIETA 


Linkiu kloties geriausios! Bet, deja: 

Labai trapi man rodos mūsų laimė. 


Įeina Glosteris, Hestingsas ir Dorsetas 
GLOSTERIS 


Gana! Man nusibodo tos šunybės! 
Kas bėginėja pas karalių skųstis, 
Kad aš — įsivaizduokite! — stačiokas 
Ir nekenčiu visų? O, dievaži, 

Tokiais piktais, maištingais plepalais 
Monarchą gali tas nebent maitinti, 
Kas jo patsai nekenčia. Tik dėl to, 
Kad aš ne gražbylys, ne palaižūnas, 
Nemoku į akis saldžiai šypsotis, 
Vaipytis, veidmainiaut, šunuodegaut 
Ir tuūpčioti, ir linkčiot mandagiai 
Nelyginant prancūzas ar beždžionė, — 
Aš jiems atrodau priešas užkietėjęs! 
Nejaugi doras ir tiesus žmogus 
Negali pagyventi sau ramiai, 

Kad nuolat nedrabstytų jo purvais 
Visokie landūs, šilkaskverniai šelmiai! 


RIVERSAS 
Kam teikiat garbę šitais žodžiais? 


GLOSTERIS Tau, 
Neturinčiam garbės savy nė lašo! 
Kada tave aš įžeidžiau? Ir kuo? 

Ką padariau aš bloga tau? Ar tau? 

Ar šiaip kam nors kitam iš tos gaujos? 

Kad jūs visi suruktumėt! Karalius 

(Tegu nuo jūsų dievas jį apsaugo!) 

Nespėja atsikvėpt ir atsigint 

Nuo įžūlių, begėdiškų skundikų. 
KARALIENĖ ELZBIETA 


Ne, mielas broli Glosteri, jūs klystat. 
Be abejo, iš poelgių ir žodžių 
Karalius pastebėjo jumyse 

Tą gilią neapykantą, kurią 


Ričardas III 


Jūs jaučiat mano broliams ir sūnums 
Ir mano asmeniui; todėl jisai 
Neprašomas, be žygių iš šalies, 
Nusprendė savo nuožiūra aukščiausia 
Jus patį atsikviest ir išsiaiškint 

Tos paslėptos nesandoros šaltinį, 

Kad būtų jį pašalinti lengviau. 


GLOSTERIS 


Nesuprantu... Pasaulis taip sugedo, — 
Jame priviso tiek plėšrių apuokų, 

Jog sakalui nutūpti vietos nėr. 
Kiekvienas juokdarys — dabar didikas, 
Greit bus visi didikai juokdariais. 


KARALIENĖ ELZBIETA 


Taip, hercoge, mes žinome gerai, 
Ką šitai reiškia: jūs pavydit man 

Ir mano artimiesiems. Dieve duok 
Man neturėti reikalo į jus! 


GLOSTERIS 


Tuo tarpu dievas davė mums nelaimę 
Kaip tik turėti reikalą į jus. 
Kalėjiman įstumtas mano brolis; 

Aš pats į nemalonę patekau; 
Aukštuomenė gėdingai užguita, 

O į paviršių tas šiandieną kelias, 

Kas vakar buvo plikas kaip tilvikas. 
Ir visa tai per jus. 


KARALIENĖ ELZBIETA Prisiekiu tuo, 
Kuris man lėmė šion baugion viršūnėn 
Įkopti iš palaimintos buities, 

Kad aš jo didenybės niekuomet 
Prieš Klarensą nekursčiau, o kaipsyk 
Jį gyniau visados, kiek leido jėgos. 
Keisti, nešvankūs jūsų įtarimai, 
Milorde, skaudžiai įžeidė mane. 

GLOSTERIS 

Nejaugi išsiginsite ir to, 

Kad Klarensą visai dar neseniai 

Jūs esate kalėjiman įgrūdus? 
RIVERSAS 

Milorde, ar jinai neturi teisės... 
GLOSTERIS 


Mes žinom, žinom! Aišku kaip diena: 
Ji, sere, turi teisę mums meluoti, 

Jus — titulais ir laipsniais apdalint 

Ir skelbt nesidrovėdama paskui, 

Kad viską jūsų nuopelnai nulėmę. 

Ko tik jinai negali? Kas jai draudžia... 


RIVERSAS 
Ką draudžia? 
GLOSTERIS 


Kas draudžia apsidrausti — susirast 
Viengungį geltonsnapį karaliūkštį 

Ir ištekėt už jo? Senelė jūsų 

Gal dar prastesnį vyrą buvo gavus... 


KARALIENĖ ELZBIETA 


Per daug ilgai aš, Glosteri, kenčiau 
Patyčias jūsų ir keiksmus tulžingus, 
Turėsiu, dievaži, jo didenybei 
Pranešti apie tuos įžeidimus. 
Geriau man eiti kaiman piemenauti, 
Negu sėdėti soste ir klausyt, 

Kaip maitoja mane ir užgaulioja. 


Scenos gilumoje pasirodo karalienė Mar garita 
Nelinksma būti anglų karaliene! 
KARALIENĖ MARGARITA (į šalį) 


Duok dieve, kad tau būtų dar liūdniau! 
Tu šlovę mano atėmei ir sostą. 

GLOSTERIS 


Jūs gąsdinat mane karalium? Ką gi! 
Išdėkit viską jam — ir kuo plačiau! 
Prireikus jo akivaizdoj aš pats 
Patvirtinsiu kiekvieną savo žodį, 
Nors Taueris man grėstų už tatai. 
Daugiau tylėti aš nebegaliu: 

Jau visiškai pamiršo mano triūsą! 


KARALIENĖ MARGARITA 


Mes puikiai jį atsimenam, šėtone! 
Tu mano vyrą Tauery nudėjai, 
O Tjuksberyje — vargšą mano sūnų. 


GLOSTERIS 


Kai tu dar karalienė nebuvai 

Ir tavo vyras nesėdėjo soste, 

Aš kaip arklys jam dirbau įsiręžęs, 

Aršius jo priešus roviau su šaknim, 

Nesigailėjau nieko jo draugams, 

Vardan jo kraujo liejau savo kraują. 
KARALIENĖ MARGARITA (į šalį) 

Ir kraują tų, kurių jūs neverti. 
GLOSTERIS 

Jūs ėjot su Lankasteriais išvien — 

Ir jūs pati, ir jūsų vyras Grėjus, 

Ir Riversas. Ar priešo eilėse 

Sent-Olbense nekrito lordas Grėjus? 

Jei susilpnėjo jūsų atmintis, 

Galiu primint, kas buvote seniau 


Ir kas dabar jūs esat, o taipogi 
Kas aš buvau pirma ir kas esu. 


KARALIENĖ MARGARITA (į šalį) 


Buvai tu visad niekšas kraugerys — 
Ir toks likai. 


GLOSTERIS O Klarensas vargšelis 

Sulaužė duotą priesaiką, deja, 
Ir, savo uošvį Voriką pametęs!? 
(Atleisk jam, Jėzau!)... 


KARALIENĖ MARGARITA (į šalį) Dieve, jį nubausk! 
GLOSTERIS 


Už Edvardo karūną stojo kautis; 
Šiandieną gi jam atpildas už tai — 
Kalėjimas!.. O, viešpatie, kad aš 
Turėčiau, kaip ir Edvardas, ne širdį, 
O titnagą,— ar tegu jo širdis 

Atlyžta, suminkštėja kaip manoji! 

Ne, būdamas toks vaikiškas ir kvailas, 
Pražūsiu šiam pasauly... 


KARALIENĖ MARGARITA (į šalį) Tai pražūk 
Ir nugarmėk į pragaro bedugnę! 
Tenai sau karaliauk, dvasia piktoji! 


RIVERSAS 


Mes narsiai, lorde Glosteri, kovojom, 
Bet priešui netarnavom, netiesa: 
Mes gynėme teisėtą mūs valdovą 
Ir jūsų ginti stosim panašiai, 
Jei būsite karalium. 
GLOSTERIS Aš — karalium? 
Mieliau sutiksiu būti nešiku... 
Koktu man apie tai net pagalvoti! 


KARALIENĖ ELZBIETA 


Jei jums, milorde, nelabai smagu 
Yra galvot apie karaliaus sostą, 
Tai dar menkesnis malonumas man 
Yra sėdėti karalienės soste. 


KARALIENĖ MARGARITA (į šalį) 
Taip, menkas malonumas, nėr kalbos, 
Nes aš čia karalienė — tik be sosto. 
Nebeturiu jėgų daugiau kentėti. 
(Išeina į priekį) 

Sakykite, piratai, ko jūs siaučiat? 

Dėl mano turtų riejatės? Kodėl 
Jūs virpate iš baimės prieš mane? 
Jei savo karalienei nusilenkti 
Nenorite,— drebėkit, maištininkai! 
(Glosteriui) 

Meilingas niekše, ko nusigrįžai? 


GLOSTERIS 
Raukšlėta ragana, ko tu šauki? 


KARALIENĖ MARGARITA 


Šaukiu apie baisingas eibes tavo,— 
Neišsisuksi nuo manęs vis vien! 


GLOSTERIS 
Tu ištremta — ir gresia tau mirtis. 


KARALIENĖ MARGARITA 


Tiesa. Bet man lengviau namie numirti, 

Negu gyvent nykiam ištrėmime. 

Grąžink man vyrą žuvusį ir sūnų. 

(Karalienei Elzbietai) 

O tu — man karalystę atiduok, 

Klausykite visi jūs mano valios! 

Kartėlį savo perleidžiu aš jums, 

Beširdžiai pagrobėjai mano laimės! 
GLOSTERIS 


Tada, kai mano tėvui prakilniam 
Uždėjai tu karūną popierinę, 

Kai ašaros iš jo akių pasruvo 

Ir Retlando nekaltojo krauju 
Suvilgytą mažytę skepetaitę!“ 

Su pašaipa davei jam nusišluostyt,— 
Tada prakeikė hercogas tave, 

Ir įžeistos jo sielos prakeikimą 

Tu ligi šiol tebejunti. Tai dievas 
Tave taip rūsčiai plaka, o ne mes. 


KARALIENĖ ELZBIETA 
Skriaudėjus baudžia dievas: jis — teisingas. 

HESTINGSAS 


Be jokio gailesčio užmušti vaiką — 
Žiaurumas negirdėtas, iš tiesų! 


RIVERSAS 
Išgirdę tai, tironai net pravirko. 


DORSETAS 
Kiekvienas keršto dieną pranašavo. 


BAKINGEMAS 
Nortamberlendas verkė, tai išvydęs. 
KARALIENĖ MARGARITA 


Stebėtina! Ką tik, prieš man ateinant, 
Jūs plūdotės ir buvot pasiruošę 

Į gerklę įsikibti viens kitam, 

Dabar gi urmu puolate mane! 
Nejaugi Jorko mestas prakeikimas 
Yra toks nepalenkiamas, jog niekas — 
Nei Henriko ir Edvardo mirtis, 

Nei tremtinės apverktina dalia, 

Nei sosto netekimas — neatsvėrė 

To pienburnio išpaikinto mirties? 

Jei prakeikimai, debesis pramušę, 
Pakilti gali iki pat dangaus, 

Tai prasiskirkit, debesys lėti, 

Ir mano prakeikimams duokit kelią! 
Lai ne kovoj karalius jūsų krinta, 

O persirijęs miršta nuo ligos 


Kaip mūs karalius — nuo žudiko rankos! 


Lai Velso princas, Edvardas tavasis, 
Kaip Velso princas, Edvardas manasis, 
Jaunystės metuos žūva nelemtai! 

Tu, neteisėta britų karaliene, 

Visas kartybes mano išbandyk — 
Palaidok savo šlovę ir vaikus 

Ir vis gyvenk pasaulyje ir krimskis, 
Kai tavo sostą pasiglemš kita! 

Lai trumpaamžė būna tavo laimė 

Ir tol tave skausmai ir kančios lydi, 
Kol mirsi tu kaip vieniša našlė, 

O ne kaip anglų žemės karalienė! 
Jums, Dorsetai ir Riversai, kurie 
Kartu su lordu Hestingsu stebėjot, 
Kaip liejas kraujas manojo sūnaus, 
Jums dievas tegul pražūtį pasiųs, 
Nedavęs nė sulaukti žilo plauko! 


GLOSTERIS 


Ar viskas jau, sukembusi pikčiurna? 


KARALIENĖ MARGARITA 


Ne, tau dabar eilė! Klausyk, šunie! 
Jei dievas turi savo atsargoj 

Baisybių didesnių, negu linkiu tau, 
Tegu jis tolei jų neišeikvoja, 

Kol tavo nuodėmės nunoks,— o tąsyk 
Lai trenkia jo rūstybė į tave, 
Žlugdytojau ramybės šio pasaulio! 

Lai sąžinės kirmis tave sugraužia! 

Lai tau draugai atrodo išdavikais, 

O išdavikai — amžinais draugais! 

Jei miegas tau kada sumerks akis, 
Lai slegiantys sapnai tave kamuoja, 
Pilni velnių ir pragariško siaubo! 

Tu — pašlemėkas, tu — knislus kuilys!", 
Tu — atmata gamtos, kuprota šmėkla, 


Paties šėtono išpera kraupi, 
Gėdingas vaisius motinos ir 


tėvo! 


Tu — nedorybių kratinys! Tu, tu... 


GLOSTERIS 
Margarita. 
KARALIENĖ MARGARITA 
GLOSTERIS 
KARALIENĖ MARGARITA 


Ne, anaiptol. 


Ką, Ričardai? 
Šaukei tu? 

GLOSTERIS Atleisk, aš pagalvojau, 
Kad tu mane vainojai čia... 


KARALIENĖ MARGARITA O kaipgi? 
Tik man jokių atsakymų nereik. 
O, netrukdyk užbaigti prakeikimų. 


GLOSTERIS 

Aš juos baigiau, ištaręs tavo vardą. 
KARALIENĖ ELZBIETA 

Tu nejučiom pati save prakeikei. 
KARALIENĖ MARGARITA 


Ak, karalienės iškamša blanki! 

Kam cukrų tu, pamišėle, barstai 

Ant to išpampusio, nuodingo voro, 

Kuris apraizgė tinklais jau tave? 

Tu, paikše, prieš save galandi peilį! 

Ateis diena, kai su manim sykiu 

Prakeiksi šitą rupūžę kuprotą! 
HESTINGSAS 

Užtenka tau, melage, šunburniaut! 

Žiūrėk, kad neprarastume kantrybės. 


KARALIENĖ MARGARITA 
Begėdžiai! Jūs įsiutinot mane! 
RIVERSAS 
Patarčiau pasimokyt mandagumo. 
KARALIENĖ MARGARITA 


Pramokite jo patys iš pradžių. 
Jūs — mano valdiniai, o aš — valdovė, 
Jūs turit būt mandagūs su manim. 


DORSETAS 
Neverta ginčytis, jinai beprotė. 
KARALIENĖ MARGARITA 
Markizpalaiki įžūlus, tylėkit! 


Ričardas III 


Naujasis jūsų herbas dar vos laikos. 
Ne jums, didikai penkiadieniai, spręst, 
Ką reiškia rango ir šlovės netekti! 
Kas stovi aukštumoj, nelinksta vėtroj, 
Bet krisdamas sudūžta į šukes. 


GLOSTERIS 


Neblogas patarimas, dievaži; 
Į galvą įsidėkit jį, markize. 


DORSETAS 
Jis liečia ne mažiau ir jus, milorde. 
GLOSTERIS 


Sakyčiau, net daugiau. Bet mano lizdas — 
Viršūnėj seno kedro, taip aukštai, 
Kad nei audrų, nei saulės jis neboja. 


KARALIENĖ MARGARITA 


Deja! Jisai užtemdo saulės šviesą. 
Argi ne tavo pykčio debesis 

Užklojo mano sūnui saulę skaisčią 
Ir jį mirties tamsybėn nugramzdino? 
Jūs gūžtą susisukot mūs lizde. 

Bet tai, ką pasigrobėte krauju,— 
Krauju atimsim su pagalba dievo! 


BAKINGEMAS 


Užtenka! Jeigu mūsų jums negaila, 

Tai gėdos bent turėkite. 
KARALIENĖ MARGARITA O, ne, 

Aš neturiu nei gailesčio, nei gėdos. 

Jūs buvote negailestingi man, 

Begėdiškai sudaužėt mano viltis,— 

Ir gyvenu aš gėdoj amžinoj, 

Ir apmaudas gyvena mano gėdoj. 
BAKINGEMAS 

Užtenka! 


KARALIENĖ MARGARITA O šviesusis Bakingemai, 

Aš draugiškai bučiuoju tavo ranką. 
Tavęs ir tavo giminės kilnios 

Joks negandas lai niekad neištinka! 
Tu mūs krauju nesutepei sau rūbų — 
Ir mano prakeikimų nebijok. 


BAKINGEMAS 
Nėra ko jų bijoti ir kitiems, 
Nes prakeikimai visada prilimpa 
Prie lūpų to, kuris paskelbė juos. 


KARALIENĖ MARGARITA 


Ne, jie nuskris tenai, dangun, pas dievą 
Ir miegančią kantrybę jo prižadins. 

O Bakingemai, saugokis to šuns! 

Jis, vizgindamas uodegą, įkanda — 

Ir mirtį neša jo dantų nuodai. 
Nesusidėk su juo, būk atsargesnis! 
Blogybės visos, pražūtis ir maras, 

Ir pragaras — įkūnyti jame. 


GLOSTERIS 

Ką ji pasakė, lorde Bakingemai? 
BAKINGEMAS 

Neverta man kartoti to, milorde. 
KARALIENĖ MARGARITA 


Ką? Tu šaipais iš gero patarimo 
Ir glostai tą, kurs kasa duobę tau? 
Tačiau tada, kai pasikeis laikai 

Ir liūdesiu jis pervers tavo širdį, 
Tu prisimink mane ir pasakyk: 
„Teisi buvai tu, vargše Margarita!“ 
Nekęskit jo, lai jis nekenčia jūsų, 
Ir dievas lai nekenčia jūs visų! 
(Išeina) 


BAKINGEMAS 


Man šiaušiasi plaukai nuo tų plūdimų. 

RIVERSAS 
Ir man. Stebiuos, kodėl jinai laisva. 


GLOSTERIS 
O aš — prisiekiu motina švenčiausia — 
Jos nepeikiu: ji tiek skriaudų patyrė, 
Jog aš gailiuos, jei blogas jai buvau. 
KARALIENĖ ELZBIETA 
Nesijaučiu kalta dėl jos nelaimių. 


GLOSTERIS 

Bet jos nelaimės buvo jums naudingos. 

Per daug karštai dariau aš gera tiems, 

Kurie dabar man šaltesni už ledą. 

Už savo triūsą Klarensas antai 

Pateko tvartan, kad atsipenėtų... 

Tegul atleidžia viešpats jo engėjams! 
RIVERSAS 

Krikščionio pirmutinė pareiga — 

Už savo nuskriaudėjus melstis dievui. 
GLOSTERIS 

Aš šitaip ir elgiuosi visados. 

(Į šalį) 

Mat tyčiomis nekeikiu aš kitų, 

Kad sau neužsitraukčiau prakeikimo. 

Įeina Ketsbis 


KETSBIS 
Jo didenybė kviečia karalienę. 
(Glosteriui) 
Jus, gerbiamasis hercoge, taip pat. 
(Kitiems) 
Ir jus, milordai. 

KARALIENĖ ELZBIETA Ketsbi, aš tuojau. 
Jūs einate, milordai, su manim? 


RIVERSAS 
Mes pasiruošę jums tarnauti. 

Išeina visi, išskyrus Glosterį 


GLOSTERIS 


Aš dirbu savo juodus darbelius — 

Ir pirmas garsiai apie tai šaukiu, 
Idant slaptų nusikaltimų naštą 

Ant svetimų pečių suverst galėčiau. 
Aš Klarensą tamsiojon įkišau, 

Bet, susitikęs kokį žioplą mulkį, 

Kaip Bakingemą, Hestingsą ar Stenlį, 
Dėl jo likimo raudu ir sakau, 

Jog mūsų karalienė ir jos sėbrai 
Prieš mano brolį kiršina karalių... 
Tuo patikėję, siundo jie mane 

Prieš Riversą, prieš Voganą ir Grėjų. 
Tada aš pasigaunu švento rašto 

Ir atsidusęs tuoj pareiškiu jiems, 

Kad dievas draudžia keršyti už bloga... 
Taip išpeštom iš biblijos citatom 
Dangstau nuogybę savo niekšiškumo 
Ir velniu dėtas šventą vaidinu. 


Įeina du žmogžudžiai 


Bet cit! Ateina mano pramuštgalviai. 
Kaip laikotės, bičiuliai mano šaunus? 
Jūs einat mūsų reikalo tvarkyt? 


PIRMAS ŽMOGŽUDYS 


Taip, hercoge. Mums trūksta tik leidimo, 
Mes nepateksim Tauerin be jo. 


GLOSTERIS 


Gerai sakai. Jis gatavas, prašau. 
(Duoda raštą) 

Susidoroję eikite į Krosbį. 

Tik veikite ryžtingai ir nedelskit, 
Nesnauskit, jam neduokit prasižiot: 
Iškalbingumo Klarensui nestinga, 
Jis beregint jus gali sugraudint. 

PIRMAS ŽMOGŽUDYS 


Et, ką jūs! Nebijokite, milorde: 

Mes postringaut nemanome ilgai. 
Kas plepa daug, tasai mažai padaro. 
Į darbą mes paleisime rankas — 

Ne liežuvius. 


GLOSTERIS Tegu kvailiai sau verkia, 
O jums lai girnos verčias iš akių. 
Jūs — puikūs vyrai. Na, linkiu sėkmės! 
Greičiau, greičiau. 


PIRMAS ŽMOGŽUDYS Mes einam jau, milorde. 


Abu išeina 
IV scena 


Taueris 
Įeina Klarensasir Brekenberis 


BREKENBERIS 
Ko šiandien, hercoge, toks apsiblausęs? 


KLARENSAS 


Praleidau sunkią naktį aš. Ji buvo 

Pilna tokių regėjimų siaubingų, 

Tokių pasibaisėtinų sapnų, 

Jog kaina panašios kitos nakties 

Aš niekada — prisiekiu kryžiaus ženklu — 
Nebesutikčiau nusipirkti sau 

Nė šimto tūkstančių dienų laimingų. 
Taip, šiurpulinga buvo ta naktis. 


BREKENBERIS 
O ką gi jūs sapnavote, milorde? 
KLARENSAS 


Man rodės, kad, iš Tauerio pabėgęs, 
Aš jūromis Burgundijon plaukiu 

Ir mano brolis Glosteris — čia pat; 
Mane jis tartum stengiasi visaip 

Ant denio iš kajutės išvilioti. 

Mes žiūrime į Anglijos krantus 

Ir minime laikus aršių kovų 

Tarp Jorkų ir Lankasterių, kai mudu 
Pakėlėm tiek pavojų įvairiausių. 
Taip beinant mums svyruojančia bliktim, 
Staiga suklupo Glosteris... Aš puoliau 
Padėti jam, tačiau neatsilaikęs 
Pargriuvo jis ir griūdamas mane 
Nustūmė į putotą vandenyną. 

Kaip klaikiai šniokštė bangos ausyse! 
Kokie mirties vaizdai mane apsupo! 
Atrodė man, kad begales laivų 
Nugrimzdusių regiu aš prieš save, 
Kad tūkstančiai žmonių aplinkui tyso 
Ir žuvys tartum godžiai graužia juos; 
Tarp inkarų didžiulių — krūvos perlų, 
Brangiausi akmens, aukso gabalai 

Ir deimantai ant marių dugno mėtės: 
Vieni iš jų — į kaukoles sulindo, 

Kiti lyg tyčia vietoje akių, 

Kurios kadaise švietė čia linksmai, 
Akiduobių urvuos dabar įstrigo 

Ir pašaipiai spindėdami žiūrėjo 

Į glitų ir mauruotą jūros dugną, 
Perdėm nuklotą kaulais negyvais. 


BREKENBERIS 
Bet kaipgi jūs akivaizdoj mirties 
Šias paslaptis gelmių įžvelgti spėjot? 


KLARENSAS 


Tikrai, man taip vaidenosi. Daug sykių 
Bandžiau atsikratyti nuo gyvybės, 

Bet nenumaldomas gelmių verpetas 
Sukaustęs laikė sielą manyje, 

Neleido jos į tyrą, gaivų orą 

Ir smaugė taip mane, jog pagaliau 
Aš vos neuždusau, netekęs žado. 


BREKENBERIS 
Ir jūs nuo to košmaro nepabudot? 


KLARENSAS 
Ne, šitas sapnas tęsės po mirties. 
Ūmai audra manoj širdy pakilo... 
Man rodėsi: per upę liūdesingą 
Į karalystę amžinos nakties 
Mane niaurusis valtininkas kelia'* — 
Tas pats, kurį poetai apdainavo. 
Brangusis uošvis, Vorikas garsus, 
Klajūnę mano sielą pasitinka 
Ir šaukia: „Klarensai, kokia bausmė 
Už tavo išdavystę paskirta 
Tamsybės begalinės viešpatijo;?“ 
Ir šitaip šūktelėjęs, jis pranyko. 
Tuomet išvydau angelą skaistveidį 
Su garbiniais, įmirkusiais krauju; 
Jis prisiartinęs suriko garsiai: 
„Štai Klarensas, klastuolis, išdavikas, 
Mane nudūręs Tjuksberio laukuos! 
Draskykite jį, furijos, draskykit!“ 
Tuoj pat bjauriausių kipšų legionai 
Mane apspito ir tokiais balsais 
Pradėjo kaukti tiesiai į ausis, 
Jog aš nuo jų staugimo išgąstingo 
Drebėdamas iš karto pabudau. 
Ir dar ilgai po to man vis vaidenos, 
Jog aš tebeklajoju pragare,— 
Taip sukrėtė mane tas keistas sapnas. 


BREKENBERIS 
Milorde, jūsų siaubą suprantu: 
Beklausant ir mane pagavo šiurpas. 
KLARENSAS 


O, Brekenberi, visa, kas dabar 
Taip sunkiai mano sąžinę kamuoja, — 

Aš visa tai dėl Edvardo dariau. 

Ir štai sulaukiau padėkos! O, dieve, 
Jei mano karštos maldos nepajėgia 
Didžios rūstybės tavo numalšinti, 
Nubausk mane, bet nekaltos žmonos 
Ir nekaltų vaikų pasigailėki! 

Dar pasėdėk, mielasis mano sarge. 
Čia taip nyku, mane marina miegas. 


BREKENBERIS 
Gerai, milorde. Mikite ramiai. 
Klarensas užmiega 


BREKENBERIS 

Skausmai sulaužo įpročius visus, 

Vidurdienį paverčia naktimi, 

O poilsį — budėjimu. Didiko 

Garbės viršūnė — vardas vien skambus, 

Vien sielvartas jam atpelnas už šlovę, 

Vien rūpesčių nematomų šimtai — 

Jo galios apgaulingos palydovas. 

Kuo skiriasi didžiūnas ar valdovas 

Nuo elgetos kuklaus? Vardu tiktai. 

Įeina abu žmogžudžiai 

PIRMAS ŽMOGŽUDYS 

Ei, kas ten? 
BREKENBERIS 

Žmogau, ko tau reikia? Kas atnešė tave čionai? 
PIRMAS ŽMOGŽUDYS 

Man reik pakalbėt su Klarensu; o atnešė mane čionai kojos. 
BREKENBERIS 

To maža. 
ANTRAS ŽMOGŽUDYS 


Geriau šnekėt mažai, negu tuščiai malti liežuviu, sere. 
Parodyk jam mūsų įgaliojimą,— ir baigtos kalbos. 

Brekenberis paima raštą ir skaito 


BREKENBERIS 
Aš pagal šį įsakymą turiu 
Jums atiduoti hercogą šviesiausią. 
Nesiimu aš spręsti, ką tai reiškia, 
Aš noriu būt visai švarus. Štai raktai. 
Kaip matot, miega hercogas krėsle. 
Nueisiu pas karalių, jam pranešiu, 
Jog suimtąjį perdaviau aš jums. 
PIRMAS ŽMOGŽUDYS 
Neblogą radot išeitį jūs, sere. 
Sudie, laimingai! 
Brekenberis išeina 


ANTRAS ŽMOGŽUDYS 
Tai ką, pjaukim jį, kol miega. 
PIRMAS ŽMOGŽUDYS 
Nereik: tuokart jis pabudęs sakys, kad mes pasielgėm kaip bailiai. 
ANTRAS ŽMOGŽUDYS 
Eik tu, kvaily! Kada gi jisai pabus? Nebent per paskutinį teismą? 
PIRMAS ŽMOGŽUDYS 
Taigi! O per paskutinį teismą ims ir pasakys, kad mes jį nudūrėm 
bemiegantį. 
ANTRAS ŽMOGŽUDYS 
Kaip žiauriai skamba tas žodis: „teismas“! Jis lyg ir prižadino many 
sąžinę. 
PIRMAS ŽMOGŽUDYS 
Vadinas, bijai? 
ANTRAS ŽMOGŽUDYS 


Ne, jį nudėt aš nebijau, nes turiu tokį įsakymą. Bet mane ima 
baimė, kad šitaip bežudydamas nepražudyčiau savo sielos: tąsyk 
jokie įsakymai nepagelbės. 

PIRMAS ŽMOGŽUDYS 
O aš maniau, kad tu tvirtai pasiryžęs. 
ANTRAS ŽMOGŽUDYS 
Taip, aš tvirtai pasiryžęs palikti jį gyvą. 
PIRMAS ŽMOGŽUDYS 
Na tai aš einu atgal pas hercogą Glosterį ir viską jam iškloju. 
ANTRAS ŽMOGŽUDYS 


Būk geras, palūkėk trupučiuką. Tikiuosi, kad tas mano miela- 
širdingas ūpas praeis. Mane kartais toksai šišas pagauna, bet 
nesuspėsi nė iki dvidešimt suskaičiuoti, ir jis dingsta savaime. 


PIRMAS ŽMOGŽUDYS 

Gal jau atsikvošėjai? 
ANTRAS ŽMOGŽUDYS 

Tiesą sakant, kažkoks sąžinės krislelis dar tebekruta many. 
PIRMAS ŽMOGŽUDYS 

Tu tik pagalvok, koksai atmokestis už darbą mūs laukia. 


ANTRAS ŽMOGŽUDYS 
Lai miršta, trauk jį devynios! Apie atmokestį kaip sykis buvau 
visai pamiršęs. 


PIRMAS ŽMOGŽUDYS 
Kurgi dabar tavo sąžinė? 
ANTRAS ŽMOGŽUDYS 
Hercogo Glosterio piniginėj. 
PIRMAS ŽMOGŽUDYS 


O kai jis atidarys ją ir paduos mums pinigus, — tavo sąžinė lėkte 
išlėks į orą? 


ANTRAS ŽMOGŽUDYS 

Tegu sau lekia — baisiai ji kam reikalinga! 
PIRMAS ŽMOGŽUDYS 

Kad tik neparskristų atgal pas tave! 

ANTRAS ŽMOGŽUDYS 


Nusibodo man su ja terliotis. Sąžinė — pavojingas dalykas. Per 
ją Žmogus pasidarai bailys. Tu nori nusikeikti ar ką pavogti, — 
o ji tave tramdo ir bara; tu nori pergulėt su kaimyno žmona,— 
o ji, žiūrėk, jau bado į tave pirštu. Sąžinė — tai drovus kipšiukas, 
kuris nuolat rausta iš gėdos; tai nenuorama, kuris maištauja 
žmogaus krūtinėj ir visur mums priešgyniauja. Sykį aš radau 
kapšį, pilną aukso, bet tas velniūkštis prispyrė mane grąžinti pini- 
ginę. Tai jis paverčia Žmones į elgetas. Ne veltui jį laiko pavojingu 
sutvėrimu ir varo lauk iš miestelių ir miestų. Žodžiu, jei nori 
smagiai nugyvent amželį, pasikliauk savo galva ir vyk jį šalin. 


PIRMAS ŽMOGŽUDYS 
Po šimts!.. Ogi jisai va sukasi man pašonėj ir kužda, kad nežu- 
dyčiau hercogo. 

ANTRAS ŽMOGŽUDYS 
Tu juk pats velnių priėdęs, netikėk juo! Kai jis tave apsės, su- 
dribsi bematant. 

PIRMAS ŽMOGŽUDYS 


Nesijaudink, ne taip lengva su manim apsidirbti — aš pakankamai 
drūtas. 


ANTRAS ŽMOGŽUDYS 


Dabar kalbi kaip šaunus vaikinas, kuris moka brangint savo gerą 
vardą. Tai ką, kibsim į darbą? 


PIRMAS ŽMOGŽUDYS 


Kaukštelk jam savo kardo rankena per makaulę, o paskiau mes 
nusitempsim jį į gretimą kambarį ir įkišim į malvazijos statinę. 


ANTRAS ŽMOGŽUDYS 

Puiki mintis! Nebloga išeis sriuba. 
PIRMAS ŽMOGŽUDYS 

Cit, jis sujudėjo. 
ANTRAS ŽMOGŽUDYS Trinktelt? 

PIRMAS ŽMOGŽUDYS 

Palauk, iš pradžių pašnekinkim jį. 
KLARENSAS (atsibusdamas) 

Kur mano sargas? Duok man taurę vyno. 
ANTRAS ŽMOGŽUDYS 

Tuoj gausit jo daugiau nei reik, milorde. 
KLARENSAS 

Dėl dievo meilės, kas per vienas tu? 
PIRMAS ŽMOGŽUDYS 

Toks pat žmogus kaip jūs. 
KLARENSAS 

Tik ne karališkos kilmės. 
ANTRAS ŽMOGŽUDYS 

Užtat ne niekšų giminės. 
KLARENSAS 


Iš tavo lūpų veržiasi griaustinis, 
O akys tavo žiūri atlaidžiai. 


PIRMAS ŽMOGŽUDYS 


Byloja mano lūpomis karalius, 
O akys dar priklauso man pačiam. 


KLARENSAS 


Kaip klaikiai ir miglotai tu kalbi! 
Grėsmingas tavo žvilgsnis. Tu išbalęs. 
Kas atsiuntė tave? Ko atėjai? 


ANTRAS ŽMOGŽUDYS 

Tam, kad... tam, kad... 
KLARENSAS 

Tam, kad mane užmuštumei? 
ABU ŽMOGŽUDŽIAI 

Taip, taip. 

KLARENSAS 


Jums vos užteko kvapo tai ištarti, 
O tai įvykdyt — kvapo neužteks. 
Kuo aš esu nuskaudęs jus, draugai? 


PIRMAS ŽMOGŽUDYS 

Nuskaudęs esate ne mus — karalių. 
KLARENSAS 

Aš vėlei susitaikinsiu su juo. 
ANTRAS ŽMOGŽUDYS 

Ne, niekad. Pasiruoškit mirt, milorde. 


KLARENSAS 
Kodėl visam pasauly būtent jus 
Išrinko nužudyt nekaltą žmogų? 
Kuo ir kada esu aš nusižengęs? 
Kaltės manosios liudininkai — kur jie? 
Koks tardymas ar nuodugni kvota 
Įgalino paniurusį teisėją 
Pasmerkti vargšą Klarensą myriop? 
Ne, kolei aš nenuteistas, kaip to 
Įstatymai šio krašto reikalauja, 
Grūmoti man mirtim neturit teisės. 
Klausykite, maldauju vardan Kristaus, 
Išpirkusio mūs nuodėmes krauju, — 
Išeikite, nelieskite manęs, 
Nesusitepkit pragaištingu darbu. 


PIRMAS ŽMOGŽUDYS 
Mes vykdome įsakymą — ir tiek. 
ANTRAS ŽMOGŽUDYS 


O mūsų įsakytojas — karalius. 


KLARENSAS 


Neišmanus pastumdėli! Juk mums 
Visų karalių viešpats ir valdovas 
Kadaise pats įstatymų lentoj 

Įrašė: „Nežudyk“. Nejaugi tu 

Po kojomis paminsi jo liepimą 

Ir nusilenksi įgeidžiui žmogaus? 

O, saugokis, kad įo ranka bausminga 
Neklaužadai nesmogtų už tatai. 


ANTRAS ŽMOGŽUDYS 


Bet jo ranka bausminga smogs ir tau 
Už tavo padarytą žmogžudystę 

Ir priesaikos sulaužymą klastingą. 
Tu, šventąjį priėmęs sakramentą, 
Lankasterį buvai prisiekęs gint. 


PIRMAS ŽMOGŽUDYS 


Išsižadėjęs šventvagiškai to, 

Kas buvo tavo priedermė aukščiausia, 
Tu, išdavike, peilį suvarei 

Tiesiog pačion širdin karaliaus sūnui... 


ANTRAS ŽMOGŽUDYS 
Kurį mylėt ir saugoti žadėjai. 
PIRMAS ŽMOGŽUDYS 


Kam grasini įstatymais dangaus, 
Jei juos esi taip niekšiškai sutrempęs? 


KLARENSAS 


Bet argi sau aš visa tai dariau? 

Deja, vien Edvardui, vien savo broliui! 
Todėl nepatikėsiu, ne, kad jis, 

Tos nuodėmės didysis dalininkas, 
Manęs žudyti būtų jus pasiuntęs. 

Jei panorės mane nubausti dievas, — 
Jis tai be baimės padarys viešai. 
Nerūstinkit jo rankos visagalės! 
Kliautingai, kaip slapukas, vogčiomis 
Jisai nežudo niekintojų savo. 


PIRMAS ŽMOGŽUDYS 
Kas budeliu tave paskyręs buvo, 

Kai šaunią atžalą Plantagenetų, 
Vos spėjusią pražysti, nukirtai? 


KLARENSAS 


Šėtonas, pyktis, meilė mano broliui. 


PIRMAS ŽMOGŽUDYS 


Mūs pareiga, nusikaltimas tavo 
Ir meilė tavo broliui — liepia mums 
Tave užmušti. 


KLARENSAS O, jei mano brolį 
Jūs mylite, nebūkite beširdžiai, — 
Aš visas atsidavęs jam esu. 
Gal judu papirkti? Tada skubėkit 
Pas kitą brolį — Glosterį: jisai 
Daugiau jums duos už Klarenso gyvybę, 
Nei Edvardas už žinią jo mirties. 


ANTRAS ŽMOGŽUDYS 
Suklydot — Glosteris nekenčia jūsų. 


KLARENSAS 


O, ne, mane brangina jis ir myli. 
Nueikite pas jį. 


ABU ŽMOGŽUDŽIAI Nueisim, kaipgi! 
KLARENSAS 


Priminkit jam, kaip didis tėvas Jorkas, 
Turbūt nenumanydamas visai, 

Jog sandora vaikų iširs taip greitai, 
Mus pergalinga laimino ranka, 

Kaip savo trim sūnum jisai linkėjo 
Mylėti vienas kitą nuoširdžiai. 

Tai prisiminęs, Glosteris pravirks. 


PIRMAS ŽMOGŽUDYS 


Tik, žinoma, ne ašarom, o girnom, 
Kaip neseniai jis mokė verkti mus. 

KLARENSAS 


Nešmeižkit brolio — jo širdis minkšta. 


PIRMAS ŽMOGŽUDYS 
Taip, taip, 
Kaip sniegas rugiapjūtėje... Tu klysti: 
Tai jis mus siuntė nužudyt tavęs. 


KLARENSAS 


Negali būt! Kai skyrėmės su juo, 
Raudodamas mane jis apkabino 
Ir laisvę man žadėjo iškovot. 


PIRMAS ŽMOGŽUDYS 


Jis neapgavo: tu gali laisvai 
Iš sielvartų ir ašarų pakalnės 
Keliaut į šalį dangiškų džiaugsmų. 


ANTRAS ŽMOGŽUDYS 


Skubėkit susitaikint su dievu. 
Jūs turit mirt, milorde. 


KLARENSAS Tavo sieloj 
Teberusena žmogiški jausmai, 
Jei su dievu man siūlai susitaikint; 
Bet kam, pakėlęs ranką prieš mane, 
Maištauji tu, apakėli, prieš dievą? 
O, patikėkite, mieli draugai: 
Kas siuntė jus įvykdyt žmogžudystės, 
Tas jūsų neapkęs už ją paskui. 


ANTRAS ŽMOGŽUDYS 


Tai kas gi mums daryt? 


KLARENSAS Pasigailėti — 
Ir tuo būdu išgelbėt savo sielas. 


PIRMAS ŽMOGŽUDYS 


Tegu sau gailis bobos ir bailiai. 

KLARENSAS 


Tik velnias, tik laukinis, tik žvėris 
Nežino gailesio. O kas iš jūsų, 
Belaisvio princo vietoj atsidūręs 

Ir žmogžudžius pamatęs taip kaip aš, 
Jam dovanot gyvybę nemaldautų? 
Drauguži, kibirkštėlę atgailos 

Aš pastebėjau žvilgsnyje tavajam! 
Tad jeigu nemeluoja šitos akys, — 
Meldžiu tave, užtark mane, užjausk 
Nelaimėje. Net elgetą bedalį 
Sujaudintų malda bedalio princo!.. 


ANTRAS ŽMOGŽUDYS 
Milorde, atsigrįžkit. 


PIRMAS ŽMOGŽUDYS (nudurdamas Klarensą) 
Še tau! Še tau! 
O jeigu net ir šito bus per maža, 
Prigirdysiu malvazijos bose. 
(Išeina su lavonu) 


ANTRAS ŽMOGŽUDYS 


Koks negirdėtas, žvėriškas žiaurumas! 
Nuo kruvino šio darbo kaip Pilotas!“ 
Norėčiau nusiplauti sau rankas. 


Grįžta pirmas žmogžudys 
PIRMAS ŽMOGŽUDYS 


Tai ko gi man nepadedi? Dievaž, 
Pranešiu hercogui, koksai tu liurbis. 


ANTRAS ŽMOGŽUDYS 


Man būtų maloniau jam pasigirti, 
Kad brolis jo išgelbėtas yra. 

Tad pasiimk sau atpildą žadėtą 

Ir jam pranešk, jog aš labai gailiuos 
Dėl hercogo mirties. 

(Išeina) 

PIRMAS ŽMOGŽUDYS O aš nė kiek. 
Keliauk, šlykštus baily, iš kur atėjęs! — 
Kokion skylėn nukišus man lavoną, 

Kol hercogas palaidot įsakys? 

Kai gausiu pinigus, — sprunku tuojau: 
Po viso to aš likti čia bijau. 

(Išeina) 

ANTRAS VEIKSMAS 


Iscena 


Londonas. Karaliaus rūmai 

Įeina sergantis karalius Edvardas, karalienė Elzbie- 
ta, Dorsetas, Riversas, Hestingsas, Ba- 
kingemas,Grėjus ir kiti 


KARALIUS EDVARDAS 


Taip. Šiandien padariau aš gerą darbą. 
Vienybę savo puoselėkit, perai. 

Iš mūsų išganytojo kasdien 

Aš pasiuntinio dangiškojo laukiu. 
Dabar, kai pasirūpinau šioj Žemėj 

Vėl taiką sugrąžinti tarp draugų, 
Ramiai paliks pasaulį mano siela. 

Na, Hestingsai ir Riversai, prisiekit 
Gyventi meilėj, be ardos ir pykčio, 

Ir viens kitam paspauskite rankas. 


RIVERSAS 
Manoj krūtinėj apmaudo grimzlių 
Nė pėdsako neliko — mato dievas. 
Lai ši ranka patvirtins mano žodį. 


HESTINGSAS 
Tą pat ir aš prisiekiu savo laime. 
KARALIUS EDVARDAS 


Žiūrėkit, nejuokaukit su karalium, 
Nes tas, kuriam visi karaliai lenkias, 
Gudraujant apsimetėlius nutvers 

Ir juos tarpusavio vaiduos prapuldys. 


59 Antras veiksmas 


HESTINGSAS 

Tegu prasmegsiu žemėn, jei meluoju. 
RIVERSAS 

Aš irgi, — jeigu Hestingso nemyliu! 
KARALIUS EDVARDAS 


Ir jus čia tektų kaltint, karaliene, 

Ir jūsų sūnų Dorsetą, deja, 

Ir lordą Bakingemą: jūs visi 

Paskendę buvot rietenose. Žmona, 

Mylėkit lordą Hestingsą nuo šiol, 

Jam leiskit pabučiuoti jūsų ranką; 

Tik būkit nuoširdi, neveidmainiaukit. 
KARALIENĖ ELZBIETA (Duoda jam ranką) 

Še, Hestingsai. Prisiekiu savo šlove, 

Nesantaika senoji pamiršta. 
KARALIUS EDVARDAS 

Apsikabinkit, Dorsetai, su juo; 

Mylėkit, lorde Hestingsai, markizą. 
DORSETAS 


Pareiškiu iškilmingai jums, kad visad 
Draugystę mūsų saugosiu šventai. 


HESTINGSAS 
Ir aš, milorde, prižadu tą pat. 


Jie apsikabina 


KARALIUS EDVARDAS 


Dabar mane pradžiugink, Bakingemai, 

Ir, apkabinęs gimines žmonos, 

Užtvirtink mūsų sąjungą vieningą. 
BAKINGEMAS (karalienei) 


Jei Bakingemas kada nors nuo jūsų 

Ar jūsų artimųjų nusigrįš, 

Jei atsimes nuo savo pareigų,— 
Tegul mane už tai nubaudžia dievas! 
Lai tuo metu, kai būsiu reikalingas 
Bičiulio širdingiausio paramos, 

Jis apvilia mane kaip išdavikas, 
Tegul nedėkingumo pilną saiką 
Atseiki man už paslaugas ir meilę! 
Duok dieve, kad taip būtų, jeigu jums 
Sulaužysiu ištikimybę savo. 
(Apkabina Hestingsą ir kitus) 


KARALIUS EDVARDAS 


Taurusis Bakingemai, tavo žodžiai — 
Balzamas mano širdžiai nukamuotai. 
Šiai mūsų sandorai apvainikuot 

Vien mūsų brolio Glosterio tetrūksta. 


BAKINGEMAS 
Štai hercogas ateina čia kaip tik. 
Įeina Glosteris 
GLOSTERIS 


Šviesiausiajam karaliui, karalienei 
Ir jums, garbingi perai, gerą dieną! 


KARALIUS EDVARDAS 


Taip, broli, nebloga diena, tikrai: 

Išdidūs mūsų perai, atsisakę 

Nuo barnių ir kerštavimų senų, 

Krikščioniško mūs rūpesčio dėka 

Gyventi žada santaikoj meilingoj. 
GLOSTERIS 


Tai didis jūsų nuopelnas, valdove. 
Ir jeigu kas tarp šių aukštų svečių, 
Vylingom pasidavęs apkalbom, 
Mane per klaidą laiko savo priešu, 
Jei aš kada, pagautas įnirtimo, 

Esu ką nors užgavęs nejučiom,— 
Meldžiu man dovanoti visa tai, 

Ir lai draugystė klesti mūsų tarpe. 
Nesantaika už mirtį man blogiau; 
Neapkenčiu aš bet kokių vaidų 

Ir su kiekvienu padoriu žmogum 
Gyventi trokštu visados geruoju. 
Pirmiausia, karaliene, aš į jus 
Kreipiuosi, sau maldaudamas malonės, 
Kurią tikiuos pateisinti darbais; 

Jei kuo nusikaltau,— jus to paties 
Prašau, kilnusis mano Bakingemai, 
Jus, lorde Riversai, jus, lorde Grėjau, 
Kurie taip širdote be priežasties, 

Jus, hercogai, grafai, visi didikai! 
Parodykite Anglijoje žmogų, 

Kuriam aš jausčiau pagiežos daugiau 
Už kūdikį naujagimį! Turiu 

Aš angelišką širdį, dėkui dievui. 


KARALIENĖ ELZBIETA 


Šią dieną mes minėsime kaip šventę. 
Taip išsklaidyti kivirčus visus 
Tepadeda mums dievas! O dabar 
Drįstu prašyti jūsų didenybę 

Atleisti kaltę Klarensui, mūs broliui. 


GLOSTERIS 


Kaip? Argi tam valdovo akyse 
Aš siūliau savo meilę, karaliene, 
Kad žemintų mane? Kiekvienas žino, 
Jog mirė mūsų hercogas taurus. 
Visi krupteli 
Jūs šaipotės iš palaikų velionio. 


RIVERSAS 


Kiekvienas žino, kad jis mirė? Niekas 
Nežino to! 

KARALIENĖ ELZBIETA O, dieve, kas čia daros! 

BAKINGEMAS 
Aš, Dorsetai, išbalęs kaip visi? 
GLOSTERIS 


Taip, mielas mano lorde. Ir nė vieno 
Aš nematau čionai rausvais veidais. 


KARALIUS EDVARDAS 
Jūs sakot, mirė Klarensas? Bet aš 
Juk atšaukiau įsakymą. 


GLOSTERIS Deja, 
Jis mirė, atšaukimo nesulaukęs — 
Dėl to, kad jūsų raštą pirmutinį 
Merkurijus sparnuotas atgabeno, 
O antrąjį — sukiužėlis kažkoks, 
Kuris vos vos į šermenis suspėjo. 
Yra žmonių kiek žemesnės kilmės, 
Kuriuos gal slegia nuodėmių daugiau 
Negu kad mano brolį nelaimingą, — 
Ir vis dėlto su viešpaties pagalba 
Šešėlio niekas nemeta ant jų! 


Įeina Stenlis 

STENLIS 

Malonės jūsų aš meldžiu, valdove! 
KARALIUS EDVARDAS 

Nutilk: širdis man liūdesio pilna. 
STENLIS 

Aš nepakilsiu, kol neišklausysit. 
KARALIUS EDVARDAS 

Tai pasakok greičiau, kas atsitiko. 
STENLIS 


Gyvybę dovanokit mano tarnui: 
Nužudė jis triukšmavusį didiką 
Iš Norfolko garbingos palydos. 


KARALIUS EDVARDAS 


Tuo liežuviu, kuriuo taip neseniai 
Esu myriop pasmerkęs savo brolį, 
Aš laiminsiu nenaudėlį kažkokį? 

Ne žmogžudystė, o tiktai mintis — 
Štai visas Klarenso nusikaltimas... 

Ir vien už tai — mirtis negailestinga! 
Kai įtužimo apimtas buvau, 

Ar kas tada jį užtarė, ar puolė 

Prie mano kojų? Ar kalbėjo kas 
Man apie broliškus jausmus ir meilę? 
Ar ragino mane apsigalvot? 


Ar priminė kas nors, kaip vargšas brolis 


Paliko mūšy Voriką galingą 

Ir stojo ginti Edvardo? Ar kas 
Pasakė man, kaip Tjuksberio laukuos, 
Kada jau spaudė Oksfordas mane, 
Atėjo į pagalbą jis ir tarė: 

„Gyvenk ir karaliauki, mielas broli“? 
Ar priminė, kaip mes abu kadais, 
Nuo šalčio stingdami, gulėjom žemėj 
Ir jis mane savu rūbu užklojo, 

O pats sutiko pusnuogis drebėt 

Po lediniu dangum nakties speiguotos? 
Kai visa tai iš mano atminties 

Išrovęs buvo gyvuliškas pyktis, 

Jūs atkakliai tylėjote. Tačiau, 

Kai jūsų pakalikai ir šėrikai 

Įkaušę žudo žmones nekaltus 

Ir dergia išganytojo paveikslą, 

Jūs tučtuojau — ant kelių: „Dovanok!“ 
O aš neatsispyręs nusileidžiu. 

Kodėl gi mano brolio jūs negynėt? 
Kodėl gi aš, puikybėje apakęs, 

Jį, vargšą, taip paniekinęs buvau? 
Net patys išdidžiausieji iš jūsų 

Jo paslaugom anksčiau nesibodėjo, 
Bet kai mirties pavojus grėsė jam, 
Nesusiprato niekas jo užstoti... 

O, aš bijau, kad jūsų ir manęs 
Teisingai nenubaustų visagalis! 
Padėkite man, Hestingsai, nueit 
Į miegamąjį. Vargšas, vargšas brolis! 


Karalius, karalienė ir keli didikai išeina 


GLOSTERIS 


Štai siutulio ūmaus padariniai! 
Gerai įsidėmėkite, ne veltui 
Gentainiai karalienės taip pabalo, 
Išgirdę apie Klarenso žuvimą: 

Tai jie karalių kiršino prieš jį! 

Bet dievas to nedovanos vis tiek. 
Na, einam guosti Edvardo, milordai. 


BAKINGEMAS 


„Mes pasiruošę jums tarnauti. 
(Išeina) 


II scena 


Karaliaus rūmai 
Įeina Jorko hercogienė su Klarenso sūnum ir 


dukrele 
KLARENSO SUŪNUS 


Miela močiute, pasakykit man, 
Ar mirė mūsų tėvas? 


JORKO HERCOGIENĖ Ne, vaikeli. 


KLARENSO SŪNUS 


Kodėl gi jūs taip grąžote rankas, 
Sau į krūtinę daužote ir šaukiat: 
„Ak, vargšas mano Klarensas“? 

KLARENSO DUKTĖ Kodėl 
Linguojat galvą, žiūrite taip gailiai, 
Vadinat mus beglobiais našlaitėliais, 
Jei mūsų tėtis gyvas tebėra? 


JORKO HERCOGIENĖ 


Jūs klystate, anūkai mano brangūs: 
Verkiu ne dėl tėvelio aš mirties, 

O dėl ligos karaliaus. Tuščias darbas — 
Liet ašaras dėl tų, kurių nebėr. 


KLARENSO SŪNUS 


Štai jūs pati, močiute, pripažinot, 
Kad nebėra pasaulyje tėvelio. 
Karalius, mūsų dėdė, kaltas tuo. 
Aš melsiuosi be atvangos kas dieną, 
Prašysiu dievą, kad nubaustų jį. 


KLARENSO DUKTĖ 
Ir aš taip pat. 


JORKO HERCOGIENĖ 


Cit, vaikai, cit! Karalius myli jus. 
Kvailučiai, neišprusę padarėliai, 
Jūs nesuprantat, kas pražudė tėtį. 


KLARENSO SŪNUS 


Ne, viską mes suprantame, močiut. 
Gerasis dėdė Glosteris man sakė, 
Kad neseniai, sukurstytas žmonos, 
Karalius pagal skundą suklastotą 
Kalėjiman tėvelį pasodino. 

Ir dėdė, tai kalbėdamas, raudojo, 
Bučiavo man į skruostus taip švelniai 
Ir vis kartojo, kad jis bus man tėvu, 
O aš jam būsiu mylimu sūnum. 


JORKO HERCOGIENĖ 


Kas to nežino, kad apgaulė moka 
Meilumo skraistę puikiai užsimest 


5. PLB 20 

Ir slėpti savo niekšiškąjį veidą 

Dorybės kauke? Gėda man, kad aš — 

Jo motina! Bet ne su mano pienu 

Jis įčiulpė tiek melo į save. 
KLARENSO SUŪNUS 

Nejaugi jūs galvojate, močiut, 

Kad dėdė veidmainiauja? 
JORKO HERCOGIENĖ Taip, vaikeli. 
KLARENSO SUNUS 


Aš netikiu. Bet kas ten per balsai? 


Įeina karalienė Elzbieta palaidais plaukais, paskui ją — 
Riversas ir Dorsetas 


KARALIENĖ ELZBIETA 


O, netrukdykit man vaitot ir verkti, 
Draskyt save ir skųstis likimu! 

Tau, neviltie juoda, aš atsiduodu, 
Pati sau priešu būti aš geidžiu! 


JORKO HERCOGIENĖ 
Ką reiškia toji kvaitulio scena? 


KARALIENĖ ELZBIETA 
Nepaprastą tragediją! Mirtis 
Nuskynė mano vyrą, tavo sūnų: 
Karaliaus mūsų Edvardo nebėr!.. 
Kaip augti medžiui, kai sunyko šaknys? 
Kaip be gyvybės syvų jam žaliuot? 
Jei trokštate gyventi, — aimanuokit, 
Jei mirti pasiryžot,— mirkit tuoj, 
Idant greitais sparnais ir jūsų sielos 
Karaliaus sielą spėtų pasivyti 
Ir mes lyg jo tarnai ištikimi 
Visi drauge įžengtume klusniai 
Į amžinos ramybės viešpatiją. 


JORKO HERCOGIENĖ 
Susikrimtimą tavo atjaučiu: 

Antras veiksmas 


Kilnusis tavo vyras — man sūnus. 
Kada aš savo mylimąjį vyrą 

Su ašarom į kapą nulydėjau, 

Tai jo paveikslas mano vaikuose 

Lyg veidrodyje gyvas pasiliko. 

Dabar man du tuos veidrodžius trapius 
Sudaužė į šukes mirtis klastinga; 
Tiesa, dar vieną veidrodį turiu, 

Bet jis yra toks drumzlinas ir kreivas, 
Jog man į jį pasižiūrėti gėda. 

Nors tu našlė, bet tu ne vieniša, 

Tau ateity vaikai suteiks paguodą; 

O man mirtis pagrobė vyrą brangų, 
Iš mano rankų silpstančių jinai 
Išplėšė vienusyk du ramentus — 

Ir Klarensą, ir Edvardą. Tik pusę 
Visų kartybių mano tu patyrei, 

Ir tavo sielvartavimai ir skundai 
Nuskęs manųjų ašarų tvane! 


KLARENSO SŪNUS 


Mes verkti jums, tetule, nepadėsim: 
Ar, mūsų tėčiui mirus, verkėt jūs? 


KLARENSO DUKTĖ 


Kurčia jūs likot aimanoms našlaičių, — 
Kurti mes būsim aimanoms našlės. 


KARALIENĖ ELZBIETA 


Man raudose nereikia talkininkų — 
Dejonėmis turtinga aš pati. 

Visi šaltiniai, versmės ir upokšniai 
Lai susibėga mano akyse, 

Idant mėnulis, viešpats vandenų““, 
Užpiltų ašarų srovėm pasaulį! — 
Kur Edvardas, mielasis mano vyras? 


VAIKAI 


Kur Klarensas, brangusis mūsų tėvas? 


Ričardas III 


JORKO HERCOGIENĖ 


O, kur jūs, mano sūnūs mylimi? 


KARALIENĖ ELZBIETA 


Nėr Edvardo, nėr kas mane paguodžia! 


VAIKAI 

Nėr Klarenso, nėr kas paguodžia mus! 
JORKO HERCOGIENĖ 

Nėr kas mane paguodžia! Nėr jų, vargšų! 
KARALIENĖ ELZBIETA 

Aš — tarp visų našlių nelaimingiausia! 
VAIKAI 

Nelaimingiausi tarp našlaičių — mes! 
JORKO HERCOGIENĖ 


O aš, deja, pati nelaimingiausia! 

Aš — motina jų sielvartų visų, 

Visi jie telpa širdgėloje mano. 

Dėl Edvardo mes verkiame abi,— 
Viena pati aš Klarensą apraudu; 

Aš su vaikais kartu gedžiu jų tėvo,— 
Viena, be jų, dėl Edvardo liūdžiu. 
Tad verkit! Mano trigubą nelaimę 
Trise užliekit ašarom karčiom — 

Aš aimanomis savo jas maitinsiu. 


DORSETAS 


Neliūskit, motin! Priekaištais aitriais 
Nerūstinkite dievo. Nedėkingu 

Mes laikom tokį žmogų paprastai, 

Kurs gautą iš meilingų rankų skolą 

Gera valia nenori sugrąžint. 

Bet dar bjauriau yra maištaut prieš dievą, 
Kursai panūdo atsiimt atgal 

Karališkąją dovaną, jums duotą. 

RIVERSAS 


Kaip rūpestingai motinai pritinka, 
Galvokit apie sūnų, karaliene, 
Pašaukit princą jaunąjį čionai 

Ir liepkite greičiau jam karūnuotis. 
Su mirusiuoju Edvardu kartu 
Palaidokite sielvartus visus 

Ir, sostan gyvą Edvardą įkėlę, 
Suraskite paguodą sau jame. 


Įeina Glosteris, Bakingemas, 
tingsasir Retklifas 


GLOSTERIS 


Neverk, sesuo! Skaisti žvaigždė užgeso, 
Ir mes visi kaip vienas gedim jos; 

Bet sopulių dejonės nepagydo... 
Atleiskite, šviesioji mano motin,— 
Nepastebėjau jūsų malonybės. 

Aš atsiklaupęs nuolankiai prašau: 
Palaiminkite sūnų. 


JORKO HERCOGIENĖ Dieve duok 
Tau gailestį, ištikimybę, meilę, 
Romybę dvasios ir klusnumą. 


GLOSTERIS Amen. 
(Į šalį) 
Ir duok ramiai numirt žiloj senatvėj... 
Taip baigia visos motinos. Stebiuos, 
Dėl ko jinai man to nepalinkėjo. 


BAKINGEMAS 


Jūs, princai rūškani, nuliūdę perai, 
Bendros gėlos sunkumo prislėgti, 

Į vieną darnią šeimą susiburkit. 
Mirtis karaliaus nusiaubė ūmai 
Pasėlį mūsų; bet apsčiausio derliaus 
Mes laukiame užtat iš jo sūnaus. 
Įaudrintos nesantaikoje širdys — 
Nutildytos ir suglaustos draugėn, 


Antras veiksmas 


Stenlis, Hes- 


Ričardas III 


Ir mes privalome vienybę šitą 
Ugdyt ir saugot. Būtų pravartu 

Pas mūsų princą jaunąjį į Ledlou 
Tuojau pasiųsti svitą negausingą 

Ir Londonan pakviest jį vainikuotis. 


RIVERSAS 
Milorde, bet kodėl gi negausingą? 
BAKINGEMAS 


Dėl to, milorde, kad žmonių gausybė 
Išerzint gali apmaudo žaizdas, 
Nespėjusias kaip reikiant surumbėti. 
Kai nėr valstybėj pamatų tvirtų, 
Kiekvienas lyg nepažabotas žirgas, 
Kur jam ateis į galvą, lekia šuoliais. 
Tad sumaišties nematomam pavojui 
Užbėgti ne pro šalį už akių. 


GLOSTERIS 


Karalius mus sutaikino visus, 
Ir toji sąjunga — šventa man lieka. 


RIVERSAS 


Taip pat ir man, ir kiekvienam iš mūsų. 


Bet vis dėlto ji dar jauna, ir mes 
Ją turim sergėti nuo įtarimų, 
Kurių savaime gali pagimdyt 
Žmonių susitelkimas; o todėl 

Aš sutinku su lordu Bakingemu, 
Jog siųst neverta svitos didelės. 


HESTINGSAS 
Aš irgi taip manau. 
GLOSTERIS 


Gerai, lai būna taip. Greičiau aptarkim, 
Kam teks į Ledlou išsirengti spėriai. 
Eime. Jūs, motina, ir jūs, sesuo, 

Gal malonėsit savo patarimais 

Pagelbėti šiam reikale svarbiam? 

KARALIENĖ ELZBIETA IR JORKO HERCOGIENĖ 


Be abejo, mielai. 
Išeina visi, išskyrus Bakingemą ir Glosterį 


BAKINGEMAS 


Tegu į Ledlou vyksta kas tik nori; 

Man su jumis, milorde, dievaži, 

Čionai neverta likti. Pakeliui 

Aš pasistengsiu sugalvoti būdą, 

Kaip tikslą užsibrėžtąjį pasiekt 

Ir kaip pirmiausia atitolint princą 

Nuo įžūlių gentainių karalienės. 
GLOSTERIS 


Tu — mano antrininkas paslaugus, 
Orakulas tu mano pranašingas! 
Brangusis broli?!, tavimi visur 

Tarytum kūdikis aš pasikliauju. 

Tuoj pat į Ledlou. Nėr ko gaišti mums! 


Abu išeina 


III scena 


Londono gatvė. Susitinka du miestiečiai 


PIRMAS MIESTIETIS 
Sveiki gyvi! Kur bėgate, kaimyne? 
ANTRAS MIESTIETIS 


Kaip kažin ką, nesusigaudau pats. 
Naujienas žinot? 


PIRMAS MIESTIETIS Taip. Karalius mirė. 
ANTRAS MIESTIETIS 


Naujienos prastos. Gero nė nelauk. 
Bijau, kad tik nekiltų suirutė. 


Ričardas III 


Įeina trečias miestietis 


TREČIAS MIESTIETIS 
Kaimynai, kaip gyvuojat? 


PIRMAS MIESTIETIS Ačiū dievui. 
TREČIAS MIESTIETIS 

Girdėjote, karalius mūsų mirė? 
ANTRAS MIESTIETIS 

Girdėjome. Tegu mus saugo viešpats! 
TREČIAS MIESTIETIS 

Kad tik neprasidėtų velniava! 
PIRMAS MIESTIETIS 

Ne, dėkui dievui, įpėdinis liko. 
TREČIAS MIESTIETIS 

Bėda tam kraštui, kurį valdo vaikas. 


ANTRAS MIESTIETIS 


Kol princas mažametis, tol tarėjai 
Visus valstybės reikalus tvarkys; 

O kai išaugs ir bus subrendęs vyras, 
Paims patsai jis vairą į rankas. 


PIRMAS MIESTIETIS 


Taip buvo ir su Henriku Šeštuoju 72: 
Nė metų neturėdamas jisai 
Paryžiuje karalium vainikavos. 


TREČIAS MIESTIETIS 


Su Henriku Šeštuoju? Ne, bičiuliai. 
Prityrusi taryba tąsyk buvo 

Iš vyrų įtakingų sudėta: 

Ji valdė šalį; o karalių supo 

Dorų, garbingą dėdžių jo būrys. 

PIRMAS MIESTIETIS 


Argi neturi mūsų princas dėdžių 
Iš motinos ir tėvo pusės? 


TREČIAS MIESTIETIS Taip, 
Bet būtų nepalyginti geriau, 
Jei visiškai jis neturėtų jų — 
Arba turėtų vien tiktai iš tėvo. 
Dabar jie šoks dėl pirmenybės peštis, 
Riestoka bus nuo šitų jų varžybų. 
Juk Glosteris — klastingas ir gudrus, 
O karalienės sūnūs — pasipūtę. 
Juos reiktų suvaldyt,— tiktai tuomet 
Nualinta tėvynė atsikvėptų. 


PIRMAS MIESTIETIS 


Nenusiminkim. Viskas susiklostys. 


TREČIAS MIESTIETIS 


Kai dangų tamsūs debesys aptraukia, 
Užsimetam apsiaustą ant pečių; 

Kai lapai krinta,— artinasi šalčiai; 
Kai leidžias saulė, — laukiame nakties; 
Belaikės audros — badą pranašauja. 
Gal viskas bus gerai, bet abejoju: 
Mes viešpaties malonės neverti. 


ANTRAS MIESTIETIS 
Visi taip įsibaiminę kažko, 
Jog reta žmogų rast, kurs į tave 
Nedėbčiotų padilbom lyg paklaikęs. 


TREČIAS MIESTIETIS 


Tai ženklas sukrėtimų būsimų. 

Mus nujautimas dieviškas įspėja 
Apie pavojaus grėsmę; štai ir jūroj 
Prieš vėtrą bangos kyla visada. 

Bet pasikliaukim viešpačiu. Jūs kur? 


Antras veiksmas 


Ričardas III 


ANTRAS MIESTIETIS 


Teisman kažkokiu reikalu mus kviečia. 


TREČIAS MIESTIETIS 
Mane taip pat. Galiu jus palydėt. 


Visi išeina 


IV scena 


Londonas. Karaliaus rūmai 

Įeina Jorko arkivyskupas, mažametis Jorko her- 
cogas, karalienė Elzbietair Jorko hercogienė 


JORKO ARKIVYSKUPAS 

Jie vakar naktį buvo Nortemptone; 

Šiandieną jie į pabaigą dienos 

Atvyks į Stouni-Stretfordą. Rytoj 

Arba poryt jų galim laukti čia. 
JORKO HERCOGIENĖ 

Aš nekantrauju pamatyti princą. 

Girdėjau, kad išaugo jis labai. 
KARALIENĖ ELZBIETA 

Aš nemanau. Sūnus manasis Jorkas 

Suspėjo, sako, jau pralenkti jį. 
JORKO HERCOGAS 

Tiesa, mamyt. Bet augti aš nenoriu. 
JORKO HERCOGIENĖ 

Kodėl, mažiuk? Išaugęs nesiskųsi. 
JORKO HERCOGAS 


Močiut, anądien mes vakarieniavom, 
Ir mano dėdė Riversas pasakė, 
Kad peraugau aš brolį. Bet į tai 

Čia pat jam dėdė Glosteris atšovė: 

„Grakšti žibutė slepias tarp žolių, 

O dilgė auga tartum ant mielių.“ 

Aš nenorėčiau tįst kaip dilgėlė, 

O skleistis pamažėliais it gėlė. 
JORKO HERCOGIENĖ 

Ak šit kaip! Gaila, priežodžiui tokiam 

Nėra blogesnio pavyzdžio kaip dėdė: 

Vaikystėje jis buvo toks nususęs 

Ir augo taip iš lėto, taip menkai, 

Kad jeigu pasitvirtinusi būtų 

Jo patarlė,— tai jis tikrai turėjo 

Išaugti valyviausiu žmogumi. 
JORKO ARKIVYSKUPAS 

Taip būtent ir išėjo, hercogiene. 


JORKO HERCOGIENĖ 


Tikėkimės. Bet motinos širdis 
Tuo abejoja. 


JORKO HERCOGAS Ak, kodėl tuomet 
Aš nesusizgribau jam atsikirsti! 
O būčiau pasijuokęs gan smagiai 
Iš to, kaip augo gerbiamasis dėdė. 


JORKO HERCOGIENĖ 
Ką būtum tu pasakęs, mielas Jorkai? 


JORKO HERCOGAS 


Taip sparčiai augo dėdė, jog lopšy 
Nė valandų dviejų neišgulėjęs, 

Jisai jau graužė, sako, pluteles*“, 

O man, močiute, į trečius metus 
Pirmieji dantys kaltis tepradėjo. 

Na kaip, kandi būt buvus išdaigėlė? 


JORKO HERCOGIENĖ 


Iš ko tu ją girdėjai, mano mielas? 


Antras veiksmas 


Ričardas III 


JORKO HERCOGAS 

Iš jo žindyvės. 
JORKO HERCOGIENĖ Kaip? Ji mirė juk, 

Kai dar tavęs pasaulyje nebuvo. 
JORKO HERCOGAS 

Tai ne iš jos, matyt. Aš nežinau. 
KARALIENĖ ELZBIETA 

Išdykęs vaikas! Tu per daug šmaikštus. 
JORKO ARKIVYSKUPAS 

Nepykit, karaliene, jis dar mažas. 
KARALIENĖ ELZBIETA 

Taip, mažas protas, ilgos ausys. 


Įeina pasiuntinys 


JORKO ARKIVYSKUPAS 

Pasiuntinys atvyko. Na, kas naujo? 
PASIUNTINYS 

Milorde, man baisu net pasakyt. 
KARALIENĖ ELZBIETA 

Kaip laikos princas? 
PASIUNTINYS Puikiai, karaliene. 
JORKO HERCOGIENĖ 

Tai kokios gi naujienos tavo? 


PASIUNTINYS Tokios, 
Kad lordas Riversas ir lordas Grėjus, 
Ir seras Tomas Voganas drauge 
Nelaisvėj sėdi Pomfreto pily. 
JORKO HERCOGIENĖ 
O kas įsakė sulaikyti juos? 

PASIUNTINYS 


Du hercogai galingi — Bakingemas 
Ir Glosteris. 


KARALIENĖ ELZBIETA Bet ką gi jie padarė? 
PASIUNTINYS 


Aš viską jums išdėjau, ką žinojau. 
Už ką šie kilnūs ponai suimti, 
Nenumanau, šviesiausia karaliene. 


KARALIENĖ ELZBIETA 


O, vargas man! Matau — dabar mes žuvę. 
Gležnutį, jauną elnią drasko tigras! 
Įdūkus, įžūli tironija 

Nekaltą ir beginklį sostą puola... 
Skerdynės, siauskite! Pirmyn, mirtie! 

Kaip žemlapy regiu aš: viskas baigta. 


JORKO HERCOGIENĖ 


Šiurpių vaidų ir riaušių juodos dienos, 
Nemaža jūsų matė šitos akys! 
Karališkos besiekdamas valdžios, 
Padėjo mano vyras savo galvą; 

Ilgai likimas blaškė mano sūnus, 

Čia juos aukštyn iškeldamas džiugiai, 
Čia vėl žemyn nutrenkdamas skausmingai. 
Ir štai, kada šeimyniniai kivirčai 
Aptilo, — nugalėtojai nerimsta, 

Prieš vienas kitą žvangina kardais, 

Ir brolis kelias su ginklu prieš brolį... 
Beprotiškas, nepažabotas smurte, 
Sutramdyk savo siautulį nešvankų 
Arba iš karto leisk numirti man, 

Kad kraujo aš daugiau nebematyčiau! 


KARALIENĖ ELZBIETA 


Šventovėn bėkim, vaike. Hercogiene, 
Sudie. 


Ričardas III 


JORKO HERCOGIENĖ Palaukit, aš einu kartu. 
KARALIENĖ ELZBIETA 

Jums slėptis jokio pagrindo nėra. 
JORKO ARKIVYSKUPAS 

Negaiškit, karaliene. Visą mantą 

Ir brangenybes savo pasiimkit, 

O aš su pagarba jums į rankas 

Man patikėtą antspaudą įteiksiu“, — 

Ir lai gera lemtis mane globoja, 


Kokios linkiu širdingai jums visiems. 
Eime. Aš jus šventovėn nulydėsiu. 


Visi išeina 

TREČIAS VEIKSMAS 


Iscena 


Londono gatvė. Girdėti trimitai 
Įeina Velso princas, Glosteris, Bakingemas, 
kardinolas Borčeris, Ketsbis ir kiti 


BAKINGEMAS 


Sveiki atvykę į buveinę savo, 
Į Londoną, mieliausias mūsų prince. 


GLOSTERIS 


Sveiki atvykę, brolvaiki brangus, 
Svajonių mano viešpatie! Jūs liūdnas; 
Prailgo jums turbūt sunki kelionė. 


VELSO PRINCAS 


Ne, dėde, nelabai,— nors pakeliui 
Turėjome tiek negandų visokių, 
Jog pailsau, kol atvykau čionai. 
Kodėl kitų aš dėdžių nematau? 


GLOSTERIS 


Jaunyvas jūsų amžius, mielas prince, 
Dar nepažįsta vylių šio pasaulio, 

Ir savo tyra, nekalta širdim 

Jūs sprendžiate apie kiekvieną žmogų 
Iš povyzos, o ji, kaip dievą myliu, 
Retai su siela derinasi. Tie, 

Kurių jūs pasigendat,— klastininkai. 
Nusaldintų jų žodžių užliūliuotas, 
Nuodų nepastebėjot jų širdy. 


Ričardas III 


Kuo atokiausiai viešpats jus telaiko 

Nuo veidmainingų dėdžių ir draugų! 
VELSO PRINCAS 

Nuo veidmainių telaiko atokiausiai, 


Bet jie ne veidmainiai. 


GLOSTERIS Pasveikint jūsų 
Atvyko meras Londono, milorde. 
Įeina lordmeras su svita 
LORDMERAS 
Telaimina jus, prince, visagalis! 
VELSO PRINCAS 
Priimkit mano padėką, milorde. 
Taip pat ir jūs visi. 
Lordmeras su svita išeina 
O aš maniau, 
Kad motina ir mano brolis Jorkas 
Pirmi skubės mūs pasitikti. Fe, 


Tas Hestingsas nepaslankus kaip sliekas: 
Net tingi mums pranešt, ar jie atvyks! 


Įeina Hestingsas 


BAKINGEMAS 

O! Štai kaip tik ir Hestingsas, sukaitęs. 
VELSO PRINCAS 

Sveiki, milorde. Kurgi karalienė? 
HESTINGSAS 


Dėl ko ir kam, tik vienas dievas žino, 
Bet karalienė kažkodėl bažnyčioj 
Pasislėpė su jūsų broliu Jorku. 
Jaunasis princas veržėsi čionai 

Drauge su manimi pasveikint jūsų, 
Bet motina jį prievarta sulaikė. 


BAKINGEMAS 
Koks keistas, koks abuojas elgesys! 
Gal malonėsit, lorde kardinole, 
Palenkti karalienę tučtuojau 
Atsiųsti Jorko hercogą pas princą? 
O jeigu ir toliau jinai spyriosis, 
Lai tąsyk lordas Hestingsas jėga 
Išplėšia jį iš pavydžių jos rankų. 
KARDINOLAS 
Jei mano menkai iškalbai, milorde, 
Įtikint karalienę pasiseks, — 
Bematant Jorko hercogas bus čia. 
Bet jeigu nepaveiksiu jos gražiuoju, 
Tai mes, gink dieve, nesiryšim niekad 
Paminti teises prieglobos šventos 
Ir dievnamio orumą tuo įžeisti. 
Nė už visas gėrybes mūs šalies 
Aš nuodėmės tokios neprisiimčiau! 
BAKINGEMAS 
Ne, jūs, milorde, perdėtai jautrus, 
Nesukalbamas, smulkmeniškas baisiai. 
Bet prietarus atmeskite į šalį 
Ir blaiviai pagalvokit, kuo ir kaip 
Jūs bijote išniekinti šventovę? 
Juk priegloba suteikiama tik tiems, 
Kurie tikrai jos jaučias reikalingi 
Ir sąmoningai patys geidžia jos; 
O princas juk nėra padaręs nieko, 
Dėl ko turėtų priebėgos ieškotis, 
Ir joj sėdėt beprasmiška visai. 
Vadinas, jeigu jūs ištrauksit princą 
Iš tariamos jo prieglaudos, tai tuo 
Jokių šventovės teisių nepažeisit. 
Suaugusieji randa kai kada 
Sau atvangą, bažnyčioj pasislėpę, 
Bet kad vaikai slapstytųs — negirdėjau. 


6. PLB 20 

Ričardas III 


KARDINOLAS 


Šį kartą nusilenksiu jums, milorde. 
Na ką gi, lorde Hestingsai, eime? 


HESTINGSAS 
Gerai, milorde. 
VELSO PRINCAS 
Tik spėriai, brangūs lordai, negaišuokit. 
Kardinolas ir Hestingsas išeina 
Sakykit, dėde, kur mes, broliui grįžus, 
Lig mano karūnacijos gyvensim? 


GLOSTERIS 
Kur jūsų didenybė panorės. 
Tuo tarpu Tauery dvi tris dienas 
Patarčiau jums kaip reikiant pailsėti, 
Kol pagal skonį nužiūrėsit sau 
Ištaigingesnį ir sveikesnį būstą. 
VELSO PRINCAS 
Aš Tauerio nemėgstu kažkodėl. 
Jį Cezaris pastatė? 
BAKINGEMAS Mielas prince, 
Jisai padėjo pamatus pilies, 
O baigė ją gadynės vėlyvesnės. 
VELSO PRINCAS 
Ar žinome iš metraščių, milorde, 
Kad būtent jis yra jos įsteigėjas, 
Ar vien tik padavimai skelbia tai? 
BAKINGEMAS 
Taip pasakyta metraščiuose, prince. 
VELSO PRINCAS 


Milorde, aš manau, kad jeigu to 


82 


83 Trečias veiksmas 


Nebūtų metraščiai net paminėję,— 
Tai vis tiek pat lig amžių pabaigos 
Tiesa gyvuotų lūpose žmonių 

Per šimtmečius. 


GLOSTERIS (į šalį) Kas jaunas daug išmano, 
Tas neilgai pasaulyje gyvena. 


VELSO PRINCAS 
Ką jūs pasakėt, dėde? 
GLOSTERIS 
Šlovė, sakau, legendose gyvena. 
(Į šalį) 
Kaip juokdarys vaidinime linksmam, 
Aš stengiuosi dviprasmiškai kalbėt. 


VELSO PRINCAS 
Tas Cezaris šlovingas buvo vyras: 
Jis savo protą žygiais išgarsino, 

Ir jo žygius įamžino jo protas. 
Mirtis nenugalėjo šio galiūno: 
Nors mirė jis, bet jo šlovė gyva. 

O žinot ką, brangusis Bakingemai... 

BAKINGEMAS 
Ką, mielas prince? 

VELSO PRINCAS Didelis užaugęs, 
Aš būtinai senąsias mūs žemes 
Atgal atsikariausiu iš prancūzų — 
Ar, pagyvenęs šauniai kaip karalius, 
Padėsiu mūšy galvą kaip karys. 

GLOSTERIS (į šalį) 

Ankstyvas vaisius be rudens nukris... 


Įeina jaunasis Jorko hercogas, Hestingsas 
ir kardinolas 


BAKINGEMAS 
Štai Jorko hercogas. Džiugu matyti! 

VELSO PRINCAS 
A, Ričardas! Kaip laikos mano brolis? 
JORKO HERCOGAS 


Pusėtinai, rūstus mano valdove: 
Taip aš turiu dabar vadinti jus. 


VELSO PRINCAS 
Deja, brolau, — nors tai ir jums, ir man 
Vienodai nesmagu. Nebėr jau to, 
Kurį tas vardas puošė nupelnytai; 
Užtat toli gražu ne taip didingai 
Jisai šiandieną skamba, kaip anksčiau. 
GLOSTERIS 


Kaip laikos Jorko hercogas taurusis? 


JORKO HERCOGAS 


Dėkoju, mielas dėde. Ak, milorde, 
Jūs, atmenu, man sakėt vienąsyk, 
Kad piktžolės keroja baisiai greitai; 
O princas, mano brolis, taip išstybo, 
Jog visa galva peraugo mane. 


GLOSTERIS 


Taip, hercoge. 
JORKO HERCOGAS Tai jis — pikta žolė? 
GLOSTERIS 

Ne, mylimas gentaini, anaiptol. 
JORKO HERCOGAS 

Vadinasi, jūs mylit jį labiau. 
GLOSTERIS 


Tiesa, jis mano viešpats ir valdovas, 
Bet jūs man artimas kaip giminė. 


JORKO HERCOGAS 
Padovanokite man durklą, dėde. 

GLOSTERIS 

Prašau, mažasis hercoge, paimkit. 
VELSO PRINCAS 

Nekaulykit kaip elgeta, brolau. 
JORKO HERCOGAS 

Tai niekniekis, ir geraširdis dėdė, 

Tikrai žinau, jo man nepašykštės. 
GLOSTERIS 

Jums ir didesnio daikto negailėčiau. 
JORKO HERCOGAS 

Didesnio? Kardą savo atiduosit? 
GLOSTERIS 

Jei būtų jis lengvesnis, — mielu noru. 
JORKO HERCOGAS 

Dabar matau: jūs esate dosnus 

Smulkutėm dovanom; stambesnį daiktą 

Nė nemėgink iš jūsų išviliot. 
GLOSTERIS 

Jums mano kalavijas per sunkus. 
JORKO HERCOGAS 

Manęs jis neapsunkins. 
GLOSTERIS Jūs rimtai 

Turėt jį geidžiat, gerbiamas pipire? 
JORKO HERCOGAS 

Taip. Ir sykiu jums noriu padėkoti, 

Kad taip mane vadinate gražiai. 
GLOSTERIS 

Kaip, būtent? 


JORKO HERCOGAS Pipiru. 

VELSO PRINCAS 
Labai aštrus liežuvis mano brolio, 
Tačiau be vargo pakelia jį dėdė. 
JORKO HERCOGAS 


Mane be vargo pakelia? Vargu. 

Klausykit, dėde, mūsų princo pokštai 

Į mudu taiko: jam turbūt atrodo, 

Jog brolis jo — mažesnis už beždžionę 

Ir jūs mane nešiosit ant kupros.?? 
BAKINGEMAS 


Koks sąmojis, koksai lakumas proto! 

Kad dėdė nesupyktų už patyčias, 

Patsai save pašiepia jis mikliai. 

Stebėtinas guvumas šito vaiko! 
GLOSTERIS 


Milorde, malonėkit pasiruošti. 

Tuo tarpu mes su lordu Bakingemu 

Nueisim jūsų motiną įspėti, 

Kad Taueryje lauktų ji sūnaus. 
JORKO HERCOGAS 

Jūs vykstate į Tauerį, milorde? 
VELSO PRINCAS 

To pageidauja gerbiamas globėjas?“. 
JORKO HERCOGAS 

Aš ten ramiai miegoti negalėsiu. 
GLOSTERIS 

Ko būgštaujate jūs? 


JORKO HERCOGAS 


Dievaž, močiutė pasakojo man, 
Kad dėdę Klarensą tenai nužudė; 
Mane baugina jo kerštinga šmėkla. 

VELSO PRINCAS 

Aš mirusiųjų dėdžių nebijau. 
GLOSTERIS 

Taip pat, tikrų tikriausiai, ir gyvųjų. 
VELSO PRINCAS 


Kol jie gyvi, nėra man ko bijoti. 
Na ką gi, reikia Tauerin keliauti, 
Nors man, vien pagalvojus apie jį, 
Suspaudžia širdį nerimas. Eime. 


Trimitai. Išeina visi, išskyrus Glosterį, Bakingemą ir Ketsbį 


BAKINGEMAS 


Milorde, šitą mažąjį pleperzą, 
Matyt, įmokė motina gudri 
Iš jūsų taip šaipytis užgauliai. 


GLOSTERIS 


Be abejo! Tas vaikas pavojingas: 
Akiplėša, žvitrus ir sumanus, 
Smalsuolis ir nenuorama, — žodžiu, 
Į motiną atsigimė. 


BAKINGEMAS Tiek to. 
Eik šičia, Ketsbi. Tu esi prisiekęs 
Šventai mūs valią vykdyt visada 
Ir niekam neišduoti mūsų kėslų; 
Tu pakeliui į Londoną girdėjai, 
Ką mes kalbėjome. Kaip tu manai, 
Ar lordą Hestingsą lengvai pavyktų 
Sutaikinti su ta mintim teisinga, 
Jog sostan mūsų išdidžios salos 
Įžengti turi Glosteris kilnusis? 


KETSBIS 


Jis buvo taip karaliui atsidavęs, 
Jog nesutiks prieš įpėdinį eit. 

BAKINGEMAS 

O ką tu apię Stenlį pasakytum? 
KETSBIS 

Ką Hestingsas darys, tą ir jisai. 
BAKINGEMAS 


Gerai, užtenka to. Eik, mielas Ketsbi, 
Pas lordą Hestingsą: tu pasistenk 
Užuolankomis iškamantinėti, 

Koksai jo nusistatymas yra, 

Ir jį ta proga Tauerin pakvieski 
Aptarti karūnacijos rytoj. 

Jei sušnekamas tau jis pasirodys, 
Padrąsink jį ir reikalą išklok; 

Bet jeigu jis laikysis atžariai, 

Jei kietas bus ir šaltas tartum ledas, — 
Tai atsakyk jam lygiai tuo pačiu, 
Nutrauk pasikalbėjimą ir mums 
Tuojau apie jo nuotaikas praneški. 
Mes šaukiame rytoj pasitarimą 

Ir tau pavesim uždavinį svarbų. 


GLOSTERIS 


Tu, Ketsbi, lordui Viljamui nuvežk 
Linkėjimų širdingų ir paaiškink, 

Kad šlykščiai gaujai priešų jo senų 

Ryt Pomfreto pily nuleisim kraują. 
Sakyk, lai mano draugas iš to džiaugsmo 
Dar sykį pabučiuoja misis Šor.?' 


BAKINGEMAS 
Skubiai ir uoliai imkis darbo, Ketsbi. 
KETSBIS 


Visas jėgas įtempsiu aš, milordai. 
GLOSTERIS 


Apynakčiu mes lauksime naujienų. 

KETSBIS 
Gerai, milorde. 
GLOSTERIS 
Mes būsim Krosby: ten surasi mus. 
Ketsbis išeina 
BAKINGEMAS 


Bet ką gi mudu, hercoge, darysim, 
Jei lordas Hestingsas neprisidės 
Prie mūsų sąmokslo? 


GLOSTERIS Ką mes darysim? 
Nukirsime jam galvą — štai ir viskas! 
Beje, kada karaliumi aš būsiu, 
Pareikalauk sau Herfordo grafystės 
Ir daiktus pasiimk, kurie anksčiau 
Manajam broliui Edvardui priklausė. 


BAKINGEMAS 
Aš būtinai pareikšiu savo teises. 
GLOSTERIS 


Ir gausi savo dalį be kalbų. 
Eime vakarieniauti; o paskui 
Veikimo tikslų planą nusibrėšim. 


Abu išeina 


II scena 


Prieš lordo Hestingso namus 
Įeina kurjeris 
KURJERIS (beldžiasi) 
Milorde, atsiliepkite! 
HESTINGSAS (iš namų) 


Kas beldžiasi tenai? 

KURJERIS 


Pasiuntinys nuo lordo Stenlio. 


HESTINGSAS (iš namų) 
Kiek išmušė dabar? 
KURJERIS Ketvirtą. 
Įeina lordas Hestingsas 
HESTINGSAS 
Matyti, miegas neina tavo ponui? 
KURJERIS 


Taip bent atrodo, sprendžiant iš naujienų, 
Kurias turiu jums perduoti. Pirmiausia, 
Milordui siunčia jis labų dienų. 


HESTINGSAS Toliau? 
KURJERIS 


Toliau, milorde, skuba -jus įspėt, 
Jog šiąnakt jis sapnavo, tartum šernas 
Jam šalmą savo iltimis nuplėšė.?* 

Be to, pranešti liepė dar jisai, 

Kad greit įvyksta du susirinkimai 

Ir pirmas jų pakrypti gali taip, 

Jog antrojo nebesulauksit judu. 
Todėl jisai, milorde, siūlo jums 
Drauge su juo ant žirgo sėsti spėriai 
Ir tuoj į šiaurę joti nuo pavojų, 
Kuriuos slapta nujaučia jo širdis. 


HESTINGSAS 


Keliauk atgal, brolau, pas savo poną 
Ir pasakyk, kad tų susirinkimų 

Nėr ko bijot, nes viename iš jų 
Sėdėsim patys mes, o kitame 

Sėdės ištikimasis mano Ketsbis, 

Ir aš žinosiu kuo smulkiausiai visa, 
Kas liečia mus. Paaiškink jam taip pat, 

Kad jojo nuogąstavimai — tušti; 

Man keista net, kad jis nerimastauja 

Dėl kažkokių kliedėjimų kvailų: 

Pakolei šernas mudviejų nepuola, 

Tai bėgt nuo jo — tik reikštų dūkint žvėrį 
Ir siundyti nenoromis prieš mus. 

Lai tavo ponas keliasi iš lovos 

Ir pas mane ateina: mes kartu 

Į Tauerį nuvyksim; jis matys, 

Kaip meilinsis prie mudviejų tas šernas. 


KURJERIS 
Aš visa tai jam perduosiu, milorde. 
(Išeina) 
Įeina Ketsbis 


KETSBIS 
Taurusis lorde, labas rytas. 


HESTINGSAS Labas. 
Anksti pabudot, Ketsbi. Kas girdėt 
Pašlijusioje mūsų karalystėj? 

KETSBIS 
Taip, ji sukrypo visiškai, milorde, 
Ir tolei, aš manau, neatsities, 

Kol Ričardas neužsidės vainiko. 


HESTINGSAS 
Vainiko? Tu turi galvoj karūną? 

KETSBIS 
Taip, mielas lorde. 

HESTINGSAS Aš veikiau sutiksiu, 
Kad nuo pečių nulėktų man galva, 
Negu karūną leisiu taip išniekint. 
Tau rodosi, kad taiko jis į ją? 

KETSBIS 
O kaipgi, aišku! Taiko — ir galvoja, 

Kad jūs paremsit jo užsimojimą; 
Kaipsyk dėl to mane dabar čionai 

Jis siunčia su linksma naujiena: šiandien 
Gentainiai karalienės, jūsų priešai, 

Bus nužudyti Pomfreto pily. 


HESTINGSAS 


Dėl jų aš nesisielosiu nė kiek: 

Jie nuo senų laikų manęs nekenčia. 
Bet kad teisėto įpėdinio sostą 

Aš Ričardui padėčiau pasiglemžti — 
Ne, kol aš gyvas, niekad to nebus! 


KETSBIS 
Sustiprink, dieve, gerą jūsų ryžtą! 
HESTINGSAS 


Beje, skaniai aš juoksiuos ir po metų, 
Kad tie, kurie valdovą prieš mane 
Įsiundę buvo, — patys gavo galą! 
Klausyk: aš po dviejų savaičių, Ketsbi, 
Išvesiu iš rikiuotės dar kai ką, 

Nors tie „kai kas“ tos staigmenos nelaukia. 


KETSBIS 


Sunku, milorde, mirt nepasiruošus! 


HESTINGSAS 


Sunku, baisu nežmoniškai! Taip žuvo 
Ir Riversas, ir Voganas, ir Grėjus, 
Taip žūt turės, deja, kai kas iš tų, 
Kurie tuo tarpu vaikšto sau ramiai, 
Kaip mudu su tavim; o mus juk myli 
Šviesiausias Ričardas ir Bakingemas. 


KETSBIS 
Taip, hercogai jus vertina aukštai. 
(Į šalį) 
Aukštai ant tilto jie pasmeigs jo galvą... 

HESTINGSAS 
Nenuostabu: aš to nusipelniau. 
Įeina lordas Stenlis 


Na, kurgi jūsų ietis? Bijot šerno, 
O ginklą pasiimt nesusipratot! 


STENLIS 


Milorde, labas rytas. Sveikas, Ketsbi. 
Jūs galite juokaut, bet, dievaži, 
Man tie susirinkimai nepatinka. 


HESTINGSAS 
Milorde, 
Aš ne mažiau už jus gyventi trokštu; 
Tikėkite manim, aš niekados 
Gyvybės savo taip nebranginau, 
Kaip branginu dabar ją. Tad nejaugi 
Aš toks patenkintas galėčiau būti, 
Nujausdamas žabangas netoli? 


STENLIS 


Tie Pomfreto belaisviai gerbiami 
Išjodami iš Londono juk irgi 
Nenutuokė, kad jiems pavojus gresia, 
Ir į kelionę leidosi linksmi, 

O kaip ūmai užtemo jųjų saulė! 
Staigumas keršto gąsdina mane. 
Duok dieve, kad bailystė mano būtų 
Be pagrindo! Bet tuoj visai prašvis. 

Į Tauerį jau metas. 


HESTINGSAS Einam, einam. 
Ar Žinote, milorde, kad tie ponai, 
Apie kuriuos kalbėjome tik ką, 
Šiandieną be galvų paliks? 

STENLIS Man rodos, 
Kad galvos jiems pritinka daug daugiau, 
Negu kad skrybėlės jų pasmerkėjams. 
Keliaukime, milorde. 

Įeina pasiuntinys 
HESTINGSAS 


Jūs paėjėkite pirmyn. Aš noriu 
Pasikalbėt su šituo vaikinu. 


Stenlis ir Ketsbis išeina 
Kaip tau, vyruti, sekas? Kaip kruti? 
PASIUNTINYS 
Už klausimą dėkoju. Kuo puikiausiai. 
HESTINGSAS 


Taip pat ir aš galiu tau pasakyti, 
Jog daug geriau laikausi aš dabar 
Negu tuomet, kai paskutinį kartą 
Mes buvom susitikę su tavim. 
Klastingos pinklės sėbrų karalienės 
Tada mane nuvariusios jau buvo 
Kalėjiman; šiandieną — mano priešai 
(Tik niekam apie tai neprasitark!) 
Bus patys nugalabyti, o aš 

Jaučiuos tvirtai kaip niekad. 


PASIUNTINYS Dieve duok, 
Kad jus sėkmė ir ateity lydėtų! 
HESTINGSAS 


Dėkoju. Še, išgerk už mano laimę. 
(Meta piniginę) 


PASIUNTINYS 


Lai saugo dievas jūsų malonybę! 
(Išeina) 


Įeina kunigas 
KUNIGAS 
Laba diena. Džiugu matyt milordą. 


HESTINGSAS 
Širdingai ačiū, mielas sere Džonai. 

Aš skalnas tau už pamaldas likau; 
Užeik šeštadienį — aš atsiteisiu. 
(Kažką pašnibžda jam į ausį) 
Įeina Bakingemas 
BAKINGEMAS 


Su dvasininku šnekatės, milorde? 
Jums, gerbiamasis lorde šambelione, 
Išpažintim dar rūpintis anksti. 

Ten, Pomfreto pily, bičiuliai jūsų 
Labiau jos reikalingi šiuo metu. 


HESTINGSAS 


Kaip kažin ką, aš, kunigą sutikęs, 
Taipogi pagalvojau apie juos. 
Jūs skubate į Tauerį? 


BAKINGEMAS Trumpam. 
Jūs ten ilgiau užtruksite, milorde. 
HESTINGSAS 


Turbūt. Aš liksiu Tauery pietums. 
BAKINGEMAS (į šalį) 


Ir vakarienei, — nors nelauki jos. 
Eime kartu. 


HESTINGSAS 
Su mielu noru, jūsų malonybe. 


Abu išeina 


III scena 


Pomfreto pilis 

Įeina seras Ričardas Retklifas“ su sargyba, kuri 

veda Riversą,Grėjų ir Voganą mirti 
RETKLIFAS 


Greičiau išveskit suimtuosius. 

RIVERSAS 


Leisk tarti, sere Ričardai, tau Žodį: 
Tu šiandien būsi liudininkas to, 
Kaip ištikimas valdinys karaliaus 
Už savo garbę miršta nekaltai. 


GRĖJUS 


Tegu apsaugo princą visagalis 
Nuo kraugerių įšėlusių gaujos! 


VOGANAS 

Jūs dar dėl to pastaugsite, palaukit! 
RETKLIFAS 

Skubėkite: minutės jūsų baigias. 
RIVERSAS 


O Pomfreto kalėjime nuožmus, 
Kilniųjų perų būste priešmirtinis! 
Kadais tarp tavo sienų kruvinų 
Papjautas buvo Ričardas Antrasis. 
Dabar mes savo nekaltu krauju 
Šią pražūties buveinę apšlakstysim 
Ir amžinai pasmerksime ją gėdai. 


GRĖJUS 


Tai pildos Margaritos prakeikimas, 
Kurį ji metė Hestingsui ir mums 
Už tai, kad mes stebėjom abejingai, 
Kaip Ričardas nudūrė sūnų jos. 


RIVERSAS 


Jinai tada prakeikė Bakingemą 

Ir Hestingsą, ir Ričardą. O dieve, 
Teisingas būk, nepagailėk ir jų, 

Bet vargšei mano seseriai nekeršyk 
Ir jos vaikų karališkų neliesk,— 
Mes savo dorą, riterišką kraują 

Už juos aukojam, dieve maloningas! 

RETKLIFAS 
Užteks. Atėjo valanda mirties. 
RIVERSAS 


Apsikabinkim, Voganai ir Grėjau! 
Sudie, lig pasimatymo danguj! 


Visi išeina 
IV scena 


Londonas. Taueris 
Įeina Bakingemas,Stenlis ,Hestingsas,Ilio 
vyskupas,Retklifas,Lovelis*" su kitais lordais 
ir sėdasi prie stalo 


HESTINGSAS 


Mes susirinkome, garbingi perai, 

Paskirti vainikavimo dienos. 

Kada gi ją atšvęsime, sakykit? 
BAKINGEMAS 

Ar iškilmėm pasiruošta gerai? 
STENLIS 

Taip. Lieka tik dėl laiko susitarti. 
ILIO VYSKUPAS 

Rytoj lai būna ta diena džiaugsminga. 
BAKINGEMAS 


O ką globėjas apie tai galvoja? 
Kas artimiausias hercogui žmogus? 


ILIO VYSKUPAS 
Manau, kad jums prieit prie jo lengviausia. 
BAKINGEMAS 


Kam? Man, milorde? Vienas kito veidą 
Pažįstame, tiesa, mes neblogai, 

Bet jo širdis yra man paslaptis, 
Taip lygiai kaip ir jums — širdis manoji. 
Jūs, lorde Hestingsai, jo pirmas draugas. 


HESTINGSAS 


Man hercogas iš tikro palankus. 
Bet apie karūnaciją šnekėtis 
Aš neturėjau progos, ir jisai 
Nėra man savo nuomonės pareiškęs. 
Nuskirkit jūs, milordai, patys dieną, 
O aš čionai balsuosiu jo vardu: 
Tikiuosi, jis dėl to neužsigaus. 

Įeina Glosteris 


ILIO VYSKUPAS 
Štai pagaliau ir hercogas ateina. 
GLOSTERIS 


Milordai ir gentainiai, labas rytas! 

Aš didelis miegalis. Bet dėl šito 

Turbūt nenukentėjo reikalai, 

Kuriuos bendrai ketinome aptarti. 
BAKINGEMAS 


Kaipsyk laiku atvykote, milorde: 

Žadėjo lordas Hestingsas už jus 

Maloniai atiduoti savo balsą 

Ir jūsų vietoje pasisakyti 

Dėl princo vainikavimo dienos. 
GLOSTERIS 


Tik vienas lordas Hestingsas, kuris 
Mane iš seno myli ir pažįsta, 
Galėjo ryžtis tam. 


HESTINGSAS Žemai dėkoju. 
GLOSTERIS 

Milorde vyskupe! 
ILIO VYSKUPAS Klausau, milorde. 

GLOSTERIS 


Pas jus anądien Holborno sode, 
Atsimenu, mačiau puikiausių braškių. 
Prašau jus, liepkite atnešti jų. 


ILIO VYSKUPAS 


Milorde, mielu noru! 
(Išeina) 

GLOSTERIS Bakingemai, 
Man šnektelėti reikia su jumis. 
(Pasitraukia su juo į šalį) 

Jau Hestingsą kamantinėjo Ketsbis, 
Ir jam anas tulžingas karštakošis 
Atrėžė tiesiai, jog veikiau numirs, 
Negu sutiks, kad jo karaliaus sūnui 
(Taip pagarbiai jis titulavo princą) 
Atimtų sostą Anglijos visos. 


BAKINGEMAS 
Išeikime, milorde, valandėlei. 
Glosteris ir Bakingemas išeina 


STENLIS 


Kada gi šventė, mes dar nenusprendėm. 
Ar nevertėtų lukterėt šiek tiek? 

Rytojui aš nespėsiu pasirengti 

Ir, aiškus daiktas, džiaugsiuosi labai, 
Jei iškilmių diena bus atidėta. 


Grįžta Ilio vyskupas 
ILIO VYSKUPAS 


O kur pradingo gerbiamas globėjas? 
Aš uogų jam atnešti įsakiau. 


HESTINGSAS 


Šiandieną jis toksai smagus ir linksmas, 
Taip sveikinasi draugiškai! Atrodo, 
Jog hercogas patenkintas kažkuo. 

Krikščioniškam pasauly nėr žmogaus, 
Kurs taip, kaip jis, nesugebėtų meilės 
Ir apmaudo paslėpti nuo kitų: 

Jo siela atsispindi jo veide. 


STENLIS 


Ir ką tame veide jūs pastebėjot? 
Ką sako šiandien hercogo širdis? 


HESTINGSAS 


Kad mums jisai negeidžia nieko pikto; 
Aš tai matau aiškiausiai iš akių. 


STENLIS 
Duok dieve, kad taip būtų! 


Įeina Glosteris ir Bakingemas 


GLOSTERIS 


Sakykit man, ko nusipelno tie, 

Kurie klaikiausiais pragariškais burtais 
Kėsinasi į manąją gyvybę 

Ir įvairiais šėtoniškais kerais 

Slapta suniokot stengias mano kūną? 


HESTINGSAS 


Visa meilinga savo širdimi 

Aš, hercoge, esu jums atsidavęs; 
Todėl akivaizdoj garbingų lordų 
Smerkiu niekšus ir atvirai sakau, 
Kad jie yra mirties sau nusipelnę. 


GLOSTERIS 


Štai, žvelkite, nusikaltimų vaisiai: 
Aš apkerėtas, matote? Ranka 
Tartum šaka suvytusi nudžiūvo... 

Ir tai vis darbas Edvardo žmonos, 
Tos raganos, tos žiežulos siaubingos, 
Kuri, pasitalkinus kekšę Šor, 

Mane bjauroja burtais prakeiktais. 

HESTINGSAS 
Jei iš tiesų, milorde, tai jos darbas... 
GLOSTERIS 


Kaip? Tu drįsti sakyt „jei iš tiesų“? 
Begėdiškas globėjas paleistuvės! 

Kol nenulėks galva tam išdavikui, 
Nesėsiu aš prie stalo, dievaži! 

Na, Loveli ir Retklifai, žiūrėkit, 

Kad būtų tai įvykdyta. Visi, 

Kam aš brangus, žygiuokit su manim! 


Išeina visi, išskyrus Hestingsą, Retklifą ir Lovelį 


HESTINGSAS 


O, vargas, vargas Anglijai — ne man! 
Kaip aš kvailai pasielgiau! Reikėjo 
Laiku užkirsti kelią šiai nelaimei. 
Ne veltui, ne, sapnavo Stenlis šerną, 
Nuplėšusį jam šalmą nuo galvos. 
Kodėl gi aš, nepaisydamas to, 
Nepanorėjau bėgti? Tris kartus 
Šiandieną rytą klupo mano žirgas 
Ir stojo priešais Tauerį piestu, 
Nelyginant nujausdamas, kad jis 
Skerdyklon neša savo šeimininką. 
Ak, kaip dabar man kunigas anas 
Praverstų! Kaip gailiuosi aš dabar, 
Jog pasiuntiniui tuokart pasigyriau 
Galybe savo, laime ir sėkme 

Ir džiūgavau, kad priešininkai mano 
Mirties jau laukia Pomfreto pily. 

O, Margarita! Tavo prakeikimas 
Visu svoriu užgriuvo ant manęs! 


RETKLIFAS 


Išpažinties skubėkite, milorde: 
Pietauti nori hercogas šviesiausias 
Ir laukia jūsų, Hestingsai, galvos. 


Ričardas III 


HESTINGSAS 


Galingųjų malone trumpaamže! 
Dėl ko tavęs mes trokštame labiau 
Už viešpaties palaimą nemirtingą? 
Kas tavo žvilgsnių vaikosi meilių, . 
Gyvena tarsi jūrininkas girtas, 
Kuris ant savo stiebo gali staigiai 
Susverdėti ir jūron nugarmėt... 


LOVELIS 


Neaušinkit burnos, gana dejuoti. 
Užteks, eime. 


HESTINGSAS O, Ričardai nuožmusis! 
O, Anglija, tu — nelaimingas kraštas! 
Aš pranašauju tau baisias dienas, 
Kokių nematė praeities gadynės. 
Na, veskite mane į ešafotą, 
Greičiau nuneškit mano galvą jam. 
Nebeilgai jūs juoksitės saldžiai, — 
Greit patys galą gausit, žmogžudžiai! 


Visi išeina 


Vscena 


Taueris 
Įeina Glosteris ir Bakingemas labai 
surūdijusiais šarvais 

GLOSTERIS 


Klausyk, brolėnai mielas, ar tu moki 

Užgniaužti kvapą vidury kalbos, 

Miksėti ir veblenti padrikai, 

Paskui staiga nutilti, lyg: pamišęs 

Ar išgąsčio pagautas? 
BAKINGEMAS Nebijokit! 

Aš jums gabiausią tragiką nurungsiu: 

Kas žodis bailiai žvilgčiosiu aplink 

Ir krūpčiosiu, šiaudeliui sušlamėjus, 

Lyg būčiau pilnas nerimo baisaus. 

Ir niaurūs žvilgsniai, ir šypsniai meilingi 

Tartum paslaugūs, nuolankūs tarnai 

Paklūsta mano užmačiai kiekvienai. — 

Bet kurgi Ketsbis? Jis išėjo? 
GLOSTERIS 


Žiūrėk, štai jis atsiveda lordmerą. 
Įeina lordmeras ir Ketsbis 


BAKINGEMAS 

Lordmere... 
GLOSTERIS 

Skubėkite prie keliamojo tilto! 
BAKINGEMAS 

Jūs girdit? Būgnas! 
GLOSTERIS 

Akių neatitrauk nuo mūrų, Ketsbi. 
BAKINGEMAS 

Mes jus čionai išsikvietėm, lordmere... 
GLOSTERIS 

Mus tarpe priešas, — ginkis! Atsargiau! 
BAKINGEMAS 

Mes — niekuo nekalti: mus dievas saugo. 
GLOSTERIS 

Tai Lovelis ir Retklifas,— nurimk. 

Įeina Lovelis ir Retklifas su Hestingso galva 


LOVELIS 


Štai Hestingso klastingojo galva: 
Šlykštus, dviveidis niekšas — nebegyvas. 

GLOSTERIS 


Aš taip giliai mylėjau šitą vyrą, 

Jog negaliu susivaldyt neverkęs. 

Aš visad jį laikiau geru krikščioniu 
Ir nekalčiausiu iš visų Žmonių; 
Slapčiausi mano potroškiai ir mintys — 
Lyg knygoj įrašytos jo širdy.“ 

Jisai mokėjo begėdystę savo 
Dorybės rūbais taip gražiai dangstyt, 
Kad, viešą jo silpnybę teišskyrus 
(Turiu galvoj ryšius su misis Šor), 
Jame nebuvo, rodos, nė dėmelės. 


BAKINGEMAS 


Taip, šitokio vylingo išdaviko 

Aš niekad dar pasauly nemačiau. 
Mes likome gyvi tik per stebuklą... 
Įsivaizduokit, išgama tasai 
Susirinkimų salėj rengės šiandien 
Mane ir lordą Glosterį užmušti 


LORDMERAS 
Nejaugi? 
GLOSTERIS 


Tai ką, bene mes turkai ar pagonys? 

Ar būtume išdrįsę mes kada 

Be jokio teismo ir be niekur nieko 

Prieš tą nedorėlį pakelti ranką, 

Jei Anglijos taika ir mūs saugumas 

Nebūtų reikalavę to skubiai? 
LORDMERAS 

Na ir puiku! Mirties jis nusipelnė. 

Teisingai jūs pasielgėt, milordai, 

Kad tuo būdu nuo panašių pagundų 

Atbaidėte kitus išdavikus. 

Kai susidėjo jis su misis Šor, 

Iš jo aš nebelaukiau nieko gero. 

GLOSTERIS 


Mes geidėme, kad būtumėte pats 
"Jūs liudininku jo mirties, milorde,— 

Ir tik uolumas mudviejų draugų, 

Kiek prasilenkdamas su mūsų norais, 

Pagreitino tą reikalą truputį. 

Mes troškome, kad savo ausimis 

Išgirstumėt, kaip šitas nevidonas 

Drebėdamas išklos niekšybes savo 

Ir pasakys, kuriuo tikslu ir kaip 

Jis išdavystės griebėsi; tuomet 

Jūs būtumėt galėjęs apgarsinti 

Jo pasakojimą visiems piliečiams, 

Kad jo mirtis paskui nepagimdytų 

Spėliojimų ir aimanų tuščių. 


LORDMERAS 


Gerasis mano lorde, jūsų žodžiais 

Tikiu aš taip, nelyginant patsai 

Aš būčiau viską matęs ir girdėjęs. 

Jūs būkite tikri, šviesiausi princai, 
Jog aš ištikimiems piliečiams mūsų 
Paskelbsiu, kaip teisingai ir dorai 

Šiuo atveju pasielgėte jūs. 


GLOSTERIS 
Mes tam, milorde, jus ir kvietėm čia, 
Kad priekabingų paskalų nekiltų. 
BAKINGEMAS 


Kadangi pavėlavote šiek tiek, — 
Patvirtinkit vien tai, ką mes pasakėm. 
Na, gerbiamas lordmere, likit sveikas. 


Lordmeras išeina 
GLOSTERIS 


Bėk įkandin, brangusis Bakingemai, 
Į rotušę skubėk jam iš paskos! 
Tenai, nutaikęs progą, pakuždėk, 

Jog Edvardo vaikai yra bastriai. 
Primink kitiems, kaip Edvardas įsakė 
Mirties bausme nubaust pilietį vieną, 
Kuris juokais išsitarė kadaise, 

Kad jo sūnus „karūną paveldės“, 
Nors buvo aišku, jog anas žmogelis 
Turėjo savo namą omeny 

Su iškaba, vaizduojančia karūną. 
Paskui įsprausk žodelį apie tai, 

Kaip ištvirkavo Edvardas nešvankiai, 
Su kokiu gyvulišku gašlumu 

Be paliovos jis kibo prie tarnaičių, 
Prie svetimų žmonų ir dukterų, 
Kaip kaitaliojo savo meilužes, 

Kaip jo gosli širdis ir godūs žvilgsniai 
Kasdien visur ieškojo naujo grobio. 
Paskiau nežymiai pereik prie manęs 
Ir, jei reikės, paaiškink, jog tais metais, 
Kai gimė šitas Edvardas besotis,— 
Didžiai šlovingas mano tėvas Jorkas 
Kariavo Prancūzijoje kaipsyk 

Jr, apskaičiavęs laiką, pripažino, 

Kad kūdikis tasai yra ne jo, 

Nes, atvirai pasakius, ir iš gymio 
Jisai nepanašus į mano tėvą. 

Bet apie tai tik šiaip sau užsimink: 
Juk motina manoji dar gyva. 


BAKINGEMAS 


Milorde, nesirūpinkit, aš tokį 
Oratorių mokėsiu suvaidint, 

Lyg už tatai man būtų prižadėta 
Auksinė dovana. Sudie, milorde. 


GLOSTERIS 


Jei tau pavyks sumanymas gerai, 
Tai vesk visus juos Beinardo pilin“!. 
Ten rasite mane būry garbingam 
Mokslingų vyskupų ir kunigų. 

BAKINGEMAS 


Einu. Jūs apie trečią ar ketvirtą 
Iš rotušės sulauksite naujienų. 


GLOSTERIS 


Pamokslininkas Šo?? man reikalingas, — 
Bėk, Loveli, greičiau pas jį. 
(Kreipdamasis į Ketsbį) 

O tu 
Eik pas vienuolį Penkerį: abudu 
Po valandos lai Beinardan atvyksta. 


Lovelis ir Ketsbis išeina 


Dabar slaptai įsakymą aš duosiu 
Susidorot su Klarenso veisle, 

Be to, aš liepsiu prie jaunųjų princų 
Jokios gyvos būtybės neprileist. 
(Išeina) 


VI scena 


Londono gatvė 
Įeina raštininkas su popierium rankoj 


RAŠTININKAS 


Štai Hestingso kaltinamasis aktas; 
Jis perrašytas dailiai ir švariai 

Ir katedroj bus perskaitytas šiandien. 
Taip, nieko nepridėsi, neatimsi! 

Jį vakar, jau vėlokai vakare, 

Man atnešė iš Ketsbio,— ir prie jo 
Vienuolika aš valandų triūsiau! 

Tiek pat dar laiko juodraštis suėdė. 
O juk prieš kokias valandas penkias 
Gerasis lordas Hestingsas gyveno 

Ir be jokios dėmelės ir kaltės 

Sau vaikščiojo laisvai... Gražus dalykas! 
Kažin, ar atsiras toksai kvailys, 

Kuris piktos čia valios neįžvelgtų? 
Bet apie tai — kas drįstų prasižioti? 
Visur klasta, visur darbai pikti, — 
Matyt, pasaulio pabaiga arti! 
(Išeina) 


VII scena 


Beinardo pilis 
Įeina iš vienos pusės Glosteris, iš kitos — Bakin- 
gemas 


GLOSTERIS 
Kas naujo? Pasakok! Ką šneka Žmonės? 
BAKINGEMAS 


Dievaž, prisiekiu motina švenčiausia, 
Lyg susitarę tyli jie... 


GLOSTERIS Sakei tu, 
Kad Edvardo vaikai yra bastriai? 
BAKINGEMAS 


O kaipgi! Ir užsiminiau taip pat 
Apie istoriją su ledi Liusi 

Ir jo kitas piršlybas Prancūzijoj““; 
Paskui išdėjau, kaip už menką nieką 
Jis persekiojo mūsų piliečius, 

Kaip geiduliams vergavo nežabotiems 
Ir prievartavo moteris doras. 

Čia aš pridūriau, jog pradėtas buvo 
Jis tuo metu, kada prancūzų žemėj 
Kovojo senas Jorkas, į kurį 

Nė trupučio jisai nepanašus, 

Tuo tarpu jūs atrodot gyvas tėvas 

Iš veido ir iš būdo prakilnaus. 
Papasakojau smulkiai aš, kiek sykių 
Sutriuškinote Škotijoje priešus, 
Išgyriau jūsų ištvermę kare, 

Švelnumą, išmintį taikos gadynėj,— 
Žodžiu, milorde, nepraleidau nieko, 
Kas būtų jums naudinga; pagaliau 
Užbaigdamas pasiūliau aš visiems, 
Kas linki gero Anglijai, sušukti: 
„Lai visagalis Ričardą globoja, 
Britanijos karalių ir valdovą!“ 


GLOSTERIS 
Ir ką gi, jie sušuko? 


BAKINGEMAS 


Kaip gyvą mane matote,— nė šnipšt. 
Lyg akmenys nebylūs ar stabai 
Stovėjo jie išbalę it lavonai 

Ir viens į kitą dėbčiojo tylom. 
Tuomet pradėjau gėdinti aš juos 

Ir paprašiau paaiškinti lordmerą, 
Ką reiškia toji įžūli tyla. 

Tačiau jisai pareiškė man, kad liaudis 
Dar nepripratus prie tokių šnekų 

Ir būtų reikalingas pranešėjas. 
Liepiau jam pakartoti mano kalbą, 
Jis nesipriešino, bet nuo savęs 
Žodelio nepridėjo ir vis sakė: 

„Taip hercogas nusprendė... taip galvoja...“ 
Kai jis nutilo, mano bendraminčiai 
Tuojau į orą metė kepures, 

Ir apie kokį tuziną balsų 

Iš salės gilumos skystai suriko: 
„Tegul karalius Ričardas gyvuoja!“ 
Aš, tuo pasinaudodamas, tariau: 
„Mieli piliečiai, leiskit padėkoti: 
Parodė šių ovacijų audra, 

Kad esate jūs žmonės išmintingi, 
Kad mylite jūs Ričardą tikrai.“ 

Ir šitaip prakalbėjęs, išėjau. 


GLOSTERIS 
Kelmai bejausmiai! Tyli — ir gana? 

BAKINGEMAS 

Kaip kažin ką, nė garso. 
GLOSTERIS 

O kur lordmeras su draugais prasmego? 
BAKINGEMAS 


Jisai atvyks netrukus. Apsimeskit, 

Milorde, susirūpinęs kažkuo 

Ir į kalbas iš karto nesileiskit. 

Maldaknygę paėmęs į rankas, 

Tarp dvasininkų jūs kukliai stovėkit,— 

Ir šitas vaizdas progą man suteiks 

Pamokslą dievobaimingą išdrožti. 

Žiūrėkite, nebūkit nuolaidus 

Jų prašymams: tarytum mergina 

Kartokit „ne“, bet dirbkit savo darbą. 
GLOSTERIS 

Jei tik mane įkalbinėsi tu 

Taip lygiai atkakliai, kaip aš tau spirsiuos,— 

Užtikrinu, eis viskas kuo sklandžiausiai. 
BAKINGEMAS 

Galerijon greičiau! Lordmeras beldžias. 

Glosteris išeina. Įeina lordmeras ir miestie- 
čiai 

Sveiki, lordmere. Man jau nusibodo 

Snopsoti čia. Mažai yra vilties, 

Kad hercogas sutiktų mus priimti. 


Įeina Ketsbis 
Na, Ketsbi, ką man hercogas įsakė? 
KETSBIS 


Jis prašė jus, taurusis mano lorde, 
Užeit rytoj arba geriau — poryt. 

Su dviem dievotais viešpaties tarnais 
Jis visas maldose dabar paskendęs 

Ir dėl pasaulio rūpesčių menkų 
Susikaupimo savo drumst nenori. 


BAKINGEMAS 


Keliauk atgal, gerasis mano Ketsbi, 

Ir hercogui paaiškint malonėk, 

Kad mes — lordmeras, aš ir tie piliečiai — 
Atvykome čionai ir jo šviesybę 

Trukdyti drįstam reikalu svarbiu 

Vardan tėvynės laimės ir gerovės. 


KETSBIS 


Nedelsdamas tatai pranešiu jam. 
(Išeina) 


BAKINGEMAS 
Taip, šitas mūsų hercogas, milorde,— 
Tai jums ne Edvardas koks nors, o ne! 
Jisai ne lovoj drybso per dienas, 
O poteriauja tyliai, atsiklaupęs; 
Ne su gražuolėm smaginasi jis, 
O dvasios peno semiasi; nemiega 
Ir kūno sau netukina lepaus, 
O sielą budinčią maldom maitina. 
Kokia laiminga būtų mūs šalis, 
Jei jis sutiktų būti jos valdovas. 
Deja, vargu ar šį garbingą vyrą 
Palenkti mes įstengsime. 


LORDMERAS Nejau 
Jisai atsisakys? Apsaugok dieve. 
BAKINGEMAS 


Bijau, kad taip ir bus. 
Įeina Ketsbis 
Na, Ketsbi, ką pasakė jo šviesybė? 
KETSBIS 


Milorde, hercogas labai nustebęs, 
Kad tiek miestiečių sukvietėte jūs, 

Apie tatai iš anksto neįspėjęs. 
Jis būgštauja, ar čia nėra klastos. 


BAKINGEMAS 


Skaudu, kad mano pusbrolis kilnus 

Klastingumu mane įtarinėja. 

Prisiekiu, mes pilni tikslų geriausių. 

Tad eik ir jo šviesybę nuramink. 
Ketsbis išeina 

Kai tie šventi, pamaldūs dievo žmonės 


Rožančiun įsikimba,— juos bematant 
Pagauna įkvėpimas įstabus. 


Viršuj pasirodo Glosteris tarp dviejų vyskupų. Sugrįžia 
Ketsbis 


LORDMERAS 
Štai hercogas — tarp vyskupų dviejų! 
BAKINGEMAS 
Tai du šulai dorybės: jie apgins 
Valdovą šventą nuo aistrų pagundos. 
Žiūrėkite, maldaknygė jo rankoj, 
Krikščionio garbingiausia puošmena. 
Šlovingas ir šviesus Plantagenetai, 
O, neatstumk mūs prašymo,— nepyk 
Ir dovanok, kad mes drąsos turėjom 
Nutraukti tavo įkarštį maldingą. 


GLOSTERIS 
Nereikia atsiprašymų, milorde. 
Aš jus patsai meldžiu atleisti man, 
Kad, viešpačiui tarnaudamas karštai, 
Nepaslenku draugų aš pasitikti. 
Bet apie tai užtenka. Ko jūs geidžiat? 


BAKINGEMAS 


To pat, ko dievas geidžia ten, danguj, 
Ko geidžia ir visi padorūs žmonės 
Šioj niekieno nevaldomoj saloj. 

GLOSTERIS 


Turbūt. kuo nors prasikaltau netyčia, 
Užgaudamas gyventojus šio miesto, — 
Ir jūs atėjot bart manęs dabar. 


BAKINGEMAS 


Taip, prasikaltot, hercoge. Tačiau, 
Mūs prašymui teisingam nusilenkęs, 
Šią nuodėmę išpirkti galit. 


GLOSTERIS Aišku: 
Juk aš ne tarp pagonių gyvenu. 
BAKINGEMAS 


Tad štai kokia ta nuodėmė, klausykit: 
Valdovo sosto atsisakėt jūs, 

Didingo skeptro savo pranokėjų — 

Ir titulą, teisėtai paveldėtą, 

Bei giminės karališkosios šlovę 
Atidavėte atžalai bejėgei 

Supuvusios, niekingos padermės. 
Brangiosios Anglijos garbė mums liepia 
Prižadint jūsų miegančias mintis: 
Tėvynės mūsų kūnas negaluoja, 
Randai gėdingi darko veidą jos, 
Įvairūs niekam tikę augalai 

Prišlijo prie karališko kamieno, 

Kurs vis giliau pasineria kasdien 

Į juodą užmiršties nykios bedugnę. 
Mes meldžiame: išgelbėkit mūs kraštą, 
Paimkite jo valdžią savo rankon, 
Tiktai ne kaip atstovas kažkieno, 

Ne kaip valdytojas arba globėjas, 

Ar vykdytojas valios svetimos, 

O kaip teisėtas šios šalies monarchas, 
Jos šeimininkas, viešpats ir galva. 
Todėl, pritaręs prašymui karštam 

Jus mylinčių visa širdim piliečių, 

Su jais kartu aš atvykau čionai 
Maldauti jūsų, hercoge šviesiausias! 


8. PLB 20 

GLOSTERIS 
Aš nežinau, kaip pasielgti man: 
Ar pasišalint be jokių kalbų, 
Ar priekaištais karčiais jums atsikirsti? 
Neatsakyti nieko? Bet tada 
Jūs pagalvosit, kad liežuvį mano 
Yra sukaustęs slaptas godulys 
Ir kad, matyt, tylom aš sutikau 
Priimt auksinį karalystės jungą, 
Kurį uždėt man trokštat jūs, bepročiai. 
Atstumti jūsų prašymą? Bet tuo 
Įskaudinsiu aš savo bičiulius, 
Kurie taip nuoširdžiai man atsidavę. 
Idant pavojų abiejų išvengčiau, 
Trumpai ir aiškiai atsakysiu jums: 
Už meilę, man parodytą,— dėkoju. 
Bet mano nuopelnai — per daug menki 
Tokiam aukštam pasiūlymui. Net jeigu 
Išnyktų visos kliūtys kelyje 
Ir, kaip teisėtas įpėdinis sosto, 
Laisvai galėčiau kopti prie valdžios, — 
Tai ir tada skurdybė mano dvasios 
Bei didis apstas ydų įvairių 
Mane turbūt priverstų pasislėpti 
Nuo siūlomos karūnos ir garbės: 
Ne mano laivui — nardyt vandenynuos, 
Ne man, silpnam,— svajoti apie šlovę, 
Kurios tvaike užtrokšti aš bijau. 
Tačiau jokios pagalbos iš manęs 
Kol kas nereikia jums — ir ačiū dievui, 
Nes aš kitų pagalbos neretai 
Stokoju pats. Karališkasis medis 
Karališką pagimdė vaisių mums, 
Ir kai dienų nematoma tėkmė 
Tą vaisių subrandins,— jisai tikriausiai 
Papuoš monarcho sostą nupelnytai, 
Ir būsim mes patenkinti visi. 
Ant jo pečių tad- sudedu aš naštą, 
Kurią jūs man norėjote užkraut: 

Tegul žvaigždė laiminga jį globoja! 

Aš niekados sau teisių svetimų 

Nedrįsiu pasiglemžti, saugok dieve! 
BAKINGEMAS 

Ak, hercoge, labai jūs skrupulingas. 

Bet jūsų samprotavimai, deja, 

Nepagrįsti ir nerimti be galo. 

Atrodo, savo brolio sūnumi 

Jūs laikot Edvardą. Neprieštarauju. 

Tačiau kažin, ar jį yra pagimdžius 

Tikroji jo žmona. Jis iš pradžių 

Su ledi Liusi buvo sužieduotas 

(Tai žino jūsų motina),— po to 

Susižadėjo už akių su Bona, 

Seserimi karaliaus Prancūzijos. 

Paskui nuo šitų nuotakų dviejų 

Jį atmušė prašeiva įkyri, 

Suvytusi ir vargana našlė 

Su ištisa vaikų krūva; štai ta 

Seniai jau atžydėjusi gražuolė, 

Gyvenimo saulėlydžio sulaukus, 

Užbūrė žvilgsnį jo paleistuvingą, 

Jį apkerėjo savo žavesiais 

Ir nuo skaisčių svajonių aukštumos 

Nusitempė į purvą dvipatystės.“* 

Iš šito jųjų ryšio nešvaraus 

Ir gimė Edvardas, kurį lig šiol 

Iš mandagumo princu titulavom. 

Galėčiau jums pateikti argumentų, 

Dar žymiai svaresnių už tuos, vienok, 

Drovėdamasis judinti gyvuosius, 

Aš tyčiomis liežuvį suvaldau. 

Todėl nesikratykit, o milorde, 

Karališko vainiko; jei nenorit 

Suteikti mūs tėvynei laimės šios, 

Tai nuo senų puvėsių išgamystės 

Bent giminę jūs savo apvalykit 

Ir pasistenkite išvesti ją 

Į tiesųjį įpėdinystės kelią. 

LORDMERAS 

Milorde, ryžkitės! Miestiečiai prašo. 
BAKINGEMAS 

Jų meilės neatstumkite, milorde! 
KETSBIS 


O hercoge, nudžiuginkite juos, 

Patenkinkit jų prašymą teisėtą! 
GLOSTERIS 

Ak, kam žūt būt įsigeidėte jūs 

Man visą kalną rūpesčių primesti? 

Aš nesutvertas prabangai valdovo. 


Užtat meldžiu nerūstaut ant manęs: 
Aš negaliu ir nedrįstu sutikti. 


BAKINGEMAS 


Aš suprantu: jums broliški jausmai 
Neleidžia Edvardo sūnaus nuskriausti; 
Tačiau, nors jūsų mylinti širdis 

Yra pilna užuojautos švelnios 

Tiek artimiausiems jūsų giminaičiams, 
Tiek lygiai kiekvienam kitam, milorde,— 
Bet vis tiek pat, sutiksit jūs ar ne, 

O jūsų brolvaikis nebus karalium: 
Įkelsim kitą sostan, ir tegul 

Gėdingai žūva jūsų padermė! 

Taip esame nusprendę mes tvirtai — 
Ir pasišalinam.— Eime, miestiečiai. 
Užtenka mums verkšlenti, po velnių! 


GLOSTERIS 
O, nesibark, brangusis Bakingemai! 
Bakingemas ir miestiečiai išeina 
KETSBIS 


Grąžinkit juos, milorde, nusileiskit! 
Pasigailėkit Anglijos! 

GLOSTERIS Ir kam 
Į rūpesčių marias mane jūs stumiat? 
Na, bet tiek to. Pašaukit juos atgal. 
Aš ne akmuo — ir prašymui draugų 
Nepajėgiu aš likti abejingas, 
Nors sąžinė už tai man priekaištauja. 


Bakingemas su kitais grįžta 


Jei tu, gentaini mielas Bakingemai, 
Ir jūs, galvoti vyrai, pasiryžot 

Mane valdžios vežiman įkinkyt,— 
Aš noromis nenoromis turiu 
Kantriai pakelt likimo sunkią naštą. 
Bet jeigu apkalbos geluo nuodingas, 
Nepaisant to, įgels mane paskui, — 
Tai prievarta, iš jūsų patirta, 

Man skydas tebūnie nuo šmeižto juodo. 
Juk žino viešpats ir jūs patys matot: 
Aš — ne garbėtroška. 


LORDMERAS Globok jus, dieve! 
Mes visada patvirtinsim, ką žinom. 
GLOSTERIS 
Ir žodžiai jūsų — bus gryna tiesa. 
BAKINGEMAS 


Tad leiskit jus pasveikinti kaip dera: 
Ilgiausių metų Ričardui šauniam, 
Visos Britanijos valdovui! 


VISI Amen! 
BAKINGEMAS 

Jūs vainikuotis teiksitės rytoj? 
GLOSTERIS 


Jei būtinai to pageidauiat,— prašom. 

BAKINGEMAS 


Mes galime keliaut lengva širdim. 
Ligi rytojaus, jūsų malonybe. 


GLOSTERIS (vyskupams) 


Sugrįžkime prie dvasiškų dalykų. 
Sudie, brolau. Sudie, mieli draugai. 


Visi išeina 

KETVIRTAS VEIKSMAS 


Iscena 


Prie Tauerio 

Įeina iš vieno šono karalienė Elzbieta, Jorko her- 
cogienė ir markizas Dorsetas; iš kito — ledi Ana, 
Glosterio hercogienė, vesdama už rankos ledi 
Margaritą Plantagenet, Klarenso dukrelę 


JORKO HERCOGIENĖ 


Kas eina čion? Geroji Ana Gloster 
Su jauna anūke Plantageneto? 

Į Tauerį jos skuba, dievaži, 
Pasveikint nuoširdžiai mielųjų princų. 
Sveika, duktė. Gerai, kad sutikau. 


LEDI ANA 


Duok viešpatie, kad ši diena atneštų 
Daug džiugesio ir laimės jums abiem! 


KARALIENĖ ELZBIETA 
To pat ir tau linkiu, sesuo. Kur traukiat? 
LEDI ANA 


Į Tauerį mes žengiam kaip ir jūs 
Pareikšti pagarbos šauniesiems princams. 


KARALIENĖ ELZBIETA 
Dėkoju tau, sesuo. Eime kartu. 
Įeina Brekenberis 
O štai — kaip tik laiku! — ir komendantas. 

Klausykit, meldžiamasis! Malonėkit 
Man pasakyti, kaip gyvuoja princas, 
Kaip laikosi jaunasis mano Jorkas? 


BREKENBERIS 
Puikiausiai, karaliene; bet, deja, 
Aš negaliu jų leisti aplankyti. 
Tai kuo griežčiausiai uždraudė karalius. 


KARALIENĖ ELZBIETA 


Karalius? Koks karalius? 


BREKENBERIS Dovanokit, 
Globėjas. 


KARALIENĖ ELZBIETA Tegul viešpaties globa 
Apsaugo mus nuo panašių globėjų. 
Kaip? Jis išdrįso atitverti siena 
Mane nuo mylinčių vaikų? Juk aš — 
Jų motina — ir nieko nebijau. 


JORKO HERCOGIENĖ 


O aš jų tėvo motina esu — 
Ir noriu juos regėt. 


LEDI ANA Aš — jų teta, 
Bet jie kaip tikrai motinai man brangūs. 
Tad veskite pas juos. Aš jūsų kaltę 
Prisiimu be baimės sau. 
BREKENBERIS 


Ne, negaliu sutikti, hercogiene: 
Aš priesaiką daviau. Prašau atleist. 
(Išeina) 


Įeina lordas Stenlis 


STENLIS 


Jei valanda vėliau jus pamatyčiau,— 
Pasveikinčiau aš hercogienę Jorko 
Kaip motiną ir pirmą palydovę 

Dviejų didžiai šlovingų karalienių. 
(Ledi Anai) 

Miledi, į Vestminsterį skubėkit! 
Su Ričardu ten jus apvainikuos. 


KARALIENĖ ELZBIETA 


O, perpjaukit greičiau man raištelius 
Ir laisvėn širdį alpstančią išleiskit,— 
Kitaip ji plyš nuo šitokios Žinios! 


LEDI ANA 
Nelemtos, siaubą keliančios naujienos! 


DORSETAS 


Nusiraminkit. Nesigraužkit, motin. 


KARALIENĖ ELZBIETA 


Palik mane. Bėk, Dorsetai, iš čia! 
Mirtis ir pražūtis tave sekioja, 

Net mano vardas pavojingas tau... 
O, gelbėkis, sakau, jeigu nenori 
Tiesiog į pragaro nasrus įkliūti, 
Nedidink skaičiaus nekaltų aukų, 
Nuo to žudynių lizdo bėk toliau — 
Pas Ričmondą, už jūrų,— ir neleisk 
Įvykti Margaritos pranašystei, 

Kad mirsiu aš kaip vieniša našlė, 
O ne kaip Anglijos visos valdovė. 


STENLIS 


Protingas patarimas, karaliene. 

(Dorsetui) 

Pasinaudokit juo, kol nevėlu; 

Aš keletą laiškų jums duosiu sūnui, 

Kuris kely patsai jus pasitiks. 

Negaiškite — brangus kiekvienas mirksnis. 


JORKO HERCOGIENĖ 


Nelaimės vėjau, sėjantis bėdas! 
O, mano įsčios — slėpiniai mirties — 

Jūs į pasaulį slibiną paleidot, 
Kurio prakeiktas žvilgsnis žudo žmogų! 


STENLIS (Iedi Anai) 
Jau laikas, hercogiene. Aš skubu. 
LEDI ANA 


Nenoromis einu. O, kad pavirstų 
Sunkios karūnos aplankas auksinis 
Įkaitintu, žėruojančiu plienu 

Ir smegenis išdegintų jis man! 

Mirties nuodais lai patepa man kaktą, 
Idant aš krisčiau negyva pirmiau, 
Negu aplink save išgirsiu šaukiant: 
„Tegul gyvuoja mūsų karalienė!“ 


KARALIENĖ ELZBIETA 


Eik, vargše kankine! Garbės vainiko 
Aš nepavydžiu tau. Vardan manęs 
Į prapultį savęs tu neįstumk. 


LEDI ANA 


Deja! Kai Henriko lydėjau grabą 

Ir kai jisai, nūdienis mano vyras, 
Priėjo prie manęs, dar nesuspėjęs 
Nuo savo rankų nusiplauti kraują 
To angelo, kurio žmona buvau, 

Ir šventą kraują to, kurio raudojau,— 
Jau tąsyk, Ričardui veidan pažvelgus, 
Aš pasakiau: „O, būk prakeiktas tu, 
Kuris jaunystę mano pražudei 

Ir pavertei mane našle senyva! 

Jei vesi, — sielvartai tegu apninka 
Jungtuvių tavo guolį; tavo žmonai 
(Jei šitokia beprotė atsiras!) 
Gyvenimas labiau tegu apkarsta, 
Negu kad man, netekus savo vyro!“ 
Ir štai turbūt greičiau, negu galėčiau 
Šį prakeikimą vėlei pakartot, 
Negudrią mano moterišką širdį 

Jis savo žodžiais pavergė saldžiais. 
Pati save prakeikusi, nė mirksniui 

Aš poilsio nuo tolei nežinau; 

Jo patale sapnų rasa auksinė 

Akių man negaivina niekuomet, — 
Nakčia nuo jo kliedėjimų šiurpių 

Aš pabundu kiekvieną valandėlę... 

Be to, esu aš Voriko duktė, 

Už tai manęs nekenčia jis — ir greitai, 
Be abejo, manim nusikratys. 


KARALIENĖ ELZBIETA 
Sudie, vargšele! Aš tavęs gailiuosi. 


LEDI ANA 

Širdingai užjaučiu ir aš tave. 
DORSETAS 

Sudie, šlovės nuliūdus dalininke! 
LEDI ANA 

Šlovės, kurios taip greitai netekai! 
JORKO HERCOGIENĖ (Dorsetui) 


Pas Ričmondą keliauk ir būk laimingas! 
(Ledi Anai) 

O tu skubėk pas Ričardą! Tegul 

Gerieji angelai tave globoja! 
(Karalienei Elzbietai) 

Tu rasi sau bažnyčioje paguodą, 

O aš ramybę rasiu sau kape! 
Pragyvenau aštuoniasdešimt metų, 

Bet už minutę džiaugsmo ir vilties 

Man tekdavo savaitė graužaties. 


KARALIENĖ ELZBIETA 


Palauk. Į Tauerį drauge pažvelkim. 
Niūri pilie, pasigailėk vaikų, 
Kuriuos tarp tavo sienų samanotų 
Uždaręs laiko Ričardo pavydas! 
Rūsti žindyve, aukle atšiauri, 

Aš, skausmo apsiaubta, tavęs maldauju, 
Mažyliams būk kaip motina švelni! 
Sudie tariu jums, akmenys seni! 
(Išeina) 


II scena 


Londonas. Karaliaus rūmai. Trimitų garsai 
Įeina Ričardas karaliaus rūbais ir su karūna, Bakin- 
gemas, Ketsbis, pažas ir kiti 


KARALIUS RIČARDAS 

Toliau sustokit. Mielas Bakingemai! 
BAKINGEMAS 

Valdove maloningas, aš klausau. 
KARALIUS RIČARDAS 


Duok ranką. 
(Sėdasi sostan) 

Tavo paramos dėka 
Karalius Ričardas čionai užkopė. 
Bet kiek jis taip aukštai išsilaikys? 
Ar toji jo šlovė bus ilgaamžė? 


BAKINGEMAS 
Lai ji netemsta ir negęsta niekad! 
KARALIUS RIČARDAS 


Dabar aš išbandysiu, Bakingemai, 
Ar iš tiesų nulietas tu esi 

Iš gryno aukso. Edvardas dar gyvas. 
Tu supratai, ką noriu pasakyt? 


BAKINGEMAS 
Kalbėkite toliau, dosnus valdove. 
KARALIUS RIČARDAS 


Geidžiu karalium būti, Bakingemai. 

BAKINGEMAS 
Ar nesat jūs garsiausias iš karalių? 
KARALIUS RIČARDAS 


Kaip? Aš esu karalius? Gali būt. 
Bet Edvardas dar gyvas. 


BAKINGEMAS Taip, valdove. 
KARALIUS RIČARDAS 


Ir tai be galo liūdna.— „Taip, valdove“... 


Klausyk, brolėnai, tu buvai lig šiol 

Guvesnio proto. Atvirai šnekėkim: 

Aš noriu tais bastriais nusikratyt — 

Ir kuo greičiausiai. Ką tu pasakysi? 

Kalbėk trumpai ir aiškiai: aš klausau. 
BAKINGEMAS 

Kaip įsakys karalius, taip ir bus. 
KARALIUS RIČARDAS 

Tfu, tu, matyt, į ledą pavirtai: 

Visai užšalo tavo paslaugumas! 


Tai ką, ar tu apsiimi, ar ne 
Juos sutvarkyti? 


BAKINGEMAS Leiskit atsikvėpti... 
Truputį pagalvosiu iš pradžios 
Ir tąsyk atsakysiu jums, milorde. 
(Išeina) 

KETSBIS (pusbalsiu kreipdamasis į kitus) 


Karalius užsirūstino. Žiūrėkit, 
Kaip kandžioja jis lūpą sau piktai. 


KARALIUS RIČARDAS 


Verčiau kalbėt su bukagalviais mulkiais 
Ar nieko neišmanančiais vaikais 

Nei su tokiais, kurie per daug įžvalgūs. 
Puikybėn pasikėlė Bakingemas 

Ir pasidarė atsargus. Ei, paže! 

PAŽAS 
Klausau, milorde. 
KARALIUS RIČARDAS 
Ar nežinai, kas, susigundęs auksu, 
Į Žmogžudystę ryžtųsi slapta? 
PAŽAS 


Yra toks nepatenkintas bajoras, 
Kurio išdidų protą baisiai slegia 
Jo išteklių skurdumas. Pinigai 
Už dvidešimt oratorių greičiau 
Jį pastūumės į ką tik panorėsit, 
Aš tuo neabejoju. 
KARALIUS RIČARDAS Kaip jo vardas? 
PAŽAS 
Jisai vadinas Tirelis, milorde. 
KARALIUS RIČARDAS 
Pažįstu šitą žmogų. Šauk jį čia. 
Pažas išeina 
Buklus, akylas, suktas Bakingemas 
Daugiau man patarėju nebebus. 
Jisai tiek laiko žengė su manim 
Petys į petį — ir staiga sustojo... 
Panoro atsikvėpti! Ką gi, prašom. 


Įeina Stenlis 
Kas naujo? 
STENLIS Aš girdėjau, kad už jūrų 


Pabėgo lordas Dorsetas — ir ten 
Pas Ričmondą apsigyveno. 


KARALIUS RIČARDAS Ketsbi! 
KETSBIS 


Klausau, milorde. 

KARALIUS RIČARDAS 


Paleisk tuojau gandus, kad ledi Ana 

Susirgo nepagydoma liga; 

O aš laikyt ją liepsiu uždarytą. 

Be to, surask man kokį bajoriuką 

Iš nelabai turtingų: jį reikės 

Apvesdinti su Klarenso dukra. 

Sūnus nepavojingas: jis — pamišęs. 

Tu užmigai ar ką? Kartoju tau: 

Eik išgarsink, kad miršta karalienė. 

Greičiau krutėk, nes man labai svarbu 

Užbėgti už akių viltims žalingoms 

Ir numarint jų gemalą išsyk. 
Ketsbis išeina 

Aš savo brolio dukterį paimsiu 

Per žmoną sau, — kitaip valdžia manoji 

Bus visada už krištolą trapesnė. 

Jos brolius nudaigojęs, vesiu ją! 

Tiesa, labai netikras šitas kelias, 

Bet taip giliai aš pagrimzdau kraujuos, 

Kad nebijau aš nuodėmės naujos... 

Ne, ašaringas gailestis — ne man! 


Įeina pažas ir Tirelis 

Tu vadiniesi Tirelis? 
TIRELIS 

Teisingai, Džeimsas Tirelis, milorde, 

Karaliaus paklusniausias valdinys. 
KARALIUS RIČARDAS 

Kažin, ar paklusniausias? 
TIRELIS Išbandykit. 
KARALIUS RIČARDAS 

Užmušti mano draugą tu išdrįstum? 
TIRELIS 


Išdrįsčiau. Bet man būtų maloniau 
Du jūsų priešus nužudyt, milorde. 

KARALIUS RIČARDAS 


Puiku. Yra du priešai mirtini, 

Kurie man drumsčia miegą ir ramybę. 
Atpalaiduok greičiau mane nuo jų,— 
Aš omeny turiu anuos bastrius, 

Kur Taueryje sėdi. 


TIRELIS Leiskit man 
Prie jų prieit, o aš jau sugebėsiu 
Bematant jums ramybę sugrąžinti. 

KARALIUS RIČARDAS 


Man tavo žodžiai — muzika saldi. 

Eikš, Tireli, arčiau. Duok savo ausį. 
(Šnabžda jam) 

Tuo tarpu — tiek. Kai viskas baigta bus, 
Tave pamilsiu ir apdovanosiu. 


TIRELIS 

Aš apsidirbsiu greit. 
KARALIUS RIČARDAS Ar vakare 

Mes galim iš tavęs žinių tikėtis? 
TIRELIS 

Be abejo, milorde. 

(Išeina) 

Įeina Bakingemas 

BAKINGEMAS 


Valdove, jūsų norą paskutinį, 
Kurį pareiškėt man, jau apmąsčiau. 


KARALIUS RIČARDAS 

Palikim šitą reikalą. Girdėjau, 

Kad Dorsetas pas Ričmondą pabėgo. 
BAKINGEMAS 

Yra tokių gandų, milorde. 

KARALIUS RIČARDAS Stenli, 
Juk Ričmondas — jums posūnis. Žiūrėkit! 
BAKINGEMAS 


Kada, milorde, jūs tesėsit žodį, 
Man duotą iškilmingai ir tvirtai? 
Aš Herfordo grafystės laukiu vis, 
Kurią jūs pažadėjot dovanoti. 
KARALIUS RIČARDAS 
Gerai stebėkit savo žmoną, Stenli: 
Jei Ričmondui rašyti ji pradės, — 
Teks atsakyti jums. 
BAKINGEMAS Tai kaipgi bus 
Su mano prašymu anuo, milorde? 
KARALIUS RIČARDAS 
Atsimenu, kai Ričmondas dar buvo 
Padykęs ir išpaikintas bamblys, — 
Išpranašavo Henrikas Šeštasis, 
Jog taps jisai karaliumi. Galbūt... 
BAKINGEMAS 
Milorde! 
KARALIUS RIČARDAS 


Kodėl gi pranašas tada pamiršo 
Man pasakyt, kad aš nukausiu jį? 


BAKINGEMAS 
Milorde, jūs žadėjot hercogystę... 
KARALIUS RIČARDAS 


Taip, Ričmondas!.. Kai paskutinį kartą 
Į Eksterį“? nuvykęs aš buvau, 
Svetingas meras man parodė pilį 

Ir Rudžmontu““ jis pavadino ją. 

Aš krūptelėjau, vardą šį išgirdęs, 

Nes vienas airių bardas man pasakė, 
Jog, Ričmondą pamatęs, mirsiu greit. 


9. PLB 20 

BAKINGEMAS 
Milorde! 
KARALIUS RIČARDAS Ar jau vėlu? 
BAKINGEMAS 
Drįstu priminti jūsų didenybei, 
Kad jūs mane užtikrinote... 
KARALIUS RIČARDAS Taigi... 
Ar jau vėlu? 
BAKINGEMAS Tuojau išmuš dešimtą. 
KARALIUS RIČARDAS 
Lai muša sau. 


BAKINGEMAS „Lai muša“? Ką tai reiškia? 


KARALIUS RIČARDAS 


Tai reiškia, kad galbūt išmuš tau norą 
Man įkyrėt ir išmaldos prašyt. 
Ne dovanos šiandieną man galvoj. 


BAKINGEMAS 
Tad tiesiai pasakykit: taip ar ne? 


KARALIUS RIČARDAS 


Atstok. Matai, kad aš nenusiteikęs! 
Tu man trukdai. 


Išeina visi, išskyrus Bakingemą 


BAKINGEMAS 


Ak taip! Vadinas, panieka šalta — 
Štai atpildas už visą mano triūsą! 

Ar tam aš jį karalium padariau?.. 

Tik prisiminkim Hestingso likimą — 
Ir kolei ant pečių galva dar laikos, 

Į Breknoką“' skubėkime,— pats laikas! 
(Išeina) 

III scena 


Ten pat 
Įeina Tirelis 


TIRELIS 


Įvyko žmogžudystė kruvina! 

Už ją gėdingesnės ir žiauresnės 
Nematė mūsų kraštas nelaimingas. 
Kai Daitonas ir Forestas, tie šunes““, 
Tie sužvėrėję niekšai, kraugeriai 
Kalbėjo man apie baisingą darbą, 
Kurį įvykdyt juodu pasamdžiau,— 

Iš gailesčio jie verkė kaip vaikai, 
Liūdnų prisiminimų sugraudinti. 

„Štai šitaip tuodu kūdikiu miegojo“, — 
Man pasakojo Daitonas... „Štai taip, — 
Pridūrė Forestas,— gulėjo juodu, 
Meilingai vienas kitą apkabinę 
Rankytėm nekaltom. Lyg keturi 
Pražydę ant vienos šakos radastai 
Bučiavosi jų lūpos purpurinės. 

Ant pagalvio, greta, aš pastebėjau 
Maldaknygę — ir suglumau. Bet velnias...“ 
Čia žmogžudys nuščiuvo, ir už jį 
Pasakė Daitonas: „O, mes nusmaugėm 
Du stebuklingus kūrinius gamtos, 

Jos tobuliausią ir skaisčiausią žiedą.“ 
Pritrūkę žodžių, budeliai nutilo 

Ir pasitraukė geliama širdim, 

O aš čionai, pas kraugerį karalių, 
Pasidalint naujienom atvykau. 

Štai jis ateina. 


Įeina karalius Ričardas 
Pagarba valdovui! 


KARALIUS RIČARDAS 
Na, Tireli, galiu aš pasidžiaugti? 

TIRELIS 


Jei jūsų sielai teikia džiaugsmo tai, 
Kas jau yra įvykdyta sėkmingai, 
Jūs džiūgauti turėtumėt, milorde. 


KARALIUS RIČARDAS 
Lavonus jų matei? 
TIRELIS Savom akim. 
KARALIUS RIČARDAS 
Ir jie yra palaidoti, brangusis? 
TIRELIS 


Juos užkasė tvirtovės kapelionas, 


Tačiau kur būtent — to nenumanau. 


KARALIUS RIČARDAS 


Ateik po vakarienės pas mane 

Ir iš eilės papasakok man viską. 
Tuo tarpu pagalvok, kuriuo būdu 
Galėčiau atsilyginti aš tau 

Ir ko tu pageidautumei. Kol kas! 


Tirelis išeina 


Aš sūnų Klarenso laikau nelaisvėj, 
Jo dukterį išleidau už beturčio; 
Abudu mano brolvaikiai jauni 

Pas Abraomą ilsis; ledi Ana 

Labos nakties pasauliui palinkėjo. 
Bretonas Ričmondas““, atrodo, taiko 
Į mano brolio dukterį Elzbietą 

Ir jos dėka svajoja gauti sostą. 

Aš pirmas nusiskubinsiu pas ją 

Ir jaunikiu šmaikščiu prisistatysiu. 


Įeina Ketsbis 


KETSBIS 
Milorde!.. 


132 


133 Ketvirtas veiksmas 


KARALIUS RIČARDAS 
Ko taip įpuolei staigiai? Kas girdėt? 
KETSBIS 


Blogai, milorde. Mortonas pabėgo 
Pas Ričmondą; iš vieno su valiečiais 
Prieš mus jau Bakingemas išžygiavo, 
Ir jo galybė auga nuolatos. 


KARALIUS RIČARDAS 


Ne tiek dabar man rūpi Bakingemas 
Su savo neprityrusiom kariaunom, 
Kiek Ričmondas su Mortonu. Pirmyn! 
Dvejojimai ir plepalai tušti — 
Mieguisti talkininkai gaišaties, 
Paskui kurią išglebusi menkystė 
Tarytum sliekas slenka pėdomis. 

Aš įsakau surinkti tuoj pulkus 

Ir drąsiai pasitikt išdavikus. 
Merkurijaus sparnais į mūšį skrieju! 
Lai būna skydas mano patarėju. 


Abu išeina 


IV scena 
Prieš rumus 
Įeina karalienė Margarita 


KARALIENĖ MARGARITA 


Mūs priešų laimė pernoko ir greitai 
Nukris mirties supuvusion ryklėn. 
Jų pražūties kas dieną laukdama, 
Slapsčiausi netoliese; pagaliau 

Regiu aš pradžią įvykių grėsmingų... 
Manau dabar keliauti Prancūzijon 
Ir raidą šios tragedijos baugios 
Stebėti iš tenai. — Kažkas ateina! 

Kur pasislėpti vargšei Margaritai? 
(Pasitraukia į šalį) 
Įeina karalienė Elzbieta ir Jorko 

KARALIENĖ ELZBIETA 

O, princai! O, mažyliai nekalti! 

Nespėję atsiskleisti pumpurėliai! 

Jei dar ore plevena jūsų sielos, 

Ieškodamos buveinės amžinos, — 

Lengvais sparnais jūs nusileiskit žemėn 

Ir raudą savo motinos išgirskit! 
KARALIENĖ MARGARITA (į šalį) 

Lai žino ji, kad ne be priežasties 

Sulaukėt taip anksti juodos nakties. 
JORKO HERCOGIENĖ 

Bėdų šimtai man balsą prislopino, 

Liežuvį man supančiojo vargai. 

O, Edvardai Plantagenetai, kur tu? 
KARALIENĖ MARGARITA (į šalį) 


Plantagenetas už Plantagenetą 
Atkeršijo. Skola jo apmokėta. 


KARALIENĖ ELZBIETA 


O viešpatie, kodėl nusigrįžai 

Nuo savo avinėlių mylimiausių 
Ir numetei juos vilkui į nasrus? 
Nejaugi tu miegojai tuo laiku? 


KARALIENĖ MARGARITA (į šalį) 
Taip lygiai,kaip ir tuo metu, kai žuvo 
“ Šviesiausias mano vyras ir sūnus. 
JORKO HERCOGIENĖ 


Tu pusgyve, akla, bežade šmėkla, 
Numirėle, be grabo palikta, 

Kančių buveine, pajuoka žmonių, 
Ilgų nelaimių vaikščiojanti knyga, 

Prisėsk ant anglų žemės nelaimingos, 
Kurią krauju doriausių jos vaikų 
Nedorėlio ranka giliai užtvindė! 
(Sėdasi žemėn) 


KARALIENĖ ELZBIETA 


Kada gi, žeme, tu suteiksi man 
Ne trumpą valandėlę atvangos, 
Bet amžinai kape mane priglausi? 
Norėčiau aš ne kūną pailsint, 
O kaulus čia sudėt... Kas turi teisę 
Liūdėt labiau, negu kad aš liūdžiu? 
(Sėdasi šalimais) 
KARALIENĖ MARGARITA (išeidama į priekį) 


Aš jus pranokstu savo kančiomis, 

Ir jums derėtų vien iš pagarbos 
Duot pirmenybę sielvartui manajam. 
(Sėdasi žemėn šalia kitų) 

Jei tik skausmais pasidalint ne gėda, 
Klausykit mano skundo įdėmiai 

Ir negandus savuosius prisiminkit. 
Turėjau sūnų Edvardą ir vyrą, 

Bet Ričardas nužudė juos abu; 

Tu Edvardą ir Ričardą turėjai, 

Bet Ričardas nužudė juos abu. 


JORKO HERCOGIENĖ (Margaritai) 


Ir aš turėjau Ričardą, bet tu 
Jį nužudei; aš Retlandą turėjau, 
Bet tu padėjai nužudyti jį. 


KARALIENĖ MARGARITA 


Turėjai sūnų Klarensą dar tu, 
Bet Ričardas ir Klarensą nužudė. 
Iš tavo įsčių gilumos išlindo 

Į šį pasaulį pragaro šuva, 

Kuris į grabą varo mus visus. 
Jis dar akių atmerkti nemokėjo, 
O jau galando dygstančius dantis 

Ir nekaltų ėriukų troško kraujo. 
Tu pagimdei siaubūną neregėtą, 
Engėją šlykštų dievo sutvėrimų, 
Kurs tarp dejonių, ašarų karčių 
Šioj žemėj kaip tironas viešpatauja 
Ir mus prie kapo stumia vis arčiau. 
Dėkoju tau, teisingas, didis dieve, 
Kad veislę savo motinos tikros 
Tasai žvėris įdūkęs drasko godžiai 
Ir verčia ją raudoti su mumis! 


JORKO HERCOGIENĖ 


O, našle nelaiminga, nesidžiauk 
Dėl svetimų bėdų! Pats dievas matė, 
Kaip ašaras aš liejau dėl tavęs. 


KARALIENĖ MARGARITA 


Manęs nepeik. Aš keršto, keršto alkstu 
Ir noriu prisisotint juo bentsyk. 

Taip, nužudytas Edvardas tavasis, 
Kurs mano Edvardą yra nudūręs; 
Antrasis tavo Edvardas taip pat 

Už manąjį gyvybe užmokėjo; 

Mažasis Jorkas — čia tik menkas priedas, 
Nes jis kartu su broliu nepajėgs 
Atsverti mano nuostolio didžiulio. 
Nėr Klarenso, kurs Edvardą nužudė... 
Stebėtojai šios dramos kruvinos — 
Paleistuvingas Hestingsas ir Grėjus, 

Ir Voganas, ir Riversas — visi jie 
Tamsiam kape užduso jau seniai. 

Tik Ričardas, šėtono tarnas, gyvas: 
Jisai žmonių supirkinėja sielas 

Ir siunčia jas iš karto pragaran. 

Bet artinasi, artinasi galas 

Jo siautėjimui... Žemė prasivėrė, 
Liepsnoja pragaras, velniai riaumoja, 
Ir meldžiasi šventieji, kad greičiau 
Išsidangintų jis. Gerasis dieve, 

Išbrauk jo vardą iš gyvųjų skaičiaus, 
Leisk pasakyti: ,„Padvėsė šuva!“ 


KARALIENĖ ELZBIETA 


O, tu pranašavai, jog bus toks laikas, 
Kai tą kuprotą rupūžę, tą vorą 
Abidvi mes prakeiksime kartu. 


KARALIENĖ MARGARITA 


Tave tuomet aš vadinau šešėliu 

Ir karalienės iškamša blankia; 
Sakiau, jog tu — atspindulys negyvas 
Senosios mano laimės ir šlovės, 
Tragedijos baisios puošnus prologas... 
Taip nelemtai netekusi vaikų, 
Kuriais tu negavai net pasidžiaugti, 
Nuo kalno nusiritusi bedugnėn, 

Kas tu dabar? Prisiminimas to, 

Kuo kitados buvai, kuo didžiavaisi. 
Tu — margas taikinys strėlėms likimo, 
Tu — burbulas, iššokęs ant vandens, 
Juokinga maskarado karalienė! 

Kur tavo vyras, broliai, tavo sūnus? 
Kokie džiaugsmai beliko tau, sakyk? 
Ar puola kas ant kelių prieš tave 

Ir šaukia: „Lai gyvuoja karalienė“? 
Kur perų meilikaujantis būrys? 

Kur lydinti tave minia drauginga? 
Kur visa tai? Pažvelk, kas tu šiandieną. 
Ne motina laiminga, ne žmona, 

O kenčianti, suvargusi našlė; 

Ne iškilni, valdinga karalienė, 

O negandais apvainikuota vergė; 

Tu iš manęs šaipeisi,— o dabar 
Atėjo man eilė pasišaipyti; 

Pirmiau tavęs bijodavo visi,— 

Dabar gi tu pati turi bijoti; 

Tavęs neklauso ir nepaiso nieks; 

Į kitą pusę ratas pasisuko... 

Žiauraus likimo valiai palikta, 

Tu praeities gali tiktai ilgėtis 

Ir, žvelgdama su gėda į save, 
Atsiminimais aitrinti sau širdį. 

Tu sostą pasigrobei iš manęs, — 

Tad pasiimk ir dalį tų skausmų, 
Kurie nuo šiol teisėtai tau priklauso. 
Kol kas velki tu pusę mano jungo, 
Bet greit ant savo išdidžių pečių 
Pajusi skaudžiai visą jungo svorį. 
Sudie, nusigyvenus karaliene! 

Nuo Prancūzijos kranto linksma bus 
Žiūrėti man į Anglijos vargus. 


KARALIENĖ ELZBIETA 


Pabuk dar valandėlę, neišeik. 
Aš tau pavydžiu prakeikimo meno,— 
Pamokyk ir mane, kaip keikti priešą. 


KARALIENĖ MARGARITA 


Budėk nakčia ir pasninkauk per dieną; 

Svajok apie palaidotus džiaugsmus 

Ir lygink juos su sielvartais gyvais; 

Išgražink savo kūdikius vaizduotėj, 

Apjuodink jų žudiką kiek gali, 

Įkaitink tuo būdu savy aistras, — 

Ir prakeikimai patys atsiras. 
KARALIENĖ ELZBIETA 

Išjudink mano išmonę bejėgę! 
KARALIENĖ MARGARITA 

Tegul tau kančios apmaudą įdiegia. 

(Išeina) 
JORKO HERCOGIENĖ 

Kam reikia skausmui žodžių prašmatnių? 
KARALIENĖ ELZBIETA 


Ak, žodžiai, užtarytojai varguolių, 
Sparnuoti laimės mirksnių palydovai, 

Lengvi, bekūniai liūdesio šaukliai! 

Žinau, nors jie nė kiek man nepadės, 

Bet vis dėlto lengviau bus ant širdies. 
JORKO HERCOGIENĖ 


Jei taip, nepančiok veltui sau liežuvio. 
Eime tad, kelkis, priekaištais aitriais 
Pasmaukime prakeiktą mano sūnų, 
Kuris pasmaugė tavo sūnelius. 

Už scenos pasigirsta būgno garsai 
Girdi? Jo būgnas. Pasirenk šauksmams. 


Būgnų ir trimitų garsams aidint, įžygiuoja karalius Ri čar- 
das 


KARALIUS RIČARDAS 
Kas drįsta man pastoti kelią? 


JORKO HERCOGIENĖ Toji, 
Kuri tavęs, nedorėli bjaurus, 
Neužtroškino įsčiose, deja, 

Ir nepastojo kelio tavo smurtui. 

KARALIENĖ ELZBIETA 
Šia pavogta iš princo karūna 
Prisidengei įžūlią savo kaktą, 
Kurioj turėtų būti parašyta, 

Kad įpėdinį sosto nužudei 
Ir mano brolius ir vaikus nudobei! 
Kur tu juos dėjai, išgama? 


JORKO HERCOGIENĖ Žalty, 
Kur tavo brolis Klarensas? Kur Nedas 
Plantagenetas, jo sūnus jaunasis? 


KARALIENĖ ELZBIETA 

Kur Riversas, kur Voganas ir Grėjus? 
JORKO HERCOGIENĖ 

Kur geraširdis Hestingsas, sakyk? 

KARALIUS RIČARDAS 
Ei, muškite garsiau būgnus! Trimitai, 
Skardžiau sutrimituokit, kad dangus 
Nebegirdėtų, kaip tos dvi blevyzgos 
Prieš dievo pateptuosius piktžodžiauja! 
Pasigirsta būgnai ir trimitai 

Gražiuoju elgtis siūlau su manim,— 
Kitaip keiksmus ir klykavimus jūsų 
Aš gaudesy karingam paskandinsiu. 


JORKO HERCOGIENĖ 

Ar mano tu esi sūnus, ar ne? 
KARALIUS RIČARDAS 

Taip, ačiū dievui, jums ir mano tėvui. 
JORKO HERCOGIENĖ 

Tad būki pakantresnis. 


KARALIUS RIČARDAS Hercogiene, 
Aš paveldėjau jūsų griežtą būdą 
Ir priekaištų nepakeliu kaip jūs. 


JORKO HERCOGIENĖ 
O, leisk man pasakyt! 
KARALIUS RIČARDAS 
Sakykite,— aš jūsų neklausysiu. 
JORKO HERCOGIENĖ 


Aš stengsiuosi kalbėt kuo mandagiausiai. 


KARALIUS RIČARDAS 
Ir kuo trumpiausiai, motin: aš skubu. 
JORKO HERCOGIENĖ 


Tu skubiniesi? Vienas dievas žino, 
Kaip laukiau aš tavęs, kaip kankinaus! 

KARALIUS RIČARDAS 
Ir pagaliau sulaukėte sėkmingai. 
JORKO HERCOGIENĖ 


Prisiekiu kryžiumi! Kam tu gimei? 
Nuo tol gyvent aš negaliu ramiai. 
Tu pavertei man pragaru šią žemę. 
Vaikystėje buvai gaižus, išpaikęs, 
Vėliau, paaugęs — piktas ir ūmus, 
Jaunatvėje — abuojas, atžūlus, 

O kai visai subrendai, įmetėjai, 
Tapai nuožmus, vylingas, pasipūtęs, 
Išmokai kėslus kruvinus dangstyt 
Lipšnumo kauke. Ar bent vieną kartą 
Esi mane pradžiuginęs kuo nors? 


KARALIUS RIČARDAS 
Nė karto, dievaži, nebent tik tąsyk, 
Kai pusryčiauti sėdot be manęs. 
Na ką gi, hercogiene, jeigu aš 
Atrodau jums tikrai toks nevalyvas, 
Tai leiskite žygiuoti man toliau, 
Neužgauliojant jūsų malonybės. 
Ei, būgnai! 
JORKO HERCOGIENĖ Išklausyk manęs, maldauju. 
KARALIUS RIČARDAS 
Per atžariai jūs kalbat. 


JORKO HERCOGIENĖ Dar žodelį — 
Ir niekad nebešnekinsiu tavęs. 


KARALIUS RIČARDAS Na! 
JORKO HERCOGIENĖ 


Vis vien, ar viešpaties ranka teisinga 
Tave užmuš kare, ar aš pirma 

Iš širdgėlos pražilusi numirsiu,— 
Bet man tavęs regėti nebeteks. 

Tad imk ir neškis mano prakeikimą 

Kartu su savimi, — tegu jis slegia 
Tave labiau už šarvus plieninius! 
Kautynių dieną savo maldomis 

Aš kausiuos tavo priešininkų pusėj, 
O Edvardo vaikų nekaltos sielos 
Jiems kovoje įkvėps drąsos ir narso 
Ir apie greitą pergalę kuždės. 

Ne, neišvengsi tu mirties gėdingos! 
Tu įbridai į kraują taip giliai, 

Jog brist atgal tau atkirsti keliai. 
(Išeina) 


KARALIENĖ ELZBIETA 
Stipriau už ją tave širdy aš keikiu, 
Bet kvapo teturiu ištarti „amen“. 
(Nori išeiti) 
KARALIUS RIČARDAS 
Palaukite, mums reikia pakalbėt. 
KARALIENĖ ELZBIETA 


Man nebeliko, Ričardai, sūnų, 
Kuriuos tu nugalabyti galėtum. 

Tiesa, yra dar dukterys, bet jos 
Veikiau bus dievobaimingos vienuolės, 
Negu kad sielvartingos karalienės. 
Prieš jas juk nepakelsi rankos tu. 


KARALIUS RIČARDAS 


Bet jūs dar turit dukterį Elzbietą: 
Ji apveidi, kilminga, paslaugi. 


KARALIENĖ ELZBIETA 


Ir tu už tai ją nužudyti nori? 
Pasigailėk! Aš tyčia sudarkysiu 
Jos grožį, pagadinsiu būdą jos, 
Paskelbsiu, kad aš vyrą apgavau, 
Ir šydą negarbės ant jos užleisiu. 
Jei kito būdo apsigint nėra, 

Lai būna ji ne Edvardo dukra! 

KARALIUS RIČARDAS 

Tausokite karališką jos kilmę. 
KARALIENĖ ELZBIETA 

Gyvybė jos brangesnė kaip kilmė. 
KARALIUS RIČARDAS 

Aukšta kilmė apsaugos ją nuo visko. 
KARALIENĖ ELZBIETA 

Jos brolius ar apsaugojo jinai? 
KARALIUS RIČARDAS 

Deja, lemtis piktoji juos pražudė. 
KARALIENĖ ELZBIETA 

Pikti draugai, o ne lemtis piktoji. 
KARALIUS RIČARDAS 

Likimo valios niekas neišvengs... 


KARALIENĖ ELZBIETA 


Jei tik likimas — valioje tirono. 

Kad būtumei kitoks tu apsigimęs, 
Tai nereikėtų sielotis dabar 

Dėl mano kūdikių mirties siaubingos. 


KARALIUS RIČARDAS 
Jūs kalbat taip, lyg būčiau juos nužudęs. 
KARALIENĖ ELZBIETA 


O kaipgi! Ar ne jų gerasis dėdė 
Jiems atėmė gyvenimo džiaugsmus, 
Karūną, laisvę, gimines, gyvybę? 

Vis tiek, kieno ranka nudūrė juos, — 
Svarbu, kad tavo smegenys ir protas 
Iš pasalų ją pakreipė kur reik: 

Juk tu atšipusį žudiko peilį 

Į kietą ti magą savos širdies 
Išaštrinai, juk tu jį pasukai 

Tiesiog į širdis vargšų avinėlių. 

Gerai, kad begalinis sopulys 

Man apmaudą atbukino,— kitaip 

Aš tau nagais lyg inkarais aštriais 
Tuoj būčiau įsikibus į akis 

Ir ant krūtinės tavo akmenuotos 
Sudužus būčiau, kaip sudūžta laivas, 
Netekęs burių įlankoj mirties. 


KARALIUS RIČARDAS 


Tegul šiame sunkiam, grėsmingam žygy 


Mane ištinka nesėkmė, miledi, 
Jei jums neatseikėsiu su kaupu 
Už nuoskaudas, kurias esu padaręs. 


KARALIENĖ ELZBIETA 
Kokių gi dar malonių netikėtų 
Galėčiau aš tikėtis iš dangaus? 
KARALIUS RIČARDAS 
Išaukštinimo mylimų vaikų. 
KARALIENĖ ELZBIETA 


Išaukštinimo — kur? Ant ešafoto? 
Kad nusiristų galvos jų tenai? 


KARALIUS RIČARDAS 


O ne,— į laimės ir garbės viršūnę, 
Karališkos didybės aukštumon. 


KARALIENĖ ELZBIETA 


Tu pasakom manęs neužliūliuosi! 
Kas tai per laimė, kas tai per šlovė, 
Kurią tu mano kūdikiams žadi? 


KARALIUS RIČARDAS 


Jei Letoj savo sielos įžeistos 

Tu paskandinsi liūdną atminimą 
Anų įsivaizduojamų skriaudų,— 
Aš viską atiduodu tavo dukrai, 
Taip, viską — net save... 

KARALIENĖ ELZBIETA Kalbėk trumpiau, 
Kad bešnekant tau norai neatvėstų. 


KARALIUS RIČARDAS 
Visa širdim aš myliu tavo dukrą. 
KARALIENĖ ELZBIETA 
Jos motinos širdis nujaučia tai. 
KARALIUS RIČARDAS 
Nujaučia — ką? 
KARALIENĖ ELZBIETA 
Kad tu jos dukrą myli ne mažiau, 
Negu kadaise brolius jos mylėjai. 
Aš tau dėkoju iš visos širdies. 
KARALIUS RIČARDAS 


Prasmės manųjų žodžių neiškreipk. 
Aš tavo dukrą myliu širdingiausiai 
Ir karalienės sostą siūlau jai. 


KARALIENĖ ELZBIETA 

O kas gi bus karaliumi? 
KARALIUS RIČARDAS Tas pats, 

Kuris jai siūlo sostą karalienės. 
KARALIENĖ ELZBIETA 

Kaip! Tu? 
KARALIUS RIČARDAS 

Taip, aš. O kas čia nuostabaus? 
KARALIENĖ ELZBIETA 

Ir kaip tu įsipiršti jai galvoji? 
KARALIUS RIČARDAS 

Jos būdą jūs pažįstate geriau 

Ir savo patarimais man padėsit. 


KARALIENĖ ELZBIETA 
Tu trokšti patarimų? 

KARALIUS RIČARDAS Taip, miledi. 


KARALIENĖ ELZBIETA 
Liepk žmogžudžiui, jos brolių užmušėjui, 
Jai nugabenti dvi kraujuotas širdis, 
Ant jų prieš tai išrėžęs Jorko vardą 
Ir Edvardo. Kada jinai pravirks, 
Paduok jai skepetaitę (panašiai 
Margarita velioniui tavo tėvui 
Kadaise irgi nosinę pakišo, 
Kurią suvilgė Retlando krauju); 
Tu pasakyk, kad ji yra sumirkus 
Jos nužudytų brolių žaizdose, 
Ir ašaras patark jai nusišluostyt. 
O jeigu nepamils net ir tada,— 
Tu jai nusiųsk aprašymą smulkiausią 
Šlovingų savo žygių, pasigirk, 
Kaip tu susidorojai su jos dėdėm — 
Su Klarensu ir Riversu, be to, 
Paaiškink, kad iš meilės mano dukrai 
Jos tetą Aną pribaigei taip pat. 
KARALIUS RIČARDAS 
Matau, jūs tyčiojatės iš manęs: 
Tai prastas būdas širdžiai jos palenkti. 
KARALIENĖ ELZBIETA 
Kitokio būdo nėr. Juk negali tu 
Pakeisti savo prigimtį ir būt 
Ne Ričardu, kurs visa tai padarė. 
KARALIUS RIČARDAS 
Tu pasakyk, kad viską aš dariau 
Iš meilės jai. 
KARALIENĖ ELZBIETA Tuomet jinai žinos, 
Kad tavo meilė nupirkta krauju, 
Ir būtinai pradės tavęs nekęsti. 
KARALIUS RIČARDAS 
Kas padaryta, to nepataisysi. 

Suklysti tenka žmogui, bet po to 
Neatimta jam teisė atgailauti. 
Teisybė, jūsų sūnūs per mane 

Yra nustoję sosto; atgailauju — 

Ir jį skubu užleisti jūsų dukrai. 
Tiesa, aš jūsų sūnus nužudžiau, 

Bet ta, kurią jūs esate pagimdžius, 
Man įpėdinių pagimdys jaunų, 

Ir jie sykiu bus palikuonys jūsų. 
Senelės vardas ne mažiau saldus 
Negu kad vardas motinos meilingas. 
Anūkai — tai tie patys juk vaikai 
(Tik stovi jie pakopėle žemiau), 
Tai jūsų atžala, tai jūsų vaisius, 
Nors jo ir susilaukiat be dejonių, 
Išvengdama ilgos nakties kančių, 
Kurias kita už jus pakelti gauna. 
Jaunystėje vaikai jus prikamavo,— 
Senatvėje anūkai jus paguos. 
Sunaus karaliaus esate netekus, 

Bet jūs turėsit dukrą karalienę. 
Grąžinti visko aš nebegaliu, 

Todėl priimkit tai, ką duot įstengiu. 
Šiandieną jūsų Dorsetas maištingas 
Pablūdęs trankos svetimoj šaly, 

Bet mūs laiminga santuoka bematant 
Pašauks jį atgalios gimtojon žemėn 
Aukštoms ir atsakingoms pareigoms. 
Paėmęs jūsų dukterį per žmoną, 
Karalius broliu Dorsetą vadins, 

Jūs vėlei būsit motina monarcho, 

Ir iš nykių griuvėsių praeities 
Didingas laimės rūmas prisikels. 
Taip, mums išauš tada auksinės dienos, 
Ir visos jūsų ašaros pralietos 

Rytų žemčiūgais sutviskės džiugiai, 
O nuošimčiai, priaugę varguose, 

Jų vertę dar padidins šimteriopai. 
Tad eikite pas dukterį, o motin, 

Ir savo patirtim ir išmintim 

Jos vaikišką drovumą išsklaidykit; 
Pripratinkite prie kalbų žaismingų 
Jaunos princesės klausą, jai atskleiskit 
Slaptingą, tylų džiaugsmą moterystės; 
Uždekite jos švelnioje širdy 
Troškimą karštą spindinčios karūnos, 
O aš, griežtai nubaudęs šia ranka 
Pakvaišusį nykštuką Bakingemą, 

Su pergalės vainikais į namus 
Sugrįšiu ir, valdovo patalan 

Įkėlęs jūsų dukterį gražuolę, 

Visus trofėjus atiduosiu jai 

Ir ją savuoju Cezariu paskelbsiu. 


KARALIENĖ ELZBIETA 
Ką man sakyt? Kad siūlosi ją vesti 
Jos tėvo brolis? Dėdė? Ar galbūt 
Jos brolių ir jos dėdžių užmušėjas? 
Kuriuo vardu tave man pristatyt, 
Kad sąžinės, įstatymų ir dievo, 
Ir amžiaus jos jaunyvo neįžeisčiau? 
KARALIUS RIČARDAS 
Paaiškinkit, jog Anglijos taika 
Nuo šitos mūsų santuokos priklauso. 
KARALIENĖ ELZBIETA 


Tik atkakli kova suteiks jai taiką. 
KARALIUS RIČARDAS 

Sakykit jai: karalius, viešpats prašo. 
KARALIENĖ ELZBIETA 


Visų karalių viešpats to nenori. 


KARALIUS RIČARDAS 
Ji gaus didingą vardą karalienės. 

KARALIENĖ ELZBIETA 

Tam, kad paskui apverktų jį kaip aš. 
KARALIUS RIČARDAS 

Sakykit, kad per amžius ją mylėsiu. 
KARALIENĖ ELZBIETA 

O ar ilgai tie tavo „amžiai“ truks? 
KARALIUS RIČARDAS 

Tol, kol pasaulis džiaugsis jos gražybe. 
KARALIENĖ ELZBIETA 

Bet ar pasaulis džiaugsis ja ilgai? 
KARALIUS RIČARDAS 

Kiek motina gamta ir dievas leis. 
KARALIENĖ ELZBIETA 

Kiek Ričardas ir pragaras to geis. 
KARALIUS RIČARDAS 

Sakykit jai: karalius — jos vasalas. 
KARALIENĖ ELZBIETA 

Tokių vasalų bijo ji iš tolo. 
KARALIUS RIČARDAS 

Užtarkite mane: jūs iškalbi. 
KARALIENĖ ELZBIETA 

Dora kalba nemėgsta įmantrumų. 
KARALIUS RIČARDAS 

Tai atvirai išklokit mano meilę. 
KARALIENĖ ELZBIETA 

Nedoras atvirumas — tuščias garsas. 
KARALIUS RIČARDAS 

Negilios, lėkštos visos jūsų šnekos. 

KARALIENĖ ELZBIETA 
O ne, jų šaknys paslėptos giliai — 
Per daug giliai, tenai, kape, po žemėm, 
Kur miega mano sūnūs negyvi. 
KARALIUS RIČARDAS 
Nejudinkit, miledi, šitų stygų, 
Palikit praeitį. 
KARALIENĖ ELZBIETA Ne, nepaliksiu, 
Kol nesutruks širdies manosios stygos. 
KARALIUS RIČARDAS 
Prisiekiu karūna, šventuoju Jurgiu, 
Prisiekiu Raiščio ordinu“?, kad aš... 
KARALIENĖ ELZBIETA 
Išniekinai tu Raištį ir šventuosius, 
Karūną gi pasivogei. 
KARALIUS RIČARDAS Prisiekiu... 
KARALIENĖ ELZBIETA 


Ne, niekuo neprisiek. Karūnos šlovę 

Tu sutepei šventvagyste baisia, 

Išniekinai tu riterišką Raištį, 

Orumą švento Jurgio sužlugdei. 

Jei nori, kad tikėčiau tavimi, 

Tai tuo prisiek, ko dar nesi sudergęs. 
KARALIUS RIČARDAS 

O, aš prisiekiu šiuo pasauliu... 
KARALIENĖ ELZBIETA Ne, 

Jis kupinas piktadarybių tavo. 
KARALIUS RIČARDAS 

Prisiekiu savo tėvo mirtimi... 
KARALIENĖ ELZBIETA 


Tu pirmas pasityčiojai iš jos. 

KARALIUS RIČARDAS 
Savim pačiu... 


KARALIENĖ ELZBIETA Save tu subjaurojai. 


KARALIUS RIČARDAS 
Jei taip, pačiu dievu prisiekiu... 


KARALIENĖ ELZBIETA Dievą 
Tu įžeidei labiausiai iš visų. 
Jei dievui duotą priesaiką sulaužyt 
Tu būtum pabijojęs, tai vienybė, 
Velionio tavo brolio sukurta, 
Klestėtų ligi šiol, o mano brolis 
Po žemėm netrūnytų. Jeigu tu 
Nebūtum savo priesaikos sulaužęs, — 
Karališkas metalas šio vainiko 
Ne tau, o mano sūnui puoštų galvą, 
Gyventų sau ramiai abudu princai, 
Kuriuos drauge tu paguldei kapan 
Ir kirmėlėms atidavei suėsti. 
Kuo tu gali prisiekti? 


KARALIUS RIČARDAS Ateitim. 


KARALIENĖ ELZBIETA 
Tu savo praeitim ją sužalojai. 
Jei ištisą gyvenimą aš verkčiau,— 
Man neužtektų ašarų vis vien 
Nuplauti eibėms, tavo padarytoms. 
Našlaičių liūdnai daliai pasmerkti, 
Aplink vaitoja kūdikiai beglobiai, 
Kurių tėvus esi tu nudaigojęs; 
Suvytę ir pageltę kaip žolė, 
Seni tėvai aplinkui aimanuoja, 
Kurių vaikus esi tu sunaikinęs. 
Tad savo ateitim man neprisiek, — 
Ji neišdildys praeities vis tiek. 


KARALIUS RIČARDAS 
Kaip aš linkiu sau pergalės greitos 

Šiame lemtingam žygy, lygiai taip 
Išpirkti savo nuodėmes aš trokštu! 
Tegu prasmegsiu vietoje! Tegu 

Mane varguos likimas paskandina! 
Tegu diena neduoda man šviesos, 
Naktis tegu man poilsio neduoda! 

Lai prieš mane sukyla visos žvaigždės, 
Jeigu tyrai, šventai ir nuoširdžiai 
Nemyliu aš žavingos tavo dukros! 

Su ja — laimingas aš, laiminga tu, 

Be jos — ir man, ir tau, ir mūsų kraštui, 
Ir tūkstančiams gerų krikščionių gresia 
Kankynė, prapultis ir pražūtis. 
Vienintelį išganymą žinau: 

Vienintelis išganymas — jos meilė. 
Klausyk, brangioji motina (kitaip 

Aš kreiptis nedrįstu!), pagelbėk man, 
Padėk jausmus prižadinti jos sieloj: 
Mane jai stenkis tokį atvaizduot, 
Koks ateity aš būti pasiryžęs, 

O apie tai, kas buvo, nekalbėk. 
Primink taip pat, kokie dabar laikai, 
Parodyk visą reikalo svarbumą 

Ir vardan šio sumanymo gražaus 
Sutramdyk savo būdą įnoringą. 


KARALIENĖ ELZBIETA 

Ar pasiduot man gundymui šėtono? 
KARALIUS RIČARDAS 

Taip, jei tave į gera veda jis. 
KARALIENĖ ELZBIETA 

Pamiršti viską, pačią net save?.. 
KARALIUS RIČARDAS 

Taip, jeigu atmintis yra tau priešas. 
KARALIENĖ ELZBIETA 


Bet tu gi mano sūnus nužudei. 

KARALIUS RIČARDAS 


Jie tavo dukros įsčiose atgis, 
Jie vėl atgims iš to saldybių lizdo, 
Idant tave paguostų. 


KARALIENĖ ELZBIETA Negi aš 
Tave mylėt palenksiu savo dukrą? 
KARALIUS RIČARDAS 
Ir motina laiminga pasijusi. 
KARALIENĖ ELZBIETA 
Tiek to, einu. Netrukus parašyk. 
Jos nusistatymą aš tau pranešiu. 


KARALIUS RIČARDAS 


Nunešk jai mano bučinį. Sudie. 
(Pabučiuoja ją) 


Karalienė Elzbieta išeina 


Bevalė kvaiša! Lepšė skystaprotė! 


Įeina Retklifas, paskui jį Ketsbis 


Na, kas girdėt? 


RETKLIFAS Iš vakarų, milorde, 
Staiga stiprus laivynas pasirodė 
Ir artinas prie kranto. Į pajūrį 
Jau bėga abejotini draugai, 
Bet neima jie ginklo į rankas, 
Kovoti nesirengia, anaiptol, 


Aš spėju, kad tai Ričmondas atvyko 
Ir laukia valandos, kai Bakingemas 


Jo antpuolį parems iš sausumos. 


KARALIUS RIČARDAS 
Pasiųskit kokį nors žvitresnį vyrą 


Pas Norfolką“!. Gal, Retklifai, tu pats... 


Ar Ketsbis... Kurgi jis? 

KETSBIS Čionai, milorde. 
KARALIUS RIČARDAS 
Negaišdamas pas hercogą skubėk. 
KETSBIS 
Lekiu negaišdamas nė valandėlės. 
KARALIUS RIČARDAS (Retklifui) 
O tu į Solzberį. Vos tik atvykęs... 
(Ketsbiui) 
Žioply! Ko stovi it baslys apstulbęs! 
Greičiau pas hercogą! 


KETSBIS Šviesus valdove, 
Man reikia pirmučiausia sužinoti, 
Ką hercogui aš perduoti turiu. 


KARALIUS RIČARDAS 


Teisybė, mielas Ketsbi... Pasakyk, 
Tegu jis savo pajėgas visas 

Į Solzberį sutelkia ir tenai 

Manęs netrukus atžygiuojant laukia. 


KETSBIS 

Einu. 

(Išeina) 
RETKLIFAS 

O ką gi veikti Solzberyje man? 
KARALIUS RIČARDAS 

Ką veiksi tu, jei aš ten pats keliauju? 
RETKLIFAS 

Jūs ką tik liepėt jot tenai, milorde. 
KARALIUS RIČARDAS 

Bet aš apsigalvojau. 

Įeina Stenlis 
Labas, Stenli. Kas naujo? 


STENLIS 

Nėr tokių žinių, milorde, 

Kuriom aš jus pradžiuginti galėčiau, 

Bet ir per daug blogų žinių nėra. 
KARALIUS RIČARDAS 

Tai bent mįslė: nei blogo nėr, nei gero! 

Kam tu suki aplinkui šimtą mylių? 

Ar tau nebūtų patogiau tiesiog, 

Be tų užuolankų, išdėti viską? 

Tad kokios gi naujienos, klausiu aš. 
STENLIS 

Matyt nuo kranto Ričmondo laivai. 


KARALIUS RIČARDAS 


Lai jie nuskęsta, nepasiekę kranto! 
Ko nori tas pabalda šiaudadvasis? 


STENLIS 

Aš nežinau, valdove, bet manau... 
KARALIUS RIČARDAS 

Ką manot, sere? Ką jūs manot? Ką? 


STENLIS 


Kad lordas Dorsetas ir Bakingemas 

Drauge su Ilio vyskupu jį stumia 

Į Anglijos karaliaus sostą. 
KARALIUS RIČARDAS 

Tai ką? Ar tuščias stovi jau jisai? 

Ar nebenulaikau aš kalavijo? 

Ar nėr šaly valdžios? Karalius mirė? 

Argi bent vienas įpėdinis Jorko 

Yra dar gyvas, išskiriant mane, 

Vienintelį Britanijos valdovą? 

Tai ko gi jis čia atplaukė, sakyk? 

STENLIS 
Aš to nenumanau, brangus valdove. 
KARALIUS RIČARDAS 


Nenumanai, bet vis dėlto manai, 
Kad tas valietis taiko į monarchus 
Ar tik nenori tu pas jį pasprukti? 

STENLIS 
Ne, jūsų didenybe, būkit ramūs. 
KARALIUS RIČARDAS 


Tai kur kovinga tavo kariauna? 

Kur lenininkai tavo ir vasalai? 

Į vakarus suplūdo jie būriais 

Padėt išsilaipinti maištininkams!.. 
STENLIS 

Ne, mano žmonės šiaurėje, milorde. 
KARALIUS RIČARDAS 


Nuo jų ne šilta Ričardui, o šalta. 
Nesuprantu, ko šiaurėn bėga jie, 
Kai vakaruos gynėjai reikalingi? 


STENLIS 


Neturi jie įsakymo, valdove. 
Jeigu mane atleisti malonėsit, 
Surinksiu aš tuojau visus draugus 
Ir jums į talką atžygiuosiu ten, 
Kur jūsų didenybė pageidauja. 


KARALIUS RIČARDAS 


Pas Ričmondą tu persimesti taikstais. 


Aš, sere, nepasitikiu tavim. 
STENLIS 


Be pagrindo, galingasis valdove, 
Įtarinėjat: niekad nebuvau 
Ir niekados nebūsiu išdavikas. 

KARALIUS RIČARDAS 


Gerai, 

Eik, šauk kariuomenę. Bet savo sūnų, 

Georgą Stenlį, pas mane palik. 

Žiūrėk, būk tvirtas širdimi, jei nori, 

Kad jo galva laikytųsi tvirtai. 
STENLIS 

Jisai — ištikimybės mano laidas. 

(Išeina) 


Įeina pir mas pasiuntinys 


PIRMAS PASIUNTINYS 


Šlovingasis valdove, aš patyriau 

Iš visiškai patikimų žmonių, 

Jog Kortnis ir jo brolis vyresnysis, 
Atšiauriadvasis Eksterio prelatas“?, 
Gausingų bendraminčių remiami, 
Prieš jus pakėlė ginklą Devonšire. 


Įeina antras pasiuntinys 


ANTRAS PASIUNTINYS 


Milorde, Kente Gildfordai sukilo**; 
Jiems į pagalbą skuba jų draugai, 
Ir sparčiai auga jėgos maištininkų. 


Įeina trečias pasiuntinys 


TREČIAS PASIUNTINYS 
Valdove, Bakingemo kariauna... 
KARALIUS RIČARDAS 


Šalin, šalin, apuokai, iš akių! 
Užtenka man giedoti apie mirtį! 
Aš laukiu geresnių naujienų. Še tau! 


(Muša pasiuntinį) 

TREČIAS PASIUNTINYS 


Pranešti leiskit jūsų didenybei, 
Kad dargana ir potvynis ūmus 
Kariuomenę išsklaidė Bakingemo, 
Kad pats jisai, visų apleistas, dingo 
Ir klaidžioja kažkur. 


KARALIUS RIČARDAS Ak, dovanok! 
Štai mano piniginė, pasiimk 
Ir mėlynes sau greitai užsigydyk. 
Ar jau bičiuliai mūsų susiprato 
Viešai paskelbt atlyginimą tam, 
Kas pristatys sugautą išdaviką? 


TREČIAS PASIUNTINYS 


Skelbimas toks yra, šviesus valdove. 


Įeina ketvirtas pasiuntinys 


KETVIRTAS PASIUNTINYS 


Iš Jorkširo pasiekė mus gandai, 

Kad seras Tomas Lovelis, milorde, 

Ir Dorsetas tenai pakėlė maištą. 

Tačiau kita naujiena daug džiugesnė: 
Audra išblaškė Ričmondo laivus: 

Jis pasiuntė į Dorsetširą valtį 
Pasiteirauti tų, kurie krante, 

Kas jie tokie — ar jo draugai, ar priešai; 
Anie paaiškino, kad Bakingemas 

Jiems liepė jį paremti; bet jisai 
Nepatikėjo ir, bures pakėlęs, 

Pasuko į Bretanę atgalios. 


KARALIUS RIČARDAS 


Pirmyn, pirmyn! Mes pasiruošę kovai: 
Jei nepavyks nubausti atėjūno, 
Sutriuškinsim maištautojus savus. 


Įeina Ketsbis 

KETSBIS 


Valdove, Bakingemas sulaikytas. 

Tai maloni žinia. Bet nenuslėpsiu 

Ir liūdnesnių naujienų, kurios sako, 

Kad Ričmondas prie Milfordo tik ką 

Į krantą išsikėlė su pulkais. 
KARALIUS RIČARDAS 

Greičiau į Solzberį! Užsiplepėję 

Mes lemiamas prasnausim kautynes. 

Lai pasirūpina kas nors iš jūsų 

Į Solzberį atvežti Bakingemą. 

Visi kiti žygiuokit su manim! 


Trimitų garsai. Visi išeina 


V scena 


Lordo Stenlio namuose 
Įeina Stenlis“? ir seras Kristoferis Ersvikas“ 


STENLIS 


Prašau jus, sere, Ričmondui pranešti, 

Jog tas besotis šernas savo migy 

Kaip įkaitą sulaikė mano sūnų 

Georgą Stenlį; jei sukilsiu aš, 

Jam nusiris galva. Vien tik dėl to 

Bijau į bendrą kovą įsijungti. 

Bet kur dabar mūs Ričmondas šviesiausias? 


ERSVIKAS 

Jis Velse: Pembroke ar Harfordveste. 
STENLIS 

Kas dar su juo iš žymesnių žmonių? 
ERSVIKAS 

Yra ten Herbertas, karys garsingas, 

Ir Talbotas, ir Oksfordas, ir Stenlis, 
Nenugalimas Pėmbrokas ir Blentas, 
Ir Rais-ap-Tomas su būriu drąsuolių, 
Ir daug kitų dar vyrų įžymių; 

Visi jie traukia Londonan — ir niekas 
Kol kas jų nesustabdė pakeliui. 


STENLIS 


Nuvežkit savo ponui nuo manęs 
Linkėjimų širdingų ir praneškit, 

Jog karalienė rengiasi už jo 

Išleisti savo dukterį Elzbietą. 

Štai šitas laiškas jam paaiškins viską. 
Sudie. 


Abu išeina 

Iscena 


Solzberis. Aikštė 
Įeina šerifas ir lydimas sargybinių Bakingemas, 
kurį veda nužudyti 


BAKINGEMAS 


Vadinasi, kalbėti su manim 
Karalius Ričardas nenori? 


ŠERIFAS Ne. 
Likimui nusilenkite, milorde. 
BAKINGEMAS 


O, Hestingsai, o, Edvardo vaikai, 
Palaimintasis Henrikai karaliau, 

Tu, Edvardai, jo mylimas sūnau, 
Tu, Voganai, jūs, Riversai ir Grėjau, 
Ir jūs visi, kurie be laiko kritot 

Nuo smurtininko pinklių nešvarių, — 
Lai rūškanos ir rūsčios jūsų vėlės 
Dabar iš debesų pažvelgia žemėn 

Ir skaudžiai pasijuokia iš manęs! 
Šiandieną, rodos, vėlinės, teisybė? 


ŠERIFAS 
Taip, hercoge. 
BAKINGEMAS 


Lemtinga, neužmirštama diena! 
Aš prie karaliaus Edvardo tą dieną 


11. PLB 20 

Sau palinkėjau pražūties, jei drįsiu 
Išduoti jojo žmoną ar vaikus; 

Taip, aš tada sau pražūties linkėjau, 
Bet susilaukiau jos kaip tik iš to, 
Kuriuo pasitikėjau aš labiausiai, 
Kurio klastybę dorumu laikiau. 
Atėjo mano sielai nuodėmingai 
Baisioji atsiskaitymo diena! 

Įsipykau aš dievui visaregiui, 

Ir į nerimtus priesaikos žodžius 
Jisai bausmingą atkirtį man davė, 
Ūmai paversdamas tikrove tai, 

Ko aš juokais prašiau iš jo anuomet; 
Taip jis nukreipia kardą piktaširdžių 
Į jų pačių krūtinę. Suprantu, 

Ką reiškia prakeikimas Margaritos! 
Jinai man pranašavo: „Kada nors, 
Kai tavo širdį liūdesiu jis pervers, 
Tu Margaritą prisiminsi“. Einam, 
Mirties gėdingos valanda artėja. 

Aš — kaltininkas daugelio skriaudų 
Ir galvą po kirviu klusniai dedu! 


Visi išeina 


II scena 


Laukas netoli Temvorto“' 
Įeina Ričmondas, Oksfordas, Blentas, Her- 
bertas ir kiti su vėliavomis ir būgnais 


RICMONDAS 


Despotiškojo jungo palaužti, 

Draugai ištikimi ir bendraginkliai! 
Mes atžygiavom be mažiausių kliūčių 
Iki pačios širdies tėvynės mūsų. 

Tik ką iš lordo Stenlio, savo tėvo““, 
Padrąsinantį laišką aš gavau. 

Plėšrus ir nepasotinamas šernas, 
Kurs trypė jūsų pasėlius saulėtus 

Ir vynuogynus niokojo vešlius, 

Kuris tarytum pamazgas iš lovio 
Pripuolęs lakė šiltą jūsų kraują, 

O kūnus draskė iltim kruvinom,— 
Tasai šlykštus kuilys, kaip aš patyriau, 
Kažkur čia lindi vidury salos, 
Netolimais nuo Lesterio; vadinas, 
Tenai mes būsim ne vėliau kaip ryt. 
Su viešpačiu paskui mane, narsuoliai! 
Kova bus kruvina, bet ji mums žada 
Pelnytą derlių amžinos taikos. 


OKSFORDAS 
Kiekvieno mūsų sieloje yra 
Po tūkstantį kardų nukaut žmogėdrai. 

HERBERTAS 
Jo šalininkai pereis mūsų pusėn. 

BLENTAS 
Jie vien tiktai iš baimės jam tarnauja 
Ir jį paliks nelaimėj. 

RIČMONDAS Juo geriau. 
Taigi pirmyn su viešpaties pagalba! 
Kregždės sparnais viltis lai neša mus: 
Karaliui ji suteikia dievo galią, — 
Paverčia silpną žmogų į karalių. 


Visi išeina 


III scena 


Bozvorto lyguma 
Įeina apsiginklavęs karalius Ričardas, Norfolkas, 
"grafas Saris ir kiti 

KARALIUS RIČARDAS 


Štai šitoj vietoj, Bozvorto laukuos, 
Bus mūsų stovykla. Kas jums yra, 
Ko jūs toksai surūgęs, lorde Sari? 


SARIS | 
Mana širdis linksmesnė negu veidas. 
KARALIUS RIČARDAS 
Klausykit, Norfolkai... 


NORFOLKAS Klausau, milorde. 
KARALIUS RIČARDAS 

Tai ką, bus karšta mums? Kaip jūs galvojat? 
NORFOLKAS 

Bus karšta mums ir jiems, brangus valdovė. 
KARALIUS RIČARDAS 

Statykit palapinę. Čia nakvosiu. 

Kareiviai stato palapinę 

O kur rytoj? Kur nors... Ar tai svarbu? 

Beje, ar daug sukilėlių iš viso? 
NORFOLKAS 

Gal tūkstančiai šeši ar septyni. 


KARALIUS RIČARDAS 


Mes trigubai juos viršijam. Be to, 
Karaliaus vardas — tai tokia tvirtovė, 
Kurios galėtų priešas pavydėt. 
Greičiau man palapinę! Gerbiamieji, 
Eime, reik apžiūrėti mūšio lauką, 
Nagingų vyrų paieškot daugiau... 
Tesiima kiekvienas savo darbo, 

Ir niekam nevalia drausmės ardyt: 
Mums, ponai, teks paprakaituoti ryt. 

Visi išeina 

Kitoje lauko pusėje įeina Ričmondas, serai Vilja- 
mas Brendonas, Džeimsas Blentas ir kiti 
Kareiviai stato Ričmondui palapinę 


RIČMONDAS 


Pavargusi jau saulė nusileido, 

Tiktai nuo spindulingo jos vežimo 
Padangėj liko pėdsakas šviesus, 

Kuris rytojui giedrą pranašauja. 

Jūs, Brendonai, nešt vėliavą turėsit. 
Man popieriaus ir rašalo paduokit. 
Aš metmenis kautynių būsimų 
Paruošiu palapinėj, nužymėsiu 

Vietas ir pareigas visiems vadams 

Ir mūs kariuomenę ne per gausingą 
Suskirstysiu teisingai dalimis. 

Jūs, Oksfordai, su manimi paliekat; 
Jūs, Brendonai ir Herbertai, taip pat; 
O Pembrokas lai veda savo pulką. 
Ramios nakties jam, Blentai, palinkėkit 
Ir paprašykit grafą, kad jisai 

Iš ryto, antrą valandą, užsuktų 

Į mano palapinę pakalbėt. 

Tiesa, ar jūs nežinot, kapitone, 

Kur stovi lordas Stenlis su draugais? 


BLENTAS 


Jei aš tik nesuklydau (o manau, 
Kad negalėjo šitaip atsitikti!),— 

Jo vėliavas mačiau aš plevėsuojant 
Maždaug per pusę mylios į pietus 
Nuo didelės kariuomenės karaliaus. 


RIČMONDAS 


Ar sugebėtumėte, mielas Blentai, 
Gyvybės nestatydamas pavojun, 
Šį svarbų raštą nugabenti jam? 

BLENTAS 


Apsiimu tai padaryt, milorde. 
Labanaktis. Tegu jus saugo dievas. 


RIČMONDAS 


Jus irgi, kapitone. 
Blentas išeina 


Einam, ponai, 
Dėl rytdienos kautynių pasitart. 
Prašau vidun: lauke žvarbu ir šalta. 
Visi sueina palapinėn 
Prie savo palapinės prieina karalius Ričardas, lydimas 
Norfolko, Retklifo, Ketsbio ir kitų 


KARALIUS RIČARDAS 
Ar jau vėlu? 


KETSBIS Jau išmušė devintą. 
Pats metas eit vakarieniaut, milorde. 


KARALIUS RIČARDAS 


Ne, aš nenoriu valgyti. Atnešk 

Man rašalo ir popieriaus čionai. 

Klausyk, ar pataisytas mano šalmas? 

Ar ginklai ir šarvai jau palapinėj? 
KETSBIS 

Šviesus valdove, viskas sutvarkyta. 
KARALIUS RIČARDAS 


Į savo postą, Norfolkai, skubėkit. 
Sargybinius parinkite gerus. 


NORFOLKAS 
Skubu, milorde. 
KARALIUS RIČARDAS 


Mieliausias mano Norfolkai, rytoj 
Su vyturiais jau būkite ant kojų. 

NORFOLKAS 
Nepramiegosiu, ne, milorde. 
(Išeina) 
KARALIUS RIČARDAS Ketsbi! 
KETSBIS 
Klausau, valdove. 
KARALIUS RIČARDAS 


Žygūną tuoj nusiųsk pas lordą Stenlį: 

Tegu prieš saulei patekant jisai 

Čia atveda pulkus, — kitaip jo sūnų 

Praris bedugnė amžinos nakties. 
Ketsbis išeina 

Atneškit vyno. Žiburį uždekit. 

Žiūrėkite, rytoj, prieš kautynes, 

Man pabalnokit Sarį baltakartį*?. 


Patikrinkit, ar tvirtos mano ietys, 
Ar ne per sunkios. Retklifai! 


RETKLIFAS Klausau. 
KARALIUS RIČARDAS 

Matei, koksai niaurus Nortamberlendas? 
RETKLIFAS 


Milorde, šiandien pavakariu, brėkštant, 
Mačiau, kaip jis ir grafas Tomas Saris 
Stovykloj vaikštinėjo tarp pulkų 

Ir drąsino karius. 


KARALIUS RIČARDAS Labai džiaugiuosi. 
Pripilk man vyno. Kažkodėl savy 
Nebejaučiu aš įprasto žvalumo 
Ir dvasios pakilimo. Duok stiklinę. 

Ar popierius ir rašalas jau čia? 

RETKLIFAS 


Taip, viskas paruošta, milorde. 

KARALIUS RIČARDAS 


Kol kas lik sveikas. Apžiūrėk sargybą. 
Apyaušriu ateik į palapinę 
Ir man padėk apsišarvuot. Sudie. 


Retklifas ir kiti išeina 
Į Ričmondo palapinę įeina Stenlis, lordai ir tarnai 


STENLIS 
Lai pergalė papuošia tavo šalmą! 
RICČMONDAS 


Kilnus patėvi, lai tamsi naktis 

Užsimiršimą ramų tau suteikia! — 

Kaip laikos mano motina, sakyk? 
STENLIS 

Tau siunčia ji palaiminimą savo; 

Už Ričmondą vis meldžiasi jinai. 

Bet valandos nepastebimos lekia, 

Drumzli tamsa jau blendžiasi rytuos; 

Tad apie reikalą trumpai. Prašvitus 

Būk pasiruošęs mūšiui kruvinam 

Ir savąjį likimą atiduok 

Siautingo, baisiaveidžio karo valiai. 

Tave iškart paremti man nėr kaip, 

Bet pasistengsiu nepaslankų laiką 

Paskubinti ir lemiamą minutę 

Veiksmingai prisijungsiu prie tavęs. 

Tik aš per daug uolus būt negaliu, 

Nes tąsyk brolį tavąjį Georgą 

Tuoj nužudys jo tėvo akyse. 

Sudie. Deja, ne laikas mums dabar, 

Akivaizdoje regimo pavojaus, 

Saldžiai ir meiliai šnekučiuot, kaip dera 

Bičiuliams, nesimačiusiems ilgai. 

Jei dievas duos, atliksim kitą kartą 

Švelnios draugystės priedermes. Lik sveikas. 

Geros kloties ir ištvermės kovoj! 

RICČMONDAS 


Nuveskit lordą Stenlį prie jo pulko.— 
Nors nerimastis blaško mano sielą, 
Aš pabandysiu snustelėt, kad ryt 
Švininis miegas nesvarintų žemėn, 
Kai skrisiu mūšin pergalės sparnais. 
Labanaktis, labanaktis visiems! 

Visi išeina 
O, tu, kurio vardu pakėliau kardą, 
Pasižiūrėk į mano kareivius, 
Įdėk jiems maloningai į rankas 
Liepsnotą savo keršto kalaviją, 
Idant jo smūgių įstabi jėga 
Sutriuškintų grobuoniškuosius šalmus 
Ir mes, įvykdę rūsčią tavo valią, 
Pašlovintume pergalėj tave! 
Aš, vokus pasunkėjusius sumerkęs, 
Tau atiduodu budrią savo sielą. 
Nakčia ir dieną būk su manimi! 
(Užminga) 


Pasirodo princo Edvardo, Henriko VI sūnaus, dvasia 


EDVARDO DVASIA (Ričardui) 


Ryt tavo sielą sunkiai prislopinsiu! 
Atsimeni, kaip amžiaus gražume 

Tu Tjuksberio laukuos mane nudūrei? 
Nusiminimo apimtas, numirk! 
(Ričmondui) 

Tu, Ričmondai, ramus ir linksmas būk: 
Nekaltos vėlės princų nužudytų 

Tave globoja. Henriko sūnus 

Tau, Ričmondai, širdingai linki gero. 


Pasirodo karaliaus Henriko VI dvasia 
HENRIKO VI DVASIA (Ričardui) 


Kadaise mano pateptąjį kūną 
Tu žmogžudišku kardu subadei. 

Atminęs Tauerį ir mano mirtį, 
Nusiminimo apimtas, numirk! 

Aš, Henrikas Šeštasis, tau sakau: 
Nusiminimo apimtas, numirk! 
(Ričmondui) 

Tu doras ir kilnus! Tu nugalėsi! 
Tau Henrikas išpranašavo sostą, — 
Jis linki tau sapnuos: gyvenk, žydėk! 


Pasirodo Klarenso dvasia 


KLARENSO DVASIA (Ričardui) 


Ryt sunkiai prislopinsiu tavo sielą! 
Tai tavo brolis Klarensas, kurį 
Šleikščiam vyne tu niekšiškai prigirdei! 
Tegu rytoj mintis apie mane 

Tau išmeta iš rankų kalaviją. 
Nusiminimo apimtas, numirk! 
(Ričmondui) 

Lankasterių šlovingas palikuoni! 
Pažemintieji įpėdiniai Jorko 

Už tavo sėkmę meldžias angelams 
Ir trokšta laimės tau: gyvenk, žydėk! 


Pasirodo Riverso, Grėjaus ir Vogano dva- 
sios 
RIVERSO DVASIA (Ričardui) 
Ryt tavo sielą sunkiai prislopinsiu! 
Aš — Riversas, nukautas pilyje. 
Nusiminimo apimtas, numirk! 
GRĖJAUS DVASIA (Ričardui) 
Aš — Grėjus. Pagalvok apie mane 
Ir nevilty prapuldyk savo sielą! 
VOGANO DVASIA (Ričardui) 
Aš — Voganas. Su baime prisimink 
Nusikaltimą, savo padarytą, — 

Ir lai iškrinta ietis tau iš rankų! 
Nusiminimo apimtas, numirk! 


VISOS TRYS DVASIOS (Ričmondui) 


Pabusk iš miego! Savo kančiomis 
Mes pervėrėme Ričardo krūtinę. 
Išsikovok sau pergalę, pabusk! 


Pasirodo Hestingso dvasia 


HESTINGSO DVASIA (Ričardui) 


Kelk iš prakeikto miego, prakeiktasis, 
Ir mūšy kruvinam užbaik dienas! 

Aš — lordas Hestingsas. Mane atminęs, 
Nusiminimo apimtas, numirk! 
(Ričmondui) 

Atbusk, atbusk, skaisti, bebaime siela! 
Greičiau į kovą už tėvynę mielą! 


Pasirodo dviejų mažamečių princų dvasios 


PRINCŲ DVASIOS (Ričardui) 


Lai tau sapnuos prisivaidena tie, 
Kuriuos liepei tu Tauery pasmaugti. 
Mes, vėlės tavo brolvaikių jaunų, 
Užgulsime kaip švinas tau krūtinę 
Ir gėdon amžinon ir prapultin 
Įstumsime tave. Todėl mes sakom: 
Nusiminimo apimtas, numirk! 
(Ričmondui) 

Saldžiai miegok ir atsikelk smagus! 
Tave nuo šerno saugoja dangus. 
Mes, nelaimingi Edvardo vaikai, 
Tau linkim tapti laimingiausiu tėvu 
Karalių giminės. Gyvenk, žydėk! 


Pasirodo ledi Anos dvasia 


LEDI ANOS DVASIA (Ričardui) 
O, Ričardai! Čia vargšė tavo Ana, 

Kuriai akių tu nedavei sumerkti... 
Tai ji šiandieną drumsčia tau sapnus. 
Tegu rytoj mintis apie mane 

Tau išmeta iš rankų kalaviją. 
Nusiminimo apimtas, numirk! 
(Ričmondui) 

O tu, rami širdie, miegok ramiai! 

Aš, priešo tavojo žmona bedalė, 

Tau pergalės meldžiu iš visagalio. 


Pasirodo Bakingemo dvasia 
BAKINGEMO DVASIA (Ričardui) 


Aš pirmas tau padėjau gaut karūną 
Ir paskutinis galvą paguldžiau. 
Kautynėse atminki Bakingemą, 
Patsai savim atsibaisėk ir mirk! 

Vien žudynes sapnuok be paliovos, 
Uždusk nuo jų — ir nepakelk galvos! 
(Ričmondui) 

Nespėjęs tau pagelbėt, aš kritau. 

Bet dievo angelai pagelbės tau. 

Būk linksmas ir neaudrink sau širdies: 
Greit Ričardas bedugnėn nuriedės! 


Dvasios išnyksta. Ričardas pabunda iš miego 
KARALIUS RIČARDAS 


Sutvarstykit žaizdas! Pakeiskit žirgą! 

O, Jėzau, pagailėk manęs! Cit, cit... 

Juk visa tai man tik prisisapnavo. 
Nutilk, nutilk, o sąžine baili! 

Vidunaktis. Pamėlo žiburiai.? 

Gūdu aplinkui. Prakaitas ledinis 

Nuo kūno, baugiai drebančio, man pilas. 
Ko aš bijau? Savęs? Čionai aš vienas. 

Aš — Ričardas. Ir Ričardą aš myliu. 

Čia žmogžudžio nėra. Kaip tai nėra? 

Ar aš ne žmogžudys? Tai bėk greičiau. 
Nuo ko gi bėgti? Nuo savęs? Nuo keršto? 
Kaip? Keršyt sau pačiam? Save aš myliu. 

Už ką? Ar daug aš padariau sau gero? 
Deja! Savęs aš nekenčiu giliai 

Už savo juodus darbus. Taip, aš niekšas. 
O, ne, tai melas! Nesigirk, kvaily. 
Kvaily, nederk savęs. Šimtu liežuvių 
Apdovanota sąžinė manoji, 

Iš jų kiekvienas šneka vis kitaip, 

Bet jie visi niekšu mane vadina. 

Ne vieną kartą priesaiką sulaužiau, 
Ne vieną Žmogų žiauriai nužudžiau,— 
Ir visos mano nuodėmės pulkais 

Į teismą veržiasi ir garsiai šaukia: 

Jis kaltas, kaltas, kaltas! Man klaiku... 
Manęs nemyli niekas šiam pasauly 

Ir, kai numirsiu, niekas neapverks... 
Dėl ko manęs kiti gailėtis turi, 

Jei aš patsai nesigailiu savęs? 

Prieš valandėlę man prisivaideno, 

Kad šmėklos tų, kuriuos esu nužudęs, 
Į mano palapinę susirinko 

Ir kiekviena įtužusi grasino 

Atsiskaityt su Ričardu rytoj. 


Įeina Retklifas 


RETKLIFAS 
Milorde! 


KARALIUS RIČARDAS Kas ten toksai? 


RETKLIFAS 


Tai aš, tai Retklifas. Jau du kartu 
Gaidys ankstyvas sodžiuje pragydo, 
Pasveikindamas rytmetį. Mūsiškiai 
Subruzdo — ir tuojau apsišarvuos. 


KARALIUS RIČARDAS 


O, Retklifai, aš sapnavau šią naktį 
Siaubingą sapną. Kaip atrodo tau, 
Mes galim pasikliauti mūs kariais? 

RETKLIFAS 

Dėl to neabejoju aš, milorde. 
KARALIUS RIČARDAS 

Man, Retklifai, baugu, baugu kažko... 
RETKLIFAS 

Milorde, šmėklų baimintis neverta. 
KARALIUS RIČARDAS 


Aš tau šventuoju Povilu prisiekiu, 
Mane tos šmėklos pribloškė daugiau 
Nei dešimt tūkstančių ginkluotų vyrų, 
Kuriuos tas mulkis Ričmondas išstatė. 
Pako! išauš, apeikime vogčia 
Stovyklą mūsų ir pasiklausykim, 
Ką šneka, ar nėra kur išdavystės. 
Abu išeina 
Ričmondas sėdi savo palapinėje, įeina lor dai 
LORDAI 
Milorde, labas rytas! 


RICMONDAS 


Prašau atleisti, budrūs džentelmenai, 

Kad tebedrybsau aš kaip tinginys. 
LORDAI 

Kaip jūs miegojot, Ričmondai, šią naktį? 
RIČMONDAS 

Po to, kai atsisveikinom, milordai, — 

Palaimingiausi, nuostabūs sapnai, 

Kokių gal neregėjo joks žmogus, 

Pagavo mano snaudžiančią vaizduotę. 

Aš sapnavau, tarytum vėlės tų, 

Kuriuos nužudė Ričardas, suėjo 

Čionai, į šitą mano palapinę, 

Ir pranašavo pergalę linksmai. 

Šį stebuklingą sapną prisiminus, 

Man ligi šiolei džiaugiasi širdis. 
Sakykite, milordai, ar vėlu jau? 
LORDAI 


Greit keturios. 


RICČMONDAS 


Apsiginkluoti laikas — ir į darbą! 
(Išėjęs kreipiasi į kariuomenę) 

Aš jau šnekėjau, brangūs tėvynainiai, 
Ir nedrįstu jus varginti kalbom, 

Kai kiekviena minutė suskaičiuota. 
Už mus kovoja dievas ir tiesa. 

Be to, Žžinokit, jog šventųjų maldos 

Ir maldos nužudytųjų visų 

Mus gina kaip galingas bastionas. 

Net priešai, vieną Ričardą išskyrus, 
Kuo nuoširdžiausiai linki mums sėkmės. 
O kas gi jų galva? Galvažudys, 

Kuris įkopė sostan tik per kraują 

Ir laikosi jame tiktai krauju; 

Taip, meldžiamieji, kraugerys, tironas, 
Nesiskaitąs su priemonėm jokiom, 

Be gailesio šluojąs iš kelio tuos, 
Kuriais pirma jisai pasinaudojo; 
Akmuo niekingas smurtu įsibrovė 
Tarp deimantų Britanijos karūnos... 
Sutriuškinkit šį aršų dievo priešą 

Jūs, viešpaties teisingojo kariai! 
Nuverskite nekenčiamą tironą — 

Ir jūsų miegas visad bus ramus; 
Parblokškite engėją mūs tėvynės — 

Ir jums tėvynė atpelnys už tai; 
Apsaugokit nuo siaubo savo žmonas — 
Ir žmonos jus kaip didvyrius sutiks; 
Apginkit savo kūdikius nuo peilio — 
Ir jums už tai anūkai padėkos. 

Tad vėliavas aukščiau, ištraukit kardus! 
Už dievą ir už teises mūs visų! 

Tegu be žado pirmas krisiu žemėn, 

Jei mano drąsūs užmojai sugniuš; 

Bet jei laimėsiu aš, tai neužmiršiu 

Net ir paties menkiausio iš karių. 

Dundėkit, būgnai, gauskite, trimitai! 

Pats dievas su mumis ir šventas Jurgis! 

Su Ričmondu — į pergalę, pirmyn! 
Visi išeina 
Įeina karalius Ričardas, Retklifas, svita ir kariuo- 
menė 


KARALIUS RIČARDAS 

Kokios gi nuomonės Nortamberlendas? 
RETKLIFAS 

Kad Ričmondas kariauti neįgudęs. 
KARALIUS RIČARDAS 

Gryna tiesa. O ką galvoja Saris? 
RETKLIFAS 

Jis šyptelėjęs tarė: „Juo geriau.“ 
KARALIUS RIČARDAS 

Jisai neklysta. Taip yra tikrai. 

Muša laikrodis 

Kiek išmušė? Paduok man kalendorių. 

Jau saulė pasirodė? 
RETKLIFAS Ne, milorde. 
KARALIUS RIČARDAS 


Ji atsisako šviest, o pagal knygą 
Prieš valandą turėjo patekėt. 

Matyt, kam nors juoda bus ši diena. 
Ei, Retklifai! 


RETKLIFAS Klausau, milorde. 


KARALIUS RIČARDAS 
Nerodo šiandien saulė savo veido. 

Niūriai ir sunkiai debesys tiršti 
Ant Ričardo kariuomenės pakibo. 
Norėčiau aš, kad ši dangaus rasa 
Geriau į žemės ašaras pavirstų! 
Ne, saulės neregėt... Bet kas iš to? 
Ar ne tie patys debesys grėsmingi 
Grūmoja lygiai Ričmondui ir man? 


Įeina Norfolkas 
NORFOLKAS 


Žvaliau, milorde, — artinasi priešas. 


KARALIUS RIČARDAS 


Greičiau krutėkit! Gūnią mano žirgui! 
Lai Stenlis su pulkais atvyksta Čia; 

Aš savo vyrus pats į mūšį vesiu. 

Mes šitokios laikysimės tvarkos: 

Lai pėstija ir raitininkai mūsų 

Visu ilgiu išsirikiuoja prieky; 

Šauliai teatsistoja vidury; 

Tiek raitelius, tiek pėstininkus vesi 
Tu, Norfolkai, ir grafas Tomas Saris; 
O paskui jus su pajėgom svarbiausiom 
Žygiuosim mes, iš abiejų sparnų 

Mūs raitelių rinktinių remiami. 

Tikiu, kad šventas Jurgis mums padės! — 
Ką, Norfolkai, į tai man pasakysi? 


NORFOLKAS 
Tvarka gera, karingasis valdove.— 
Žiūrėkit, ką radau aš palapinėj. 
(Rodo raštelį) 

KARALIUS RIČARDAS (skaito) 
„Norfolkai, laikas tau grįžti į protą: 
Ričardo tavo — giesmė sugiedota.“ 
Tai priešai mums pakišo. Gerbiamieji, 
Užimkite kiekvienas savo vietą. 
Nekreipkim jokio dėmesio į tai, 

Ką pro miegus prisapaliojo šmėklos. 
Juk sąžinė — bailių sukurtas baubas 
Pagąsdinti narsių žmonių širdims. 
Nėr sąžinės kitos, kaip mūsų ginklas, 
Įstatymų kitų, kaip mūs jėga. 
Drąsiau! Suglauskim broliškai gretas! 
Į rojų ar į pragarą — vis viena — 
Petys petin įžengsime šiandieną! 
(Kreipiasi į kariuomenę) 

Aš viską pasakiau,— ką dar pridurti? 
Atminkite, su kuo kariaujat jūs: 

Su valkatų, nenaudėlių gaujom, 

Su visokiausiom padugnėm bretonų, 
Su perėjūnais, latrais ir padaužom, 
Kuriuos iš savo kūno jų tėvynė 
Vemte išvėmė pražūčiai kitų. 

Per juos neturit nė nakčia ramybės: 
Atimt iš jūsų nori jie žemes, 
Išniekinti gražiąsias jūsų žmonas! 

Ir kas yra jų vadas? Gi tas pats 
Plevėsa, pienburnis ir dykaduonis, 
Kuris prie mano motinos sijono 
Bretanėje tupėjo kitados, 

Kuris pažįsta šaltį, speigą, sniegą 
Pro savo batų puspadį tiktai!.. 
Įkirskime akiplėšoms į kailį, 
Išmeskime už jūrų juos atgal, 

Kad tos prancūzų žiurkės nupešiotos, 
Tie pramuštgalviai, driskiai alkani 
Nebesvajotų plėšikaut pas mus 

Ir ant šakos iš bado pasikartų! 

Jei mums jau lemta būti sumuštiems, 
Tegu mus žmonės muša, o ne tie 
Bretonų išgamos, kuriuos tiek sykių 
Jų žemėj lupo, pliekė mūs tėvai, 
Palikdami paskui jiems atminimui 
Gėdingą prieauglį... Ir jie kėsinas 

Į mūsų turtą, žmonas ir dukras? 


Iš tolo pasigirsta būgno garsai 

Cit! Aš girdžiu jų būgną!.. Ei, kovon, 

Britanijos didikai ir jomenai! 

Į galvą tiesiai taikykit, šauliai! 

Ristiem žirgam pentinų negailėkit, 

Pirmyn — per kraujo pliaupiančio klanus, 

Sudrebinkite ietimis padangę! 

Įeina pasiuntinys 

Kaip Stenlis? Jo pulkai jau pajudėjo? 
PASIUNTINYS 

Milorde, jis žygiuoti atsisako. 
KARALIUS RIČARDAS 

Tuoj pat nukirsti galvą jo Georgui. 
NORFOLKAS 

Milorde, priešai perėjo per raistą... 

Georgas Stenlis niekur nepabėgs. 
KARALIUS RIČARDAS 

Man tūkstantis širdžių krūtinėj plaka. 

Naikinkit priešą! Vėliavas aukščiau! 

Senasis mūsų šūkis — „Šventas Jurgis!“ — 


Uždegs drakonų pyktį mumyse, 
Ir mūsų šalmus pergalė papuoš! 


Visi išeina 


IV scena 


Kita lygumos dalis 
Ginklų žvangėjimas ir šauksmai. Įžygiuoja Nor folkas su 
kariuomene, jam priešais — Ketsbis 


KETSBIS 


Mes žūvam, žūvam! Gelbėkit, milorde! 
Karalius mūsų daro stebuklus: 

Kaip viesulas jis puola į pavojų... 

Jo žirgas krito, bet jis kaunas pėsčias, 

Be baimės šoka į nasrus mirties 
Ir tebeieško Ričmondo visur. 
Brangus milorde, gelbėkite mus,— 
Kitaip mes žuvę. 


Balsai ir ginklų žvangėjimas. Įeina karalius Ričardas 


KARALIUS RIČARDAS Žirgą! Žirgą! Žirgą! 
Nors reiktų sostą atiduot už jį! 


KETSBIS 
Surasim žirgą. Bėkite, valdove. 


KARALIUS RIČARDAS 


Šalin, begėdi! Aš mečiau ant kortos 
Gyvybę savo ir laikysiuos tol, 

Kol pasibaigs lošimas — žūt ar būt! 
Matyt, šeši ten Ričmondai kovoja: 

Aš penketą jau parbloškiau, bet vienas 
Dar gyvas pasiliko... Žirgą! Žirgą! 
Nors reiktų sostą atiduot už jį! 


Visi išeina 
Vscena 


Kita lygumos dalis. Kautynių garsai 

Kaudamiesi įeina Ričardasir Ričmondas, kuris nu- 
duria Ričardą; girdėti trimitai; Ričardo kariuomenė traukiasi 
Įeina Ričmondas, Stenlis, nešdamas karūną, ir kiti 
didikai 


RICMONDAS 


Šlovė aukščiausiajam ir mūsų ginklams! 
Karingieji draugai, kova laimėta. 
Pastipo šitas kruvinas šuva! 


STENLIS 


Tu neapvylei, Ričmondai narsus. 
Priimki tad karūną nupelnytą, 
Kurią nuo kraugerio galvos nuplėšiau, 

Apvainikuoti trokšdamas tave. 
Laimingai ją nešiok visų gerovei. 


RIČMONDAS 


66 


Lai mums dangaus valdovas taria „amen“. 


Sakykite, jaunasis Stenlis gyvas? 
STENLIS 


Taip, jis, milorde, gyvas tebėra 
Ir laukia mūsų Lestery dabar, 
Kur mes žygiuosim, jeigu įsakysit. 


RICMONDAS 
Kas iš didikų krito kovoje? 
STENLIS 


Nukautas Norfolkas ir Brekenberis; 
Mes — Brendono ir Fererso netekom. 


RIČMONDAS 


Su pagarba palaidokite juos. 
Bėgliams, kurie sugrįš laisva valia, 
Paskelbkite jų kalčių atleidimą. 

O paskum mes, priėmę sakramentą, 
Sujungsim baltą rožę su raudona?!, 
Idant nusišypsotų vėl dangus, 
Kuris tiek metų žvelgė niūromis 

Į šitą jų nesantaiką nelemtą. 
Turbūt net išdavikas — ir tasai 
Nedrįstų prieštarauti mano ryžtui! 
Ilgai tu kančiose blaškeis, tėvyne, 
Apakusi draskei pati save, 

Ir žudė brolis savo tikrą brolį, 
Sūnus nenorom tėvo kraują liejo, 
O tėvas — kraują mylimo sūnaus. 
Tarpusavio klaikiuos vaiduos paskendę, 
Kapojosi Lankasteriai su Jorkais... 
Nuo šiolei Ričmondas ir Elzbieta, 
Dviejų šeimų karališkų vaikai, 
Aukščiausiojo malone susijungia! 

Duok viešpatie, kad palikuonys jų 
Mylėtų visad taiką skaisčiaveidę, 
Kad jie naujais gyvenimo džiaugsmais 
Praturtintų laimingą mūsų šalį! 
Sutrupink, dieve, brolžudišką kardą, 
Kuris užsimanytų kada nors 

Dienas žudynių Anglijai grąžint 

Ir ją krauju ir ašarom užtvindyt! 
Kas vėlei kurstys praeities aistras, 
Gyvųjų tarpe vietos sau neras! 
Taika ilgam sugrįžo mūsų žemėn, 
Užgijo žaizdos, dievas tarė „amen“! 


Visi išeina 





VEIKĖJAI 


ESKALAS — Veronos kunigaikštis! 

PARIS — jaunas didikas, kunigaikščio gentainis 
MONTEKIS Javiejų besivaidijančių šeimų galvos 

DĖDĖ KAPULETIS 

ROMEO — Montekių sūnus 

MERKUCIJUS — kunigaikščio gentainis, Romeo draugas 
BENVOLIJUS — Montekio sūnėnas, Romeo draugas 
TEBALDAS — sinjoros Kapuleti sūnėnas 

FRA LORENCAS 
FRA DŽOVANIS 
BALDASARAS — Romeo tarnas 
SAMSONAS ' Kapuleči į 
GREGORIJuS į SaPulečių tarnai 
PJETRAS — Džuljetos auklės tarnas 
ABRAMAS — Montekių tarnas 
VAISTININKAS 

TRYS MUZIKANTAI 

CHORAS 

PARIO PAŽAS 

KARININKAS 

SINJORA MONTEKI — Montekio žmona 
SINJORA KAPULETI — Kapulečio žmona 
DŽULJETA — Kapulečių duktė 
DŽULJETOS AUKLĖ 


vienuoliai pranciškonai 


Veronos miestiečiai, abiejų šeimų giminės, kaukininkai, sargybiniai, sargai, tarnai 


Veiksmas vyksta Veronoje, vėliau Mantujoje 

PROLOGAS 


Įeina choras? 


CHORAS 


Veronoje puikioj, kurią jums rodo, 
Dvi senos šeimos vėl pykčiu nauju 
Užsidega, ir geismas keršto juodo 
Rankas piliečių sutepa krauju. 


Tarpusavyje mylisi aistringai 

Tikri vaikai šių priešų nelemtų, 
Kol pagaliau mirtis negailestinga 
Nutraukia meilę ir vaidus kartu. 


Dvi valandas pabūkit susikaupę — 
Ir scenoj pamatysit su skausmu 
Švelnių jaunų būtybių mirtį kraupią 
Ir santaiką vėlyvą jų šeimų. 


Nepagailėsim nei jėgų, nei triūso, 
Kad tik netektų rausti jums dėl mūsų. 
(Išeina) 

Iscena 


Aikštė Veronoje 
Įeina Samsonas ir Gregorijus, Kapulečių tarnai, 
su kardais ir skydais 


SAMSONAS 

Gregorijau, mes, dievaži, nesiduosime drabstomi purvais. 
GREGORIJUS 

Aišku, menkas malonumas vaikščioti purvinam. 
SAMSONAS 

Tegu tik mus užkabina,— parodysime jiems, kur pipirai auga. 
GREGORIJUS 

Kol tu dar gyvas, žiūrėk, kad pats negautum pipirų. 
SAMSONAS 

Suerzintas aš tuoj šoku muštis. 
GREGORIJUS 

Bet suerzinti tave ne taip lengva. 
SAMSONAS 

Kiekvienas Montekių šuva erzina mane. 
GREGORIJUS 

Erzintis — reiškia blaškytis; drąsuoliui gi dera tvirtai stovėti vie- 

toje. Taigi jei tu susierzinsi, tai tiek tave ir matysi. 
SAMSONAS 


Prieš jų šunaują stovėsiu kaip mūras. Joks Montekis — vyras 
ar merga — neprivers manęs pasitraukti nė per sprindį nuo sienos. 

GREGORIJUS 
Tai rodo, kad esi liurbis: prie sienos atsiduria kaip tik silpnesniėji. 
SAMSONAS 


Tiesa; štai dėl ko moterį kaip silpnesnį padarą visada prispaudžia 
prie sienos. Todėl Montekių tarnus aš nuvysiu šalin, o mergas 
priremsiu prie sienos. 


GREGORIJUS 
Betgi pjaunasi tarp savęs mūsų ponai, o mes — tik jų tarnai. 
SAMSONAS 


Vis tiek pat! Būsiu negailestingas kaip tironas. Susidorojęs su 
vyrais, užgulsiu ant mergų. 


GREGORIJUS 
Kaip? Iš karto ant visų? 
SAMSONAS 
Iš karto ant visų ar ant kiekvienos atskirai, — galvok kaip nori. 
GREGORIJUS 
Apie tai turės pagalvoti jos pačios. 
SAMSONAS 


Be abejo, kol dar tvirtai stoviu ant kojų, menki juokai su tokiu 
bulium kaip aš. 


GREGORIJUS 


Gerai, kad tu ne žuvis, nes tąsyk būtum tikriausiai menkė. Trauk 
savo kardą, — ateina du vyrukai iš Montekių namų. 


Įeina Abramas ir Baldasaras 


SAMSONAS 


Mano kalavijas apnuogintas. Užkibink juos. Šį kartą jie nuo mūsų 
nepabėgs. 


GREGORIJUS 
Bet kažin, ar tu nuo jų nepabėgsi? 

SAMSONAS 

Nebijok. 
GREGORIJUS 

Dievaži, būtų ko bijoti! 
SAMSONAS 

Tegu jie pradės pirmi, tuomet įstatymas bus mūsų pusėj. 
GREGORIJUS 

Aš susirauksiu, eidamas pro juos; pažiūrėsim, kaip jiems tai patiks. 
SAMSONAS 


Manau, kad nelabai. Aš jiems parodysiu špygą, ir gėda, jeigu jie 
ramiai pakęs tokį įžeidimą. 


ABRAMAS 

Jūs rodote mums špygą, gerbiamasis? 
SAMSONAS 

Aš rodau špygą, gerbiamasis. 
ABRAMAS 


Jūs rodote mums špygą, gerbiamasis? 
SAMSONAS (tyliai Gregorijui) 

Ar įstatymas bus mūsų pusėj, jeigu atsakysiu jam „taip“? 
GREGORIJUS 


Ne. 


SAMSONAS 
Ne, gerbiamasis, aš nerodau jums špygos, — aš tiesiog rodau špygą. 
GREGORIJUS 


Jūs ieškote priekabių, meldžiamasis? 


ABRAMAS 
Priekabių, meldžiamasis? Anaiptol. 

GREGORIJUS 


Jei norit su manim susipykti, meldžiamasis, — labai prašom. 
Manasis ponas nė kiek ne blogesnis už jūsų. 


ABRAMAS 

Bet ir ne geresnis. 
SAMSONAS 

Gerai, meldžiamasis. 
GREGORIJUS (/yliai Samsonui) 

Sakyk: „geresnis“! Čionai štai ateina vienas mano pono gimi- 

naitis. 
SAMSONAS 

Ne, manasis geresnis. 
ABRAMAS 

Melas! 

Įeina Benvolijus 

SAMSONAS 


Na, traukite kardus, jei esat vyrai. Gregorijau, neapsileisk, kirs- 
telk iš peties! 


Kaunasi 
BENVOLIJUS 


Kvailiai, nustokit! Kardus į makštis! 
(Priverčia juos nuleisti kardus) 
Jūs patys nesuprantate, ką darot. 


Įeina Tebaldas 


TEBALDAS 
Kaip? Tu susikibai su tais storžieviais? 
Benvolijau, pasižiūrėk čionai, — 
Pažvelk į veidą mirčiai! 
BENVOLIJUS Aš bandau 
Sutaikint juos. Paslėpki savo kardą 

Arba padėk man galą padaryti 
Peštynėms. 


TEBALDAS Ką? Ir tu dar apie taiką 
Drįsti kalbėt? Aš nekenčiu taikos 
Kaip pragaro, kaip ir visų Montekių, 
Kaip ir paties tavęs. Baily, laikykis! 
(Juodu susikauna) 


Įeina karininkas ir keli miestiečiai su vėzdais 
KARININKAS 
Greičiau vėzdus ir alebardas! Muškit! 
MIESTIEČIAI 
Šalin Montekiai! Muškit Kapulečius! 
Įeina Kapuletis su chalatu ir sinjora Kapuleti 
KAPULETIS 
Ko šaukiat? Kur didysis mano kardas? 
SINJORA KAPULETI 
Ramentą jam, ramentą, o ne kardą! 
KAPULETIS 
Sakau aš, duokit kardą! Štai senasis 
Montekis man kalaviju grūmoja. 
Įeina Montekis ir sinjora Monteki 
MONTEKIS 
Ei tu, niekšingas Kapuleti! 
(Žmonai) 
Leisk, 
Įsikabinus nelaikyk manęs! 
SINJORA MONTEKI 
Nedrįsk nė žingsnio žengt į muštynes. 
Įeina kunigaikštis Eskalas su palyda 
KUNIGAIKŠTIS 
Maištautojai, tiesos neapkentėjai, 

Sutepę kardus brolišku krauju! 
Klausykite manęs! Laukiniai Žvėrys, 
Kurie gesinat apmaudo liepsnas 
Čiurkšlėm raudonom, trykštančiom iš kūno! 
Jeigu bausmės nenorit užsitraukti, 
Iš rankų kruvinų ginklus prakeiktus 
Tuoj meskite ir paklausykit žodžių 
Surūstintojo jūsų kunigaikščio. 

Jau tris kartus, dėl niekniekio įtūžę, 

Šeimyninėmis riaušėmis čionai 

Ramybę mūsų drumstėt; tris kartus 

Dėl jūsų žilagalviai veroniečiai, 

Garbingus savo apdarus numetę 

Ir pamirštas pagriebę alebardas, 

Be darbo surūdijusias visai, 

Plienu išspręsti bandė vaidą seną. 

Jei drįsit vėl ramybę miesto drumsti, 

Už tai gyvybe savo užmokėsit. 

Šį kartą — galit skirstytis; keliaukit! 

Jūs, Kapuleti, eisit su manim; 

O jūs, Monteki, šiandien vakare 

Turėsite atvykt į Vilafranką“, 

Į mūsų teismo būstinę, ir ten 

Išgirsti mūsų valios pareiškimą.— 

Tuojau man išsivaikščiokit visi, 

Jei norite išvengt rūsčios bausmės! 
Pasišalina visi, išskyrus Montekį, sinjorą Monteki ir Benvoli- 
jų 

MONTEKIS 
Kas tą kivirčą seną vėl pradėjo? 
Sūnėne, jūs čia buvot visą laiką? 


BENVOLIJUS 


Tarnus dviejų Veronos giminių 

Aš įkaršty kautynių užtikau; 

Juos perskirti ginklu norėjau aš, 

Bet čia staiga Tebaldas karštakraujis 
Atbėgo, išsitraukęs kalaviją, 

Ir, šaukdamas į dvikovą mane, 

Viršum galvos bekūnį čaižė orą, 

Kuris lyg vėjas švilpė pašaipiai. 

Pamatę grumtynes, subėgo Žmonės, 

Ir mūšis gatvėj užvirė baisus, 

Kol kunigaikštis perskyrė visus. 
SINJORA MONTEKI 


Romeo į šią bėdą neįkliuvo; 
Labai džiaugiuos. Bet kurgi jis pražuvo? 


BENVOLIJUS 


Kai pro rytų nuauksintąjį langą 
Dar nežiūrėjo saulė iškilni, 

Aš, nerimo pagautas, išėjau 
Prasiblaškyt į figmedžių giraitę, 
Kerojančią į vakarus nuo miesto; 
Tą valandą ankstyvą jūsų sūnų 
Išvydau vaikštinėjantį; prie jo 
Norėjau aš prieiti. Bet Romeo, 
Mane pamatęs, dingo tankmėje. 
Žinodamas gerai iš patyrimo, 
Ką reiškia jausti sielvartą širdy, 
Paguodos savo liūdesiui slaptam 
Nebeieškojau liūdesy bičiulio, — 
Jį palikau ramybėje ir vienas 
Paniuręs nuėjau savu keliu. 


MONTEKIS 


Tenai ne sykį rytmečio vėsoj 

Jį matė žmonės. Ašaromis savo 
Žolių ankstyvą gausindamas rasą, 
Jis dūsauja — ir niaukiasi dangus 
Nuo jo gilių atodūsių. Bet vos tik 
Atbunda rytuose džiaugsminga saulė 
Ir pakelia užuolaidos kraštelį 

Nuo patalo dar miegančios Auroros, 
Jis susikrimtęs bėga tuoj namo, 
Užsirakina savo kambary 

Ir, langus užsidangstęs, giedrą dieną 

Pasineria dirbtinėn tamsumon. 

Jei nevilčiai jis juodai pasiduos, 

Kas jį galės apsaugot nuo bėdos? 
BENVOLIJUS 

Ar žinote, taurusis mano dėde, 

Kur viso šito glūdi priežastis? 
MONTEKIS 

Ne, nežinau; jis man nesako nieko. 


BENVOLIJUS 
Ar jūs kamantinėjot jį? 


MONTEKIS O kaipgi? 
Ir aš patsai, ir mano artimieji. 
Bet jis gyvena savo tik jausmais, 
Vien jų, deja, teklauso patarimo, 
Iš tolo nesileidžia į kalbas 
Ir lieka nebylus ir užsidaręs 
Lyg kirmino pakąstas pumpurėlis, 
Kuris vešlių neišskleidė dar lapų 
Ir nesuspėjo saule pasidžiaugt. 
Jei paslaptį žinočiau tos ligos, 
Padėčiau jam nusikratyti jos. 


Įeina Romeo 
BENVOLIJUS 


O štai ir jis. Paeikite į šalį. — 
Žūt būt patirsiu, kas jo širdį gelia. 


MONTEKIS 


Eime, sinjora.— Iš visos širdies 
Benvolijui linkiu geros kloties. 


Montekis ir sinjora Monteki išeina 


BENVOLIJUS 
Romeo, labas rytas. 

ROMEO Dar tik rytas? 
BENVOLIJUS 

Prieš valandėlę išmušė devintą. 
ROMEO 


O, kaip prailgsta ilgesio minutės! 
Tai mano tėvas paskubom išėjo? 
BENVOLIJUS 


Taip. Bet sakyk man, kas per ilgesys 
Tau minutes prailgina, Romeo? 


ROMEO 


Pasiilgimas to, kas man galėtų 
Šias minutes sutrumpint. 


BENVOLIJUS Meilė? 
ROMEO Ne... 
BENVOLIJUS 


Nusivylimas? 


ROMEO 


Nusivylimas meile be vilties. 


BENVOLIJUS 


Deja! Po meilės nekalta skraiste 
Baisus tironas tyko pasislėpęs. 


ROMEO 


O, meilė nors akla, bet į jausmus 
Surasti moka visada kelius! — 

Kur mes pietausim? Vėl muštynės buvo? 
Nepasakok man apie jas. Girdėjau. 
Daug vargo neapykanta mums teikia, 
Bet meilė — dar daugiau. Ir kas gi ji? 
Kilnių geismų ir apmaudo siautimas, 
Keista būtybė, gimusi iš nieko, 

Džiugi vergovė, šaldanti liepsna, 

Žavingų formų mišinys kraupus, 
Švininis pūkas, dūmas spindulingas, 
Ligota sveikata, bemiegis miegas?.. 
Štai meilė, kuri siaučia manyje 

Ir veltui laukia atsako, deja. 

Gal tau juokinga? 


BENVOLIJUS Ne, veikiau graudu. 
ROMEO 
Dėl ko, drauguži mielas? 
BENVOLIJUS O dėl to, 
Kad sielvarto pilna tava širdis. 
ROMEO 


Tokia įsimylėjusių lemtis... 
Kančių našta krūtinę man slogina. 
O tavo žodžiai dar labiau gramzdina 
Į liūdesį mane — ir aš jaučiu 
Meilingoj sieloj dveja tiek kančių. 
Kas toji meilė? Garo debesėlis, 
Atodūsis, į orą pasikėlęs, 
Šviesos ir laimės tviskanti versmė 
Ar skausmo ašarų juoda gelmė? 
Taip, meilė — išmintinga beprotybė, 
Medus saldžiausias ir nuodų kartybė. 
Sudie, bičiuli. 

BENVOLIJUS Aš einu kartu. 
Manęs, tikiuosi, neatstumsi tu. 


ROMEO 


Pats praradau save. Aš ne čionai. 
Tai ne Romeo: jis kitur nūnai. 


BENVOLIJUS 
Sakyk rimtai, ką tu įsimylėjęs? 
ROMEO 


Nejaugi tu manai, kad aš juokauju? 

BENVOLIJUS 
Ne, anaiptol. Rimtai, kas ji tokia? 


ROMEO 
Benvolijau, nerūpi man juokai: 
Tu mirštančiam ligoniui įsakai 
Rašyti testamentą... Aš, brolau, 
Rimtai mergaitę vieną pamilau. 


BENVOLIJUS 

Čia būtent aš ir taikiau visą laiką. 
ROMEO 

Taiklus šaulys! Aš pamilau gražuolę. 
BENVOLIJUS 

Jei taikinys gražus, — taiklesnis šūvis. 


ROMEO 
Deja, šį kartą šovei tu pro šalį. 
Sužeisti Kupidonas jos negali; 
Skaisti ir išmintinga kaip Diana, 
Ji lyg dievaitė tarp žmonių gyvena; 
Strėlė Amūro jai nepavojinga; 
Ir žvilgsniai švelnūs, ir kalba meilinga 
Į jos dorybių šarvą atsitrenkia; 
Net visagalis auksas nepalenkia 
Jos grožio įstabaus. Bet mirs jinai, 
Ir dings kape jos grožis amžinai. 
BENVOLIJUS 
Gal ji skaistybę saugoti prisiekė? 
ROMEO 
Taip, ji pasaulį išdidžiai paniekė 
Nelyginant bevaisė dykuma, 
Grožybės žiedą mirčiai smerkdama. 
Jinai tokia protinga ir graži, 
Jog man nelieka nieko, dievaži, 
Kaip apie ją svajoti be vilties, 
Bodėtis savimi ir laukt mirties. 

BENVOLIJUS 

Tu stenkis negalvoti apie ją. 
ROMEO 

Patark man, ką daryt, kad negalvočiau? 
BENVOLIJUS 


Nuo jos akis nukreipki, duok jom laisvę. 


Kitų gražuolių paieškok. 


ROMEO Tai — būdas 
Aiškiau dar pamatyt jos tobulybę. 
Pro juodą kaukę moters žavesys 
Tik dar labiau vaizduotę mūsų žavi. 
Apakėlis negali niekuomet 
Šviesos, kurią prarado jis, pamiršti. 
Parodyk man gražiausią iš gražuolių: 
Ji bus man priminimas apie tą, 

Kuri jos grožį praneša. Lik sveikas. 
Naudos iš tavo žodžių nematau... 


BENVOLIJUS 
Pasižadu žūt būt padėti tau. 


Abu išeina 


II scena 


Gatvė 

Įeina Kapuletis, Parisir jo tarnas 


KAPULETIS 


Aš ir Montekis — nubausti vienodai. 

Nejaugi mes, sulaukę žilo plauko, 

Taikingai negalėtume gyvent? 
PARIS 


Iš tikro gaila: du garbingi vyrai 
Tarpusavy kapojas nuolatos.— 

Bet kaipgi mano prašymas, sinjore? 
Jūs nedavėt atsakymo į jį. 


KAPULETIS 


Aš pakartosiu tai, ką jau sakiau: 
Duktė manoji visiškai dar vaikas — 
Ji eina keturioliktus metus.* 

Tegu gamta pagelsta dar dusyk,— 
Ir jai tekėti metas bus kaip tik. 


PARIS 


Aš motinų ir jaunesnių mačiau. 


KAPULETIS 


Kas teka per anksti, pasens greičiau. 
Visus mano vaikus priglobė Žemė; 
Dabar viena paguoda man — jinai. 
Jos širdį užkariaukit, mielas Pari, 

Ir jeigu mano žodis ką nors sveria, 
Žinokite, jog nuosprendžiui dukters 
Valia jos tėvo be kalbų pritars. 
Šiandieną vakare, kaip esam pratę, 
Naminį balių ruošiame kasmetį; 
Nemaža laukiu aš mielų svečių 

Ir jus atsilankyt taip pat kviečiu. 
Kuklioj pastogėj mano bus merginų, 
Užtemdančių švytėjimą žvaigždynų. 
Kaip džiaugiasi jaunimas tuo metu, 
Kada gegužis margu apsiaustu 
Galutinai išvaro žiemą seną, 


Taip šiandie bus smagu buveinėj mano; 


Jaunų gražuolių žydinčiam būry 
Patsai nuspręst galėsite, kuri 


Labiausiai jums patiks; per šitą balių 


Matysit ir kukliausią iš gėlelių — 
Džuljetą. Einam su manim kartu.— 
(Paduodamas tarnui raštą) 

O tu, nenaudėli, su šiuo raštu 
Apeisi mūsų gražiąją Veroną 

Ir, nepraleisdamas nė vieno pono 
Iš tų, kurie paženklinti čionai, 
Praneši, kad jų lauksiu būtinai. 


Parisir Kapuletis išeina 


TARNAS 
„Apeisi su raštu!..“ O ką aš žinau, kas jame pribraižiota? Gal čia 
parašyta, kad kurpius dirba uolekčiu, siuvėjas — kurpaliumi, žve- 
jys — teptuvu, o dažytojas bradiniu? Ir kaipgi aš surasiu tuos, ku- 
rie čia paženklinti, jei nesuprantu, ką tie jo ženklai reiškia? Teks 
paieškot mokytesnio vyro. O, man sekasi! 


Įeina Benvolijusir Romeo 


BENVOLIJUS 
Ugnis malšina ugnį; nuliūdimą 
Nustelbia veikiai širdgėla gili; 
Kai sukantis galva tau svaigti ima, 
Į kitą pusę sukis kiek gali. 
Drauguži, apsikrėsk aistra nauja, 
Ir dings senoji meilė širdyje! 


ROMEO 
Taip, šitas tavo trauklapis galėtų 
Naudingas būti atvejais tokiais. 
BENVOLIJUS 
Kokiais gi būtent atvejais? 


ROMEO Tada, 
Kai nusilauži koją. 


BENVOLIJUS Na, Romeo, 
Tu išėjai iš proto? 


ROMEO Anaiptol. 
Aš tik netekęs laisvės kaip beprotis, 
Supančiotas, nusilpęs, išbadėjęs 
Ir užplaktas...— Laba diena, broluži! 

TARNAS 
Laba diena. Jūs mokate skaityt? 
ROMEO 
Aš liūdną savo lemtį įskaitau. 
TARNAS 
Na, to jūs tikriausiai išmokote ir be knygos. Bet sakykit, ar galite 
jūs perskaityti, kas parašyta popieriuje? 
ROMEO 
Taip, jeigu moku kalbą ir pažįstu raides. 
TARNAS 
Teisingai šnekat. Likite sveiki. 
ROMEO 
Palauk, broluži; duok, aš paskaitysiu. 
(Skaito) 


„Sinjoras Martinas su žmona ir su dukterimis; grafas Anselmas 
kartu su jo seserimis gražuolėmis; gerbiamoji sinjoro Vitruvijaus 
našlė; sinjoras Plačencas su jo dailiomis dukterėčiomis; Merkuci- 
jus ir jo brolis Valentinas; mano dėdė Kapuletis su žmona ir dukte- 
rimis; žavingoji mano dukterėčia Rozalina; Livija; sinjoras Va- 
lentė ir jo pusbrolis Tebaldas; Lucijus ir žvitrioji Elena...“ Pui- 
kiai parinkta kompanija. Kur jie visi kviečiami? 


TARNAS 

Va, ten. 
ROMEO Kur — ten? 
TARNAS Pas mus — vakarieniauti. 
ROMEO 

Pas ką — pas jus? 
TARNAS Ogi pas mano poną. 
ROMEO 


Turėjau apie tai išsyk paklausti. 

TARNAS 


Galiu jums viską pasakyti ir neklausiamas. Mano ponas — turtin- 
gas didikas Kapuletis, ir jei tik nesat iš Montekių giminės, tai labai 
prašom ateit išmaukti vynelio. Likit sveikas ir linksmas! 
(Išeina) 


BENVOLIJUS 


Į kasmetinį balių Kapulečio 

Tarp žavingiausių moterų Veronos 
Atvyks Rozalina, brangioji tavo. 
Nueik tenai. Bešališku žvilgsniu 

Ją su kitom gražuolėm tu palygink, 
Ir tąsyk tavo gulbė nekalta 

Lyg varna pasirodys tau juoda. 


ROMEO 


Jei mano akys gali taip suklysti, — 

Pavirskit, ašaros, ugnim baisia 

Ir kaip eretikus už melagystę 

Sudeginkit vyzdžius jų liepsnose. 

O, net ir viską reginčioji saulė 

Tokios kaip ji nematė šiam pasauly. 
BENVOLIJUS 

Nors mylimąją savo daugelkart 

Regėjai tu, bet visad — pačią vieną; 

Turi jos grožį akimi pasvert, 

Kai bus kitų ji apsupta šiandieną: 

Nė nepajusi, kaip paveikslą jos 

Nenoromis išmesi iš galvos. 
ROMEO 


Eime. Tarp tų būtybių nuostabiausių 
Gal savo brangią pamatyti gausiu. 


Abu išeina 

III scena 


Kambarys Kapulečių namuose 
Įeina sinjora Kapuletiir Auklė 


SINJORA KAPULETI 
Pašauk man dukrą! Aukle, kur Džuljeta? 
AUKLĖ 


Prisiekiu savo mergyste senąja, 

Aš ją šaukiau.— Kur tu, stirniuke mano! 
Peteliškėle! — Ak, kur ji prasmego? 
Džuljeta, ar girdi? 


Įeina Džuljeta 


DŽULJETA Kas atsitiko? 
AUKLĖ 

Jus šaukia motina. 
DŽULJETA Aš atėjau. 

Ko iš manęs norėjote, mamyte? 
SINJORA KAPULETI 


Dalykas štai koks...— Aukle, pasišalink,— 

Mes turime pasikalbėti vienos. 

Ne, aš apsigalvojau. Pasilik. 

Gali klausytis pašnekesio mūsų. 

Žinai, dukrelė mano jau paaugo... 
AUKLĖ 


Kaip kažin ką, aš josios metelius 

Galėčiau suskaityt lig valandėlės. 
SINJORA KAPULETI 

Jai keturiolikos nėra. 


AU KLĖ Tegu 


Man ketūriolika dantų išrauna 
(Nors burnoje beliko keturi!), 
Jei tai, ką jūs pasakėt, — netiesa. 

Kiek dar iki petrinių? 


SINJORA KAPULETI Dvi savaitės, 
Gal truputį, keliom dienom, daugiau. 


AUKLĖ 


Daugiau ar kiek mažiau — ne tai svarbu; 
Žinau tik, kad petrinių vakare 

Jai lygiai keturiolika sukaks. 

Jinai ir amžinatilsį Suzana 

Tiek pat turėjo metų. Bet, matyt, 
Suzana buvo man per daug gera, 
Kad atėmė ją dievas iš manęs. 

Taigi sakau, petrinių vakare 

Sukaks jai keturiolika, — taip, taip! 
Aš viską puikiai atmenu. Praėjo 
Vienuolika metelių nuo to laiko, 

Kai čia drebėjo žemė. Niekados 

Per amžių to užmiršti negalėsiu! 

Tą dieną aš atjunkiau ją kaip tik 

Ir, prisitrynus metėlėm krūtis, 

Prie karvelidės saulėj atsisėdau; 

Jūs buvote abudu su ponu 

Tada išvykę Mantujon.— Kaip matot, 
Protelis mano nenusilpo, ne! — 
Reikėjo pažiūrėt, kaip ji, kvailiukė, 
Pajutusi kartumą spenyje, 

Susiraukė piktai ir metė krūtį! 

Staiga tik trakšt — sudrebo karvelidė... 
Čia ir be raginimų, patikėkit, 

Aš bėgti leidausi... Nuo tos dienos 
Vienuolika jau metų bus praslinkę. 
Tuomet pati ji pastovėt galėjo, — 

Ne, dievaži, krypuodama jau lakstė; 
Susimušė kaktelę ji prieš tai, 

Ir mano vyras (duok jam, dieve, dangų, 
Papokštaut mėgo!) paėmė mergaitę 
Ir jai pasakė: „Tu kritai kniūpsčia? 
Palauk, ir aukštininka krisi tu, 

Kai išgudrėsi. Ne tiesa, vaikeli?“ 

Ir tuoj išdykėlė — kaip dievą myliu! — 
Nustojo verkti ir atsakė: „Taip.“ 
Juokais išpranašauk tu man teisybę! 
Dievaž, jei tūkstantį gyvensiu metų, 
To neužmiršiu: „Ne tiesa, vaikeli?“ — 
Paklausė mano vyras — ir kvailiukė 
Kaipmat nuščiuvo ir atsakė: „Taip.“ 


SINJORA KAPULETI 
Užtenka, netarškėk, tave prašau. 


AUKLĖ 


Gerai, sinjora. Na, bet pasakykit, 

Kaip nekvatoti aš galiu? Nutilo 

Ir tučtuojau ramiai atsakė: „Taip.“ 

O susikūlus buvo ne juokais,— 

Jai netgi ant kaktos iššoko gumbas 

Sulig karvelio kiaušiniu didumo, — 

Ir klykė ji baisiausiai, dievaži. 

„Kniūpsčia kritai? — pasakė mano vyras.— 

Kai paugėsi, — aukštininka krisi.“ 

Ir ji nutilo ir atsakė: „Taip.“ 
DŽULJIETA 

Nutilki tu bent kartą, aukle. 


AUKLĖ Cit, 
Daugiau nė žodžio. Dieve tau padėk! 
Dailesnio kūdikėlio už tave 
Nežindžiau savo amžiuje nė sykio. 
Dabar aš nieko kito nenorėčiau, 
Kaip pamatyti tavo vestuves. 


SINJORA KAPULETI 
Aš apie tai kaip tik ir atėjau 
Pasikalbėt su tavimi, Džuljeta. 
Dukrele, tu norėtum ištekėt? 


DŽULJETA 


Tokios garbės nesapnavau aš niekad. 

AUKLĖ 


Tokios garbės!.. Ne, jeigu aš pati 
Nebūčiau buvus žindytoja tavo, 
Galėčiau pamanyti, kad su pienu 
Tu įčiulpei tiek proto į save. 


SINJORA KAPULETI 


Tau laikas apie vyrą pagalvot. 
Žinau Veronoj daug garbingų damų, 
Kurios yra jaunesnės, negu tu, 

O jos jau motinos. Jei aš neklystu, 
Tave, dukrele mano, pagimdžiau, 
Nė nesulaukusi tavųjų metų. 
Trumpai pasakius, reikalas toksai: 
Kilnusis Paris prašo tavo rankos. 


AUKLĖ 


O, tai bent vyras! Stačiai kaip nulietas! 
Sakytumei — ne vyras, o bijūnas. 


SINJORA KAPULETI 


Veronos saulė niekad dar nematė 
Bijūno tokio. 
AUKLĖ Taip, tikra tiesa: 
Bijūnas, dievaži, bijūno žiedas! 
SINJORA KAPULETI 
Kaip tu jauti, — jisai patinka tau? 
Kada jį baliuj šiandien pamatysi, 
Tu stenkis įskaityti jo veide 
Tarytum knygoj žavesį jaunatvės; 
Įsidėmėki bruožus jo visus: 
Koksai tarp jų darnumas nuostabus! 
O kiek, be to, dar gėrių paslėptų 
Iškalbiame jo žvilgsny rasi tu! 
Šiai meilės knygai, gyvai ir turtingai, 
Vien aptaiso, ją puošiančio, testinga. 
Žuvis po gilų nardo okeaną,— 
Grožybė grožio prieglobsty gyvena. 

Knyga, auksinių kupina minčių, 
Auksinių reikalauja ir sagčių. 
Tad, nieko nebijodama, tekėk, 
Nuo to nesumenkėsi tu nė kiek. 


AUKLĖ 


Nesumenkėsi!.. Kur tau! Atvirkščiai: 
Juk moterys nuo vyrų tik storėja. 


SINJORA KAPULETI 
Žodžiu, patinka Paris tau, dukryte? 
DŽULJETA 


Dar nežinau. Sunku man atsakyti. 
Kaip teikėtės to pageidauti jūs, 
Nukreipsiu vakare į jį žvilgsnius. 
Įeina tarnas 
TARNAS 
Sinjora, svečiai jau susirinkę, vakarienė ant stalo, visi ieško jūsų, 
klausia, kur panelė, viralinėje keikia auklę, visur baisi maišatis. 
Turiu bėgti prie svečių. Prašau jus negaišuoti nė valandėlės. 
(Išeina) 


SINJORA KAPULETI 
Tuoj.— Grafas laukia. Eik, duktė, į balių. 


AUKLĖ 
Linkiu aš daug laimingų tau naktelių. 
(Išeina) 
IV scena 
Gatvė 


Įeina Romeo, Merkucijus, Benvolijus, drauge 
su jais penki ar šeši kaukininkai, deglanešiai 
ROMEO 


Ar mes, vidun įžengę, tarsim Žodį, 
Prašydami šeimininkus nepykt, 

Ar apsieisim be jokių kalbų? 
BENVOLIJUS 


Tos gražbylystės ne madoj. Nereikia 
Mums Kupidono užrištom akim, 
Kuris totorišku lanku“ spalvotu 
Tarytum varnas baido paneles; 
Nereikia mums nė suflerio, kuris 
Pagelbėtų prologą išstenėti. 

Mes pagal savo šoksime dūdelę — 
Ne pagal jųjų. O paskui — sudie. 


ROMEO 


Aš strapaliot nelinkęs. Duok man deglą. 


Nors ir tamsu yra manojoj sieloj, 
Šviesos nešėju noriu būt kitiems. 


MERKUCIJUS 


Ne, tau pašokt vis viena teks, Romeo. 


ROMEO 
Iš tikro negaliu. Bateliai jūsų 
Lengvučiais padais: mano gi širdis 
Lyg švino gabalas prie žemės traukia, 
Aš pajudėti neturiu jėgų. 
MERKUCIJUS 


Juk tu įsimylėjęs: suplasnok 
Sparnais Amūro ir pakilk aukštybėn. 


ROMEO 


Mane Amūras pervėrė strėle, 

Ir jo greiti sparnai man nepadės. 
Iš sielvarto nematomųjų pančių 
Ištrūkti niekaip neįstengiu aš, 
Sulinkęs po našta galingos meilės. 


MERKUCIJUS 


Žiūrėk, jei griūsi, — neprispauski jos: 


Per daug sunkus tu šitokiai švelnybei. 

ROMEO 


Tu meilę vadini švelnybė? Ne, 
Jinai žiauri, kandi, negailestinga 
Ir duria ji nelyginant erškėtis. 


MERKUCIJUS 
Jei meilė tau žiauri, — būk jai Žiaurus; 
Ji kandžioja tave,— ir tu ją kandžiok, 
Kol ji atliš. Duok mano veidui maukšlį. 
(Užsideda kaukę) 
Ant kaukės kaukę! Vietoje kaktos 
Dabar lai antveidis šilkinis rausta, 
Jei įžūli stebėtojo akis 
Negražią mano povyzą suniekins. 
BENVOLIJUS 


Na, belskimės. Ir kai tiktai įeisim, 
Paleisime tuojau į darbą kojas. 


ROMEO 
Man deglą duokite. Smagus jaunimas 
Tegu brūžuoja kulnimis grindis, 
O aš, kaip sako patarlė sena, 
Laikydamas žibintą, pastovėsiu. 
Aš liūdesy paskendęs, man nyku. 


MERKUCIJUS 


Reik traukti skęstantįjį už plaukų, 
Kad tu, ko gero, neprigertum baloj, 
Kitaip pasakius — meilėj, į kurią 
Esi įklimpęs lig ausų. Na, einam. 
Mes veltui čia eikvojame aliejų. 


ROMEO 
Aš nemanau. 


MERKUCIJUS Iš tūpčiojimų šitų, 
Man rodosi, tiek pat yra naudos, 
Kiek dienvidį iš lempos uždegtos. 
Sutik verčiau su tuo, ką pasakiau, 
Ir mūsų išmonė tikėk daugiau. 

ROMEO 

Aš atėjau pasižiūrėti kaukių, 

Bet nieko gero sau iš to nelaukiu. 
MERKUCIJUS 


Dėl ko gi, aš paklaust norėčiau. 


ROMEO Mat, 
Aš sapnavau šią naktį... 


MERKUCIJUS Aš taip pat. 
ROMEO 

Ką sapnavai tu? 
MERKUCIJUS Kad sapnai meluoja. 


ROMEO 
O kai kada ir tiesą atvaizduoja. 


MERKUCIJUS 


Tave aplankė karalienė Meb“: 

Ji — pribuvėja fėjų viešpatystėj. 
Mažytė kaip agato akmenėlis, 

Kurį ant smiliaus burmistro matai, 
Ji, šešetą musyčių pasikinkius, 

Po miegančiųjų nosis važinėja. 
Kojytės voro — vietoj stipinų 
Sudėtos į ratus; vežimo dangtis 

Iš laumžirgio sparnelių padarytas, 
Vadelės — iš voratinklio ploniausio, 
O pavalkai — iš spindulių mėnulio. 
Prie svirplio kaulo pririštas plaušelis — 
Tai jos botagas; aprengtas pilkai, 
Priešakyje vežėjų sėdi uodas, 
Turbūt mažesnis net už kirmėlytę, 
Kurią gali surast panagėse 

Be darbo slampinėjančių merginų.“ 
Jos karietaitė — riešuto kiautėlis: 
Padirbo ją dailidė voverė 

Ar vabalas senukas, račius vėjų. 

Taip ji kas naktį lekia sau risčia 
Per mylinčiųjų smegenis, ir jiems 
Vaidenasi tuojau sapnai meilingi; 
Čia šmėsteli jinai didiko keliais, 
Ir jam iškart vaidenas reveransai; 
Čia užkabina ji pirštus teisėjo, 
Kuriam prisisapnuoja riebūs kyšiai; 
Čia damos lūpom pralekia staiga, 
Supykusi nubarsto jas spuogais 
Už tai, kad jos įjunko smaližiauti, — 
Ir damai jau sapnuojas bučiniai. 
Užrieda ji ant nosies ir dvariškiui, 
Kuris užuodžia per miegus malonės, 
Paršiuko uodegyte pakutėna 
Klebono šnerves, — ir bematant jam 
Vaidenasi parapija turtinga; 
Jei ant kareivio kaklo ji užklysta, 
Jis pradeda sapnuoti kautynes, 
Žabangus, puolimus, ispanų durklus 
Ir sieksnines taurės raudono vyno; 
Ūmai jis girdi būgną ausyse, 
Akis atmerkęs krūptelia, pašoka 
Ir, sodriai nusikeikęs, miega vėl. 
Tai karalienė Meb nakties tamsybėj 
Karčius gauruotus suvelia arkliams 
Ir juos bjauriais mazgais susukinėja“, 
Kuriuos atnarpliot, sako, pavojinga. 
Ji — ragana; jei tik užsnūs mergaitė 
Aukštielninka, ji spaudžia ją visaip 
Ir pratina ir moko ateity 
Pakelti saldžią naštą moterystės. 
Tai ji... 

ROMEO Nutilk, Merkucijau, nutilk, 
Tu tauziji nesąmones, — užtenka. 


MERKUCIJUS 


Aš pasakoju tau apie sapnus: 
Juos dykinėjančiam prote žmogaus 
Pagimdo įnoringoji vaizduotė, 

Lengva ir neapčiuopiama kaip oras 
Ir atmaininga lyg dvelkimas vėjo, 
Kuris krūtinę šiaurės apsnigtos 
Sparnais paglosto ir, piktai sušvilpęs, 
Žiūrėk, vėl skrenda į pietus rasotus. 


BENVOLIJUS 


Kol šitas tavo vėjas nešė mus, 

Jau spėjo pasibaigti vakarienė. 

Man regis, mes ateinam per vėlai. 
ROMEO 

Bijau, kad per anksti. Nujaučia siela, 

Ką ten slapta man žvaigždės pranašauja; 

Tasai naktinis balius bus pradžia 

Lemties mano liūdnosios, o paskui 

Pavargusią krūtinėj plakti širdį 

Mirtis ankstyba veikiai nuramins. 

Bet tas, kuris vairuoja mano laivą, 

Pakėlė jau burės. Eime, draugai. 


BENVOLIJUS 
Pirmyn, mušk būgną.“ 


Visi išeina 


Vscena 


Salė Kapulečių namuose 
Įeina kaukininkai, tarnai su servetėlėmis 


PIRMAS TARNAS 


Kurgi prasmego Puodinis? Ko jis man nepadeda nešt indų? 
Argi tai ne jo darbas — mainyt ir grandyt lėkštes? 
ANTRAS TARNAS 


Bloga, kai viską namuos tvarko vienas ar du žmonės — ir dar tie 
patys purvinom rankom. 

PIRMAS TARNAS 


Gabenkite lauk krėslus, indaują — prie sienos! O tu mesk 
akį į stalo sidabrą. Būk geras, nudžiauk man gabaliuką 
marcipano ir, jėi esi draugas, tai pasakyk ten prie durų, kad 
įleistų Suzaną Girnakalę ir Nelą. Antonijau! Puodini! 


TREČIAS TARNAS 
Aš čia. Ko reikia? 


PIRMAS TARNAS 
Tavęs baisiai ieško, teiraujas, reikalauja didžiojoj menėj. 
TREČIAS TARNAS 


Negi gali žmogus vienu ir tuo pat metu visur suspėti? 
Na, vyručiai, žvaliau! Gyviau plušėsi, daugiau turėsi. 


Tarnai išeina 
Įeina Kapuletis su svečiais ir pasitinka kauki- 
ninkus 


KAPULETIS 


Sveiki, mieli sinjorai! Mūsų damos, 
Kurioms bateliai kojų nepritrynė, 
Pašokti nori šiandien su jumis. 

Na, ką jūs pasakysite, gražuolės? 
Kuri iš jūsų nepriims kvietimo 

Ir maivysis, ta vaikščioja tikrai 

Su pūslėmis... Pataikiau, ne tiesa? 
Prašau jus, mano ponai! Buvo laikas, 
Kada ir aš į ausį savo damai 
Komplimentus kuždėjau iš po kaukės. 
Tos dienos jau toli, toli, toli... 
Sinjorai, prašom! Griežkit, muzikantai! 
Į šalį malonėkit! Prasiskirkit! 
Mergaitės, eikit šokt! Daugiau šviesos! 


Muzika. Svečiai šoka 


Tarnai, stalus atstumkite greičiau! 
Gesinkit liepsną židiny! Tvanku. 
Nesitikėjau, kad pavyks taip puikiai 

Šis mūsų vakaras. Kur jūs? Sėdėkit, 
Sėdėkit, mielas dėde Kapuleti,— 
Mes atužėme savo dieneles. 

Kiek metų bus praėję nuo to laiko, 
Kai mudu buvom paskutinį kartą 
Su kaukėmis? 


DĖDĖ KAPULETIS Kaip kažin ką, man rodos, 
Metelių trisdešimt. 


KAPULETIS Iš kur? Mažiau. 
Bent penkerius numuškit,— ar ne tiek 
Sukanka nuo Lučencijaus vestuvių 
Per sekmines? Atsimenu, tada 
Ir šokome su kaukėmis. 


DĖDĖ KAPULETIS Anksčiau, 
Anksčiau tikriausiai. Jo sūnus — vyresnis; 
Jam bus jau trisdešimt. 


KAPULETIS Ką jūs man šnekat? 
Prieš porą metų jis dar buvo vaikas. 


ROMEO (tarnui) 


Kas ši dama, kuri paduoda ranką 
Tam kavalieriui? 


TARNAS Nežinau, sinjore. 


ROMEO 


Deglų liepsna pavydi jai šviesos!.. 
Nakties glėby man spindi veidas jos, 
Kaip spindi mauro ausyje briliantai; 
Visi privalo lenktis jai lyg šventai. 
Tarsi karvelis tarp juodų varnų, 

Ji tarp draugių išsiskiria jaunų. 

Po šokio ją žūt būt turiu pasekti 

Ir bent paspausti ranką jai... Šią naktį 
Grožybės idealą pamačiau. 

Širdie, ar tu mylėjai ką anksčiau? 


Romeo ir Džuljeta 214 


TEBALDAS 


Aš, rodosi, girdžiu Montekio balsą? — 
Berniuk, rapyrą! — Kaip tas niekšas drįso 
Su juokdariška kauke lįst čionai 

Ir tyčiotis iš pokylio garbingo? 

Prisiekiu šlove savo giminės, 

Jis brangiai už tą žygį užmokės. 


KAPULETIS 
Ko baisiai taip sūnėnas mano rėkia? 
TEBALDAS 


Čia mūsų priešas, dėde! Čia Montekis! 
Atėjęs neprašytas į namus, 
Jis tyčiojas begėdiškai iš mūs. 


KAPULETIS 

Kas jis? Romeo? 
TEBALDAS Šunsnukis Romeo. 
KAPULETIS 


Atstok nuo jo, brolau, nusiramink. 
Jis elgiasi kaip pagarbus svetys 

Ir, kiek žinau, Veronoje garsėja 
Kaip doras ir išauklėtas jaunuolis. 
Nė už visas gėrybės mūsų miesto 
Aš savo namuose neleisiu niekam 
Ir stenkis dėmesio į jį nekreipti: 
Taip noriu aš. Jėi tu mane gerbi, 
Linksmesnis būk ir antakių nerauk, 
Nes atšiaurumas baliuj nepritinka. 


TEBALDAS 
Pritinka, jeigu niekšas namuose. 
Aš neapkęsiu jo. 


KAPULETIS Pakęst priversiu! 
Priversiu, meldžiamasis! Nekvailiok. 
Katras gi, tu ar aš, čia šeimininkas? 

Ak, pamanykite, jis „nepakęs“! 

Tu nori tarp svečių — apsaugok dieve! — 
Sukelti maištą? Šiauštis nori tu? 

Mat koks gaidys, koks ponas atsirado! 


TEBALDAS 
Bet, dėde, ar ne gėda jums? 


KAPULETIS Tylėk. 
Tu žinomas akiplėša. Tie pokštai 
Tau gali baigtis gan liūdnai. Atmink. 
Surado puikų laiką priešgyniauti! — 
Brangieji, linksminkitės! — Eik sau, pliuški! 
Nusiramink, girdi, arba kitaip...— 
Šviesos, daugiau šviesos! — Kaip tau ne gėda? 
Tave priversiu aš nurimt vis tiek.— 
Ko jūs apsnūdote, sveteliai brangūs? 


TEBALDAS 


Drebu aš, bet, stipriai užgniaužęs pyktį, 
Turiu nenorom abejingas likti. 

Išeisiu. Jam čia gera ir smagu, — 

Kad tik vėliau netektų graužt nagų. 
(Išeina) 


ROMEO (Džuljetai) 


Jei palietė tau ranką mano delnas 
Ir jeigu nuodėmę aš padariau,— 
Šios lūpos, meilės piligrimai švelnūs, 
Nuplaus ją karštu bučiniu tuojau. 


DŽULJETA 
O, ne, aš jūsų rankos paspaudimą 
Laikau mostu garbingu ir kilniu. 
Šventajam ranką spaudžia piligrimai, 
Bet apsieina jie be bučinių. 

ROMEO 


Kam gi šventiesiems lūpos reikalingos? 

DŽULJETA 


Tam, kad maldas kalbėtų nuolatos. 


ROMEO 
Šventoji! Mano rankos nuodėmingos 
Ir lūpos — meldžia tavo pagailos. 
DŽULJETA 


Šventieji visada nebylūs lieka. 


ROMEO 


Būk nebyli — ir nedaryk man nieko... 
(Bučiuoja Džuljetą) 2 
Štai, nuodėmė manoji nuplauta. 


DŽULJETA 
Gal būti, man ji perėjo slapta? 
ROMEO 
O, mano lūpų nuodėme saldžioji!.. 
(Vėl bučiuodamas Džuljetą) 
Grąžink man ją! 
DŽULJETA Kaip tu gudriai bučiuoji! 
AUKLĖ (Džuljetai) 
Mama jus kviečia vienai valandėlei. 
ROMEO 
Kas jos mama? 


AUKLĖ Ji šių namų ponia, 
Ir, dievaži, ponia labai protinga, 
Geros širdies ir gerbiama visų. 
Aš auklė jos dukrelės, kavalieriau, — 
Jūs čia ką tik šnekėjotės su ja. 
Kam teks jinai, tasai bus pinigingas, 
Tikėkite manim! 


ROMEO Ji Kapuleti? 
Save aš leidau priešui nugalėti... 

BENVOLIJUS 

Eime; praleidom laiką mes smagiai. 
ROMEO 

Bet man nuo to tik dar liūdniau, draugai. 
KAPULETIS 


Palaukit, ponai, kurgi skubat jūs? 
Tuoj sėsim dar užkąsti truputėlį. 
Negalite? Tai leiskit padėkot. 
Sinjorai, ačiū jum visiem širdingai. 
Labanaktis.— Pašvieskite, tarnai! 
Na, ką gi, laikas pailsėt ir mums. 
Iš tikro jau vėloka. Einam gulti. 


Išeina visi, išskyrus Džuljetą ir Auklę 


DŽULJETA 

Prieiki, aukle. Kas gi tas ponaitis? 
AUKLĖ 

Tai senojo Tiberijaus sūnus. 
DŽULJETA 

O šitas va, kur eina pro duris? 
AUKLĖ 

Man rodosi, Petručijus jaunasis. 
DŽULJETA 

O štai anas, kur šokti nenorėjo? 
AUKLĖ 


To nepažįstu. 


DŽULJETA Eik, pasiteirauk, 
Kuo jis vardu. Jei vedęs tas šaunuolis, — 
Grabu pavirs vestuvių mano guolis. 
AUKLĖ (grįždama) 


Romeo — vardas jojo. Tai Montekis, 
Sūnus vienturtis priešo jūsų seno. 

DŽULJETA 


+ Žavingas prieše! Aš nepajutau, 

Kaip patikėjau savo širdį tau. 
Krūtinėj apmaudingoj meilė verda, 
Nes myliu tą, kieno prakeikiau vardą. 


AUKLĖ 
Ką murmi tu? 


DŽULJETA Prisiminiau eiles, 
Kurias iš vieno savo kavalieriaus 
Girdėjau šiandien baliuje. 
Už scenos girdėti šaukiant: „„Džuljeta!“ 
Mes čia! 
AUKLĖ 
Eime, brangioji. Salė jau tuščia. 


Abi išeina 

ANTRAS VEIKSMAS 


PROLOGAS 


Įeina choras 
CHORAS 


Senoji meilė — patale mirties, 
Aistra nauja pasiveržė jos vietą. 
Ta, kur jisai mylėjo be vilties, 
Nublanko prieš žavingąją Džuljetą. 


Dabar Romeo mylimas yra, 

Jis apie savo brangią tesvajoja. 
Bet rietenų šeimyninių audra 
Jų laimei kelią nuolatos pastoja: 


Jį laiko priešu; veltui geidžia jis 
Palengvinti Džuljetos liūdną dalią... 
Ji pas Romeo skrenda mintimis, 
Nes akimis regėti jo negali. 


Tačiau aistra kentėti moko juos 
Ir padeda rast išeitį varguos. 
(Išeina) 

Iscena 


Verona. Kapulečių sodo siena 
Įeina Romeo 


ROMEO 


Kur eiti man, jei liko čia širdis? 

Šaltoji žeme, grįžk prie savo saulės! 
(Perlipa per sodo sieną) 


Įeina Benvolijus ir Merkucijus 
BENVOLIJUS 
Romeo! Ei, Romeo! 


MERKUCIJUS Jis nekvailas. 
Jisai namo paspruko, dievaži, 
Ir miega sau. 


BENVOLIJUS Ne, aš ką tik mačiau, 
Kaip jis per sieną perlipo į sodą. 
Merkucijau, pašauk jį. 


MERKUCIJUS Ei, Romeo! 
Patrakėli, beproti, atsiliepk! 
Įsimylėjęs juokdary! Romeo! 

Pakilk prieš mus atodūsiu lengvu, 
Vėl eilėmis prabilki — ir užtenka. 
Paaikčiok, „meilę“ surimuok su „gailią“, 
Papostringauk gražiai apie Venerą, 
Papravardžiuok jos žlibąjį sūnelį 
Jauniklį Kupidoną, kurs kadaise 
Paleido savo strėlę taip taikliai, 
Kad išdidus Kofėtujos karalius 
Įsimylėjo driskę tučtuojau.!! 

Jis neatsako, nejuda, negirdi... 
Vargšelis mirė, o aš jį šaukiu, 
Šaukiu vardan gražiosios Rozalinos, 
Jos spindinčių akių, aukštos kaktos, 
Vardan raudonų Rozalinos lūpų, 
Grakščių kojelių, virpančių šlaunų 
Ir kaimynystėj paslėptų grožybių,— 
Šaukiu — ateik ir pasirodyk mums! 


BENVOLIJUS 
Tylėk, jis gali ant tavęs supykti. 


MERKUCIJUS 
Už ką? Jisai galėtų užsirūstint, 

Jei aš pas jojo gerbiamąją damą 

Iššaukčiau kokią dvasią pragaištingą, 

Kuria nusikratyt ji nevaliotų. 

Tada jam būtų, aišku, nesmagu. 

Tačiau dabar geriausių norų pilnas 

Į patį jį bičiuliškai kreipiuosi, 

Vardan jo damos melsdamas: pakilk! 
BENVOLIJUS 

Eime, jisai pasislėpė tarp medžių 

Ir su naktim miglota susiliejo. 

Tamsa patinka meilei: ji akla. 
MERKUCIJUS 

Bet ir tamsoj pataiko jos strėlė. 

Jis sėdi sau turbūt po smiltrių krūmu, 

Svajoja apie mylimąją savo 

Ir laukia, kol jinai į burną jam 

Nukris pati lyg tas prinokęs vaisius... 

O, jeigu būtų ji sultinga kriaušė! 

Romeo! Tau linkiu labos nakties. 

Į patalą skubu. Aš nepripratęs 

Prie šalto žemės guolio. Na, keliaujam. 


BENVOLIJUS 


Iš tikro, bergždžias darbas to ieškoti, 
Kurs bėga nuo ieškotojų. Eime. 


Ahu išeina 


II scena 


Kapulečių sodas 
Įeina Romeo 


ROMEO 
Tas juokiasi iš svetimo žaizdos, 
Kas sužeistas nebuvo niekados. 


Viršuj, lange, pasirodo Džuljeta 

Tyliau! Kas per šviesa lange plevena? 
Tai saulė rytmetinė, tai Džuljeta! 
Skaisčioji saule, patekėk greičiau, 
Greičiau užmušk mėnulį pavydūną, 
Kuris išbalęs Žiūri į tave, 

Į savo gražiaveidę vaidilutę, 

Ir rūstauja, kad tu užtemdei jį. 

O, netarnauk mėnuliui pavydžiajam, 
Pablyškusį jo rūbą nusimesk, 

Vien juokdariams paliki žalią spalvą. 
Brangioji mano! Mano mylimoji! 

O, kad jinai žinotų!.. 

Prabilo, bet jos žodžių negirdėt... 

Ar tai svarbu? Ji šneka akimis, 

Ir aš į jųjų kalbą atsakysiu. 

Koksai aš kvailas! Žodžiai jos — ne man. 
Ji kalbasi su dviem žvaigždėm auksinėm, 
Kurios nukopti nuo dangaus panūdo 
Ir prašo nuolankiai akis Džuljetos 
Mėlynėj pabudėt. O, jeigu jos 
Apsimainytų vietom su žvaigždėm! 
Nuo jų tviskėjimo išblėstų žvaigždės 
Lyg ryto saulėj žiburys... Jos akys 
Užlietų naktį spindesiu saulėtu, 

Ir paukščiai atsibudę sučiulbėtų, 
Manydami, kad aušta jau diena. 

Štai rymo ji, ranka parėmus veidą. 
Aš geisčiau būti pirštine jos rankos, 
Kad veidą jos galėčiau palytėt! 


DŽULJETA 
O vargas man! 


ROMEO Jinai kažką pasakė. 
Prabilk, prabilk, o angele skaistus! 
Tu sušvitai viršum manęs tamsoj 
Tarsi dangaus pasiuntinys sparnuotas, 
Kuris ūmai iš debesų tingiųjų 
Erdvių platybėn išneria — ir žmonės 
Juo gėrisi nustėrusiom akim 

Ir žvelgia aukštumon užvertę galvas. 
DŽULJETA 


Romeo! O, kodėl gi tu Romeo? 
Išsižadėk tėvų, rask kitą vardą 
Arba, jei to nenori padaryt, 
Prisiek mane mylėti amžinai, 
Ir aš nesivadinsiu Kapuleti. 


ROMEO (tyliai) 
Dar paklausyt ar atsakyti jai? 


DŽULJETA 


Vien tavo vardas priešas man yra. 
Tu pats, net ir nebūdamas Montekis, 
Man liksi visad tuo, kas tu esi. 

Kas gi yra Montekis? Negi šitaip 
Vadinas rankos, kojos ir pečiai 

Ar veidas kokio gyvo sutvėrimo? 
Kitonišką sau vardą pasirink! 

Ką reiškia vardas? Jei vadinsim rožę 
Kitu žodžiu, ar ji kvepės mažiau? 
Gali Romeo pavadint kaip nori, — 
Jo žavesys bus visuomet tas pats. 
Pasivadink kitoniškai, Romeo, 
Nusikratyk nuo vardo beprasmingo 
Ir visą pasiimk mane! 


ROMEO Imu! 
Tu pavadink mane brangiuoju savo — 
Ir aš, lyg apsikrikštijęs naujai, 
Nustoju vienu mirksniu būt Romeo. 


DŽULJETA 


Kas toks, nakties tamsybe prisidengęs, 
Manas mintis įžvelgti sugebėjo? 


ROMEO 


Ištarti savo vardo nedrįstu: 
Jisai yra tau priešas, mano deive, 

Ir aš jo nekenčiu. Parašęs jį, 

Suplėšyčiau aš popierių tuojau. 
DŽULJETA 

Dar šimto žodžių ausys nepagavo, 

O tavo balsą aš jau pažinau. 

Tu juk Romeo? Tu Montekis? 
ROMEO Ne, 

Jei tie vardai yra tau nemalonūs. 


DŽULJETA 


Sakyk, ko atėjai tu čia? Ir kaip? 
Aplinkui sodą — aptvara aukšta; 
Ir jei kas nors iš mano giminių 


Užklups tave čionai, mirtis tau gresia. 


ROMEO 


Sparnuota meilė atnešė mane: 

Jos nesustabdo sienos akmeninės; 

Ji viskam pasiryžus visada 

Ir tavo giminių jinai nebijo. 
DŽULJETA 

Tave jie nužudys, čionai pamatę. 
ROMEO 

Deja, brangioji, tavo žvilgsnis man 

Už dvidešimt kardų pavojingesnis. 

Meiliai pasižiūrėk,— ir lyg šarvais 

Aš jau apsaugotas nuo jųjų keršto. 
DŽULJETA 

Kad tik nepastebėtų jie tavęs! 


ROMEO 


Nakties skraiste nuo jų aš prisidengsiu. 


Bet jeigu tu manęs visai nemyli, 


Kur kas lengviau man bus nuo jų rūstybės 


Numirti vietoj, negu šiam pasauly 
Be tavo meilės merdėti gyvam. 

DŽULJETA 
Kas atvedė tave į sodą? 
ROMEO Meilė; 


Tai ji parodė kelią man čionai; 

Ji davė ryžtą man, aš jai — akis. 
Nesu jūreivis, bet jei nuo manęs 

Tu būtumei už marių tolimų, 

Dėl tokio lobio leisčiaus vandenynan. 


DŽULJETA 


Man dengia veidą kaukė tamsumos, 
Kitaip — matytum, kaip raustu iš gėdos, 
Jog mano kalbą šiąnakt nugirdai. 
Norėčiau išlaikyt orumą savo, 
Atšaukti tai, ką pasakiau... Vėlu. 
Šalin gudrybės! Ar mane tu myli? 

O, aš žinau, tu atsakysi „taip“, 

Ir aš tavim tikėsiu. Neprisiek, 

Kad neapgautumei manęs netyčia. 

Iš meilės priesaikų ne veltui juokias 
Jupiteris. O mielasai Romeo! 

Sakyk, mane tu myli, iš tiesų? 

Jei tu galvoji, kad per daug lengvai 
Tau pasiduodu,— aš surauksiu kaktą, 
Ožiuotis imsiu ir kartoti „ne“ — 

Ir tuo būdu maldaut tave priversiu, 
Nors ir kažin kaip būtų man koktu. 
Brangus Monteki, aš per daug jausminga 
Ir gal atrodau vėjavaikė tau? 

Bet patikėk, taurusis kavalieriau, 

Esu aš daug rimtesnė negu tos, 
Kurios taip moka šventuoles vaidinti. 
Nenoriu slėpti: būčiau aš drovesnė, 
Jei balso mano mylinčios širdies 
Nebūtumei nugirdęs netikėtai. 
Atleisk ir nemanyk, kad mano meilė, 
Kurią naktis tau atskleidė tamsioji, 
Yra tik lengvapėdiška aistra. 

ROMEO 


Brangioji, tau aš mėnuliu prisiekiu, 
Kuris medžius nudažė sidabru... 


DŽULJETA 


O, mėnuo keičia nuolat savo veidą, 
Jisai nepastovus, juo neprisiek, 
Kad panašiai nebūtų atmaininga 

Ir tavo meilė. 


ROMEO Kuo gi man prisiekti? 
DŽULJETA 


Šiame pasauly niekuo neprisiek — 
Arba prisiek, jei nori, savimi, 

Pačia brangiausia iš visų gėrybių,— 
Ir aš tavim tikėsiu lyg dievu. 


ROMEO 
O, jeigu meilė, plazdanti širdy... 


DŽULJETA 


Nereikia, aš tikiu. Nors tu man mielas, — 
Bijau aš mūsų sandoros naktinės. 
Per daug jinai ūmi, per daug greita, 
Per daug ji panaši į žaibo liepsną, 
Kuri užgęsta danguje anksčiau, 
Negu suspėjai šūktelėti: „Žaibas!“ 
Labanaktis! Labanakt, mylimasis! 
Lai mūsų meilės pumpuras švelnus 
Nuo vasaros gaivinančio dvelkimo 
Rytoj pražysta žiedu stebuklingu. 
Labanaktis! Linkiu saldžių sapnų, 
Kuriais pati dabar aš gyvenu. 


ROMEO 


Nejau taip greit paliksi mane vieną? 


DŽULJETA 
Ko iš manęs tu trokšti dar šiandieną? 

ROMEO 
Prisiek ir tu būt man ištikima. 
DŽULJETA 


Tau priesaiką daviau aš neprašyta, 
Ir gaila man, kad atsitiko taip. 


ROMEO 
Tu atsiimt ją nori? Kam, brangioji? 
DŽULJETA 


Kad vėl galėčiau tau ją dovanot. 

Bet kvaila geisti to, kas man priklauso. 
Jokių ribų nežino meilė mano, 

Gili tarytum vandens okeano. 

Kad ir kažin kaip būčiau tau dosni, — 
Širdis manoji neišseks kaip jūra. 


Už scenos girdėti Auklės balsas 


Mane jau šaukia.— Eik, brangus Monteki.— 
Tuoj, aukle, tuoj! — Sudie. Mane mylėki. 
Ne, lukterėk. Aš grįšiu dar čionai. 
(Išeina) 

ROMEO 


Palaiminta, palaiminta naktie! 
Gal visa tai tik sapnas apgaulingas, 
Tiktai nakties regėjimas žavus? 


Lange vėl pasirodo Džuljeta 


DŽULJETA 


Romeo, dar žodelis — ir sudie. 
Brangusis, jei troškimai tavo skaistūs, 
Jei mano vyru tapti tu geidi, 

Pranešk rytoj (aš tau atsiųsiu žmogų), 
Kada ir kur norėtum susituokti, 

Ir aš tuomet visas gėrybes savo 
Sudėsiu paklusniai prie tavo kojų 

Ir eisiu ten, kur įsakysi tu. 

AUKLĖ (už scenos) Sinjora! 


DŽULJETA 


Tuojau! — Bet jei neskaistūs tavo norai, 
Tada prašau...— 


AUKLĖ (už scenos) Sinjora! 


DŽULJETA Tuoj. Einu.— 
Palik mane ir sielvarto nedidink. 
Rytoj atsiųsiu Žmogų. 


ROMEO O, kol gyvas... 
DŽULJETA 
Saldžių sapnų linkiu tau šimtą kartų! 
(Išeina) 
ROMEO 


Saldybės visos be tavęs apkarto... 

Pas mylimą mes bėgam be šnekų 
Nelyginant vaikai iš pamokų, 

Bet einame paniurę atgalios 

Kaip mokinys prie knygos nuobodžios. 


Lange vėl pasirodo Džuljeta 


DŽULIETA 


Kur tu, Romeo? Kur tu, atsiliepk! 
Kodėl medžioklio balso neturiu, 

Kad jį išgirstų mano sakalėlis? 

O, jei nebūčiau vergė nebyli, 
Sudrebinčiau šauksmais buveinę Aido!? 
Ir nenutilčiau, kol lakus jo balsas 
Užkimtų bekartodamas: „Romeo!“ 


ROMEO 


Mieloji mano šaukia vėl mane. 
O, sidabriniai mylinčių balsai, 
Jūs skambate vidurnakčio tyloj 
Tartum švelniausia muzika. 

DŽULJETA Romeo! 
ROMEO 
Brangioji! 
DŽULJETA Kurią valandą rytoj 
Atsiųsti žmogų pas tave? 
ROMEO Devintą. 
DŽULJETA 


Gerai, aš savo pažadą tesėsiu. 
Lig rytmečio dar liko visas amžius!.. 
Aš užmiršau, kam pašaukiau tave. 


ROMEO 

Leisk man čia pastovėt, kol prisiminsi. 
DŽULJETA 

Kad prieš mane stovėtum amžinai, 

Aš stengsiuosi neprisiminti niekad, 

Galvosiu tik, kaip gera mums drauge. 
ROMEO 


Kad tu neprisimintum, aš stovėsiu, 
Galvodamas, kaip gera su tavim. 


DŽULJETA 
Beveik visai išaušo. Laikas skirtis. 
Bet aš tave norėčiau prilaikyt 
Tarsi paukščiuką pririštą: mergaitė 
Išdykėlė paleidžia jį nuo delno 
Lyg kalinį, grandinėm surakintą, 
Ir, laisvės pavydėdama jam, vargšui, 
Tuojau vėl traukia už šilkinio siūlo 
Sparnuotą numylėtinį atgal. 


ROMEO 
Norėčiau būt tavuoju paukšteliu. 
DŽULJETA 


O, kad taip būtų! Ne, nereikia: aš 
Tave beglamonėdama pasmaugčiau. 

Labanaktis! Aš tol labos nakties 
Linkėčiau tau, kol saulė sušvytės! 
(Pasitraukia) 


ROMEO 


Palaiminti sapnai tave telydi! 

Romeo laimės jums, sapnai, pavydi! — 
Einu pasikalbėt su vienuoliu, — 
Maldausiu jo pagalbos kiek galiu. 
(Išeina) 


III scena 


Fra Lorenco celė 
Įeina fra Lorencas su pintine 


FRA LORENCAS 


Ruožais raudonais debesys nušvito; 
Juoda naktis nuo pilkaakio ryto 
Lyg pasigėrus bėga — ir iš lėto 
Diena atrieda vežimu saulėtu. 

Kol spindinti linksmai dangaus akis 
Nakties rasotos miglą išblaškys, 
Pintinę savo prisirinkt turiu 
„Vaistažolių ir raugių įvairių, 
Kurios tiktai gyvybę žemėj semia 
Ir mirdamos pavirsta vėl į žemę. 
Gamta dosnioji prikelia iš miego 
Ir puošnią gėlę, ir mažytį diegą, 
Ir vis gėriu kitokiu apdalina 
Kiekvieną gyvą žiedą ir žolyną. 
Didi galia, galia nepaprasta, 

Ir akmeniui, ir žolei suteikta! 

Nėr žemėj tokio augalo nuodingo, 
Kurį nuskinti būtų nenaudinga, 
Nėra ir tokio žiedo įstabaus, 
Kuris nuvytų mirtį nuo žmogaus. 

Dorybė, pakreipta blogu keliu, 
Bėdų atnešti gali didelių; 

Ir atvirkščiai — blogybė kai kada 
Mums padeda geriau negu malda. 
Nuodai pripildo šią gėlelę trapią, 
Kurios žiedai taip stebuklingai kvepia, 
Jog darosi tau lengva ir saldu; 

Bet ją burnon įdėk — ir mirsi tu. 
Du priešingi pradai lyg du karaliai 
Ir žmoguje gyvena, ir žolelėj, 

Kur blogis gėrį nugali, tenai 
Gyvybės pradas miršta būtinai. 


Įeina Romeo 


ROMEO 


Laba diena, gerasis mano tėve! 


FRA LORENCAS 


Malonią tavo kalbą laimink dieve. 
Sakyk man, kas per negandai pikti 
Prižadino Romeo taip anksti? 
Senatvę spaudžia rūpesčių šimtai, 
Nakčia sumerkt akių neduoda jai, 
Bet į sapnų auksinę karalystę 
Pasineria lengvai žvitri jaunystė. 
Ankstyvas atėjimas tavo rodo, 

Kad poilsis saldus tau nusibodo, 
Ir, atvirai pasakius, aš manau, 
Kad šiandien nemiegojai tu, sūnau. 


ROMEO 
Taip; aš saldžiau praleidau naktį šitą. 


FRA LORENCAS 


Pas Rozaliną išbuvai lig ryto!.. 
O, viešpatie! 


ROMEO Pas Rozaliną? Ne. 
Mažai jos vardas jaudina mane. 

FRA LORENCAS 
Džiugi naujiena. Kurgi tu basteisi? 
ROMEO 


Tuoj viską pasakysiu tau, jei leisi. 
Su savo priešu naktį puotavau 

Ir pokylyje sužeistas buvau; 

Aš jam atsimokėjau tuo pačiu 

Ir apmaudo mažiausio nejaučiu. 
Pagelbėk mums! Tik tavo vaistas gali 
Išgydyt mudu, dvasiškas tėveli. 


FRA LORENCAS 


Tavos išpažinties nesupratau. 
Šnekėti tiesiai patariu aš tau. 


ROMEO 


Gerai. Tu nori, kad aiškiau kalbėčiau? 
Aš dukterį turtuolio Kapulečio 
Aistringai pamilau, — jinai mane 
Pamilo savo širdimi švelnia. 

Palaimink mudu! Kaip ją sutikau, 

Kur tas įvyko, — apie tai paskiau. 
Dabar tavęs maldauju aš tik vieno — 
Kad teiktumeisi mus sutuokt šiandieną. 


FRA LORENCAS 


Pranciškau šventas! Kas per atmaina! 
Jau neberūpi tau Rozalina? 

O tu ją taip mylėjai... Vien akim 
Jaunimas šiandie myli — ne širdim. 
O Jėzau Marja! Čia dar neseniai 
Telkšojo tavo ašarų klanai, 

Kurie veidais pageltusiais riedėjo 

Dėl jos... Nejaugi visa tai — ant vėjo? 
Žiūrėk, garai atodūsių tavų 

Dar tebeplaukia dangumi melsvu, 
Nuo ašarų tau veidas apsiblausęs, 

Ir ligi šiolei senos mano ausys 

Skundus tavuosius girdi. Kas, sakyk, 
Man Rozaliną liaupsino tieksyk? 

Ar ne Romeo? Aš nenumanau, 
Kodėl staiga taip atšalai, sūnau. 

Jei vyrai šitaip valiūkaut pradės, 

Ko reikalaut iš moterų širdies? 


ROMEO 

Man rodos, iš tavęs ne vienąkart 

Už Rozaliną gaudavau aš bart. 
FRA LORENCAS 

Ne, ne už ją, vaikeli, o už tai, 

Kad dėlei jos tu pernelyg siutai. 
ROMEO 

Tu meilę man liepei užkalt į grabą... 
FRA LORENCAS 

Ir neieškoti širdžiai kito stabo. 
ROMEO 


Nebark manęs. Kaip gera ir ramu, 
Kada už meilę moka švelnumu! 
Ne taip mane sutikdavo anoji... 


FRA LORENCAS 
O, ji, matyt, per daug gerai žinojo, 
Kad tavo meilė — plepalai tušti. 
Bet einam, lengvabūdiškas svety; 
Patenkinsiu aš tavąjį troškimą 
Ir, judviejų surišdamas likimą, 
Slapta mėginsiu šitokiu būdu 
Išraut šaknis šeimyninių vaidų. 
ROMEO 
Greičiau! Skubėkim, tėve: metas eit. 


FRA LORENCAS 
Palauk. Kas bėga, tas suklumpa greit. 


Abu išeina 

IV scena 
Gatvė 
Įeina Benvolijus ir Merkucijus 
MERKUCIJUS 


Kur, po velnių, prasmego tas Romeo? 
Ar jis namuos nakvojo? 


BENVOLIJUS 


Gal ir namuos, bet tik ne savo tėvo. 
Kalbėjausi dabar su jo tarnu. 


MERKUCIJUS 
Ak, toji blyškiaveidė jo gražuolė, 
Bejausmė kaip akmuo Rozalina, 
Visai jį gali išvaryt iš proto. 
BENVOLIJUS 


Jam Kapulečio senojo sūnėnas 
Tebaldas laišką pasiuntė namo. 


MERKUCIJUS 

Kvietimas dvikovon, kaip kažin ką. 
BENVOLIJUS 

Romeo atsakys. 


MERKUCIJUS 
Atsakyt į laišką nesunku: mokėk tik rašyti. 


BENVOLIJUS 


Ne apie tai kalbu; aš manau, kad Romeo nedvejodamas atsakys tuo 
pačiu ir parodys, kad jis ne bailys. 


MERKUCIJUS 


Deja! Mūsų vargšas Romeo ir taip negyvas. Jo baltažandė gražuolė 
verte pervėrė jį savo juodom akim; jo ausys peršautos serenadomis, 
o širdis — kiaurai perverta meilės strėle, kurią paleido mažiukas 
aklas šaulys. Bene jam galynėtis su Tebaldu? 


235 Antras veiksmas 


BENVOLIJUS 
Argi jau Tebaldas toks baisus? 
MERKUCIJUS 


Tikėk manim, baisesnis už aną pasakišką Tebaldą, kačių valdovą.“ 
O, tai tikras mandagumo karalius. Fechtuojas taip kaip iš gaidų, iš- 
laikydamas prideramą taktą, pauzes ir nuotolį; jis tau lukterės kur 
reikia, o paskum — viens, du, trys — ir bakst į krūtinę. Tai di- 
džiausias šilkinių sagų naikintojas, pirmas duelistas, šaunus riteris, 
visų dvikovinių kabliukų žinovas. Ak, tie jo nemirtingieji pasado, 
punto reverso, ha!..!“ 


BENVOLIJUS 
Kas, kas? 
MERKUCIJUS 


Kad juos kur griausmas tuos pliuškius, tuos šveplenančius vaipū- 
nus, kurie dabar viską tempia ant savo kurpalio.— „O Jėzau, tai 
bent geležtė! Tai bent vyras! Tai bent merga!“ — Argi ne liūdna, 
meldžiamasis, kad mus apniko tos svetimos musės, tie beždžioniau- 
tojai, tie „pardone mua“!?, kurie taip įsikandę laikosi naujų madų, 
kad jau nebetelpa savo senam krėsle? Tik ir girdi iš jų: „Bon! Bon!“ 


Įeina Romeo 


BENVOLIJUS 
Žiūrėk, žiūrėk, ateina Romeo. 
MERKUCIJUS 


Visai nusibaigė vyras, išdžiūvo kaip silkė. O, žmogau, žmogau, tu 
pavirtai į žuvį! Dabar jam tik posmuot eiles panašiai kaip Petrar- 
kai“. Laura, palyginti su jo dama, atrodo virėja (nors mylimasis 
ją kur kas šauniau apdainavo!), Didonė — apskretėlė, Kleopat- 
ra — čigonė, Elena ir Hera — paskutinės šlavėdros, pilkaakė Tis- 
bė taip pat neverta dėmesio.— Sinjore Romeo, bon žur! Tai pran- 
cūziškas pasveikinimas jūsų prancūziškoms kelnėms. Gražiai tu 
vakar mus apmovei. 


ROMEO 


Labas rytas, sveiki. Kaip ir kuo aš jus apmoviau? 

MERKUCIJUS 
Nagi pasprukai, pasprukai, meldžiamasis. Ar nesupranti? 
ROMEO 
Dovanok, mielas Merkucijau, buvo svarbus reikalas, o tokiais atve- 
jais galima apsieiti be tūpčiojimų. 
MERKUCIJUS 
Bet kartais panašiais atsitikimais tenka ir pritūpti. 
ROMEO 
Žinoma, pritūpti iš mandagumo? 
MERKUCIJUS 
Tu pataikei į patį tašką. 
ROMEO 
Iš tavęs labai mandagus aiškintojas! 
MERKUCIJUS 
Juk aš — mandagumo žiedas. 
ROMEO 
Turbut gvazdikas. 
MERKUCIJUS 
Visai teisingai. 
ROMEO 
Kaip matote, mano bateliai išsiuvinėti gvazdikais... 
MERKUCIJUS 


“ Irgi nepėsčias! O vis dėlto, jei nenori, kad tave suriesčiau, teks tau 
pėsčiam pasigainioti paskui mane, kol nuplyš puspadžiai; ir liksi 
tuomet kartu su savo sąmoju basas. 


ROMEO 
Na ką gi, reikės apsirūpinti gerais batais. 
MERKUCIJUS 


Gelbėk, mielas Benvolijau: mano sąmojis pritrūko kvapo. 

ROMEO 
Pentinais jį, pentinais! Rimbu! Kitaip — tau galas. 
MERKUCIJUS 
Ne man lenktyniauti su tavo sąmojais, kurių ant vieno tavo piršto 
telpa daugiau negu ant mano dešimties. Tai tikra laukinių žąsų 
medžioklė! Ar tik nelaikai tu manęs žąsimi? 
ROMEO 
Esi geras paukštis, nors ir ne žąsis. 
MERKUCIJUS 
Už tokį juoką įžnybsiu tau į ausį. 
ROMEO 
Ne, žąsyti, nesižnaibyk. 
MERKUCIJUS 
Tavo saldrūgščiai juokai — nelyginant aitrus padažas. 
ROMEO 
Kurgi tu rasi puikesnį pagardą prie geros žąsies? 
MERKUCIJUS 


O, tavo sąmojis man primena ožiuko odą: tu jį taip negailestingai 
tempi, kad vienas colis bematant ištįsta į uolektį. 


ROMEO 
Daugiau jį tempti nėra prasmės, nes tokio gudraus paukščio kaip tu 
į savo pusę vis vien nepertempsi. 

MERKUCIJUS 


Na, pasakyk, argi tai ne geriau, negu dūsaut dėl meilės? Dabar su 
tavim galima susikalbėti, dabar tu vėl Romeo, dabar tu žmogus — 
toks, kokį tave gamta sutvėrė. O toji tavo seilėta meilė man panaši 
į kvailą greveldą, kuris liežuvį iškišęs laksto ten ir atgal, nežinoda- 
mas, kur padėt savo titę. 


BENVOLIJUS 
Na, baik, užtenka. 

MERKUCIJUS 

Bijai, kad nebrauktelėčiau prieš šerį? 
BENVOLIJUS 

Ne, aš bijau, kad tai istorijai nebus galo. 
MERKUCIJUS 


Kaip tu suklydai! Man beliko vos keletas žodžių. Aš jau išsėmiau 
visą savo išmonę ir, kaip kažin ką, buvau bebaigiąs. 


ROMEO 

O čia kas per apranga! 

Įeina Auklėir Pjetras 

MERKUCIJUS 

Burė! Burė! 
BENVOLIJUS 

Net dvi: sijonas ir kelnės. 
AUKLĖ 

Pjetrai! 
PJETRAS 

Ko norėjote? 
AUKLĖ 

Vėduoklę, Pjetrai. 
MERKUCIJUS 


Būk geras, Pjetrai, paduok jai vėduoklę, kuri yra gražesnė už jo- 
sios veidą; tegu ji prisidengia. 


AUKLĖ 

Labas rytelis, ponai. 
MERKUCIJUS 

Labas vakaras, gražiausioji sinjora. 
AUKLĖ 


Argi jau vakaras? 

MERKUCIJUS 


O kaip jūs galvojate? Begėdiškoji laikrodžio rodyklė sangulauja su 
vidurdieniu. 


AUKLĖ 
Liaukitės! Kas jūs per Žmogus? 
ROMEO 


Vienas iš tų, meldžiamoji, kuriuos dievas sutvėrė kenkti sau 
pačiam. 
AUKLĖ 


Iš tiesų, gerai pasakėte: kenkti sau pačiam. Taip, regis? Ar nežino- 
te, sinjorai, kur aš galėčiau rasti jaunąjį Romeo? 


ROMEO 


Žinau. Bet kai jūs surasite jį, Romeo nebebus toks jaunas kaip tuo 
metu, kada jo pradėjote ieškoti. Esu pats jauniausias — jei tik ne 
pats blogiausias — iš visų, kurie vadinasi tuo vardu. 


AUKLĖ 
Gerai. 
MERKUCIJUS 


Gerai, kad pats blogiausias? Iš tikrųjų, malonu girdėti, labai ma- 
lonu. 


AUKLĖ 
Jeigu esate Romeo, norėčiau pasikalbėti su jumis atskirai. 
BENVOLIJUS 


Jau kviečia jį kur nors vakarieniauti. 


MERKUCIJUS 

Tai sąvadautoja! — Čiupk, čiupk, skalike! 
ROMEO 

Kokį žvėrį tu pamatei? 
MERKUCIJUS 


Tik jau, žinoma, ne zuikį, o jeigu ir zuikį, tai tokį, kuris tinka ne- 


Romeo ir Džuljeta 240 


bent įkepti tešlon per gavėnią, nes jis sudžiūvo ir pašvinko, nespė- 
jęs atsidurti ant stalo. (Dainuoja) 
Senas zuikis tinka puikiai, 
Senas zuikis tinka puikiai 
Svečiuos per gavėnią. 
Nors kamaroj šeimininko 
Senas zuikis jau pašvinko,— 
Greičiau vakarienę! | 


Romeo, tu nesirengi namo? Mes einam pas tavo tėvą pietauti. 


ROMEO 


Tuojau ateisiu. 
MERKUCIJUS 


"Sudie, sena gražuole! Sudie. 
(Dainuoja) 
Gražuole, gražuole, gražuole! 


Merkucijusir Benvolijus išeina 
AUKLĖ | 
Sudie, nešdinkitės! — Sakykite, sinjore, kas yra tas akiplėša, kuris 
čia taip begėdiškai postringavo? 
ROMEO 
Vienas tų, aukle, kurie mėgsta klausytis savo paties šnekų; per mi- 
nutę jis priplepės jums tiek, kiek kiti jam nepasako per mėnesį. 
AUKLĖ 


Lai tik pabando mane užkabinti, — aš jam parodysiu! Ir su dvide- 
šimt tokių ponaičių susidorosiu. Jei nevaliosiu pati, tai kitus talkon 
pasikviesiu. Nešvankėlis! Tegu eina pas savo mergšes! Aš su juo 
kiaulių neganiau. (Pjetrui) Na, o ko tu stovi kaip baslys ir leidi 
kiekvienam šmikiui jodinėti man ant sprando? 


PJETRAS 
Aš nemačiau, kad ant jūsų būtų kas nors jodinėjęs. Panašius daly- 
kus regėdamas, tuoj pat su kardu rankoje būčiau šokęs gint jūsų, — 
galite tuo neabejot. Aš moku kautis ne blogiau už kitus, jei tik- 
tai matau gerą progą ir jeigu įstatymas mano pusėje. 

AUKLĖ 
Kaip dievą myliu, aš ligi šiol visa, nuo galvos iki kojų, drebu iš pyk- 
čio. Nešvankėlis! Vieną žodelį, sinjore! Jau, regis, minėjau, kad jau- 
noji ponia liepė man jus suieškoti. Ką ji prašė jums pasakyti, ne- 
svarbu, o svarbu tai, kad jeigu jūs ją vedžiojat, kaip sakoma, už 
nosies, tai šitaip elgtis su tokia jauna ir kilminga panele tikrai ne- 
gražu. Ne, tai būtų šunybė, tikra šunybė — paimt ir apmulkinti 
dorą mergaitę! 
ROMEO 
Tavo jaunajai panelei, aukle, labų dienų nuo manęs. Duodu garbės 
žodį... 
AUKLĖ 
Viską pasakysiu jai, širdele, būkit ramus. Tai bus džiaugsmo, die- 
vuli tu mano! 
ROMEO 
Ką gi tu jai pasakysi, aukle? Juk aš tik spėjau išsižioti. 
AUKLĖ 


Pasakysiu jai, kad duodate garbės žodį, o tai, man rodos, labai šau- 
nus pareiškimas... 


ROMEO 

Tegu pas fra Lorencą būtinai 

Išpažinties nueina ji šiandieną; 

Jis savo celėj mudu ir sutuoks. 

Taip jai pranešk. O čia — už triūsą tau. 
AUKLĖ 

Sinjore, ką jūs? Man nereikia nieko. 
ROMEO 

Imk, jeigu duoda, nekalbėk. 
AUKLĖ 

Popiet šiandieną ji ateis, kur sakėt. 
ROMEO 

O tu, geroji aukle, lauk tuo tarpu 

Uz vienuolyno sienos; mano tarnas 
Tenai ateis su kopėčiom virvinėm, 
Ir aš jomis naktinėj glūdumoj 
Pakilsiu į viršūnę savo laimės. 

Tik neapgauki. Tavo šeimininkei 
Linkėjimai širdingi nuo manęs. 
Sudie! Aš atsilyginsiu už triūsą. 


AUKLĖ 


Padėk jums dieve! Žinot ką, sinjore... 


ROMEO 


Ką, mano meldžiamoji? 


AUKLĖ Jūsų tarnas 
Ar ne plepus? Juk tai, ką žino trys, 
Anot žmonių, jau nebe paslaptis. 


ROMEO 


O, aš galiu užtikrinti tave, 
Kad patikimas jis yra kaip plienas. 


AUKLĖ 


Na, gerai, sinjore. Kas per puikumėlis tos mano panelės. Dieve, 
dieve! Kai ji dar buvo maža vėpliukė... O čia mieste yra vienas jau- 
nas ponas, Paris, kuris galanda į ją savo nagus. Bet ji, širdelė mano, 
nenori jo nė matyti; jis jai bjauresnis už varlę, bjauresnis už rupu- 
žę. Kai aš kartais imu tyčia erzint ją — sakyti, kad Paris jai puiki 
pora, jinai, dievaži, negali tokių kalbų pakęst ir pabąla it balčiausia 
drobė.— Ar „rozeranija“!' ir „Romeo“ prasideda ta pačia raide? 


ROMEO 
Aišku. Abu tie žodžiai, aukle, prasideda raide „r“. Bet kas iš to? 


AUKLĖ 


Ak, jūs juokaujate! „R-r-r“,— taip urzgia tik šuva. „R“ — tai ne 
tas... Žinau tikrai, kad jūsų vardas prasideda kitoniškai. Mat ir 
jus, ir rozeraniją ji taip gražiai suposmuoja, kad jūs susižavė- 
tumėte. 


243 Antras veiksmas 


ROMEO 

Pasveikink mano vardu savo panelę. 
AUKLĖ 

Tuūkstantį kartų! 


Romeo išeina 
Pjetrai! 
PJETRAS 
Ko norėjot? 
AUKLĖ 
Še, paimk vėduoklę ir eik į priekį, tiktai žvaliau. 


Abu išeina 


Vscena 


Kapulečių sodas 
Įeina Džuljeta 


DŽULJETA 


Devintą lygiai išsiunčiau aš auklę; 

Po pusvalandžio grįžt jinai žadėjo. 
Nejaugi niekaip jojo nesuranda? 

Ne! Ji šluba... Širdies pasiuntiniais 
Geriausiai mums tarnaut galėtų mintys: 
Jos lekia oru dešimtsyk greičiau 

Už ryto saulės spindulius, kai jie 
Šešėlius veja nuo kalnų miglotų. 

Ne veltui gi balandžiai lengvasparniai 
Nešioja meilės deivę, ir sparnais 

Yra apdovanotas Kupidonas. 
Dangaus viršūnėn saulė jau užkopė; 
Nuo devynių lig dvyliktos praslinko 
Trys ilgos valandos, o jos nėra. 

Jei būtų joj gyva ugnis jaunatvės, 

Jei kraujas plaktų gyslose smarkiau, 

Pakaktų man žodelį pasakyti — 
Ir lėktų ji tarytum sviedinys 
Pas mylimąjį mano ir atgal. 

Išbalusi senatvė — vargas grynas: 
Mieguista, negyva, sunki kaip švinas. 
Įeina Auklėir Pjetras 

Ak, viešpatie! Ateina pagalios! 
Sakyk, kas naujo, aukle, balandėle! 
Tu jį matei? Tegu išeina tarnas. 


AUKLĖ 
Palauk prie vartų, Pjetrai. 
Pjetras išeina 
DŽULJETA 
Greičiau, mieloji sengalvėle mano! 
O dieve, tu nuliūdusi? Dėl ko? 
Jei negerų man atnešei naujienų, 
Tai nors linksmai papasakoki jas, 
O jei turi linksmų žinių pranešti, 
Tai kam gi rūgščiu veidu gadini 
Jų muziką džiaugsmingą? 


AUKLĖ Pailsau... 
Bent atsipūsti leiskit trupučiuką. 
Nusilaksčiau visai, net kaulus gelia! 
DŽULJETA 
Su mielu noru savo jaunus kaulus 
Aš atiduočiau už naujienas tavo. 
Kalbėk, kalbėk greičiau, tave maldauju, 
Brangioji aukle, nekankink manęs! 


AUKLĖ 
O Jėzau! Palūkėkit. Kur skubėt? 
Juk matote, kad kvapo neatgaunu. 
DŽULJETA 


Bet kvapo tau yra pakankamai 
Sakyti man, kad neatgauni kvapo? 

Pakolei burną aušini tuščiom, 

Seniai galėjai manąjį smalsumą 
Patenkinti. Sakyk, naujienos geros 

Ar blogos? Visos smulkmenos — paskui. 
Aš nekantrauju; atsakyk man: geros? 


AUKLĖ 


Kad ir prastas gi jūsų pasirinkimas! Nemokate nužiūrėti sau vyro. 
Romeo? Na ir pataikėte! Nors, tiesą sakant, iš veido jis tikras gra- 
žuolis, o jo kojos tokios, kokių visame pasaulyje nerasi. O jau ran- 
kos, stuomuo — tiesiog stebuklas, žodžiais neišsakysi. Kad ir nėra 
jis pats mandagumo žiedas, betgi glosnus, dievaž, kaip avinėlis. 
Varyk, mergyte, toliau, ką pradėjai, ir garbink dievą. 

Ar jūs dar nepietavote? 


DŽULJETA Dar ne. 
Bet visa tai aš ir anksčiau žinojau. 
Kaip su vestuvėm mūsų? Ką jis sako? 


AUKLĖ 


Vaje, kaip galvą skauda! Oi, galva! 

Į dvidešimt dalelių, rodos, plyš, 

O nugarą, o strėnas — taip ir laužo!.. 
Nuo kojų visiškai nuvarėt senę, 

Per jus aš galą gausiu. 


DŽULJETA Dovanok, 
Kad varginu tave, nepyk, širdele. 
Bet ką pasakė jis, brangusis mano? 


AUKLĖ 


Kaip pridera išauklėtam sinjorui, 
Dailiam ir padoriam, ir mandagiam, 
Jisai pasakė...— Kur mamytė jūsų? 


DŽULJETA 


Kur motina? Namie. O kur jai būti? 
Bet ką tai reiškia, aš nesuprantu: 
„Kaip pridera išauklėtam sinjorui, 
Jisai pasakė: „Kur mamytė jūsų?“ 

AUKLĖ 


O viešpatie! Kokia jūs karštakošė! 
Gal manote atšildyt tuo būdu 
Senyvus mano kaulus? Dieve duok! 
Ne! Savo reikalais pati bėgiokit. 


DŽULJETA 

Tikra kankynė!.. Ką Romeo sakė? 
AUKLĖ 

Nueit išpažinties galėsit šiandien? 
DŽULJETA 

Galėsiu. 
AUKLĖ 


Tai celėn bėkite, pas fra Lorencą; 
Ten rasit sužadėtinį: jis laukia, 
Kada jo žmona tapsite.— Matai, 
Koksai pašėlęs kraujas! Tuoj pašoko 
Ir jaunus skruostus nuplieskė ugnim. 
Na, į bažnyčią drožkite. Aš bėgu 
Brangiajam jūsų kopėčių ieškoti, 
Kad jis lizdelin savo mylimos 
Sutemus įsirepečkot galėtų. 

Už jus vargstu, kiek leidžia sveikata, 
Bet greit ant jūsų persiris našta. 
Einu pietaut. Skubėkite į celę. 


DŽULJETA 


Lėkte lekiu! Sudievu, širdužėle. 


Abi išeina 


VI scena 


Fra Lorenco celė 
Įeina fra Lorencasir Romeo 

FRA LORENCAS 


Šią santuoką telaimina dangus, 
Idant jai niekad metai būsimieji 
Kartybės neatneštų. 
ROMEO Amen, amen! 
Ką reiškia visos bėdos ir kartybės 
Prieš vieną džiaugsmo mirksnį stebuklingą — 
Prieš laimę ją regėti! Su malda 
Tu mudviejų rankas sujunk, po to 
Tegu nors Žmogžudė mirtis ateina! 
Aš trokštu pavadinti ją sava. 


FRA LORENCAS 


Džiaugsmai audringi baigiasi audringai 

Ir tvykstelėję beregint užgęsta 

Lyg parakas liepsnoj. Medus kvapniausias 
Koktus yra mum savo saldumu 

Ir atima iš karto apetitą. 

Mylėk saikingai: meilei saikas dera. 
Skubėti — neina niekuomet į gera. 


Pasirodo Džuljeta 


Štai tavo sužadėtinė. O, niekad 

Tokia lengvutė koja nenutrintų 

Šių akmeninių plytų amžinų! 
Įsimylėjusieji gali drąsiai 

Raiti užšokt ant vortinklio lakaus, 

Kurs tingiai draikos vasaros ore, 

Ir lėkt juo, nebijodami nukristi. 

Taip, nieko nėr lengvesnio kaip tuštybė. 


DŽULJETA 

Globėjau mano dvasiškas, sveiki! 
FRA LORENCAS 

Romeo tau dėkoja už abu. 


DŽULJETA 
Už padėką širdingą — ačiū jam. 

ROMEO 


Ak, jeigu tavo sieloje, Džuljeta, 

Kaip ir manojoj, netelpa džiaugsmai 
Ir jeigu juos skambiau išreikšti moki, 
Tai savo lūpas dangiškas atverk, 
Kad tavo žodžių muzika skaidri 
Išlietų visą laimę begalinę, 

Kurios pilni mes esame dabar. 


DŽULJETA 


Jausmai neieško žodžių prašmatnių 

Ir puošmenom tuščiom nesidabina. 

Vieni tiktai vargdieniai bėdini 

Gėrybes savo suskaityt pajėgia. 

Manoji meilė taip išsikerojo, 

Kad pusės jos aprėpti negaliu. 
FRA LORENCAS 


Eime! Čia jus palikti pavojinga; 
Tad su pagalba viešpaties skubu 
Sujungt į vieną kūną jus abu. 


Visi išeina 

TREČIAS VEIKSMAS 


Iscena 


Miesto aikštė 
Įeina Merkucijus, Benvolijus,pažasir tarnai 


BENVOLIJUS 


Prašau tave, Merkucijau brangus, 

Keliaukime namo. Diena karšta, 

Po gatvę vaikštinėja Kapulečiai, 

Jei susidursim, neišvengt peštynių. 

Kaitroj maištauja kraujas siautulingas. 
MERKUCIJUS 


Tu man panašus į tuos vyrukus, kurie, įėję smuklėn, trenkia kardu 
per stalą ir pareiškia: „Duok dieve, kad nereikėtų paleist tave į dar- 
bą!“ O po antros taurės jie, žiūrėk, jau taikstosi nudurt padavėją, 
nors anas visiškai niekuo dėtas. 
BENVOLIJUS 
Ir tu mane priskiri prie tokių? 
MERKUCIJUS 
Aišku, aišku! Esi karštas ir ūmus kaip visi italai ir kur kas greičiau 
pats pasiduodi pykčiui, negu pyktis pasiduoda tau. 
BENVOLIJUS 
Na ir kas iš to? 
MERKUCIJUS 
O tas, kad jeigu čia būtų bent pora tokių kaip tu, iš jų beregint liktų 
tuščia vieta, nes jie tuoj nugalabytų vienas antrą. Argi ne tu lendi 
muštis su kiekvienu, kurio barzdoj nors vienu plaukeliu yra dau- 


Romeo ir Džuljeta 250 


giau ar mažiau negu tavojoj? Pamatęs žmogų valgant kaštonus, 
tu jį užsipuoli tik dėl to, kad tavo akys — kaštoninės spalvos. Kieno 
gi akys, jei ne tavo, visą laiką ieško priekabių barniams? Tavo gal- 
va pilna riaušių ir rietenų, kaip kiaušinis yra pilnas trynio ir balty- 
mo, nors, tiesą pasakius, tu tiekkart esi gavęs per galvą, kad ji tuš- 
čia kaip iščiulptas kiaušinis. Ar ne tu prikibai prie praeivio, kad jis 
sukosėjo ir tuo būdu prižadino tavo šunį, kurs miegojo saulėkaito- 
je? Ne tu išplūdai siuvėją už tai, kad anas prieš velykas užsivilko 
naują eilutę, ir išbarei dar kažkokį žmogų, kuris į naujus batus įsi- 
rišo seną kaspiną? Ir tu pasišovei sergėti mane nuo peštynių?.. 
BENVOLIJUS 
Jei aš būčiau toks peštukas kaip tu, kiekvienas mielai nupirktų iš 
manęs įpėdinystės teisę ir jam netektų laukti daugiau kaip valandą 
su trupučiu. 


MERKUCIJUS 

Įpėdinystės teisę? Karalius atsirado! 
BENVOLIJUS 

Prisiekiu galva, eina Kapuletis. 
MERKUCIJUS 


Kulnim prisiekiu, spjauti man į jį. 
Įeina Tebaldas ir kiti 


TEBALDAS 
Stovėk šalia. Užkalbint reikia juos. 
Sinjorai, labas vakaras! Žodelį 
Vienam iš jūsų noriu pasakyt. 
MERKUCIJUS 
Kodėl gi tik vieną žodelį ir tik vienam iš mūsų? Kad būtų riebiau, 
galėtum žodį pastiprinti smūgiu. 
TEBALDAS 


Ką gi, mielai patenkinsiu jūsų norą, jei išvarysite mane iš kant- 
rybės. 

MERKUCIJUS 
O gal ir nevaromas malonėsit išeiti? 


TEBALDAS 
Merkucijau, tu susigiedojai su Romeo... 
MERKUCIJUS 


Susigiedojau? Tu mus, matyt, laikai gatvių dainininkais? Na, jeigu 
jau taip yra, tai nelauk ypatingo darnumo iš mūsų muzikos. Štai 
mano smičius, kuriuo aš jus tuojau pašokdinsiu. Po perkūnais! Su- 
sigiedojau! 

BENVOLIJUS 
Mes gatvėje žmoningoje triukšmaujam. 
Į nuošalesnę vietą pasitraukit 
Ir savo ginčą tęskite ramiai, 
O ne, tai išsivaikščiokim kas sau. 
Į mus čia spokso. 


MERKUCIJUS Akys duotos tam, 
Kad jos matyt galėtų. Tegu spokso. 
Aš nemanau iš vietos pajudėt. 


Įeina Romeo 


TEBALDAS 
Na, baikime! — Ateina štai manasis. 


MERKUCIJUS 

Pakarkite mane, bet jis ne jūsų! 

Jisai livrėjom jūsų nesipuošia. 

Tačiau jei trokštat dvikovos laukė 

Arčiau su juo į pažintį sueiti, 

Jis, dievaži, mielai jums patarnaus. 
TEBALDAS 

Tavęs, Romeo, taip neapkenčiu, 

Jog vieną žodį terandu tau,— niekšas. 


ROMEO 
Tebaldai, toji meilė, kurią tau 
Nenoromis jaučiu, slopina pyktį, 

Sukilusį prieš sveikinimą tokį. 

Aš anaiptol! ne niekšas. Liki sveikas. 

Matau, jog nepažįsti tu manęs. 
TEBALDAS 

Tau išsisukt, vyruti, nepavyks! 

Tu įžeidei mane. Trauk savo kardą! 


ROMEO 


Ne, niekuomet nesu tavęs užgavęs, 
Tave aš myliu, myliu daug labiau, 
Negu patsai gali tu numanyti; 
Mielasis Kapuleti, tavo vardas 

Už manąjį brangesnis man. Nurimk. 


MERKUCIJUS 


Koks vergiškas, gėdingas nuolankumas! 

Jo dėmę aš krauju turiu nuplauti. 

(Išsitraukia kardą) 

Tebaldai, žiurkinėtojau!, eik šen! 
TEBALDAS 

Ko nori iš manęs? 


MERKUCIJUS 


Vienos iš devynių jūsų gyvybių, mielas kačių karaliau!!? Man bai- 
siai dabar niežti rankas ją atimti, o paskiau, jeigu labai to pageidau- 
site, išmušiu ir kitas aštuonias. Na, traukit iš makštų kalaviją, temp- 
kite jį už ausų, pakol dar jūsų ausys sveikos! 


TEBALDAS 
Aš pasirengęs jums tarnauti. 
(Išsitraukia kardą) 


ROMEO 
Merkucijau brangus, paslėpk rapyrą! 
MERKUCIJUS 


Parodykit, sinjore, savo meną! 
(Kaunasi) 

ROMEO 


Benvolijau, trauk kardą ir išmušk 

Iš rankų jiems ginklus! — Sinjorai, gėda! 
Nustokit siaust! — Merkucijau! Tebaldai! 
Juk kunigaikštis uždraudė griežtai 

Kelt riaušes gatvėse Veronos! — Liaukis. 
Tebaldai! Ei, Merkucijau, drauguži!.. 


Tebaldas iš po Romeo rankos sužeidžia Merkucijų ir pabėga 
su draugais 
MERKUCIJUS 


Jis sužeidė mane. Tegu jas maras, 

Abi šeimynas jūsų! Galas man... 

Nejau pasisekė išnešt jam kailį? 
BENVOLIJUS 

Ar sužeidė jisai tave rimtai? 
MERKUCIJUS 

Ne, šiaip sau, apibrozdino truputį; 

Tačiau pakaks ir to. Kur mano pažas? 

Pašauk, berniuk, man daktarą greičiau. 

Pažas išeina 

ROMEO 

Žaizda turbūt nedidelė. Laikykis. 


MERKUCIJUS 


Aiškus daiktas, ji ne tokia gili kaip šulinys ir ne tokia plati kaip baž- 
nyčios durys. Bet užteks ir jos, daugiau nė nereikia. Gali rytojui 
užsakyti man grabą, nes, dievaži, sugiedota šiame pasaulyje mano 
giesmelė. Kad jas kur maras, abi jūsų šeimynas! Po perkūnais! Kaž- 
koks kačiukas, žiurkė, pelė, šuniukas ėmė ir negyvai uždraskė žmo- 
gų! Pagyrų puodas, nevidonas, pašlemėkas, kurs išmoko kautis iš 
vadovėlio! Ir koks galas tave prašė lįsti tarp mūsų? Jis sužeidė mane 
iš po tavo rankos. 


ROMEO 


Aš jums norėjau gero. 

MERKUCIJUS 


Benvolijau, padėki man nueit 

Į kokį namą, nes susmuksiu vietoj. 

Tegu velniai abi šeimynas jūsų! 

Per jas keliauju kirmėlių maitint. 

Tegu velniai! Pataikė lyg iš pypkės... 
Merkucijusir Benvolijus išeina 


ROMEO 
Šis artimas gentainis kunigaikščio 
Kaip riteris gyvybę paaukojo, 
Begindamas bičiulio savo garbę 
Nuo užgaulios Tebaldo pašaipos, 
Tebaldo, kurs prieš valandą tiktai 
Man tapo broliu... O brangi Džuljeta! 
Tavasis grožis mano širdyje 
Suininkštino drąsos galingą plieną! 

Grįžta Benvolijus 
BENVOLIJUS 


Romeo! O Romeo! Mirė mūsų 
Merkucijus šaunus! Tauri jo siela 
Pasaulį šį paniekino anksti 

Ir išdidžiai į debesis pakilo. 

ROMEO 
Ši nelemta diena — tiktai pradžia 
Vargų, kurie mūs tyko paslapčia. 
Grįžta Tebaldas 


BENVOLIJUS 
Ateina vėl Tebaldas įžūlus. 
ROMEO 


Jis džiūgauja, jis gyvas ir žvalus, 

O mano draugas užmuštas? Šalin, 
Pas dievą skriski, gailysta romioji, 
Ir ugniaakis kerštas tebūnie 

Nuo šiolei mano kelrodžiu! — Tebaldai, 
Še, atsiimk, kas pridera, už tai, 

Kad apšaukei niekšu mane čionai! 
Merkucijaus nuliūdusi dvasia 

Ties mūsų galvomis tebeskrajoja 

Ir laukia tik tavęs. Ar tu, ar aš, 

Ar mes abu — jį turim palydėti. 


TEBALDAS 
Tu vieną dūdą čia su juo pūtei, 
Tad ir tenai kartu su juo keliausi! 
ROMEO 
Tuojau mes pamatysim. 


(Kaunasi) 


Tebaldas krinta 


BENVOLIJUS Bėk, Romeo! 
Tu užmušei Tebaldą, renkas žmonės! 
Ko stovi tu, sakyk? Ar apstulbai? 
Jei į rankas pakliūsi kunigaikščiui, 
Jis mirt tave nuteis. Išnyk greičiau! 


ROMEO 
O, aš likimo žaislas! 
BENVOLIJUS Ko delsi? 

Romeo pasišalina. Įeina miestiečiai 


PIRMAS MIESTIETIS 


Merkucijaus žudikas kur pabėgo? 
Kur žmogžudys Tebaldas? 


BENVOLIJUS Štai jis guli. 
PIRMAS MIESTIETIS 


Vardu Veronos kunigaikščio! Pone, 
Jūs suimtas. Prašau klausyt manęs. 

Įeina kunigaikštis su palyda, Montekis, Kapu- 
letis, jų žmonos ir kiti 


KUNIGAIKŠTIS 
Kas toks pradėti drįso muštynes? 


BENVOLIJUS 


Šviesus valdove, tuoj išgirsi tu 

Apsakymą šių riaušių nelemtų. 

Tasai, kuris čionai bežadis guli, 

Nukovė tavo gentį ir bičiulį 

Merkucijų; bet patį jį tik ką 

Šaunaus Romeo parbloškė ranka. 
SINJORA KAPULETI 


Tebaldai! Brolio vaike numylėtas! 

O kunigaikšti! Nekaltai pralietas 

Brangaus gentainio kraujas!.. Atmokėki 

Už darbą kruviną, nubausk Montekį! 

Tebaldai! O Tebaldai! 
KUNIGAIKŠTIS 

Benvolijau, kas vaidą šį sukėlė? 
BENVOLIJUS 

Tebaldas, kritęs čia prieš valandėlę. 

Romeo elgės draugiškai su juo, 

Gražiuoju prašė neišpūst kivirčo 

Ir bent rūstybės jūsų pabijoti. 

Jisai kalbėjo švelniai, mandagiai, 

Maloniai nusilenkdamas prieš jį, 

Bet niekaip pažaboti neįstengė 

Jo siutulio nežmoniško; Tebaldas 

Maldavimams taikingiems kurčias liko 

Ir aštrų kardą nukreipė staiga 

Į narsiojo Merkucijaus krūtinę; 

Anas, įsikarščiavęs ne mažiau, 

Rapyrą griebia ir, taikliu kirčiu 

Mirties šaltosios antpuolį atrėmęs, 

Kovingąjį Tebaldą atakuoja. 

„Nurimkite, draugai!“ — Romeo šaukia, 

Ir jo ranka, greitesnė negu žodis, 
Ginklus prakeiktus bando jiems išmušt, 
Tačiau Tebaldo smūgis pasalus 

Iš po jo rankos atima gyvybę 
Merkucijui; Tebaldas pasitraukia, 
Bet greit ir vėl sugrįžta pas Romeo, 
Kurs tik tuomet užsidegė kerštu. 
Kova lyg žaibas buvo. Nesuspėjau 
Jų perskirt, ir šaunus Tebaldas krito; 
Romeo pasišalino tuojau. 

Užmuškite, jei ką pamelavau. 


SINJORA KAPULETI 
Kaip galima tiesos iš jo tikėtis, 
Jeigu jisai — Montekių giminės? 
Čionai jų geras tuzinas įpuolė 
Ir užkapojo niekšiškai jaunuolį. 
Teisingas būk ir mūsų nenuskriausk: 
Mirtim Romeo, žmogžudį, nubausk! 


KUNIGAIKŠTIS 


O ar Tebaldas ne galvažudys? 
Kieno kaltė — Merkucijaus mirtis? - 


BENVOLIJUS 


Tik ne Romeo. Už bičiulį savo 
Atkeršijo jisai, kaip reikalavo 
Teisybė. 


KUNIGAIKŠTIS Ir už šį nusikaltimą 
Nedelsdamas keliaus į ištrėmimą. 
Idant išvengčiau smūgių didesnių 
Ir doras kraujas mano giminių 
Nebesilietų, būsiu aš žiaurus, 

Kaip esat to verti, nubausiu jus. 

Nei prašymais, nei ašarų upeliais 
"Suminkštint nepajėgsit mano valios. 
Romeo turi tuoj apleist Veroną — 
Arba jis mirs.— Išneškite lavoną! 

Kas padeda galvažudį dangstyt, 
Patsai nenorom skatina žudyt. 


Visi išeina 


II scena 


Kapulečių sodas 
Įeina Džuljeta 


DŽULIETA 


Žirgai ugniniai, lėkite greičiau 

Į Febo viešpatiją! Faetonas 

Jau būtų jus nuboginęs seniai 

Į vakarus“? — ir žemėn tučtuojau 
Būt nusileidusi naktis miglota. 

Dienos akis užmerk, naktie meilinga, 
Ir savo skraistę tamsiąją užskleisk, 
Kad niekas negalėtų pamatyt, 

Kaip šitos rankos apkabins Romeo. 
Įsimylėjusiems šviesos nereikia,— 
Pačių jų grožis šviečia jiems tamsoj; 
Akla naktis patinka aklai meilei. 
Didingoji naktie, tyli matrona, 

Ateik su savo apdarais juodais, 
Išmokyk žaismo to, vardan kurio 
Skaistybę atiduodame. Pridenk 

Man skruostus degančius rūbu tamsiuoju, 
Pakol įgaus drąsos drovusis kraujas 
Ir įsitikins pats, kokia švari 

Ir paprasta yra tikroji meilė. 

Ateik, miela naktie, ateik, Romeo, 
Kaip saulė man nušvisk, kaip pirmas sniegas 
Ant juodvarnio sparnų! Ateik, naktie, 
Juodake, maloni, meili- naktie, 

Ateik, atveski manąjį Romeo, 

O kai jisai bus miręs, tu jį visą 
Suskaldyk į mažytes žvaigždeles — 

Ir pajaunės išsyk padangės veidas, 

Ir žmonės taip pamils gražuolę naktį, 
Jog skaisčią saulę garbinti nustos. 
Pirkau aš meilės rūmą, bet lig šiolei 
Jo nevaldau. Aš parduota kitam, 

Bet jam nepriklausau. O, ši diena 
Prailgo man, kaip prieš malonią šventę 
Naktis prailgsta vaikui nekantruoliui, 
Kai naujas drabužėlis jau pasiūtas, 
Bet užsivilkti jo dar nevalia. 

A, štai ir auklė! Ką ji pasakys? 
Kiekvienas, kas Romeo vardą taria, 
Apdovanotas iškalba dangaus. 


Įeina Auklė su virvėmis 


Kas nauja, aukle? Atnešei virves, 
Kurių Romeo prašė? 


AUKLĖ Taigi, taigi, 
Virves. 
(Numeta virves žemėn) 


DŽULJETA Ak, kas yra? Sakyk, kas naujo? 
Ko tu grąžai rankas? 


AUKLĖ Vaje, vaje! 
Jis mirė, mirė, mirė! Kas daryti? 
Mes žuvome, sinjora, mes pražuvom! 
Jis mirė, jis nukautas, jo nebėr! 


DŽULJETA 
Ar gali būt dangus toksai beširdis? 


AUKLĖ 
Ne, ne dangus, brangioji, o Romeo. 
Kas būt galėjęs pamanyt, kad jis... 
Romeo, ak, Romeo! 


DŽULJETA Ko lyg velnias 
Mane kamuojį? Nuo tokios kančios 
Staugte sustaugtų pragaras patsai. 

Romeo nusižudė? Atsakyk. 

Ištarki „taip“ — ir vienas šitas žodis 
Užmuš mane kaip žvilgsnis basilisko?!. 
Jo akys užsimerkė? Taip? Jei taip, 
Tegu ir mano akys užsimerkia. 

Tad atsakyk, maldauju: taip ar ne — 
Ir atgaivink arba pribaik mane. 


AUKLĖ 


Pati, savom akim — neduok tu dieve! — 
Mačiau aš žaizdą jo narsioj krūtinėj. 
Graudu žiūrėt, graudu žiūrėt! Išbalęs 
Kaip pelenai; toks kruvinas, baisus... 
Kraujai sukrešę... Aš net apalpau. 


DŽULJETA 
Plyšk, nelaimingoji širdie! Plyšk, plyšk! 
Užgeskit, akys! Kam jūs reikalingos? 
Šaltoji žemė prieglobsčiu tebūna 
Ir man, ir jam! Apleiskit, jėgos, kūną! 
AUKLĖ 


Tebaldai! O Tebaldai prakilnus! 
Geriausias mano drauge! Ak, Tebaldai, 
Ar aš tikėjaus pergyvent tave? 


DŽULJETA 


Iš dviejų pusių pučia ši audra. 
Romeo užmuštas! Tebaldas miręs? 
Aš mielojo brolėno netekau 

Ir mylimojo vyro? O, sugauski, 
Kraupus trimite teismo paskutinio! 
Kas gyvas dar, jei juodviejų nėra? 


AUKLĖ 


Tebaldas nužudytas, o Romeo, 
Jo užmušėjas, ištremtas tiktai. 


DŽULJETA 


O viešpatie! Romeo prieš Tebaldą 
Pakėlė ranką? 


260 


261 Trečias veiksmas 


AUKLĖ Taip. Deja, deja! 
DŽULJIETA 


Žavingas veidas — ir širdis gyvatės! 
Drakonas pasivertęs gražuoliu! 

Pikta dvasia su angeliška kauke! 
Meilingai šypsantis siaubūnas! Varnas, 
Romaus karvelio plunksnom pasipuošęs! 
Besotis vilkas su ėriuko kailiu! 

O, išgama dievaičio apdarais, 

Skraiste šventuolio prisidengęs niekšas! 
O, melas įsikūnijęs į žmogų! 

Kas veikti gamtai pragaro gelmėj, 

Jei suteiktas yra šėtono sielai 

Toks dangiškas paveikslas? Kam knyga, 
Pilna niekšybės, įrišta taip puikiai? 

Ir kaip galėjo įsikurt apgaulė 

Tokiam didingam rūme? 


AUKLĖ Nei garbės, 
Nei sąžinės neturi vyrai; jie 
Visi kaip vienas — šelmiai, klastininkai, 
Melagiai ir didžiausi veidmainiai.— 
Ak, kurgi mano tarnas? Duok degtinės! 
Nuo tų vargų, nuo rūpesčių, bėdų 
Baigiu pasenti... Gėda tam Romeol.. 


DŽULJETA 


Nutilk! Tėgu nudžiūva tau liežuvis! 

Ne tam Romeo gimęs: jo kaktoj 

Nerastų vietos Gėda. Ant jo veido 

Pati Garbė galėtų vainikuotis 

Pasaulio karaliene. Kam, o kam 

Taip žvėriškai iškoneveikiau jį? 
AUKLĖ 

Negi jums liaupsint brolžudį — ar ką? 
DŽULJETA 


Negi prieš savo vyrą man burnoti? 
Ir kas tave, o vyre nelaimingas, 


Romeo ir Džuljeta 262 


Geru žodžiu paglostys, jeigu aš, 

Kuri prieš tris tik valandas tapau 
Tavąja žmona, taip tave vainoju? 
Įdukėli, kam nužudei brolėną? 

Bet ne, kitaip įdūkėlis brolėnas 

Tave nudėjęs būtų! Grįžkit, grįžkit 

Į savo versmę, ašaros beprasmės: 
Ištikimieji liūdesio tarnai, 

Jūs nešate per klaidą duoklę džiaugsmui! 
Juk gyvas tebėra manasis vyras, 

Kurį Tebaldas geidė nužudyti; 

O užmuštas yra kaipsyk Tebaldas, 
Kurs nužudyti geidė mano vyrą. 

Juk tat gerai. Tad ko gi verkti man? 
Čia aš girdėjau žodį iš tavęs, 

Kur kas skaudesnį už Tebaldo mirtį; 
Jį stengiuosi užmiršti; bet jaučiu, 

Kad mano atmintį jisai slogina, 

Lyg nusikaltėlio neramią sielą 

Jo šiurpulingi, prakeikti darbai. 
„Tebaldas mirė. Ištremtas Romeo.“ 
Tas žodis „ištremtas“, tas vienas žodis 
Lyg tūkstančius Tebaldų man nužudė. 
Mirtis Tebaldo buvo man ir šiaip 
Nelengvas smūgis; bet jei maža to, 
Jei sielvartai nemėgsta niekad vaikščiot 
Pavičniui ir sau ieško palydovų, — 
Kodėl, šią liūdną žinią skelbdama, 
Nepranešei, jog netekau aš tėvo 

Ar motinos, ar abiejų drauge? . 

Tai būtų man ne taip sunku pakelti. 
Bet po mirties Tebaldo pasakyt: 
„Romeo ištremtas“, — o ne, tai reiškia, 
Jog motina ir tėvas, ir Tebaldas, 
Romeo ir Džuljeta — mes visi, 

Visi, visi mes esam nužudyti. 

„Romeo ištremtas!“ O, šitam žody — 
Mirties bedugnė... Galios jo piktos 
Jokia žmogaus jėga neišmatuos.— 

Ką veikia šiuo metu tėvai manieji? 

AUKLĖ 


Jie prie Tebaldo ašaras vis lieja. 
Gal norite pas juos? Nuvesiu tuoj. 


DŽULIETA 


Tegu parauda jie ties nukautuoju; 

O aš Romeo liūdnąjį rytojų 
Apverksiu. Auklė, pasiimk virves, — 
Jos pas mane Romeo neatves. 

O, vargšės virvės, kam apvylė jus 
Taip lygiai, kaip ir mano troškimus? 
Dabar turėsi tu, vešli jaunystė, 

Kaip gyvnašlė, vienatvėje nuvysti...— 
Eikše. Skubu vestuvių patalan: 

Lai atima mirtis skaistybę man! 


AUKLĖ 


Kol kas į savo kambarį keliaukit. 
Aprimkite; žinau aš, kur Romeo: 
Jį priglaudė Lorencas savo celėj; 
Pas jį nubėgsiu. Laukit jo nakčia. 


DŽULJETA 


Štai žiedas jam! Tegu bent valandėlei 
Sudie man pasakyt ateina čia. 


Abi išeina 
III scena 


Fra Lorenco celė 
Įeina fra Lorencas ir Romeo 


FRA LORENCAS 
Romeo, eik čionai, eik šen, baikštuoli. 
Tave įsimylėjo liūdesys, 
Tu su nelaimėm sužieduotas. 


ROMEO Tėve, 
Kas naujo? Koks sprendimas kunigaikščio? 

Koksai dar nepažįstamas man skausmas 
Panūdo aplankyt mane? 


FRA LORENCAS Sūnau, 
Su sielvartu per daug tu bičiuliauji; 
Aš atnešu tau hercogo sprendimą. 


ROMEO 
Tikiuos, už mirtį jis nebus baisesnis? 


FRA LORENCAS 


O, mūsų kunigaikščio ištarmė 
Nėra tokia žiauri; tu liksi gyvas, 
Bet būsi ištremtas. 


ROMEO Kaip! Man — tremtis? 
Pasigailėk, sakyk verčiau: „Tu mirsi!“ 
Mirties veidan ramiai aš pažiūrėsiu, 

Bet ištrėmimas... Ne, to nesakyk! 

FRA LORENCAS 


Turi apleist Veroną. Būk kantrus. 
Platus ir didelis yra pasaulis. 


ROMEO 


Ne, nėr pasaulio už Veronos sienų, 
Yra tik kančios, pragaras, tamsa. 
Apleist šį miestą ar apleist pasaulį — 
Vienodai reiškia: mirti. Ištrėmimas — 
Gyva mirtis; vadindamas ją taip, 

Tu, išgalandęs kirvį paauksuotą, 
Šypsodamasis galvą man kerti. 


FRA LORENCAS 


O nedėkingas, paikas sutvėrime! 

O nusidėjėli! Už savo darbą 

Tu mirt pagal įstatymą turėtum, 
Bet kunigaikštis užjautė tave 

Ir, teisųjį įstatymą atmetęs, 
Nusprendė tau pakeisti mirtį juodą 
Ištrėmimu. Kokia didi malonė! 

ROMEO 


Tai smūgis — ne malonė! Kur Džuljeta, 
Ten rojus. Šuo, katė, maža pelytė, 
Kiekvienas žemės gyvis niekingiausias 
Gyvena rojuj, gali ją regėt, 

Tik ne Romeo. Net maitėdės musės 
Daugiau negu Romeo turi teisių 

Ir pagerbtos už jį yra daugiau: 

Jos gali bent nutūpti ant Džuljetos, 
Ant josios rankų baltojo stebuklo, 

Ir vogti laimę dievišką slapčia 

Nuo angeliškų mylimosios lūpų, 
Kurios iš gėdos rausta nuolatos — 
Tarytum drovis jų prisilietimo. 

Taip, musėm viskas galima, jos laisvos! 
Romeo — ištremtas, jam tai užginta, 
Jam nevalia — jis turi lėkt svetur!.. 

Ir tu man dar sakai, kad ištrėmimas — 
Tai ne mirtis? Nejaugi neradai 

Kokių nuodų ar budeliško peilio, 

Jei nutarei atimti man gyvybę 

Pačia baisiausia iš visų mirčių — 
Ištrėmimu? O, šitą žodį, tėve, 

Kartoja pasmerktieji pragare, 

Ir aimanos jį lydi... Kaip galėjai 

Tu, dievo tarnas ir nuodėmklausys, 
Globėjas mano dvasiškas ir draugas, 
Man sviesti tokį žodį: „ištrėmimas“? 


FRA LORENCAS 

Klausyk, įsimylėjęs tu beproti... 
ROMEO 

Tik apie ištrėmimą nekalbėk! 
FRA LORENCAS 


Kaip ginklą nuo visų kančių, aš duosiu 
Tau saldų filosofijos balzamą, 
Kursai ištrėmime tave paguos. 

ROMEO 


Tu apie ištrėmimą vėl?.. Negali 
Man filosofija sukurt Džuljetos, 
Pajudint miestą ar atšaukt ūmai 
Sprendimą kunigaikščio. Ji bejėgė, 
Tegu jinai pasikaria! Nutilk. 


FRA LORENCAS 
Kaip aš matau, kurti yra bepročiai. 


ROMEO 


O sveikapročiai, kaip matai, akli. 


FRA LORENCAS 
Aptarkim tavo reikalus. 


ROMEO Kam nori 
Kalbėti apie tai, ko nejauti? 
Jei būtumei tu jaunas kaip ir aš, 
Jei būtumei prieš valandą tiktai 
Su mylima Džuljeta susituokęs 
Ir, jei nukovęs dvikovoj Tebaldą, 
Kaip aš turėtum plyštančia širdim 
Keliauti ištrėmiman,— tąsyk tu 
Galėtumei kalbėti, rautis plaukus, 
Po aslą raičiotis kaip aš dabar 
Ir rinktis vietą kapui būsimajam. 


Beldimas į duris 
FRA LORENCAS 
Kažin kas beldžias. Kelkis, pasislėpk. 
ROMEO 


Ne. Mano didis sielvartas kaip rūkas 
Užstos mane nuo ieškančių akių. 


Beldi masis 

FRA LORENCAS 


Girdi, kaip baladojas? — Kas tenai? — 
Romeo, pasislėpk, tave suims.— 
Palaukit truputėlį! — Atsikelki. 
Beldimasis 
Bėk mano maldyklėlėn.— Tuoj einu! — 
O viešpatie, koks nekantruolis ten! — 
Tuojau, tuojau. 
Beldimasis 


Kas beldžiasi taip baisiai? 
Ko norite? Kas jūs tokie, iš kur? 
AUKLĖ (už scenos) 
Įleiskite — ir viską sužinosit, 
Mane Džuljeta siuntė. 
FRA LORENCAS Mielas svečias. 
Įeina Auklė 


AUKLĖ 
Vienuoli šventas, ak vienuoli šventas, 
Sakyk man, kur, o kur, sakyk, Romeo, 
Manos sinjoros vyras? 


FRA LORENCAS Guli asloj, 
Nuo ašarų karčiųjų pasigėręs. 
AUKLĖ 


O, lygiai, lygiai taip, kaip ir jinai, 
Panelė mano! 


FRA LORENCAS Sielų giminystė! 
Nelemtas sutapimas! 


AUKLĖ Lygiai taip 
Ji guli ant grindų ir verkia, verkia... — 
Na, kelkitės, jūs — vyras; atsistokit. 
Vardan Džuljetos, kelkitės, prašau. 
Kam taip giliai į neviltį nugrimzdot? 

ROMEO 
O, aukle!.. 


AUKLĖ Ak sinjore! Ak sinjore! 
Mus nuo vargų išgydo tik mirtis. 


ROMEO 


Kalbi apie Džuljetą? Kaip ji laikos? 
Galbūt jinai galvoja, kad esu 

Aš senas, užkietėjęs Žmogžudys, 

Jei sutepiau jaunystės mūsų laimę 

Jos giminės krauju? Kur ji? Ką veikia? 
Ką sako ji, slapta Žmona manoji, 

Apie sugriautą mūsų meilę? 


AUKLĖ Nieko 
Ji nešneka, tik verkia, verkia vis; 
Čia lovon krinta, čia staiga pašoka, 
Tebaldą šaukdama arba Romeo, 

Ir krinta vėl... 


ROMEO Romeo! Šitas vardas 
Ją užmuša lyg griaudžianti patranka, 
Kaip užmušė ranka ši nelaba 
Jos giminaitį. — O, nurodyk, tėve, 
Man tą prakeiktą kūno dalelytę, 
Kur glūdi mano vardas, ir tuoj pat 
Gėdingą jo buveinę sunaikinsiu. 
(Išsitraukia kardą) 


FRA LORENCAS 


Valdyk, sūnau, įšėlusias rankas! 

Ar vyras tu? Nors povyza tavoji 
Byloja man, kad vyrą aš matau, 

Bet ašaroji tu kaip moteriškė 

Ir siautėji tartum žvėris laukinis. 

Tu — moteries ir vyro apjuoka, 
Žvėris klaikus pavidalu žmogaus! 
Stebiuos; nebūčiau niekad patikėjęs — 
Prisiekiu savo ordinu šventuoju, — 

Kad šitoks silpnadvasis tu esi. 
Tu nužudei Tebaldą? Kam gi reikia 
Podraug save žudyti, savo žmoną, 
Kuri vien tavimi tiktai alsuoja, 
Ir prakeikimą užsitraukti? Kam 
Maištauti prieš gyvybę, žemę, dangų, 
Jei žemė ir gyvybė, ir dangus 
Nedalomi gyvena tavyje 
Ir jeigu tu, nustodamas jų vieno, 
Visų trijų nustosi? Gėda tau! 
Tu dergi savo grožį, meilę, protą; 
Tu visko pertekęs, bet lyg šykštuolis 
Naudojiesi blogai savu turtu, 
Nesidžiaugi grožiu, protu ir meile. 
Tavasis kūnas — tai lėlė vaškinė, 
Nes vyriška drąsa nepuošia jo. 
Skaisčioji tavo meilė — apgavystė, 
Nes kėsiniesi nužudyti tą, 
Kurią mylėt žadėjai. Tavo protas, 
Žavingo kūno, meilės pažiba, 
“Per kaltę nevalyvos prigimties 
Įkaito ir užsidegė ūmai 
Lyg parako dėžė žioplam kareiviui 
Ir drasko štai į gabalus tave. | 
Pakilk, žmogau! Gyva tava Džuljeta, 
Dėlei kurios ką tik žudeis: tai laimė! 
Tave norėjo nužudyt Tebaldas, — 
Tebaldą tu nukovei: laimė vėl! 
Įstatymas, grūmojęs tau mirtim, 
Ją pakeitė ištrėmimu kaip draugas: 
Vėl laimė, vėl! It iš gausybės rago 
Tau pilasi malonės ant galvos, 
Ir spindinti sėkmė tave globoja, 
Bet lyg šiurkšti, abuoja mergina 
Putiesi tu prieš meilę ir likimą. 
O, saugokis! Tai kelias pavojingas. 
Skubėk verčiau pas mylimąją savo, 
Kaip sutarta, įlipk jos kambarin 
Ir ją paguosk tenai. Bet pasirūpink 

Išeiti prieš sargybai pasirodant, 
Nes negalėsi iškeliaut kitaip 

Į Mantują, kurioj gyvensi tu, 

Kol proga atsiras draugus sutaikint 
Ir, apgarsinus jūsų jungtuves, 
Išmelsti kunigaikščio atleidimą; 
Tuomet tave pakviesime atgal, 

Ir tavo džiaugsmas milijoną kartų 
Atsiskyrimo liūdesį pranoks.— 

Eik, aukle, atiduok sinjorai savo 
Labų dienų ir pasakyk, kad lieptų 
Namiškiams eiti gult, nes juos ir taip 
Nuo ašarų turbūt marina miegas. 
Romeo tučtuojau atbėgs. 


AUKLĖ O dieve! 
Čionai stovėčiau, rodos, iki ryto 
Ir vis gerų klausyčiaus patarimų! 
Tai mokytumas! Aš pranešiu poniai, 
Kad lauktų jūsų. 

ROMEO Taip; ir paprašyk — 
Lai išbara mane brangioji mano. 

AUKLĖ 
Ji žiedą atsiuntė sinjorui; šekit. 
Na, skubinkitės — laikas jau vėlus. 
(Išeina) 

ROMEO 
O, aš dabar lyg atgimiau iš naujo! 


FRA LORENCAS 


Linkiu labos nakties. Keliauk laimingai. 


Bet atsiminki — viena iš dviejų: 
Lig vakaro sargybos pasišalink 
Ar persirengęs paryčiu išeik. 
Gyvenki Mantujoj; per tavo tarną 
Aš retkarčiais pranešinėsiu tau, 
Kas gero čia, kaip klojas reikalai. 


Duok ranką,— jau vėlu. Sudie. Labanakt. 

ROMEO 


Jei ne džiaugsmai, kurie skirti man ten, — 
Tave palikti būtų liūdna man. 
Sudie! 


IV scena 


Kambarys Kapulečių namuose 
Įeina Kapuletis, sinjora Kapuleti ir Paris 


KAPULETIS 


Taip nelaimingai viskas susidėjo, 
Jog mes, sinjore, neturėjom laiko 
Paveikti nusistatymą dukters. 
Tebaldą, savo mielą giminaitį, 
Ji nuoširdžiai mylėjo; aš taip pat. 
Bet nuo mirties, kaip matot, nepabėgsi... 
Jau gan vėlu. Šį vakarą Džuljeta 
Iš savo kambario nebeišeis. 
Tikėkit, jei ne jūsų atvykimas, 
Aš irgi būčiau lovoje seniai. 
PARIS 


Nėra kada galvot apie piršlybas, 
Kai gedulas namie. Sudie, sinjora. 
Džuljetai nuo manęs labų dienų. 


SINJORA KAPULETI 


Gerai. Aš ryt su ja pasikalbėsiu. 

Šiandieną ji nugrimzdus liūdesin. 
KAPULETIS 

Galiu užtikrinti sinjorą Parį, 

Kad jį pamils duktė manoji. Tėvui, 

Be abejo, neprieštaraus jinai. 

Prieš guldama, pas ją nueiki, žmona, 

Jai apie meilę Pario pasakyk 

Ir neužmirški būtinai įspėt, 

Kad sekantį trečiadienį... Palaukit, 
Šiandieną kas? 


PARIS Pirmadienis, sinjore. 
KAPULETIS 


Pirmadienis? Nejaugi? Jeigu taip, 
Trečiadienį nespėsim — per anksti. 

Lai būna ketvirtadienį. Pranešk, 

Kad mes ją ketvirtadienį sutuoksim 

Su gerbiamu grafu. Jums ne per greit? 
Suskubsite lig tolei pasiruošti? 
Nereikia triukšmo. Du ar trys draugai. 
Mat neseniai Tebaldas nužudytas, 

Ir jei per daug pradėsime puotauti, 
Kiti, ko gero, gali pagalvot, 

Kad nemylėjome gentainio savo. 
Pakviesim keletą draugų, ir viskas. 
Sutinkat — ketvirtadienį? 


PARIS Kaip gaila, 
Kad šitas ketvirtadienis ne ryt! 
KAPULETIS 


Gerai, keliaukite sveiki. Vadinas, 
Nuspręsta: ketvirtadienį. — Tu, žmona, 
Prieš guldama užsuki pas Džuljetą 

Ir jai praneški apie vestuves.— 

Sudie, sinjore.— Ei, pašvieskit man! 
Kaip kažin ką, jau taip vėlu, atrodo, 
Kad greitai bus anksti. — Labos nakties! 
(Išeina) 


Vscena 
Kapulečių sodas. Viršuj, lange, Romeo ir Džuljeta 


DŽULJETA 


Tu išeini? Diena dar neišaušo. 
Baimingą klausą tavąją užgavo 

Ne vyturys — lakštingalos giesmė; 
Granato medy suokia ji kas naktį. 
Brangusis, tai lakštingala, tikėk. 


ROMEO 


O, ne, tai ne jinai, mieloji mano, — 
Tai rytmečio skelbėjas vieversys. 
Žiūrėk, rytuos aušra pavydulinga 
Nudažo auksu debesis lengvus. 
Padangėj blėsta žiburiai nakties, 
Ir, ant kalnų užkopusi miglotų, 
Jau keliasi džiaugsmingoji diena. 
Turiu išeit, kad gyvas būt galėčiau, 
Ar pasilikti čia — ir laukt mirties. 


DŽULJETA 


Matau aš, tai ne rytmečio šviesa, 
Tai pasiuntė tau saulė meteorą, 
Liepsnotą savo kelrodį, kad jis 
Į Mantują tamsoj tave nuvestų. 
Palauk dar valandėlę, neskubėk! 


ROMEO 


Tegu manė sugauna ir nužudo! 

Įtikęs tau, jaučiuosi aš laimingas. 

Boluoja ten ne pilkaakis rytas, 

O tik mėnulio atšvaitas blankus; 

Tai ne ankstyva vyturio giesmė 

Gilumoje dangaus virš mūsų skamba. 

Stovėsiu, nesijudinsiu iš vietos. 

Ateik, mirtie! Tokia valia Džuljetos. 

Kalbėkimės, brangioji. Dar naktis. 
DŽULJETA 

Bėk, bėk greičiau, nes tuoj visai prašvis. 

Tai vieversys pragydo,— ir šaiži, 

Nemaloni gaida jo rėžia ausį. 

Girdėjau aš, kad švelnios jojo trelės; 

Ne, žiaurios jos, nes liepia skirtis mums. 


18. PLB 20 

Jei vieversys su rupūžė bjauriąja 
Apsikeitė kadaise akimis, 

Kam jis su ja balsu neapsimainė?“* 
Kam taip anksti jis aukštumoj skardėena 
Ir veja lauk tave iš glėbio mano? 

O, bėk iš čia!.. Kas kartą vis šviesiau. 


ROMEO 


Šviesiau kaskart. Bet sieloj vis tamsiau! 


Į kambarį įeina Auklė 
AUKLĖ 
Džuljeta! 
DŽULJETA Ką, aukle? 
AUKLĖ 


Tuoj motina ateis. Išaušo rytas. 
Tad saugokitės, būkit atsargesnė. 


DŽULJETA 


Ženk, rytmety, pro langą kambarin, 
O tu, gyvybe mano, skrisk šalin! 


ROMEO 


Dar vienas bučinys. Skubu. Sudie. 
(Nusileidžia sodan) 


DŽULJETA 


O mano džiaugsme, laime ir viltie! 
Tu išeini! Kas valandą, brangusis, 
Apie save tu man pranešinėk. 

Vienoj minutėj telpa tiek dienų, 

Kad aš, jas beskaičiuodama, pražilsiu, 
Pakol išvysiu vėl tave, Romeo. 


ROMEO 


Sudie! Kiekvienąsyk, kai proga bus, 
Aš siųsiu tau linkėjimus savus. 

DŽULJIETA 
Manai, kad mudviem teks dar susitikti? 
ROMEO 


Be abejo. O tas visas bėdas 
Smagu bus prisiminti kada nors. 


DŽULJETA 


Nujaučia kažką bloga mano siela. 
Ak, man dabar kažkaip pasivaideno, 
Kad tu giliam grabe guli negyvas... 
Jei aš gerai matau, išbalęs tu? 


ROMEO 


Ir tu atrodai man balta kaip drobė... 
Mums visą kraują sielvartas pagrobė. 
Sudie, sudie! 
(Išeina) 

DŽULJETA  Likime, o likime! 
Tave vadina žmonės atmainingu. 
Tad kaipgi pasielgsi tu su tuo, 
Kuris ištikimybe pagarsėjo? 
Būk atmainingas, būk nepastovus 
Ir, laukti nepriversdamas ilgai, 
Grąžink man jį. 

SINJORA KAPULETI (už scenos) 

Tu atsikėlei, dukra? 


DŽULJETA 


Kas ten? Ar ne mama tiktai? Nejaugi 
Nemiega ji? O gal tik ką pabudo? 
Kas atvedė ją šičia taip anksti? 


Įeina sinjora Kapuleti 


SINJORA KAPULETI 
Džuljeta, kaip laikaisi? 
DŽULJETA Nesveikuoju. 

SINJORA KAPULETI 


Dėl žuvusio Tebaldo vis verki? 

Jo neprikelsi ašarom iš žemės, 

O jeigu ir prikelsi, tai vis vien 

Gyvybės neįkvėpsi jam. Užteks. 

Pasielvartaut kiek dera, — meilės ženklas, 

Tačiau be galo sielvartaut — paikybė. 
DŽULJETA 

Po tokio smūgio leiskit išsiverkti, 
SINJORA KAPULETI 

Bet juk tasai, kurį apraudi tu, 

Vis tiek tavųjų ašarų nejaučia. 
DŽULJETA 

Aš draugo netekau — ir negaliu 

Dabar susilaikyt dėl jo neverkus. 


SINJORA KAPULETI 
Tu ne dėl to verki, kad nėr Tebaldo, 
O kad dar gyvas niekšas, jį nukovęs. 


DŽULJETA 
Kas gi tas niekšas? 


SINJORA KAPULETI Niekšas tas — Romeo! 


DŽULJETA (pusbalsiu) 
Jis ir niekšybė — tai dangus ir žemė. 
(Garsiai) 
Atleisk jam, viešpatie! Širdis manoji 
Atleido viską jam, nors taip kaip jis 
Nebuvo man širdies sužeidęs niekas. 


SINJORA KAPULETI 
Tai vis todėl, kad žmogžudys dar gyvas. 
DŽULJETA 


Ir mano rankai nepasiekti jo. 
O, kad už mirtį savojo brolėno 
Atkeršyti galėčiau aš pati! 

SINJORA KAPULETI 


Atkeršysime, būk rami, neverk. 

Aš Mantujon pasiųsiu tyčia Žmogų, 
Kuris suras tą išgamą tenai 

Ir, gėrimu nuodingu pavaišinęs, 
Padės jam pas Tebaldą nukeliauti. 
Tuomet nusiraminsi tu, manau. 


DŽULJETA 


Aš tik tada nurimsiu, kai galėsiu 
Matyt Romeo... Žinoma, negyvą... 
Kažin, ar tokį nuostolį įstengs 
Pakelt širdelė mano nukamuota. 
Jūs pasirūpinkite rasti žmogų, 
Kurs nugabentų Mantujon nuodus, 
O aš pati jau taip paruošiu juos, 
Kad, vos tik paragavęs jų, Romeo 
Tuoj pat užmigs ramiausiai. Kaip baisu 
Girdėti vardą brolžudžio ir jausti, 
Kad negaliu, pripuolusi prie jo, 
Parodyti, kaip myliu aš Tebaldą! 


SINJORA KAPULETI 


Paruošk nuodus, — aš Žmogų suieškosiu. 
Dabar klausyk manęs: džiugi naujiena. 


DŽULJETA 


Kai liūdna sieloj, džiaugsmas ne pro šalį. 
Ką norite man gero pasakyt? 


SINJORA KAPULETI 
Dukrele, tėvas rūpinas tavim. 
Tau geisdamas liūdnumą išblaškyti, 
Paskelbt nusprendė jis linksmybės dieną 
Ir mums suteikti džiaugsmą netikėtą. 
DŽULJETA 


Smagu girdėt. Sakykit, kas gi tai? 

SINJORA KAPULETI 


Dukrele, ketvirtadienį iš ryto 

Taurus, garbingas jaunas grafas Paris 
Bažnyčioj švento Petro teiksis pats 
Tave laiminga žmona pavadinti. 


DŽULJETA 


Prisiekiu švento Petro aš bažnyčia, 
Šventu Petru prisiekiu, — jis manęs 
Nepavadins laiminga savo žmona! 
Koksai skubumas! Eik staiga už vyro, 
Kuris nė nesipiršo tau visai! 
Praneškite sinjorui mano tėvui, 

Kad dar anksti jo dukteriai tekėti, 

O jeigu reik, — ji, dievaži, mieliau 
Tekės už neapkenčiamo Romeo 
Negu už Pario. Nieko sau naujiena! 


SINJORA KAPULETI 


Kalbėk su tėvu. Štai jisai ateina. 
Matysi, kaip į tai jis pažiūrės. 


Įeina Kapuletis ir Auklė 


KAPULETIS 


Saulėlydžio metu rasoja žemė. 

Bet, saulei mano brolvaikio užgesus, 
Lietus baisiausias pliaupia. Ką, dukryt, 
Vis potvynis? Vis ašaromis lyja? 
Kūnelis tavo, regis, toks silpnutis, 

O grumiasi lyg laivas vandenyne 

Su viesulais atodūsių sunkių 

Ir ašarom, kurios srove audringa 
Tau kliokia iš akių be paliovos, 
Blaškydamos šį trapų kūno laivą, 
Kurs, vėtros neatlaikęs, apsivers, 

Jei neužeis staigi tyla.— Na, žmona, 
Tu jai sakei apie sprendimą mūsų? 

SINJORA KAPULETI 


Sakiau, bet ji dėkoja, kratos, kvaiša. 
Lai teka už numirėlio, jei taip! 


KAPULETIS 


Kaip? Kaip? Nesuprantu, nesuprantu... 
Ji kratosi? Nerodo dėkingumo? 
Nejaugi ji laiminga nesijaučia 

Ir visiškai nesididžiuoja tuo, 

Kad tokį puikų vyrą jai suradom, 
Nors tos garbės nėra jinai verta? 


DŽULJETA 
Nesididžiuoju, bet esu dėkinga. 
Sunku didžiuotis tuo, ko nekenti, 
Bet ir už blogą darbą reik dėkoti, 
Kai jį kas daro iš geros širdies. 


KAPULETIS 
Kas čia per postringavimas? Jūs girdit? 
„Aš jums esu dėkinga“, „Aš didžiuojuos“, 
„Didžiuotis negaliu“, „Nesu dėkinga“... 
Pamaiva! Ar didžiuojies tu, ar ne, 
Dėkinga man esi ar nedėkinga, 
Bet šitą ketvirtadienį tau teks 
Pavarginti grakščias kojytes savo 
Ir nukeliauti su Pariu drauge 
Bažnyčion švento Petro, — arba aš 
Patsai tave už virvės atitempsiu. 
Ak tu išbalus dvėsena, tu suske! 


SINJORA KAPULETI 
Nustokit! Jūs pamišote turbūt? 


DŽULIETA 
Aš atsiklaupusi meldžiu jus, tėve: 
Man leiskit bent žodelį pasakyt. 
KAPULETIS 
Eik pasikark, begėde įžūli! 
Neklaužada, girdi, aš tau kartoju: 

Būk šitą ketvirtadienį bažnyčioj, 
Arba daugiau man rodytis nedrįsk. 


Cit, nekalbėk, tylėk. Man niežti ranką... 


Mes, žmona, vis dejavom su tavim, 
Kad vieną dukterį mums davė dievas, 
Tačiau ir tos vienos, matau, per daug, 
Nes šitokia dukra — tai prakeikimas. 
Kad ji prasmegtų! 


AUKLĖ Dieve, sergėk ją! — 

Jums, pone, taip jos plūsti nederėtų. 
KAPULETIS 

Dėl ko, išmintingiausioji sinjora? 

Mieloji patarėja, užsičiaupk, 

Plepėti eik pas savo kūmutes. 
AUKLĖ 

Aš nieko blogo juk nepasakiau. 
KAPULETIS 

Dėl dievo!.. 
AUKLĖ Ar negalima šnekėti? 
KAPULETIS 


Nutilk, murmekle! O pamokslus tuos 
Skaityk verčiau kūmutėm prie stikliuko: 
Čia man nereikia jų. 


SINJORA KAPULETI Nesikarščiuokit. 
KAPULETIS 


Kaip neiti man iš proto? Dieve šventas! 
Aš, rodosi, visur — namie, svečiuos 

Be poilsio, net lovon atsigulęs, 
Kiekvieną valandą, kiekvieną mirksnį 
Galvojau dieną naktį nuolatos, 

Kaip man ištekint dukterį; ir štai, 

Kai pagaliau pora jai atsirado — 

Žmogus gerai išauklėtas ir jaunas, 
Turtingas ir aukštos kilmės, — žodžiu, 
Apdovanotas taip visom dorybėm, 
Kad net sunku tiesiog įsivaizduoti, — 
Ta kvaiša spardos, purkštauja ir rėkia: 
„Aš jo nemyliu“, „Aš dar per jauna“, 
„Prašau atleist“, „Tekėti aš nenoriu“!.. 
Nenori? Aš atleidžiu tau, prašau; 
Bet tu po mano stogu negyvensi,— 
Maitinkis sau pati, kaip išmanai. 
Žinok, kad aš juokauti nepripratęs. 
Greit ketvirtadienis; apsigalvok. 
Jei mano tu,— tekėk už mano draugo; 
Jei ne, tai pasikark, eik elgetauti, 
Nudvėsk iš bado gatvėje, nes tąsyk 
Aš tau, kaip dievą myliu, nebe tėvas, 
Ir nieko gero iš manęs nelauk, 
Apsimąstyk. Aš žodį ištesėsiu. 
(Išeina) 

DŽULJETA 
Nejaugi niekas ten, už debesų, 
Nemato mano sielvarto gilybės? — 
O motina, jūs lauk manęs nevykit! 
Dar mėnesiui ar bent savaitei vienai 
Sutikit atidėti vestuves — 
Arba paruoškit man jungtuvių guolį 
Tame rūsy, kur ilsisi Tebaldas. 


SINJORA KAPULETI 


Nebekalbu; neaušink sau burnos. 
Tu man nebe duktė — žinokis. 
(Išeina) 


DŽULJETA Dieve!.. 
O aukle, kas daryti? Mano vyras 
Čia, žemėje, o priesaika danguj; 
Kaip gali žemėn vėl jinai nužengti, 
Kol mano vyras gyvas šiam pasauly, 
Kol pats jisai, palikęs šitą žemę, 

Nėra man jos grąžinęs iš dangaus? 
Bent tu mane padrąsink. Vargas man! 
Ir kam apvaizda spendžia tiek žabangų 
Tokiam bejėgiui padarui kaip aš? 

Ką pasakysi tu? Nejaugi, aukle, 

Tu man paguodos žodžio nerandi? 


AUKLĖ 


Nurimkite, paguoda jums yra: 
Romeo ištremtas ir — aš prisiekiu — 
Nebeateis kamantinėti jūsų, 

O jeigu ir ateis, tai tik vogčia. 
Kadangi reikalai yra tokie, 

Vertėtų jums, manau, tekėt už Pario. 
Kas per žavumas to sinjoro! 
Palyginti su juo, Romeo — šiukšlė. 
O grafo akys! Ne, tokių gražių, 
Tokių gyvų, melsvų akių neturi 

Nė pats erelis. Galvą aš guldau, 

Kad šitos antrosios vedybos jūsų 

Bus laimingesnės. Šiaip ar taip galvokit, 
Bet pirmas jūsų vyras lyg ir miręs, 
Nes, nors jisai gyvena šiam pasauly, 
Bet jums nėra jokios iš jo naudos. 


DŽULJIETA 
Tu iš širdies kalbi? 
AUKLĖ 


Tau iš visos širdies kalbu, iš sielos; 
Tegu prasmegsiu, jei meluoju. 


DŽULJETA Amen. 
AUKLĖ 

Ką? 
DŽULJETA 


Kaip nuostabiai paguodei tu mane! 
Eik motinai pranešk, kad pas Lorencą 

Aš nuėjau į celę atgailauti, 
Kam tėvą taip įpykdžiau. 


AUKLĖ Mielu noru. 
Protingai sugalvojot, dievaži. 
(Išeina) 

DŽULIJETA 


Tai ragana sena! Sukta kaip velnias. 
Kas niekšingiau? Ar gundyti mane, 
Kad priesaiką sulaužyčiau aš duotą, 
Ar šmeižt Romeo tuo pat liežuviu, 
Kuris tiekkart jį kėlė į padanges? 
Keliauk, patarinėk kitiems! Nuo šiol 
Tarp mūs bedugnė. Bėgu pas vienuolį. 
Jei būdo man padėt nežino jis, 
Numirt — viena belieka išeitis. 

(Išeina) 

Iscena 


Fra Lorenco celė 
Įeina fra Lorencas ir Paris 


FRA LORENCAS 
Jūs sakot, ketvirtadienį? Per greitai. 
PARIS 


Taip nori mano uošvis Kapuletis, 
Ir aš nelinkęs delsti. 


FRA LORENCAS Jūs man sakėt, 
Kad dar jausmų nežinote jaunosios. 
Blogu keliu jūs einat; negerai. 


PARIS 


Ji visą laiką verkia dėl Tebaldo,— 

Ir apie meilę mes mažai šnekėjom: 
Kai ašaros namuos, Venera tyli. 
Toksai besaikis liūdesys dukters 

Daug nerimasčio kelia josios tėvui, 
Todėl jisai nusprendė išmintingai 

Ją išvaduoti iš nykios vienatvės, 
Greičiau atšvęsti mūsų vestuves 

Ir ašarų jos tvaną sustabdyti. 
Suprantate dabar, ko mes taip skubam. 


FRA LORENCAS (į šalį) 


Deja, kai kas pastoja kelią jums. 
(Garsiai) 
Žiūrėkite, štai ji pati ateina. 

Įeina Džuljeta 
PARIS 
Džiugu matyti mielą mano žmoną! 
DŽULJETA 


Miela — galbūt, tačiau dar ne žmona. 


PARIS 

Mus ketvirtadienį sutuoks, brangioji. 
DŽULJETA 

Kas bus, tas bus. 
FRA LORENCAS Teisingai tu galvoji. 
PARIS 

Atėjote čionai išpažinties? 
DŽULJETA 

Išpažinties nelaukit iš manęs. 
PARIS 

Kad mylite mane, nuo jo neslėpkit. 
DŽULJETA 

Kad jį aš myliu, neslepiu nuo jūsų. 
PARIS 

Prisipažinkite: mane jūs mylit. 
DŽULJETA 

Jei myliu jus, tai apie mano meilę 

Verčiau išgirst jums būtų iš kitų. 
PARIS 

Vargšele, tu nuo ašarų sublogai. 
DŽULJETA 

Nekaltinkite ašarų dėl to: 


Aš ir anksčiau juk nebuvau gražuolė. 

Romeo ir Džuljeta 


PARIS 


Tie žodžiai veidui tavo skaudesni 
Už ašaras. 


DŽULJETA Tai, kas yra teisybė, 
Negali būti šmeižtas; kaip aš noriu, 
Taip apie savo veidą ir šneku. 

PARIS 


Bet tavo veidas mano juk yra, 
O tu jį užgaulioji. 

DŽULJETA Gali būti; 
Jis iš tiesų nebepriklauso man.— 
Jūs esat laisvas, dvasiškas tėveli? 
Ar man užeit po pamaldų, vėliau? 


FRA LORENCAS 


Liūdnoji mano dukra, laisvas aš.— 
Palikit mus, sinjore, vienu du. 


PARIS 
Kad aš maldas trukdyčiau — saugok dieve! — 
Džuljeta, ketvirtadienį iš ryto 
Ateisiu aš prižadinti tavęs. 
Kol kas sudie. Su pagarba bučiuoju. 
(Išeina) 
DŽULJETA 


Užtrenk duris — ir verk su manimi. 
Vilties nebėr, aš žuvus, viskas baigta! 


FRA LORENCAS 


Ak, aš žinau tavas kančias, Džuljeta, 
Bet veltui tau padėti veržias protas. 
Tave šį ketvirtadienį ketina 

Sutuokti su grafu, ir aš girdėjau, 
Jog atidėti vestuves — nėr kaip. 


DŽULJIETA 
Nepasakok, ką tu girdėjai, tėve,— 

Pamokyk, kaip ištrūkti iš bėdos. 

Jei tavo išmintis yra bejėgė, 

Tai nevadink kvailu bent mano ryžto, 
Ir šitas durklas tuoj nutrauks kančias. 
Tu mums rankas sujungei, dievas — širdis; 
Aš persmeigsiu greičiau peiliu krūtinę, 
Nei širdžiai leisiu priesaiką sulaužyt 
Ir ranką šią, priklausančią Romeo, 
Gėdingai drįsiu atiduot kitam! 

Gal tavo patyrimas ilgaamžis 

Patars man, kas daryti? Jeigu ne, 

Šis durklas kruvinas man bus teisėju 
Ir ras bematant išeitį garbingą 

Iš negando, kurio nuvyt šalin 

Negali tavo išmonė ir metai. 

Jei man padėt nesugebi žodžiu, 

Tai nekalbėk ilgai: aš mirt geidžiu. 


FRA LORENCAS 


Palauk, duktė. Aš viltį dar matau. 
Bet reikalinga didelė drąsa 

Šiam dideliam pavojui nugalėti. 

Jei tu esi nusprendusi tvirtai 
Veikiau numirt, negu tekėt už grafo, 
Tai nepabūgsi tariamos mirties 

Ir šitokiu būdu išvengsi gėdos, 

Kuri už pačią mirtį tau baisesnė. 
Drąsiau tad, ryžkis: priemonė yra. 


DŽULIETA 


O, būti Pario žmona — niekados! 
Verčiau nušokt nuo bokšto, atsidurti 
Plėšikų naguose ar gyvatyne, 
Verčiau man su riaumojančia meška 
Save sukaustyt grandine ar naktį 
Užsidaryti vienai rūsyje, 

Kur dūla senos kaukolės bedantės 
Ir kaulai barška griaučių suverstų, 
Po drobule verčiau palįsti gyvai 

Ir su lavonu atsigult kapan... 
Ne, aš nepabijosiu jokio siaubo 
Ir drąsiai padarysiu visa tai, 
Bet mylimojo savo neapvilsiu. 


FRA LORENCAS 


Dabar klausyk manęs: keliauk namo, 
Linksmesnė būk, sutik už Pario eiti. 
Trečiadienis rytoj. Ryt vakare 

Tu atsigulti pasistenk viena, 

Žiūrėk, kad auklės kambary nebūtų. 
Šį buteliuką lovon pasiėmus, 

Išgerk įlašintą į jį skystimą, 

Ir nuostabi mieguista vėsuma 

Tuoj išsilies po visą tavo kūną; 
Nustos tvinksėti gyslose tau kraujas, 
Gyvybės tavo niekas neišduos — 
Nei atdūsis, nei šilumos dvelkimas; 
Nuvys ūmai tavųjų lūpų rožės, 
Veidai pabals kaip pelenai pilki, 
Akių langai užsidarys, lyg būtų 
Užgesusi gyvenimo šviesa, 

Ir sąnariai, lanksčios netekę galios, 
Nelyginant numirėlei sustings; 
Bežadė kaip mirtis, šalta, pastirus, 
Nepilnas dvi paras tu išgulėsi, 

O paskum atsibusi — ir staiga 
Pakilsi lyg iš miego malonaus. 
Tačiau kai rytmetį ateis jaunasis 
Prižadinti tavęs, tu būsi mirus; 
Tuomet, kaip liepia paprotys šalies, 
Pačiais brangiausiais rūbais aptaisytą 
Tave nuneš atidengtam karste 

Į tą skliautuotą rūsį, kur nuo amžių 
Visi senoliai ilsis Kapulečių. 

Prieš atsipeikint tau, aš pasistengsiu 
Apie gudrybę šią pranešt Romeo, 

Ir jis atvyks Veronon; mes abu 
Palauksim, kol atbusi tu; o naktį 

Į Mantują tave jis pasiims, 

Ir būsi tu išgelbėta nuo gėdos, 
Jei moteriška baimė ar silpnybė 
Pasiryžimo tavo nepalauš. 


DŽULJETA 


O, tu man apie baimę nekalbėk! 
Duok, duok man buteliuką! 


FRA LORENCAS Še, paimk 
Ir eik namo laimingai. Būk tvirta. 
Aš Mantujon vienuolį tuoj pasiųsiu — 
Jis laišką tavo mylimam nuneš. 
DŽULJETA 


Jėgų duok, meile, kad ištverčiau aš! 
Sudie, gerasis tėve. 


Abu išeina 
II scena 
Kambarys Kapulečių namuose 
Įeina Kapuletis, sinjora Kapuleti ir tarnai 
KAPULETIS 
Pakviesk visus, kurie čia surašyti. 
Pirmas tarnas išeina 


O tu, vyruti, eik ir pasamdyk 
Man dvidešimt atsakančių virėjų. 


ANTRAS TARNAS 


Nebijokite, sinjore, blogų nepaimsiu. Iš pradžių patikrinsiu, ar 
jie mėgsta laižyti sau pirštus. 


KAPULETIS Ir kas iš to? 
ANTRAS TARNAS 


Dievaži, sinjore, netikęs tas virėjas, kuris neaplaižo sau pirštų. 
Nelaižančių man nereikia. 


19. PLB 20 

KAPULETIS 
Greičiau, krutėk! 
Antras tarnas išeina 


Nedaug belieka laiko pasiruošti. 
(Auklei) 
Duktė tikrai nuėjo pas Lorencą? 


AUKLĖ 
Nuėjo, kaipgis. 
KAPULETIS 
Gal bent jisai padės jai susiprasti. 
Akiplėša! Išpaikusi ožka! 
Įeina Džuljeta 
AUKLĖ 
Mat kaip nušvito po išpažinties! 


KAPULETIS 
Na, priešgyna, kur valkiojais? Kas gero? 
DŽULJETA 


Buvau tenai, kur atgailaut išmokau 
Už nuodėmę, kurią aš padariau, 
Kad priešinausi tėviškajai valiai; 
Todėl vienuolis šventas liepė man 
Prie jūsų kojų pulti nuolankiai 

Ir melsti atleidimo. O, atleiskit! 
Nuo šiol jums būsiu visada klusni. 


KAPULETIS 


Pašaukit grafą. Viską jam praneškit. 
Rytoj sumegsim mazgą. 


DŽULJETA Aš mačiau 
Lorenco celėj jaunąjį sinjorą 
Ir prideramą meilę jam pareiškiau, 
Kiek leido man kuklumas. 

KAPULETIS Na gerai. 
Taip padaryt seniai reikėjo. Kelkis. 
Dabar esu patenkintas tavim.— 
Kur grafas? Ei, greičiau pakvieskit grafą! — 
Kaip dievą myliu, šventas jis žmogus, 
Tasai vienuolis! Visas mūsų miestas 
Turėtų jam dėkoti amžinai. 
DŽULJETA 


Eikš, aukle, mano kambarin, padėk 
Man papuošalus rytdienai atrinkti. 


SINJORA KAPULETI 


Ne, ne, lig ketvirtadienio palauk, 
Yra dar laiko. 


KAPULETIS  Aukle, eik su ja. 
Rytoj visi keliaujam į bažnyčią. 
Džuljeta ir Auklė išeina 
SINJORA KAPULETI 


Vargu ar spėsim mes susitvarkyti. 
Jau temsta. 


KAPULETIS  Spjaut! Patsai į darbą kibsiu.— 
Padėk Džuljetai apsirengti, žmona. 
Palik mane; šią naktį nebegulsiu, 
Šeimininkausiu vietoje tavęs.— 
Ei, jūs, vyručiai, girdite? — Nė dvasios. 
Tiek to. Nueisiu, pasakysiu Pariui, 
Tegu vestuvėm ruošiasi rytoj. 
Kaip lengva man, kaip džiaugiasi širdis, 
Kad grįžo ta pajodžarga į protą. 
(Išeina) 

III scena 


Džuljetos kambarys 
Įeina Džuljeta ir Auklė 


DŽULJETA 


Taip, ta suknia — dailiausia iš visų. 
Bet aš tavęs prašau, mieloji aukle, 
Leisk man šią naktį vienai pasilikt. 
Turiu aš melstis, kad palenkčiau dangų 
Su gailysta pažvelgt į mano sielą, 
Kurią, kaip tu pati gerai žinai, 
Nemaža spaudžia nuodėmių sunkių. 


Įeina sinjora Kapuleti 
SINJORA KAPULETI 
Na ką? Vis plušate? Gal jums padėti? 
DŽULJETA 


Ne, ačiū, mes jau atsirinkom visa, 
Kas mums rytojaus dienai reikalinga. 
Dabar jūs vienai leiskit man pabūt, 
O auklę nakčiai su savim paimkit: 
Jums rūpesčių visokių netikėtų 

Pilna galva tikriausiai. 


SINJORA KAPULETI Gulk. Labanakt. 
Tau reikia pailsėti. 


Sinjora Kapuleti ir Auklė išeina 


DŽULJETA Likit sveikos. 
Ar vėl mes susitiksim? Dievas žino... 
Man bėga kūnu šaltas šiurpulys, 
Ir karštas kraujas gyslose ledėja. 
Pašauksiu jas į kambarį atgal, 
Kad būtų man drąsiau truputį. — Aukle! — 
Ne, kam jinai? Pati viena turiu 
Šią sceną gedulingą suvaidinti.— 
Kur buteliukas? 


293 Ketvirtas veiksmas 


O kas, jeigu skystimas nepaveiks? 
Tuomet man teks rytoj tekėt už Pario! 
Ne, to nebus — nuo to apginsi tu. 
Tad gulk šalia! 
(Pasideda šalia savęs durklą) 

O gal gudrus vienuolis, 
Kuris mane sujungė su Romeo, 
Dabar pakišo tyčiomis nuodų, 
Norėdamas manim nusikratyti, 
Kad neiškiltų paslaptis aikštėn 
Ir jo garbė dėl to nenukentėtų? 
Atrodo, taip ir bus. Bet ne! Ne veltui 
Juk laikomas jisai šventu žmogum. 
O kas, jei atsipeikėsiu grabe 
Per daug anksti, pirmiau, negu Romeo 
Suspės ateit išlaisvinti manęs? 
Baisu net pagalvot... Ar neuždusiu 
Aš dvokiančiuose požemio nasruos, 
Kur niekad neįdvelkia tyras oras, 
Ar tąsyk nenumirsiu aš tenai, 
Nė savojo Romeo neišvydus? 
Jei pagaliau gyva net pasiliksiu, 
Tai, apsupta mirties, tamsos ir siaubo, 
Ar aš, ūmai atbudus, nepamišiu 
Tame senam skliautuotam rūsyje, 
Kur ilsisi nuo amžių amžinųjų 
Visų senolių mano palaikai, 
Kur naujas svečias, kruvinas Tebaldas, 
Karste po savo drobule trūnija 
Ir dvasios, sako, keliasi nakčia? 
Deja, deja! Nuo pragariškos smarvės 
Ir mandragoros išrautos riksmų“, 
Kurie iš karto žmogui temdo protą, 
Galbūt ir aš nubudusi paklaiksiu 
Ir, siutulio siaubingo pagauta, 
Nuplėšiu rūbą nuo žaizdų Tebaldo 
Ar, griebus kaulą protėvio garbingo, 
Pradėsiu juo mosuoti lyg vėzdu, 
Kol galvą nelaimingą prasiskelsiu!.. 

O, štai aš lyg matau brolėną savo! 
Žiūrėkite, štai jis Romeo ieško, 

Kurs perdūrė jį kardu mirtinai.— 
Sustok, sustok, Tebaldai! — Aš einu... 
Aš už tave geriu dabar, Romeo! 
(Krinta už užuolaidos lovon) 


IV scena 


Salė Kapulečių namuose 
Įeina sinjora Kapuleti ir Auklė 


SINJORA KAPULETI 
Paimk raktus ir prieskonių atnešk. 
AUKLĖ 
Dar aivos ir datulių pyragaičiams. 
Įeina Kapuletis 
KAPULETIS 


Žvaliau, žvaliau! Antri gaidžiai pragydo. 
Jau skambina bažnyčioj. Muša trečią. 
Anželika mieloji, tu žiūrėk, 

Kad tortai nepridegtų! Berk! Nešykštauk! 


AUKLĖ 


Vėl kišat savo nosį į virtuvę! 
Verčiau prigulti eitumėt, — dievaž, 
Rytoj nemigęs sirgsit. 


KAPULETIS Būk rami! 
Man teko progom žymiai menkesnėm 
Nepamiegot naktelę — ir nė sykio 
Po to aš nesirgau. 


SINJORA KAPULETI Taip, taip, kadaise 
Naktibalda jūs buvote nemažas. 
Tačiau dabar aš pasistengsiu jus 
Apsaugoti nuo panašių pagundų. 

Sinjora Kapuleti ir Auklė išeina 
KAPULETIS 
Stebėtinas, nežmoniškas pavydas! 
Įeina tarnai su iešmais, pintinėmis ir malkomis 
Ką čia, brolau, neši? 
PIRMAS TARNAS 
Ar aš žinau? Nešu kažką virėjui. 
KAPULETIS 
Na, bėk sau, bėk greičiau. 


Pirmas tarnas išeina 


O tu 
Eik malkų atgabenk, tik sausesnių; 
Tu Pjetrą pasiklausk, jis tau parodys. 


ANTRAS TARNAS 
Be Pjetro apsieisime, sinjore, 
Surasim pliauskų patys, savo galva. 
KAPULETIS 


Po šimts, gerai sakai. Tu juokdarys! 
Tave taip ir vadinsim: pliauskagalvis! — 


Antras tarnas išeina 


Jau rytas... Dieve! Greit žadėjo grafas 
Ateit su muzikantais. 


Muzika už scenos 
Štai ir jie.— 

Ei, aukle! Žmona! Kur prasmego auklė? 

Įeina Auklė 
Prižadink tuoj Džuljetą ir aprenk, 
O mudu su grafu čia paplepėsim. 
Gyviau, krutėk! Jaunasis jau atvyko, 
Gyviau, aš tau sakau. 

Visi išeina 

Vscena 


Džuljetos kambarys 
Įeina Auklė 


AUKLĖ 


Sinjora, kelkit. Kelkite, Džuljeta! 
Miela katyte! Ak panele mano! — 

Ak jūs, miegale! Girdit? Kaip ne gėda? 
Jaunamarte! Širdele mano! Kelkit! — 
Nė žodžio...— Rasit, norit už savaitę 
Atsimiegot iš karto? Kitą naktį 
Sinjoras Paris snausti jums neduos, 

Na ir patsai nesnaus...— Ak, dieve šventas, 
Ak, viešpatie, kaip miega ji kietai! 

Aš ją turiu prižadinti.— Sinjora! 
Sinjora! Patikėkite, jei grafas 

Jus patale dar gulinčią užklups,— 
Pašoksite tuojau... Ar nebaisu? 
(Praskleidžia užuolaidą) 

Kaip? Jau apsirengėt? Ir vėl į lovą? 
Aš jus turiu prižadint. Ei, panele! 

Oi! Gelbėkit! Čionai! Ji negyva. 

Ir kam aš užgimiau šiame pasauly? 
Greičiau degtinės gurkšnį, ei! Sinjorai! 


Įeina sinjora Kapuleti 


SINJORA KAPULETI 
Kas čia per triukšmas? 


AUKLĖ O, baisi diena!.. 
SINJORA KAPULETI 

Kas atsitiko? 
AUKLĖ O, jūs pažiūrėkit! 


Kokia nelaimė! 


SINJORA KAPULETI Ak, dukrele mano! 
Ak, mano tu vienintele paguoda! 

Atbusk, atmerk akis,— arba ir aš 
Drauge numirsiu. Gelbėkit! Čionai! 


Padėkite! 
Įeina Kapuletis 
KAPULETIS 
Jaunasis laukia — gėda! Kur Džuljeta? 
AUKLĖ 


Ji negyva, ji mirė, jos nebėr! 
SINJORA KAPULETI 

Ji mirė, mirė, mirė! Viskas baigta! 
KAPULETIS 


Ne, leiskit pažiūrėt! Šalta kaip ledas. 
Pastiro kūnas, kraujas nebetvinksi, 
Nuo lūpų šių seniai gyvybė dingo. 
Nuvyto žavingiausia iš gėlių, 

Ir dengia ją mirties šerkšna ankstyva. 


AUKLĖ 


O vargas! Vargas mums! 


SINJORA KAPULETI Kraupi diena! 
Mirtis, kuri pagrobė ją taip žiauriai, 
Liežuvį surakino man skausmu. 
Įeina fra Lorencas ir Paris su muzikantais 
FRA LORENCAS 


Bažnyčion eit jaunoji pasiruošus? 


KAPULETIS 

Taip. Pasiruošus eit — ir nebegrįžti.— 
Sūnau, šią naktį, prieš sutuoktuves, 
Mirtis užmigdė jauną tavo žmoną. 
Antai, pažvelk, lyg sutrempta gėlė 

Ji guli glėbyje mirties valdovo; 

Jis — įpėdinis mano, mano žentas; 

Su juo duktė manoji sutuokta. 

Dabar belieka mirti man ir viską — 
Gyvybę ir turtus — palikti jam. 


PARIS 


Šio rytmečio aš laukiau taip ilgai, 
Ir kaip mane jis baisiai pasitinka! 


SINJORA KAPULETI 


O nelaiminga, prakeikta diena! 

O valanda, juodžiausia iš visų, 

Kurias tik Laikas, amžinas keleivis, 

Yra kada regėjęs! Vargšė, vargšė! 

Viena ji buvo man viltis ir džiaugsmas, 

Viena, viena, vienintelė duktė, 

Ir ją išplėšė man mirtis piktoji. 
AUKLĖ 


Klaiki diena! Klaiki, klaiki diena! 
Pati klaikiausia iš visų dienų, 
Kurias tik aš kada mačiau lig šiolei! 
O prakeikta diena! Tokios dienos 
Nematė dar pasaulis niekuomet. 
Klaiki, klaiki diena! 


PARIS 


Aš sunaikintas, parblokštas, apviltas! 

Tu apgavai mane, mirtie nuožmioji, 

Tu žiauriai, žiauriai nuskriaudei mane! 

O, jeigu jos nebėr,— kam man gyvybė? 
KAPULETIS 

Aš apiplėštas, apjuoktas, sumintas! 

Kam atėjai, negailestingas Laike, 

Ir šventę mūsų linksmą sudaužei? — 

O, mano dukra! O, širdele mano!.. 


Jos nebėra. Ji numirė — deja! 
Ir mano laimė numirė su ja. 


FRA LORENCAS 
Klausykit, kaip ne gėda jums? Tyliau! 

Raudom negalima kančių pagydyt. 
Mergelė ši priklausė jums ir dangui; 
Nūnai ji teko dangui tik vienam, 

Jūs nevaliojot nuo mirties apsaugot 
Mirtingą josios dalį, o dangus 

Jai amžiną gyvatą dovanojo. 

Jūs geidėte širdingai ją išaukštint 

Ir apie nieką nesvajojot taip, 

Kaip ją matyt laimingą,— kam gi verkiat, 
Virš debesų regėdami ją rojuj? 

Turbūt dukters nemylit jūs visai, 

Jei gėrio amžino pavydit jai; 

Ne žilas plaukas žmogui laimę lemia, — 
Laimingieji anksti palieka žemę. 
Užtenka aimanuot; šį skaistų kūną 
Paberkit rozeranijom kvapniom, 
Aprenkite gražiausiais apdarais 

Ir neškite kaip įprasta bažnyčion. 

Nors mūsų akys šiandien ašarotos, 

Bet širdžiai pralinksmėti liepia protas. 


KAPULETIS 
Deja, visų mūs iškilmių džiaugsmai 
Į gedulą pasivertė ūmai. 
Dabar smuikus pakeis varpai graudingi, 
Vestuvių linksmą puotą — pakasynos, 
Didingus himnus — giesmės šermenų, 
Nuvys ant kapo nuotakos vainikas, — 
Ir nieko mums pasauly nebeliks. 


FRA LORENCAS 


Sinjore, eikit. Jūs taipogi, ponia. 

Jūs, grafe, irgi. Būkit pasirengę 
Velionę palydėti į kapus. 

Už nuodėmes jus baudžia visagalis; 
Nerūstinkit daugiau šventos jo valios, 


Kapuletis,sinjoraKapuleti,Parisirvienuo- 
lis išeina 


Romeo ir Džuljeta 300 


PIRMAS MUZIKANTAS 


Tai ką, galime slėpti savo švilpynes ir nešdintis namo? 


AUKLĖ 
Taip, meldžiamieji, slėpkite dūdas. 
Jūs patys matote, kokia nelaimė. 
(Išeina) 

PIRMAS MUZIKANTAS 


Nelaimė ar laimė, o atsilygint vis dėlto reikėtų. 
Įeina Pjetras 


PJETRAS 


Klausykit, klausykit, muzikantai! Sugriežkite „Neverk, širdie!“, 
„Neverk, širdie!“ Jei nenorite, kad numirčiau, sugrokit „Neverk, 
širdie!“?* 


PIRMAS MUZIKANTAS 
Kodėl gi būtent „Neverk, širdie“? 
PJETRAS 


O todėl, mieli muzikantai, kad mano širdis gieda: „Širdį spaudžia 
liūdesys.“ Sugriežkite ką norint smagesnio, pralinksminkit mane. 


ANTRAS MUZIKANTAS 
Jokių linksmybių. Griežti dabar ne laikas. 
PJETRAS 
Vadinasi, nenorit? 
PIRMAS MUZIKANTAS 
Ne. 
PJETRAS 


Na, palaukit, duosiu aš jums. 


PIRMAS MUZIKANTAS 
Ką gi jūs gero čuosit? 

PJETRAS 
Žinoma, ne pinigų! Pradžiai galiu duoti jums vardą, kurį nusi- 
pelnėte: birbekliai. 

PIRMAS MUZIKANTAS 


O jūs kas per vienas? Ponų pakalikas. 


PJETRAS 
Kaip smogsiu peiliu į pakaušį, tai bus jum pakalikas. Aš jus be 
jokių bemolių sudorosiu. Do re mi fa — ir viskas! Suprantat? 
PIRMAS MUZIKANTAS 
Taip, aš gaidas suprantu. 


ANTRAS MUZIKANTAS 
Susimildami, paslėpkit savo peilį ir verčiau parodykit šiek tiek 
daugiau proto. 

PJETRAS 
Labai prašom, peilį aš galiu paslėpti. Bet mano protas jus sumals 
į miltus ir pjaute papjaus geriau už peilį. Kad gudrus, atsakykit: 

„Kai skausmai nebetelpa krūtinėj 
Ir užlieja širdį neviltis, — 
Muzikos akordai sidabriniai... 


Kodėl „akordai sidabriniai“? Kodėl „muzikos akordai sidabri- 
niai“? Ką jūs pasakysite, ponas Stygele? 


«425 


PIRMAS MUZIKANTAS 


Ogi labai paprastai, meldžiamasis: dėl to, kad sidabro malonus 
garsas. 


PJETRAS 


Puiku! O kaip galvoja sinjoras Smičius? 


ANTRAS MUZIKANTAS 


Man rodos, „sidabriniai“ pasakyta dėl to, kad muzikantams moka 
sidabriniais. 

PJETRAS 


Irgi neblogai! Na, o jūs, sinjoras Dūdele? 


TREČIAS MUZIKANTAS 
Tikrai nežinau, ką ir besakyt. 
PJETRAS 


Ak, labai atsiprašau, dovanokit, juk jūs dainininkas. Atsakysiu už 
jus. „Muzikos akordai sidabriniai“ — dėl to, kad tokiems šmikiams 
kaip jūs niekas auksu nemoka. 


Muzikos akordai sidabriniai 
Rūškanas praskaidrina mintis. 
(Išeina) 
PIRMAS MUZIKANTAS 
Tai įkyrus šėtonas. 
ANTRAS MUZIKANTAS 


Tegu jis pasikaria! Eime tenai; tuoj ateis raudotojai, gal gausime 
užkąst. 

Iscena 


Mantuja. Gatvė 
Įeina Romeo 


ROMEO 


Jei pažadais sapnų galiu tikėt, 

Jie man nelauktą laimę pranašauja. 
Amūras sėdi linksmas savo soste; 
Kažin kokia galia nepaprasta 

Mane pripildo džiaugsmo — ir lengvai 
Nešioja viršum žemės visą dieną. 

Aš sapnavau, kad mano mylimoji 
Atėjo pas mane, bet aš buvau 
Negyvas... (Iš tiesų, koks keistas sapnas!) 
Ir aš jutau, kaip savo bučiniais 

Ji man į lūpas įkvėpė gyvybę, 

Ir atgijau aš, ir tapau karalium. 
Kokia yra puiki tikroji meilė, 

Jei vien tik jos šešėlis toks gaivus! 


Įeina Baldasaras 


A, Baldasaras! Kas girdėt Veronoj? 

Ar neturi laiškų man iš vienuolio? 

Kaip mano tėvas? Sveikas? Kaip žmona? 
Greičiau sakyk, kaip laikosi Džuljeta? 
Kas gali bloga būt, jei gera jai? 


BALDASARAS 


Taip, gera jai — ir bloga būt negali. 
Ji miega Kapulečių rūsyje, 

O siela jos su angelais skrajoja. 
Patsai mačiau aš, kaip nuleido ją 
Į prosenių buveinę požeminę, 

Ir jums tatai pranešti atskubėjau. 
O, dovanokit už blogas naujienas; 
Aš pareigą tik savo atlikau. 


ROMEO 
Ką tu sakai? Prakeiktas būk, likime! 
Tu juk žinai, kur gyvenu: nubėk, 
Man rašalo ir popieriaus atnešk 
Ir arklius pasamdyk. Nakčia išvykstam. 


BALDASARAS 


Nurimkite, sinjore,— jūs išbalęs; 

Paklaikęs jūsų žvilgsnis bėdą lemia. 
ROMEO 

O, nieko panašaus, tu klysti. Eik, 

Daryk, kas įsakyta. Ar laiškų 

Neatsiuntė vienuolis? 


BALDASARAS Ne, sinjore. 
ROMEO 


Tiek to. Greičiau man arklius nusamdyk. 
Keliauk. Aš ateinu už valandėlės. 


Baldasaras išeina 


Šią naktį būsime drauge, Džuljeta! 
Reik apgalvoti, kaip tai padaryt. 
Nelaime, o, kokia tu išradinga! 
Prisiminiau aš vaistininką vieną; 
Jis čia kažkur gyvena netoli. 

Aš jį mačiau anądien: susimąstęs, 
Paniuręs, apsivilkęs skarmalais, 
Vaistažoles jisai atrinkinėjo; 
Blausus jo žvilgsnis buvo, ir atrodė, 
Kad vargas jam į kaulus įsigraužė. 
Jo krautuvėlėj kybojo vėžlys, 
Keisčiausi groblai gyvių vandeninių 

Ir krokodilo iškamša?“: lentynoj — 
Tuščių dėžučių nuobodi eilė, 

Šen ten — žali puodukai, senos sėklos, 
Rožiniai paplotėliai apmusiję, 
Virvagaliai ir pūslės gyvulių?" — 
Neturto iškalbinga paroda. 

Ir vaizdą šį regėdamas, tariau sau: 

Jei Mantujoj prireiktų kam nuodų, 
Kurių pardavinėtojams čionai 
Įstatymas grasina mirtimi, 

Tai šitas bėdžius jų mielai parduotų. 
O, aš tuomet lyg nujaučiau slapta, 
Kad jo pagalbos būsiu reikalingas! 
Štai, rodos, jo lūšna; bet šiandien šventė, 
Ir krautuvė žmogelio — uždara.— 

Ei vaistininke, kur tu? 


Įeina vaistininkas 
VAISTININKAS Kas ten šaukia? 


ROMEO 
Eik šen, brolau. Matau, nuskurdęs tu. 
Paimk: štai penkios dešimtys dukatų; 
Duok man nuodų kruopelę, bet tokių, 
Kad jie po visą kūną tuoj pasklistų 
Ir iš žmogaus pavargusios krūtinės 
Akimirksniu išlėktų jo gyvybė, 
Kaip parako įkaitinto ugnis 
Kad išlekia iš griaudžiančios patrankos. 
VAISTININKAS 
Tokių baisių miltelių aš turiu. 
Bet baudžia Mantujoj mirtim kiekvieną, 
Kuris pardavinėti drįsta juos. 
ROMEO 
Tu, rodos, toks apdriskęs ir sunykęs, 
O taip mirties bijaisi! Tavo veidas 
Byloja apie badą; neviltis 
Ir skurdas įrašyti akyse; 


20. PLB 20 

Tave kasdienės nuoskaudos ir bėdos 
Sukūprino. Pasaulis tau ne draugas, 
Nes nėr tokių įstatymų jame, 

Kurie iš vargo tau išbrist padėtų. 
Tad nusiženk įstatymams pasaulio, 
Paimk šiuos pinigus — ir praturtėk. 


VAISTININKAS 

Ne aš, o mano skurdas ima juos. 
ROMEO 

Juos moku tavo skurdui, o ne tau. 
VAISTININKAS 

Tą mišinį įbėrę į skystimą, 

Išgerkit; ir nors būtų jumyse 


Jėgų daugiau, kaip dvidešimty vyrų, 
Čia pat negyvas krisite. 


ROMEO Štai auksas, 
Pavojingesnis sielai už nuodus! 
Jisai šiame pagedusiam pasauly 
Žmonių yra nužudęs daug daugiau, 
Negu kad tie milteliai nekalti, 
Kuriuos parduoti uždrausta. Ne tu man, 
O aš tau įbrukau nuodų. Sudie. 
Sau maisto nusipirk ir pastorėk.— 
Eik šen, balzame! Aš tave imuos 
Į požemį, prie grabo mylimos. 


Abudu išeina 


II scena 


Fra Lorenco celė 
Įeina fra Džovanis 


FRA DŽOVANIS 
Ei, šventas pranciškone! Sveikas, broli. 

Įeina fra Lorencas 
FRA LORENCAS 


Man rodosi, tai fra Džovanio balsas, — 
Iš Mantujos? Na, ką Romeo sako? 
Gal jis man ką parašė? 


FRA DŽOVANIS Aš norėjau 
Kelionėn pasiimti su savim 
Broliuką vieną, irgi pranciškoną, 
Ligonius aptarnaujantį mieste, 
Tačiau, užsukus man pas tą vienuolį, 
Atėjo miesto tvarkdariai, kurie, 
Manydami, kad mes su juo kartu 
Aplankėm maro paliestus namus, 
Duris užantspaudavo, mus sulaikė, 
Ir Mantujon nuvykt aš negalėjau. 


FRA LORENCAS 
Kas mano laišką nunešė Romeo? 


FRA DŽOVANIS 


Jo niekas imti nenorėjo — štai jis; 
Aš negalėjau rasti net žmogaus, 
Kurs ten jį nugabentų,— taip visi 
Bijojo užsikrėst! 

FRA LORENCAS Kokia nelaimė! 
Prisiekiu mūsų brolija šventa, 
Čia ne juokai; to mano laiško būta 
Svarbaus ir rimto. Delsti pavojinga. 
Brolau Džovani, eik surask man dalbą 
Ir celėn kuo greičiausiai atgabenk. 


FRA DŽOVANIS 
Tuojau einu ir ją atnešiu, broli. 
(Išeina) 

FRA LORENCAS 


Dabar man teks vienam į rūsį leistis. 
Trys valandos beliko; greit atbus 

Džuljeta ir tikriausiai užsirūstins, 
Kad nieko aš nepranešiau Romeo. 
Bet aš jam parašysiu antrąkart; 

O kolei jo iš Mantujos sulauksim, 
Aš celėje priglausiu ją slapčia. 
Karste gulėt gyvam — kokia kančia! 
(Išeina) 


III scena 


Kapinės. Kapulečių šeimos rūsys 
Įeina Paris ir jo pažas su gėlėmis ir deglu 


PARIS 


Duok deglą man, berniuk, ir pasišalink. 
Arba palauk, verčiau užpūski jį: 
Aš nenorėčiau, kad mane matytų. 
Eik atsigulk po kukmedžiais anais 
Ir atidžia ausim priglusk prie žemės; 
Ji čia puri ir išrausta kapų, 
Girdėti iš toli kiekvienas Žingsnis. 
Jei tu išgirsi ką ateinant,— švilpterk. 
Duok man gėles. Daryk, kaip įsakiau. 
PAŽAS (į šalį) 
Baisoka bus vienam kapinėse. 
Reikės sukaupti visą savo drąsą. 
(Pasišalina) 
PARIS 
Ilsėkis guoly akmenų šaltų! 
Aš savo ašaromis jį nuplausiu, 
Nuklosiu puokštėmis gėlių kvapniausių,— 
Ir kaip gėlė grabe gulėsi tu. 
Taip aš kasnakt raudosiu ligi ryto 
Prie tavo kapo, rožėm apkaišyto. 


Pažas švilpia 

Berniukas švilpia man: kažkas ateina. 
Koks velnias baldosi po šias vietas 

Ir drumsčia meilės apeigas šventas? — 
Kaip? Su deglu? Paslėpk mane, naktie! 
(Pasitraukia į šalį) 


Įeina Romeo ir Baldasaras su deglu, kapstu ir 
dalba 


ROMEO 


Duok kapstą man ir dalbą geležinę. 
Štai laiškas; nepamiršk rytoj anksti 
Nunešti jį sinjorui mano tėvui. 
Duok deglą. Pasitrauk dabar toliau 
Ir, jei gyvybė tau yra brangi, 
Trukdyti man nedrįsk ir nesiartink, 
Kad ir kažin ką būtum pastebėjęs. 
Aš ton mirties buveinėn nusileidžiu, 
Nes noriu veidą pamatyt žmonos, 
Tačiau, svarbiausia, rūpi man numauti 
Nuo jos negyvo piršto žiedą brangų, 
Kuris žūt būt yra man reikalingas. 
Keliauk. O jei, prisėlinęs atgal, 
Smalsauti tu pradėsi, ką veikiu, 
Žinok, tave aš gyvą sudraskysiu 

Į gabalus ir tavo sąnariais 

Nusėsiu šį besotį kapinyną. 

Tarytum alkanas įdūkęs tigras, 
Tarytum jūra, šniokščianti piktai, 
Baisus yra naktinis mano ryžtas. 


BALDASARAS 
Kad nekliudyčiau jums, tuojau išeisiu. 


ROMEO 
Ir būsi draugas. Še tau, pasiimk. 


Duoda jam pinigų 


Sudie, brolau, lik sveikas. Būk laimingas. 

BALDASARAS (į šalį) 
Aš pasislėpsiu čia kur nors greta: 
Man kelia baimę jo kalba keista. 
(Pasišalina) 

ROMEO 


Juoda mirtie, pabaisa plačiagerkle, 
Prarijusi geriausią žemės vaisių, 
Aš tavo purvinus nasrus pražiosiu 
Ir vieną kąsnį dar įsprausiu tau! 
(Išlaužia rūsio duris) 

PARIS 


Tai įžūlusis tremtinys Montekis! 
Nužudęs pusbrolį brangios Džuljetos 
Ir pačią ją nuvaręs į kapus, 

Jisai, matyt, čionai dabar atėjo 

Jos palaikų išniekint.— Stok, Monteki! 
(Išeina priekin) 

Nutrauk, siaubūne, šventvagišką darbą! 
Bent mirusius ramybėje palik! 

Ženk su manim, prakeiktas nevidone! 
Tu suimtas — ir mirsi. 


ROMEO Taip, tiesa. 
Aš būtent mirti čion ir atėjau. 
Tad pasisaugok, mielas jaunikaiti, 
Palik mane, su neviltim nežaisk, 
Kad ir tavęs, ko gero, neištiktų 
Likimas tų, kurie grabuos jau guli. 
Vėl nusidėti nepriversk manęs, 
Nesiutink mano kraujo, bėk iš čia! 
Labiau negu save, tave aš myliu — 
Ir sau pačiam aš pražūtį rengiu. 
Keliauk, sakau, ir džiaukis, kad gavai 
Ištrūkti iš bepročio taip lengvai. 

PARIS 


Jokių kalbų klausyti aš nenoriu 
Ir suimu kaip šventvagį tave. 

ROMEO 


Jei neatstoji, ginkis, vaike! 
(Kaunasi) 


PAŽAS Dieve! 
Jie kaunasi!.. Einu pašaukt sargybą. 


PARIS 


O, aš nudurtas! 
(Krinta) 

Būk toks gailestingas, 
Nunešk mane į rūsį pas Džuljetą! 


ROMEO 


Mielai. Pasižiūrėkim, kas čia toks: 
Merkucijaus gentainis, grafas Paris! 
O apie ką šnekėjo mano tarnas, 
Kada giliai suaudrinta širdim 
Keliu aš jojau? Man jisai minėjo, 
Kad lyg už Pario išteka Džuljeta. 
Ar panašiai jis sakė iš tiesų, 

Ar man tik visa tai prisisapnavo? 
O gal, Džuljetos vardą vėl išgirdęs, 
Aš pamišau ir kliedžiu apie ją? 


Duok ranką man. Tu su manim drauge 


Rūsčion nelaimių knygon įrašytas! 
Į kapą iškilmingą paguldysiu 

Aš tavo kūną jaunąjį. Į kapą? 

O, ne,— į šviesų rūmą, nes čionai 
Džuljeta miega, ir grožybė jos 
Spindėjimo pripildo šitą rūsį, 
Kurs tviska tartum salė prabangi. 
Negyvėli, ilsėkis čia ramybėj, 
Palaidotas negyvėlio ranka. 
(Guldo Parį karstan) 

Prieš mirtį žmogų apima dažnai 
Linksmybė: tai slaugytojos vadina 
Pašvaistėmis mirties. Nejaugi tu 
Tokia liūdna, pašvaiste priešmirtine? 

O, žmona! Mylimoji! Nors mirtis 
Išgėrė iš tavęs gyvybės medų, 
Bet tavo grožio ji nenugalėjo. 
Ne, tu neįveikta. Spalva grožybės 
Teberusena tavo veiduose 
Ir lūpų rausvume — ant jų mirtis 
Dar neiškėlė vėliavos blyškiosios. 
Ir tu čia kruvinas guli, Tebaldai? 
O, kuo tave pagerbsiu aš geriau, 
Kaip šia ranka nukaudamas žudiką, 
Kuris jaunatvę tavo sunaikino? 
Atleisk man, broli! Ak, kodėl, Džuljeta, 
Tu vis tokia žavi? Galbūt mirtis, 
Sulysusi, klaiki, siaubinga šmėkla, 
Nejučiomis tave įsimylėjo 
Ir laiko savo kaline tamsoj? 
Jei taip, aš nesiskirsiu su tavim 
Ir niekuomet iš šito juodo rūmo 
Nebeišeisiu, pasiliksiu čia 
Su kirmėlėm, naujom tarnaitėm tavo, 
Čia poilsiui atgulsiu amžinam 
Ir nuo anksti pavargusių pečių 
Likimo sunkų jungą nusimesiu. 
Pažvelkit, akys, paskutinį kartą! 
Ją paskutinįkart apglėbkit, rankos! 
O jūs, jūs, lūpos, vartai mano sielos, 
Sutvirtinkite bučiniu skaisčiu 
Lemtingąjį godžios mirties sprendimą! 
Greičiau, greičiau, niūrusis vairininke! 
Be gailesčio sutriuškink į uolas 
Bangų audringų nukamuotą valtį! 
Už meilę! 
(Geria) 

Doras vaistininke, ačiū, — 
Nuodai geri. Su bučiniu aš mirštu. 
(Miršta) 


Kitame kapinių gale pasirodo fra Lorencas su žibintu, 
dalba ir kapstu 

FRA LORENCAS 


Kad nesuklupčiau tik, Pranciškau šventas! 
Vis už kapų užkliūva senos kojos.— 
Kas čia toksai? 
BALDASARAS Pažįstamas ir draugas. 
FRA LORENCAS 
Padėk tau viešpatie! Sakyk, brolau, 
Kieno ten deglas bergždžią šviesą lieja 
Ant kaukolių aklų ir kirminų? 
Jis, rodos, antkapyje Kapulečių? 
BALDASARAS 
Taip, dvasiškas tėveli; ten dabar 
Nuėjo mano ponas, jūsų draugas. 
FRA LORENCAS 
Kas toks? 


BALDASARAS Romeo. 
FRA LORENCAS Ar seniai jis ten? 
BALDASARAS 


Jau pusvalandis bus. 


FRA LORENCAS Eime į rūsį. 
BALDASARAS 


Aš nedrįstu. Juk ponas nė nemano, 
Kad aš čionai. Grasindamas mirtim, 
Jis man griežtai įsakė pasišalint 
Ir nežiūrėti, ką jisai darys. 
FRA LORENCAS 
Gerai, aš eisiu vienas.— Man baisu. 
Širdis nujaučia negandą kažkokį. 
BALDASARAS 


Kai snaudžiau aš, prigulęs po medžiu, 
Pasivaideno man, kad šeimininkas 
Kažką nudūrė dvikovoj. 

FRA LORENCAS Romeo! 
(Prieina prie rūsio) 


O viešpatie! Kieno krauju aptiškus 
Šio marmurinio antkapio anga? 
Ką reiškia tie kraujuoti kalavijai, 
Prie poilsio buveinės numesti? 


(Įeina rūsin) 


Romeo!.. Koks išbalęs... Kas ten dar? 
Kaip? Paris? Visas kruvinas taipogi? — 
O, ašarų ir siaubo valanda! — 

Džuljeta krustelėjo. 


Džuljeta atbunda 
DŽULJETA 


Mielaširdingas tėve, kur Romeo? 
Žinau gerai, kur būti privalau. 
Ten ir esu dabar. Kur mano vyras? 


Brazdesys už scenos 


FRA LORENCAS 


Girdėti brazdesys. Eime, sinjora, 
Iš šito lizdo maro ir mirties, 

Iš miego apgaulingo viešpatijos. 
Kita galia, didesnė negu mano, 
Sugriovė mūsų užmačias. Eime, 
Eime iš čia. Prie tavo kojų guli 
Romeo nebegyvas, o su juo — 
Ir Paris. Einam, aš tave nuvesiu 
Pas seseles šventas į vienuolyną. 
Skubėkime; neklausinėk manęs. 
Sargyba artinas. Greičiau, Džuljeta! 
Aš delsti čia daugiau nebegaliu. 

DŽULJIETA 
Tu vienas sau keliauk. Aš neisiu. 
Fra Lorencas išeina 


Kas tai?.. 
Ką reiškia mano mylimojo rankoj 
Tas buteliukas? O, matau: nuodai, 
Jūs — kaltininkai jo mirties ankstyvos! 
Gobšuoli, tu išgėrei viską pats, 
Iš gailesio nepalikai Džuljetai 
Nė vieno lašeliuko išganingo! 
Bet gal yra bent truputis nuodų 
Ant tavo lūpų? Pabučiuosiu jas 
Ir, lyg balzamą gerdama, numirsiu. 
(Bučiuoja) 
O, kokios karštos! 


PIRMAS SARGYBINIS (už scenos) 
Na, vesk, berniuk. Kur jie yra? 
DŽULJETA 
Girdžiu balsus!.. Greičiau! Padėk man, durkle! 
(Griebia Romeo durklą) 
Štai tavo makštys! Smik čionai! 
(Įsmeigia durklą į save) 
Aš mirštu. 
(Krinta ant Romeo lavono ir miršta) 


leina sargybiniai drauge su Pario pažu 
PAŽAS 
Štai ta viela. Tenai, kur matot deglą. 


PIRMAS SARGYBINIS 


Čia kraujas. Apieškokite kapus. 
Kiekvieną, ką sutiksit, areštuokit. 


Keli sargybiniai išeina 


Romeoir Džuljeta 


Koks vaizdas šiurpulingas! Žemėj guli 
Nukautas grafas Paris ir Džuljeta, 
Paplūdusi kraujais ir dar šilta, 

Nors jau dvi dienos, kai šiame kape 
Yra jinai palaidota. Tuojau 

Praneškit kunigaikščiui apie tai. 
Prižadinkit Montekį, Kapuletį. 

O jūs aplinkui viską apieškokit. 


Keli sargybiniai išeina 
Mes regime vien pačią tik nelaimę, 


Bet tos nelaimės priežastis slapta 
Be tardymo nepaaiškės savaime. 


Įeina keli sargybiniai su Baldasaru 


ANTRAS SARGYBINIS 
Romeo tarną radome kapuos. 
PIRMAS SARGYBINIS 
Laikyt ligi ateinant kunigaikščiui. 
Kitas sargybinis atveda fra Lorencą 


TREČIAS SARGYBINIS 


Štai kažin koks vienuolis dreba, verkia. 
Užklupom jį su dalba ir kapstu 
Beeinantį iš kapinių ton pusėn. 


PIRMAS SARGYBINIS 
Įtartina. Vienuolio nepaleist. 
Įeina kunigaikštis su palyda 
KUNIGAIKŠTIS 


Kas per bėda šiandieną taip anksti 
Prikėlė mus iš miego rytmetinio? 


Įeina Kapuletis, sinjora Kapuleti ir kiti 

KAPULETIS 

Ką reiškia tie klyksmai? Kas atsitiko? 
SINJORA KAPULETI 

Gyventojai, išbėgę į gatves, 

„Romeo,— šaukia, — Paris ir Džuljeta“ 

Ir lekia rėkdami prie mūsų rūsio. 
KUNIGAIKŠTIS 

Kas čia per siaubas klausą mūsų baido? 
PIRMAS SARGYBINIS 

Valdove, štai nukautas grafas Paris, 

Romeo nebegyvas ir Džuljeta, 


Jau mirusi anksčiau, bet, kaip atrodo, 
Ką tik dar nužudyta ir šilta. 


KUNIGAIKŠTIS 


Gerai ištirkit reikalą ir raskit 
Skerdynių kaltininką. 
PIRMAS SARGYBINIS Štai vienuolis 
Ir tarnas nužudytojo Romeo. 
Jie įrankius turėjo su savim, 
Kuriais, matyt, į rūsį įsilaužta. 
KAPULETIS 
O žmona, žmona, tu pasižiūrėk 
Į mūsų dukterį! Kiek kraujo, dieve! 
Ne ten pataikė durklas. Makštys jo 


Pašonėje Montekio tuščios kabo, 

O pats jisai — krūtinėje dukters. 
SINJORA KAPULETI 

Ak, visa tai lyg varpas gedulingas 


Man senai greitą mirtį pranašauja. 


Įeina Montekis ir kiti 


Romeo ir Džuljeta 


KUNIGAIKŠTIS 


Nors tu anksti, Monteki, atsikėlei, 
Bet įpėdinis tavo ir sūnus 
Užgeso jau. 


MONTEKIS Šviesusis kunigaikšti, 
Šią naktį numirė žmona manoji: 
Romeo netikėtas ištrėmimas 
Galutinai pakirto jos jėgas. 

Kokia gi dar nelaimė man grūmoja? 


KUNIGAIKŠTIS 


Pažvelk — ir pamatysi! 


MONTEKIS 


O, kam veržiesi tu kapan, storžievi, 
Užbėgęs savo tėvui už akių? 


KUNIGAIKŠTIS 


Užčiaupkite tuo tarpu skundams lūpas. 
Pirmiausia reik išaiškinti, kur glūdi 
Šių paslaptingų įvykių prasmė; 

Po to, kai mes atnarpliosime ją, 

Aš būsiu jūsų liūdesio vadovas 

Ir nors į pačią mirtį vesiu jus. 

Tad suvaldykit aimanas kol kas 

Ir sielvartą kantrybe pažabokit. 
Atveskit tuos, kurie įtariami. 


FRA LORENCAS 


Kad ir jaučiuosi ničniekuo nedėtas, 
Įtartiniausias bene būsiu aš, 

Nes visos aplinkybės Žmogžudystės 
Byloja prieš mane. Aš stoviu čia 
Kaip kaltintojas ir kaltinamasis, 

Ir smerkdamas, ir gindamas save. 

KUNIGAIKŠTIS 


Tad pasakok mums visa, ką žinai. 


FRA LORENCAS 


Trumpai šnekėsiu — nuobodžiom kalbom 
Prailginti sau amžiaus nesistengsiu. 
Romeo, kurs čionai negyvas guli, 
Džuljetos vyras buvo, o jinai — 
Romeo mylinti žmona. Tą dieną, 
Kada aš juodu sutuokiau slapčia, 
Kaip sykis žuvo dvikovoj Tebaldas, 
Kurio mirtis nulėmė ištrėmimą 
Jaunavedžio: dėl jo, ne dėl brolėno 
Taip sielojos Džuljeta. Betgi jūs, 
Norėdami jos gėlą numalšinti, 

Už grafo Pario jai tekėti liepėt. 
Tuomet jinai atbėgo pas mane 

Ir susijaudinus maldauti ėmė, 

Kad aš kaip nors padėčiau išsigelbėt 
Nuo tų antrų vedybų, nes kitaip — 
Belieką jai čia pat nusižudyti. 

Aš, pasikliaudamas patyrimu, 

Jai migdomojo gėrimo daviau, 

Ir ją netrukus apėmė tikrai 
Giliausias miegas, panašus į mirtį. 
Tuo pat metu aš parašiau Romeo, 
Idant jisai tą naktį nelaimingą 
Atvyktų jos iš grabo pasiimt, 

Kai gėrimo galia bus pasibaigus. 
Bet mano pasiųstasis fra Džovanis 
Veronoje sugaišo netikėtai 

Ir vakar laišką parnešė atgal. 
Tada, prieš jai atbundant, vienas pats 
Aš nuėjau į jos šeiminį rūsį, 
Ketindamas paimt ją pas save 

Ir celėje paslėpti, kol galėsiu 

Įspėti apie visa tai Romeo. 
Vienok kada, prieš pat jai atsipeikint, 
Aš nusileidau požemin,— čionai 
Taurus Romeo ir garbingas Paris 
Gulėjo negyvi... Jinai pabunda. 
Aš raginu ją eiti su manim 

Ir romiai nusilenkti dievo valiai, 
Bet staigiai pasigirdęs brazdesys 
Mane priverčia bėgti paskubom; 
Jinai nepanorėjo niekur eiti 

Ir, begalinio siaubo apimta, 
Matyt, pati sau galą pasidarė. 
Štai visa, ką galiu aš pasakyt. 
Vestuvės jųjų žinomos ir auklei. 
Bet jei dėl šitų įvykių skaudžių 
Atrodau aš bent truputėlį kaltas, 
Tegu rūstaus įstatymo valia 
Sutrumpina neilgą mano amžių. 


KUNIGAIKŠTIS 


Šventu žmogum tave mes visad laikėm. 
O ką mums pasakys Romeo tarnas? 


BALDASARAS 


Aš atvežiau savajam ponui žinią 
Apie Džuljetos mirtį; tąsyk mes 

Iš Mantujos atjojome skubiai 
Tiesiog prie šito antkapio. Šį laišką 
Jis tėvui liepė rytą atiduot, 

O pats man pasišalinti įsakė 

Ir, eidamas rūsin, pagrasė net 
Mane užmušt, jei jo nepaklausysiu. 


KUNIGAIKŠTIS 
Duok laišką; pažiūrėsime.— Kur pažas, 
Atvedęs čia sargybinius? — Berniuk, 
Ką šitoj vietoj veikė tavo ponas? 

PAŽAS 


Jis puošė gėlėmis sinjoros kapą, 
O man palaukti liepė atokiau. 
Staiga kažkas atėjo su deglu 

Ir atidarė rūsį; šeimininkas 

Tuoj kardą išsitraukė — ir ant jo. 
Tada nubėgau, pašaukiau sargybą. 


KUNIGAIKŠTIS 


Tas laiškas paremia žodžius vienuolio, 
Patvirtina istoriją jų meilės 

Ir praneša taipogi, kad Romeo, 

Apie Džuljetos mirtį sužinojęs, 

Nuodų iš vargšo vaistininko gavo 

Ir ryžosi numirti šalia jos.— 

Kur tuodu nesutaikinami priešai? 
Monteki! Kapuleti! Pažiūrėkit, 

Kuo baigės jūsų prakeikti vaidai, 
Kaip meilės rykšte nubaudė jus dievas! 
Visi mes nukentėjome. Ir aš, 

Laiku nepažabojęs smarkininkų, 
Dviejų gentainių savo netekau.?? 


KAPULETIS 


Monteki, būkim broliai! Duok man ranką: 
Tai bus Džuljetos kraitis pomirtinis; 
Tik tiek galiu prašyti iš tavęs. 


MONTEKIS 


Tau duosiu daug daugiau, negu prašai: 
Aš pastatysiu statulą auksinę 

Ištikimos Džuljetos atminimui, 

Ir kol Veronos vardas gyvas bus, 
Stovės tasai paminklas įstabus. 

KAPULETIS 


O tu, Romeo, rymosi prie jos — 
Jauna auka nesantaikos senos! 


KUNIGAIKŠTIS 


Paniurus ryto saulė bailiai švyti, 
Ir nelinksma šiandieną mūs taika. 
Eime. Turėsim viską apsvarstyti, 
Kai kam atleisti ir nubaust kai ką. 
Deja, likimas liūdnas negirdėtai 
Jaunam Romeo teko ir Džuljetai. 


Visi išeina 


HAMLETAS 





VEIKĖJAI 


KLAUDIJUS — Danijos karalius 
HAMLETAS — mirusiojo karaliaus sūnus ir dabartinio karaliaus sūnėnas 
POLONIJUS — kancleris 
* HORACIJUS — Hamleto draugas 
„LAERTAS — Polonijaus sūnus 
VOLTIMANDAS 

KORNELIJUS 

ROZENKRANCAS ; dvariškiai 
GILDENSTERNAS 

OZRIKAS 

DIDIKAS 

DVASININKAS 

MARCELAS | karininkai 
BERNARDAS 

FRANCISKAS — kareivis 
REINALDAS — Polonijaus tarnas 
ARTISTAI 

DU DUOBKASIAI 

"FORTINBRASAS — Norvegijos princas 
KAPITONAS 

ANGLŲ PASIUNTINIAI 
'GERTRŪDA — Danijos karalienė, Hamleto motina 
"OFELIJA — Polonijaus duktė 


Didikai ir damos, karininkai, kareiviai, žygūnai ir tarnai, Hamleto tėvo šmėkla 


Veiksmas vyksta Danijoje 

Iscena 
Elsinoras!. Aikštė prieš pilį. Franciskas stovi sargyboje 
Įeina Bernardas 
BERNARDAS 
Kas čia? 
FRANCISKAS 


Ne, atsakyki man patsai; sustoki 
Ir tarki savo vardą. 


BERNARDAS Tegyvuoja 
Karalius! 


FRANCISKAS Bernardas? 
BERNARDAS Tas pats. 
FRANCISKAS 

Jūs pasirūpinot laiku ateiti. 
BERNARDAS 

Jau muša dvyliktą; eik gult, Franciskai. 
FRANCISKAS 


Už pamainą — dėkoju! Baisiai šalta, 
Ir man nebe jauku. 


BERNARDAS 
Neatsitiko nieko ypatingo? 
FRANCISKAS 
Nesukrebždėjo nė pelė. 

BERNARDAS Labanakt, 
O jei kitus sargybos dalyvius — 
Marcelą ir Horacijų sutiktum, 

Tai pasakyk, kad juodu paskubėtų. 


FRANCISKAS 


Man rodosi, aš juos lyg ir girdžiu. 
Sustokite! Ei, kas tenai tokie? 


Įeina Horacijus ir Marcelas 


HORACIJUS 
Šalies draugai. 
MARCELAS Ir sosto jos gynėjai. 
FRANCISKAS 
Labanaktis. 
MARCELAS Šaunus kary, lik sveikas. 
Kas pakeitė tave? 


FRANCISKAS Į mano vietą 
Bernardas stojo. Na, labos nakties! 
(Išeina) 

MARCELAS 
Bernardai, ei! 

BERNARDAS Horacijau, man regis, 
Ir tu čia? 

HORACIJUS Kaip matai. 


BERNARDAS Sveiki gyvi, 
Horacijau ir mielasai Marcelai. 


MARCELAS 


Na ką, ar vėl vaidenosi šią naktį? 


BERNARDAS 


Aš nieko nemačiau. 

MARCELAS 


Horacijus vadina visa tat 
Fantazija ir patikėt nenori 
Siaubinguoju regėjimu, kurį 
Dusyk jau matėm; aš jam ir pasiūliau 
Šią naktį pabudėti su mumis, 
Idant, jei šmėkla vėlei pasirodys, 
Galėtų savo akimis į ją 
Pažvelgti ir užkalbint. 

HORACIJUS Niekai, niekai! 
Nepasirodys. 


BERNARDAS Sėskim valandėlei 
Ir, pasikvietę į pagalbą visa, 
Ką mes regėjom dvi naktis pagret, 
Dar kartą pabandykime pralaužt 
Užsispyrimo tavojo tvirtovę. 
HORACIJUS 
Gerai, prisėskime ir paklausykim, 
Ką nori mums papasakot Bernardas. 
BERNARDAS 
Praėjusiąją naktį, 
Kai ten, vakaruose, ana žvaigždė 
Žioravo toj padangių srityje, 
Kur spindi ji nūnai, aš ir Marcelas, 
Vos išmušė tik pirmą... 


Įeina šmėkla 


MARCELAS 

Gana, sustok; žiūrėk, jis vėl ateina! 
BERNARDAS 

Visai toks pat kaip velionis karalius. 


MARCELAS 
Tu mokytas, užkalbink jį, Horacijau.? 

BERNARDAS 
Ką? Ar nepanašus? Pažvelk, Horacijau. 


HORACIJUS 
Labai. Drebu iš baimės ir stebiuosi. 
BERNARDAS 
Jis laukia klausiamas. 
MARCELAS Kalbėk, Horacijau! 
HORACIJUS 
Kas tu esi, kuris, nakties tamsybe 
Ir mirusiojo Danijos valdovo 
Pavidalu karingu prisidengęs, 
Čionai žingsniu didingu ateini? 
O, susimildamas, prabilk, meldžiu. 
MARCELAS 
Jis užsigavęs. 
BERNARDAS Ir palieka mus. 
HORACIJUS 


Palauk! Prabilk! Meldžiu, prabilki. 
Šmėkla išeina 
MARCELAS 
Išėjo, neatsakęs nieko. 


BERNARDAS 


Na, kas gi tau, Horacijau, yra? 
Tu virpi ir atrodai man išbalęs. 
Gal tai ne vien fantazija tuščia? 
Kaip tu galvoji? 


HORACIJUS 


Nepatikėčiau niekad, dievaži, 
Jei pačios mano akys man nebūtų 
Tiesos tvirčiausias bei rimčiausias laidas. 

MARCELAS 
Ar į karalių jis nepanašus? 
HORACIJUS 


Kaip tu pats į save. 

Jis buvo lygiai taip apsišarvavęs, 

Kada išdidųjį Norvegą puolė, 

Toks pat rūstus, menu, jo žvilgsnis buvo, 
Kai, apmaudu netverdamas, ant ledo 

Iš rogių lenkus išmetė jisai. 

Stebėtina. 


MARCELAS 


Jau trečią kartą pro sargybą mūsų 

Kaip tik šią gūdžią valandą nakties 

Jis pražingsniuoja karišku žingsniu. 
HORACIJUS 


Nebežinau, nė ką ir begalvot, 
Tačiau, bendrai paėmus, man atrodo, 
Jog visa tat veikiausiai pranašauja 
Kažkokį keistą sambrūzdį krašte. 


MARCELAS 


Prisėskim. Ar negalit pasakyt, 

Kam ši griežta sustiprinta sargyba 
Gyventojus kamuoja naktimis, 

Kam tiek patrankų liejama varinių 
Ir kam visi tie kariški pabūklai 

Iš užsienio gabenami pas mus? 
Kam tiek suvaro uostan darbininkų, 
Kurių vargingas triūsas jau seniai 
Net šventą dieną poilsio nežino. 

Ką reiškia tai, kad ši skuba siaubinga 
Priverčia naktį dienai talkinėt? 

Kas man paaiškintų? 


HORACIJUS Na, kad ir aš. 
Bent jau yra pasklidęs gandas toks, 
Jog paskutinį Danijos karalių, 

Kurio paveikslą mes ką tik regėjom, 
Kaip žinote, Norvegų Fortinbrasas, 
Apakintas puikybės pavydžios, 
Iššaukęs mūšin; Hamletas narsingas 
(Jį tokiu laiko šioj daly pasaulio) 
Nukovęs Fortinbrasą, ir tasai 

Pagal aiškiausią raštą sutarties, 
Garbingai ir teisėtai sudarytos, 
Prarasdamas gyvybę, tuo pačiu 
Visas jam patikėtąsias žemes 
Užleisti nugalėtojui turėjo. 

Tačiau, laimėtoju išėjus Fortinbrasui, 
Tuoj savo ruožtu velionis karalius 
Įpareigotas buvo atiduoti 

Tolygią dalį priešininkui savo, 

Nes panašiai ir pastarojo žemės 
Tuoj perėjo į Hamleto rankas, 

Kaip to griežčiausiai reikalavo straipsniai 
Pasirašyto sandėrio. Ir štai 

Jaunasis Fortinbrasas, užsidegęs 
Siautulingiausio keršto ugnimi, 

Iš įvairių Norvegijos kampų 
Surinko už išlaikymą ir maistą 
Drąsių padaužų pulką ir nusprendė 
(Taip spėjama ir mūsų karalystėj) 
Akiplėšiškai, smurtu ir ginklu, 
Atimt žemes, kurių neteko tėvas. 
Štai kur, man rodos, glūdi priežastis 
Visų pasiruošimų, štai ką reiškia 
Sargyba mūsų, štai dėl ko krašte 
Tokia baisi skuba ir sujudimas. 


BERNARDAS 


Ir aš manau, kad tai yra teisybė, 

Todėl ir ši klaiki ginkluota šmėkla 

Čion vaikštinėja, panaši į tą, 

Kuriam ir tenka šių karų kaltė. 
HORACIJUS 


Tuo drumsčiamos yra mūs proto akys! 

Aukštojoj Romoj, pergalių mieste, 
Prieš pat žuvimą Julijaus galingo“? 
Numirėliai, drobulėm apsisiautę, 
Pakilo iš grabų ir, sumišai 
Klegėdami, išbėgo į gatves. 

Tuomet krauju lietus lašnojo; žvaigždės 
Liepsnauodegės lėkė danguje; 
Pablyško saulė, o drėgnasis mėnuo, 
Kurio valdžioj Neptūno viešpatystė“, 
Iš skausmo pajuodavo mirtinai, 

Tarsi pasaulio pabaigai artėjant. 

Argi ne tokius negandų skelbėjus 

Ir įvykių nežinomų šauklius, 

Jų priekyje žygiuojančius grėsmingai, 
Drauge ir žemė, ir pati apvaizda 
Tautiečiams mūsų atsiuntė dabar? 


Šmėkla grįžta 


Tyliau! Štai vėl jisai!.. Kas bus, tas bus, 
Užkirsiu kelią jam. Sustok, vaiduokli, 
Ir jei balsu esi apdovanotas, — 

Prabilk. 

Jei padaryti aš galiu ką nors, 

Kas man suteiktų garbę, tau — paguodą,— 
Prabilk! 

Jei tu pažįsti būdą, kaip pašalint 
Tėvynei mūsų gresiantį pavojų, — 
Prabilk! 

Ir jeigu, tebebūdamas dar gyvas, 

Tu žemėn užkasei pagrobtą lobį, 

Kuris dažnai, kaip sako, po mirties 
Ramybę dvasių drumsčia, tai prabilk, 
Stok ir prabilk! 


Gieda gaidys 
Laikyki jį, Marcelai. 
MARCELAS 


Gal trenkti jam su alebarda? 

HORACIJUS Trenk, 
- Jei pabandys judėti. 


BERNARDAS Štai jis! 
HORACIJUS Štai jis! 


Šmėkla išnyksta 


MARCELAS 


Nebėr... 

Ne, negerai, kad mes orumą jo 

Kėsinamės grūmojimais paveikti: 

Juk nesužeidžiamas jisai — lyg oras, 

Ir smūgiai mūsų — vien pikti juokai. 
BERNARDAS 

Atsakęs būtų, bet gaidys pragydo. 


HORACIJUS 


Jis krūptelėjo taip, kaip prieš teisėją 
Kaltinamasis krūptelia, išgirdęs 

Jam baisų žodį. Sako, jog gaidys, 
Tasai ankstyvas rytmečio trimitas, 
Skardžiabalse, rėksminga savo gerkle 
Dienos dievaitį žadina iš miego, 

Ir sulig tuo šauksmu dvasia klajūnė 
Iš jūrų, Žemės, oro ir ugnies 

Į savo stichiją sugrįžti skuba: 

Kad iš tikrųjų būtent taip yra, 
Mums nuotykis įrodė šiandieninis. 


MARCELAS 


Vos tik pragydus gaidžiui, jis išnyko. 
Yra toks padavimas, jog kasmet, 

Kai švenčiam išganytojo gimimą, 
Skelbėjas ryto gieda lig aušros; 

Jokia dvasia tuomet nesuplevena, 
Naktis palaimos esti kupina, 

Nekenkia mums nei fėjos, nei planetos, 

Ir nebebaisūs raganų kerai: 

Toks įstabus ir šventas šitas laikas. 
HORACIJUS 

Aš tai girdėjau ir beveik tikiu. 

Bet žvelk, aušra su apsiaustu raudonu 

Kalnais rasotais žengia iš rytų. 

Na, baikime sargybą ir, man regis, 

Praneškim tai, ką matėme nakčia, 

Jaunajam Hamletui. Aš jums prisiekiu, 

Jog toji šmėkla, nebyli prieš mus, 

Su juo kalbės tikrai. Tad ar sutinkat 

Papasakoti apie viską jam, 

Kaip liepia mums ir pareiga, ir meilė? 


MARCELAS 


Mielai sutinkame, ir aš žinau, 
Kur jį šį rytą bus lengviausia rasti. 


Visi išeina 


II scena 


Iškilmių salė pilyje. Trimitų garsai 
Įeina Karalius, Karalienė, Hamletas,Polo- 
nijus, Laertas, Voltimandas, Kornelijus, 
didikai ir palyda 

KARALIUS 


Nors mielo brolio Hamleto mirtis 
Dar atminty gyva, nors mūsų širdžiai 
Liūdėt pritiktų ir valstybei visai 
Suraukti kaktą sielvartu bendru, 

Bet protas nugalėjo prigimimą, 

Ir, nepamiršdami pačių savęs, 

Mes jį pagerbiam gedulu saikingu. 
Šypsodamiesi viena akimi 

Ir graudžiai ašarodami kita, 

Liūdni vestuvėse, linkshi prie kapo, 
Sulyginę skausmų ir džiaugsmo svorį, 

Mes brangią seserį bei karalienę, 
Karingo krašto naują šeimininkę, 

Sau paėmėm per žmoną, iš pradžių 
Tam žingsniui gavę laisvą pritarimą 
Iš jūsų išminties. Už viską ačiū. 
Toliau, kaip žinot, jaunas Fortinbrasas, 
Ne per aukščiausiai vertindamas mus 
Ar gal vaizduodamasis, jog po to, 

Kai mieląjį palaidojome brolį, 

Pašlijo pamatai valstybės mūsų, 
Pagautas šių svajonių godulingų, 

Mus nuolat reikalavimais kamuoja 
Grąžint žemes, kurias iš jojo tėvo 
Kadais didžiai narsingas mūsų brolis 
Teisėtai perėmė. Tiek apie jį. 

Dabar apie susirinkimą šitą 

Ir mus pačius. Dalykas toks: šiuo laišku 
Mes prašom dėdę jauno Fortinbraso, 
Norvegą senąjį, kuris, paliegęs, 

Prie lovos prirakintas, vargiai ką 
Apie sūnėno užmačias girdėjo, 
Sutramdyti aną, nes juk naujokai, 
Kurie nūnai pulkuosna telkiami, 

Yra jo valdiniai. Todėl mes norim, 
Kad jūs, Kornelijau ir Voltimandai, 
Nuvežtumėt linkėjimų karaliui, 
Vienok derybose su juo teduodam 
Jums laisvės tiek, kiek šičia pažymėta. 
Tad likite sveiki ir skubumu 

Įrodykite savo paklusnumą. 


KORNELIJUS IR VOLTIMANDAS 
Visur ir visada paklusnūs jums. 
KARALIUS 
Mes tuo neabejojame. Laimingai. 
Kornelijus ir Voltimandas išeina 


O ką gi tu, Laertai, pasakysi? 

Ko tu prašyt norėjai mus, Laertai? 
Žinok, protingų tavo žodžių garsas 
Čia, prieš mane, tuščiai nenuskambės. 
Ar gali būt pasauly toks dalykas, 
Kurio aš tau mielai nepadaryčiau? 
Nėra galva ištikima taip širdžiai, 
Nėra ranka taip burnai paslaugi, 
Kaip sostas Danijos — tavajam tėvui. 
Ko pageidauji tu? 


LAERTAS Kilnus valdove, 
Prašau man leisti grįžti Prancūzijon; 
Nors atvykau laisva valia čionai 
Aš jūsų karūnavimo pagerbti, 
Vienok prisipažįstu, jog dabar, 
Atlikęs savo pareigą, jaučiu, 

Kad visos mano mintys ir geismai 
Vėl smelkiasi atgal į Prancūziją 
Ir laukia jūsų žodžio maloningo. 

KARALIUS 
Ar tėvas davė sutikimą tau? 

Ką pasakys Polonijus? 


POLONIJUS Valdove, 
Jis tol mane maldavo prisispyręs, 
Kolei palaužė tėvo atkaklumą 
Ir kol ant jojo prašymų ilgų 
Aš sutikimo antspaudą uždėjau. 


KARALIUS 


Tad pasirink sau valandą patogią; 

Aš laiką atiduodu tavo valion,— 
Mokėk tiktai naudotis juo, Laertai. 
Na, Hamletai, brangus sūnėnai mano... 


HAMLETAS (pusbalsiu) 

Sūnėnas — taip, bet tik jau ne brangus. 
KARALIUS 

Ar vis dar gaubia debesys tave? 

HAMLETAS 
O, anaiptol, man saulės net per daug. 
KARALIENĖ 


Numesk, brangusis Hamletai, į šalį 
Varsas nakties ir draugišku žvilgsniu 
Į Danijos valdovą pažiūrėki. 

Akis nudelbęs žemėn, tarp dūlėsių 
Garbingo savo tėvo neieškok. 

Tu juk žinai — tokia lemtis visų: 
Kas šiandien žydi, ryt turės nuvysti 
Ir pereiti atgal į amžinystę. 


HAMLETAS | 

Taip, motina, tokia lemtis visų. 
KARALIENĖ 

Tad kas gi tau atrodo čia taip keista? 


HAMLETAS 
Atrodo? Ne, yra. To, kas atrodo, 
Nereikia man. Nei šis niaurus apsiaustas, 
Nei šitas iškilmingai juodas rūbas, 
Nei atdūsiai suaudrintos krūtinės, 
Nei vandeningoji akių srovė, 
Nei liūdesiu apniukęs veidas, — niekas, 
Jokie gyvi ženklai susikrimtimo — 
To, ką jaučiu, išreikšti neįstengtų. 
Tai būtent tik atrodo, ir kiekvienas 
Galėtų suvaidinti panašiai. 
Tikrasis gedulas many, o čia — 
Vien apdaras, apgaulė vien tuščia. 


KARALIUS 


Iš tikro, Hamletai, labai gražu 

Ir net pagirtina, kad savo tėvui 
Tu atiduodi duoklę liūdesingą. 
Tačiau žinoki, jog ir tavo tėvas 
Taip pat yra netekęs tėvo, šitas — 
Vėl savojo netekęs, ir vaikams 

Tam tikrą laiką mirusįjį dera 

Su ašara minėti pagarbia. 

Bet širdgėloje skendėt užsispyrus — 
Bedieviška atžagarystė būtų; 

Taip sielvartauti vyrui nepritinka; 

Tai ženklas dvasios, niekinančios dangų, 
Suglebusios širdies, maištingo būdo, 
Paikų ir nedrausmingų smegenų. 

Kam apmaudingai sielotis dėl to, 

Ko neišvengs jokia gyva būtybė 

Ir kas visiems taip įprasta yra? 

Tai nuodėmė prieš dievą, prieš velionį, 
Nusikaltimas prigimčiai ir protui, 
Kurio kasdienė pamoka žmonėms — 
Mirtis tėvų, kurio kasdienis šūkis 

Nuo pirmojo velionio ligi šiol: 

„Taip turi būt.“ Mes prašom, nusipurtyk 
Betikslį gedulą ir kaip į tėvą 

Žiūrėk į mus; tegu pasaulis žino, 

Jog tu — pats artimiausias mūsų sostui 
Ir ne mažesnį meilės dosningumą, 
Negu švelniausias tėvas reiškia sūnui, 
Tu rasi manyje. O dėl grįžimo 

Atgal į Vitenbergą? tęsti mokslų, 

Tai šitoks tavo noras mūsų valiai 

Nėra priimtinas; todėl sutik 

Meilingoj mūsų žvilgsnių globoje 
Palikti ir toliau čionai, prie dvaro, 
Kaip gerbiamas gentainis ir sūnus. 


KARALIENĖ 


Bent motinai, o Hamletai, neleisk 
Maldauti veltui: nepaliki mūsų, 
Atsisakyk kelionės Vitenbergan. 


HAMLETAS 

Nužemintai klausau jūs, karaliene. 
KARALIUS 

Štai kur malonūs žodžiai; jauskis čia 

Kaip kad mes patys.— Einam, karaliene; 
Širdingas, mielas princo paklusnumas — 
Šypsnys ir mano sielai, o todėl 
Kiekvieną kartą jojo garbei šiandie, 

Kai Danas taurę sklidiną pakels, 

Į debesis patranka trenks didžioji 

Ir virš karališkos puotos padangė 
Atlieps griaustiniui žemiškam. Eime. 


Trimito garsai. Išeina visi, išskyrus Hamletą 
HAMLETAS 


O, kad tasai grubus, niekingas kūnas 
Sudiltų ir ištirptų kaip rasa! 

Ak, jeigu tik praamžis mums nebūtų 
Uždraudęs įsakmiai savižudybės! 

O dieve! Dieve! Koks nereikalingas, 
Beprasmiškas, blankus ir nuobodus 
Man visas šis gyvenimas atrodo! 

Kas per šlykštynė! Tai užžėlęs sodas, 
Kur usnys vien ir piktžolės nuodingos 
Laisvai keroja. Ligi to prieiti! 

Du mėnesiai tiktai, kai mirė jis, — 

Ką aš sakau, nėra nė tiek — mažiau... 
Ir koks šaunus karalius! Juos sugretint — 
Tai lyg Hiperionas“ prieš satyrą'... 

Jis mano motiną mylėjo taip, 

Jog veido jos užgaut nebūtų leidęs 
Padangių vėjui. O, dangau ir žeme! 
Kaip aš galiu užmiršti? Ji nė mirksniui 
Nuo jo neatsitraukdavo, lyg alkis 
Malšinamas didėtų vis labiau. 

Ir štai po mėnesio... Bet ne, nereikia 
Daugiau galvoti apie tai! Menkybe, 
Tu vadiniesi moteris!.. Po vieno 
Trumpučio mėnesio, nesudėvėjus 

Nė kurpių tų, su kuriomis jinai, 
Paplūdus ašaromis lyg Niobė?, 

Lydėjo grabą vyro nelaimingo, 

Ji, ji... O dieve, net žvėris laukinis, 

Ir tas už ją ilgiau liūdėjęs būtų!.. 

Ji išteka už dėdės, kurs į tėvą 

Tiek panašus, kiek aš į Herkulį!.. 

Ir tai po vieno mėnesio! Nespėjo 

Dar veidmainingų ašarų druska 

Ant jos vokų paraudusių išnykti, — 

Ji išteka. Kokia skuba gėdinga 

Taip greitai pult kraujomaišos glėbin!“ 

Ne, nieko gero būt iš to negali. 

Bet plyšk, širdie, o aš tylėt turiu. 

Įeina Horacijus, Marcelas ir Bernardas 

HORACIJUS 

Mes sveikinam jus, prince! 
HAMLETAS 

Džiugu matyti jus. 

Horacijus, jei aš tik nesapnuoju? 
HORACIJUS 

Taip, prince, jūsų tarnas nuolankus. 
HAMLETAS 

Leisk, mielas drauge, atsakyt tuo pat. 


Kodėl gi tu dabar ne Vitenberge? 
Marcelas?.. 


MARCELAS Gerasis prince... 


HAMLETAS 


Džiugu matyti. 
(Bernardui) 

Labas.— Bet, rimtai, 
Kas atnešė jus čion iš Vitenbergo? 


HORACIJUS 
Dykavimas, gerasis mano prince. 
HAMLETAS 


Ne, to nepasakys nė jūsų priešas; 


Hamletas 


Ir nesistenkite, kad mano ausys 
Tikėtų tuo, ką primetate sau: 

Aš juk žinau, kad nesate dykūnas. 
Bet ką gi Elsinore veikiat jūs? 
Kol būsit čia, išmokysim jus gerti. 


HORACIJUS 
Aš atvykau į šermenis karaliaus. 
HAMLETAS 


Tik be juokų, prašau tave, bičiuli! 
Veikiau — į karalienės jungtuves. 


HORACIJUS 
Taip, mano prince, jos įvyko greit. 
HAMLETAS 


Taupumas, mielas drauge, vis taupumas! 
Po laidotuvių dar šilti kepsniai 

Pateko tiesiai ant vestuvių stalo. 
Geriau, Horacijau, aš būčiau rojuj 
Aršiausią savo priešą susitikęs, 


Nei šios dienos sulaukęs! — Mano tėvas!.. 


Aš, rodos, jį matau... 


HORACIJUS Kur, mano prince? 
HAMLETAS 

Drauguži, savo sielos akyse. 
HORACIJUS 


Atsimenu: puikaus karaliaus būta. 


HAMLETAS 


Tai buvo tikras vyras — panašaus 
Man niekados jau nebeteks regėti. 


HORACIJUS 

Šią naktį, prince, aš jį lyg mačiau... 
HAMLETAS 

Matei?.. Ką tokį? 

HORACIJUS Karalių, jūsų tėvą. 
HAMLETAS 

Karalių, mano tėvą? 
HORACIJUS 


Sumažinkite savo apstulbimą 

Ir atidžiai klausykit, ką aš jums, 
Parodymais šių vyrų pasirėmęs, 
Galiu pranešti apie tą stebuklą. 


HAMLETAS 


Dėl dievo, pasakokit — aš klausau. 


HORACIJUS 


Stovėdami sargyboj, šitie vyrai, 
Bernardas ir Marcelas, du sykiu 
Vidurnakčio nykiojoj tylumoj 
Štai ką regėjo: kažin koks karys, 
Iš stoto panašus į jūsų tėvą, 

Nuo kojų lig galvos apsišarvavęs, 
Jiems pasirodė ir ramiai, iš lėto, 
Oriu žingsniu pro šalį pražingsniavo. 
Triskart prieš jų nustėrusias akis 
Jisai praėjo, siekdamas beveik 
Juos savo krivūlė; o jie, į ledą 
Pavirtę iš to išgąsčio, stypsojo 

Be žado ir nedrįso prasižiot. 

Štai apie kokią paslaptį siaubingą 
Jie man papasakojo. Trečią naktį 
Budėjau aš drauge, ir iš tiesų 

Tą pačią valandą, kurią minėjo, 
Ir lygiai tuo pavidalu, kaip sakė, 
Patvirtindamas jų žodžius, atėjo 
Vaiduoklis. Aš pažįstu jūsų tėvą: 
Šios rankos tarp savęs mažiau panašios... 


HAMLETAS 
Kur atsitiko visa tai? 

MARCELAS Aikštelėj, 
Kur mes sargyboje stovėjom, prince. 
HAMLETAS 
Jūs bandėt jį užkalbint? 
HORACIJUS Taip, bet veltui, 
Nors vieną sykį pasirodė man, 
Kad jis tarytum kilstelėjo galvą 
Ir taisėsi kalbėt. Bet čia kaip tik 
Pragydo skardžiai rytmečio gaidys, 
Ir sulig tuo garsu jisai išblanko 
Ir dingo iš akių. 


HAMLETAS Tai baisiai keista. 


HORACIJUS 


Kaip gyvas aš, tatai gryna tiesa, 
Ir savo pareiga todėl mes laikėm 
Pranešti viską jums, kilnusis prince. 


HAMLETAS 


Iš tikro, meldžiamieji, aš — apstulbęs. 
Jūs šiąnakt irgi einate sargybą? 


MARCELAS IR BERNARDAS 
Taip, prince. 

HAMLETAS Sakote, apsišarvavęs? 

MARCELAS IR BERNARDAS 


Taip, mano prince. 
HAMLETAS Nuo galvos lig kojų? 
MARCELAS IR BERNARDAS 

Taip, prince, nuo kulnų ligi momens. 
HAMLETAS 

Tad veido pastebėt jums nepavyko? 
HORACIJUS 


Pavyko, prince; antveidis jo šalmo 
Pakeltas buvo. 

HAMLETAS Jis airoue piktas? 
HORACIJUS 

Veikiau gal nusiminęs, nei įtūžęs. 
HAMLETAS 

Išbalęs ar paraudęs? 
HORACIJUS Labai išbalęs. 
HAMLETAS 


Ir į jus žiūrėjo? 
HORACIJUS Taip, atidžiai. 


HAMLETAS 


Gailiuosi ten nebuvęs. 


HORACIJUS 

Jūs būtumėte pritrenktas visai. 
HAMLETAS 

Be abejonės. Ir ilgai tas truko? 
HORACIJUS 

Galėjęs būtum suskaičiuot lig šimto. 
MARCELAS IR BERNARDAS 

Ilgiau, ilgiau. 
HORACIJUS Man esant, ne ilgiau. 
HAMLETAS 

Barzda pražilus? 


HORACIJUS 
Tokia pati, kaip ją mačiau kadaise: 
Juoda su priemaiša sidabro. 


HAMLETAS Šiąnakt 
Budėsiu su jumis; galbūt vaiduoklis 
Ir vėlei pasirodys. 

HORACIJUS Būkit tikras. 
HAMLETAS 
Ir jeigu tik jisai bus prisiėmęs 
Didingąjį paveikslą mano tėvo, 
Aš jį užkalbinsiu, nors atsivertų 
Pats pragaras ir lieptų man tylėt. 
Aš jus prašau visus: kaip ligi šiolei 
Jūs laikėt šį dalyką paslapty, 
Taip ir toliau neskelbkite jo niekam 
Ir visa, kas šią naktį atsitiktų, 
Įprasminę paslėpkit nuo liežuvio. 
Už jūsų meilę bus atsidėkota. 
Sudie. Aš apie dvyliktą ateisiu 
Pas jus aikštelėn. 


VISI Klausom jūsų valios. 
HAMLETAS 
Priimkit mano padėką. Sudie. 

Išeina visi, išskyrus Hamletą 
Apsiginklavusi karaliaus šmėkla! 
Įtartina; gal čia piktadarybė? 

O, kad naktis ateitų bent greičiau! 
Kentėk, širdie! Vis vien iškils klasta, 
Nors ji net žemėn būtų užkasta. 
(Išeina) 


III scena 


Kambarys Polonijaus namuose 
Įeina Laertas ir Ofelija 


LAERTAS 


Visi daiktai jau sukrauti laivan. 
Sudie, sesuo; kai vėjai bus palankūs 
Ir pasitaikys proga, tai nesnausk, 
Apie save praneški. 

OFELIJA Būki tikras. 
LAERTAS 


O Hamletas ir meilės jo vilionės — 

Tai vien juokai, vien žaismas jauno kraujo, 
Pavasario ankstyvojo žibuoklė, 

Trapi, leina, švelni ir trumpaamžė, 

Saldus vienos akimirkos dvelkimas — 

Ir tiek. 


OFELIJA Argi vien tiek? 


LAERTAS Taip, ne daugiau. 
Mat prigimtis, tolydžio augdama, 
Brandina ne tiktai stiprybę kūno, — 
Jo rūmui augant, auga mumyse 
Ir dvasios reikalavimai, ir proto. 
Galbūt tave jisai šiandieną myli, 
Galbūt jokia klasta ar nedorybė 
Troškimo jo skaistaus kol kas nedrumsčia, 
Tačiau bijok: didžiūnai niekuomet 
Nebūna šeimininkai savo norų. 

Jisai yra kilmės savosios vergas; 
Jam nevalia kaip paprastiem žmonėm 
Laisvai pačiam sau kąsnį atsipjauti, 
Nes nuo pasirinkimo jo priklauso 
Visos valstybės laimė bei gerovė; 
Tad štai dėl ko jo norai pajungti 
Vieningam nusistatymui to kūno, 
Kurio jisai galva. Ir jeigu tau 

Jis pasakoja apie savo meilę, 

Tai būk protinga ir tikėk juo tiek, 
Kiek vardas ir aukšta jo padėtis 
Jam ištesėti leidžia duotą žodį, 
Kuriam teisėjas — Danijos valia. 
Tik pagalvok, kaip gali nukentėti 
Garbė tavoji, jeigu jo giesmelių 
Lengvatike ausim tu paklausysi, 
Prarasi širdį ar skaistybės lobį 
Atversi jo siekimams nelabiems. 

Bijok, Ofelija, bijok, sesuo, 

Kukliai laikykis užvėjoje meilės, 
Toliau nuo aistros vilyčių grėsmingų. 
Droviausia mergina — per daug dosni, 
Jei net mėnuliui rodo savo grožį. 
Dorybės neaplenkia šmeižto smūgiai; 
Labai dažnai juk kirminas užpuola 
Pavasario pirmuosius daigelius, 

Kol pumpurai dar jų neatsiskleidę, 

Ir spindintį rasa jaunystės rytą 
Baisiausi būna vėjai pragaištingi. 

Buk atsargi: baikštumas — tavo ginklas. 
Nors jokio priešo ir nėra arti, 
Jaunystė kasa duobę sau pati. 


OFELIJA 


Aš tavo patarimą išmintingą 
Paimsiu į sargybinius širdies. 
Tačiau nebūki, mielas mano broli, 
Kaip tas pamokslininkas nevalyvas, 
"Kuris kitiems erškėčiais klotą kelią 
Į dangų rodo, o tuo tarpu pats, 
Begėdiškas ir įžūlus plevėsa, 
Žingsniuoja pramogų takais gėlėtais, 
Užmiršęs tai, ką skelbė. 


LAERTAS Nebijok. 
Bet man jau laikas eiti. Štai ir tėvas. 


Įeina Polonijus 


Palaimintas dusyk — dusyk laimingas: 
Vėl šypsosi man proga atsisveikint. 


POLONIJUS 


Tu vis dar čia gaišti, Laertai? Gėda! 
Skubėk, skubėk laivan! Tavęs ten laukia, 
Ir burei ant pečių jau tupi vėjas. 

Štai: būk palaimintas ir atminty 

Šias taisykles trumpas užsirašyki. 

Minčių nepatikėk liežuvio valiai, 

O paikai minčiai — poelgių savų. 

Būk sukalbamas, bet nenuolaidžiauk. 
Draugus rink atsargiai ir, juos išbandęs, 
Grandinėm prirakinki prie širdies, 

O su visais tik vakar išperėtais, 
Apsiplunksnuot nespėjusiais bičiuliais 
Nezulink delno. Saugokis vaidų, 

Bet įsivėlęs taip mokėk laikytis, 

Kad tavo priešas saugotųs tavęs. 
Atkreipki savo ausį į kiekvieną, 

Bet žodį tark nedaugeliui tiktai. 
Išklausinėki nuomonės visų, 

Bet savo nusistatymo nerodyk. 
Drabužiui aukso negailėk, bet renkis 
Be išmonių — gašiai, bet ne margai: 
Dažnai mat rūbai skelbia apie žmogų, 
Ir Prancūzijoje didikų skonis 
Išgrakštintas be galo toj srity. 
Neskolink ir neimk skolon, nes lengva 
Sykiu netekt ir pinigų, ir draugo, 

Be to, taupumas dyla į skolas. 

Tačiau svarbiausia — nemeluoki sau: 
Tada, kaip rytas paskui naktį seka, 
Tu ištikimas būsi ir kitam. 

Keliauki sveikas, ir mana palaima 
Tavy tesubrandina visa tat. 


LAERTAS 

Su pagarba tariu sudie jums, pone. 
POLONIJUS 

Eik, laikas šaukia; laukia jau tarnai. 
LAERTAS 

Sudie, Ofelija, ir neužmiršk 

Manųjų žodžių. 
OFELIJA 


Aš savo atminty juos uždariau 
Ir raktą tau atidaviau. 

LAERTAS Sudie. 
(Išeina) 
POLONIJUS 
Ką jis, Ofelija, čionai tau sakė? 
OFELIJA 


Šį tą dėl princo Hamleto, jums leidžiant. 


POLONIJUS 


Gerai, kad priminei. 

Girdėjau aš, kad pastaru metu 

Jisai ne vieną valandą slaptingą 

Tau paskiria ir tu klausaisi jo 

Labai dosnia ir prielankia ausim. 

Jei taip yra (o tokį įspėjimą 

Esu aš gavęs),— tai turi žinoti, 

Jog tu bemaž visai nesupranti, 

Ką liepia mano dukteriai garbė. 

Kas ten tarp judviejų? Sakyk teisybę. 


OFELIJA 


Paskutiniu laiku labai dažnai 
Jis tikino mane dėl savo meilės. 


POLONIJUS 

Dėl meilės? Tu kalbi kaip geltonsnapė, 

Neturinti mažiausio patyrimo 

Šiuos pavojinguos reikaluos. Gal tu 

Jo „tikinimais“ kartais patikėjai? 
OFELIJA 

Aš nežinau, nė ką ir begalvot. 
POLONIJUS 

Na tai klausyki: tu dar mažas vaikas, 

Jei tikinimus jojo netikrus 

Esi už gryną pinigą priėmus. 

Labiau pasitikėk pati savim, — 

Arba mane įtikink (jei šiam žodžiui 

Galutinai dar nenujodžiau sprando), 
Kad aš netikęs niekam. 


OFELIJA Bet jisai 
Man visad reikšdavo savus jausmus 
Kuo padoriausiais būdais. 


POLONIJUS Eik jau, eik! 
Ir ką tu vadini padorumu! 
OFELIJA 


Be to, sutvirtint savo žodžiams, pone, 
Prisiekdavo kone visais šventaisiais. 


POLONIJUS 


Raizgai tilvikams gaudyt! Aš žinau: 
Kai kraujas kunkuliuoja, tai širdis 
Nešykšti niekad priesaikų liežuviui. 
Bet blykčiojimų tų, dukrele mano, 
Ne šildančių, o spanginančių tik 

Ir gęstančių su pažadais kartu, 
Nepalaikyk ugnim. Ateityje 

Labiau tausok draugystę savo skaisčią, 
Branginki žodį ir, bet kam pamojus, 
Į pokalbį tuojau nejsileisk. 

„O apie princą Hamletą žinoki: 

Jis jaunas dar labai ir už tave 

Kur kas laisviau supančiotas yra. 
Tad netikėki jojo pažadais: 

Tai sąvadautojai, skraiste dorybės 
Pridengę savo kėslus nuodėmingus 

Ir lyg šventeivos priesaikas kuždą, 
Idant lengviau apmulkinti galėtų. 
Atmink, Ofelija, nuo šios dienos 

Aš tau draudžiu švaistyti brangų laiką 
Šnekom su princu Hamletu. Žiūrėk, 
Buk išmintinga. O dabar keliauk sau. 


OFELIJA 
Lenkiuosi jūsų valiai, mano pone. 
(Išeina) 

IV scena 
Aikštelė 
Įeina Hamletas, Horacijus ir Marcelas 
HAMLETAS 
Žvarbus, vėjuotas oras! Bjauriai šalta. 
HORACIJUS 
Taip, šaltis kaulus pergelia visus. 
HAMLETAS 
Kiek laiko? 
HORACIJUS Greitai dvyliktą išmuš. 
MARCELAS 
Jau išmušė. 


HORACIJUS Tikrai? Aš negirdėjau; 
Jei taip, — nebetoli jau valanda, 
Kurią dažniausiai šmėkla pasirodo. 

Trimitų garsai ir patrankų šuviai už scenos 
Ką tai galėtų reikšti, prince? 

HAMLETAS 
Karalius šiandien geria kiaurą naktį, 
Apsvaigęs ūžia pokyly triukšmingam 
Ir sostą pasiglemžęs triumfuoja; 

Ir kai tik taurę reinvynio jisai 
Ištuština,— litaurai ir trimitai 
Jo žygdarbį pagarsina tuojau. 


HORACIJUS 
Toks paprotys čionai? 
HAMLETAS Deja, kaip matot. 


Bet, nors aš pats esu iš šito krašto 

Ir su buitim čionykšte apsipratęs, 
Vienok manau, jog papročiais tokiais 
Kur kas doriau bodėtis, negu džiaugtis. 

Šios kvailos ir pablūdėliškos puotos 
Mus žemina rytuos ir vakaruos; 

Dėl to svetur vadina mus girtuokliais 
Ir pravardžiuoja kiauliškais vardais. 
Be abejo, mums visa tat gerokai 
Pažeidžia patį pamatą šlovės, 

Kurią didžiais darbais mes nusipelnėm. 
Taip atsitinka žmogui neretai: 

Jei jis apsigema su kokia kliauda 
(Nors tai ne jo kaltė, kadangi mes 
Sau pasirinkti prigimties negalim), 
Ar jeigu kraujas jo toks gaivalingas, 
Jog laužo proto užtvaras tvirčiausias, 
Arba jei kokį įprotį jis turi, 
Aptemdantį tauriausių bruožų šviesą, — 
Tai šitoksai žmogus, kurį, sakau, 
Gamtos ranka arba žvaigždė likimo 
Paženklinus yra dėme bent viena, — 
Nors jo dorybės būtų begalinės 

Ir tyros kaip dangus, — dėl šitos ydos 
Yra sudergtas akyse visų. 

Nuodų lašelis mat gardžiausią tešlą 
Subjaurinęs paverčia į niekus. 


Įeina šmėkla 
HORACIJUS 
Žiūrėkit, prince, štai ateina jis. 
HAMLETAS 


O viešpaties šventieji angelai, 
Apsaugokite mus! Kas tu bebūtum — 
Išganymo ar pragaišties dvasia, 
Dangaus kvaptis ar pragaro dvelkimas, 
Ar gailesčio tu kupinas, ar keršto, — 
Bet tavo povyza tokia mįslinga, 

Jog aš maldauju: Hamletai, karaliau, 
Didysis Dane, tėve, prakalbėki, 
Neleiski man sunykti nežinioj! 

Sakyk, dėl ko garbingi tavo kaulai 

Drobulę baltą perplėšė, dėl ko 

Rūsys, kur tu ramybėje ilsėjais, 
Pražiojo savo žioklę marmurinę 

Ir vėlei išmetė tave čionai? 

Ką reiškia tat, jog tu, bedvasis kūnas, 
Geležimi apkaustytas perdėm, 

Į mėnesienos prieblandą neaiškią 

Vėl įžengi, nugąsdindamas naktį, 

Ir mums, gamtos pastumdėliams paikiems, 
Taip šiurpulingai sukreti vaizduotę 
Mintim, kurios nė protas neaprėpia? 
Sakyk: ko atėjai? Kas mums daryt? 


HORACIJUS 


Jis moja jums, kad eitumėt su juo, 
Ir tartum nori vienas, paslapčia, 
Kažką pranešti jums. 


MARCELAS Antai, pažvelkit: 
Kaip mandagiai jis kviečia jus į šalį. 
Bet neikite su juo. 


HORACIJUS Ne, niekuo gyvu. 
HAMLETAS 

Jis neatsako; aš paseksiu jį. 
HORACIJUS 

Nereikia, prince! 
HAMLETAS Ko gi čia bijot? 


Gyvybė man pigesnė už segtuką, 

O mano sielai jis nepavojingas, 

Nes nemirtinga ji, kaip ir jisai. 

Štai vėl mane jis šaukia; aš einu. 
HORACIJUS 

O jeigu jis mėgins jus nusitempti 

Prie jūros ar į atskardį uolos, 

Viršum bangų pakibusios grėsmingai, 

Ir ten pabaisa kokia pasivers, 

Kuri atimti nuovoką jums gali 

Ir jus į beprotybę nugramzdint? 

Tik pagalvokit: panaši vieta 

Pripildo siaubo smegenis kiekvieno, 
Kurs nuo tokios aukštybės jūron žvelgia 
Ir šniokštaujant ją girdi apačioj. 


HAMLETAS 


Jisai man vis dar tebemoja.— Eik, 
Aš seksiu tavo pėdomis. 


MARCELAS Ne, ne, 
Jūs, prince, neisite! 
HAMLETAS Šalin rankas! 
HORACIJUS 
Apsimąstykit; neikite su juo. 
HAMLETAS 


Lemties manosios balsą aš girdžiu, 

Ir kiekviena gyslelė šito kūno 

Pilna drąsos tartum Nemėjos liūtas!“. 
Jis vis dar kviečia; leiskite, prašau, 
Nes, dievaži, kas drįs pastot man kelią, 
Tą aš paversiu šmėkla. Atsitraukit, 

Jūs girdite? — Eik, aš lydžiu tave. 


Šmėkla ir Hamletas išeina 


HORACIJUS 


Fantazija neduoda jam ramybės. 
MARCELAS 


Nenusigąskim; sekim iš paskos. 
HORACIJUS 

Eime. Bet kuo gi baigsis visa tat? 
MARCELAS 

Kažkas papuvę danų karalystėj. 

HORACIJUS 
Apvaizda mums padės. 
MARCELAS Na tad žygiuokim. 
(Išeina) 
Vscena 


Kita aikštelės dalis 
Įeina šmėkla ir Hamletas 


HAMLETAS 


Kur tu mane vediesi, sakyk. 
Aš nebeinu toliau. 


ŠMĖKLA Klausyk manęs. 
HAMLETAS 

Mielai. 
ŠMĖKLA Jau artinasi valanda, 


Kai aš liepsnų sieringų sūkurin 
Turiu sugrįžt. 


HAMLETAS O šmėkla nelaiminga! 
ŠMĖKLA 

Nesigailėk manęs, bet tai, ką aš 

Atversiu tau, į širdį įsidėki. 
HAMLETAS 

Manoji pareiga — tavęs klausyt. 
ŠSMĖKLA 

Taip. Ir išklausius imtis keršto. 
HAMLETAS Ką? 
ŠMĖKLA 


Aš — tėvo tavojo dvasia, 
Klajoti tolei pasmerkta per naktį, 

O dieną atgailauti ugnyje, 

Kol mano žmogiškos būties kaltes 
Išdegins liepsnos. Jei man būtų leista 
Kalbėti apie paslaptis to kapo, 

Kur uždarytas aš, tai tu galėtum 
Išgirsti iš manęs tokių dalykų, 

Jog nuo paties menkiausio mano žodžio 
Tau sudrebėtų siela, jaunas kraujas 
Sustingtų gyslose, tarytum žvaigždės 
Iškristų tavo akys iš orbitų, 

Surizgę atsitiestų garbiniai 

Ir pasišiauštų tau kiekvienas plaukas 
Tartum spygliai įnirtusio dygliuočio. 
Bet amžino pasaulio apreiškimai 

Ne kūniškom ausim yra skirti. 
Klausyk, klausyk! O paklausyk! Jei tu 
Tikrai mylėjai savo brangų tėvą... 


HAMLETAS 
O viešpatie! 
ŠMĖKLA Turi atkeršyt tiems, 
Kurie jį taip begėdiškai nužudė. 
HAMLETAS 
Nužudė? 
ŠMĖKLA 
Žudyt yra niekšybė jau savaime, 


Bet toji žmogžudystė — iš visų 
Pati nežmoniškiausia ir klaikiausia. 


HAMLETAS 


O, pasakyk nedelsdamas man viską, 
Idant greičiau už meilės svajones, 
Greičiau už lakią mintį skrist galėčiau 
Prie keršto. 

ŠMĖKLA Aš matau: tu pasiruošęs. 
Bet jeigu tu net būtumei glebesnis 
Už riebią raugę, tingiai ir vešliai 

Kerojančią prie Letos!!, tai vis viena 
Sukrustumei dabar. Klausyk, sūnau: 
Yra paleistas gandas, jog mane, 
Užmigusį sode, angis įgėlė, 

Ir pasakomis apie mano mirtį 
Apgautos ausys Danijos visos. 

Tačiau žinok, taurusis jaunikaiti: 
Angis, pakirtusi tavajam tėvui 
Gyvybę, dėvi šiandien jo karūną. 


HAMLETAS 
O pranašinga mano siela! — Dėdė?.. 
ŠMĖKLA 


Taip, tas žvėris pablūdęs, tas žagikas 
Burtinga savo išmonės jėga 

Ir dovanom vylingom (o, težūva 

Ta dovana ar išmonė, kuri 

Taip gali suviliot!) palenkt mokėjo 
Nešvankiai valiai savo geidulių, 
Kaip rodės, tokią skaisčią mano žmoną. 
O Hamletai, koks tai kritimas buvo! 
Mane, kurio kilnioji meilė ėjo 

Petis į petį su ištikimybe, 

Per jungtuves žadėtąja šventai, 

Ji iškeitė į visišką menkystą, 

Kurs prigimtinėm savo dovanom 

Iš tolo neprilygsta man. 

Bet kaip per amžius nesuklups dorybė, 
Nors, prisidengusios rūbu šventu, 

Ją masintų pagundos nuodėmingos, 
Taip ir gašlybė, jeigu net ji būtų 
Prie angelo šviesiausio prileista, 
Atsigardžiavus dieviškojo guolio, 

Vėl griebsis atmatų. 

Bet jau lyg rytu padvelkė: tyliau! 
Skubėkime. Sode kaip visuomet 
Man pokaičio prigulus, tavo dėdė, 
Nutykojęs akimirksnį patogų, 

Su juodmedžio nuodingojo lašais 
Prisėlino ir man ausų angon 
Įpylė šio raupsingojo skystimo, 
Kuris yra toks mūsų kraujo priešas, 
Jog viso kūno įgimtais takais 
Jis gyvsidabriu greitai išsilieja 
Ir kaip rūgštis, įlašinta į pieną, 
Sutraukia ir sukrešina staiga 
Žmogaus tyriausią ir sveikiausią kraują; 
Taip atsitiko man,— ir lyg raupsuotam 
Žvynais bjauriausiais piktšašis ūmus 
Perdėm aplipdė mano gluotnų kūną. 
Taip aš miegodamas nuo brolio rankos 
Gyvybės, sosto ir žmonos nustojau. 
Aš nuodėmių pačiam pražydime 
Be sakramentų, be išpažinties 
Buvau skinte nuskintas netikėtai 
Ir, sąskaitų kaip reikiant nesutvarkęs, 
Naštos blogybių slegiamas, turėjau 
Prieš teismą stoti. O, baisu! Baisu! 
O, kaip baisu! Tad jeigu iš tikrųjų 
Tu man sūnus, tai nepakęsk, neleiski, 
Kad purvinos kraujomaišos lizdu 
Pavirstų Danijos valdovų guolis. 
Bet, griebdamasis keršto, nesutepk 
Širdies savos ir apmaudo negiežki 
Ant savo motinos, nes jai užteks 
Bausmės dangaus ir tų dyglių slaptingų, 
Kurie taip žiauriai drasko jai krūtinę. 
Tačiau gana gaišuoti: liki sveikas! 
Jau švitvabalis rytą pranašauja 
Ir temdo savo šviesą nenaudingą. 
Sudie, sudie! Ir nepamiršk manęs. 
(Išeina) 

HAMLETAS 
O jūs, dangaus kariaunos! Tu, o žeme! 
Kas dar? Pridėt gal pragarą? Ne, fui! 
Kentėk, kentėk, širdie, nesilpkit, raumens, 
Ir stamantriai laikykite mane. 

Tave pamiršti?.. Nelaiminga šmėkla! 
Kol dar šiame paklaikusiam pasauly 
Gyvena atmintis... Tave pamiršti? 

O, aš nuo savo atminties lentos!* 
Visus niekingus įspūdžius nutrinsiu, 
Visus pamokslus knyginius ir visa, 
Ką praeitis įbrėžė, ką many 
Įamžino jaunystė pastabioji. 

Taip, aš prisiekiu: vien liepimas tavo, 
Vien jis tiktai, nesuteptas ir grynas, 
Bus gyvas knygoj mano smegenų. 

O pražūtinga moterie! O niekše, 
Maloniai šypsantis prakeiktas niekše! 
Greičiau man lenteles! Užsirašysiu, 
Kad galima be paliovos šypsotis 

Ir būti (bent jau Danijoj) niekšu. 
(Rašo) 


Taip, dėde, taip.— Dabar štai mano šūkis: 


„Sudie, sudie! Ir nepamiršk manęs.“ 
Prisiekiau. 


HORACIJUS IR MARCELAS (už scenos) 
Prince! Prince! 


MARCELAS Mano prince! 


HORACIJUS 
Tegu apvaizda saugo jus. 


HAMLETAS Tesaugo. 
MARCELAS (už scenos) 

Ei, prince Hamletai, kur jūs? 
HAMLETAS 


Čia, mano mielas, čia, drauguži mano! 


Įeina Horacijus ir Marcelas 


MARCELAS 


Na kaip, taurusis mano prince? 

HORACIJUS 

Kas naujo, mano prince? 
HAMLETAS O, stebuklas! 
HORACIJUS 


Kas atsitiko? 
HAMLETAS Ne, jūs prasitarsit. 


HORACIJUS 

Aš, mano prince, niekad, dievaži. 
MARCELAS 

Aš irgi, prince. 
HAMLETAS Ką jūs pasakysit?.. 


Koksai Žmogus galėtų pagalvot?.. 
Bet jūs tylėsit? 


HORACIJUS IR MARCELAS Būkit tikras, prince. 


HAMLETAS 
Nėr tokio niekšo Danijoj visoj, 
Kuris nebūtų... šunsnukis didžiausias. 


HORACIJUS 


Neverta keltis iš kapų vaiduokliui 
Dėl šitokių naujienų. 


HAMLETAS Jūs teisus; 
Jūs visiškai teisus; tad be kalbų 
Paspauskim viens kitam rankas ir eikim 
Savais keliais: jūs — ten, kur šaukia jus 
Darbai ir polinkiai (visi mat šiokį 
Ar tokį turi polinkį bei darbą), 
O aš, klusnus vargingai savo daliai, 
Aš... eisiu melstis. 


HORACIJUS 
Tai padriki ir klaikūs žodžiai, prince. 

HAMLETAS 
Labai gailiuos, kad jie užgauna jus. 
Taip, nuoširdžiai gailiuos. 
HORACIJUS 


Ne, prince, čia nėra jokios užgaulės. 


HAMLETAS 


Yra, šventuoju Patriku prisiekiu!“, 

Ir dar kokia baisi! O dėl vaiduoklio, 

Tai aš galiu jums tiesiai pasakyti, 

Jog tai garbinga šmėkla. Bet patirti, 

Ką mudu veikėme ir ką šnekėjom, 

Bandysit veltui. O dabar, -draugai, — 

Juk jūs draugai, kariai ir bendramoksliai — 

Išpildykit man vieną prašymėlį. 
HORACIJUS 


Ką, prince? Mielu noru. 


HAMLETAS 


Nepasakokit niekad apie tai, 
Ką matėte nakčia. 


HORACIJUS IR MARCELAS Ne, niekuomet. 
HAMLETAS č 

Prisiekit. 
HORACIJUS Prince, duodu žodį, niekad. 
MARCELAS 

Aš irgi duodu žodį: niekad, prince. 
HAMLETAS 

Rankas ant kardo 
MARCELAS Mes gi jau prisiekėm. 
HAMLETAS 

Ne, ne, kaip pridera, manuoju kardu. 


„14 


361 Pirmas veiksmas 


ŠMĖKLA (iš po žemių) 
Prisiekit! 
HAMLETAS 


Kas tai pasakė? Tu, brolau? Po šimts! 
Štai, girdite iš požemio jo balsą? 
Na, duokit priesaiką. 


HORACIJUS Sakykit, prince. 
Kaip skamba ji? 
HAMLETAS Jūs turit amžinai 


Tylėti apie visa tai, ką matėt. 
Prisiekit mano kardu. 
ŠMĖKLA (iš po žemių) 
Prisiekit. 
HAMLETAS 


Hic et ubigue?!? Pasikeiskim vietom. 
Čionai paeikit, meldžiamieji, 

Ir vėl rankas padėkite ant kardo; 
Nė žodžio apie tai, ką jūs išgirsit; 
Prisiekit mano kardu. 


ŠMĖKLA (iš po žemių) 
Prisiekit! 
HAMLETAS 
Teisingai, senas kurmi! Kaip žvaliai 
Knisiesi tu! Puikiausias žemkasys! 
Mieli draugai, dar truputį į šalį. 
HORACIJUS 
O diena ir naktie! Kaip šitai keista! 
HAMLETAS 
Tad visa tai priimkit lyg keistybę. 
Ir danguje, Horacijau, ir Žemėj 
Daugiau dalykų paslėpta yra, 
Negu sapnavo jūsų išmintis! 

Bet eikit čion. 

Prisiekite man vėl pačia apvaizda, 
Jog niekados (jei net ir kažin kaip 
Nustebintų jus mano elgesys, 

Kadangi man ateityje reikės 

Galbūt keistybių skraistę užsimesti), 
Jog jūs, mane išvydę, niekados 
Neimsite rankas kryžmai dėlioti, 

Nei linkčiot galvas, nei kalbėt visokius 
Dviprasmiškus žodžius, kaip: „Žinom, žinom“, 
Arba: „Jei panorėtume tiktai“, 

Ar aplamai ką norint panašaus, 
Neaiškiai duodami suprast, jog Žinot 
Šį tą apie mane. To nedaryti 

(Ir bėdoje apvaizda jus telydi) 
Prisiekit man. 


ŠMĖKLA (iš po žemių) 
Prisiekit! 
HAMLETAS 


Nutilk, nutilk, nerimstanti dvasia! 
Jie prisiekia 

Na, meldžiamieji, savo meilę jums 

Dabar aš atiduodu; ir jei kuo 

Jums gali vargšas Hamletas įrodyt 

Prisirišimą savąjį, tai viską 

Jis su pagalba dievo padarys. 

Eime kartu namo. Bet atsiminkit, 

Laikykit nuolatos pirštus prie lūpų. 

Sugverusi gadynė! Ir, deja, 

Aš gimęs tam, kad pataisyčiau ją. 

Keliaukime visi kartu, 

(Išeina) 

Iscena 


Kambarys Polonijaus namuose 
Įeina Polonijus ir Reinaldas 


POLONIJUS 
Štai pinigai ir laiškas jam, Reinaldai. 
REINALDAS 


Taip, mano pone. 


POLONIJUS 


Tu padarytumei labai protingai, 
Jei, prieš pasimatydamas su juo, 
Išsiteirautum, kaip jis elgias. 


REINALDAS Pone, 
Aš būtent tai turėjau omeny. 


POLONIJUS 


Na ir puiku! Ir, dievaži, puiku! 
Taigi klausyk: iš pradžių sužinoki, 
Kokių ten dar yra Paryžiuj danų, 
Kas jie tokie, iš ko ir kur gyvena, 
Kiek leidžia pinigų, su kuo bendrauja, 
Ir šitokių apylankų dėka 

Patyręs, jog su mano sūnumi 
Pasipažįsta jie, bandyk išgauti 

Kai ką daugiau, negu tiesiu keliu 
Galėtumei pasiekti; apsimesk, 

Lyg mano sūnų tu šiek tiek pažįsti, 
Sakyk: „Aš pažinojau jojo tėvą, 


Hamletas 


Jo artimuosius, iš dalies jį patį.“ 
Reinaldai, supranti? 


REINALDAS Puikiausiai, pone. 
POLONIJUS 


Taip, „iš dalies jį patį, nors“, — pridurk,— 
„Labai mažai; bet, jeigu aš neklystu, 

Jis, rodosi, gerokai pasileidęs 

Ir turi vieną aistrą.“ Čia gali 

Primesti jam nesąmonių visokių, 

Tik, žinoma, neteršdamas garbės jo,— 

To nedaryk, ne, šiaip sau ką iš tų 

Paikų ir lengvapėdiškų išdaigų, 

Kurios nuo seno laikomos yra 

Pirmais laisvos jaunystės palydovais. 


REINALDAS 
Sakysime, lošimas. 


POLONIJUS Taip, lošimas, 
Burnojimas, peštynės, girtuoklystė, 
Kekšavimas — gali net griebtis to. 


REINALDAS 


Tai būtų jam pažeminimas, pone. 


POLONIJUS 


Ne, tu galėsi kaltinimą savo 

Čia pat sušvelninti; neduok suprasti, 
Jog visiškai nebesitvardo jis; 
Nereikia nieko persūdyt. Jo kliaudas 
Mokėki atvaizduoti taip gražiai, 

Kad jos atrodytų kaip išdykumas, 
Audringos prigimties prasiveržimai, 
Siautimas jauno kraujo neramaus, 
Kurį kiekvienas jautė savyje. 


REINALDAS 


Bet, mano pone... 

POLONIJUS Kam to viso reikia? 
REINALDAS 

Taip, aš norėčiau, pone, tai žinot. 
POLONIJUS 


O mano užmačia yra tokia, 

Ir vylius tas nebus tikriausiai bergždžias: 
Pajuodinus truputį mano sūnų 

Lyg daiktą, kurs susitepa bedirbant,— 
Įsidėmėk — 

Asmuo, kurį kamantinėsi tu, 

Galbūt kadaise mūsų jaunikaitį 

Minėtom ydom sergant pastebėjęs, 

Be abejo, pritars tokiais tau žodžiais: 
„Brangusis mano pone“, ar „drauguži“, 
Ar „gerbiamasis“, — žiūrint, kaip jis pats 
Ir žmonės tam krašte vadinti pratę... 


REINALDAS 
Taip, aišku, pone. 
POLONIJUS 


Ir jis tuoj pradės... Jisai pradės... Ką aš čia norėjau pasakyti? 
Dievaži, aš norėjau kažką pasakyti. Kur aš sustojau? 


REINALDAS 


Ties „pritars tokiais tau žodžiais“, ties „drauguži“ ar „gerbia- 
masis“. 


POLONIJUS 


„Pritars tokiais tau žodžiais“; taip, gerai; 
Ir jis pridurs: „Aš poną tą pažįstu, 
Mačiau jį vakar, prieš kelias dienas 

Ar šiaip kada, su tuo ir tuo; iš tikro, 

Jis lošė tąsyk ar įkaušęs buvo, 

Ar pešėsi dėl sviedinio.“ Ar gal: | 
„Aš sukant jį mačiau linksmon vietelėn“, 
Atseit — į viešnamį ar panašiai. 

Dabar matai: apgaulės meškerė 

Sugauna pagaliau teisybės karpį. 
Taip mes, kurie įgudrinti ir guvūs, 
Painiais drąsių užuolankų keliais 
Išeiname į kelią reikalingą; 

Ir tu, šiais patarimais pasikliovęs, 
Man išbandysi sūnų. Supratai? 


REINALDAS 

Taip, mano pone. 
POLONIJUS Na, sudie; laimingai. 
REINALDAS 

Brangusis pone!.. 
POLONIJUS 

Stebėk slapčia jo poelgius visus. 
REINALDAS 

Stebėsiu, mano pone. 


POLONIJUS Ir tegu 
Jis tęsia savo muziką toliau. 


REINALDAS 
Taip, mano pone, suprantu. 
POLONIJUS Sudie. 
Reinaldas išeina. Įeina Ofelija 
Tai tu, Ofelija! Kas atsitiko? 
OFELIJA 
Ak, pone, kaip aš baisiai nusigandus! 
POLONIJUS 


Bet ko gi, dieve mano? 


OFELIJA 


Aš siuvinėjau savo kambary; 
Staiga tik princas Hamletas įeina... 
Atsilapojusiu švarku, vienplaukis, 

Su kojinėm supurvintom, be raiščių, 
Nusmukusiom lig užkulnių pačių, 
Kaip marškiniai išbalęs, dreba visas — 
Net barška keliai — ir atrodo taip, 
Lyg būtų jis iš pragaro ištrūkęs 
Pasidalint regėtom ten kančiom. 


POLONIJUS 
Pakvaišęs iš tos meilės? 
OFELIJA Nežinau, 
Bet aš bijau, kad taip. 
POLONIJUS Ir ką jis sakė? 
OFELIJA 


Jis pagriebė mane tvirtai už riešo, 
Paskui, kiek leidžia ištiesta ranka, 
Paėjo atbulas ir, šitaip delną 
Viršum akių pridėjęs, man į veidą 
Žiūrėti ėmė tiriamu žvilgsniu, 
Tarsi mane norėdamas nupiešti. 
Taip jis ilgai stovėjo. Pagaliau, 
Man krestelėjęs ranką truputėlį 

Ir galvą palingavęs tris kartus, 

Jis taip giliai ir sunkiai atsiduso, 
Jog rodės, kad ateina galas jam. 
Paskui mane paleido ir atgal 

Vis traukėsi prie durų atsigręžęs 
Ir rado kelią be akių pagalbos, 
Kurių šviesa sroveno į mane. 


POLONIJUS 


Na, einam; reikia pamatyt karalių. 
Taip, iš tiesų, tai meilės kvaitulys, 

Kurs meilę žudo siautėjimu savo 

Ir stumia valią į žygius šiurpiausius 
Kaip visos aistros, dėl kurių žmogus 
Gyvenime tiek vargo turi. Gaila. 

Tu šiom dienom gal jam buvai šiurkšti? 

OFELIJA 


Ne, mano pone; bet, kaip jūs man liepėt, 
Aš nepriimdavau iš jo laiškų 
Ir uždraudžiau užeiti pas mane. 


POLONIJUS 


Jis ir pamišo. Gaila, kad rimtai 
Nekreipdavau aš dėmesio į jį; 

Aš vis galvojau, kad jisai tik žaidžia, 
Kad jis tave sumanė pražudyti. 
Įtaringumas velniškas! Dievaž, 

Kaip kad jaunatvei trūksta apdairumo, 
Taip mūsų amžiuj — jo net su kaupu. 
Na, einame abudu pas karalių; 

Jam reikia apie visa tat pranešti: 
Baisiau šią meilę slėpti širdyje, 

Negu kitiems iškart atskleisti ją. 
Eime. 

(Išeina) 


II scena 


Salė pilyje. Trimitų garsai 
Įeina Karalius, Karalienė, Rozenkrancas, 
Gildensternas ir palyda 


KARALIUS 


Sveiki, brangusis mano Rozenkrancai 
Ir mielas Gildensternai! Mes ne tik 
Jus, išsiilgę, troškom pamatyti, 

Mes buvom šiuokart jūsų reikalingi 
Ir kuo skubiausiai pakvietėm čionai. 
Jūs apie Hamleto pasikeitimą 
Girdėjot jau. Tikrai, dvasia ir kūnu 
Jisai nepanašus pats į save. 

Kas dar, jei ne staigi mirtis jo tėvo, 
Jam sveiką nuovoką atimt galėjo, 
Nenumanau. Aš jus meldžiu abudu — 

Nes judu augote su juo ir esat 

Jam artimi ir amžium, ir būdu — 
Palikit bent trumpam čionai, prie dvaro, 
Įtraukit jį į pramogas bendras 

Ir iš ženklų, prasprūdusių netyčia, 
Bandykite susekt, ar jo negraužia 

Koks norint slaptas sielvartas, kurį, 
Išaiškinę, pagydyti galėsim. 


KARALIENĖ 


Jis, mano ponai, jus dažnai minėjo, 
Ir aš manau, jog visame pasauly 
Neatsiras kitų dviejų žmonių, 
Kuriems jis būtų šitaip atsidavęs. 
Tad jeigu būsit judu tiek geri 

Ir tiek malonūs, jog sutiksit mums 
Dalelę savo laiko paaukoti, 
Ateidami į talką mūsų vilčiai,— 
Šią paslaugą karališkas dosnumas 
Mokės įvertint. 


ROZENKRANCAS Jūsų didenybėms 
Labiau derėtų mudviem įsakyt, | 
Pasiremiant valdoviška galia, 


Negu prašyti. 


GILDENSTERNAS Mes paklusnūs jums 
Ir, savo gerą valią bei uolumą 
Sudėdami laisvai prie jūsų kojų, 
Įsakymo telaukiam. 


KARALIUS 


Aš jums dėkoju, mielas Gildensternai 
Ir Rozenkrancai. 


KARALIENĖ Mielas Rozenkrancai 
Ir Gildensternai, aš dėkinga jums. 
Bet eikite greičiau pas mano sūnų, 
Kurs pernelyg pasikeitė.— Kas nors 
Tenuveda pas Hamletą svečius. 

GILDENSTERNAS 
Duok viešpatie, kad jam draugystė mūsų 
Naudinga būtų ir smagi. 

KARALIENĖ Duok dieve. 
Rozenkrancas, Gildensternas ir kai kas iš 
palydos išeina. Įeina Polonijus 

POLONIJUS 

Valdove, iš Norvegijos laimingai 

Pasiuntiniai sugrįžo atgalios. 
KARALIUS 

Tu tebesi gerų naujienų tėvas. 
POLONIJUS 

Nejaugi? Patikėkite manim, 

Jog sąžinei ir savo pareigoms 

Aš niekad nenusidedu prieš dievą 

Nei prieš karalių savo maloningą. 

Ir jeigu neatbuko šitos smegens, 

Kurios su tokia nuostabia uosle 

Teisybę sumedžiodavo kadaise, 


Tai beprotystės Hamleto šaltinis, 
Kaip man atrodo, susektas yra. 


KARALIUS 

O, pasakyk greičiau, aš nekantrauju. 
POLONIJUS 

Iš pradžių pasiuntinius išklausykit, 

O mano pranešimas tepalieka 

Lyg saldumynas užbaigai puotos. 
KARALIUS 

Eik pasitikti jų ir vesk čionai. 

Polonijus išeina 
Jis tvirtina, brangi Gertrūda mano, 
Jog rado slaptą priežastį ligos, 

Kuri nūnai ištiko jūsų sūnų. 
KARALIENĖ 


Bene svarbiausia — tėvo jo mirtis 
Ir tokios greitos mudviejų vedybos. 


KARALIUS 
Gerai, mes pasistengsim tai ištirt. 


Sugrįžta Polonijus drauge su Voltimandu 
Kornelijum 


Sveiki, mieli draugai! Na, Voltimandai, 

Ką siunčia mums Norvegas, mūsų brolis? 
VOLTIMANDAS 

Linkėjimus ir padėką širdingą. 

Išklausęs mus, jis tučtuojau įsakė 

Sūnėnui sustabdyti telkimus, 

Kurie atrodė kaip pasiruošimai 

Prieš lenkus, bet, pažvelgus atidžiau, 

Aiškių aiškiausiai buvo nukreipti 

Prieš jūsų didenybę; ir įtūžęs, 

Kad jo nesveikata ir senas amžius 

Taip panaudojami piktam, jis liepia 

Atvykti Fortinbrasui pas save; 

Tasai nesispiria, klusniai sutinka 

Norvego priekaištus ir pagaliau 

Prisiekia iškilmingai savo dėdei 

Prieš jūsų didenybę niekados 

Nekelti ginklo. Senasai Norvegas, 

Dėl to nudžiugintas be galo, skiria 

Tris tūkstančius auksinių jam kasmet 

Ir duoda teisę panaudot prieš lenkų 

Jau stovinčius su apranga pulkus, 

O jums nuolankų prašymą štai siunčia, 

(Paduoda raštą) 

Idant nedraustumėte jo kariams 

Laisvai žygiuot per jūsų karalystę, 

Kaip nuostatai saugumo ir taisyklės, 

Išdėstytos čionai, to reikalauja. 

KARALIUS 
Labai gerai; atliekamu laiku 
Mes perskaitysim raštą, atsakysim 
Ir viską apgalvosime; šiuo tarpu 
Dėkoju už vaisingą triūsą jums; 
Ilsėkitės dabar, o vakare 
Iškelsim bendrą pokylį; jūs būsit 
Mieli svečiai. 
Voltimandas ir Kornelijus išeina 


POLONIJUS Pasibaigė laimingai. 
Šviesiausieji valdovai, nagrinėti, 
Kas tai yra didybė ir klusnumas, 
Dėl ko diena — diena, naktis — naktis 
Ir laikas — laikas, būtų ne kas kita, 
Kaip veltui gaišti dieną, naktį, laiką. 
Tačiau trumpumas — išminties esmė, 
O daugžodystė — puošmenos bedvasės; 
Taigi trumpai, taurusis mūsų princas 
Pamišo; taip, aš pasakiau „pamišo“, 
Nes pamišimas tuo ir pasireiškia, 
Jog mes pamyštame. Na, bet tiek to. 


KARALIENĖ 
Prie reikalo arčiau, be prašmatnybių. 


POLONIJUS 


O, patikėkite, aš nesileidžiu 

Į jokias prašmatnybes. Juk tiesa, 

Kad jis pamišęs; ir tiesa taipogi, 

Jog tai skaudu; skaudu, jog tai tiesa; 
Tačiau į šalį gražgrožius kvailus! 
Kalbėsiu paprastai; kad jis pamišęs, 
Jūs pripažinsite, manau; vadinas, 
Mums lieka rast, kur glūdi šio efekto, 
Ar — teisingiau — defekto priežastis, 
Kadangi šis defektyvus efektas 

Nėra be priežasties. Štai kas mums lieka, 
Ir štai tos liekanos; įsivaizduokit: 

Turiu aš dukterį (taip, ją turiu, 

Kol man priklauso ji), ir ta duktė, 

Klusni ir atsidavus savo tėvui, 

Man įteikė šį laišką: spręskit patys. 

(Skaito) 

„Mano sielos dievaitei, dangiškajai, žavesingajai Ofelijai...“ Blogai 
pasakyta, nevykusiai pasakyta: „Žavesingajai“ — nevykusiai pasa- 
kyta. Bet klausykite toliau (skaito): „Ant jos puikios baltos 
krūtinės, ant šių...“ ir taip toliau. 


KARALIENĖ 
Ji gavo tai iš Hamleto? 


POLONIJUS Kantrybės, 
Tuoj viską sužinosit, karaliene. 
(Skaito) į 
„Tikėk, kad vietoj stovi saulė, 
Tikėk, kad žvaigždės — ne liepsna, 
Tikėki, jog tiesa — apgaulė, 

Bet mano meilė — amžina. 


O, brangioji Ofelija, sunkiai man sekasi tos eilės; aš nemoku 
skaičiuoti savo atodūsių, bet patikėk, mylimiausioji, kad aš tave 
myliu neapsakomai. Sudie. Lieku amžinai tavo, brangiausioji 
mano mergele, kol veikia šis mechanizmas.'" Hamletas“ 


Man įteikė tatai klusni duktė, 
Kuri, be to, nupasakojo smulkiai, 
Kaip meilinosi jis, kada ir kur 
Tai būdavo. 


KARALIUS O kaip jinai sutiko 
Jo meilę? 


POLONIJUS Kuo jūs laikote mane? 
KARALIUS 


Tiesiu ir sąžiningu žmogumi. 


POLONIJUS 


Labai norėčiau jums tatai įrodyt. 
Bet ką jūs pagalvotumėt, jei aš, 

Pamatęs aistrą šią įsisiūbavus,— 

O aš anksčiau, nei man duktė pasakė, 
Prisipažįstu, viską pastebėjau,— 
Išties, ką pagalvotumėte jūs 

Ir jūsų didenybė, karaliene, 

Jei aš stovėčiau kaip lenta ar stalas, 
Ar mirktelėčiau širdžiai, kad tylėtų, 
Ar abejingas meilę šią stebėčiau? 

Ką pagalvotumėte jūs? Bet ne, 

Aš nežiopsojau ir gražuolei savo 
Nedelsdamas pareiškiau taip: „Žinok, 
Jog Hamletas ne tavo žvaigždei skirtas: 
Jis — princas, o todėl reik baigti tai.“ 
Ir aš jai įsakiau užsidaryti 

Nuo jojo lankymų, nejįsileist 
Pasiuntinių ir dovanų neimti. 

Ji pasidarė išvadas vaisingas; 

O jis, atstumtas, pradžioje įpuolė 

Į liūdesį ir pasninką, paskui 

Į nemigą, paskiau į suglebimą, 
Paskiau į išsiblaškymą ir šitaip 
Nugrimzdo pamažu į beprotybę, 
Kurioj lig šiolei skendėja ir mums 
Tiek nerimasčio kelia. 


KARALIUS Kaip jūs manot? 
KARALIENĖ 

Aš linkusi tikėti. 
POLONIJUS Įdomu, 

Ar buvo toks kuomet atsitikimas, 


Kad, man griežtai pasakius „taip yra“, 
Išeitų atvirkščiai? 
KARALIUS Man regis, ne. 
POLONIJUS (rodydamas į savo galvą) 
Nuimkit ją, jei atsitiks kitaip. 
Nors būtų paslėpta tiesa po žemėm, 
Aš sugebėsiu ją surast vis vien. 


375 Antras veiksmas 


KARALIUS 
O kaip tuo įsitikinti? 

POLONIJUS Jūs žinot, 
Jisai ištisomis valandomis 
Galerijoje kartais vaikštinėja. 

KARALIENĖ ' 

Taip, iš tikrųjų. 

POLONIJUS Šitokiu metu 
Aš savo dukterį pas jį nusiųsiu. 
Mes su jumis, už kilimo užėję, 
Stebėsim: jeigu jos jisai nemyk 
Ir ne dėl to aptemo protas jam, 


Tai man vieta ne prie valstybės vairo. 
O kaime, prie arklidžių. 


KARALIUS Pamatysim. 
KARALIENĖ 


Žiūrėkite, štai jis ateina, vargšas, 
Paniuręs, su knyga. 


POLONIJUS 
Prašau jus, pasitraukite abu. 
Aš jį užkalbinsiu. 


Karalius, Karalienė ir palyda išeina. Įeina 
Hamletas skaitydamas 


O, dovanokit: 
Kaip mielas princas Hamletas gyvuoja! 
HAMLETAS 
Gerai, ačiū dievui. 
POLONIJUS 
Jūs mane pažįstat, prince? 
HAMLETAS 


Puikiausiai: jūs — žuvų pirklys.'“ 

POLONIJUS 
Ne, prince. 


HAMLETAS 
Tąsyk man norėtųs, kad jūs būtumėte tiek pat doras. 


POLONIJUS 
Doras, prince? 


HAMLETAS 
Taip, pone: juk šiais laikais sužvejoti pasaulyje dorą žmogų 
galima nebent vieną tarp dešimties tūkstančių. 

POLONIJUS 
Gryna tiesa, prince. 

HAMLETAS 


Mat, jei saulė veisia kirmėles šuns lavone, tai ir bučinio vertoj 
dvėsenoj... Jūs turit dukterį? 


POLONIJUS 
Turiu, prince. 
HAMLETAS 
Neleiskit jai vaikščioti saulėj'?: kiekvienas vaisius yra palaimintas, 
bet kadangi jūsų duktė gali turėti vaisių... Drauguži, saugokitės. 
POLONIJUS 
Ką jūs norite tuo pasakyti? (Pusbalsiu) Įsikando mano dukterį, 
o iš pradžių jisai manęs nė nepažino, pasakė, kad aš žuvų pirklys. 
Per toli jis nuėjo! Bet iš tikro, įjaunystėj man teko prisikentėti nuo 
tos meilės! Visai panašiai kaip jam.— Ką jūs čia skaitote, prince? 
HAMLETAS 
Žodžius, žodžius, žodžius. 
POLONIJUS 


Ir apie ką ten šnekama? 

HAMLETAS 

Kur šnekama? 
POLONIJUS 

Aš noriu pasakyti, apie ką šnekama toje knygoje? 
HAMLETAS 


Vis šmeižtai, pone; mat tas satyriškas nevidonas tvirtina, kad 
senių barzdos žilos, kad jų veidai susiraukšlėję, kad iš akių sunkiasi 
jiems tiršta derva ar slyvmedžių sakai ir kad jų smegenys beviltiškai 
nususę, o, be to, labai silpnos kinkos. Nors visu tuo, pone, aš 
tvirčiausiai tikiu, bet manau, jog rašyti apie tai nedera: mat ir jūs, 
pone, turėtumėte tiek metų, kiek aš, jei galėtumėte lyg vėžys 
vaikščioti atbulas. 


POLONIJUS (pusbalsiu) 
Nors tai ir beprotystė, bet nuoseklumo jai netrūksta.— Ar neno- 
rėtumėte jūs pasišalinti iš atviro oro? 

HAMLETAS 
Kapan? 

POLONIJUS 


Teisybė, tatai reikštų pasišalinti iš atviro oro. (Pusbalsiu) Kokie 
prasmingi kartais būna jo atsakymai! Beprotystei dažnai tenka 
šitokia laimė, ir jos galėtų pavydėti net sveikiausias protas. Aš jį 
paliksiu ir tučtuojau pasistengsiu sugalvoti būdą, kaip jam susitikti 
su mano dukra.— Šviesusis prince, leiskite man su pagarba 
atsisveikinti. 

HAMLETAS 


Nėra tokio dalyko, pone, su kuriuo aš mieliau atsisveikinčiau,— 
nebent tik su savo gyvybe, nebent tik su savo gyvybe, nebent tik 
su savo gyvybe. 


POLONIJUS 
Likite sveiki, pone. 
HAMLETAS 


Tie nepakenčiami seni kvailiai. 

Įeina Rozenkrancas ir Gildensternas 


POLONIJUS , 


Jūs ieškot princo Hamleto? Jis čia. 


ROZENKRANCAS (Polonijui) 

Tesaugoja jus dievas, pone! 

Polonijus išeina 

GILDENSTERNAS 

Taurusis mano prince! 
ROZENKRANCAS 

Brangusis mano prince! 
HAMLETAS 


Mieliausiejį mano bičiuliai! Kaip gyvuoji, Gildensternai? A, 
Rozenkrancas? Vyručiai, kaip jūs gyvuojat? 


ROZENKRANCAS 
Kaip nereikšmingi žemės šios vaikai. 
GILDENSTERNAS 


Laimingi tuo, kad ne per daug laimingi; 
Viršūnėje Fortūnos kepuraitės?“ 
Toli gražu ne bumbulas mes esam. 


HAMLETAS 
Bet ir ne jos batukų puspadžiai? 


ROZENKRANCAS 
Nei viena, nei kita, prince. 
HAMLETAS 


Vadinasi, jūs gyvenate arčiau prie juostos, pačiam jos malonių 
vidury? 


GILDENSTERNAS 


Ten mes kaip namie. 

HAMLETAS 
Slapčiausiose Fortūnos vietose? O, tai suprantama: juk jinai — 
kekšė. Kas naujo? 

ROZENKRANCAS 


Nieko, prince, išskyrus nebent gal tai, kad žmonės dori pasidarė. 


HAMLETAS 
Vadinas, artinasi pasaulio pabaiga: tačiau jūsų naujiena netikra. 
Leiskite man pasiteirauti smulkiau: kuo gi jūs, mieli mano bičiuliai, 
įsipykote Fortūnai, kad ji atsiuntė jus čionai, kalėjiman? 
GILDENSTERNAS 
Kalėjiman, prince? 
HAMLETAS 
Danija — kalėjimas. 
ROZENKRANCAS 
Tuomet visas pasaulis — kalėjimas. 
HAMLETAS 


Ir net puikus, su daugybe pertvarų, vienučių bei požemių, iš 
kurių pats blogiausias — Danija. 


ROZENKRANCAS 


Mes kitokios nuomonės, prince. 


HAMLETAS 
Na, ką gi! Juk savaime nėra nei gerų, nei blogų dalykų, tik mūsų 
galvojimas paverčia juos tokiais. Man čia — kalėjimas. 
ROZENKRANCAS 
Matyt, jūsų garbėtroška pavertė Daniją kalėjimu; čia per ankšta 
jūsų dvasiai. 
HAMLETAS 


O dieve, aš galėčiau užsidaryti riešuto kiautan ir laikyti save 
begalinių erdvių viešpačiu, jeigu manęs nepersekiotų blogi sapnai. 

GILDENSTERNAS 
Būtent tuos sapnus ir pagimdo garbėtroška, kuri iš esmės tėra sapno 
šešėlis. 

HAMLETAS 
Bet patsai sapnas — irgi tik šešėlis. 

ROZENKRANCAS 


Teisybė, ir savo prigimtim garbėtroška atrodo man tokia lengva 
ir neapčiuopiama, kad ji tėra vien šešėlio atšešėlis. 


HAMLETAS 


Tąsyk elgetos yra gyvi kūnai, o mūsų monarchai ir pasipūtę 
herojai — tų elgetų šešėliai. — Ar nenueitume į rūmus? Aš nepa- 
jėgiu protauti, dievaži. 


ROZENKRANCAS IR GILDENSTERNAS 


Mes pasiruošę jums tarnauti. 


HAMLETAS 


Kam to reikia! Aš nestatau jūsų vienon greton su kitais savo 
tarnais, nes kaip doras žmogus turiu jums pasakyti, jog mano 
palydovai — tiesiog pasibaisėtini. Bet, padėjus ranką prie širdies, — 
ką jūs veikiate Elsinore? 
ROZENKRANCAS 
Mes atėjome jūsų aplankyti, prince, daugiau nieko. 
HAMLETAS 


Toks vargeta kaip aš neturi net kuo atsidėkoti; bet aš jums 
dėkoju; nors, tiesą pasakius, brangūs bičiuliai, mano padėka ne- 
verta nė skatiko. Ar jūsų čionai kas nepašaukė? O gal tokia buvo 
jūsų pačių valia? Jūs atėjote laisvu noru? Na, neveidmainiaukite 
man, kalbėkite, ko tylit? 

GILDENSTERNAS 
Ką gi mes galim pasakyti? 

HAMLETAS 


O ką panorėsite, tik neišsisukinėkit. Jūs buvote pakviesti, ir aš 

įskaitau jūsų žvilgsniuose kažin ką panašaus į prisipažinimą, kurį 
veltui stengiasi nuslėpti jūsų kuklumas. Aš žinau, mūsų gerasis 
karalius ir karalienė atsikvietė jus. 


ROZENKRANCAS 


Kuriam tikslui, prince? 


HAMLETAS 


Tai jūs patys turite man paaiškinti. Bet aš meldžiu jus vardan 
mūsų bičiulystės, vardan mūsų bendros jaunystės, vardan nesu- 
griaunamos mūsų meilės, vardan viso, kas yra dar brangesnio ir 
kuo geresnis oratorius galėtų jus sugraudinti, kalbėkit atvirai ir 
tiesiai. Ar jūs čionai pakviesti, ar ne? 


ROZENKRANCAS (Gildensternui tyliai) 
Ką tu pasakysi? 
HAMLETAS (pusbalsiu) 


Na, dabar aš jus permatau kiaurai. (Garsiai) Jeigu jūs mylite 
mane, tai neslapukaukite. 


GILDENSTERNAS 


Taip, prince, mes čionai pakviesti. 


HAMLETAS 


Aš pasakysiu jums, kuriam tikslui; tokiu būdu aš užbėgsiu jūsų 
prisipažinimui už akių, ir paslaptis, kurią jūs žadėjote laikyti 
karaliui bei karalienei, nepraras nė plunksnelės. Pastaruoju 
metu — nė pats nežinau kodėl — aš netekau viso savo linksmumo, 
apleidau visus savo pomėgius. Iš tikro, kažkas taip slogina man 
širdį, jog net šis visatos žiedas — žemė — atrodo man kaip nykus 
uolotas kriaušis; štai šis, matote, stebuklingas baldakimas — oras, 
ši puiki mus gaubianti padangė, šis didingas, išgrįstas auksine 
liepsna skliautas, — visa tat man dabar nelyginant smarvingas 
ir drumstas debesis. Koksai nepaprastas kūrinys — žmogus! Koks 
prakilnus savo protu! Koks neaprėpiamas savo gabumais! Savo 
judesiais ir išvaizda — koks įspūdingas ir nuostabus! Savo veiks- 
mais — kaip panašus į angelą! Savo išmone — kaip panašus į 
dievą! Pasaulio grožis! Visų gyvių pažiba! O kas man jisai — toji 
dulkių kvintesencija?'? Iš žmonių manęs nedžiugina nė vienas, 

netgi nė viena, nors jūsų šypsena sako, man regis, ką 
kita. 


ROZENKRANCAS 
Ne, prince, tokių minčių mes neturėjom. 
HAMLETAS 


Tai kodėl gi jūs nusijuokėt, kai pasakiau: „Iš žmonių manęs 
nedžiugina nė vienas“? 


ROZENKRANCAS 
Mat aš pagalvojau, prince, kad jeigu jūsų nedžiugina žmonės, tai 
kokiu rūgščiu veidu jūs sutiksit artistus; mes pasivijome juos kely, 
ir jie važiuoja čionai pasiūlyti jums savo paslaugų. 
HAMLETAS 


Tasai, kurs vaidina karalių, bus malonus svečias; jo didenybei aš 
atiduosiu prideramą duoklę; riteris nuotykiautojas tepaleidžia į 
darbą savo kalaviją ir skydą; įsimylėjėlis tegul nedūsauja perniek; 
keistuolis tegu vaidina ramiai iki galo savo rolę; juokdarys te- 
prajuokina tuos, kurių smegenys duodasi lengvai kutenamos, o 
dama tegul išlieja laisvai savo jausmus, nors dėl to sušlubuotų bal- 
tosios eilės. O kas tai per artistai? 


ROZENKRANCAS 
Tie patys, kurie visuomet jus taip žavėdavo,— sostinės tragikai. 
HAMLETAS 


Tai ko gi jie klajoja?“ Sėdėti vienoj vietoj praverstų jiems visais 
atžvilgiais — tiek garbės, tiek pelno. 


ROZENKRANCAS 
Man rodos, jog tų sunkumų priežastis — neseniai įvestos naujovės. 


HAMLETAS 


Ar jųjų garsas tebėra toks pat, koksai buvo anuomet, kai aš 
gyvenau mieste? Ar vis dar jie sutraukia tiek žiūrovų? 


ROZENKRANCAS 


O, ne, nebe tie laikai. 

HAMLETAS 
Tai kas gi čia atsitiko? Gal jie ėmė rūdyti? 
ROZENKRANCAS 


Ne, jų lygis nenusmuko nė per nago juodymą, bet yra ten būrelis 
jauniklių, geltonsnapių vanagiukų, kurie plyšoja visa gerkle ir 
susilaukia už tai velniškų plojimų. Šiandien jie madoj ir taip 
koneveikia paprastąjį (kaip jie vadina) teatrą, jog net tie, kurie 
vaikšto su kardu, būgštauja, kad koks rašeiva jų nepasmeigtų ant 
plunksnos, ir beveik nedrįsta tenai pasirodyti. 

HAMLETAS 


Ir tai jaunikliai? Bet kas gi juos išlaiko? Iš ko jie gyvena? O galbūt, 
pritrūkę balso, jie mes savo amatą? Ar tik jie nepasakys, patys tapę 
vėliau paprastais aktoriais (o taip veikiausiai ir bus, jeigu jų 
reikalai nepasitaisys), kad jiems pakenkė rašytojai, priversdami 
juos viešai tyčiotis iš savo pačių likimo? 

ROZENKRANCAS 


Kaip kažin ką, ir iš vienos, ir iš kitos pusės buvo daug triukšmo; 
o Žmonės nelaiko nuodėme dar pakiršinti besiriejančius. Vienu 
metu už pjesę ničnieko neduodavo, jei autorius nebaigdavo veikalo 
muštynėmis. | 


HAMLETAS 
Nejaugi? 
GILDENSTERNAS 
O, nemaža ten prisigadinta kraujo. 
HAMLETAS 
Ir vaikėzai paėmė viršų? 
ROZENKRANCAS 
Taip, prince, ir priedo dar — Herkulį sykiu su jo našta.?? 
HAMLETAS 


Per daug stebėtis nėr ko. Antai mano dėdė — Danijos karalius; 
ir būtent tie, kurie vaipėsi jam į akis, kol buvo gyvas mano tėvas, 
dabar moka po dvidešimt, keturiasdešimt, penkiasdešimt ir net 


Hamletas 384 


šimtą dukatų už mažytį jo atvaizdėlį. Po perkūnais, čia yra kažkas 
antgamtiško... kad tik filosofija galėtų tai išaiškinti. 
Trimitų garsai už scenos 
GILDENSTERNAS 
Štai ir aktoriai. 
HAMLETAS 


Džiaugiuosi jus matydamas Elsinore. Duokit paspaust jums rankas. 
Geidžiamam svečiui — mandagumas ir pagarba; leiskite man 
pasveikinti jus šitokiu būdu, kad nepagalvotumėt, jog artistams, 
kuriuos būtinai turiu priimti kaip dera, iš mano pusės buvo 
parodyta daugiau dėmesio negu jums. Malonu jus matyti, bet 
mano dėdė-tėvas ir teta-motina klysta. 


GILDENSTERNAS 
Dėl ko, prince? 

HAMLETAS 
Aš būnu pamišęs, tik pučiant smarkiam šiaurės vakarų vėjui; kai 
dvelkia pietys, aš moku atskirti sakalą nuo garnio. 


Įeina Polonijus 


POLONIJUS 
Sveiki gyvi, ponai! 

HAMLETAS 
Klausykit, Gildensternai, ir jūs taipogi, — kiekvienai ausiai po 
klausytoją: tasai didelis kūdikis, kurį matote, dar neišsirito iš 
vystyklų. 

ROZENKRANCAS 
O galbūt jis atsidūrė juose antrąkart? Juk sakoma, kad žmogus 
į senatvę suvaikėja. 

HAMLETAS 
Aš jums pranašauju, kad jis ateina perspėti manęs dėl artistų; tuoj 


pamatysite. — Gerai sakote, pone; pirmadienį rytą, taip tas ir buvo, 
visai teisingai. 

POLONIJUS 
Meldžiamasis, aš turiu jums naujienų. 
HAMLETAS 


Meldžiamasis, aš turiu jums naujienų. Kai Roscijus“' buvo ak- 
torium Romoje... 


POLONIJUS 

Prince, čionai atvyko aktoriai. 
HAMLETAS 

Nejau? 
POLONIJUS 

Duodu garbės žodį... 
HAMLETAS 

„Ir jojo asilu kiekvienas... 
POLONIJUS 


Geriausi aktoriai pasaulyje — tragedijai, komedijai, istorijai, 
pastoralei bei kitokiems vaidinimams: pastorališkai komiškiems, 
istoriškai pastoraliniams, tragiškai istoriniams, tragiškai komiškai 
istoriškai pastoraliniams, tiek tolydiniam veiksmui, tiek palaidoms 
poemoms. Negąsdina jų nei Senekos? orumas, nei Plauto“ 
šmaikštumas. Rašytose rolėse ir improvizacijoje — jie neprilygs- 
tam: 


HAMLETAS 


«23 


O, Jeftai, teisėjau Izraelio, kokį tu lobį turėjai!?? 
POLONIJUS 
Kas gi tai buvo per lobis, prince? 
HAMLETAS 
Kaipgi, 
„Vienintelė duktė gražuolė, 
Kurią mylėjo jis be galo.“ 
POLONIJUS (pusbalsiu) 


Vis apie mano dukterį. 


25. PLB 20 

HAMLETAS 
Ar tai teisybė, senas Jeftai? 
POLONIJUS 


Jeigu jūs, prince, vadinat mane Jeftu,— tai aš turiu dukterį, 
kurią myliu be galo. 


HAMLETAS 

Šitai dar anaiptol neseka iš to. 
POLONIJUS 

O kas gi seka, prince? 
HAMLETAS 


O štai kas: 
„Bet, mato viešpats, 
Lemta buvo...“ 
Ir toliau — žinote pats: 
„Kaip žmonės spėjo, 
Taip ir išėjo...“ 
Pirmasis šios dievobaimingos dainelės posmas paaiškins jums visa 
kita, nes va, žiūrėkite, jau ateina mano linksmintojai. 


Įeina artistai 


Sveikinu jus, ponai, čion atvykus, sveikinu jus visus. Džiaugiuos 
matydamas tave sveiką ir gyvą. Sveiki atkeliavę, mieli draugai! — 
O, mano senas bičiuli! Tavo veidas gerokai apšepo nuo to laiko, 
kai mačiau tave paskutinį kartą; 0 gal tu atvykai čia, Danijon, 
pasišaipyti iš manęs? — Ak tai jūs, mano jaunoji, didžiai gerbia- 
moji ponia!“? Prisiekiu motina švenčiausiąja, kad jūsų malonybė 
dabar per visą batkulnį arčiau prie dangaus negu tada, kai jus 
regėjau paskutinį sykį. Duok dieve, kad jūsų balsas nebūtų 
įskilęs kaip tas iš apyvartos išėjęs auksinis.— Sveikinu jus visus, 
ponai. Mes tartum prancūzų sakalininkai“? pulsim ant to, kas tik 
mums pasitaikys. Drožkite tučtuojau monologą; nagi, pavaišinkite 
mus savo menu; na, greičiau ugningą monologą. 


PIRMAS ARTISTAS 


Kokį, gerasis mano prince? 

HAMLETAS 


Aš sykį girdėjau tave deklamuojant monologą, tačiau jis niekad 
nebuvo vaidinamas, o jeigu ir buvo, tai nebent vieną vienintelį kar- 
tą; pjesė, atmenu, nepatiko miniai, — daugumai ji buvo tas pats, kas 
ikrai“!, bet aš, taipogi ir kiti, kurių balsas panašiuose dalykuose 
svaresnis už manąjį, buvo tos nuomonės, kad pjesė — kuo pui- 
kiausia““, gerai suskirstyta scenomis ir parašyta santūrios bei įgu- 
dusios rankos. Atsimenu, kažin kas išsitarė, jog eilėse trūksta pipi- 
rų turiniui paskaninti, o kalbose nėra nieko, kas autorių rodytų lin- 
kus įmantrauti, ir vis dėlto jis tokį rašymo būdą vadino tauriu, svei- 
ku, maloniu bei gražiu, nors anaiptol ne prašmatniu. Labiausiai 
mėgau aš ten vieną monologą, kur Enėjas pasakoja apie save Di- 
donei““, ypač tą vietą, kur jis kalba apie Priamo“* nužudymą; jeigu 
jisai gyvas jūsų atminty, pradėkite ta eilute; palaukit, palaukit: 


„Nuožmusis Piras lyg žvėris laukinis...“ 


Ne, ne taip; bet prasideda žodžiu „Piras“. 


„Nuožmusis Piras, kurio ginklas juodas 
Lyg jojo mintys ar lyg ta naktis, 

Kai arklyje lemtingam jis gulėjo“, 
Siaubingą savo veidą nusidažė 

Dar baisesne spalva; dabar jisai — 
Nuo kojų lig galvos — raudonas glaistas; 
Jis visas šiurpulingai nudažytas 

Tėvų, vaikų ir motinų krauju, 
Sukepusiu kaitroj ugninėj gatvių, 
Kurios prakeiktą, žiaurią šviesą lieja 

Į savojo karaliaus žudynes, 

Ir, degdamas įnirtimu, aplipęs 
Sukrešusiais kraujais, įšėlęs Piras 
Karbunkulais“? žaibuojančiom akim 
Garbingojo Priamo ieško.“ 


Na, tęskite toliau. 


POLONIJUS 


Dievaži, prince, gerai padeklamuota, su dideliu raiškumu ir įsijau- 
timu. 

PIRMAS ARTISTAS „Štai 
Suranda jis aną, bejėgiais smūgiais 
Dar puolantį graikus; jo senas kardas 
Įsakymų jo rankos nebeklauso 
Ir lieka ten, kur nusileido. Piras 
Su Priamu kovon nelygion skuba; 
Pagautas įdūkimo, kerta jis... 
Bet vien šaižus švilpimas kalavijo 
Parbloškia silpną senį. Ilionas“' 
Nustėręs, tartum jausdamas šį smūgį, 
Liepsnojančia viršūne iki žemės 
Nulinksta ir dundėjimu kraupiu 
Paveržia Piro klausą; ir pažvelkit: 
Antai jo kalavijas, pasikėlęs 
Viršum galvos Priamo žilaplaukės, 
Ore sustingo. Taip stovėjo Piras, 
Tartum negyvas atvaizdas tirono, 
Ir, lyg savajam ryžtui abejingas, 
Dvejojo. 
Bet, kaip dažnai prieš audrą danguje 
Tyla užeina, debesys sustoja, 
Nuščiūva drąsūs vėjai, ir pasaulis — 
Bežadis lyg mirtis, ir paskum staigiai 
Sudrasko griausmas orą,— lygiai taip, 
Padelsus kiek, į darbą šaukia Pirą 
Atbudęs kerštas. Ir nekrito niekad 
Ciklopų kūjai taip negailestingai 
Ant Marso neįveikiamų šarvų“, 
Kaip kad tuomet kraujuotas Piro ginklas 
Nukrito ant Priamo. 
Šalin, Fortūna, kekše! O dievai, 
Visi, kiek jūsų tik yra Olimpe, 
Atimkite iš josios rankų galią, 
Sutriuškinkit jai stipinus ir ratą, 
O stebulę nuo kauburės dangaus 
Į pragarą nusvieskit.“ 


POLONIJUS 
Per daug ištęsta. 

HAMLETAS 


Visa tai drauge su jūsų barzda nukeliaus pas barzdaskutį. — Prašau 
tave, tęski toliau. Jam patinka tik lengvapėdiškos dainelės ir ne- 
švankios istorijėlės, o kitaip jis miega. 

Tęsk toliau; pereik prie Hekubės““. 


PIRMAS ARTISTAS 


„Bet — o, siaubingas vaizdas! — kas, pamatęs, 
Kaip apsimuturiavus karalienė...“ 


HAMLETAS 
„Apsimuturiavus karalienė?“ 


POLONIJUS 


Taip, taip, gerai: „apsimuturiavus karalienė“, gerai. 
PIRMAS ARTISTAS 


„Basa, pasruvus ašarom aklom, 
Kurios gaisrus užlietų, laksto gatvėm, 
Taip neseniai dar vainikuotą galvą 
Apsivyniojus skuduru, ant strėnų 

Per sąmyšį paklodę užsimetus,— 

Kas, tai pamatęs, įgeidžių Fortūnos 
Su pagieža nuodinga neprakeiktų? 

Jei net dievai išvydę būtų ją, 

Kada jos akyse beširdis Piras 

Kapojo kardu josios vyro kūną, — 
Tai, jeigu tik pasaulio šio vargai 

Dar jaudina šiek tiek nemirtinguosius, 
Ji būtų savo veriančiu klyksmu 
Liepsnojančias dangaus akis pravirkdžius 
Ir sugraudinusi dievus.“ 


POLONIJUS 
Žiūrėkite, jis visas pabalo, ir jo akyse ašaros.— Susimildamas, baik. 
HAMLETAS 


Gerai, tu pabaigsi savo monologą vėliau.— Gal jūsų malonybė 
pasirūpintumėt, kad artistus gerai priimtų? Girdite, tegu su jais gra- 
žiai elgiasi, nes jie yra amžiaus veidrodis bei suglaustas jo metraštis; 

verčiau turėti po mirties blogą epitafiją, negu gyvam pakliūti 
jiems ant liežuvio. 


POLONIJUS 
Prince, aš su jais elgiuosi pagal jų nuopelnus. 
HAMLETAS 
Po šimts, meldžiamasis, netgi kur kas geriau! Jei su kiekvienu būtų 
elgiamasi pagal jo nuopelnus, tai kas išvengtų botago? Elkitės su 
jais, kaip liepia jūsų pačių orumas ir garbė. Juo mažesni bus jų 
nuopelnai, juo didesnė šlovė bus jūsų gerumui. Palydėkite juos. 
POLONIJUS 
Einam, ponai. 
HAMLETAS 
Eikite su juo, draugai: ryt jūs mums šį tą suvaidinsit. 


Polonijusirvisi artistai išeina. Lieka tik pir mas 
artistas 


Klausyk, senas drauguži, ar tu galėtum suvaidinti „Gonzago nužu- 
dymą“? 


PIRMAS ARTISTAS 
Taip, prince. 

HAMLETAS 
Mes tai padarysim rytoj vakare. Tu, be abejo, sugebėtum prireikus 
išmokti kokių dvylikos ar šešiolikos eilučių monologą, kurį aš para- 
šyčiau ir įterpčiau tenai? 

PIRMAS ARTISTAS 
Taip, prince. 

HAMLETAS 
Puiku. Eik paskui šitą poną: tik, žiūrėk, nesišaipyk iš jo. 

Pirmas artistas išeina 


Mieli draugai, aš atsisveikinu su jumis iki vakaro; džiaugiuos ma- 
tydamas jus Elsinore! 

ROZENKRANCAS 
Mano gerasis prince!.. 
HAMLETAS 
Tesaugo dievas jus! 
Rozenkrancasir Gildensternas išeina 


Na, štai aš vienas. 
O, koks aš mulkis, koks niekingas vergas! 
Ar man ne gėda, kad tasai artistas 
Aistros įsivaizduotos kvaituly 
Mokėjo taip pajungti savo dvasią 
Fantazijai, jog perbalo visai, 
Veide susikrimtimas, dreba balsas, 
Rasoja žvilgsnis, ir kiekvienas mostas 
Atliepia jo mintis. Ir tai dėl ko? 
Dėl kažkokios Hekubės! 
Kas jam Hekubė arba jis Hekubei, 
Kad reiktų verkt dėl jos? Ką jis darytų, 
Suradęs tokią progą pasijaudint, 
Kaip aš? Jis ašarom užlietų sceną, 
Klaikia rauda mum perskrostų ausis, 
Nedorėliui jis sumaišytų protą, 
Priverstų krūptelėt nekaltą žmogų, 
Apstulbintų nežinėlį ir žiauriai 
Pritrenktų mūsų klausą ir akis. 
O aš, 
Suglebęs, žioplas šiaudadvasis pliuškis, 
Dykauju, savo priedermes užmiršęs, 
Ir net žodžiu bijau užstot karalių, 
Kuriam valdžia ir gyvastis brangioji 
Klastingai pagrobta. Gal aš bailys? 
Kas pavadins mane „bjaurybe“? Kas 
Pakaušį man praskels arba, išrovęs 
Man kuokštą iš barzdos, jį svies veidan, 
Už nosies timptels, ar, jei aš meluoju, 
Kas melą man sugrūs atgal gerklėn, 
Lig plaučių gilumos? Drąsiau! Kas nori? 
Ha! 
Aš visa tai ištverčiau, dievaži... 

Matyti, aš turiu karvelio širdį, 

Ir nėr many tulžies, jei nejuntu 
Skriaudos kartumo viso... Juk kitaip 
Seniai aš būčiau maitą jo nešvankią 
Sulesinęs pagairių vanagams! 
Begėdiškas ir kraugeriškas niekšas! 
Ištvirkęs, pasalus, bejausmis niekšas! 
O keršte! 

Koksai aš asilas! Gražu iš tikro, 

Kad tėvo nužudytojo sūnus, 

Kurį dangus ir pragaras patsai 

Į kerštą šaukia, tartum paleistuvė 
Vien plepalais maitina savo sielą 

Ir išsijuosęs švaistosi keiksmais 

Lyg boba, lyg virėja! 

Fui, fui! Kas per šlykštybė! Na, greičiau, 
Į darbą, smegenys! Hm! Aš girdėjau, 
Kad nusikaltėliams vaidybos menas 
Taip baisiai kartais sukrečia jausmus, 
Jog neiškentę vietoje, čia pat, 

Jie pripažįsta savo juodus darbus.*“ 
Mat žmogžudystė nuostabiu būdu 
Pati save išduoda ir be žodžių. 
Gerai; aš liepsiu suvaidint artistams 
Ką norint panašaus į tėvo mirtį 

Ir pasikviesiu dėdę; pats gi aš 

Jį, pervėręs kiaurai žvilgsniu, stebėsiu: 
Jei šiurptelės jisai, man kelias aiškus. 
Vaiduoklis, mano neseniai regėtas, 
Galėjo būt ir velnias; velnias moka 
Pavidalą malonų prisiimt 

Ir štai dabar, matyt, pasinaudojęs 
Nusilpimu ir liūdesiu manuoju 

(O tokiai sielai jis pavojingiausias!), 
Mane įstumt gal nori pragaištin. 

Tad reikia rasti atramą tvirtesnę. 
Spektaklis bus tie spąstai, į kuriuos 
Pagaut karaliaus sąžinę tikiuos. 


(Išeina) 


393 


TREČIASVEIKSMAS 


| Iscena 
Salė pilyje 
Įeina Karalius, Karalienė, Polonijus, Ofeli- 
ja, Rozenkrancas ir Gildensternas 
KARALIUS 
Bet argi jūs negalite kaip nors 
Aplinkiniais keliais iš jo išgauti, 
Kodėl savy tą sumaištį jis ugdo, 
Kuri jaukias jo poilsio dienas 
Taip žiauriai darko kliedesiu kraupiu? 
ROZENKRANCAS 
Jis neslepia, kad jaučias lyg nesavas, 
Bet kas to priežastis — sakyt nenori. 


GILDENSTERNAS 


Iškvočiamas jis niekaip nesiduoda 

Ir su beprotišku apsukrumu 
Kiekvienąsyk iš rankų mums pasprūsta, 
Jei mudu bandom jį palenkt šnekėti 
Kiek atviriau. 


KARALIENĖ Kaip jis sutiko jus? 
ROZENKRANCAS 

Be galo mandagiai. 
GILDENSTERNAS 


Bet prievartaudamas save gerokai. 

ROZENKRANCAS 


Kamantinėjimams — labai šykštus, 
Tačiau dosnus atsakymams. 


KARALIENĖ Ar judu 
Jam nepasiūlėte išsiblaškyti? 


ROZENKRANCAS 


Mums kažkokie artistai pakeliui 

Kaip sykis pasitaikė; apie tai 

Pasakėm princui, ir jisai, atrodo, 
Išgirdęs tą naujieną, lyg nušvito; 

Jie čia jau, rūmuos, ir, jei aš neklystu, 
Kažką vaidinti turi vakare. 


POLONIJUS 
Taip, taip, gryna teisybė; ir jisai 
Ateiti prašė jūsų didenybes 
Pasižiūrėti jų ir paklausyt. 


KARALIUS 
Džiaugiuos širdingai: malonu girdėti, 
Jog tas jį domina. Neduokit, ponai, 
Atvėst jo norams ir mėginkit jį 
Į pramogas įtraukt. 


ROZENKRANCAS Gerai, valdove. 
Rozenkrancasir Gildensternas išeina 


KARALIUS 
Palik mus vienu du, miela Gertrūda; 
Mes pašaukėme Hamletą slapčia, 
Idant jisai tarytum iš netyčių 
Ofeliją galėtų susitikti, 
O mudu su jos tėvu pasalom 
Nelyginant teisėtieji žvalgai 
Nepastebimai juos abu stebėsim 
Ir spręsime iš to, kaip jis laikysis, 
Ar meilės kančios šitaip jį kamuoja, 
Ar šiaip kas nors. 

KARALIENĖ Gerai, aš sutinku. 
Ofelija, lai būna jūsų grožis 
Jo siautulio laiminga priežastim; 
Tegu dorumas jūsų jį nukreipia 
Į tiesų kelią ir vienodą garbę 
Suteikia jums abiem. 


OFELIJA Taip, dieve duok! 
Karalienė išeina 


POLONIJUS 
Pavaikštinėk, Ofelija, čionai, 
Karaliau, malonėkit pasislėpti. 
(Ofelijai) 
Paimki šitą knygą į rankas 
Ir skaitymu pabrėžk vienatvę savo. 
Visi mes žinom, kad dievotas veidas 
Ir šventas elgesys net patį velnią 
Apcukrina... 


KARALIUS (pusbalsiu) 


O, tai tiesa! Kaip skaudžiai 

Tų žodžių smūgiai sąžinę man čaižo! 
Gudriai dažytas skruostas paleistuvės 

Po raudonumo kauke dirbtine 

Mažiau yra bjaurus už mano darbus, 
Kuriuos puošnių kalbų skraiste dangstau. 
O slegianti našta! 


POLONIJUS 


Girdėti jojo Žingsniai; pasitraukim. 
Karaliusir Polonijusišeina. Įeina Hamletas 


HAMLETAS 


Būt ar nebūt — štai klausimas. Ir kas 
Yra kilniau, ar nusilenkti dvasioj 
Strėlėms ir dūžiams atšiauraus likimo, 
Ar su ginklu prieš negandų marias 

Į kovą stot ir jais nusikratyti? 
Numirt? Užmigt? — ir tiek; ir baigt užmigus 
Širdies kančias bei sopulių šimtus, 
Kuriuos iš prigimties paveldi kūnas, — 
O, tokia pavydėtina dalia 

Kas nesidžiaugtų? Mirt — užmigt? Užmigti? 
Galbūt net ir sapnus regėt? Štai kur 
Galvosūkis. Kokie gi ten sapnai 
Prisisapnuos tuomet, kada mirtis 

Mus išvaduos iš šio pasaulio jungo? 
Štai kas priverčia stabtelt; štai dėl ko 
Nelaimės mūsų niekad nesibaigia. 

Ar kas pakęstų piktą amžiaus rykštę, 
Skriaudas engėjo, pašaipas puikuolio, 
Kartybę slaptą meilės atstumtos, 
Teisėjo kliautis, nuoskaudas didžiūno 
Ir niekšo užgauliojimus, kurių 

Tiek pakelia dorybė nebylioji, 

Jei pats galėtum padaryt sau galą 

Su paprasčiausiu durklu? Kas verkšlentų 
Ir prakaituotų po našta gyvybės, 

Jei baimė dėl kažko ten, po mirties — 
Neištirta šalis, iš kur negrįžta 

Joksai keleivis. — nežabotų valios 

Ir mums nelieptų čia geriau kentėt, 
Nei lėkti į vargus, kurių nežinom? 
Taip mąstymas padaro mus bailiais, 
Taip ryžtingiausio užmojo spalva 
Nublunka nuo dvejojimų liguistų 

Ir patys didingiausi mūsų siekiai, 
Nejučiomis iškrypę iš vėžių, 

Be polėkio sugniūžta... Bet tyliau! 
Gražiausioji Ofelija! — Minėk 

Maldoj manąsias nuodėmes, o nimfa! 


OFELIJA 


Kaip, gerbiamas ir mielas prince, 
Jums sekėsi per visą šitą laiką? 

HAMLETAS 
Širdingai dėkui: puikiai, puikiai, puikiai. 
OFELIJA 


Aš dovanų esu iš jūsų gavus 
Ir jau seniai grąžint jas noriu, prince. 
Prašau, paimkite. | 


HAMLETAS Aš? Niekuomet. 
Aš nieko jums nedovanojau. 
OFELIJA 


Jūs žinote patsai, taurusis prince, 
Jog dovanojote, ir net su žodžiais, 
Kurių dvelkimas buvo toks saldus, 
Jog daiktas treja darėsi brangesnis; 
Dabar, kai aromatas jų išnyko, 
Priimkit viską iš manęs atgal; 
Kilni širdis negeidžia dovanos, 

Jei tas, kas davė, nebemyli jos. 
Štai, prince. 


HAMLETAS Cha cha! Jūs dorovinga? 


OFELIJA 
Prince!.. 
HAMLETAS Jūs graži? 
OFELIJA 
Ką jūsų kilnybė tuo norite pasakyti? 
HAMLETAS 


O tai, kad jeigu jūs esat dorovinga ir graži, — jūsų dorovingumas 
neturi bendrauti su jūsų grožiu. 


OFELIJA 
Bet, prince, argi dorovingumas — ne pati geriausia pora grožiui? 
HAMLETAS 


Kaipgis! Grožis yra toks galingas, jog jis veikiau suvilios pačią do- 
rovę, negu kad dorovė privers grožį sau tarnauti. Kitados tai atrodė 

paradoksas, bet mūsų amžius tą nuomonę patvirtino. Aš jus mylė- 
jau kadaise. 

OFELIJA 
Teisybė, prince, aš turėjau pagrindo tuo tikėti. 

HAMLETAS 


Be reikalo patikėjote, nes, kad ir kažin kaip skiepytumei dorybes 
prie mūsų įdiržusio kamieno, — senas raugas vis vien liks gyvas 
mumyse. Aš jūsų nemylėjau. 

OFELIJA 


Juo labiau aš buvau apvilta. 


HAMLETAS 

Stok į vienuolyną*!, kam tau perėti nusidėjėlius? Antai aš pats esu 
pusėtinai doras, o vis dėlto galėčiau prikišti sau tokių dalykų, jog 
būtų buvę geriau, jei mano motina nebūtų manęs visai pagimdžiusi: 
aš labai išdidus, kerštingas ir baisus garbėtroška; manyje knibžda 
tiek nuodėmių, jog man neužtenka minčių apgalvoti joms, trūksta 
vaizduotės joms įpavidalinti ir laiko — joms įvykdyti. Kuriems 
galams tokie padarai kaip aš ropoja tarp žemės ir dangaus? Visi 
mes — nepataisomi sukčiai; netikėk iš mūsų nė vienu. Keliauk 
į vienuolyną. Kur jūsų tėvas? 


OFELIJA 


Namie, prince. 


HAMLETAS 

Tegu uždaro paskui jį duris, kad jis vaidintų kvailį tik namie. Sudie. 
OFELIJA 

Pasigailėk jo, dieve maloningas! 


HAMLETAS 


Jeigu tu ištekėsi, aš tau duosiu kraičio šitokį prakeiksmą: būk tu 
skaisti kaip ledas, švari kaip sniegas, o šmeižtų vis vien neišvengsi. 
Stok į vienuolyną. Sudie. 

OFELIJA (pusbalsiu) 
O dangiškos galybės, grąžinkite jam protą! 
HAMLETAS 


Lig valiai prisiklausiau aš visko ir apie jūsų tepliojimąsi; dievas 
davė jums vieną veidą, o jūs sau pasidarote kitą. Jūs muistotės, 
strypinėjate, šveplenate, visaip pravardžiuodamos dievo sutvėri- 
mus, ir savo ištvirkavimą dangstote neišmanymu. Na, baigta, gana 
kalbėti: man jau negera nuo to galvoj. Ir sakau: daugiau jokių 
vedybų; tie, kur jau yra susituokę — visi, išskyrus vieną, — tegu 
sau gyvena, o kiti telieka tokie, kaip yra. Na, į vienuolyną. 
(Išeina) 


OFELIJA 


O, koks didingas protas sunaikintas! 
Išminčiaus gražbylystė, tikro kario 
Narsa, išauklėto dvariškio žvilgsnis, 
Visos valstybės žiedas ir viltis, 
Grakštumo perlas, skonio gražmena 
Ir pavyzdys paties pavyzdingumo — 
Suniokotas, suniokotas visai! 

O aš, nelaimingiausia iš merginų, 
Jo saldžiabalsių priesaikų medaus 
Kadaise paragavusi, žiūriu 

Į šį galingą ir iškilnų protą, 
Nedarniai gvergždžiantį lyg trūkęs varpas, 
Į šį jaunystės žiedą stebuklingą, 
Nualintą kliedėjimų šiurpių. 

O, vargas man! Į ką pavirto jis! 
Tikėt nenoriu savo akimis. 


Įeina Karalius ir Polonijus 
KARALIUS 


Argi tai meilė? Ne, ne tuo keliu 
Jo svajos veržiasi, ir jo kalba, 
Nors truputį išdrikusi atrodė, 
Nebuvo svaičiojimas. Jojo sieloj 
Nusiminimas lizdą susisuko, 

Ir aš bijau, kad jis neišperėtų 

Kokios bėdos; todėl, kol ne vėlu, 

Aš nesvyruodamas nusprendžiau šitaip: 
Jis Anglijon nedelsdamas tevyksta 
Išreikalaut nesumokėtos duoklės; 

Gal kartais jūra ir nauji kraštai, 

Ir reginių margumas išblaškys 

Mintis, kurios, užgulusios jam širdį, 
Kamuoja smegenis be atvangos, 
Iškreipdamos jo tikrąjį paveikslą. 

Kaip jūs galvojate? 


POLONIJUS Tai bus naudinga. 
O vis dėlto jo sielvarto šaltinis, 
Man rodosi,— paniekintoji meilė. 
Na ką, Ofelija? Tau nėr prasmės 
Mums princo Hamleto žodžius kartoti; 
Mes patys juos girdėjome; karaliau, 
Darykite kaip tinkamas, tačiau 
Tegul jo motina, pati viena, 
Kai pasibaigs vaidinimas, paprašo, 
Kad jis jai savo širdgėlą atskleistų; 
Lai atvirai pasišneka su juo; 
O aš, jei leisit, iš šalies klausysiuos 
Jų pokalbio. Jei spyriosis jisai, 
Tai Anglijon jį siųskite tuojau 
Arba kur norint šiaip jį uždarykit, 
Kaip jūsų išmintis to panorės. 


KARALIUS 
Taip. Nutarta. Stipriųjų beprotystė 
Be varžtų gali per toli nuklysti. 
(Išeina) 
II scena 
Salė pilyje 
Įeina Hamletas ir keli artistai 
HAMLETAS 


Malonėkite sakyti monologą taip kaip aš — lengvai ir šmaikščiai, 

nes jeigu jūs paleisit koserę panašiai kaip dauguma mūsų artistų, tai 
tegu verčiau mano eiles skaito gatvių skelbikas. Ir nekapokite va 
šitaip rankomis oro; visur būkite santūrus; mat pačiam aistros sūku- 
ry, verpete ar, kaip aš pasakyčiau, viesule jūs turite išsaugoti ir pa- 
rodyti saiką, kuris tą aistrą sušvelnins. O, man stačiai koktu klausy- 
ti, kai prieš mane koksai gauruotas stuobrys drasko į gabalus ar tie- 
siog į skutelius aistrą ir plėšo ausis prasčiokams, sugebantiems daž- 
niausiai suprasti vien tik miglotas pantomimas ir triukšmą. Aš liep- 
čiau įkrėsti rykščių tokiems ponams, kurie pasišovę lenktyniauti su 
Termagantu; jie erodiškesni už patį Erodą'*; susimildami venkite 
to. 


PIRMAS ARTISTAS 
Jūsų kilnybė galite būti dėl to ramus. 


HAMLETAS 
Bet nebūkite taipogi ir per daug suglebę; tesie jums vadovu jūsų 
pačių nuovoka; derinkite veiksmą prie žodžio, žodį prie veiksmo ir 
ypačiai stenkitės neperžengti gamtos paprastumo ribų; mat visa, 
kas perdėta, yra priešinga vaidybos meno paskirčiai, nes jo tikslas, 
kaip seniau, taip ir dabar, — nelyginant laikyti veidrodį prieš gam- 
tą, dorybei rodyti jos pačio“ paveikslą, pasipūtimui — jo paties 
bruožus, o kiekvienam amžiui ir luomui — jo tikrąjį veidą. Jeigu 
mes šiai tiesai į vieną ar kitą pusę nusidėsim, tai neišmanėlis, žino- 
ma, kvatos, tačiau protingesniam bus graudu žiūrėti; o jūs sutikite, 
kad pastarojo nuomonė turėtų būti svaresnė už visą salę kitų. Ak, 
esama artistų (aš mačiau juos vaidinant ir net girdėjau, kaip kiti 
juos kelia į padanges) , kurie, švelniai tariant, nė balso krikščioniš- 
ko neturėdami, o savo manierom nepanašūs nei į krikščionis, nei į 
stabmeldžius, nei šiaip jau į žmones, taip maivėsi ir staugė, jog man 
atrodė, kad juos padirbo koks nors gamtos juodadarbis, ir padirbo 
blogai, — taip šlykščiai jie mėgdžiojo žmogų. 

PIRMAS ARTISTAS 
Tikiuosi, kad mes mažiau ar daugiau tuo nusikratėme. 

HAMLETAS 


O, nusikratykite visiškai! Ir lai tie, kurie vaidina įjuokdarius, šneka 
ne daugiau, negu kad liepia jų rolė; mat jų tarpe pasitaiko ir tokių, 
kurie patys ima juoktis, norėdami prajuokinti būrelį paikiausių 

žiūrovų kaip tik tuo metu, kada labai svarbu visą dėmesį sukaupti 
į pjesės eigą. Tatai būna labai bjauru ir rodo, koks apgailėtinas 
garbėtroška yra tas juokdarys, kurs šitaip daro. Eikit, pasiruoškit. 


Artistai išeina. Įeina Polonijus, Rozen- 
krancasir Gildensternas 


Na ką, meldžiamasis, ar nori karalius pasiklausyti šio kūrinio? 
POLONIJUS 
Taip, ir karalienė taipogi — ir neatidėliojant. 
HAMLETAS 
Paprašykite artistus pasiskubinti. 
Polonijus išeina 
Gal ir judu paragintumėt juos? 
ROZENKRANCAS IR GILDENSTERNAS 
Gerai, prince. 
Rozenkrancas ir Gildensternas išeina 
HAMLETAS 
A, Horacijus? 
Įeina Horacijus 


HORACIJUS 
Aš pasiruošęs jums tarnauti, prince. 


HAMLETAS 


Horacijau, tu iš visų žmonių, 

Kuriuos pažint man teko, — pats šauniausias. 
HORACIJUS 

O mielas prince... 
HAMLETAS Ne, nepamanyk, 

Jog aš tau pataikauju. Ar galiu 

Aš atpildo tikėtis iš tavęs, 

Jei visas tavo turtas — linksmas būdas, 

Kuris tave maitina ir aprengia? 

Kas meilikauja vargšams? Pataikūnai 
Tegu sau laižo prabangą niekingą 

Ir šliaužioja keliaklupsti prieš ją 
Tada, kai lenkti kuprą apsimoka! 

Ar tu klausais? Vos tik manoji siela 
Laisvai pradėjo reikšti savo norus 

Ir skirti žmones, jos valia tave 
Draugu išrinko. Tu buvai tas vyras, 
Kurs nejautė kančių net kančiose, 
Kursai smūgius ir dovanas likimo 
Priimdavo su padėka vienoda. 
Palaimintas, kieno dvasia ir kraujas 
Sulydyti taip darniai, kad jisai 

Nėra švilpynė pirštuose Fortūnos, 
Juo griežiančios. Suraskite man žmogų, 
Kurs nevergautų aistrai,— ir aš jį 
Nešiosiu gyvą gilumoj širdies, 

Ne, pačioje širdy širdies manosios, 
Kaip kad tave nešioju. Bet užteks. 

Šį vakarą akivaizdoj karaliaus 

Įvyks vaidinimas; viena iš scenų 
Primins gerokai mano tėvo mirtį, 
Apie kurią aš pasakojau tau; 
Įtempęs visą proto įžvalgumą, 
Stebėki mano dėdę tuo metu, 

Ir jeigu slaptas jo nusikaltimas 

Nuo tam tikrų eilių neatsiskleis, 

Tai šmėkla, pasirodžiusi prieš mus — 
Dvasia tamsybių, ir vaizduotė mano — 
Juoda nelyginant Vulkano kalvė““. 
Būk atidus; aš irgi savo žvilgsnį 

Prie veido jo prikaustysiu, o paskum, 
Sujungę mūsų pastabas draugėn, 
Mes apsvarstysim tai, ką būsim matę. 


HORACIJUS 
Gerai; jei mudu nenutversim jo 
Ir jis ką nors vogčia nuslėps nuo mūsų, — 
Tai už vagystę moku, prince, aš. 

HAMLETAS 


Ateina jie; dabar — aš vėl pamišęs. 
Prisėsk kur nors. 


Daniškas maršas. Trimitų garsai. Įeina Karalius, Kara- 
lienė, Polonijus, Ofelija, Rozenkrancas, 
Gildensternas ir kiti rūmų didikai, lydimi sargybos, 
nešančios deglus 


KARALIUS 
Kaip gyvuoja mūsų mielas sūnėnas Hamletas? 
HAMLETAS 
Puikiausiai, dievaži; valgau tą patį, ką ir chameleonas“*, maitinuos 


oru ir pažadų pyragais; taip gerai nė kaplūnai nepenimi. 


KARALIUS 


Kas man iš tokio paaiškinimo, Hamletai? Tie žodžiai man nieko 
nesako. 


HAMLETAS 


Man irgi. (Polonijui) Jūs, rodos, minėjote, meldžiamasis, jog 
kadaise, būdamas universitete, vaidinot? 


POLONIJUS 

Taip, vaidinau, prince, ir buvau laikomas geru aktorium. 
HAMLETAS 

Kokia gi buvo jūsų rolė? 
POLONIJUS 


Aš vaidinau Julių Cezarį ir buvau užmuštas Kapitoly**; mane 
nužudė Brutas. 


HAMLETAS 


Iš jo pusės buvo labai brutalu nužudyti tokį kapitalinį veršį. Artis- 
tai jau pasiruošę? 


ROZENKRANCAS 


Taip, prince, jie laukia jūsų įsakymų. 

KARALIENĖ 

Eik čionai, mielas mano Hamletai, atsisėsk prie manęs. 
HAMLETAS 

Ne, brangioji motina, čia yra stipresnis magnetas. 
POLONIJUS (karaliui) 

Oho, girdėjote? 
HAMLETAS 


Meldžiamoji, ar galiu aš atsigulti tarp jūsų kelių? 
(Gula prie Ofelijos kojų) 


OFELIJA 

Ne, mano prince. 
HAMLETAS 

Aš noriu pasakyti: padėti galvą ant jūsų kelių. 
OFELIJA 


Galite, mano prince. 


HAMLETAS 


Jūs manote, kad aš turiu omeny ką blogo? 


OFELIJA 


Ne, aš nieko nemanau, prince. 
HAMLETAS 

Puiki mintis — gulėti tarp merginos kojų. 
OFELIJA 


Ką jūs sakot, prince? 


HAMLETAS 
Nieko. 


OFELIJA 


Jums linksma, prince? 

HAMLETAS 
Kam? Man? 
OFELIJA 
Taip, prince. 
HAMLETAS 


Dieve mano, aš — tiesiog pokštininkas, ir tiek. Beje, ką gi kita 
žmogui veikti, jei ne juokauti? Antai, žiūrėkit, kaip linksmai nu- 
siteikusi mano motina, nors nepraėjo nė dviejų valandų, kai mirė 
mano tėvas. 


OFELIJA 
Ne, nuo to laiko bus jau dusyk po du mėnesius. 
HAMLETAS 


Taip daug? Na tai tegu sau šėtonas dėvi gedulą, o aš vaikščiosiu 
su sabalų kailiais. Viešpatie! Jau du mėnesiai, kai mirė, ir vis dar 
neužmirštas! Jei taip, reikia tikėtis, jog didelio žmogaus atminimas 
bus gyvas ištisą pusę metų po jo mirties; bet, prisiekiu motina 
švenčiausia, jis privalo statyti bažnyčias, nes kitaip jam gresia 
užmirštis kaip tam mediniam arkliukui, kuriam tiktų epitafija: 


Kaip tai skaudu! Kaip tai baisu! 
Arkliukas — užmirštas visų.*“ 


Obojų garsai. Prasideda pantomima“'. Įeina labai meiliai K a- 
raliusir Karalienė. Karalienė apkabina jį, o jis ją. 
Jinai klaupiasi ir mostais jį įtikinėja. Jis pakelia ją ir nuleidžia 
galvą jai ant peties, paskui atsigula ant vejelės; jinai, matyda- 
ma jį užmigus, pasišalina. Staiga įeina Žmogus, nuima jam 
karūną, ją pabučiuoja, įpila Karaliui į ausį nuodų ir išeina. 
Grįžta Karalienė, randa Karalių nebegyvą ir rodo savo 
susijaudinimą. Nunuodytojas, dviejų ar trijų nebylių žmogystų 
lydimas, įeina vėl ir apsimeta aimanuojąs kartu su ja. Lavo- 
nas išnešamas. Nunuodytojas stengiasi dovanomis palenkti 
į save Karalienę; toji pradžioje lyg spiriasi ir atstumia jį, bet 
pagaliau priima jo meilę. Jie išeina 


OFELIJA 
Ką tai reiškia, prince? 

HAMLETAS 


Tai pasalūniškas „malhecho“* — kitaip sakant, piktadarystė. 


OFELIJA 
Ši scena, matyt, vaizduoja pjesės turinį. 
Įeina prologas““ 
HAMLETAS 
Mes tai patirsime iš šito vyruko; artistai nemoka saugoti paslap- 
čių, — jie tuoj viską išplepa. 
OFELIJA 
Jis mums paaiškins, ką jie čionai rodė? 
HAMLETAS 
Žinoma,— lygiai kaip ir visa, ką tik jūs parodysite jam. Tik jūs 
nesigėdinkit jam parodyti, o jisai jau nepasigėdins jums paaiškinti, 
kas tai per daiktas. 
OFELIJA 
Jūs negeras, jūs negeras. Aš žiūrėsiu vaidinimą. 
PROLOGAS 


Mes jūsų prašom nuolankiausiai: 
Atkreipkit maloningą ausį 
Ir būkit mums kuo atlaidžiausi. 


HAMLETAS 

Kas tai — prologas ar eilės žiedui?““ 
OFELIJA 

Tai kažkas labai trumpa. 
HAMLETAS 


Kaip moters meilė. 


Įeina du artistai: Karalius ir Karalienė 


* Ispaniškas Žodis (tariamas „malečo“). 

ARTISTAS KARALIUS 


„Jau trisdešimtąkart vežimas Febo““ 
Aplink Neptūno vandenis sūriuosius 
Ir apskritąją žemę apkeliavo, 

Jau trisdešimtas tuzinas mėnulių 
Pasauliui šviesą svetimą išliejo 

Po to, kai mūsų širdis ir rankas 
Sujungė savo saitais Himenėjas.“ 


ARTISTAS KARALIENĖ 


„Lai mes tiek pat aušrų ir mėnesienų 
Sulauksim dar, kol baigsis mūsų meilė. 
Bet — vargas man! — jūs šiom dienom atrodot 
Toks rūškanas kažko ir apsiblausęs, 
Jog aš dėl jūsų baiminuos; tačiau 

Jūs būkite ramus, brangusis vyre; 

Juk moteryse baimė ir aistra 

Petys į petį eina visados: 

Jų nėr visai, ar jų galia beribė. 

Kaip aš jus myliu, žinote patsai, 

Bet ne mažesnė ir manoji baimė; 

Kur meilės daug, — menkiausia abejonė 
Pavirsta baime ir menkiausia baimė, 
Didėdama, didžias aistras pagimdo.“ 


ARTISTAS KARALIUS 


„Jau greit turėsim skirtis, mylimoji! 
Gyvybės jėgos tuoj užges many, 

O tu šiame žavingame pasauly 
Gyvensi gerbiama ir mylima; 

Ir gali būt, jog tu surasi kitą, 
Kuris tave...“ 


ARTISTAS KARALIENĖ „O, nekalbėk daugiau! 
Mylėti kitą būtų išdavystė; 
Gėdingai ieško antro vyro ta, 
Kuri nužudė pirmąjį klasta.“ 

HAMLETAS (pusbalsiu) 
Pelynai, pelynai!?! 


ARTISTAS KARALIENĖ 


„Kas antrąkart jungtuvių žiedą maunas, 
Tą skatina ne meilė, bet nauda; 

Aš mirusįjį antrąkart užmuščiau, 

Jėi duočiaus glamonėjama kitam.“ 


ARTISTAS KARALIUS 


„Taip, aš tikiu: jūs kalbat nuoširdžiai; 
Bet jūsų užmojai ilgai netvyro, 
Drąsiausias ryžtas — vergas atminties 

Ir, tik užgimęs, beregint nuvysta. 

Taip lygiai vaisius, kol jisai dar žalias, 
Tvirtai priaugęs laikos ant šakos, 
Tačiau nunokęs tuoj nuo medžio krinta. 
Deja, mes visados užmiršti pratę, 

Ką esame skolingi patys sau; 
Sumanymai, kuriuos aistra pagimdo, 
Užgesus aistrai, miršta paprastai; 

Ir liūdesys, ir džiaugsmas neribotas 
Dažniausiai patys griauna savo darbą. 
Juo žaismingesnis krykštavimas džiaugsmo, 
Tuo sielvarto vaitojimas duslesnis; 

Mat sielvartą prajuokint net sunkiau, 
Negu pravirkdyt džiaugsmą. Šis pasaulis 
Ne amžinas; todėl nenuostabu, 

Kad mūsų meilė draug su laime kinta; 
Kas pasakys, ar meilė valdo laimę, 

Ar laimė meilę? Štai didžiūnas krito, 

Ir jo tarnai išlaksto; štai vargdienis 
Iškilo, ir jo priešai lenkias jam; 

Taip meilė eina ten, kur krypsta laimė. 
Tas, kam draugų nereikia, jų nestinga, 
O kas bėdoj netikro draugo šaukias, 
Tas jį iškart padaro priešu sau. 

Bet, grįžtant vėl prie to, nuo ko pradėjom, — 
Žmogaus troškimų ir lemties keliai |. 


Hamletas 410 


Taip skirias tarp savęs, jog mūsų norams 
Nebūna lemta niekad išsipildyt; 

Paverst tikrove savo svajones 

Ne mūsų valioj. Apie antrą vyrą 

Tu net bijai šiandieną pagalvot, 

Bet mirsiu aš — ir tavo ryžtas mirs.“ 


ARTISTAS KARALIENĖ 


„Tegu dangus man gailisi šviesos 

Ir žemė savo vaisių man neduoda! 
Tegu nerasiu dieną aš linksmybės, 

O naktį poilsio! Tegu pražūva 
Manoj širdy paguoda ir viltis! 

Tegu lyg atsiskyrėlė kokia 

Kalėjime sunykus atgailausiu! 

Lai visa tai, kas temdo džiaugsmo veidą, 
Sutrempia mano lūkesčius ir norus! 
Lai būsiu amžiams pasmerkta kentėt, 
Jei, tapusi našle, vėl ištekėsiu!“ 


HAMLETAS 
O kas, jeigu ji sulaužys savo žodį? 
ARTISTAS KARALIUS 


„Galinga tavo priesaika, brangioji. 
Palik mane čia vieną; aš pavargęs 
Ir nuo sunkiųjų rūpesčių dienos 
Norėčiau užsimiršti bent miege.“ 
(Užminga) 


ARTISTAS KARALIENĖ 


„Sapnai teužliūliuoja tavo sielą, 
Ir sandora mus amžinai telydi.“ 
(Išeina) 


HAMLETAS 

Gerbiamoji, kaip jums patiko šita pjesė? 
KARALIENĖ 

Toji ponia, man rodos, per daug dosni pažadų. 

HAMLETAS 
O, bet jinai tesės savo žodį. 
KARALIUS 
Tu girdėjai turinį? Ar nėra ten ko įžeidžiančio? 
HAMLETAS 
Ne ne, jie tik juokauja, nuodija juokaudami; nė krislelio jokio 
įžeidimo. 
KARALIUS 
Kaip toji pjesė vadinasi? 
HAMLETAS 


„Pelėkautai“. Kaip tai suprasti? Metaforiškai. Ši pjesė vaizduoja 
žmogžudystę, įvykusią Vienoje?*: hercogo vardas — Gonzagas““, 
jo žmona — Baptista. Jūs tuojau pamatysite: tai nešvari istorija. 
Bet kas mums darbo. Tų, kurių sąžinė gryna, kaip, pavyzdžiui, 
jūsų didenybės ar mūsų, tatai visiškai neliečia. Tegu sau spardosi 
kuinas, jeigu jam kuprą graužia, o kas bėdos mūsų sprandui! 


Įeina artistas Lucianas 


Tasai žmogus vadinasi Lucianas; jis — karaliaus sūnėnas. 
OFELIJA 
Jūs gerai einate choro pareigas, prince. 
HAMLETAS 
Aš galėčiau būti aiškintojų jums ir jūsų numylėtiniui, jeigu 
galėčiau matyti, kaip šokinėja tos lėlės. 
OFELIJA 
Jūs kandus, mano prince, jūs kandus. 
HAMLETAS 
Ir jums teks gerokai padejuoti, iki atšips mano dantys. 
OFELIJA 


Dar geriau — ir dar blogiau. 

HAMLETAS 


Tai vertėtų jums atsiminti ištekėjus. Na, pradėk, galvažudy! Po 
šimts, greičiau,— ir užteks tų prakeiktų grimasų. Nagi: 


„Kranksėdamas į kerštą varnas šaukia...“?* 


LUCIANAS 


„Pats laikas: mintys juodos kaip nuodai; 

Ranka tvirta, aplinkui nė žmogaus. 

Vidurnakčio žolių piktųjų sultys, 

Hekatės burtais trigubai užkeiktos“?, 

Lai jūsų pragaištingoji jėga 

Šią plazdančią gyvybę sunaikina.“ 

(pila nuodų miegančiajam į ausį) 
HAMLETAS 


Jisai nunuodija karalių sode, norėdamas pasiglemžti iš jo sostą. 
Jo vardas — Gonzagas; ši istorija tebegyva ligi šiolei ir para- 
šyta grakščiausia italų kalba. Tuojau jūs pamatysite, kaip žudikas 
užsikariauja Gonzago žmonos meilę. 


OFELIJA 

Karalius keliasi. 
HAMLETAS 

Kaip? Išsigando tuščio šūvio... 
KARALIENĖ 

Kas yra jūsų didenybei? 
POLONIJUS 

Nutraukit vaidinimą! 
KARALIUS 

Greičiau šviesos! Einam iš čia. 
VISI 


Šviesos, šviesos, šviesos! 


Išeina visi, išskyrus Horacijų ir Hamletą 

HAMLETAS 
Lai šitas briedis girion bėga, 
Anas lai krinta nuo žaizdos; 
Kol vienas budi, kitas miega, — 
Taip buvo visados. 
Jei likimas ir kitur nepasielgs su manim kaip turkas, tai nejaugi 
aš su savo gabumais, su ištisa giria plunksnų ant skrybėlės ir 
dviem Provanso rožėm ant rantuotų batų nenusipelnyčiau sau 
vietelės artistų tarpe?““ 
HORACIJUS 
Kaip nepilnateisis dalininkas. 
HAMLETAS 
Man regis, kaip pilnateisis. 
Kur, Damonai, tasai karalius“", 
Kuriam visa šalis 
Lyg Dzeusui lenkės? Šiandien sėdi 
Jo vietoje... apuokas. 
HORACIJUS 
Jūs galėjot surimuoti.?? 
HAMLETAS 


Kertu iš tūkstančio auksinių, kad vaiduoklis sakė tiesą. Tu paste- 
bėjai? 
HORACIJUS 
Puikiausiai, prince. 
HAMLETAS 
Vos tik užėjo kalba apie nuodus?.. 
HORACIJUS 
Aš jį sekiau akimis labai įdėmiai. 
HAMLETAS 


Na, greičiau muziką! Ei jūs, fleitos! 
Jei ši drama karaliui negraži, — 
Jinai jam nepatiko, dievaži! 
Na, greičiau! Greičiau muziką! 

Grįžta Rozenkrancas ir Gildensternas 


GILDENSTERNAS 

Gerasis prince, leiskite man tarti jums keletą žodžių. 
HAMLETAS 

Kad ir ilgiausią istoriją, meldžiamasis. 
GILDENSTERNAS 

Karalius... 
HAMLETAS 

Taip, meldžiamasis,— kas gi jam atsitiko? 
GILDENSTERNAS 

Jis pasitraukė į savo kambarį, ir jam labai bloga. 
HAMLETAS 

Turbūt nuo vyno? 
GILDENSTERNAS 

Ne, prince, veikiau nuo tulžies. 
HAMLETAS 


Jūs pasielgtumėt kur kas išmintingiau, jei praneštumėt apie tai jo 
daktarui, nes jeigu jį gydyt imsiu aš, tai jo tulžis išsilies galutinai. 


GILDENSTERNAS 


Mielasis prince, stenkitės pažaboti savo kalbas ir nenukrypkite 
taip klaikiai nuo to, apie ką šneku. 


HAMLETAS 


Aš romaus būdo; pasakokit. 


GILDENSTERNAS 


Karalienė, jūsų motina, didžiai susijaudinusi atsiuntė mane pas 
jus. 


HAMLETAS 


Malonus svečias. 

GILDENSTERNAS 


Ne, mielas mano prince, šitas mandagumas nežada nieko gero. 
Jeigu jūs teiksitės man deramai atsakyti, aš išpildysiu jūsų motinos 
norą, o jeigu ne, viskas baigsis tuo, kad aš atsiprašysiu ir, atsisvei- 
kinęs su jumis, išeisiu. 

HAMLETAS 
Ne, meldžiamasis, aš to padaryti negaliu. 

GILDENSTERNAS 
Ko būtent, prince? 

HAMLETAS 


Jums atsakyti deramai. Mano protas negaluoja. Bet jeigu toks 
bus jūsų noras ar, kaip pats ką tik išsireiškėte, toks bus mano 
motinos noras, aš galiu jums atsakyti taip, kaip išmanau. Na, bet 
tiek to; pereikime dabar prie reikalo. Mano motina, sakote jūs... 


GILDENSTERNAS 


Jūsų motina sako štai ką: jūsų elgesys ją tiesiog pritrenkė ir 
apstulbino. 


HAMLETAS 


O, nepaprastas sūnus, kuris moka taip stebinti savo motiną! Bet 
ar šis jos nustebimas neturi kartais kitų, labiau apčiuopiamų 
priemaišų? Prisipažinkit. 


ROZENKRANCAS 
Ji norėtų, prieš eidama gulti, pasimatyti su jumis savo kambary. 
HAMLETAS 
Mes jos paklausysime, nors jinai man būtų dešimtkart motina. 
Ar turite dar šiaip kokių reikalų į mane? 
ROZENKRANCAS 
Jūs kadaise mane mylėjot, prince. 
HAMLETAS 


Lygiai kaip ir dabar, prisiekiu šiais vagimis ir plėšikais. (Rodo 
į savo rankas) 

ROZENKRANCAS 


Mielas prince, kas gi kaltas dėl jūsų negalės? Jūs pats užtrenkiate 
pagalbai duris, slėpdamas nuo draugų savo kančių priežastį. 


HAMLETAS 
Meldžiamasis, ateitis nežada man nieko gero. 
ROZENKRANCAS 
Kaip tat gali būti, jeigu pats karalius yra jums davęs žodį, kad jūs 
paveldėsite Danijos karūną? 
HAMLETAS 
Taip, meldžiamasis, bet „kol saulė patekės...“ Priežodis kiek 
apipelėjęs. 
Įeina muzikantai su fleitomis 
A, fleitos! Duokite man vieną! — Pasitraukit į šalį. Ko jūs taip 
lipate ant kulnų, lyg norėtumėt nusivyt mane į žabangas? 
GILDENSTERNAS 


O, prince, mano uolumas peržengė ribas dėl to, kad pernelyg 
veržii yra manoji meilė. 


HAMLETAS 

Aš ne visai suprantu. Ar negalėtumėte pagrot šita švilpyne? 
GILDENSTERNAS 

Aš nemoku, prince. 
HAMLETAS 

Prašau jus. 
GILDENSTERNAS 

Patikėkit, prince, aš nemoku. 
HAMLETAS 

Aš jus maldauju. 
GILDENSTERNAS 


Aš nežinau, nė kaip ją laikyti, prince. 

HAMLETAS 


Tai nė kiek ne sunkiau, negu kad meluoti. Spaudykite visais 
keturiais pirštais ir nykščiu šitas skylutes, pūskite į ją pro burną, ir 
jinai prabils kuo iškalbingiausia muzika. Žiūrėkite, štai vožtuvėliai. 


GILDENSTERNAS 


Bet aš negaliu išgauti jais nė mažiausios harmonijos, aš neturiu apie 
tuos dalykus jokios nuovokos. 


HAMLETAS 


Štai, matote, kokiu niekingu daiktu jūs mane laikote! Jūs panūdot 
groti manimi; jūs tariatės žiną kiekvieną mano vožtuvėlį; jūs 
norėtumėte išimti mano paslapties širdį ir išbandyt mane nuo 
žemiausios mano gaidos iki paties aukščiausio tono; o kiek muzikos 
yra štai čionai, šiame mažyčiame instrumentėly, ir kokiu balsu 
jis apdovanotas! Ir vis dėlto jūs nepajėgiate jo priverst prabilti. 
Po perkūnais, negi jums atrodo, kad manimi groti lengviau negu 
švilpyne? Vadinkite mane kokiu norit instrumentu, maigykit kaip 
norite, bet groti manimi jūs vis vien negalėsite. 


Grįžta Polonijus 


Telaimina jus viešpats! 
POLONIJUS 

Prince, karalienė norėtų pakalbėti su jumis, ir neatidėliojant. 
HAMLETAS 

Ar matote aną debesį, kuris labai panašus į kupranugarį? 
POLONIJUS 

Kaip kažin ką, jis tikrai atrodo lyg kupranugaris. 
HAMLETAS 

Man regis, jis panašus į žebenkštį. 


POLONIJUS 
Jo kupra kaip žebenkšties. 


27. PLB 20 

HAMLETAS 

O gal kaip banginio? 
POLONIJUS 

Visai kaip banginio. 
HAMLETAS 


Na, gerai, tučtuojau einu pas motiną. (Pusbalsiu) Jie tol mulkins 
mane, ko! galutinai išvarys iš kantrybės.— Aš tučtuojau ateisiu. 


POLONIJUS 


Aš taip ir pranešiu. 
(Išeina) 


HAMLETAS 
Pasakyti „tučtuojau“ bepigu. Palikite mane, draugai. 
Visi išeina 


Štai ta burtinga valanda nakties, 
Kai atsivėrę stovi kapinynai 

Ir pragaras patsai į šį pasaulį 
Maru alsuoja; aš dabar galėčiau, 
Išgėręs karšto kraujo, padaryti 
Tokių baisių dalykų, jog diena 

Iš siaubo sudrebėtų, juos išvydus. 
Gana! Greičiau pas motiną! Širdie, 
Nebūk bejausmė ir Nerono sielos 
Šion vyriškon krūtinėn neįleisk!?“ 
Aš būsiu kietas, bet ne atšiaurus: 
Lai durklais mano žodžiai bado ją, 
Bet ne ranka; lai protas veidmainiauja, 
Lai mano kalbos būna žiaurios jai, 
Bet tik, širdie brangioji, ne darbai! 
(Išeina) 

III scena 


Salė pilyje 
Įeina Karalius, Rozenkrancas ir Gildens- 
ternas 


KARALIUS 


Ne, aš juo nepatenkintas; ir kolei 
Jo beprotybė siautėja laisvai, 
Nebus ramybės. Taigi pasiruoškit; 
Jūs gausit įgaliojimus tuojau 

Ir Anglijon drauge su juo išvyksit! 
Mums pareigos karališkos neleidžia 
Arti savęs pakęsti tų pavojų, 
Kuriais kas dieną jojo kliedesiai 
Mus gąsdina. 


GILDENSTERNAS Gerai, mes išsirengsim. 
Palaimintas, kilnus ir šventas darbas — 
Apsaugot nuo nelaimės tiek žmonių, 
Alsuojančių vien jūsų didenybe. 


ROZENKRANCAS 


Kiekvienas gyvas padaras privalo, 
Atstatęs savo dvasios skydą, gintis 

Nuo negandų, o ypatingai tas, 

Kurio likimas surištas yra 

Su tūkstančiais jam nuolankių gyvybių. 
Valdovui mirus, mirs ne vien jisai, — 
Kartu su juo ir visa, kas aplinkui, 

Į prarają tą pačią nuriedės. 

Tatai nelyginant didžiulis ratas, 
Viršūnėj aukšto kalno pastatytas: 

Prie milžiniškų jojo stipinų 

Daiktų visokių aibė prikabinta; 

Bet ratas griūva, ir griuvimo griausmas 
Šimtus neregimų jo palydovų 
Palaidoja drauge; juk visada, 

Karaliui raudant, rauda ir tauta. 

KARALIUS 
Prašau jus, ruoškitės greičiau kelionėn; 
Reik pagaliau supančiot tą pabaisą, 
Kuri lig šiolei vaikščioja laisva. 


ROZENKRANCAS IR GILDENSTERNAS 
Skubėsim kiek tik galime. 


Rozenkrancas ir Gildensternas išeina 
Polonijus 


POLONIJUS Valdove, 
Jisai pas savo motiną nuėjo; 
Už kilimo stovėdamas, aš noriu 
Pasiklausyti jų kalbos: jinai, 
Be abejonės, jį subars rūstokai. 
Bet jūs visai teisingai pastebėjot, 
Jog būtų pravartu, kad šiaip kas nors, 
Be motinos (ji šališka savaime), 
Galėtų juos girdėt. Sudie, šviesiausias; 
Prieš gulant jums, aš dar pas jus užeisiu 
Pranešt naujienų. 

KARALIUS Dėkui tau širdingai. 

Polonijus išeina 

O, mano nuodėmė šlykšti; ji dvokia 
Lig pat dangaus; seniausias prakeikimas, 
Broliažudystė, sąžinę man slegia. 
Aš melstis neįstengiu, nors geidžiu: 
Jėga nusikaltimo galingesnė 
Už galingiausius mano troškimus, 
Ir aš tarytum tas, kuris išsyk 
Priskirtas prie dviejų darbų, gaišuoju, 
Pats nežinodamas, nuo ko pradėti. 
Jei toji mano prakeikta ranka 
Kiaurai net permirktų nuo brolio kraujo, 
Tai argi maloningojoj padangėj 
Neatsiras pakankamai lietaus, 
Kuris ją vėl nubalintų kaip sniegą? 
Argi ne tam yra gailestingumas, 
Kad žvelgtum drąsiai nuodėmei veidan? 

„Įeina 

Ir kurgi ta maldos galia dvilypė — 


Svyruojančius paremt, kad nesukluptų, 


Ir tiems, kurie nupuolė, dovanoti? 


Aukštyn žvelgiu — ir darosi lengviau. 


Bet kaipgi melstis aš dabar turiu? 


„Atleiski mano šiurpią žmogžudystę!“ 
Ne, to nebus, nes man priklauso visa, 


Dėl ko esu įvykdęs žmogžudystę: 
Ir sostas, ir šlovė, ir karalienė. 
Kaip galima tikėtis atleidimo, 

Kol sąžinės dėmė nenuplauta? 
Dažnai šiame sugedusiam pasauly 
Nedorėlio ranka už aukso saują 
Teisėjo valią nuperka ir tuo 
Piktadarybę tylomis paverčia 
Įstatymu; bet ten, viršuj, ne taip: 
Tenai jokie gudravimai negelbsti, 
Tiesa visoj nuogybėj atsiskleidžia, 
Ir mes, akis į akį suvesti 

Su savo nuodėmėmis, turim patys 
Save pasmerkti. Kas gi tąsyk lieka? 
Ieškoti sau pagalbos atgailoj? 

Ji gali daug. Bet ko jinai verta, 
Kada dvasia negali atgailauti? 

O, neapsakoma kančia! Krūtine, 
Juodesne kaip mirtis! Bejėge siela, 
Kuri ištrūkti stengias iš dumblynės, 
Bet klimpsta vis gilyn! O angelai, 
Padėkit! Lenkitės, išdidūs keliai. 
Širdies plieninės stygos, sugležnėkit 
Tarytum gyslos kūdikio švelnaus! 
Gal viskas bus gerai. 

(Pasitraukia į šalį ir klaupiasi) 


Įeina Hamletas 


HAMLETAS 


Aš tai galėčiau padaryt dabar, 
Kada jis meldžiasi; ir padarysiu. 

Bet jis pateks į dangų, — menkas kerštas! 
Ne, reikia apsvarstyt; kažin koks niekšas 
Nužudė mano tėvą, ir už tai 

Vienturtis jo sūnus tą niekšą siunčia 

Į rojų!.. 

O, tai jam būtų paslauga — ne kerštas! 
Jisai slapčia užpuolė mano tėvą, 
Pakilus; nuo prabangios puotos 

Tą valandą, kai nuodėmės jo visos 
Žydėjo pilnu žiedu lyg gegužis. 

Ar jo skola sunki, težino dievas; 

Bet kaip atrodo man, ji nelengva. 

Ar galima vadinti tai kerštu, 

Jei aš jį tuo akimirksniu nukausiu, 

Kai sąžinę jis perkrato nešvarią 

Ir jau kelionėn vykti pasiruošęs? 

Ne. 

Stok, mano karde! Lauk baisesnio žygio! 
Kai girtas jis miegos ar bus įtūžęs, 

Ar guolyje išniekintam myluosis, 

Burnos ar loš, ar šiaip darys ką nors, 
Kas nežada išganymo mirtingam,— 

Štai šitokiu metu nudėk tu jį, 

Kad trenktų jis kulnais į patį dangų, 

Ir jojo siela būtų net juodesnė 

Už pragarą, kur teks jam nugarmėt. 
Bet motina jau laukia. Aš einu. 

Kentėt nedaug belieka jau dienų. 
(Išeina) 


KARALIUS (keldamasis) 


Nors žodžiai skrenda, — lieka čia mintis; 
Dangun bemintis žodis nenuskris. 

IV scena 


Karalienės kambarys 
Įeina Karalienė ir Polonijus 


POLONIJUS 
Jis tuoj ateis; sudrauskit jį smarkiau; 
Paaiškinkite jam, kad jo išdaigų 
Daugiau nebeįmanoma pakęst, 
Kad nuo bausmės vien jūsų didenybė 
Užstojot jį. Aš pasislėpsiu čia; 
Prašau jus, būkite su juo griežtesnė. 
HAMLETAS (už scenos) 
O motin, motin, motin! 


KARALIENĖ Nebijokit. 
Man regis, jis ateina. Pasitraukit. 


Polonijus pasislepia už kilimo. Įeina Hamletas 


HAMLETAS 

Na, motina, ko jūs norėjot? 
KARALIENĖ 

Tu savo tėvą įžeidei, sūnau. 
HAMLETAS 

Tu mano tėvą įžeidei, o motin. 
KARALIENĖ 

Tai šneka tavo lūpom beprotystė. 
HAMLETAS 

O jūsų lūpom kalba veidmainystė. 
KARALIENĖ 


Ką reiškia tat, sūnau? 
HAMLETAS Ko jūs norėjot? 

KARALIENĖ 
Tu pamiršai, kas aš? 


HAMLETAS O, anaiptol. 
Jūs esat karalienė, mano dėdės 
Žmona ir mano motina, deja. 


KARALIENĖ 
Jei taip, kiti gal sudoros tave. 
HAMLETAS 
Ne, ne: palaukite; sėdėkit vietoj; 
Jūs tolei nepakilsite iš čia, 
Kol veidrody parodysiu jums visa, 
Kas glūdi jūsų sielos gilumoj. 
KARALIENĖ 


Ko nori? Gal ruošies mane užmušti? — 
Ei, gelbėkite! 


POLONIJUS (už kilimo) Gelbėkit! 


HAMLETAS (išsitraukdamas kardą) Ha! Žiurkė! 

Kertu lažybų, jau nebegyva! 

(Duria į kilimą) 
POLONIJUS (už kilimo) 

Aš nužudytas! 

(Krinta negyvas) 
KARALIENĖ Ką tu padarei? 
HAMLETAS 

Aš nežinau. Kas tai? Karalius? 
KARALIENĖ 

Koks kruvinas, bjaurus, nelemtas žingsnis! 
HAMLETAS 


Taip, motina, bjaurus, nelemtas žingsnis, 
Bet ne bjauresnis, kaip užmušt karalių 
Ir už karaliaus brolio ištekėt. 

KARALIENĖ 
Užmušt karalių? 
HAMLETAS Taip, tai mano žodžiai. 


(Atitraukia kilimą ir pamato Polonijų) 


Landus ir paikas juokdary, sudie! 

O aš maniau, kad tai anas, aukštesnis... 
Še, atsiimki atpildą! Matai, 

Kaip pavojinga būt per daug uoliam.— 
Nelaužykit sau rankų. Atsisėskit! 

Aš pasiryžęs jums sulaužyt širdį 

Ir ją sulaužysiu, jei tik jinai 

Ne visiškai dar akmeniu pavirto 

Ir jeigu pragaištingas įpratimas 

Jos neapkaustė kiautu begėdystės. 


KARALIENĖ 


Ką padariau aš, kad liežuvis tavo 
Mane taip rūsčiai plaka? 


HAMLETAS Tokį darbą, 
Kurs dergia nekaltumo grožį skaistų, 
Dorumą pravardžiuoja veidmainybe, 
Kuris, tyriausiai meilei nuo kaktos 
Nuplėšęs rožę, ją votim pakeičia 
Ir priesaikas šventos ištikimybės 
Paverčia šūkaliojimais lošiko. 

O, tokį darbą, kurs net pažadams 
Išrauna pačią sielą iš krūtinės 

Ir vien tik pynę žodžių prašmatnių 
Iš mielojo tikėjimo palieka; 
Dangus iš gėdos dega visas... Žemė 
Nuo jūsų veidą gręžia niūromis 

Ir dreba lyg prieš teismą paskutinį. 


KARALIENĖ 


O, kas gi tai per poelgis, sakyk, 
Apie kurį tokie trimitai gaudžia? 

HAMLETAS 
Žiūrėkit, štai paveikslas — ir štai kitas, 
Abiejų brolių ryškūs atvaizdai. 
Kokia gražna iš bruožų tų spindėjo! 
Plaukai paties Hiperiono; žvilgsnis — 
Kaip Marso: griežtas, išdidžiai valdingas; 
Jupiterio kakta, o stotas — tartum 
Merkurijaus, nužengiančio lengvai 
Iš debesų ant kauburio saulėto, — 
Rečiausias, tobuliausias derinys, 
Kur, rodosi, kiekvienas iš dievų 
Paliko savo ženklą, nes norėjo 
Pasauliui duoti pavyzdį žmogaus. 
Toks buvo jūsų vyras; o dabar 
Pažvelkite — štai kitas jūsų vyras, 
Kursai nelyginant rūdėta varpa 
Suėdė savo žydintįjį brolį. 
Kur jūsų akys? Kaipgi jūs galėjot 
Nuo šio didingo kalno nusirist 
Ir eit ieškot sau maisto šioj klampynėj? 
O, kurgi jūsų akys? Tai ne meilė, 
Nes jūsų amžiuj kraujo siautulys 
Atslūgęs jau yra,— jisai aprimo 
Ir klauso proto; bet koksai gi protas 
Juos drįstų lygint vieną su kitu? 
Ne, jūs dar nesate jausmų praradus — 
Tai rodo jūsų pojūčiai visi, — 
Bet tuos jausmus yra ištikęs stabas; 
Pamišėlis — net ir tasai nebūtų 
Suklydęs panašiai, ir beprotybė 
Nebuvo niekam taip jausmų pavergus, 
Kad jam neliktų, kaip štai jums dabar, 
Krislelio nuovokos. Koksai šėtonas, 
Akis užrišęs, taip jus suvedžiojo? 
Berankis, kurčnebylis, neregys, 
Kuris dar uoslę turi ir galvoj 
Bent mažą sveiko proto trupinėlį, 
Nebūtų apsijuokęs taip kaip jūs! 
O gėda! Ko nerausta tavo veidas? 

O pragare maištingas, jeigu tu 

Gali taip šėlti kraujyje našlės, 

Tegu drovumas degančios jaunystės 
Sutirpsta tartum vaškas ugnyje! 

Ne, nevadink to gėda, jei aistra 

Į žūtbūtinį pereina puolimą 

Taip, jog pats ledas net užsiliepsnoja 
Ir protas pataikauja geiduliams. 


KARALIENĖ 


O Hamletai, nutilki: tu akis 

Man nukreipi tiesiog į pačią sielą, 
Ir aš matau jos gelmėje tiek daug 
Juodų, įsisenėjusių dėmių, 

Kad niekas jų nebenuplautų. 


HAMLETAS Ne, 
Gyvent pasmirdusiame prakaite 
Gėdingo patalo ir ištvirkauti, 
Gašlybėje nugrimzdus, glamonėtis 
Šiam purvinam lizde... 


KARALIENĖ O, nekalbėki! 
Tie žodžiai durklais bado man ausis. 
Sūnau, nutilki! 


HAMLETAS Niekšas! Žmogžudys! 
Nenaudėlis, dušimtukart smulkesnis 
Už tą, kurį vadinot savo vyru; 
Karalius juokdarys, valdžios vagišius, 
Kurs, brangiąją karūną nuo lentynos 
Pavogęs, į kišenių įsidėjo! 

KARALIENĖ 
O, nekalbėk! 

HAMLETAS 


Tas skudurinis iškamša karalius... 


Įeina šmėkla 

O angelai, sargybiniai padangių, 
Greičiau sparnais apglobkite mane! 
Ko nori tu, garbingasai paveiksle? 


KARALIENĖ 
O, vargas man, jisai pamišęs! 
HAMLETAS 


Ar tu neateini čionai paakint 
Gaišuojančio sūnaus, kuris eikvoja 
Sykiu aistras ir laiką ir nevykdo 
Didingo ir baisaus liepimo tavo? 
O, atsakyk. 

ŠMĖKLA 
Įsidėmėk: aš atskubėjau čia, 
Kad neatšiptų ašmens tavo valios. 
Žvelk: tavo motiną sukaustė siaubas; 
Užstoki ją nuo jos minčių plakimo; 
Greit jausmui pasiduoda silpnas kūnas. 
Kalbėk su ja toliau. 


HAMLETAS. Na, meldžiamoji, 
Kas jums yra? 


KARALIENĖ Deja, kas tau yra, 
Kad tu žvelgi pastiręs tuštumon 
Ir į bekūnį orą lyg kreipiesi? 
Nerimastingai tavo akys žiūri 
Paklaikusiu žvilgsniu, ir lyg kareiviai, 
Prižadinti nakčia kovos trimitų, 
Gluotni plaukai, nelyginant gyvi, 
Piestu visi kaip vienas atsistojo. 

Lai tau, brangusis Hamletai, ramybė 
Maištingos dvasios karštį atvėsins. 
Ką tu regi tenai? 

HAMLETAS Jį! Jį! Pažvelkit! 
Koksai išbalęs! Jo lemtis, jo veidas 
Galėtų sugraudinti net uolas. 

O, nežiūrėki šitaip į mane, 
Kad neišblėstų kietas mano ryžtas 

Ir kad, pakėlęs ginklą, vietoj kraujo 
Aš nepraliečiau ašarų. 


KARALIENĖ Su kuo 
Šnekiesi tu? 


HAMLETAS 


Kaip, jūs nematot nieko? 


KARALIENĖ 

Matau vien tai, ką mato mano akys. 
HAMLETAS 

Jūs negirdėjote nė žodžio? 
KARALIENĖ Ne, 

Tik mudviejų balsus. 
HAMLETAS Antai, antai! 


Žiūrėkit! Mano tėvas — lygiai toks, 
Koksai jis buvo gyvas! Ar nematot? 
Jisai išeina jau... Per slenkstį žengia! 


Šmėkla pranyksta 
KARALIENĖ 


Tai padaras vien tavo smegenų: 
Pablūdusios vaizduotės kliedesys — 
Be galo išradingas. 


HAMLETAS Kliedesys? 
Ne, mano pulsas, lygiai kaip ir jūsų, 
Vienodai skamba įprastu ritmu. 
Tai, ką aš pasakiau, ne beprotybė. 
Jūs galit išbandyti: aš tiksliai 
Kiekvieną savo žodį pakartosiu 
Ir kaip beprotis neklejosiu, ne! 
Tad nemigdykit sąžinės sau, motin, 
Paguodos apgaulingais tepalais, 
Lyg čia ne jūsų nuodėmės bylotų, 
O mano beprotybė; skaudulys 
Nuo to tesurumbės vien iš paviršiaus, 

Bet ir toliau pūlingoji žaizda 

Jus grauš, giliai į vidų pasislėpus. 
Atverkit dangui sielą, atgailaukit, 
Kovokit su pagundom ateity 

Ir piktžolių prižėlusių netręškit, 
Kad jos nesikerotų dar labiau. 
Prašau man dovanoti už dorumą: 
Juk šioj sočioj gašlių tranų gadynėj 
Dorybė turi lenktis niekšiškumui, 
Maldaudama atleisti, kad jinai 
Tiek gero jam išdrįso padaryti. 


KARALIENĖ 
Sūnau, tu perkirtai pusiau man širdį! 
HAMLETAS 


Tad blogąją jos pusę lauk išmeskit 
Ir juo skaisčiau gyvenkit su kita. 
Labos nakties; bet neikit dėdės lovon; 
Jei gėdos nebeturite nė kiek, 
Tai ją bent suvaidinkit. Įpratimas, 
Tasai šėtonas, graužiantis jausmus, 
Tuo panašus į angelą yra, 
Kad jis ir mūsų poelgius geruosius 
Apvilkti moka rūbais maloniais. 
Susivaldykit šiąnakt, ir tatai 
Jums ateity pagelbės. O toliau 
Bus dar lengviau. Mat įpročio galia 
Dažnai išdildo įgimtą silpnybę 
Ir sugeba su nuostabia jėga 
Šėtoną pažabot ir lauk išvyti. 
Labanaktis dar sykį! Aš ateisiu 
Palaiminimo jūsų paprašyt, 
Kai jūs pati jo būsit reikalinga.— 
O dėl šio pono | 
(rodydamas į Polonijų) 

aš labai gailiuosi; 
Bet taip likimas lėmė, kad mane 
Nubaustų jis, o aš nubausčiau jį, 
Tuo vykdydamas rūsčią dievo valią. . 

Aš viską sutvarkysiu ir mielai 
Atsakomybėn stosiu. Tad labanakt. 

Iš gailesčio turiu aš būt Žiaurus; 

Tai tik pradžia; bet greit audra užgrius. 
Dar porą žodžių... 


KARALIENĖ Kas gi man daryti? 


HAMLETAS 


O, visiškai ne tai, ką jums kalbėjau. 
Tegu tasai išpampęs karaliūkštis 

Jus savo lovon vėl įsivilios, 

Gašlia ranka jums gnybtels už žanduko 
Ir jus „pelyte miela“ pavadins; 

O jūs už jojo bučinį nešvankų, 

Už purviną paglostymą jo pirštų, 
Myluojančių jums kaklą, — jūs už tai 
Atnarpliokite visą jam teisybę, 

Kad iš tikrųjų aš nesu beprotis, 

Esu tiesiog beprotiškai gudrus. 

Tatai žinot jam būtų ne pro šalį. 

Ar gali slėpti tokius dalykus 

Graži, skaisti, protinga karalienė 
Nuo to šikšnosparnio, nuo tos varlės, 
Nuo šito seno katino? Ne! Ne! 
Numojusi ranka į sveiką protą, 
Užlipkite su narveliu ant kraigo, 
Atidarykit paukščiams dureles 

Ir tarsi toji pasakos beždžionė““ 

Įlįsti pamėginkit jųjų vieton 

Ir nusisukit sprandą... 


KARALIENĖ Patikėk, 
Jei mūsų žodžiai — tai gyva dvasia 
Ir jeigu mūs dvasia yra gyvybė, — 
Man trūksta dvasios lūpom pakartot, 
Ką tu čia pasakei. 

HAMLETAS 


Aš Anglijon vykstu; jūs tai girdėjot? 

KARALIENĖ 
Aš tat buvau pamiršus; taip nuspręsta. 
HAMLETAS 


Jau ruošia laiškus; mano du draugai, 
Kuriais lyg dviem gyvatėm pasikliauju, 
Įsakymą gabena; jie man turi 

Praskint į spąstus kelią. Na, tegu! 
Sprogdintoją smagu paleist į orą 

Su jo paties mina. Lai aš prasmegsiu, 
Jei, pasirausęs sieksniu dar giliau, 

Aš jų nenudanginsiu į mėnulį. 

Kaip malonu, kada viena klasta 
Susikerta lyg žaibas su kita! 

Bet šitas sutvėrimas man įgriso! 
Reikės išvilkt tą vėdarą iš čia. 
Labanakt, motin. Ponas patarėjas 
Visai aprimęs, rimtas ir tykus, 

O ką tik plempė šitokius niekus! 

Na, meldžiamasis, kraustykis, užtenka!.. 
Labanakt, motin! 


Išeina skyrium; Hamletas išvelka Polonijų 

KETVIRTAS VEIKSMAS 


Iscena 


Salė pilyje 
Įeina Karalius, Karalienė, Rozenkrancas 
ir Gildensternas 


KARALIUS 


Šie gilūs dūsavimai turi prasmę; 
Paaiškinkit, ką reikšti jie galėtų. 
Kur Hamletas dabar? 


KARALIENĖ 


Palikit mudu vienus valandėlei. 


Rozenkrancasir Gildensternas išeina 


O, ką regėt man teko neseniai! 


KARALIUS 
Ką būtent? Kaip sūnus, Gertrūda? 
KARALIENĖ Siaučia 


Lyg viesulas audringam vandenyne. 
Už kilimo kažką išgirdęs krebždant, 
Jis, įniršio pagautas, griebė kardą, 
Suriko „žiurkė, žiurkė!“ ir netyčia 
Nudūrė senį. 


KARALIUS O, baisingas darbas! 
Jei būtume stovėję mes tenai, 
Toks pat likimas būtų mus ištikęs. 


28. PLB 20 

Jo laisvė gresia pragaištim visiems — 

Ir jums, ir mums, ir kiekvienam iš mūsų. 
Kas atsakys už šitą žmogžudystę? 

Ji kris ant mūs galvos, nes mes turėjom 
Sutramdyti pakvaišusį jaunuolį 

Ir kuo toliau laikyt jį nuo žmonių. 

Bet mudu, apsvaiginti savo meilės, 
Nematėme, ko reik, ir — lyg tasai, 
Kuris, opos kankinamas šlykščios, 

Ją slepia nuo visų,— į gyvą kaulą 

Jai leidom įsigraužti. Kur jisai? 


KARALIENĖ 


Nukautojo lavoną išgabeno. 

Bet jojo beprotystė net ir čia 
Tarytum auksas tarp grubių metalų 
Iš tolo spindi savo skaistumu. 
Dabar jis verkia pats dėl viso to. 


KARALIUS 
Eime, Gertrūda! 
Anksčiau, negu nutvieks kalnynus saulė, 
Jisai jau bus laive. Šį bjaurų darbą, 
Orumo savo neprarasdami, 
Bukliai pridengti turim.— Gildensternai! 


Įeina Rozenkrancas ir Gildensternas 


Mieli draugai, pagelbėkite mums; 
Pamišęs Hamletas ką tik nukovė 
Polonijų ir išsivilko jį 

Iš karalienės kambario. Nueikit, 
Pasikalbėkit gražumu su juo, 

O kūną nugabenkit į koplyčią. 
Tik pasiskubinkit, aš jus prašau. 


Rozenkrancas ir Gildensternas išeina 


Klausyk, miela Gertrūda, susišaukim 
Išmintinguosius savo bičiulius 

Ir jiems pasisakykim atvirai, 

Kokia nelaimė mudviem atsitiko 

Ir ką daryt mes žadam. Paskala, 
Kuri taikliau negu patrankos šūvis 
Nuo vieno žemės krašto ligi kito 
Strėle nuodinga lekia šnypšdama, 
Galbūt dar mūsų vardo nepalies 
Ir tepažeis vien tik bedvasį orą. 

O, einam, einam su manim sykiu! 
Aš nujautimų kupinas klaikių! 
(Išeina) 


II scena 
Kita salė pilyje 
Įeina Hamletas 
HAMLETAS 
Saugiai paslėptas. 
ROZENKRANCAS IR GILDENSTERNAS (už scenos) 
Hamletai! Prince Hamletai! 
HAMLETAS 


Tyliau! Kas čia per triukšmas? 
Kas ieško Hamleto? A, štai ir jie. 


Įeina Rozenkrancas ir Gildensternas 
ROZENKRANCAS 
Ką jūs padarėt, prince, su lavonu? 
HAMLETAS 
Jį, žemės dulkę, sumaišiau su dulkėm. 
ROZENKRANCAS 


Sakykite, kur jis yra: mes norim 
Nunešti jį koplyčion. 


HAMLETAS 
Ne, jūs be reikalo taip galvojat. 

ROZENKRANCAS 
Ką būtent? 


HAMLETAS 
Kad aš moku laikyti vien jūsų paslaptį, o savosios — ne. Be to, ką 
gali atsakyti karaliaus sūnus į kempinės klausimus? 
ROZENKRANCAS 


Vadinasi, jūsų nuomone, prince, aš — kempinė? 


HAMLETAS 


Taip, pone, kempinė, kuri sugeria visas karaliaus malones, dosny- 

bes ir įsakymus. Bet šitokie dvariškiai karaliui pasirodo galų gale 

naudingiausi. Jis juos, lyg beždžionė riešutus, laiko užsikišęs už 

dantų — įsideda į burną anksčiau už kitus, bet vėliausiai praryja. 

Jeigu jam prireikia to, kas jumyse prisikaupė, jisai turi jus tik 

spustelėti, — ir tu, kempine, vėl kuo sausiausias. 
ROZENKRANCAS 


Aš jūsų nesuprantu, prince. 
HAMLETAS 

Labai džiaugiuosi: gudri šneka kvailoj ausy užminga. 
GILDENSTERNAS 


Prince, jūs turite mums pasakyti, kur dėjote kūną, ir nueiti 
drauge su mumis pas karalių. 


HAMLETAS 


Kūnas priklauso karaliui, bet karalius neturi kūno. Karalius — 
toks daiktas... 


GILDENSTERNAS 
„Daiktas“, prince? 


HAMLETAS 


Taip, niekingas daiktas. Veskite mane pas jį. Dumk, lapute, o mes 
tau iš paskos.“! 

III scena 


Kita salė pilyje 
Įeina Karalius su palyda 
KARALIUS 

Aš Hamletą liepiau čionai atvesti 
Ir suieškot lavoną. Net baugu, 
Kad jis dabar sau laisvėj vaikštinėja! 
Tačiau jo pažaboti mes nedrįstam: 
Jį myli siautulingoji minia, 
Kuri ne galva sprendžia, bet akim, 
Kuri temato pasmerktojo bausmę, 
Bet jo nusikaltimo — niekuomet. 
Kad viskas klotųs lygiai ir gražiai, 
Reik apsimest, kad jį iš čia išsiųsti 
Seniai nuspręsta buvo. Baisią ligą 
Pagydyti vien baisūs vaistai gali — 
Arba jokie. 


Įeina Rozenkrancas 


Kas ten? Kas atsitiko? 
ROZENKRANCAS 


Kur jis lavoną paslėpė, valdove, 
Išaiškint nepavyko. 


KARALIUS Kur jis pats? 
ROZENKRANCAS 


Sargybos apsuptas už durų laukia, 
Ką jūsų didenybė įsakys. 


KARALIUS 
Tegul jį atveda. 
ROZENKRANCAS 


Ei, Gildensternai! Veskit princą čia. 


Įeina Hamletas ir Gildensternas 

KARALIUS 
Na, Hamletai, kur Polonijus? 
HAMLETAS 
Puotoj. 
KARALIUS 
Puotoj? Kokioj puotoj? 
HAMLETAS 
Ne tokioj, kur jis valgo, bet tokioj, kur valgo jį patį. Apie jį šiuo 
metu susirinko seimas politinių kirminų.“? Kas maitinasi karališ- 
kiau už kirminą? Mes penime visokiausius gyvius sau patiems nu- 
penėti, o pačius save penime kirminams. Ir įsiganęs karalius, ir 
sudžiūvęs elgeta — tik du skirtingi patiekalai vienam ir tam 
pačiam stalui. Esmė ta pati. 
KARALIUS 
Deja! Deja! 
HAMLETAS 
Žmogus gali sugaut žuvį ant kirmino, kuris gavo paragauti 
karaliaus, ir pavalgyt žuvies, kuri tą kirminą prarijo. 
KARALIUS 
Ką tu nori tuo pasakyti? 
HAMLETAS 
Ogi vien tai, kad jo karališkajai didenybei gali tekti keliaut 
elgetos žarnomis. 
KARALIUS 
Kur Polonijus? 
HAMLETAS 
Rojuje. Nusiųskite pažiūrėti; jeigu jūsų pasiuntinys jo tenai neras- 
tų, pasiieškokite pats kitoj vietoj. Bet jei per mėnesį jo nerasit, tai 
tikriausiai uoste užuosit jį, kai lipsite laiptais galerijon. 
KARALIUS (keliems tarnams) 
Nueikite jo paieškoti. 

HAMLETAS 
Jisai jūsų palauks. 
Tarnai išeina 
KARALIUS 


Kadangi, Hamletai, tava gerovė 
Mums ypačiai brangi, tai tau reikės 
Po viso to, ką tu esi padaręs 

Ir dėlei ko mes liūdime didžiai, 
Išnykt greičiau už ugnį; pasiruošk, 
Jau laivas laukia, vėjas palankus, 
Ir tavo palydovai pasirengę 

Į Angliją išplaukti su tavim. 


HAMLETAS 

Į Angliją? 
KARALIUS Taip, Hamletai. 
HAMLETAS Gerai. 


KARALIUS 
Taip, mes tau linkime gero, nors tu mūsų minčių ir nematai. 
HAMLETAS 


Bet aš matau cherubiną, kuris jas kiaurai mato. Na, keliaujam 
į Angliją! Sudiev, brangioji motina. 
KARALIUS 
Tave mylintis tėvas, Hamletai... 
HAMLETAS 
Mano motina; tėvas ir motina — vyras ir Žmona: vyras ir žmona — 


vienas kūnas, taigi — mano motina.— Keliaujam! Į Angliją! 
(Išeina) 
KARALIUS 
Jūs turite jį sekti papėdžiui. 
Skubėkite; į laivą jį greičiau, 
Kad prieš sutemstant jo nebūtų čia! 
Keliaukit! Visa, kas tik reikalinga, 

Jau padaryta ir užantspauduota. 
Tad negaišuokite, aš jus prašau. 


Rozenkrancas ir Gildensternas išeina 


Jei mano meilė, Brite, tau brangi 

(O aš turiu pakankamai jėgos 

Tave priverst branginti ją, nes randas 
Nuo danų kardo dega tau lig šiolei 
Ir tavo baimė moka duoklę mums“?),— 
Tu abejinga širdžia nepriimsi 
Valdoviško įsakymo, kuris, 

Kaip tai laiške paskelbta, reikalauja 
Trumpai ir aiškiai — Hamleto mirties. 
Tad veik ryžtingai, Brite! Man jisai 
Tarytum karštligė džiovina kraują; 
Tu privalai padėt. Kol jis gyvuos, 

Tol mano bėdos augs be paliovos. 
(Išeina) 


IV scena 


Lyguma Danijoj 
Įžygiuoja Fortinbrasas, kapitonas ir kareiviai 


FORTINBRASAS 


Keliaukit, kapitone: nuo manęs 
Pasveikinkite Danijos karalių. 
Priminkit jam, kad Fortinbrasas prašo, 
Kaip buvo pažadėta, leist žygiuoti 

Per jo žemes. Vieta susitikimo 

Jums žinoma. O jeigu su mumis 

Jo didenybė pakalbėt norėtų, 

Tai mes mielai pas jį nuvyksim. Taip 
Praneškit jam. 


KAPITONAS Bus padaryta, prince. 
FORTINBRASAS 


Pirmyn, iš lėto. 

Fortinbrasas su kareiviais išeina. Įeina Hamle- 
tas, Rozenkrancas, Gildensternas ir kiti 


HAMLETAS 

Sakykite, kieno pulkai tie? 
KAPITONAS 

Norvegijos karaliaus, meldžiamasis. 
HAMLETAS 

Kur jie žygiuoja, leiskite paklaust? 
KAPITONAS 

Prieš lenkus. 
HAMLETAS 

O kas jiems vadovauja? 
KAPITONAS Fortinbrasas, 

Sūnėnas senojo Norvego. 
HAMLETAS 


Ar žadat brautis Lenkijos vidun, 
Ar pulti kurią nors pasienio sritį? 


KAPITONAS 


Nesigiriant ir kalbant atvirai, 

Mes norim pasiglemžt sklypelį žemės, 
Kurio visa vertė — skambus jo vardas. 
Jei išsinuomot siūlytų man jį, 

Aš ir penkių dukatų pašykštėčiau. 

Net jį pardavę, Lenkas ir Norvegas 
Vargu ar peštų ką daugiau. 


HAMLETAS Jei taip, 
Manau, kad Lenkas ginklo nesigriebs. 
KAPITONAS 


Jūs klystate; tenai jau sutelkta 
Kariuomenė. 

HAMLETAS Du tūkstančiai žmonių 
Ir dvidešimtis tūkstančių dukatų 
Išspręst negali šio juokingo ginčo! 
Štai jis — taikos ir laimės pūlinys, 
Kuris, viduj nematomai pratrūkęs, 
Nuo žvilgsnio slepia priežastį mirties. 
Širdingai ačiū jums. 


KAPITONAS Padėk jums, dieve. 
(Išeina) 
ROZENKRANCAS 
Jūs teiksitės keliauti, mano prince? 
HAMLETAS 


Aš jus pavysiu. Eikite kol kas. 
Visi išeina 


Visur ir viskas kaltina mane 

Ir akstina nerangų mano kerštą. 

O, kas yra žmogus, jei jam pasauly 
Aukščiausias gėris — valgymas ir miegas? 
Galvijas, ne daugiau. Argi tasai, 
Kuris mums davė tokią lakią mintį, 
Ir priekin žvelgiančią, ir atgalios, 
Įdiegė tam šį dieviškąjį protą, 

Kad jis trūnytų dykas mumyse? 
Galbūt tai gyvuliškas apkiautimas 

Ar įprotis per daug ilgai svarstyti, 
Kokia dalia mūs laukia ateity 
(Dvejojimas, kur trys ketvirčiai baimės 
Ir vienas tik ketvirtis išminties!), 

Bet aš vis vietoj tūpčioju kažko, 
Kartodamas: „Tai reikia padaryti“, 
Nors nestokoju nei jėgos, nei noro, 
Nei pagrindo, nei progų tinkamų 
Įvykdyt savo ryžtą. Pavyzdžiai, 

Tvirti kaip žemė, ragina mane; 

Štai kad ir šie ginkluoti šaunūs vyrai, 

Grakštaus ir jauno princo vedami, 
Kurs dieviškai pakilusia dvasia 

Iš paslaptingojo likimo juokias 

Ir trapią savo būtį atiduoda 
Mirties, likimo ir pavojaus valiai — 
Dėl ko? Dėl tuščio riešuto! Vien tas 
Vadintis gali didis iš tiesų, 

Kurs nesijaudina dėl menko nieko, 
Bet grumiasi įniršęs dėl šapelio, 

Jei esti paliesta garbė. O aš, 
Kuriam brangus jo tėvas nužudytas, 
O motina išniekinta, — apsnūdęs 
Ramiausia širdimi žiūriu su gėda, 
Kaip dvidešimtis tūkstančių drąsuolių 
Dėl įgeidžio, dėl troškulio garbės 

Į kapą lyg į patalą žingsniuoja, 
Kovodami dėl gabalėlio žemės, 

Kur net sunku visiems išsirikiuot, 
Kur vietos nėr palaidot nukautuosius... 
Bet mano mintys prakalbės krauju, 
O jeigu ne, — menkybė vardas jų! 
(Išeina) 


Vscena 


Elsinoras. Salė pilyje 
Įeina Karalienė, Horacijusir didikas 


KARALIENĖ 
Su ja kalbėti aš nenoriu. 
DIDIKAS 


Ji prisispyrus prašo ir atrodo 
Rimtai pamišus. 


KARALIENĖ Ko gi reikia jai? 
DIDIKAS 


Ji nuolat šneka apie tėvą; skundžias, 

Kad viskas šiam pasaulyje — klasta, 

Ir dūsauja, ir daužo sau krūtinę. 

Ji erzinas dėl menkniekio; jos kalbą 
Sunku suprast; jos žodžiai — tuščias garsas, 
Tačiau miglotam jų rezginyje 
Klausytojai surasti prasmę stengias: 
Juos aiškina kiekvienas ir visaip 
Pritempia prie savų minčių, o daug kas 
Iš josios linktelėjimų ir mostų 

Nuspręs, jog čia tikrų tikriausiai glūdi 
Nors ir neaiški, bet baisi prasmė. 


HORACIJUS 


Su ja reikėtų pakalbėt: ji gali 
Liguistai opiose smegenyse 
Sužadint pavojingų įtarimų. 


KARALIENĖ 
Pašaukit ją. 
Didikas išeina 
(Tyliai) 


O, mano nuodėmingoji širdis 
Į viską žvelgia siaubo akimis; 
Piktadarystė, baimės apimta, 
Pati save išduoda visada. 


Grįžta didikas kartu su Ofelija 
OFELIJA 


Kur Danijos šviesiausioji valdovė? 
KARALIENĖ 

Na ką, Ofelija? 
OFELIJA (dainuoja) 


Kaip atskirti, pasakyk, 
Tavąjį bernelį? 

Lengvos puskurpės, lazda, 
Skrybėlėj kriauklelė.“* 

KARALIENĖ 
Ką reiškia ta daina, vaikeli mano? 
OFELIJA (dainuoja) 
Tavo mieląjį seniai 
Žemė jau užklojo, — 
Prie galvos žalia veja 
Ir akmuo prie kojų. 
O! O! 
KARALIENĖ 
Ofelija... 
OFELIJA Ne, paklausykit. 
( Dainuoja) 
Tavo mielas tarp gėlių... 


Įeina Karalius 


KARALIENĖ 
Ak, pažiūrėkite, karaliaul.. 


OFELIJA (dainuoja) 


Tavo mielas tarp gėlių 
Apraudotas miega, 
Marškiniai jo baltesni 
Už kalnynų sniegą. 
KARALIUS 
Kaip jūs gyvuojate, brangioji? 
OFELIJA 
Gerai, dieve jums padėk! Sako, kepėjo duktė buvo paversta pelė- 


da.“? Valdove, mes žinome, kas esam, bet nežinom, kuo galime 
tapti. Skalsink dieve jūsų puotą! 


KARALIUS 
Jai galvoj vis tėvas. 
OFELIJA 


Nekalbėkime apie tuos dalykus; bet jeigu jus paklaus, ką tai reiškia, 
atsakykite tiesiai: 
(Dainuoja) 

Rytoj, per šventą Valentiną““, 
Ir aš, Valentina, 

Vėl rymosiu prie tavo lango, 
Vos tik prašvis diena. 

Jis atsistojo, jai pamojo, 
Įleido ją slapta; 

Ji nekalta pas jį atėjo, — 
Išėjo nebe ta. 


KARALIUS 
Brangioji Ofelija! 
OFELIJA 


Dievaži, kaip gyvą mane matote, tuojau baigsiu. 
( Dainuoja) 
Prisiekiu motina švenčiausia! 
Ak, vyrai prakeikti! 
Visi, visi jūs vieno plauko — 
Ištvirkę ir sukti. 
Kol aš tau spyriausi, tu širdį 
Ir ranką siūlei man... 
O jis atsako: 
Kam gi atsigulei prieš laiką 
Tu mano patalan? 


KARALIUS 
Ar ji tokia jau seniai? 
OFELIJA 


Tikiuosi, kad viskas bus gerai. Reikia tik kantrybės; bet aš negaliu 
sulaikyti ašarų, kai pagalvoju, kad jie užkasė jį šaltojon žemėn. 
Mano brolis sužinos apie tai. Ir aš dėkoju jums už gerą patarimą.— 
Greičiau karietą! Labanaktis, ponios! Labanaktis, mano mielosios 
ponios! Labanaktis! Labanaktis! 


(Išeina) 
KARALIUS 
Stebėkit ją ir sekit įkandin. 

O, štai kame nuodingasai šaltinis 

Šio sielvarto gilaus: mirtis jos tėvo! 
Taip jau yra, Gertrūda, kad nelaimės 
Ne vienišais žvalgais pas mus ateina, 
O ištisu pulku! Pasižiūrėk: 

Jai nužudytas tėvas; jums, Gertrūda, 
Ką tik į tremtį išsiųstas sūnus, 

Savo bausmės įdūkęs kaltininkas; 
Subruzdę žmonės murma vis garsiau 
Dėl dorojo Polonijaus mirties 

(Kaip neišmanėliškai mes padarėm, 
Kad liepėm jį palaidot vogčiomis!); 
Ofelijos negalima pažinti — 

Jinai neteko proto, be kurio 

Mes esame lyg žvėrys ar stabai. 
Tačiau blogiausia, kad iš Prancūzijos 
Sugrįžo josios brolis paslapčia; 

Jisai paniuręs laikosi šešėly, 

Gyvena įtarimais, o šnypšliai 

Be perstogės jam pučia į ausis 
Gandus nuodingus apie tėvo mirtį, 
Kurie, iš lūpų skrisdami į lūpas, 
Pritrūkę peno, nepasidrovės 

Įgelti mus pačius. O visa tai, 

Miela Gertrūda, lyg mirties pabūklas 
Šimtais skeveldrų muša į mane. 


Triukšmas už scenos 


KARALIENĖ 
Ką reiškia šitas triukšmas? 


KARALIUS Kur sargyba? 
Lai saugo šias duris. 


Įeina didikas 


Kas atsitiko? 

DIDIKAS 


Valdove, gelbėkitės! Okeanas, 
Audringai išsiveržęs iš krantų, 

Taip greitai neprarytų lygumos, 

Kaip kad Laertas su gauja maištuolių 
Nušluoja mūsiškius; minia jam ploja, 
Ir, lyg pasaulis būtų šiandien gimęs, 
Paniekinti seniausi papročiai, 
Kiekvieno mūsų žodžio pirmas ramstis; 
Jie rėkia: „Būk karaliumi, Laertai!“ 
Balsai, kepurės, rankos raižo dangų: 
„Karaliumi Laertas tebūnie! 

Mes renkamės karaliumi Laertą!“ 


KARALIENĖ 


Netikrą pėdsaką suuodę, loja! 
Suklydote, klastingi danų šunys! 


Triukšmas už scenos 


KARALIUS 
Išlaužtos durys! 
Įeina Laertas, apsiginklavęs; paskui jį — danai 
LAERTAS 


O kur karalius? — Ponai, nesiveržkit! 


DANAI 


Ne, ne, įleiskit mus. 


LAERTAS Prašau palaukti. 
DANAI 


Gerai. 
(Pasitraukia už durų) 


LAERTAS Dėkoju. Saugokit duris. 
Šlykštus karaliau, sugrąžink man tėvą! 

KARALIENĖ 
Ramiau, Laertai. 


LAERTAS Jei bent lašas kraujo 
Many ramus, lai šaukia jis visiems, 
Kad išgama esu, kad mano tėvas 
Raguotas ir kad motina manoji 
Nešioja kekšės dėmę kaktoje. 


KARALIUS 


Bet kur, Laertai, glūdi priežastis 

Šio begalinio nertėjimo tavo? — 

Paliki jį ramybėje, Gertrūda; 

Dėl mūsų nebijok; karalių gaubia 
Orumas dieviškas — ir išdavystė, 

Į savo užmačias pažvelgus bailiai, 
Nedrįs nė krustelėt.— Klausyk, Laertai, 
Dėl ko tu taip įkiršintas esi? — 

Paliki jį, Gertrūda.— Na, sakyk. 


LAERTAS | 

Kur mano tėvas? 
KARALIUS Miręs. 
KARALIENĖ Bet karalius 


Dėl jo mirties nekaltas. 


KARALIUS Netrukdykit, 
Tegul kamantinėja kiek patinka. 


LAERTAS 
Kaip mirė jis? Manęs jūs neapgausit. 
Šalin, į prarają, ištikimybe! 
Pas juodus velnius, pažadai šventi! 
Dora ir gėda — gilumon bedugnės! 
Nebebaisus yra man prakeikimas, 
Nes lygiai šitas ir anas pasaulis 
Man nieko neverti; kas bus, tas bus, 
Tačiau už savo tėvą aš turiu 
Atkeršyti. 


29. PLB 20 

KARALIUS O kas gi kliudo tau? 
LAERTAS 


Vien mano tik valia 

Ir niekas kitas visame pasauly. 
O, aš mokėsiu priemones surasti, 
Kurios mane be didelių vargų 
Toli nuves. 


KARALIUS Laertai, tu geidi 
Tikrai žinot, kaip mirė tavo tėvas? 
Bet ar tai galima kerštu vadinti, 
Jei tu kaip tas lošikas vienu gaistu 
Nušluosi priešus ir draugus kartu, 
Laimėjusius ir tuos, kur pralaimėjo? 


LAERTAS 
Ne, vien tik priešus jo. 
KARALIUS Tai įdomu, 
Kas jie tokie? 


LAERTAS O, jo geriems draugams 
Atversiu aš plačiausiai savo glėbį 
Ir lyg mielaširdingas pelikanas 
Už juos net savo kraują paaukosiu.“' 


KARALIUS 


Na štai dabar kaip riteris kalbi, 

Kaip geras ir išauklėtas sūnus. 

O tai, kad aš dėl šios mirties nekaltas 

Ir susikrimtęs dėlei jos širdingai, 

Tai turi būti aišku tavo protui 

Kaip kad šviesa akims. 
DANAI (už scenos) Įleiskit ją! 
LAERTAS 

Kas ten per triukšmas? 


Grįžta Ofelija 

O, išdžiovink man smegenis, ugnie! 
O ašaros, aitresnės nei druska, 
Išdeginkit vyzdžius akių manųjų! 
Prisiekiu dangumi, aš su kaupu 

Už tavo beprotystę atseikėsiu 

Ir svarstykles priversiu nusileisti 

Į mūsų pusę.— O balčiausia rože! 
Miela Ofelija, švelni sesuo! 

O dieve, ar jaunos mergaitės protas 
Toks pat trapus, kaip ir gyvybė senio? 
Per meilę mūsų prigimtis grakštėja, 
Ir mes tos prigimties brangiausią dalį 
Aukojam tam, ką mylim. 


OFELIJA (dainuoja) 
Jisai grabe neuždengtas gulėjo — 
Din dan, din dan, dilin dan! — 
Ir jo kapan daug ašarų tekėjo... 


Sudie, mano balandėli! 


LAERTAS 


Jei, nepametus sąmonės šviesios, 
Tu šauktumei į kerštą mus dabar, 
Mes būtume sujaudinti mažiau. 


OFELIJA 


Jūs turite pritart: „Čionai, čionai, vai pašaukit jį čionai!“ Ak, kaip 
gerai tinka tas priedainis! Tai tas apgavikas ūkvedys pagrobė savo 
pono dukterį. 


LAERTAS 
OFELIJA 


Štai neužmirštuolės — tai atminimas; žiūrėk, neužmiršk manęs, 
brangusis; o štai našlaitėlės — tai svajonės. 


LAERTAS 


Beprotybėj paslėpta išmintis: kur svajonės, ten ir atminimai. 

OFELIJA 


O štai jums krapas ir mėlynžiedžiai; čia jums rūta, kuri ir man 
tiktų; ją vadina šventadiene, palaiminta žolele.— O, jūs turite 
nešioti savo rūtą ne taip kaip aš.— Štai žiūrėkit, saulutė; aš jums 
mielai duočiau žibuoklių, bet visos jos nuvyto, kai mirė mano 
tėvas; sako, jis pasimirė lengvai... 
( Dainuoja) 

Mano Robinas šaunus 

Man mielesnis už visus... 


LAERTAS 


Ji širdgėlą ir pragaro kančias 
Žavingumu ir gracija paverčia. 


OFELIJA (dainuoja) 


Ar jis nebegrįš pas mus? 

Ar jis nebegrįš pas mus? 
Jis guli grabe, . 
Šaltam kape,— 

Jisai nebegrįš pas mus. 


Jo barzda — kaip sniegas balta, 
Jo garbanos — kaip linai; 
Plyšta verkia širdis, — 
Lai ilsisi jis 
Ramybėj šventoj amžinai! 
Ir aš meldžiu dievą už visas krikščioniškas sielas.— Viešpats su 
jumis! 
(Išeina) 
LAERTAS 


O dieve! Ar jūs matote! 


KARALIUS Laertai, 
Tu neužginčysi turbūt man teisės 
Pasidalinti su tavim skausmais. 
Eime, atrinki iš savų draugų 
Pačius išmintingiausius: tegu jie 
išklauso mus, ir jeigu bus nuspręsta, 

Kad aš patsai ar rankomis kitų 
Esu prie šito darbo prisidėjęs, 

Mes karalystę, sostą ir gyvybę 

Ir visa, kas tiktai priklauso mums, 
Tau atiduosime; o jeigu ne, 
Nepašykštėki mums kantrybės savo, 
Ir mes, petys į petį žengdami, 
Grąžinsime ramybę tavo sielai. 


LAERTAS 


Gerai, tebūna šitaip. Jo mirtis 

Ir laidotuvės tokios paslaptingos, 
Be iškilmių, be apeigų šventų, 

Jo palaikai be herbo ir trofėjų 
Argi nešaukia ligi pat dangaus, 
Kad aš turiu žūt būt teisybę rasti? 


KARALIUS 


Taip, mes sutinkame. Ir ant kaltės 
Teisėjo kirvis nusileist turės. 
Prašau jus, eikit su manim. 
(Išeina) 


VI scena 


Elsinoras. Pilies salė 
Įeina Horacijusir tarnas 
HORACIJUS 
Kas ten su manimi kalbėti nori? 
TARNAS 
Jūreiviai, prince; jie sakosi turį jums laišką. 
HORACIJUS 
Įleiskit juos. 
Tarnas išeina 


Aš nežinau, ar kitas kas pasauly, 

Išskyrus princą Hamletą, galėtų 
Atsiųsti man linkėjimų staiga. 


Įeina jūreiviai 


PIRMAS JŪREIVIS 
Telaimina jus dievas, mano pone. 


HORACIJUS 


Padėk jums dieve. 


PIRMAS JŪREIVIS 


Tikėkimės, kad jis mūs neapleis. Čia yra jums laiškas, pone, iš 
pasiuntinio, kuris turėjo vykti į Angliją, jei tik jūsų vardas, kaip 
man tvirtino, tikrai Horacijus. 


HORACIJUS (skaito) 


„Horacijau, kai tu perskaitysi šias eilutes, pasistenk, kad tie vyrai 
būtinai patektų pas karalių; jie turi jam laiškų. Neišbuvus jūroje 
nė dviejų dienų, mus pradėjo vytis puikiai apsiginklavę piratai. 
Kadangi jie už mus pasirodė greitesni, teko norom nenorom apsi- 
šarvuoti drąsa, ir štai per susirėmimą aš peršokau pas juos; bema- 
tant jie atsitraukė nuo mūsų laivo, ir aš vienas atsidūriau jų nelais- 
vėje. Jie pasielgė su manimi kaip gailestingi plėšikai; bet jie žinojo, 
ką daro: dabar jie nori mane panaudoti savo tikslams. Pasirūpinki, 
kad karaliui būtų įteikti laiškai, kuriuos siunčiu, o pats kuo grei- 
čiausiai — tarytum bėgdamas nuo mirties — keliauk pas mane. 
Aš turiu tau pakuždom tarti keletą žodžių: nors jie bus per blankūs 
tokiam svarbiam dalykui atvaizduoti, bet vis dėlto tave apstulbins. 
Šitie šaunūs vyrai nugabens tave ten, kur aš dabar esu. Rozen- 
krancas ir Gildensternas tebeplaukia Anglijos link; apie juos su- 
žinosi iš manęs daug įdomaus. Lik sveikas. 
Amžinai tavo 
Hamletas“ 


Eime, jūs atiduosit savo laiškus; 
Skubėkime, ir kuo greičiau pas tą, 
Kurs jums yra įteikęs juos. 


Visi išeina 

VII scena 


Elsinoras. Pilyje 
Įeina Karaliusir Laertas 


KARALIUS 


Dabar, tikiuos, tu sąžinėje savo 
Galutinai išteisinsi mane 

Ir man atversi širdį tartum draugui. 
Juk tu patsai budria ausim girdėjai, 
Kad tavo tėvo kilniojo žudikas 
Kėsinos ir į manąją gyvybę. 


LAERTAS 


Tas aišku man; tačiau dėl ko, valdove, 
Tokiems pasibaisėtiniems darbams 

Jūs kelio neužkirtote tuojau, 

Kaip liepė išmintis ir atsargumas? 


KARALIUS 


Dėl dviejų priežasčių, kurios galbūt 
Visai tau nereikšmingos pasirodys, 
Bet man yra jos svarbios. Karalienė, 
Jo motina, vien sūnumi alsuoja; 

Aš pats taipogi (gera tai ar bloga) 
Esu ir savo kūnu, ir dvasia 

Su ja taip neatsiejamai sutapęs, 

Jog lygiai kaip žvaigždė, kuri tegali 
Judėt savoj orbitoj, aš be jos 
Nepaslenku nė žingsnio. Antra vertus, 
Kelt viešumon šią bylą — pavojinga, 
Nes jis be galo mylimas minios, 
Kuri, kiekvieną jo piktadarystę 
Bematant paskandinus savo meilėj, 
Lyg ta versmė, kur medis akmenėja, 
Jo grandines papuošalais pavers, 

Ir tąsyk mano paleista strėlė, 

Į taikinį nespėjusi nuskristi, 

Parlėks atgal ir trenks į patį šaulį. 

LAERTAS 


Taip, žuvo mano tėvas prakilnus; 
Beviltiškon tamsybėn įstumta 
Mana brangi sesuo, .kurios dorybė 
(Jei pagyrimai ką pakeisti gali) 
Nuo savo tobulumo aukštumos 

Į mūsų amžių išdidžiai žiūrėjo. 
Bet mano keršto valanda išmuš. 


KARALIUS 


Miegok dėl to ramiai ir nemanyk, 

Kad mes tokie apsnūdę ir ištižę, 

Jog nesuvokiame, kada pavojus 

Mus griebia už gerklės. Palauk, netrukus 
Patirsi dar kai ką; aš tavo tėvą 

Mylėjau; o save kiekvienas myli; 

Todėl, manau, suprasi tu... 


Įeina žygūnas su laiškais 
Kas čia? 
ŽYGŪNAS 


Laiškai iš princo Hamleto, valdove; 
Štai vienas jums, o kitas karalienei. 


KARALIUS 
Iš Hamleto? Kas atgabeno juos? 
ŽYGŪNAS 


Aš nemačiau, bet rodos, kad jūreiviai; 
Juos perdavė man Klaudijus, kuriam 
Jie buvo įteikti. 


KARALIUS Klausyk, Laertai...— 
(Žygūnui) 
Paliki mus. 


Žygūnas išeina 
(Skaito) 

„Didis viešpatie! Tebūnie jums žinoma, kad mane nuogą išlaipino 
jūsų karalystėj. Rytoj prašysiu teiktis man leist pasirodyti prieš 
jūsų karališkąsias akis; ir po to, gavęs jūsų maloningą sutikimą, 
aš jums išdėstysiu staigaus ir keisto savo grįžimo priežastis. Ham- 
letas“ 

Ką reiškia tai? Visi atgal parvyko? 

O gal mane kas nori suklaidinti? 


LAERTAS 
Ar šią rašyseną jūs atpažįstat? 
KARALIUS 


Tai Hamleto ranka. Aiškiausia... „Nuoga!“ 
O prieraše pridėta: „Vienų vieną“. 
Ką jūs patarsit? 


LAERTAS 


Aš visiškai nebesusivaikau. 

Bet lai jisai ateina. Jau vien tas, 
Kad aš galėsiu jam sušukt į veidą 
„Tai tavo darbas!“ — šilumos įlieja 
Į mano liūdną širdį. 


KARALIUS Jeigu taip 
(Bet argi iš tikrųjų taip? O kaipgi?), 
Leisk man, Laertai, kelrodžiu tau būti. 


LAERTAS 


Gerai, tiktai neverskite manęs 
Su Hamletu pasirašyti taiką. 


KARALIUS 


Ne, taiką su savim. Jei jis sugrįžo 

Ir vėl pradėt nutrauktąją kelionę 
Nebesutinka,— pastūmėsiu jį 

Į vieną žygį, kurs kaip tik dabar 
Yra subrendęs mano mintyse 

Ir per kurį jisai neteks gyvybės, 
Tačiau joks priekaištas dėl jo mirties 
Nė vėjeliu iš tolo nepadvelks, 

Ir net jo motina, nepastebėjus 
Mažiausio vyliaus, pasakys pati, 
Jog tai gryniausias atsitiktinumas. 


LAERTAS 


Taip, aš jumis, valdove, pasikliauju 
Ir džiaugsiuosi labai, jei jūs mane 
Išrinksit savo įrankiu. 


KARALIUS Puiku. 
Tu neseniai čia giriamas buvai 
(Ir Hamletas girdėjo tai) dėl vieno 
Tau priskiriamo talento, kuris 
Jam sukelia kur kas daugiau pavydo 
Nei visos tavo dovanos drauge, 
Nors aš manau, kad taip aukštai jį kelti 
Kažin ar verta. 


LAERTAS Kas gi tai, valdove? 


KARALIUS 


Tik kaspinas jaunystės skrybėlėj, 
Bet irgi reikalingas; mat jaunystei 
Šviesus ir lengvas rūbas lygiai tinka 
Kaip gelumbės ir tamsūs sabalai 
Garbingajai ir lepiajai senatvei. 
Prieš porą mėnesių čionai, pas mus, 
Atvykęs buvo vienas normandietis, 
Aš pats esu kariavęs su prancūzais 
Ir, kaip jie moka jot, žinau gerai. 
Tačiau anas šaunuolis šioj srity 
Tiesiog atrodė burtininkas tikras: 
Prie balno lyg priaugęs, jis su žirgu 
Išdarinėjo tokius stebuklus, 
Tarytum būtų virtęs vienu kūnu 

Su tuo tauriuoju tvariniu, ir visa, 
Ką tik įsivaizduoti aš galėjau, 

Jis pralenkė toli savu menu. 

LAERTAS 

Jis buvo normandietis? 
KARALIUS Normandietis. 
LAERTAS 

Kaip kažin ką, Lamondas! 
KARALIUS Taip, tas pats. 
LAERTAS 

Aš puikiai jį pažįstu; iš tikrųjų, 

Tai pažiba ir deimantas tautos. 
KARALIUS 


Jis pasakojo mums apie tave 

Ir, garbindamas tavo meistriškumą 
Grumtynėse, o ypač su rapyrom, 
Sušuko: „Būtų linksma pažiūrėt, 
Jeigu su juo kas norint susikautų!“ 
Ir jis prisiekė mums, kad jo tautiečiai 
Neturi apsukrumo ir jėgų 

Tau atsispirti. Šis atsiliepimas 
Sukurstė tokį Hamletui pavydą, 
Jog jis tik apie vieną ir svajoja: 
Kad tu greičiau sugrįžtumei atgal 
Ir susiremtum dvikovoj su juo. 

Iš viso to... 


LAERTAS Kas gi iš to, valdove? 


KARALIUS 
Laertai, tu mylėjai savo tėvą? 
Ar gal esi vien liūdesio paveikslas, 
Vien kaukė be širdies? 


LAERTAS Kam šito klausiat? 
KARALIUS 


Aš suprantu, kad jis brangus tau buvo, 
Bet aš žinau, jog meilę valdo laikas, 
Ir iš gausingų pavyzdžių matau, 

Kaip josios ugnį metai prigesina: 
Dagtis, kuri maitina meilės liepsną, 
Anglėdama ją silpnina tolydžio; 

Jokia stiprybė netveria be galo 

Ir, sužydėjusi visais žiedais, 

Pati nuo savo pertekliaus numiršta. 
Reik veikti tol, kol gyvas mūsų noras; 
Mat noras atmainingas ir vangus, 

Ir kliuvinių jam randas ne mažiau, 
Negu yra liežuvių, rankų, progų. 

O per ilgi ketinimai pavirsta 
Nelyginant atodūsiu sunkiu, 

Kurs, lengvindamas skausmą, dar labiau 
Jį užtęsia; tačiau palieskim žaizdą: 
Sugrįžo Hamletas; kaip tu galėtum 
Įrodyti ne žodžiais, o darbais, 

Jog tu tikrai sūnus savajam tėvui? 


LAERTAS 
Aš perpjausiu bažnyčioje jam gerklę. 


KARALIUS 


Teisybė: žmogžudystei nėr šventovių 
Ir kerštui nėr ribų. Bet jeigu taip, 
Sėdėk verčiau namie, brangus Laertai. 
Kai Hamletas parvykęs sužinos, 

Jog tu esi čionai, mes paprašysim 

Jo akyse pagirti tavo meną, 

Kurį mums taip išliaupsino prancūzas, 
Ir, tavo šlovę dar labiau nušveitę, 
Suvesime draugėn jus pagaliau 

Ir kirsime dėl judviejų lažybų. 

Jisai, nerūpestingas ir kilnus, 
Nenumanydamas jokių žabangų, 

Į kardą nežiūrės visai, ir tu 

Lengvai, be didelės klastos, galėsi 

Sau išsirinkti aštriąją rapyrą 

Ir, ją vikriai nukreipdamas prieš jį, 
Atlyginsi už savo tėvo mirtį. 

LAERTAS 


Taip aš ir padarysiu; ir dar tyčia 
Patepsiu kardą savąjį nuodais, 
Kuriuos pirkau pas žynį; jų galia 
Tokia nepaprasta, kad jeigu peilis, 
Į juos bent trupučiuką pasinėręs, 
Mus įdreskia, tai nėr po šia padange 
Tokių retų ir įstabių žolių, 
Kurios išgelbėt nuo mirties galėtų. 
Štai kur aš padažysiu savo ginklą, 
Idant mažiausias jo prisilietimas 
Atneštų mirtį. 


KARALIUS Apsvarstykim viską, 
Kada ir kaip lengviausia būtų mums 
Pasiekti tai, ką esam -užsibrėžę; 

Jei tas nenusiseks ir mūsų kėslai 

Pro nerangumą prasikiš aikštėn, 
Neverta nė pradėti. Ne, mes turim 
Paremti vieną užmačią kita, 

Idant jeigu pirmoji kartais griūtų, 
Laikytųsi antra. Duok pagalvot! 

Mes eisime lažybų iškilmingai, 

Katras jėgom iš jūsų pranašesnis... 
Žinau: | 

Kai būsite kovoj įsikarščiavę 

(Tu stenkis jam neduoti atsikvėpt) 

Ir troškulį jis numalšint norės, — 
Taurė bus paruošta; ir jeigu jis, 
Nuodingo smūgio tavojo išvengęs, 

Iš jos nugers bent lašą, — mūsų tikslas 
Pasiektas. Bet palauk, kas tai per triukšmas? 


Įeina Karalienė 
Mieloji mano karaliene! 
KARALIENĖ 
Viena nelaimė vejas paskui kitą 


Be atvangos. Tava sesuo, Laertai, 
Nuskendo. 

LAERTAS Kaip? Nuskendo? Kur? 


KARALIENĖ 


Palinkęs ant upelio auga gluosnis, 

Ir veidrodyje vandenų skaidrių 
Atsimuša jo lapai balzgani. 

Ten ji atėjo su margais vainikais 

Iš dilgėlių, vėdrynų ir saulučių 

Ir žydinčių gegūžraibių, kurioms 
Drąsus piemuo grubesnį vardą duoda, 
Bet skaisčiosios mergaitės jas vadina 
Numirėlės pirščiukais; ir kai ji, 

Į medį, upėn svyrantį, užlipus, 

Pynes gėlių laukinių kabinėjo, 
Klastingoji šaka ūmai nulūžo, 

Ir ji su savo gedulu žaliu 

Nukrito raudančion srovėn. Jos rūbai 
Ją nešė išsidraikę lyg undinę, 

O ji tuo tarpu nuotrupas dainų 
Dainavo, lyg nejausdama bėdos 

Ar būtų šitoj stichijoje gimus. 

Bet visa tai užtruko neilgai, 

Ir josios apdarai, vandens prigėrę, 
Ją, vargšę, nuo melodijų saldžių 
Nusitempė klampion mirties bedugnėn. 


LAERTAS 

Vadinasi, nuskendo? 
KARALIENĖ Taip, nuskendo. 
LAERTAS 


Ofelija, gana vandens tau, vargšei! 
Tad ašaroms tekėt sau iš akių 
Neleisiu. Bet... Jau taip mes sutverti, 
Jog mūsų prigimtis nepaiso gėdos 

Ir lieka sau visad ištikima. 

Kai šitas mano sielvartas praeis, 

Vėl jausiuos vyriškai.— Sudie, valdove! 

Aš užsidegčiau žodžiais kaip gaisrais, 
Bet gęsta jų liepsna silpnybėj mano. 
(Išeina) 


KARALIUS 


Eime, Gertrūda; aš kiek pavargau, 

Kol įtūžimą jo šiaip taip nutildžiau! 
Dabar bijau, kad jis pratrūks iš naujo, 
Tad sekim iš paskos. 


Abu išeina 

PENKTAS VEIKSMAS 


Iscena 
Kapinės 
Įeina du duobkasiai su lopetomis 
PIRMAS DUOBKASYS 
Argi galima laidot krikščioniškai tokią moterį, kuri savavališkai 
nori pagreitint savo išganymą? 
ANTRAS DUOBKASYS 
Sakau gi tau, kad galima; o todėl kask jai gyviau kapą: tardytojas 
ištyrė reikalą ir leido krikščioniškas laidotuves. 
PIRMAS DUOBKASYS 
Kaipgi tat gali būti? Argi jinai prigėrė besigindama? 
ANTRAS DUOBKASYS 
Taip jau pripažinta. 
PIRMAS DUOBKASYS 


Matyt, tai atsitiko se offendendo““; kitaip nė būti negali. Svarbiau- 
sia mat štai kas: jeigu aš nusiskandinsiu tyčiomis, tai čia mes turėsi- 
me veiksmą; o veiksmas skirstomas į tris dalis: poelgį, veiksmą 
ir patį vykdymą; tad ergo*, ji nusiskandino tyčiomis. 


ANTRAS DUOBKASYS 
Ne, tu paklausyk, ponas kapstinėtojau... 
PIRMAS DUOBKASYS 


Palauk! Štai čia, žiūrėk, vanduo; gerai, o čia va stovi žmogus; 


* Tad, taigi (lot.). 

gerai; jeigu Žmogus eina prie to vandens ir skandinasi, tai suk 
kaip nori, o jis eina; įsidėmėk; bet jeigu vanduo eina prie jo ir jį 
skandina, jisai nusiskandina ne pats; tad ergo: tas, kuris nekaltas 
dėl savo mirties, neatima pirm laiko sau gyvybės. 


ANTRAS DUOBKASYS 

Taip parašyta įstatymuose? 
PIRMAS DUOBKASYS 

O kaipgis, tam tikrame straipsnyje. 
ANTRAS DUOBKASYS 


Ar nori žinot tiesą? Kad nebūtų ji kilminga dama, jos niekas nė 
nelaidotų krikščioniškai. 


PIRMAS DUOBKASYS 


Taigi, tas ir yr. O liūdniausia, kad didžiūnai linkę skandintis ir 
kartais net daugiau negu jų broliai Kristuje. Na eik šen, lopetėle! 
Nėra senesnių bajorų už sodininkus, grioviakasius ir duobkasius; 
jie tęsia Adomo amatą.““ 


ANTRAS DUOBKASYS 
Ar jis buvo bajoras? 
PIRMAS DUOBKASYS 
Jisai pirmas iš visų vaikščiojo apsiginklavęs. 
ANTRAS DUOBKASYS 
Betgi jis rieturėjo ginklų. 
PIRMAS DUOBKASYS 


Ar tu pajzonis, ar ką? Kaipgi tu supranti šventraštį? Šventraštyje 
pasakyta: „Adomas kasė“. Negi jisai galėjo kasti neapsiginklavęs 
kastuvu? Bet atsakyk dar į vieną klausimą, ir jei šausi pro šikšne- 
lę, tai turėsi prisipažinti, kad... 

ANTRAS DUOBKASYS 
Na drožk. 

PIRMAS DUOBKASYS 


Kas stato tvirčiau už mūrininką, laivadirbį ir dailidę? 

ANTRAS DUOBKASYS 


Kartuvininkas; jo statinys pergyvens tūkstantį nuomininkų. 


PIRMAS DUOBKASYS 
Tavo sąmojis man patinka, dievaži. Kartuvės — tai gerai; bet 
kaipgi tat gerai? Tai gerai tiems, kurie daro blogai; o tu darai 
blogai, sakydamas, jog kartuvės statomos tvirčiau už bažnyčią; 
tad ergo, kartuvės tau būtų gerai. Na, tai spėk dar sykį. Gyviau! 
ANTRAS DUOBKASYS 


„Kas tvirčiau stato už mūrininką, laivadirbį ir dailidę...“ 


PIRMAS DUOBKASYS 
Taigi atsakyk — ir važiuok sau sveikas. 
ANTRAS DUOBKASYS 
Jau žinau! 
PIRMAS DUOBKASYS 
Nagi! 
ANTRAS DUOBKASYS 


Kad jį kur velniai, nebežinau. 


Įeina Hamletas ir Horacijus. Atokiai 


PIRMAS DUOBKASYS 


Nesuk sau daugiau dėl to galvos; mušk nemušęs kvailą asilą, o 
Jisai vis vien neis greičiau; tad kitą sykį, panašiai paklaustas, 
atsakyk: „duobkasys“; mat namai, kuriuos jisai stato, atlaikys ligi 
paskutinio teismo. Bet nubėk verčiau pas Joaną“?, atnešk man 
stiklinę baltosios. 


Antras duobkasys išeina. Pirmas duobkasys kasa dainuo- 
damas 


Daug aš mylėjau kitados, 
Jaunystėj tolimoj, 

Ir sau nekvaršinau galvos, 
Kas laukia mūs rytoj. 

HAMLETAS 


Ar tas vyrukas nenutuokia, ką dirba, kad dainuoja, kasdamas 
duobę? 


HORACIJUS 

Per ilga jis pasidarė tokiems dalykams abejingas. 
HAMLETAS 

Taip jau yra: ranka, kuri darbo nepažįsta, — jautriausia. 
PIRMAS DUOBKASYS (dainuoja) 


Bet karšatis, vagies žingsniu 
Atslinkus įkandin, 
Nuplukdė nunešė mane 
Nežinomon šalin. 

(Išmeta kaukolę) 


HAMLETAS 


Toji kaukolė turėjo kadais liežuvį ir galėjo dainuoti; o tasai 
storžievis tranko ją į žemę, lyg tai būtų Kaino žandikaulis — to, 
kuris įvykdė pirmąją žmogžudystę!'' Galbūt toji makaulė priklausė 
kokiam politikui, kurį tasai asilas dabar pergudravo; Žmogui, 
kuris būtų apmovęs patį dievą, ar ne tiesa? 

HORACIJUS 


Galimas daiktas, prince. 


HAMLETAS 


Ar gal kokiam didikui, kuris sakydavo: „Labas rytas, brangusis 
prince! Kaip gyvuojate, brangusis prince?“ Gal tasai jo didybė 
Toks ir toks gyrė jo didybės Tokio ir tokio žirgą, vildamasis jį 
gauti dovanų; ar ne tiesa? 


HORACIJUS 
Taip, mano prince. 
HAMLETAS 


Taigi, taigi; o dabar jis atiteko jos didenybei Kirmėlaitei, visai 
sutriušo, ir duobkasio lopeta daužo jam per pakaušį. Puiki meta- 
morfozė! Gaila tik, kad mes neapdovanoti galia ją matyti. Argi 

vertėjo tuos kaulus tiek penėti, kad jie pagaliau tiktų vien žaisti 
kiaulytę? Kai aš apie tai pagalvoju, — net man kaulus pradeda 
gelti. 


PIRMAS DUOBKASYS (dainuoja) 


Vai lopetėlė lopeta 
Ir marškonas platus... 
Duobė sieksninė iškasta, — 
Neankšta svečiui bus. 


(Išmeta dar vieną kaukolę) 


HAMLETAS 


O štai dar viena. Gal tai kartais kokio teisininko kaukolė? Kurgi 
dabar visos jo gudrybės ir kliautys, visi jo plonploniai, suktybės 
ir įmantrybės? Kodėl jis leidžia tam neraliuotam greveldai mušti 
su purvina lopeta sau per smegeninę ir nė nemano traukti jo 
atsakomybėn už įžeidimą veiksmu? Hm! Šitas ponas gal buvo 
kadaise stambus žemių pirklys, užsivertęs įvairiausiais aktais, 
sutartimis, dvigubomis garantijomis ir išieškojimais; nejaugi visi 
jo aktai ir ieškojimai baigėsi tuo, kad jo pareigingame pakaušyje — 
ieškok neieškojęs — nerasi nieko, išskyrus trūnėsius? Nejaugi visos 
jo garantijos, netgi dvigubos, iš jo sklypų sklypelių teįstengė jam 
garantuoti šį menką gabalėlį, kur vos išsitektų dvi rašytinės sutar- 
tys? Vieni jo nuosavybės aktai — ir tie vargu ar sutilptų šioje 
dėžutėj; o patsai šeimininkas tik tiek ir tegavo? 


HORACIJUS 


Nė truputėlio daugiau, prince. 


HAMLETAS 


Juk pergamentas daromas iš avino odos? 


HORACIJUS 


Taip, mano prince, be to, ir iš veršio. 


HAMLETAS 


Tie, kur stengiasi tuo būdu save įamžinti, — patys avinai ir veršiai. 
Aš užkalbinsiu tą vyruką.— Žmogau, kieno šis kapas bus? 

PIRMAS DUOBKASYS (dainuoja) 
Mano, pone. 


Duobė sieksninė iškasta, — 
Neankšta svečiui bus. 


HAMLETAS 
Aišku, kad tavo, jeigu painiojies jame. 
PIRMAS DUOBKASYS 
Jūs, pone, jame nesipainiojat, ir dėl to tai ne jūsų kapas; aš irgi 
nesipainioju, o vis dėlto tai mano kapas. 
HAMLETAS 
Ne, tu painiojies, nes patsai stovi kape ir tvirtini, kad jis tavo; 
jisai mirusiems, o ne gyviesiems; štai čia ir painiojiesi tu. 
PIRMAS DUOBKASYS 
Bet toji painiava gyva: ji beregint nuo manęs prilips prie jūsų. 
HAMLETAS 
Kokiam krikščioniui tu kasi? 
PIRMAS DUOBKASYS 
Jokiam, pone. 
HAMLETAS 
Tai kokiai krikščionei? 
PIRMAS DUOBKASYS 
Nei krikščioniui, nei krikščionei. 
HAMLETAS 
Ką gi čia laidos? 
PIRMAS DUOBKASYS 


Tą, kuri buvo kadaise krikščionė; bet — duok jai dieve dangų! — 
ji dabar mirus. 


HAMLETAS 


Kas per tikslumas to šelmio! Mes turime kalbėtis, pasverdami 

kiekvieną žodelį, nes kitaip žūsime nuo dviprasmiškumo. Kaip 
dievą myliu, Horacijau, per paskutinius trejus metus aš pastebėjau 
štai ką: šiandien visi taip išgudrėjo, kad kiekvienas bernas lipa savo 
batais didikui ant kulnų, erzindamas jam pūsles.— Ar tu jau 
seniai duobkasiauji? 


PIRMAS DUOBKASYS 


Iš visų dienų metuose aš pradėjau būtent tą dieną, kai mūsų 
amžinatilsį karalius Hamletas nugalėjo Fortinbrasą. 


HAMLETAS 
Kiek bus nuo to praėję laiko? 
PIRMAS DUOBKASYS 


Argi jūs pats to nežinote? Kiekvienas kvailys tai žino; tai buvo tą 
pačią dieną, kai gimė jaunasis Hamletas, kuris dabar pamišęs ir 
išsiųstas Anglijon. 


HAMLETAS 
Šit kaip! Kodėl gi jį išsiuntė Anglijon? 
PIRMAS DUOBKASYS 
Ogi dėl to, kad jis išėjo iš galvos; bet jisai ten savo protą atgaus, 
o Jeigu ir ne, tai didelio čia daikto. 
HAMLETAS 
Kodėl? 
PIRMAS DUOBKASYS 
Tenai niekas to nė nepastebės: ten visi tokie pat pamišėliai kaip 
ir jisai. 
HAMLETAS 
Kaipgi jis pamišo? 
PIRMAS DUOBKASYS 
Ogi, sako, labai keistai. 
HAMLETAS 


Kaip tai „keistai“? 

PIRMAS DUOBKASYS 
O taip, kad ėmė ir išėjo iš proto. 
HAMLETAS 
Vadinasi, jis galutinai išsikraustė?.. 
PIRMAS DUOBKASYS 
Ne, jis niekur nesikraustė, jis pakvaišo čia pat, Danijoj; aš čia 
duobkasiauju nuo pat jaunų dienų, štai jau trisdešimt metų.'* 
HAMLETAS 
Kiek laiko gali žmogus išgulėti žemėje nesudūlėjęs? 
PIRMAS DUOBKASYS 


Na, jeigu jis nesupūva dar tebebūdamas gyvas (o ar maža šiandien 
tokių sutrandijusių numirėlių, kuriuos vos ne vos įguldai graban!), 
tai jisai jums atlaikys aštuonetą devynetą metelių; kailiadirbys 
ištveria devynerius metus. 


HAMLETAS 
Kodėl gi jis patvaresnis už kitus? 

PIRMAS DUOBKASYS 
Mat kailis tų, kurie verčiasi jo amatu, taip gerai išdirbtas, jog ilgai 
nepraleidžia vandens; o kai pakratai kojas, tai nėr tavo gaišenai 
pasiutesnio priešo už vandenį. Štai dar viena kaukolė; šitoji 
išgulėjo žemėj dvi dešimtis ir trejus metukus. 

HAMLETAS 
Kieno ji? 

PIRMAS DUOBKASYS 


Vieno tokio pakvaišėlio, velnio išperos; kaip jūs manote, kieno 
būtent? 


HAMLETAS 
Nežinau, tikrai. 


PIRMAS DUOBKASYS 
O kad jį kur kelmai rautų, niekadėją patrakusį! Jis man vieną sykį 

išpylė tiesiog ant galvos butelį reinvynio. Kaukolė, kurią jūs, pone, 
matote, — Joriko, karaliaus juokdario. 


HAMLETAS 
Šita kaukolė? 
PIRMAS DUOBKASYS 
Taigi, toji pati. 
HAMLETAS 


Parodyk ją man. (Ima kaukolę) Ak, vargšas Jorikas! Aš jį paži- 
nojau, Horacijau. Vyras be galo sąmojingas, pilnas nuostabiausių 
išmonių; jis šimtus kartų nešiojo mane ant kupros, o dabar — net 
koktu įsivaizduoti... Širdis pyksta, vien apie tai pagalvojus. Čia 
buvo tos lūpos, kurias tiek kartų bučiavau. Kur šiandien tavo pokš- 
tai, tavo išdykavimai, tavo dainos, tavo žaižaruojanti linksmybė, 
nuo kurios kvatodavo visas stalas? Neliko nieko, kas galėtų pasi- 
šaipyti iš tavo paties grimasos? Visai nukaręs žandas? Nueik dabar 
į kokios damos kambarį ir pasakyk jai, kad nors ji prisiteptų sau 
skruostus per visą colį, jos veidas vis vien bus šitoks; tegu ji iš to 
pasijuokia.— Prašau tave, Horacijau, pasakyk man vieną dalyką. 


HORACIJUS 
Ką būtent, prince? 


HAMLETAS 


Nejaugi tu manai, kad Aleksandras Makedonietis šitaip atrodė 
žemėje? 


HORACIJUS 
Lygiai taip. 


HAMLETAS 
Ir lygiai taip dvokė? Fui! 
(Deda kaukolę žemėn) 


HORACIJUS 


Visai taip pat, prince. 

HAMLETAS 


Kokiems bjauriems tikslams mes galime būti kartais panaudoti, 
Horacijau! Kodėl gi, sakysime, mūsų vaizduotei nepasekti kad ir 
garbingųjų Aleksandro palaikų tolei, kol jinai juos pamatys 
užkemšant statinėje skylę? 


HORACIJUS 
Žiūrėti taip į dalykus reikštų būti per daug smulkmeniškam. 
HAMLETAS 


O, ne, anaiptol; pasekime jį su prideramu kuklumu ir nenu- 
krypdami per daug nuo tikrovės; pavyzdžiui: Aleksandras mirė, 
Aleksandras palaidotas, Aleksandras pavirto į dulkes; dulkės yra 
žemė; iš žemės gaunamas molis; tad kodėl gi tuo moliu, kuriuo 
jis pavirto, negalima užkimšti alaus boso? 


„Didysis Cezaris pavirto vėl žeme, 

Juo užkemša plyšius sukrypusiam name; 
Tas molio gabalas, kurs gąsdino tautas, 
Dabar tegąsdina žiemos pūgas piktas.“ 


Tyliau! Eime į šalį! Štai karalius. 


Įeina procesija: dvasininkai, nešami Ofelijos palaikai, 
iš paskos Laer tasir raudotojai; Karalius, Karalie- 
nė, jų palyda 


Su juo ir karalienė, ir didikai; 

Ir ką gi jie čia laidoja? Velionis, 

Kaip rodo ceremonijų šykštumas, 

Patsai save įšėlusia ranka 

Yra nužudęs; jo kilmingo būta. 
Stebėkim, atsistoję atokiau. 

(Pasitraukia drauge su Horacijum į šalį) 


LAERTAS 
O kokios dar bus apeigos? 


HAMLETAS Žiūrėk, — 
Laertas, kilniaširdis jaunikaitis. 

LAERTAS 
O kokios ceremonijos bus dar? 
PIRMAS DVASININKAS 


Mes pagerbėme ją taip iškilmingai, 
Kaip tik galėjom; jos mirtis neaiški. 
Ir jeigu viešpatingoji valia 

Nebūtų mūsų nuostatų palenkus, 
Ji tūnotų nešventintam kape 

Ligi trimito teismo paskutinio, 

Ir vietoje krikščioniškų maldų 

Jos pusėn lėktų akmenys ir šukės; 
Dabar gi ji kaip nuotaka jauna 
Gyvų gėlių vainikais apkaišyta, 

Ir poilsio buveinėn lydi ją 
Skambėjimas varpelio gedulingo. 


LAERTAS 
Tai visa, ką jūs galite? 


PIRMAS DVASININKAS Taip, viskas. 
Mes apeigą išniekintume šventą, 
Giedodami jai rekviem kaip sielai, 
Ramybėje palikusiai pasaulį. 


LAERTAS 


Nuleiskit žemėn grabą, ir tegu 

Iš jos nesutepto, žavingo kūno 

Išaugs žibuoklės! — Na, o tu atminki, 
Beširdis dvasininke, jog tada, 

Kai angelu padangėje skraidys 

Mana sesuo, tu paslikas gulėsi 

Ir kauksi. 


HAMLETAS Kaip, Ofelija? 


KARALIENĖ (berdama gėles) Sudie, 
Skaisčiausia tarp skaisčiausių! Aš tikėjaus, 
Kad busi mano Hamleto žmona, 

Ir ketinau papuošti gėlėmis 
Ne tavo kapą, o jungtuvių guolį. 

LAERTAS 


Tegu devynios dešimtys nelaimių 
Tą išgamą prakeiktąjį užgriūva, 
Kuris tau protą spindintį pagrobė 
Taip niekšiškai! — Padėkit kastuvus,— 
Aš noriu ją dar kartą apkabinti. 
(Įšoka duobėn) 

Dabar kartu gyvam ir negyvam 
Supilkit tokį kapą, kad jisai 
Tarytum kalnas lygumoj dunksotų 
Už Pelioną'“ žiląjį aukščiau 

Ir už viršūnę Žydrojo Olimpo. 


HAMLETAS (išeidamas į priekį) 


Kas tu esi, kurio nusiminimas 

Toks įspūdingas ir kieno gėla 

Į klaidžiojančias kreipiasi žvaigždes, 
Ir jos sustoję klausosi baimingai? 
Aš — danų princas Hamletas. 
(Įšoka duobėn) 


LAERTAS Prasmek 
Į pragarą! 


HAMLETAS Bloga tava malda. 
Atimk, sakau, rankas man nuo gerklės; 
Nors aš neapmaudaus, taikingo būdo, 
Tačiau many kažkas yra grėsmingo, 
Ir patariu tau saugotis. Paleisk! 
KARALIUS 
Tuoj perskirt juodu! 
KARALIENĖ Hamletai! Sūnau! 
VISI 
Klausykit, ponai!.. 
HORACIJUS 


O, nesijaudinkit, brangus valdove. 

Kai kurie iš palydos perskiria juos, ir jie išlipa iš duobės 
HAMLETAS 


Su juo dėl to aš kautis pasiryžęs, 
Kol man blakstienos amžiams užsimerks. 


KARALIENĖ 
Dėl ko, sūnau? 
HAMLETAS 


Aš ją mylėjau, ir manosios meilės 
Trisdešimt tūkstančių švelniausių brolių 
Prilygti neįstengtų.— Ką dėl jos 

Tu padaryt galėtumei? 


KARALIUS Laertai, 
Jisai pamišęs. 


KARALIENĖ 
Palik jį susimildamas. 


HAMLETAS 


Ne, po perkūnais, aš Žinot geidžiu, 
Ką padaryt esi tu pasiruošęs? 
Raudoti? Kautis? Pasninkaut? Draskytis? 
Išgert nuodų? Suvalgyt krokodilą?!“ 
Tū nori tyčiom šokinėt į duobę 

Jos kapo? Užsikask drauge su ja, — 
Aš nuo tavęs taip pat neatsiliksiu; 
Tu svaiti apie kalnus? Lai ant mūsų 
Milijonus suverčia dešimtinių, 

Lai naujo žemės milžino kakta 
Įsiremia kone į pačią saulę, 

Kad Osa pasirodytų prieš jį 
Tarytum karpa... Jeigu laidyt gerklę 
Panūdai tu,— neperrėksi manęs. 


KARALIENĖ 


Tai grynas kliedesys; tačiau netrukus 
Jo apmaudas atlyš, ir ramuma 

Nelyginant švelnioji balandėlė, 
Sparnu apklėtus savo jauniklius, 
Jį meiliai vėl apglobs. 
HAMLETAS Klausyk, Laertai, 
Kodėl tu šitaip su manim elgiesi? 
Mes juk seniau draugavom.— Bet tiek to. 
Nors Herkulis išeitų iš galvos, — 
Katė sau kniauks ir šuo ramiausiai los.'? 


(Išeina) 

KARALIUS 
Horacijau, eik paskui jį, prašau. 

Horacijus išeina 

(Laertui) 
Iš vakarykščių mudviejų kalbų 
Kantrybės pasisemki sau; mes drąsiai 
Pastumsim visą reikalą pirmyn.— 
Gertrūda, prižiūrėki savo sūnų.— 
Šią mirtį vien mirtis išpirkti gali. 
Jei būsim kantrūs ir širdim tvirti, 
Ramybės valanda ir mums arti. 


Visi išeina 


II scena 
Salė pilyje 
Įeina Hamletas ir Horacijus 


HAMLETAS 


Tiek apie tai; dabar man kitkas rūpi; 
Tu atmeni, kaip viskas atsitiko? 


HORACIJUS 

Kaip to neatsiminsi, prince? 
HAMLETAS 

Manojoj sieloj ėjo lyg kova 

Ir vijo nuo manęs bet kokį miegą; 
Gulėt man buvo, rodosi, sunkiau 
Nei surakintam kaliniui. Staiga...— 
Garbė staigumui! Jo galia audringa 
Mums kai kada pagelbėja tenai, 
Kur apgalvoti užmojai sužlunga: 
Tai liudija, jog kažkokia dievybė 
Pati įvykdo mūsų siekimus, 

Kad ir neaiškiai apmestus. 


HORACIJUS Teisybė. 
HAMLETAS 


Apsiaustą užsiskleidęs, 

Nusėlinau patamsyje ant denio 

Ir apgraibom pradėjau jų ieškot; 

Galų galė radau; nustvėręs laiškus, 

Vėl apačion grįžau ir, iš tos baimės 
Pamiršęs ceremonijas visas, 

Nuplėšiau drąsiai antspaudus nuo rašto: 
Čia — o karališkoji veidmainybė! — 

Aš pamačiau įsakymą, kursai, 
Pariebintas tokiais reikšmingais žodžiais, 
Kaip „Danijos ir Anglijos gerovė“, 
Mane baubu nežmonišku vaizdavo 
Taip, jog, be abejo, po viso to 

Iš karto, netgi negalandus kirvio, 

Man būtų nusiritusi galva. 


HORACIJUS 
Negali būti! 


HAMLETAS Štai karaliaus raštas; 
Jį perskaityk atspėjamu laiku. 
Bet ar žinai, ko aš paskui griebiausi? 


HORACIJUS 
O, pasakykit, prince. 
HAMLETAS 
Tarp spąstų atsidūręs, mano protas 

Be įžangų jokių ir be prologų 
Tuoj darbo ėmės; greitomis prisėdęs, 
Aš paruošiau įsakymą kitokį 

Ir perrašiau jį dailiai; nors kadais 
Aš kaip visa diduomenė čionykštė 
Gražiai rašyti gėda sau laikiau“ 

Ir tyčia stengiausi nuo to atprasti, 
Tačiau dabar, Horacijau, šis menas 
Padėjo man kaip tarnas paslaugus. 
Tau įdomu žinoti, ką gi būtent 

Aš parašiau? | 


HORACIJUS Taip, mano mielas prince. 


HAMLETAS | 


Jo didenybės prašymą karščiausią: 

Jei, girdi, Britas ištikimas Danui, 

Jei skirta meilei jų žydėt lyg palmei, 
Jei, girdi, lemta, kad kviečių vainikas 
Jų darnią taiką rištų visados, 

Ir daug kitokių iškalbingų „jėi“,— 

Tą laišką perskaičius, ilgai nesvarstant, 
Čia pat jo įteikėjus nužudyti, 

Neleidus net prieit išpažinties. 


HORACIJUS 
O kaipgi jūs užantspaudavot jį? 


HAMLETAS 


Apvaizda net ir šitam reikale 

Mane globojo; savo piniginėj 
Nešiojausi aš tėvo antspaudėlį, 
Kurs panašus į antspaudą valstybės; 
Sudėjęs laišką lygiai kaip aną, 
Pasirašiau, vėl užantspaudavau 

Ir kuo ramiausiai šitą pavainikį 
Padėjau savo vieton. Kitą dieną 
Įvyko jūros mūšis; kas toliau — 

Tu jau žinai. 

HORACIJUS Vadinas, Gildensternas 
Ir Rozenkrancas gavo galą. 


HAMLETAS Ką gi, 
Jie savo pareigom nesibodėjo, 
Ir mano sąžinė dėl jų rami; 
Vien jų pačių landumas pasalus 
Pražudė juodu; kur dviejų galiūnų 
Susikerta liepsningi kalavijai, 
Tenai menkystai kištis nevalia. 


HORACIJUS 


Na ir karalius! 


HAMLETAS Pagalvok patsai: 
Argi ne mano priedermė tą žmogų, 
Kurs atėmė gyvybę mano tėvui, 
O motiną išniekino, kuris, 
Mane nustūmęs, sostan įsibrovė, 
Kuris, įmetęs meškerę klastingą, 
Jau tykojo manęs, — ar tokį žmogų 
Neturi teisės ši ranka nubausti? 
Ar ne nusikaltimas savo kūnu 
Tą kirminą maitinti ir toliau? 


HORACIJUS 


Iš Anglijos bus pranešta jam greitai, 
Kuo viskas baigės. 


HAMLETAS Laukti neilgai. 
O kolei kas priklauso laikas man; 
Juk nė nespėjai „vienas, du“ ištarti, 
Ir pralėkė gyvenimas žmogaus. 
Horacijau, aš nuoširdžiai gailiuosi, 


Kad prieš Laertą taip nesivaldžiau... 


Mat gyvą atspindį savų nelaimių 
Aš jo nelaimių veidrody regiu 
Ir jį atsiprašyti pasiryžęs. 

Bet pagyrus jo sielvartas mane 
Įsiutino. 

HORACIJUS Tyliau! Kas čia ateina? 


Įeina Ozrikas 
OZRIKAS 
Aš sveikinu jus, prince, grįžus į Daniją. 
HAMLETAS 


Nužemintai dėkoju, pone. (Pusbalsiu) Ar tu pažįsti tą mašalėlį? 


HORACIJUS 


Ne, gerasis mano prince. 


HAMLETAS 
Tavo laimė, nes menkas nuopelnas yra jį pažinti. Jis turi daug že- 
mės, ir derlingos; kai galvijus valdo galvijas, jo ėdžios visada būna 
prie karaliaus stalo; jisai — tikras kovarnis, bet, kaip aš minėjau, 
jam priklauso ištisi dumblynų plotai. 

OZRIKAS 
Brangusis prince, jeigu jūsų kilnybė būtumėt laisvas, aš jums no- 
rėčiau kai ką pranešti nuo jo didenybės. 


HAMLETAS 
Aš laukiu, pone, įtempęs visą savo dėmesį. Grąžinkite savo kepurę 
į tą vietą, kuri jai pridera: ji skiriama galvai. 


OZRIKAS 

Dėkui, jūsų kilnybe. Labai karšta. 
HAMLETAS 

Priešingai, patikėkite manim, labai šalta: vėjas iš šiaurės. 
OZRIKAS 

Teisybė, prince, vėsoka. 


HAMLETAS 
O vis dėlto atrodo baisiai karšta ir tvanku mano kompleksijai. 

OZRIKAS 


Tiesiog nepakenčiama, prince; toks tvankumas, kad, regis... Aš 
nerandu net žodžių. Bet, mano prince, jo didenybė liepė jums pa- 
sakyti, kad jis rimtai susilažino dėl jūsų; dalykas, prince, štai koks... 

HAMLETAS 
Prašau jus — teikitės... 
(Priverčia jį užsidėti skrybėlę) 

OZRIKAS 
Ne, jūsų kilnybe, man šitaip patogiau, tikrai. Neseniai, prince, čia 
į rūmus atvyko Laertas; patikėkite manim, tai pavyzdingas bajoras, 
kupinas pačių tauriausių ypatybių, vyras puikiai išauklėtas, šaunus 
ir įspūdingas; iš tikrųjų, vaizdžiai kalbant, tai — grakštumo kelro- 
dis bei vadovas, nes jūs rasit sukauptas jame visas tas dorybes, ku- 
rių taip trokšta bajoras. 

HAMLETAS 
Šitaip jį apibūdinant, nė kiek neprasilenkta su tiesa, nors aš manau, 
kad, beskaičiuojant visas jo savybes, mūsų atminties aritmetika su- 
sipainiotų ir mes tik šlitiniuotume į šalis, veltui stengdamiesi pavyti 
lakiąją jo burę." Bet, nesileidžiant į tuščius pagyrus, aš jį laikau 
stambaus masto figūra, o jo dvasines dovanas — tokiom retom 
bei vertingom, jog neperdėsiu pasakydamas, kad jo lygmeniu ga- 
lėtų būti nebent jo paties veidrodis, o kiekvienas kitas, kas bandy- 
tų Jį mėgdžioti, būtų tik jo šešėlis — ne daugiau. 


OZRIKAS 
Jūsų kilnybė šnekate apie jį taip, kad nėra ką bepridėti. 
HAMLETAS 


Bet kas gi, pone, iš to? Kam mes maitojam savo grubiu liežuviu 
šio vyro vardą? 


OZRIKAS 
Prince?.. 
HORACIJUS 


Ar nebus suprantamiau, išvertus visa tai į kitą kalbą? Taip ir pada- 
rykite, pone, labai prašom. 

HAMLETAS 

Kuriam tikslui jūs čia linksniavote tą bajorą? 
OZRIKAS 

Ką tokį — Laertą? 


HORACIJUS (tyliai Hamletui) 
Jo kapšys jau tuščias: visas jo žodžių auksas — išeikvotas. 
HAMLETAS 
Taigi, pone, jį patį. 
OZRIKAS 
Aš žinau, kad jums ne paslaptis... 
HAMLETAS 


Labai džiaugiuos, jeigu tai žinote; nors, duodu garbės žodį, nuo to 
man nė kiek ne lengviau. Na tai ką, meldžiamasis? 


OZRIKAS 
Jums ne paslaptis, kokią tobulybę yra pasiekęs Laertas... 
HAMLETAS 
Nesiimu spręsti, idant man netektų lygintis su juo; beje, pažinti 
ką nors iki galo — reikštų pažinti patį save. 
OZRIKAS 


Aš turiu omeny ginklų meną, prince; bendra visų nuomonė yra to- 
kia, kad šioje srityje jis nepralenkiamas. 


HAMLETAS 
O koksai jo ginklas? 
OZRIKAS 
Rapyra ir kardas. 
HAMLETAS 
Štai kokie jo ginklai. Na, toliau. 
OZRIKAS 
Prince! Karalius susilažino su juo iš šešių Berberijos žirgų; anas, 

savo ruožtu, pastatė, jei neklystu, šešias prancūziškas rapyras ir 
durklus su visais jų priedais, kaip antai: diržu, perpete ir kita. Trys 
poros plėškių labai gražiai priderintos prie rankenų ir, dievaži, 
masina žvilgsnį; nepaprastai švaraus darbo ir skoningai sugalvotos 
plėškės. | 

HAMLETAS 
Ką jūs vadinate plėškėm? 

HORACIJUS 
Aš taip ir žinojau, kad jums dar teks dirstelėti į komentarus. 

OZRIKAS 
Plėškės, prince,— tai perpetės. 

HAMLETAS 
Tasai žodis būtų prasmingesnis tuo atveju, jei mes tampytumės 
pašonėje patranką; o kol kas perpetės tegul lieka perpetėmis. Bet 
toliau: šeši Berberijos žirgai prieš šešis prancūziškus kardus, jų 
priedus ir „skoningai sugalvotas“ plėškes; toks yra prancūzo atsa- 
kymas danui. Dėl ko gi būtent jie visa tai, anot jūsų, „pastatė“ ? 

OZRIKAS 
Karalius, prince, ėjo lažybų, prince, kad po dvylikos susikirtimų 
su jumis Laertas neturės daugiau kaip tris smūgius viršaus. Žodžiu, 
karalius jėgų santykį nustato kaip dvylika prieš devynis. Rungty- 
nės galėtų įvykti kad ir dabar, jei tik jūsų kilnybė malonės suteikti 
atsaką. 

HAMLETAS 


O jeigu jis bus neigiamas? 

OZRIKAS 
Ne, aš norėjau pasakyti, prince, — jeigu jūs asmeniškai sutiksite 
stoti dvikovon. 

HAMLETAS 


Aš vaikštinėsiu šioje salėje, pone; tebūnie žinoma jo didenybei, jog 
dabar — mano kasdienio poilsio laikas; tegu atneša rapyras; jei 
Laertas turi noro ir karalius tebesilaiko savo nusistatymo, aš pasis- 

tengsiu, kad jis laimėtų lažybas; o jei man nepavyks, — aš nepešiu 
nieko, išskyrus gėdą ir nelemtus smūgius. 
OZRIKAS 
Būtent taip ir pranešti? 
HAMLETAS 
Taigi, maždaug tokiais žodžiais, kuriuos galite apipinti kokiais tik 
norite pagražinimais. 
OZRIKAS 
Priimkite, jūsų kilnybe, mano geriausios valios pareiškimą... 
HAMLETAS 
Jūsų tarnas, jūsų tarnas. 
Ozrikas išeina 
Laimė, kad tokius pareiškimus daro jis pats; niekas kitas nesutiktų 
jo čia pavaduoti. 
HORACIJUS 
Iššoko pempė iš lizdo, o jai dar kevalas ant galvos. 
HAMLETAS 


Jisai bus pradėjęs maivytis, dar tebežįsdamas motinos krūtį. Kaip 
dauguma jo plauko žmonių, kuriuos taip dievina mūsų nusigyve- 
nęs amžius, jis pasisavino vien šių dienų madą, vien manieras bei 
išorinius blizgučius — tą drumstą putojantį pliurškalą, kuriame 
skęsta jų įmantrios, sunkte nusunktos mintys; bet papūskite tyčio- 
mis į jas — ir bematant burbulai sprogsta. 


Įeina didikas 
DIDIKAS 


Prince, jo didenybė siuntė jums linkėjimų per jaunąjį Ozriką, ku- 
ris pranešė, kad jūs laukiate jo šioje salėje; jis liepė man sužinoti, ar 
tebegeidžiate kautis su Laertu arba gal norėtumėte tai atidėti vė- 
lesniam laikui. 


HAMLETAS 


Aš lieku ištikimas savo nusistatymui, kuris sutampa su karaliaus 

norais. Jeigu tik jam patogu, aš — pasirengęs: dabar ar šiaip kuo- 
met, — svarbu tik, kad aš būčiau tiek pat nusiteikęs kiek dabar. 
DIDIKAS 
Karalius, karalienė ir visi kiti eina čionai. 
HAMLETAS 
Kaipsyk laiku. 
DIDIKAS 
Karalienė pageidauja, kad jūs, prieš susiremdamas su Laertu, tar- 
tumėte jam keletą lipšnių žodžių. 
HAMLETAS 
Geras patarimas. 
Didikas išeina 
HORACIJUS 
Jūs pralošite šias derybas, prince. 
HAMLETAS 
Nemanau. Nuo to laiko, kai jis išvyko į Prancūziją, aš be persto- 
gės mankštinausi. Turėdamas suteiktąją man pirmenybę, aš laimė- 
siu. Bet tu įsivaizduoti negali, kaip man kažin kas slegia širdį. Ta- 
čiau tiek to. 
HORACIJUS 
Ne, mielas prince... 


HAMLETAS 
Tai, žinoma, nesąmonės, bet visa tat — nelyginant koks nujauti- 
mas, kuris moterį galbūt ir įbaugintų. 
HORACIJUS 
Jeigu jūsų sielai kažko neramu, tai paklausykite jos balso. Aš nu- 
skubėsiu pirmas ir pranešiu, kad jūs blogai jaučiatės. 
HAMLETAS 


O, ne, anaiptol. Aš visokių paslaptingų ženklų nebijau. Be apvaiz- 
dos valios nenukris nė žvirblis. Jeigu dabar, — vadinasi, ne pas- 

kiau; jei ne paskiau, — vadinasi, dabar; jei ne dabar, tai vis vien 
kada nors ateity. Svarbiausia — būti pasiruošusiam. Jei mes neži- 
nome, kas dar laukia mūsų čionai, tai kodėl gi neatsisveikinti su 
šiuo pasauliu anksčiau? Kas bus, tas bus. 


Įeina Karalius, Karalienė, Laertas ir di- 
dikai, Ozrikas bei kiti palydovai rapyromis ir 
pirštinėmis nešini 


KARALIUS 


Eik, Hamletai, čionai, priimk šią ranką. 


Karalius deda Laerto ranką į Hamleto ranką 


HAMLETAS 


Atleiskit: aš pasielgiau blogai; 

Tačiau jūs man atleiskit kaip bajoras. 
Čia susirinkusieji žino, 

Ir jūs patsai, be abejo, girdėjot, 

Koks kvaitulys apniko mano dvasią; 
Tai, ką aš padariau ir kas taip skaudžiai 
Užgavo jūsų garbę ir jausmus, 

Tai — aš pareiškiu — buvo beprotybė. 
Kas įžeidė Laertą? Aš? O, ne! 

Jei Hamletas, patsai save pametęs, 
Užgavo kuo Laertą, tai kaltė 

Ne Hamleto, ir Hamletas — švarus. 
Kieno gi tai kaltė? Jo beprotybės. 

O jeigu taip, jis užgautųjų pusėj, 

Ir vargšo Hamleto didžiausias priešas — 
Jo beprotybė. 

Prisiekiu jums akivaizdoj visų, 

Jog užmačių piktų aš neturėjau, 

Ir dovanot prašau jus maloningai, 
Kad aš, paleidęs strėlę viršum stogo, 
Netyčia savo brolį užkliudžiau. 


LAERTAS 


Ramybė sugrąžinta mano širdžiai, 

Nors ji labiausiai, rodos, ir turėtų 
Dabar į kerštą raginti mane. 
Tačiau garbės dalykuose aš kietas 
Ir ligi tol patenkintas nebūsiu, 
Kol garsūs ir seni garbės teisėjai 
Pasiūlys taikintis ir mano vardą 
Nesuteptą išsaugos; o kol kas 
Aš jūsų meilę priimu kaip meilę 
Ir nepažeisiu jos. 

HAMLETAS Aš sutinku 


Ir drąsiai stoju broliškon kovon. 
Paduokit mudviem rapyras. 


LAERTAS Man vieną! 
HAMLETAS 


Lai mano neišmanymas, Laertai, 
Atstoja rėmus jūsų meistriškumui, 
Kursai nušvis lyg deganti Žvaigždė 
Nakties tamsybėj. 


LAERTAS Jūs juokaujat, prince. 
HAMLETAS 

Nė truputėlio, dešine prisiekiu. 
KARALIUS 


Jaunasis Ozrikai, duok rapyras. 
Ar tu Žinai, brangus sūnėnai mano, 
Iš ko mes kertam? 


HAMLETAS Taip, žinau, valdove, 
Bet jūsų pusė būtent silpnesnioji. 
KARALIUS 


To nebijau. Aš jus mačiau abu, 

Teisybė, jis yra patobulėjęs, 

Bet mes gi gaunam tris taškus pirmyn. 
LAERTAS 

Ne, toji per sunki; norėčiau kitą. 

HAMLETAS 


Ta man kaip tik gera. Ar visos jos 
Vienodo ilgio? 


OZRIKAS Taip, taurusis prince. 


Juodu pasiruošia dvikovai 


KARALIUS 


Padėkit vyno ąsočius ant stalo; 

Jei Hamletui suduoti pasisektų 
Pirmuosius du smūgius ar jeigu jis 
Per trečiąjį puolimą atsikirstų, — 
Patrankos lai sugriaudžia nuo pilies. 
Ištvermingumo linki tau karalius 

Ir kelia savo taurę už tave, 
Įmesdamas į ją gražiausią perlą, 

Koks keturiems valdovams paeiliui 
Dar nespindėjo Danijos karūnoj. 
Atneškite greičiau taures čionai; 

Ir būgnas tegu praneša trimitui, 
Trimitas — bokšte budinčiai patrankai, 
Patranka — dangui, ir dangus — žmonėms: 
„Už Hamletą nūnai karalius geria.“ 
Tad galima pradėt; o jūs, teisėjai, 
Budria akim stebėkite. 


HAMLETAS Gerai. 
LAERTAS 


Pradėkime. 


(Kaunasi) 


HAMLETAS Kliudyta. 
LAERTAS Ne. 
HAMLETAS Teisėjas! 
OZRIKAS 

Aiškių aiškiausias smūgis. 

LAERTAS Na, toliau. 
KARALIUS 


Palauk: išgersim. Hamletai, šis perlas 
Priklauso tau. Už tavąją sveikatą! 


Trimitų garsai ir patrankų šuviai už scenos 


Paduokite jam taurę. 


HAMLETAS Ne, vėliau; 

Dar vieną kartą noriu susikauti. 

Na, tęskim. 

(Kaunasi) 

Vėl kliudyta; jūs sutinkat? 

LAERTAS 

Prisipažįstu, taip. 
KARALIUS Sūnus laimės. 
KARALIENĖ 


Jisai suprakaitavęs ir uždusęs. 

Štai, Hamletai, paimk skarelę mano 
Ir nusišluostyk kaktą; karalienė 

Už tavo sėkmę geria nūn, sūnau. 


HAMLETAS 

Mieloji motina!.. 
KARALIUS Negerk, Gertrūda! 
KARALIENĖ 


Man norisi, atleiskite, karaliau. 
KARALIUS (pusbalsiu) 
Taurė užnuodyta... Jau per vėlu! 


HAMLETAS 
Aš vis dar nesiryžtu gert; paskui. 

KARALIENĖ 

Prieiki, aš nušluostysiu tau veidą. 
LAERTAS 

Tuojau aš pulsiu jį rimtai. 
KARALIUS Kažin. 
LAERTAS (pusbalsiu) 

Beveik prieš savo sąžinę, deja. 
HAMLETAS 


Na, susiremkim trečiąkart, Laertai; 
Bet jūs tik Žaidžiat; pulkite, prašau, 
Visom jėgom, kaip pridera; man regis, 
Kad jūs lyg vaiką lepinat mane. 


LAERTAS 
Jūs šitaip manot? Na, pradėkim. 
OZRIKAS 
Abu pro šalį. 
LAERTAS 
Žiūrėkit, saugokitės! 
Laertas sužeidžia Hamletą; paskum kovos įkarštyje juodu ap- 
sikeičia rapyromis, ir Hamletas sužeidžia Laertą 


KARALIUS Perskirt juos! 
Jie pernelyg įsikarščiavę. 

HAMLETAS Ne, 
Toliau. 


Karalienė krinta 
OZRIKAS O, žvelkite į karalienę! 
HORACIJUS 


Abu kraujais paplūdę. Mano prince, 
Kaip laikotės? 


Hamletas 


OZRIKAS Kas jums yra, Laertai? 
LAERTAS 


Aš, Ozrikai, nelyginant tilvikas 
Patsai į savo spąstus įkliuvau 
Ir žūstu nuo savos piktadarybės. 


HAMLETAS 

Bet kas gi atsitiko karalienei? 
KARALIUS 

Jinai pamatė kraują ir apalpo. 
KARALIENĖ 


Ne, ne, tai šitas gėrimas, tai vynas. 

O, Hamletai brangus, — tai vynas, vynas! 
Aš nusinuodijau. 

(Miršta) 


HAMLETAS O, niekšo darbas! — 
Ei, uždarykite greičiau duris! 
Kur glūdi išdavystė? Raskit ją! 


Laertas krinta 
LAERTAS 


Štai kur ji, Hamletai; tu žuvęs, drauge; 
Jokia gyduolė visame pasauly 
Išgelbėti tavęs nebeįstengs: 

Nė pusvalandžiui nėr tavy gyvybės. 
Tavojoj rankoj — įrankis klastos, 
Užnuodytas, šveitrus ir neatšipęs. 
Niekšybė mano nubaudė mane; 
Žiūrėk, štai aš guliu — ir niekad jau 
Nebepakilsiu; motina tavoji — 
Nunuodyta... Aš negaliu... Karalius... 
Karalius — kaltininkas viso to. 


HAMLETAS 


Kaip? Rapyra užnuodyta taipogi? 
Nuodai, greičiau į darbą! 

(Nuduria karalių) 


VISI Išdavystė! 
KARALIUS 

Padėkit! Aš tik sužeistas, bičiuliai! 
HAMLETAS 


Kraujomaiša, žudike vainikuotas, 
Gerk savo gėralą! Štai tavo perlas! 
Greičiau pas mano motiną keliauk. 


Karalius miršta 


LAERTAS 
Pelnytas atpildas! Taip jam ir reikia. 
Jis tuos nuodus kitiems paruošęs buvo. 
O, dovanok man, Hamletai kilnus, 
Ir aš tau dovanosiu. Tu nekaltas 
Dėl mano tėvo ir manos mirties, 
Kaip aš esu nekaltas dėl tavosios. 
(Miršta) 


HAMLETAS 


Lai tau atleidžia dievas! Aš einu 
Paskui tave.— Horacijau, aš mirštu! — 
Mes turim skirtis, vargše karaliene! 

O jums, kurie nebylūs ir išbalę 
Drebėdami tai stebit kaip Žiūrovai, 

Jei aš tiktai galėčiau (bet mirtis, 
Nuožmusis budelis, mane jau smaugia!) — 
Aš jums papasakočiau... Bet vis tiek.— 
Horacijau, aš mirštu. Tu gyvensi. 
Paskelbki abejojantiesiems visa, 

Kaip buvo iš tiesų. 


HORACIJUS Ne, to nelaukit; 
Aš dvasioje ne danas, bet romėnas: 
Taurėj dar liko gėrimo. 


HAMLETAS Būk vyras, 
Paduok man ją, išpildyk mano norą. 

Horacijau brangusis, jeigu viskas 
Nežinioje palaidota ir liks, 

Tai kokia neišdildoma dėme 

Bus amžiams pažymėtas mano vardas! 
Jei tavo širdžiai mielas aš buvau, 

Tu į palaimos šalį neskubėk — 

Dar pakvėpuok šiame žiauriam pasauly, 
Papasakok apie mane kitiems. 


Tolumoj girdėti maršas, už scenos šūviai 


Ką reiškia tas griausmingas aidas šūvių? 
OZRIKAS 


Iš Lenkijos jaunasis Fortinbrasas 
Sugrįžo nugalėtoju namo 

Ir Anglijos pasiuntiniams dabar 

Šį karišką pasveikinimą siunčia. 


HAMLETAS 


Horacijau, aš mirsiu tuoj... Krūtinę 
Užtvindė jau galingieji nuodai; 

Man niekados išgirsti nebeteks 

Žinių iš Anglijos, bet pranašauju: 

Bus išrinktas karalium Fortinbrasas; 
Jam balsą mirštantį aš atiduodu. 

Taip jam pranešk ir smulkiai atvaizduok 
Grandinę įvykių, kurie... 

Toliau — tyla. 

(Miršta) 


HORACIJUS Kilni širdis palūžo.— 
Labanaktis, gerasis mano prince! 
Miegok ramiai, ir chorai angelų 
Tegu tave liūliuoja amžinai! 


Maršas už scenos 
Kodėl girdėt arčiau vis būgno garsas? 


Įeina Fortinbrasas, anglų pasiuntiniai su 
būgnininkais, vėliavomis ir palydovais 

FORTINBRASAS 

Kur šitai atsitiko? 
HORACIJUS Ko jūs ieškot? 

Jei nevilties ir skausmo — prašom čia. 
FORTINBRASAS 


Šios aukos šaukia apie skerdynes. 
O, kokią puotą, atšiauri Mirtie, 
Ruoši tu savo rūme požeminiam, 
Jei taip negailestingai tiek galiūnų 
Iš sykio parbloškei! 


PIRMAS PASIUNTINYS  Siaubingas vaizdas! 
Iš Anglijos naujienos pavėlavo: 
Be žado guli tas, kieno ausis 
Mielai išgirstų, kad liepimas jo 
Įvykdytas tiksliai, kad Rozenkrancas 
Ir Gildensternas jau nebegyvi. 
Kas mums bepadėkos? 


HORACIJUS Jo lūpos — niekad. 
Net ir tada, jei jos krutėt galėtų; 
Jisai kaip gyvas juodviejų mirties 
Nereikalavo. Bet kadangi jūs 
Iš Anglijos ir Lenkijos laukų 
Atvykote į kruviną šį teismą, 

Tad jųjų kūnus ant pastovo aukšto 
Lai užkelia prieš mus; ir aš tuomet 
Nežinančiam pasauliui apsakysiu, 
Kaip visa tai įvyko: jūs išgirsit 
Istoriją kraupių piktadarybių, 

Aklų žudynių, nekaltų aukų, 

Mirčių, klastos bei smurto pagimdytų, 
Ir pinklių nelemtų, kurios užgriuvo 
Ant jųjų sumanytojų galvos. 

Aš visa tai apskelbsiu jums. 


FORTINBRASAS Klausykim 
Ir didikus sukvieskime draugėn. 
Aš savo laimę priimu nuliūdęs: 

Į šitą karalystę jau nuo seno 
Turiu aš teisių, ir lemtis geroji 
Įsako man pareikšti jas nūnai. 


HORACIJUS 


Aš irgi dar turėsiu apie tat 

Prabilti vardan to, kurio sprendimas 
Surinktų šalininkų nemažai. 

Bet smegenys minios dar neatvėsę; 
Tad reikia paskubėti, kad nekiltų 
Bruzdėjimų, vaidų ir sumaišties. 


FORTINBRASAS 


Lai keturi šauniausi kapitonai 
Paguldo Hamletą ant pakylos, 

Kaip guldomi kariai; 

Jisai tikriausiai būtų viešpatavęs 
Karališkai; procesijai sujudus, 

Lai muzika ir apeigos karinės 

Byloja apie jį. Išneškit kūnus': 

Kovos lauke toks vaizdas ne pirmiena, 
Bet Čia jisai ne vietoje šiandieną. 
Paleisti salvę įsakau pulkams. 


Gedulingas maršas. Visi išeina, nešdami lavonus; po to girdėti 
patrankų salvė 


MAKBETAS 





VEIKĖJAI 


DUNKANAS — Škotijos karalius 
MALKOLMAS 
DONALBEINAS 


MAKBETAS k . „ . 
BANKAS | karališkosios kariuomenės vadai 


MAKDUFAS 

LENOKSAS 

ROSAS Škotijos didikai 

MENTITAS 

ANGUS 

KETNESAS 

FLIENSAS — Banko sūnus 

SIVARDAS — Nortamberlendo grafas, anglų kariuomenės vadas 
SIVARDAS JAUNESNYSIS — jo sūnus 
SEITONAS — karininkas š Makbeto palydos 
BERNIUKAS — Makdufo sūnus 

ANGLŲ GYDYTOJAS 

ŠKOTŲ GYDYTOJAS 

KAPITONAS 

DURININKAS 

SENIS 

LEDI MAKBET 

LEDI MAKDUF 

DVARO DAMA prie LEDI MAKBET 
HEKATĖ, TRYS LAUMĖS, VAIDUOKLIAI! 


Lordai, didikai, dvaro damos, karininkai, kareiviai, žmogžudžiai, tarnai ir pasiuntiniai 


jo sūnūs 


Veiksmas vyksta Škotijoj ir Anglijoj 

PIRMAS VEIKSMAS 


Iscena 
Dykynė. Griaudžia ir žaibuoja 
Įeina trys laumės 


PIRMOJI LAUMĖ 


Kada sueisim vėl audroj, 
Lietuj ir darganoj piktoj? 


ANTROJI LAUMĖ 


Kada grumtynės baigtos bus, 
Kai viens laimės, o kitas žus. 


TREČIOJI LAUMĖ 

Kol neaptemo dar dangus. 
PIRMOJI LAUMĖ Kur laukt? 
ANTROJI LAUMĖ 

Kur tyrlaukis smėlėtas. 
TREČIOJI LAUMĖ 

Tenai turės ateit Makbetas. 
PIRMOJI LAUMĖ 

Aš pasiruošusi, Rainoji!? 
ANTROJI LAUMĖ 

Girdžiu, kaip rupūžė kvaknoja. 
TREČIOJI LAUMĖ Greičiau! 
VISOS TRYS KARTU 

Kas žavinga — tai klaiku, 

Kas siaubinga — tai puiku. 
Skriskim drumzlinu rūku! 
(Išeina) 


II scena 


Stovykla prie Foreso“. Mūšio garsai 

Įeina Dunkanas, Malkolmas, Donalbeinas, 
Lenoksas su palydovais ir sutinka visą kraujuos paplūdusį 
kapitoną 


DUNKANAS 


Kas toks yra šis kruvinas karys? 
Jisai, atrodo, mums pranešt galės 
Paskutines naujienas apie maištą? 


MALKOLMAS 


Taip, jis tasai kovotojas šaunus, 
Kuris, pakėlęs ginklą, nuo nelaisvės 
Išgelbėjo mane. Narsuoli, sveikas! 
Papasakok karaliui, kaip jums klojos, 
Kada kautynių lauką palikai? 


KAPITONAS 


Kas nugalės, neaišku buvo; priešai, 
Lyg du pavargę bangose plaukikai, 
Tebesigrūmė veltui susikibę; 
Nuožmusis maištininkas Makdonaldas, 
Kurį apdovanojo prigimtis 

Šimtų šimtais niekšybių įvairiausių, 
Pastiprinimų gavo iš salų. 

Pati Lemtis, su šypsena ramia 

Į skerdynes žiūrėdama, kaip kekšė 
Parsidavė nedorėliui; bet štai 
Karingasai Makbetas (jį pelnytai 
Karinguoju visi yra praminę), 
Grūmodamas apnuogintu kardu, 
Dar vis tebegaruojančiu nuo kraujo, 

Pakilo prieš nelabąjį Likimą 

Ir, narsumu sau kelią prasiskynęs, 
Prie nevidono puolė. 

Bet rankos jam nepadavė jisai 

Ir ištarė „sudiev“ tiktai tada, 

Kai nuo pažiaunių ligi pat juosmens 
Jį perkirto ir galvą jo aukštai 

Ant mūrų bokšto pasmeigė. 


DUNKANAS Brangusis 
Gentaini mano!“ Riteri kilnus! 
KAPITONAS 


Bet panašiai kaip iš rytų giedrųjų 
Staiga žaibingi debesys pakyla, 
Skandindami paklydusius laivus, — 
Taip ir iš mūsų lūkesių šaltinio 
Nelaimės pasipylė netikėtai. 

O, Škotijos karaliau, paklausyk! 

Vos tik išblaškė kardas teisingumo 
Judriuosius pėstininkus, tuoj Norvegas“, 
Naujus pulkus, švytruojančius šarvais, 
Į talką pasikvietęs, vėl mus puolė. 


DUNKANAS 


Ar tas labai išgąsdino Makbetą 
Ir Banką, mūsų karvedžius? 


KAPITONAS Labai: 
Kiek žvirblis sakalą ar zuikis liūtą... 
Iš tikro aš turiu jums pasakyti, 

Kad jie atrodė man lyg dvi patrankos“, 
Kurios drauge, padvigubintais šūviais, 
Naikino priešą. 

Gal juodu išsimaudyti norėjo 

Kraujy dar neatvėsusių žaizdų 

Arba supilti naująją Golgotą',— 

To nežinau... 

Bet mano žaizdos šaukiasi pagalbos... 
Man silpna. 

DUNKANAS Tavo žaizdos, kaip ir žodžiai, 
Tėra tau papuošimas ir šlovė.— 
Atveskite jam daktarą greičiau. 
Kapitonas, kitų lydimas, išeina. Įeina 
Rosas 


Kas ten toksai? 
MALKOLMAS Taurusis Roso tanas“. 


LENOKSAS 


Kiek nerimasčio žvilgsnyje! Matyt, 
Jis atnešė nepaprastų naujienų. 


ROSAS 

Tegul karalių sergėja aukščiausias! 
DUNKANAS 

Iš kur, taurusis tane, atvyksti? 


ROSAS 


Iš Faifo, maloningasai karaliau, 
Kur vėliava norvegų neseniai 
Padangėj plevėsavo ir šiurpu 

Į mūsų vyrus dvelkė. 

Patsai visos Norvegijos valdovas, 
Kodoro išdavikiškąjį taną 
Pagalbon atsikvietęs, baisią jėgą 
Į šiurpulingas metė kautynes. 

Bet jaunas sužadėtinis Belonos“, 
Neperveriamais apdengtas šarvais, 
Susirėmė su juo ir, savo kardą 
Su kardu jo maištingu sukryžiavęs, 
Įžūlų priešą parbloškė. Žodžiu, 
Mes likom nugalėtojai. 


DUNKANAS O, laimė! 


ROSAS 


Ir štai dabar Norvegijos karalius 
Svenonas meldžia mus taikos. Ne veltui 

Jam buvo leista kritusius palaidot 
Tiktai tada, kai pažėrė jis mums 
Sent Kolme!? dešimt tūkstančių auksinių. 


DUNKANAS 
Nebeapgaus manęs Kodoro tanas. 
Greičiau myriop jį! Karžygį Makbetą 
Paskirti tuoj į pasmerktojo vietą. 


ROSAS 
Klausau. 


DUNKANAS Ir visa, ko netenka jis, 


Dabar kilniam Makbetui priklausys. 
(Išeina) 


III scena 


Tyrlaukis. Griaudžia 
Pasirodo trys laumės 


PIRMOJI LAUMĖ 


Sesuo, kur tu buvai? 
ANTROJI LAUMĖ Marinti kiaulių.!! 


TREČIOJI LAUMĖ 
O tu, sesuo? 


PIRMOJI LAUMĖ Mačiau, žmona jūreivio 
Kaštonų pilną sterblę prisidėjo 
Ir juos sau graužia, graužia, graužia... 
„Duok man!“ — tariau aš.— „Ragana, šalin!“ — 
Burliungė storakumpė man suriko. 
O vyras jos „Tigru“ išplaukęs į Alepą.'? 
Pasistačiusi bures, 
Sietu plauksiu per marias, 
Pilka žiurke pasiversiu,'* 
Jį nutversiu, jį nutversiu! 

ANTROJI LAUMĖ 

Duosiu vėją tau. 
PIRMOJI LAUMĖ Tu gera, matau. 
TREČIOJI LAUMĖ 

Aš taip pat. 


PIRMOJI LAUMĖ 


Visa kita — mano valioj;: 
Tolimiausieji kampeliai, 
Uostai, salos ir krantai, 
Kuriuos žemlapy matai. 
Išdžiovinsiu jį kaip šieną; 
Ant pavargusių blakstienų 
Nė su ryto spinduliais 
Miegas jam nenusileis. 
Šešiasdešimt tris savaites 
Taip jis vaikščios lyg apkvaitęs... 
Mėtys viesulas baisus 
Laivą jo, bet jis nežus.— 
Va, žiūrėkit! 
ANTROJI LAUMĖ Kas ten? Kas ten? 
PIRMOJI LAUMĖ 


Pirštas laivo kapitono. 
Guli laivas jo ant šono. 


Bugno garsai 
TREČIOJI LAUMĖ 


Būgnas! Būgnas! Ar girdi? 
Tai Makbetas. Jau arti! 


VISOS TRYS KARTU 


Mes, už rankų susikibę, 
Apkeliaujame daugybę 
Žemių, jūrų ir krantų. 
Šokim, seserys, ratu! 

Tris sykius pirmosios garbei, 

Tris sykius antrosios garbei, 
Tris sykius visoms kartu! 
Burtai užbaigti. Gana. 


Įeina Makbetasir Bankas 


MAKBETAS 


Tokios laimingos ir sunkios dienos 
Aš niekad neregėjau. 


BANKAS Ar toli 
Nuo čia lig Foreso? Kas jos per vienos, 
Šios klaikios, apiplyšusios būtybės? 
Tai lyg ne šio pasaulio sutvėrimai, 
Nors vaikščioja žeme. Ar gyvos jūs? 
Ar gali jus pasiekti mūsų balsas? 
Atrodo, jog supratote mane, 
Nes visos prie bekraujų savo lūpų 
Pridėjote išdžiūvusius pirštus. 
Jūs — moterys turbūt, bet šitos barzdos!* 
Neleidžia tuo tikėti. 


MAKBETAS Pasakykit, 

Jei jūs kalbėti mokat, kas jūs tokios? 
PIRMOJI LAUMĖ 

Šlovė Makbetui! Sveikas, Glamio tane! 
ANTROJI LAUMĖ 

Šlovė Makbetui! Sveiks, Kodoro tane! 
TREČIOJI LAUMĖ 

Šlovė Makbetui, būsimam karaliui! 


BANKAS 


Ko drebat jūs, gerasis mano sere? 
Jus gąsdina šie pranašingi žodžiai? 
Meldžiu vardan teisybės, kas gi jūs, 
Ar padarai gyvi, ar tik šešėliai? 
Jūs pagerbėt bičiulį mano taurų, 
Pradžiuginot jį savo pranašystėm 


Makbetas 506 


Ir jam karaliaus sostą pažadėjot. 

Tik su manim jūs nešnekat. Bet jeigu 

Jūs galit amžių pasėlin įžvelgti 

Ir žinote, kuriam grūdeliui skirta 

Gyvent ir augt, kuriam sunykti žemėj,— 

Tai atsakykit man; aš nebijau 

Ruūstybės jūsų, neprašau malonės. 
PIRMOJI LAUMĖ 

Būk sveikas! 


ANTROJI LAUMĖ Būk sveikas! 


TREČIOJI LAUMĖ Būk sveikas! 
„PIRMOJI LAUMĖ 

Didesnis ir mažesnis už Makbetą. 
ANTROJI LAUMĖ 

Ne toks laimingas, betgi laimingesnis. 
TREČIOJI LAUMĖ 


Nors tu patsai karaliumi nesi, 
Tačiau karaliais bus tavi vaikai. 
Šlovė Makbetui! Pagarba tau, Bankai! 


PIRMOJI LAUMĖ 
Šlovė tau, Bankai! Pagarba Makbetui! 
MAKBETAS 


Palaukite, kalbėkite aiškiau! 

Po Sinelo mirties aš — Glamio tanas.!? 
Bet negaliu aš būt Kodoro tanas, 

Jei gyvas jis ir jaučiasi puikiausiai. 
Pasidaryti Škotijos karalium 

Man lygiai neįmanoma atrodo, 

Kaip ir Kodoro viešpačiui. Iš kur 

Šios nuostabios naujienos — ir kodėl 
Sustabdėt mus šioj dykumoj bevaisėj 
Pasveikinimo žodžiais pranašingais? 


Laumės išnyksta 

BANKAS 


Purslų ir vandeny, ir žemėj esti. 
Tai buvo žemės burbulai. Kur jos? 


MAKBETAS 


Ištirpo. Tai, kas mums atrodė kūnu, 

Staiga lyg dūmas vėjy išsisklaidė. 

Kaip gaila, kad išnyko jos taip greit. 
BANKAS 


O gal mums visa tai pasivaideno, 
Gal mes užvalgėme šaknų nuodingų, 
Kurios sukausto smegenis žmogaus? 


MAKBETAS 

Tavieji palikuonys bus karaliai. 
BANKAS 

Tu būsi pats karalius. 


MAKBETAS O be to, 
Jei aš neklystu, ir Kodoro tanas? 


BANKAS 


Taip, jos giedojo panašiai.— Bet kas ten? 


Įeina Rosasir Angus 
ROSAS 


Makbetai, tavo žygdarbiai valdovą 
Nudžiugino be galo; ir išgirdęs, 
Kaip tu, jokių pavojų nepabūgęs, 
Su maištininkais puolei pats kovon, 
Jis nežinojo, kaip tave pagirti, 

Ir tavimi stebėjosi tylom. 


Kur jis tiktai šią dieną kreipė žvilgsnį, 


Visur tave jis matė prieš akis, 
Malšinantį išpuikusį Norvegą 

Ir apsuptą vaizdų šiurpios mirties, 
Kurią patsai tu sėjai. Lyg kruša 
Naujienos nuolat pylės po naujienų 

Ir aukštino be paliovos tave, 
Šios karalystės pirmąjį gynėją. 


ANGUS 


Karalius liepė padėkoti tau 
Ir jo akivaizdon tave pašaukti, 
Bet atpildo nepasiuntė tau jokio. 


ROSAS 


Tačiau kaip laidą būsimos šlovės 
Kodoro tano titulą šiandieną 

Jis teikia tau. Didžiai garbingas tane, 
Priimki mano sveikinimus: taip 

Nuo šiol tu vadinies. 


BANKAS Nejaugi velnias 
Teisybę sakė? 


MAKBETAS Bet Kodoro tanas 
Juk gyvas tebėra, — tad kam gi norit 
Jūs rubais svetimais mane apvilkt? 


ANGUS 


Taip, tas, kur buvo tanas, gyvas dar, 
Bet jo gyvybės dienos suskaitytos: 
Jisai pelnytai pasmerktas myriop. 

Ar maštininką rėmė jis slapčia, 

Ar sąjungą su juo sudaręs buvo 

Ir kasė duobę savajai tėvynei, — 


To nežinau. Bet, priremtas prie sienos 


Paties jo pripažintų išdavysčių, 
Jis krito. 


MAKBETAS (į šalį) Glamio ir Kodoro tanas! 
Tai tik pradžia.— Aš jums labai dėkoju. 


(Bankui) 
Kaip netikėt, jog palikuonys jūsų 

Karaliais bus, jei šitaip kalba tie, 
Kurie mane tanu Kodoro skiria? 


BANKAS 
Per daug jais pasikliaudamas, bematant 
Karališko vainiko įsigeisi 
Šalia Kodoro titulo! Bet keista, 
Labai dažnai pasiuntiniai tamsos 
Teisybę sako mums, idant lengviau 
Į pražūtį įstumti mus galėtų, 
Ir niekniekiais dorais prisivilioję 
Mus apvilia ir pameta bėdoj. 
(Angui ir Rosui) 
Draugai, dar porą žodžių. 


MAKBETAS (į šalį) 


Dvi tiesos pasakytos — suvaidintas 
Laimingas ir daug žadantis prologas 
Karališkajai dramai. 
(Rosui ir Angui) 

Ačiū jums. 
(Į šalį) 
Tas įstabusis balsas iš anapus 
Negali nieko blogo lemt nei gero. 
Jei bloga lemtų jis, tai kam gi šlovę 
Man žada ši teisinga pranašystė? 
Juk aš Kodoro tanas! Jeigu gera 
Jis lemia, tai kodėl nepajėgiu 
Pagundai šiurpulingai atsispirti, 
Kodėl staiga plaukai man pasišiaušė 
Ir daužosi į šonkaulius kaip niekad 
Drebėti nepripratusi širdis? 
Ką reiškia baimė prieš vaizduotės siaubą, 
Jei šmėkla žmogžudystės kruvina 
Taip sukrėtė būtybę mano visą, 
Jog gyvenu paskendęs nujautimuos 
Ir vien tatai, ko nėr, regiu aplink. 


BANKAS 
Koks kvaitulys pagavo mūsų draugą! 

MAKBETAS (į šalį) 


Jei pats likimas sostą siūlo man, 
Tegu jisai mane ir vainikuoja. 
Aš nė nekrustelsiu. 


BANKAS Nauja garbė 
Nelimpa jam lyg rūbas nedėvėtas. 


MAKBETAS (į šalį) 


Gerai. Kas bus, tas bus, o ši diena 
Atrodo man baisių lemčių pilna. 


BANKAS 
Mes jūsų laukiame, taurus Makbetai! 
MAKBETAS 


Prašau atleisti! Silpnas mano protas 
Klajojo praeity. Brangieji ponai, 
Žinokite, kad visas jūsų triūsas 
Širdies manosios knygon įrašytas, 
Kurią kiekvieną dieną aš skaitau. 
Bet einam pas karalių. 
(Bankui) 

Neužmirškit 
To, kas čionai įvyko, ir paskui, 
Laisvu laiku ramiai apsvarstę viską, 
Atverkim savo paslaptis. 


BANKAS Mielai. 
MAKBETAS 
Dabar užteks kalbėt. Eime, draugai! 
Visi išeina 
IV scena 


Foresas. Rūmai. Trimitų garsai 
Įeina Dunkanas, Malkolmas, Donalbeinas, 
Lenoksas ir palyda 

DUNKANAS 


Ar jau Kodoras nubaustas? Ar tie, 
Kuriems tai buvo pavesta, sugrįžo? 


MALKOLMAS 


Kilnus valdove, jų dar vis nėra. 
Bet aš su vienu žmogumi kalbėjau, 
Kurs liudininkas buvo jo mirties. 
Jis pasakojo man, jog atvirai 

Pats tanas pripažino savo kaltę 

Ir meldė atgailaudamas karalių 
Jam dovanot. Gyvenimas jo visas 
Nevertas tos akimirkos vienos, 
Kada su juo turėjo atsisveikint. 
Jis mirė taip, lyg būtų jau seniai 
Išmokęs mirčiai žvelgti į akis 

Ir tai, kas kiekvienam yra brangiausia, 
Be sielvarto numesti lyg žaisliuką. 


DUNKANAS 


Nėra pasauly meno, kurs galėtų 
Žmogaus mintis veide jo įskaityt. 
O, kaip šiuo vyru aš pasitikėjau! 


Įeina Makbetas, Bankas, Rosas ir Angus 


Brangus gentaini! Mano sielą slegia 
Nedėkingumo nuodėmė sunki. 

Tu taip toli esi pirmyn nužengęs, 
Jog mano atpildo sparnai greitieji 
Tavęs vis vien pavyti nepajėgs. 

Jei tavo paslaugos mažesnės būtų, 
Aš savo dosnumu galėčiau jas 
Atsvert; ir, patikėk, man nesmagu, 
Jog tau atlygint neturiu jėgų. 


MAKBETAS 


Ištikimai visur tarnauti jums — 
Manoji pareiga; ir ji, valdove, 
Patsai geriausias atpildas yra. 

Kiekvienas mūsų rūpestis ir darbas 

Priklauso jums; mes esam jūsų sosto 
Tarnai paklusnūs ir tedarom tai, 

Ką meilė mums ir priedermė įsako. 


DUNKANAS 


Būk sveikas čion atvykęs. Aš tave 
Užauginau ir stengsiuosi, kad tu 
Pražystum pilnu žiedu. Mielas Bankai, 
Tu irgi man daug gero padarei, 

Ir to aš neužmiršiu. Tad prieiki, 
Tave prispausti noriu prie širdies. 


BANKAS 
Ir jeigu aš joje tikrai pražysiu, 
Tai visą derlių atiduosiu jums. 


DUNKANAS 


Džiaugsmai nebetelpa krūtinėj mano 
Ir ašarų upeliais veržias lauk. 
Žinokite, vaikai, gentainiai, tanai 
Ir mano artimieji: mes nusprendėm 
Vyriausią sūnų, Malkolmą, palikti 
Šio sosto įpėdiniu — ir nuo šiolei 
Jį Kamberlendo princu pavadinti!“ 
Tačiau garbė ne jam vienam skirta: 
Malonė mūsų lyg žvaigždė nušvis 
Visiems, kurie tik bus to nusipelnę. 
Keliaukim Invernesan kuo greičiau 
Sustiprint saitų mūsų bičiulystės. 
MAKBETAS 


Jei mano poilsis ne jums tarnauja — 

Jis darosi našta. Tad leiskit man 

Skelbėju būti jūsų atvykimo 

Ir šia naujiena malonia pradžiugint 

Žmonos ausis. Valdove, aš skubu. 
DUNKANAS 


Brangus Kodorai! 

MAKBETAS (į šalį) Kamberlendo princas!.. 
Štai tas akmuo, kurs man pastoja kelią: 
Kad nesuklupčiau, aš turiu žūt būt 
Jį peršokti. Gesinkit šviesą, Žvaigždės, 

Ir nežiūrėkit savo ugnimis 

Į juodą mano užmačių bedugnę! 
O, užsimerkit, akys! Ir tegu 

Jos to nemato, kas matyt baugu. 
(Išeina) 


DUNKANAS 


Teisybė, jis šaunus, mielasis Bankai; 
Jo pagyrimai man tikra puota, 

Ir aš jais negaliu atsigardžiuoti. 

Tad einam paskui tą, kurio švelnumas 
Mum stengiasi užbėgti už akių; 

Jis mūsų laukia. Visame pasauly 

Už jį nėra geresnio giminaičio! 


Trimitų garsai. Visi išeina 


Vscena 


Invernesas. Makbeto pilis 
Įeina ledi Makbet, skaitydama laišką 


LEDI MAKBET 


„Aš susitikau su jomis savo pergalės dieną ir aiškiausiai supratau, 
kad jos žino daugiau negu paprastas mirtingasis. Aš degiau noru 
smulkiau jas iškamantinėti, bet jos staiga pasivertė oru ir jame 
pradingo. Nespėjus man nė atsipeikėti iš apstulbimo, atvyko 
karaliaus pasiuntiniai ir pasveikino mane kaip Kodoro taną; 
lygiai taip mane ką tik buvo sveikinusios laumės žiniuonės, kurios 
išpranašavo man ateitį tokiais žodžiais: „Šlovė Makbetui, būsimam 
karaliui!“ Aš nutariau apie visa tat pranešti tau, mano didybės 
dalininke, idant tu, žinodama apie laukiančią tavęs šlovę, galėtum 
irgi pasidžiaugti mūsų bendra laime. Paslėpki tai širdyje — ir 
lik sveika.“ 


33. PLB 20 


Makbetas 


Taip, tu esi ir Glamis, ir Kodoras 

Ir būsi tuo, kas tau išpranašauta. 

Bet aš labai bijau, kad tavo kraujas 
Per daug atskiestas pienu žmoniškumo — 
Ir tu keliu trumpiausiu eit nedrįsi. 

Tu nori būt galingas ir garsus, 

Tačiau klasta nelydi tavo norų; 

Tu geistumei užkopt garbės viršūnėn, 
Bet likti šventas; geistum lošt dorai, 
Bet nedorai laimikį pasiglemžti. 

Kažkas lyg šaukia tau, šlovingas Glami: 
„Turi tai padaryti, nes kitaip 

Tu nieko nepasieksi“ Veltui! Baimė 
Nustelbia tavo troškimus visus. 

Skubėk čionai, aš į tave įliesiu 
Tvirtybės savo ir žodžiu drąsiu 
Praskinsiu tiesiai taką į karūną, 

Kuria likimo jėgos stebuklingos 
Apvainikavo, rodos, jau tave. 


Įeina pasiuntinys 
Kas naujo? 
PASIUNTINYS Vakarop atvyks karalius. 
LEDI MAKBET 


Tu kliedi? Juk drauge su juo Makbetas; 
Jis būtų man pranešęs apie tai, 
Kad aš turėčiau laiko pasiruošti. 


PASIUNTINYS 


Prašau atleist, bet tanas atkeliauja, 

Ir vienas iš mūsiškių, taip uždusęs, 

Jog vos įstengė žodį pasakyti, 

Čion atskubėjo, kad įspėtų jus. 
LEDI MAKBET 

Priimkit jį, — mums atnešė jisai 

Svarbių naujienų! 


Pasiuntinys išeina 

Netgi juodas varnas'' — 
Ir tas užkimusiu balsu man kranksi 
Apie Dunkano greitą atvykimą 
Į manąją pastogę. Eikit čia, 
O paslaptingos dvasios pražūties, 
Išraukit mano moterišką širdį 
Ir nuo galvos lig kojų visą kūną 
Pripildykite siautulio kraupaus! 
Sutirštinkite kraują man, užtvenkit 
Užuojautai ir gailesčiui kelius, 
Kad sąžinės graužimas nepakirstų 
Siaubingo mano ryžto, kad ranka 
Nesudrebėtų veiksmo valandoj! 
Nematomieji demonai žudynių, 
Kurie nelaimę nešate žmonėms, 
Atskriskit čia ir iš krūtų manųjų 
Ne pieną — tulžį gerkite dabar! 
O, nusileisk, juoda, gūdi naktie, 
Ir, pragariškais dūmais apsisiautus, 
Užklok žaizdas, kad mano peilio ašmens 
Matyt jų negalėtų, kad dangus, 
Žemyn pažvelgęs pro tamsybių skraistę, 
Neriktelėtų man: „Sustok! Sustok!“ 


Įeina Makbetas 


Didysis Glamio ir Kodoro tane! 

O, tu, kurį likimas pažadėjo 
Išaukštint dar labiau! Tavasis laiškas 
Iš dabarties pilkos mane išplėšė 

Ir nunešė toli už jos ribų. 

Man ateitis vaidenasi. 


MAKBETAS Brangioji, 
Šį vakarą atvyks čionai Dunkanas. 


LEDI MAKBET 
O vėl išvyks kada? 
MAKBETAS Turbūt rytoj. 

LEDI MAKBET 


Ne, šio „rytojaus“ saulė nematys! 
Tavasis veidas, tane, kaip knyga, 
Kur įstabių dalykų parašyta. 

Bet jeigu nori tu kitus apgauti, 

Tai stenkis pats į juos būt panašus; 
Iš mostų, žvilgsnių ir kalbos atrodyk 
Nekaltas kaip gėlė, tačiau po ja 
Tegu gyvatė slypi. Mūsų svečią 

Mes pavaišinsime. Aš pasistengsiu, 
Kad ši naktis nežūtų mudviem veltui, 
Nes vien tiktai nuo Žygio šios nakties 
Priklauso dienos mūsų ateities. 


MAKBETAS 
Mes pakalbėsim apie tai vėliau. 
LEDI MAKBET 


Tik žvelk į žmones akimi džiaugsminga: 
Per daug niūriam atrodyt pavojinga, 
O kitką sutvarkysiu aš pati. 


Abudu išeina 


VI scena 


Prieš Makbeto pilį. Obojai ir deglai 
Įeina Dunkanas, Malkolmas, Donalbeinas, 
Bankas, Lenoksas, Makdufas, Rosas, An- 
gus ir palyda 
DUNKANAS 

Žavingoj vietoj stovi ši pilis; 

Dvelkimai oro švelnūs ir malonūs 

Giedrias pajautas mūsų glamonėja. 


BANKAS 


O štai ir vasaros viešnia — kregždė, 

Bažnyčių įnamė; kur ji gyvena, 
Tenai dangus alsuoja ramumu, 

Ir tu nerasi aukštoje pastogėj 
Iškyšulėlio, kampo ar briaunos, 

Kur nekabotų su šeima jauniklių 
Kregždės namelis. Aš jau pastebėjau, 
Kad šitie paukščiai suka sau gūžtas 
Ten, kur gaivus ir grynas esti oras. 


Įeina ledi Makbet 
DUNKANAS 


Brangioji šeimininke, kartais meilė 
Mums rūpesčių suteikia nemažų; 

Bet vis dėlto už ją dėkingi mes. 

Todėl už savo rūpesčius visus 

Dėkokit mums. Lai dievas jums atlygins. 


LEDI MAKBET 


Jei mano paslaugos net dešimt kartų 
Didesnės būtų, negu kad yra,— 

Vis viena jos nublykštų prieš malones, 
Kuriom taip dosniai jūsų didenybė 
Apiberiate mus. Mes visada 

Jus maldose minėsime už tai, 

Ką jūs anksčiau mums esate padaręs 
Ir teikiatės daryt lig šios dienos. 


DUNKANAS 


O kur Kodoro tanas? Įkandin 
Mes lėkėm, jį tikėdamies pavyti, 
Tačiau jis geras raitelis; jo meilė 
Tarytum žirgas, varomas pentinų, 
Greičiau už mus jį atnešė namo. 
Gražioji ir taurioji šeimininke, 
Šiam vakarui atvykome pas jus 
Viešnagėn. 


LEDI MAKBET Savo ištekliais visais 
Mes esam pasiruošę jums tarnauti 

Ir tuo, kas mūsų valioje yra, 
Atsimokėt už gerą jūsų valią. 


DUNKANAS 


Paduokit ranką, ir eime pas taną; 
Mes nuoširdžiai jį mylime ir niekad 
Malonių savo jam nepašykštėsim. 
Tad leiskit, šeimininke... 


Abu išeina 


VII scena 


Makbeto pilis. Obojai ir žibintai. Per sceną pereina įvairiausi 
tarnai su patiekalais 
Įeina Makbetas 


MAKBETAS 


Jei viskas tuo galėtų pasibaigti, — 
Atidėliot nebūtų man prasmės; 

Jei žmogžudystės pėdsakai pranyktų 
Drauge su ja pačia ir vienas smūgis 
Suteiktų trumpą laimę bent čionai, 
Šioj amžių seklumoj,— ar man rūpėtų, 
Kas bus anam pasaulyje? Bet ne, 

Mes turime prieš teismą stoti Žemėj; 
Nespėjus žygio kruvino atlikti, 

Tuoj ant tavęs jo baisūs vaisiai kris, 
Ir iš bejausmių rankų teisingumo 

Tau teks pačiam išgerti tuos nuodus, 
Kuriuos tu paruošei kitam. Karalius 
Man šventas dvigubai: juk aš esu 

Jo giminaitis ir pavaldinys; 

Bet to dar maža: aš — jo šeimininkas, 
Ir žmogžudžiui duris užtrenkt turėčiau, 
O ne galąst prieš svečią savo peilį. 

Be to, Dunkanas — toks švelnus valdovas 
Ir savo vardą neša taip aukštai, 

Kad jo dorybės angelų trimitais 

Už mirtį jo siaubingą šauksis keršto, 
Ir gailestis lyg kūdikis nekaltas, 
Pagautas viesulo!“, kaip cherubinas, 
Skrendąs dangaus nematomais žirgais, 
Žmonių akims atskleis piktadarystę 

Ir ašarose vėjus paskandins. 

Aštriais pentinais akina mane 

Garbės nepažabojamas troškimas, 
Kurs pasistos piestu ir, žemėn griuvęs, 
Mane prislėgs. 


Įeina ledi Makbet 
Na, kas girdėti naujo? 
LEDI MAKBET 


Jo vakarienė jau beveik baigta. 
Bet kam tu pasišalinai? 


MAKBETAS Ar jis 
Manęs ieškojo? 


LEDI MAKBET Argi nežinai? 
MAKBETAS 


Palikim šį sumanymą. Dunkanas 
Dar neseniai apibėrė mane 
Malonėm savo. Širdyse žmonių 
Šlovė manoji spindi tartum auksas; 
Man tas spindėjimas yra brangus, 

Ir aš taip greit užtemdyt jo nenoriu. 


LEDI MAKBET 
Kur dingo tavo polėkiai šaunieji? 
Matyti, buvo jie tada girti, 
Paskiau atsikvošėjo — ir dabar, 
Iš siaubo pažaliavę, bailiai žiūri 
Į savo seną kvaitulį. Nuo šiol 
Tikėsiu lygiai tiek ir tavo meile... 
Žinau, drąsos tau mintyse netrūksta, 
Bet kurgi dingsta ji, kai reikia veikt? 

Tu trokšti gauti tai, kas tau atrodo 
Šiame gyvenime aukščiausias gėris, 
Tačiau jauti, kad tu bailys... Pasakęs 
„Aš noriu“, tyliai murmi: „Nedrįstu“ 
Lyg patarlėj katė.“ 


MAKBETAS Nurimki! Visa, 
Kas valioje žmogaus, aš padarysiu. 
Tas ne žmogus, kuris pranoks mane. 


LEDI MAKBET 


Koksai gi nelabasis liepė tau 

Atverti man užsimojimą šitą??? 

Taip, tu tikrai žmogum buvai tuomet, 
Kada geidei įvykdyt savo norą, 

Ir dvigubai tu būsi žmogumi, 

Jei pasirodysi esąs didesnis, 

Negu buvai tada. Vieta ir laikas 
Atrodė nepalankūs tau. Vienok 

Tu stengeisi visaip surasti progą. 

Bet štai dabar, kai siūlos ji pati, 

Tu stovi jos akivaizdoj suglebęs! 

Man teko žindyti, ir aš Žinau, 

Ką reiškia meilė kūdikiui savajam; 
Bet nors jisai šypsotųs man į veidą, 
Aš vis tiek pat, nuo jo burnos švelnios 
Atplėšus krūtį, galvą jam praskelčiau, 
Jei būčiau tik prisiekusi bent kartą 
Tai padaryt, kaip tu prisiekei man. 


MAKBETAS 
O jei nepasiseks? 


LEDI MAKBET  Nepasiseks? 
Gerai įtempk stygas pasiryžimo — 
Ir pasiseks. Kada užsnūs Dunkanas, 
Pailsęs po kelionės varganos, 
Aš jo pažus nugirdysiu vynu, 
Kad atmintis, sargybinė jų proto, 
Iš smegenų išrūktų tarsi dūmas. 

Kai jie, užmigę kiaulišku miegu, 
Be sąmonės gulės lyg negyvi, 
Galėsim padaryti su karalium, 

Kas mums patinka. Paskum visa tai 
Ant pasigėrusių tarnų suversim, 

Ir mudviejų nusikaltimo naštą 
Turės pakelti jie. 


MAKBETAS Gimdyki man 
Vien berniukus! Iš tavojo metalo 
Tik vyrus kalt! Kai miegančius tarnus 
Mes aptaškysime krauju Dunkano, 
Kurį jų durklais būsime nudobę, 
Kiekvienas pagalvos: štai žmogžudžiai! 


LEDI MAKBET 
O ypačiai, kada išgirs, kaip mes 
Apraudame velionį sielvartingai... 
MAKBETAS 


Aš pasirengęs. Žygiui k kmiamam 
Visi kaip vienas raumens įsiręžę. 
Eime! Padėk man, šypsena saldi, 
Pridengti klastą, paslėptą širdy! 


Abu išeina 

Iscena 
Invernesas. Makbeto pilies kiemas 
Įeina Bankas ir Fliensas, nešini deglais 
BANKAS 


Ar jau vėlu, sūnau? 


FLIENSAS Mėnulis dingo. 
Kelintą išmušė — aš negirdėjau. 

BANKAS 
Jis leidžiasi vidunaktį. 

FLIENSAS Man rodos, 
Dabar vėliau. 

BANKAS Paimki mano kardą.— 


Dangus taupumą rodo: visos žvakės 

Ten užpūstos.— Še, pasiimk ir durklą! — 

Sunkus kaip švinas miegas mane slegia, 

Bet gult nenoriu.— Dvasios gailestingos, 

Nuvykit nuo manęs piktas mintis, 

Kurios sapnų keliais ateina sielon! 

Įeina Makbetas su tarnu, laikančiu deglą 

Duok mano kardą.— Kas ten? 
MAKBETAS Jūsų draugas. 
BANKAS 


Jūs dar nemiegat, sere? O karalius 
Jau ilsisi. Šiandieną nusiteikęs 

Jis buvo taip, kaip niekados, ir jūsų 
Visus tarnus dosniausiai apdalino, 

O mielai šeimininkei, jūsų žmonai, 
Jis atsiuntė šį deimantą, pridūręs, 
Kad jaučiasi patenkintas be galo. 


MAKBETAS 


Deja, mes jo nelaukėme atvykstant 
Ir negalėjom savo vaišingumo 
Parodyti kaip reikiant. 


BANKAS Viskas buvo 
Labai gerai. Aš sapnavau šią naktį 
Tris pranašingas seseris, kurios 
Tiesos bent kiek jums atskleidė. 


MAKBETAS O aš 
Nė negalvoju apie jas. Tačiau, 
Patogią susiradę valandėlę, 

Mes apie tai vėliau pasišnekėsim, 
Jei jūs sutiksit. 

BANKAS Visada, mielai. 

MAKBETAS 
Ir jeigu jūs tada pritarsit man, 
Tuo sau naujos garbės nusipelnysit. 

BANKAS 
Naujos besivaikydamas, bijau 
Aš savo garbę senąją prarasti! 

Bet jei palieka sąžinė manoji 
Švari ir priesaika nepažeista, 
Aš nesipriešinsiu. 

MAKBETAS Ramios nakties. 

BANKAS 
Dėkoju, sere; jums taip pat! 


Bankasir Fliensas išeina 

MAKBETAS 
Įspėki šeimininkę, kad jinai, 
Man gėrimą paruošus, neužmirštų 
Paskambinti. O pats tuojau eik gult. 


Tarnas išeina 


Ką aš čionai matau? Nejaugi durklą? 
Ir rankena į delną atgręžta... 

Leisk man tave paimt! Tu nesiduodi, 
Bet ir pradingt nenori iš akių. 

O gal tai vien regėjimas kraupus, 
Vien durklo neapčiuopiamas paveikslas, 
Sužadintas įkaitintos vaizduotės? 

Bet aš tave regiu — ir savo rankoj 
Tebejaučiu taip lygiai, kaip ir tą, 
Kurį dabar ištraukiau. 

Tu man esi vadovas kelyje, 

Ir aš tavęs ieškojau savo žygiui. 

Jei nepablūdo mano akys dar, 
Vadinas, jų galia aštresnė tapo 

Už jutimus visus... Štai, vėl matau: 
Nuo tavo ašmenų lašnoja kraujas; 
Pirmiau nebuvo jo. Ne, netiesa! 

Tai kruvino sumanymo vaiduoklis 
Man gąsdina akis. Mirties tyla 
Dabar yra apglobus pusę žemės; 
Užuolaidų patamsy miegą drumsčia 
Pikti sapnai, ir blyškiajai Hekatei“! 
Aukoja niūrios raganos aukas. 
Staugimą vilko budriojo išgirdus, 
Sulysusi pakilo žmogžudystė 

Ir pėdomis Tarkvinijaus nedoro?? 
Tarytum šmėkla sėlina slapčia 

Prie savo tikslo. O, kietoji žeme, 

Tu neklausyk manųjų žingsnių garso, 
Kad akmenys žmonėms neišplepėtų, 
Kur aš einu, ir neatimtų man 

Šios valandos ryžtumo šiurpulingo. 
Bet, kol grasau, jis gyvas tebėra. 

Nuo žodžių tvano gęsta man aistra. 
Skamba varpas 


Greičiau, aš pasiryžęs, varpas šaukia. 
Dunkanai, negirdėk jo liūdno aido, 
Kuris tave į dangų gal nuves 

Ar nugramzdins į pragaro gelmes. 
(Išeina) 


II scena 


Ten pat 
Įeina ledi Makbet 


LEDI MAKBET 


Tai, kas jų karštį svaiguliu atšaldė, 

Man suteikė drąsumo ir ugnies. 

Tyliau! Kas čia dejuoja? Tai apuokas, 

Vidunakčio gūdusis varpininkas, 

Labos nakties mums niauriai palinkėjo. 

Makbetas — ten. Plačiai atvertos durys. 

Užmiršę savo pareigas, tarnai 

Girti sau knarkia. Aš nuodų į vyną 

Jiems įmaišiau, ir jų gyvybė stojo 

Į žūtbūtinę kovą su mirtim. 
MAKBETAS (už scenos) 

Kas čia? Kas čia? 


LEDI MAKBET Nejaugi jie pabudo — 
Ir nepavyko jam? Pavojai glūdi 
Ne darbuose, o kėsluose. Tyliau!.. 
Aš durklus jų ištraukiau iš makščių, 
Ir jis surasti juos tikrai turėjo. 
Jeigu svetys miegodamas nebūtų 
Taip baisiai panašus į mano tėvą,— 
Aš būčiau jį nudūrusi pati. 
Įeina Makbetas 


Brangusis vyre! 


Makbetas 


MAKBETAS Viskas padaryta. 
Tu negirdėjai triukšmo? 


LEDI MAKBET Aš girdėjau, 
Kaip ūkavo apuokas ir kažkur 
Svirplys čirpseno.* Tu kalbėjai, rodos? 


MAKBETAS 
Kada? 
LEDI MAKBET Ką tik. 
MAKBETAS Kai aš lipau žemyn? 
LEDI MAKBET 
Taip. 


MAKBETAS 

Girdi?.. Gretimame kambaryje 

Kas miega? 
LEDI MAKBET Donalbeinas. 
MAKBETAS (žiūrėdamas į savo rankas) 


Liūdnas vaizdas! 
LEDI MAKBET 


Aš nieko liūdno nematau. Kvailystė. 


MAKBETAS 


Pro miegą sukvatojo vienas jų, 

O kitas jų sušuko: „Žmogžudžiai!“ — 
Ir jie atbudo. Aš ten pat stovėjau 
Klausydamas. Bet, sukalbėję maldą, 
Jie vėl užmigo tuoj. 


LEDI MAKBET Lai jie sau guli. 
MAKBETAS 
„O dieve, gelbėk mus!“ — suriko vienas; 


Antrasis tarė „amen“, lyg jis būtų 
Staiga pamatęs budelį. O aš 


526 


527 


Stebėjau siaubą jų, bet neįstengiau, 


Išgirdęs šauksmą „dieve, gelbėk mus“, 


Jiems atsakyti „amen“. 
LEDI MAKBET Nesijaudink. 


MAKBETAS 


Tačiau kodėl ištarti žodžio „amen“ 
Aš negalėjau? Nors labiausiai pats 
Buvau palaiminimo reikalingas, 
Bet man įstrigo „amen“ gerklėje. 


LEDI MAKBET 


Per daug galvot neverta apie tai, 
Nes šitaip galima išeit iš proto. 


MAKBETAS 


Man pasirodė, jog kažkas suriko: 
„Atbuskit! Miegą užmušė Makbetas!“ 
Taip, taip, nužudė jis nekaltą miegą, 
Kuris pagydo širdyje žaizdas, 
Kurs vakare, kada diena numiršta 
Ir rūpesčių surizgęs kamuolys 
Išsivynioja, — prakaitą vargų 
Nuplauna, mūsų prigimtį gaivina 
Ir peni ją gyvenimo puotoj. 

LEDI MAKBET 
Ką nori pasakyt? 

MAKBETAS Po visą rūmą 
Aidėjo šauksmas jo: „„Atbuskit! Glamis 
Nužudė miegą, ir todėl nuo šiolei 


Kodoras niekuomet nebemiegos, 
Nebemiegos Makbetas niekada!“ 


LEDI MAKBET 


Bet kas gi rėkė taip! Kilnusis tane, 
Tu šaunų savo ryžtą skandini 
Juodų minčių bedugnėje. Verčiau 
Eik, nusiplauki vandeniu rankas, 

Kad šių klaikių dėmių ant jų neliktų. 
Kam durklus tuos atsinešei čionai? 
Jiems ten vieta! Eik, juos atgal padėk 
Ir miegančius tarnus krauju ištepki. 


MAKBETAS 


Aš neisiu. Man baisu net pagalvot, 
Ką aš esu padaręs. Argi drįsiu 
Pažvelgti vėl?.. 


LEDI MAKBET Dvejotojau suglebęs! 
Paduok man durklus. Miegas ir mirtis — 
Paveikslai tik. O nupieštų velnių 
Maži vaikai tebijo. Jeigu kraujas 
Dar nenustojo bėgęs, pažų veidus 
Aš juo išgražinsiu: tegu atrodo, 

Kad tai yra jų darbas. 
(Išeina) 


Už scenos kažkas beldžiasi 


MAKBETAS Kas ten beldžias? 
Kiekvienas garsas gąsdina mane! 
Šios rankos... O, jos man išplėš akis. 
Ar vandenynai didžiojo Neptūno 
Nuplaus jų kraują! Ne! Ranka manoji, 
Bangas žaliųjų marių palytėjus, 
Jas purpuru bematant nudažys. 


Ledi Makbet sugrįžta 
LEDI MAKBET 


Štai, mano rankos — lygiai tokios pat 
Kaip tavosios. Bet jei mana širdis 
Tiek pat išblyškus būtų kaip tavoji, 
Aš jausčiau gėdą. 
Beldžiasi 

Beldžiasi — girdi? — 
Į pietinius vartus. Greičiau eime 
Į miegamąjį. Truputį vandens — 
Ir pėdsakų nebėr: tai vienas juokas! 

Tave apniko baimė. 

Beldžiasi 

Bet tyliau! 
Vėl beldžias. Užsimesk naktinį rūbą, 
Kad žmonės nesuprastų, mus užklupę, 
Jog mudu nemiegojom. Atsipeikėk 
Nuo savo nelemtų minčių. 
MAKBETAS 

Žinoti tai, ką padariau... O, ne! 
Verčiau visai savęs man nežinoti. 

Beldžiasi 
Daužyk! Prižadink, jei gali, Dunkaną! 


Abu išeina 


III scena 


Ten pat. Girdėti beldžiant 
Įeina durininkas* 
DURININKAS 

Daužo kaip pašėlę! Jei ties pragaro vartais irgi stovėtų sargas, 
dažnokai tektų jam sukioti raktą. 

Beldžiasi 
Dun! Dun! Dun! Kas ten, kad tave kur Belzebubas“?! Tai ūkinin- 
kas: jis laukė nesulaukė riebaus pelno — ir pasikorė. Labai pra- 
šom! Tik nežinau, ar užteks tau nosinių, nes tu čia turėsi už savo 
nuodėmes paprakaituoti! 

Beldžiasi 
Dun! Dun! Dun! Kas ten, kad tave kur velniai rautų! A, tai 
melagingas liudytojas; jam nieko nereikšdavo duoti priesaiką ir 
„Už“, ir „prieš“. Dievo vardu nemaža pridirbo jis niekšybių, bet 
įlįsti rojun vis dėlto neįstengė. Na, įeik, sukčiau! 

Beldžiasi 
Dun! Dun! Dun! Kas ten? Žinau, tai anglų siuvėjas, kurį čionai 
atsiuntė už tai, kad jis nuvogė gabalą medžiagos nuo prancūziškų 
kelnių. Labai prašau! Čia tu galėsi prisišildyti savo prosą. 
Beldžiasi 
Dun! Dun! Neduoda nė valandėlei ramybės! Kas tu per vienas? 
Bet juk ši vieta pragarui netinka — čia per šalta. Nenoriu daugiau 
būti velnio durininku. Prileidau čia gana visokio plauko žmonių 
iš tų, kurie žengia rožių takais į šėtono glėbį.“ 
Beldžiasi 
Tuojau! Tuojau! Tik jau man už varstymą nepašykštėkit! 
(Atidaro vartus) 
Įeina Makdufas ir Lenoksas 
MAKDUFAS 
Matyt, tu, drauguži, vėlai vakar nuėjai gulti, kad tavęs negalima 
niekaip prikelti? 
DURININKAS 


Taip, sere, mes vakar ūžėm iki antros gaidgystės. O nuo vyno, 
sere, bematant atsiranda trys dalykai. 


MAKDUFAS 
Įdomu, kas gi tai per dalykai? 

DURININKAS 
Ogi va, sere: nuo vyno parausta nosis, ima miegas ir užeina noras 
šlapintis. Vynas sužadina ir kitokių norų, bet pats jisai užkerta 
jiems kelią, todėl galima sakyti, kad girtumas mulkina mūsų 
aistras: jis uždega jas — ir čia pat užgesina, jas sukelia — ir čia 
pat sutramdo, liepia joms laikytis, bet nepalaiko jų, pagaliau jis 
užmigdo jas ir, šitaip apmulkinęs, pasišalina. 

MAKDUFAS 
Šią naktį tu, atrodo, tiek išgėrei, kad vynas tave visai apmulkino. 

DURININKAS 


Taip, sere, tasai mulkintojas man pliaupte įpliaupė tiesiog į gerklę, 

bet aš jam už tai atsilyginau. Negi aš iš kelmo išspirtas? Kai jis 

bandė man pakirsti kojas, aš ėmiau, suriečiau jį ir išmečiau lauk. 
MAKDUFAS 

Ar tavo ponas atsikėlė? 

Įeina Makbetas 

Jį bildesys išbudino turbūt, 

Ir štai jisai ateina. 
LENOKSAS Labas rytas, 

Taurusis mano sere! 
MAKBETAS Labas rytas. 
MAKDUFAS 

Karalius dar neatsikėlęs? 
MAKBETAS Ne. 
MAKDUFAS 

Jis liepė man prižadint jį vos švintant. 

Bijau, ar tik nebūsiu pavėlavęs. 
MAKBETAS 

Aš palydėsiu jus. 
MAKDUFAS Nors ir Žinau, 

Kad šitas triūsas teikia džiaugsmo jums, 

Bet vis dėlto — tai triūsas. 
MAKBETAS 

Malonus rūpesčiai širdies nespaudžia.— 

Čionai, pro šias duris. 


MAKDUFAS Aš leisiu sau 
Įeiti, kaip man liepia pareiga. 
(Įeina) 

LENOKSAS 
Karalius iškeliauja šiandien? 

MAKBETAS "Taip. 


Jisai pasakė, jog išvyks. 


Makbetas 


LENOKSAS Naktis 
Audringa buvo. Ten, kur mes miegojom, 
Nuplėšė vėtra kaminus nuo stogo; 
Man pasakojo žmonės, kad ore 
Skrajojo keistos aimanos mirties 
Ir išgąstingas balsas pranašavo 
Baisius maištus ir tūkstančius pavojų, 
Pakibusių ant mūsų; kiaurą naktį 
Tamsybių paukštė klykė,? ir net sako, 
Jog žemė, tarsi drugio krečiama, 
Drebėjo. 

MAKBETAS Taip, šiurpi naktis, tikrai. 


LENOKSAS 
Surast į ją panašią veltui stengias 
Jaunoji mano atmintis. 
Įeina Makdujfjas 


MAKDUFAS 
O, siaubas, siaubas, siaubas! Jam išreikšti 
Liežuvis ir širdis per daug silpni. 
MAKBETAS IR LENOKSAS 
Kas atsitiko? 


MAKDUFAS Pragaro niekšybė. 
Į pateptąją viešpaties šventovę“? 
Įdūkęs įsibrovė žmogžudys 
Ir pasigrobė gyvastį iš jos. 


MAKBETAS 
Kaip jūs pasakėt? Gyvastį?.. 
LENOKSAS Kieno? 
Jo didenybės? 
MAKDUFAS 


Įeikit kambarin — ir jus apakins 
Nauja Gorgonė“?. Žodžių trūksta man. 

Pasižiūrėkit patys... ir tada 
Kalbėkite. 


Makbetasir Lenoksas nueina 


Greičiau atbuskit! Kelkit 
Ir skambinkit varpais! Galvažudystė! 
Klasta! Pabuskit, Bankai, Donalbeinai! 
Malkolmai, nusipurtyk lepų miegą, 
Mirties paveikslą, ir į pačią mirtį 
Pasižiūrėk! Greičiau, greičiau! Pažvelkit 
Į baisų vaizdą teismo paskutinio! 
Malkolmai! Bankai! Lyg kapų vaiduokliai 
Pakilkite ir eikit pasinerti 
Į siaubo jūrą! Skambinkit varpais! 
Girdėti varpas. Įeina ledi Makbet 
LEDI MAKBET 
O, pasakykite, kas čia įvyko, 
Kad šie trimitai klaikūs šaukia tuos, 
Kurie šioje pastogėj miega? 
MAKDUFAS Ledi, 
Ne jums girdėt žodžius, kuriuos ištarsiu: 
Jų neištvertų moteries ausis. 
Įeina Bankas 
O Bankai! Užmuštas karalius mūsų! 
LEDI MAKBET 
O, vargas man! Nejaugi šiuos namuos? 
BANKAS 


Visur skaudus vienodai šitas smūgis. 
Prašau tave, brangusis mano Dufai“!, 
Sakyk, kad to nebuvo, kad tai melas. 


Įeina Makbetas, Lenoksasir Rosas 
MAKBETAS 


Jei būčiau bent prieš valandą numiręs, 
Aš būčiau baigęs laimėje dienas. 


Makbetas 


Dabar nerūpi niekas man pasauly; 
Palaidota didybė ir šlovė, 

Aplinkui — tuštuma; gyvybės vynas 
Išpiltas, ir paliko taurėje 

Vien nuosėdos. 


Įeina Malkolmasir Donalbeinas 


DONALBEINAS Kas per nelaimė čia? 
MAKBETAS 


Tave užgriuvo ji. Tu nežinai? 
Gaivinantis šaltinis tavo kraujo 
Išseko; jo versmė nebegyva. 


MAKDUFAS 
Karalius, tavo tėvas, nužudytas. 
MALKOLMAS 
Kas gi nužudė jį? 
LENOKSAS Matyt, tarnai, 
Kurie ten pat miegojo. Jų rankas 
Ir veidus dengė kraujas; ant pagalvių 
Mes durklus nenušluostytus atradom. 
Jie buvo lyg paklaikę ir žiūrėjo 
Pastėrusiu žvilgsniu. Kieno gyvybė 
Jų priežiūroje jaustųsi saugi? 
MAKBETAS 


Ir vis dėlto gailiuosi, kad įtūžęs 
Nudėjau juos. 


MAKDUFAS Kodėl jūs tai padarėt? 
MAKBETAS 


Ar gali būt žmogus tuo pat metu 
Sujaudintas, įširdęs ir ramus? 
Būt ištikimas savo pareigoms 

Ir šaltas, abejingas? Niekuomet. 
Many pakilęs jausmas nežabotas 
Užbėgo vienu šuoliu už akių 

Vangiajam protui. Prieš mane gulėjo 
Dunkanas, ir raudonais kaspinais 
Jam puošė kraujas odą sidabrinę, 
Kur žaizdos atsivėrusios atrodė 

Lyg vartai pražūties. Ten pat miegojo 
Karaliaus užmušėjai, nudažyti 

Jų amato spalva, numetę durklus, 
Aplipusius sukepusiu krauju. 

Ar rasit žmogų, kurs, širdy meilingoj 
Pakankamai turėdamas drąsos, 
Susivaldytų, neįrodęs darbu 

Savosios meilės? 


LEDI MAKBET Gelbėkit! Man bloga! 
MAKDUFAS 

Padėkit ledi! 
MALKOLMAS (tyliai Donalbeinui) 


Kodėl gi mudu stovime nebylūs, 
Nors esame skaudžiausiai paliesti? 


DONALBEINAS (tyliai Malkolmui) 


Ką galime kalbėti, jei mirtis 

Visuos kampuos mūs tyko, pasiruošus 

Iššokt ir čiupti už gerklės. Eime! 

Dar mūsų ašaroms ne laikas lietis. 
MALKOLMAS (tyliai Donalbeinui) 

Ir sielvartui prabilti — per anksti. 
BANKAS 

Padėkit šeimininkei! 

Ledi Makbet išeina 
Mes sušalom; 

Pridenkime nuogybę savo kūno 

Ir susirinkim vėl po to draugėn 

Aptarti ir kaip reikiant apsvarstyti 

Šios kruvinos piktadarystės. Baimė 

Ir abejonė blaško mus visus. 


Makbetas 


Aš — dievo rankoj; ir nuo šios dienos 
Kovoti pasiryžęs prieš klastingas 
Likimo užmačias. 

MAKDUFAS Ir aš taip pat. 

VISI 
Ir mes visi. 


MAKBETAS Tad greitai apsirenkim, 
Kaip pridera kariams, ir tučtuojau 
Į salę vėl sueikime. 


VISI Gerai. 


Išeina visi, išskyrus Malkolmą ir Donalbeiną 


MALKOLMAS 
Ką mums daryti? Negi likt su jais? 
Vaidint nebūtą sielvartą juk moka 
Tik veidmainiai. Aš Anglijon vykstu. 
DONALBEINAS 
O aš į Airiją: saugumo dėlei 
Verčiau pasukime keliais skirtingais. 
Čia peiliai kyšo už šypsnių meilių, 
Ir patys artimiausi giminaičiai — 
Didžiausi kraugeriai. 
MALKOLMAS Strėlė baisioji 
Tebeskrenda: reik pasisaugot jos. 


Netarę nė „sudie“, greičiau ant žirgo!- 


Jei nebėra kitokios išeities, — 
Ne gėda ir pabėgti nuo mirties. 


Abu išeina 


IV scena 


Prie Makbeto pilies 
Įeina Rosas ir senis 

SENIS 


Paskutinius septyniasdešimt metų 
Aš neblogai atsimenu: jų bėgy 
Mačiau aš daug dalykų įstabiausių 
Ir negandų šiurpių, bet jie visi 
Prieš šitą naktį — menkniekis. 


ROSAS Taip, tėvai, 
Surūustintas dangus grūmoja žmogui 
Už kruvinus jo darbus; pažiūrėk: 
Nors dieną skelbia laikrodis, tačiau 
Juoda naktis dangaus žibintą gaubia; 
Matyti, šviesą pavergė tamsa, 
Šešėly paskandino žemės veidą, 
Ir susigėdusi diena nedrįsta 
Jį spinduliais gaivinančiais bučiuot. 
SENIS 


Man tai atrodo keista ne mažiau 
Kaip vakarykštis įvykis. O štai 
Antradienį aną aukštoj padangėj 
Staiga pelių medžiotoja pelėda 
Užpuolė šaunų sakalą — ir tas 
Negyvas krito. 


ROSAS Nuostabu taip pat, 
Jog net žirgai Dunkano greitakojai, 
Visos jų veislės pažiba ir grožis, 
Pasiuto ir, išlaužę arklides, 
Kaip viesulas išbėgo į laukus 
Nelyginant maištaudami prieš žmogų. 


SENIS 


Girdėjau, jie apkramtė vienas kitą. 


ROSAS 


Taip, ir aš pats nustebusiom akim 
Tatai mačiau. 


Įeina Makdufas 


Makbetas 


Štai mielasai Makdufas. 
Na, kas šiame pasauly naujo? 


MAKDUFAS Matot... 
ROSAS 

Ar žinoma, kas tai padarė? 
MAKDUFAS Tie, 


Kuriems Makbetas atėmė gyvybę. 


ROSAS 


Baisi diena! Ir ko gi jie tikėjos? 


MAKDUFAS 


Jie buvo papirkti. Sūnus karaliaus 
Malkolmas ir jo brolis Donalbeinas 
Pabėgo, ir šešėlis įtarimo 

Ant jųjų krito. 


ROSAS Viskas prieštarauja 
Įstatymams gamtos! Garbės troškime, 
Tu pats save iš godulio ryji! 

Dabar tikriausiai sostas atiteks 
Makbetui. 


MAKDUFAS Jis apgarsintas karalium 
Ir jau išvyko Skonan““ vainikuotis. 


ROSAS 
O kur yra Dunkano palaikai? 


MAKDUFAS 
Jie pergabenti į Kolm-Kilio“? salą, 
Į jo senolių šventąją buveinę, 
Kur ilsisi jų kaulai. 
ROSAS Tu į Skoną? 
MAKDUFAS 
Ne, broli, aš į Faifą. 

ROSAS Aš į Skoną. 
MAKDUFAS 


Laimingai! Jums linkiu geros kloties. 
Kad tik nereiktų po kelių dienų 
Sugrįžti vėl prie drapanų senų!““ 


ROSAS 
Lik sveikas, tėve. 
SENIS 


Tegu palaima dievo lydi tuos, 
Kas nepažįsta keršto ir klastos. 


Abu išeina 


540 


TREČIAS VEIKSMAS 
Iscena 


Foresas. Rūmų vidus 
Įeina Bankas 


BANKAS 
Esi karalius, Glamis ir Kodoras: 
Dabar turi tu visa, ką žiniuonės 
Tau pažadėjo; vieno tik bijau: 
Kad nešvariu būdu tatai laimėjai. 
Bet buvo pasakyta, jog vainikas 
Turės išslyst iš palikuonių tavo 
Ir jog patsai aš būsiu pranokėjas 
Ilgos eilės karalių. Jeigu laumės 
Išpranašavo tiesą tau, Makbetai, 
Ir jeigu jų lėmimai išsipildė, 
Kodėl gi jos negali būt ir man 
Orakulu vilties? Bet cit! — nė žodžio... 

Trimitų garsai 


Įeina Makbetasir ledi Mak bet karališkais drabužiais, 
Lenoksas, lordai, ledi ir palyda 


MAKBETAS 
Štai mūs brangiausias svečias. 
LEDI MAKBET Taip; be jo 


Didžiajam mūsų pokylyje būtų 
Nyku ir tuščia. 


MAKBETAS Šiandien vakare 
Mes keliam, sere, puotą iškilmingą 

Ir jus maloniai kviečiame į ją. 
BANKAS 


Kaip įsakysite: klusnumo saitais 
Aš pririštas prie jūsų didenybės 
Lig pat mirties. 


MAKBETAS Ar jūs popiet išjojat? 
BANKAS 


Taip, valdove. 


MAKBETAS 


O mes kaip tik norėjome šiandieną 
Išgirsti sueigoje jūsų balsą, 

Kuris toksai vertingas ir svarus. 
Bet mes tai atidėsime rytojui. 

Toli ketinat joti? 


BANKAS Taip toli, 
Jog vos suskubsiu grįžti vakarienei; 
Ir jeigu mano žirgas nepaspaus, 
Tai aš turėsiu valandą ar kitą 
Kelionei pasiskolint iš nakties. 


MAKBETAS 
Tiktai nepavėluokite į puotą. 


BANKAS 
Valdove, būkit tikras. 


MAKBETAS Ar girdėjot, 
Abudu broliai išgamos paspruko 
Į Angliją ir Airiją; tenai 
Jie pasakomis mulkina visus 
Ir neigia savo klaikią Žmogžudystę. 
Bet apie tai rytoj mes pakalbėsim, 
Kada sueisime čionai aptart 
Valstybės reikalų, kurie mus šaukia.— 
Sudie! Laimingai! Laukiam grįžtant jūsų. 
Ir Fliensas išjoja? 

BANKAS Taip, valdove. 
Bet kiekviena minutė mums brangi. 


MAKBETAS 


Na, tai skubėkit ant žirgų eikliųjų! 
Tegu jie nepristinga ištvermės 
„Ir greitai neša raitelius! Sudie. 


Bankas išeina 


Kiekvienas gali iki septintos 

Tvarkyti savo laiką kaip išmano. 
Kad mūsų sambūris linksmesnis būtų, 
Aš noriu ligi vakarienės meto 

Palikti vienas. Dievas jus tesaugo! 


Visi išeina, išskyrus Makbetą ir vieną tarną 
Ė, tu, klausyk! Ar jau tie žmonės čia? 
TARNAS 
Jie laukia prieš pilies vartus, valdove. 
MAKBETAS 


Atvesk man juos. 


Tarnas išeina 


Turėti valdžią rankoj 
Ir jausti nerimą — menka paguoda! 
Kaip nebijot man Banko, jeigu jis 
Prigimtimi karališkąja savo 
Nenorom baimę įkvepia visiems? 
Jisai drąsus; bet jo drąsa plieninė 
Sulydyta yra su išmintim, 
Kuri tarnauja kelrodžiu saugiu 
Jo širdžiai narsiajai. Išskyrus jį, 
Nėra žmogaus, kuris mane baugintų. 
Jis galią mano genijaus nustelbia, 
Kaip Cezaris nustelbdavo kadais 
Antonijų.?? Išgirdęs, jog mane 
Karaliumi žiniuonės pavadino, 
Jis ėmė reikalauti atkakliai 

Jam atsakyt; ir pranašingos laumės 
Paskelbė jį didžiuoju pranokėju 
Karalių giminės. Tik mano galvą 
Jos vainiku bergždžiu apvainikavo 
Ir įteikė man skeptrą nenaudingą, 
Kuris pateks į svetimas rankas, 
Aplenkęs mano sūnų. Jeigu taip, — 
Vadinas, Banko įpėdinių garbei 
Aš savo sielą sutepiau, dėl jų 

Aš gerąjį Dunkaną nužudžiau, 
Nuodų pripyliau į ramybės taurę 
Ir savo dvasios amžinąjį perlą 
Atidaviau visos žmonijos priešui 
Vien tam tiktai, kad Banko padermė, 
Kad palikuonys jo karaliais būtų! 
O, ne! Tave, likime, aš šaukiu 

Į kovą žūtbūtinę! — Kas tenai? 


Įeina tarnas su dviem žmogžudžiais 
Stovėk prie durų, kol pakviesiu. 
Tarnas išeina 


Vakar 
Mes, rodosi, kalbėjom? 


PIRMAS ŽMOGŽUDYS 
Taip, valdove. 
MAKBETAS 


Jūs apgalvojote žodžius manuosius? 
Žinokite: tai jis lig šiol jus engė, 

O anaiptol ne aš, kaip jums vaidenos. 
Per paskutinį pašnekesį mūsų 

Tuo įsitikinote; aš parodžiau, 

Kas taip ilgai jus niekino ir spardė, 
Kas dūmė jums akis, kieno ranka 
Jus bandė savo įrankiu paversti 

Ir darė tiek niekšybių įvairių, 

Jog paskutinis pusprotis ir mulkis 
Turėtų pasakyt: „Tai Banko darbas!“ 

PIRMAS ŽMOGŽUDYS 
Tiesa, taip jūs šnekėjote. 


MAKBETAS To maža: 
Griebiausi žygių tolesnių ir jus 
Atsikviečiau aš vėlei pas save. 
Atrodo, esate apdovanoti 
Begaline kantrybe, jei sutinkat 
Užmiršti nuoskaudas ir lyg šventi 
Bevelijate melstis už sveikatą 
Ir už laimingus palikuonius to, 
Kurio sunki ranka duobėn jus stūmė 
Ir elgetaut. paleido jūsų brolius? 


PIRMAS ŽMOGŽUDYS 


Mes esame, valdove, irgi žmonės. 


MAKBETAS 


Taip, sąrašan žmonių jūs įtraukti; 
Bet juk ir mopsai, pusvilkiai, skalikai, 
Gauruočiai, pėdsekiai, narai ir kurtai 
Visi taip pat vadinas šunimis; 
Tačiau Žinovas skiria nepaslankų 
Nuo greitakojo, sargą — nuo skaliko 
Ir pagal tai, kuo prigimtis dosnioji 
Yra apdovanojus tą ar kitą, 
Kiekvieną bendroje šunų eilėj 
Pažymi vis kitonišku vardu. 
Tas pat su žmonėmis. Jei tarp gyvųjų 
Priklauso jums vieta ne paskutinė, — 
Pasisakykit man, ir tąsyk aš 
Atlikti jums pavesiu tokį žygį, 
Kuris nušluos pikčiausią jūsų priešą, 
O jus prikaustys prie manos širdies. 
Kol Bankas gyvas, aš esu ligonis 
Ir būsiu sveikas visškai tuomet, 
Kada jis mirs. 

ANTRAS ŽMOGŽUDYS Valdove, aš patyriau 
Pasaulyje tiek antausių ir niuksų, 

Jog viską padarysiu, kad tiktai 
Galėčiau tulžį ant Žmonių išgiežti. 


PIRMAS ŽMOGŽUDYS 


Aš irgi — taip numaitotas likimo, 
Tiek nukamuotas negandų esu, 
Jog net gyvybe savo rizikuosiu, 
Kad žūčiau ar laimėčiau. 


MAKBETAS Judu žinot, 

Kad Bankas — jūsų priešas. 
ABU ŽMOGŽUDŽIAI Taip, valdove. 
MAKBETAS 


Jis lygiai priešas man — ir toks baisus, 
Jog kiekviena akimirka, kurią 

Jis delsia žemėje, tarytum peilis 
Gyvybę mano pakerta; tiesa, 

Aš jį galėčiau atviru būdu 

Pašalinti iš kelio ir sakyti, 

Kad šitokia yra valia manoji, 

Tačiau taip elgtis nedera, nes Bankas 
Bendrų bičiulių turi su manim, 

Ir, nenorėdamas netekt jų meilės, 

Aš pats drauge su jais apverksiu tą, 
Kurį aš nugalabijau; kaip matot, 

Aš stengiuos ne be pagrindo nuslėpti 
Šį reikalą nuo viešumos akių 

Ir tik todėl kreipiuos į jus. 


ANTRAS ŽMOGŽUDYS Valdove, 
Išpildysime jūsų paliepimą. 
PIRMAS ŽMOGŽUDYS 
Jei reiktų net gyvybę savo... 


MAKBETAS Dega 
Pasiryžimas jūsų akyse, 
Po valandos — vėliausiai — jums pranešiu, 
Kada ir kur pasaugot jį, kaip veikti. 

Mat reikia padaryti visa tai 

Šį vakarą, atokiai nuo pilies. 

Atminkite, jog ant manęs šešėlis 

Neturi kristi; o kad jūsų darbo 

Paskui netektų vėl taisyt ir lopyt, 

Nukaukite ir Fliensą kartu, 

Kuris keliaus su juo; pašalint sūnų 

Man rūpi ne mažiau negu kad tėvą: 

Todėl, lemtingai valandai išmušus, 

Tekrinta ir jisai. Vieni palikę 

Nuspręskite; aš grįšiu tučtuojau. 
ABU ŽMOGŽUDŽIAI 

Valdove, mes jau esam apsisprendę. 
MAKBETAS 

Aš judu pasikviesiu; laukit čia. 

Žmogžudžiai išeina 
Taip, viskas, Bankai, nutarta yra; 
Jei tavo sielai skirta būtinai 


Dangun įžengt, ji šiandien bus tenai! 
(Išeina) 


II scena 
Rūmai 
Įeina ledi Makbetir tarnas 
LEDI MAKBET 
Ar Bankas jau išvyko? 
TARNAS 
Taip, mano ponia; ir sugrįš prieš naktį. 
LEDI MAKBET 


Eik, pasakyk karaliui, kad aš noriu 
Pasikalbėt su juo. 


TARNAS Klausau jūs, ponia. 
(Išeina) 

LEDI MAKBET 


Ne, pergalė skatiko neverta, 

Jeigu per ją ramybė prarasta. 

Geriau pačiam miegoti po velėna, 
Negu žudyt ir laukt mirties kas dieną. 


leina Makbetas 


Kodėl tu nuolat vienas, mano drauge, 
Svajonėm liūdesingom apsisupęs? 

Tos visos tavo mintys turi mirt 

Kartu su tuo, kuris jau nebegyvas. 
Ar apsimoka apie tai galvoti, 

Ko atstatyt nėra jokios vilties? 

Kas padaryta, to nebegrąžinsi. 


MAKBETAS 


Mes sužeidėm gyvatę, bet visai 

Jos dar nepribaigėm; jinai atgis 

Ir savo geluoniu pradės kaip vakar 
Bejėgiam mūsų apmaudui grūmoti. 

Bet ne! Greičiau pasaulis subyrės 

Ir grius dangus ir žemė, negu mudu 
Drebėdami sutiksim valgyt duoną 

Ir nuo klaikių sapnų nakčia virpėt. 

Mes amžiną jam suteikėm ramybę, 

Idant galėtume ja džiaugtis patys, 

Nors būtų mums kur kas lengviau dabar 
Su mirusiais ilsėtis, negu jausti, 

Kaip sopulio nagai tau drasko sielą. 
Kape Dunkanas guli; jis ramiai 

Sau miega po gyvenimo audrų, 

Ir niekas — nei klasta, nei išdavystė, 

Nei plienas, nei nuodai, nei priešo smurtas 
Nebaisūs jam. 


LEDI MAKBET Klausyk, brangusis vyre, 
Išlyginki raukšlėtą savo kaktą, 
Ir su svečiais šiandieną vakare 
Būk linksmas ir šnekus. 

MAKBETAS Aš pasistengsiu. 
Bet neliūdėk ir tu. Be paliovos 
Ir akimis, ir žodžiais rodyk Bankui 
Meilingą savo dėmesį. Deja, 
Mes turime kol kas orumą savo 
Skandinti pataikavimo sraute 
Ir kaukėmis veidų dangstyti tai, 
Kas paslėpta krūtinėje. 


LEDI MAKBET Užtenka. 
MAKBETAS 


O, skorpionų man pilna širdis! 
Tu gi žinai pati, mieloji žmona, 
Kad Fliensas ir Bankas dar gyvi. 


LEDI MAKBET 


Tačiau ir jų dalia yra mirtinga. 


MAKBETAS 


Taip, dar ne viskas žuvo; jie yra 
Pažeidžiami; todėl nenusiminki: 
Anksčiau, negu šikšnosparnis suspės 
Apskrist aplinkui sienas vienuolyno 
Ir kietasparnis vabalas, išgirdęs 
Įsakymą Hekatės rūškanos, 

Praneš lyg varpas gaudesiu mieguistu 
Artėjimą raminančios nakties, — 
Turės įvykti darbas šiurpulingas. 


LEDI MAKBET 
Kas butent? 


MAKBETAS To neklauski, balandėle; 
Vėliau, kada tu viską sužinosi, 
Tau bus kuo pasidžiaugti. O, ateik, 
Naktie akloji! Dienai gailestingai 
Niauria skraiste švelnias akis uždenki 
Ir kruvina nematoma ranka 
Sutraukyk siaubo pančius, nuo kurių 

Man veidas bąla! Tamsuma tirštėja; 
Į juodą girią nulėkė varnai; 

Visi, kam švietė saulė maloninga, 
Nuvargę pasinėrė į sapnus, 

Tiktai nakties klajūnai tyko grobio. 
Ką? Mano žodžiai stebina tave? 
Nusiraminki ir žinok: klasta 
Klastoj stiprybės semia visada. 

Eik su manim, prašau. 


Abu išeina 


II scena 


Parkas prie rūmų 
Įeina trys žmogžudžiai 

PIRMAS ŽMOGŽUDYS 
Kas liepė tau prie mūsų prisijungti? 

TREČIAS ŽMOGŽUDYS 
Makbetas. 

ANTRAS ŽMOGŽUDYS Galim juo pasitikėti. 
Jisai juk žino, ką mes veikiam čia 
Ir kas mums pavesta. 

PIRMAS ŽMOGŽUDYS Lik su mumis. 
Vakaruose saulėlydis dar švyti 
Raudonais ruožais. Raitelis vėlyvas 
Pentinais žirgą ragina greičiau 
Ir skubina į smuklę; jau arti 
Tasai, kurio mes laukiame. 


TREČIAS ŽMOGŽUDYS Tyliau! 
Girdžiu kanopas dundant. 


BANKAS (už scenos) Ei! Šviesos! 

ANTRAS ŽMOGŽUDYS 
Tai jis turbūt. Visi kiti svečiai 
Dabar jau pilyje. 


PIRMAS ŽMOGŽUDYS Arkliai pasuko 
Užuolanka. 


TREČIAS ŽMOGŽUDYS Jiem bus dar apie mylią. 
Kaip ir visi, jis turi eiti pėsčias 
Nuo parko ligi vartų šios pilies. 

ANTRAS ŽMOGŽUDYS 
Žibintas! Matote? 


Įeina Bankas su žibintu 


TREČIAS ŽMOGŽUDYS Tai jis. 
PIRMAS ŽMOGŽUDYS Drąsiau! 
BANKAS 
Šią naktį bus lietaus. 
PIRMAS ŽMOGŽUDYS Tegu palyja. 
Jie puola Banką 
BANKAS 
Bėk, Fliensai, brangusis! Išdavystė! 
Bėk! Bėk! Atkeršyk už mane! O, niekšas!.. 
Jis miršta. Fliensas pasprunka 


TREČIAS ŽMOGŽUDYS 

Kas užpūtė žibintą? 
PIRMAS ŽMOGŽUDYS Kam jo reik? 
TREČIAS ŽMOGŽUDYS 

Nukautas vienas tik; sūnus pabėgo. 
ANTRAS ŽMOGŽUDYS 


Mes vos pusiau atlikom savo darbą. 

PIRMAS ŽMOGŽUDYS 


Tiek to. Eime pranešt, kiek padaryta. 
(Išeina) 


IV scena 


Rūmų salė. Stalas paruoštas pokyliui 
Įeina Makbetas, ledi Makbet, Rosas, Lenok- 
sas, lordai ir palyda 


MAKBETAS 


Kiekvienas jūsų žino savo vietą; 
Tad sėskite. Džiugu matyt man jus 
Visus — nuo pirmo ligi paskutinio. 


LORDAI 


ww —-  —— 


MAKBETAS 


Aš noriu atsisėsti tarp svečių 

Kaip savas tarp savų. Garbės sėdynę 

Jau šeimininkė užėmė — ir mes 

Jos žodžio malonaus nekantriai laukiam. 
LEDI MAKBET 


Pasveikinki vardu manuoju, sere, 
Čia susirinkusius; visi kaip vienas 
Jie mano širdžiai brangūs ir mieli. 
Tarpduryje pasirodo pirmas žmogžudys 
MAKBETAS 
Žiūrėk: jų širdys padėką tau siunčia. 
Užpildytos abidvi stalo pusės; 
Į vidurį jūs leiskite mane; 
Tegu linksmybė liejasi! Išgerkim 
Draugystės taurę! 
(Prieina prie durų) 
Tau ant veido kraujas. 

ŽMOGŽUDYS 
Tai kraujas Banko. 


MAKBETAS 


Kur kas geriau, kad jis ant veido tau 
Negu jo gyslose. Jis sutvarkytas? 


ŽMOGŽUDYS 
Taip. Aš jam gerklę perpjoviau, valdove. 


MAKBETAS 


Tu — pirmas iš skerdikų; bet neblogas 
Ir tas, kuris padarė panašiai 

Su Fliensu; jei šitas darbas tau 
Priklauso irgi, — meistras tu esi. 


ŽMOGŽUDYS 
Kilnus valdove, Fliensas pabėgo. 


MAKBETAS 


Aš vėl sergu; o jau buvau pasveikęs, 
Kaip marmuro uola buvau stiprus, 
Nevaržomas ir laisvas tartum oras; 
Dabar aš vėl prislėgtas, surakintas 
Svyravimų ir baimės įkyrios.— 

Bet ar dėl Banko galim būt tikri? 


ŽMOGŽUDYS 
Jis guli griovyje, taurus valdove; 
Jam dvidešimt gilių žaizdų galvoj, 
Kurių pati mažiausia — mirtį neša. 


MAKBETAS 
Dėkojam ir už tai. 
(Į šalį) 
Sena angis 
Sutraiškyta, bet gyvačiukas — juda. 
Dabar jisai bejėgis; laikui bėgant, 
Jam atsiras ir dantys, ir nuodai, — 

Na, eikit gult. Pasikalbėsim ryt. 
Žmogžudys išeina 
LEDI MAKBET 
Karaliau, kur žvalumas jūsų dingo? 
Juk pietūs mums apmokami atrodo, 
Jei šeimininko maloni šneka 
Jų nepagardina. Privalgyt sočiai 
Kiekvienas gali savo namuose; 
Bet nėr puikesnio padažo svečiuos 
Kaip vaišingumas; ir kada jo trūksta, 
Nebeskanu mums niekas. 
MAKBETAS Taip, mieloji! — 
Telydi jūsų gerą apetitą 
Savijauta gera ir sveikata. 
LENOKSAS 


Mes prašom sėstis jūsų didenybę. 
Pasirodo Banko šmėkla ir sėdasi į Makbeto vietą 


MAKBETAS 


Čia būtų susirinkęs visas žiedas 
Šios karalystės, jeigu savo tarpe 
Nepasigestume garbingo Banko. 
Manau, jog tai tiesiog apsileidimas, 
O ne kokia nelaimė. Dieve duok! 


ROSAS 


Valdove, jis sulaužė savo žodį. — 
Ar nesiteiktų jūsų didenybė 
Parodyti karališką malonę 

Ir atsisėst tarp mūsų. 


MAKBETAS Vietų nėr. 
LENOKSAS 

Mes jums palikom krėslą, sere. 
MAKBETAS Kur? 

LENOKSAS 

Čionai, valdove. Kas gi trikdo jus? 
MAKBETAS 

Kuris tatai padarė? 
LORDAI Ką, valdove? 
MAKBETAS 


Apkaltinti manęs tu neišdrįsi. 
Tad nekratyk kraujuotų garbinių 
Ir negrūmoki man! 


ROSAS Pakilkit, ponai! 
Jo didenybei bloga. 

LEDI MAKBET 
Sėdėkite, mieli draugai! Karaliui 
Dažnai taip atsitinka nuo mažens. 
Prašau jus, pasilikit savo vietoj. 
Šis priepuolis bematant jam praeis, 
Ir vėl jis sveikas bus. O savo Žžvilgsniais 
Jūs tik labiau išerzinsite jį 
Ir nerimą užtęsit. Nežiūrėkit 
Ir valgykite sau.— Juk tu gi vyras? 


MAKBETAS 


Taip, vyras — ir Žvelgiu drąsia širdim 
Į tai, ko išsigąstų pats šėtonas. 


LEDI MAKBET 


Nesąmonės! O, tie visi vaizdai 

Tėra vien tavo baimės pagimdyti 
Kaip ir anas įsivaizduotas durklas, 
Kuris tau rodė kelią prie Dunkano. 
Tie nuolatiniai krūpčiojimai tavo, 
Tik veltui beždžioniaujantieji baimę, 
Labiau turėtų moterims pritikti, 
Kurios prie židinio žiemos metu 
Klausytis mėgsta pasakų bobutės. 

Kaip tau ne gėda? Kam grimasos tos? 
Ir ką tu pagaliau matai? Ničnieko, 
Išskyrus kėdę... 

MAKBETAS 
O, žvilgterėki ten, tave maldauju! 
Pasižiūrėk! Matai? Ką pasakysi? 
Tad kaipgi nesijaudinti? Jei tu 
Gali man linkčiot galva, tai prabilki. 
Jeigu kapai numirėlius grąžina 
Ir siunčia juos atgal, tegu nuo šiol 
Mums vanagų pilvai grabus atstoja! 


Šmėkla dingsta 


LEDI MAKBET 
Nežmoniškas kliedėjimas! 


MAKBETAS Tikrai, 

Aš jį mačiau kaip gyvą. 
LEDI MAKBET Kokia gėda! 
MAKBETAS 


Juk liejos kraujas ir žiloj senovėj, 
Kai dar ramių piliečių neglobojo 
Įstatymai. Nemaža ir po to 

Pasaulyje įvyko žmogžudysčių, 

Apie kurias girdėti net šiurpu. 

Bet tais laikais praskeldavo pakaušį, 
Ir galas būdavo žmonėms. O šiandien, 
Nors jų galvoj dvi dešimtys žaizdų, 
Jie kelias iš numirusių ir veja 

Mus nuo kėdžių. Tai man baisiau atrodo 
Už pačią žmogžudystę. 


LEDI MAKBET Jūsų laukia 
Garbingieji svečiai, brangus karaliau. 
MAKBETAS 


Užsimiršau... Mieliausieji draugai, 


Makbetas 


Manim nesistebėkit; aš turiu 
Keisčiausią ligą; kas mane pažįsta, 
To ji nė kiek negąsdina. Visiems 
Linkiu geros sveikatos ir kloties! 
Aš atsisėsiu. Duokite man vyno, 
Pripilkit taurę! Aš išgerti noriu 

Už laimę tų, kurie čionai puotauja, 
Ir už bičiulį Banką. Ak, kodėl 
Nėra jo mūsų tarpe! Tad už jį 

Ir už visus! 


LORDAI Dėkojame širdingai 
Ir keliame už jus taures. 


Šmėkla vėl pasirodo 


MAKBETAS Šalin! 
Dink iš akių! Prasmeki! Tavo kaulai — 
Be smegenų, atšalęs tavo kraujas, 
Nėra gyvybės žvilgsnyje klaikiam. 
LEDI MAKBET 


Tai paprastas dalykas, mano perai, 
Tikėkit manimi. Kaip nesmagu, 
Kad pokylio linksmybė sudrumsta! 


MAKBETAS 


Ką gali tik žmogus, aš padarysiu. 
Pavirsk tu Rusijos meška gauruota, 
Raganosiu, Hirkanijos tigru““, 

Kuo nori pasiversk, tiktai ne juo, — 
Ir nė mažiausias mano raumenėlis 
Nesuvirpės; pakilęs iš kapų, 
Dykumoje iššauk mane į kovą 

Ir jeigu sudrebėsiu aš bent kiek, 
Vadink mane lėle mažos mergaitės! 
Šalin! Šalin, vaiduokli šiurpulingas, 
Šalin, baidykle! 


Šmėkla dingsta 

Vos išnyko jis, 
Aš vėl drąsus jaučiuos.— Prašau sėdėti. 


LEDI MAKBET 


Jūs pagadinot kliedesiu kraupiu 
Džiaugsmingą mūsų puotą. 


MAKBETAS Bet ar gali 

Tokie dalykai atsirast ir dingti 

Lyg vasaros padangėj debesis, 

Net jokio sumišimo nesukėlę? 
Tikrai, jūs baisiai stebinat mane, 
Kad galit tokius reginius matyti 

Ir jums neblanksta purpuras veidų, 
Kai aš drebėdamas bąlu iš siaubo. 


ROSAS 
Valdove, kokius reginius? 
LEDI MAKBET Meldžiu 


Jo nebešnekinti. Jam vis blogiau. 
Jį klausimai tik erzina. Labanakt. 
Eilės ir etiketo nežiūrėkit 
Ir eikite greičiau. 

LENOKSAS Labos nakties! 
Jo didenybei linkime pasveikti! 


LEDI MAKBET 
Ramių sapnų! 


Išeina visi, išskyrus Makbetą ir ledi Makbet 


MAKBETAS Nerimsta Banko kraujas. 
Juk sakoma, kad kraujas kraują šaukia. 
Mes žinome: kadais judėjo akmens," 

Ir medžiai prakalbėdavo; žyniai, 

Iš varnų, kuosų, šarkų burdami, 
Susekdavo slapčiausią Žmogžudystę.— 
Ar jau vėlu dabar? 

LEDI MAKBET Tuojau prašvis: 
Tamsa nakties kovoja su aušra. 
MAKBETAS 


Ką pasakysi tu: kodėl Makdufas 

Atvykt į mūsų puotą atsisakė? 
LEDI MAKBET 

Ar tu siuntei ką nors pakviesti jo? 


MAKBETAS 
Aš apie jį girdėjau iš šalies; 
Bet reiks pasiųst. Kiekvieno jų namuos 
Aš papirktus tarnus laikau. Iš ryto 
Pas tas laumes nueisiu pranašingas; 
Jos viską pasakys; aš pasiryžęs 
Baisiu būdu patirti baisią tiesą. 
Man geros visos priemonės yra. 
Aš įbridau į kraują taip giliai, 
Kad bėgt atgal man užkirsti keliai. 
Turiu dabar galvoj dalyką naują; 
Greičiau, prie darbo! Rankos nekantrauja. 


LEDI MAKBET 
Geriausias vaistas — miegas; eik užsnūsk. 
MAKBETAS 


Einu. Tai vis klejojimai naujoko; 
Aš dar blaškaus. Bet žmogų laikas moko. 
Mes žengiame pirmuosius tik žingsnius. 


Abu išeina 


Vscena 


Tyrlaukis. Griaudžia 
Įeina trys laumės ir susitinka Hekatę 


PIRMOJI LAUMĖ 
Kas tau yra, Hekate? Tu pyksti? 

HEKATĖ 


Taip, apmaudas mane ne veltui ima: 
Akiplėšos! Be manojo leidimo 
Jūs drįsote su Makbetu 
Šnekėtis reikalu slaptu! 

Tuo tarpu aš, kerų globėja, 
Visų piktybių įkvėpėja, 
Gėdingai jūsų užmiršta, 

Nuo burtų meno atstumta. 
Tokių kaip jūsų išrinktasis 
Pasaulyje nemaža rasis: 
Gaižus, paniuręs visados, 

Jis žiūri savo tik naudos. 
Gana jums remti nevidoną! 
Tamsioj oloj, prie Acherono““, 
Iš ryto būkite; tenai 

Ateis Makbetas būtinai 

Ir vėl savos lemties teirausis; 
Nuodus paruoškit įvairiausius, 
Žoles burtingas ir rykus. 

Man laikas lėkti per rūkus; 
Šią naktį juodą ir nejaukią 
Manęs nelengvas darbas laukia: 
Nuo rago balzgano delčios 
Šlakelis blizgantis rasos 
Nusviręs kaba;“? lašą šitą, 

Kol jis dar žemėn nenukrito, 
Kol patekės aušra skaisti, 
Pagaut turėsiu aš pati. 

Aš jį lengvais garais paleisiu, 
Aš juo piktas dvasias paskleisiu, 
Kurios apgaulėm ir klasta 
Klaidins ir mulkins jį slapta. 
Pavergt likimą įsigeidęs, 

Jis, pasipūtęs ir dviveidis, 
Užmiršęs balsą išminties, 
Nustos bijoti net mirties; 

Bet tas ir žudo žmogų paiką, 
Kad tiki jis savim be saiko. 

Muzikos garsai; už scenos girdėti dainuojant: 
wo . ono . 40 
„Greičiau ateik, greičiau ateik“ 


Ar girdit? Man tarnaujanti dvasia 
Nuo debesio jau šaukia miglose. 
( Dingsta) 


PIRMOJI LAUMĖ 
Skubėkime. Ji greitai vėl bus čia. 


Visos išeina 


VI scena 


Foresas. Rūmai 
Įeina Lenoksas ir kitas lordas 
LENOKSAS 

Manieji žodžiai visiškai sutampa 
Su jūsų mintimis; nuspręskit pats. 
Keisti dalykai! Dorąjį Dunkaną 
Makbetas apraudojo,— dievaži, 
Jo nebebuvo jau gyvųjų tarpe... 
Šaunusis Bankas per ilgai užtruko 
Kelionėje, — ir ką jūs pasakysit? 
Atrodo, Fliensas nužudė jį, 
„Nes Fliensas pabėgo. Niekados 
Nereikia naktimis keliais bastytis. 
Baisu net pagalvoti: Donalbeinas 
Ir Malkolmas nužudė savo tėvą!.. 
Kas per siaubingas darbas! Kaip giliai 
Juo buvo pasipiktinęs Makbetas! 
Čia pat, pagautas apmaudo teisingo, 
Nudūrė jis abudu žudikus, 
Apsvaigusius nuo gėrimų ir miego. 
Argi jo poelgis nėra kilnus? 
Ar ne protingas? Kas galėjęs būtų 
Ramia širdim klausyt, kaip tuodu niekšai 
Išsigina nusikaltimo savo. 

Man rodos, jis teisus; ir aš manau, 
Kad jeigu jam pakliūtų į rankas 


Dunkano sūnūs (bet neduok to, dieve!),— 


Praeitų noras jiems žudyti tėvą! 

Ir Fliensui — taipogi. Bet tyliau! 
Man teko jau girdėti, kad Makdufas 
Už atviresnį žodį ir už tai, 

Kad neatvyko pokylin tirono, 
Pateko nemalonėn. Ar nežinot, 

Kur jis yra dabar? 


LORDAS Sūnus Dunkano, 


Kuriam tironas jau pagrobė sostą, 
Teisėtai paveldėtąjį, dabar 

Prie dvaro, Anglijoje, sau gyvena, 

Ir pamaldusis Edvardas“! taip meiliai 
Jį priima, lyg jo garbė nebuvo 
Aptemdyta. Nuvykęs ten Makdufas 
Karalių dievobaimingąjį prašo 

Padėti jam sukelt Nortamberlendą 
Ir Sivardą karingąjį'*, kad mes 

Su juo ir su aukščiausiojo pagalba 
Galėtume nakčia ramiai miegoti 

Ir savo duoną valgyti ramiai, 

Kad peiliai kruvini greičiau pranyktų 
Iš pokylių, kad mums bijot nereiktų 
Tarnaut garbingai ir ištikimai 

Ir pagarbą kitų nusipelnyti, 

Kad išsipildytų svajonės mūsų. 

Tos žinios taip sujaudino karalių, 
Kad jis jau ruošias karui. 


LENOKSAS Ar Makdufą 


Jis kvietė pas save atvykti? 


LORDAS Taip. 


Tačiau anas griežtai atrėžė „ne“, 

Ir jo pasiuntinys, nuleidęs nosį, 
Atgal pasuko, pro dantis iškošęs: 
„Tu dar pasigailėsi tos dienos, 

Kai tas nelemtas žodis tau išsprūdo.“ 

Trečias veiksmas 

LENOKSAS 


Tas jį pamokys būt apdairesniu 

Ir atokiau laikytis išmintingai. 

Skrisk Anglijon, o angele gerasis, 

Ir jojo atvykimą apgarsink! 

Sugrįžk, palaima, vėl į mūsų žemę, 

Prislėgtą sunkiai rankos prakeikimo! 
LORDAS 

Tegul malda manoji lydi jį. 


Abu išeina 

Iscena 


Ola. Viduryje verdantis katilas. Griaudžia 
Įeina trys laumės 


PIRMOJI LAUMĖ 

Triskart sukniaukė katė. 
ANTROJI LAUMĖ 

Tris kartus ežys suspigo. 
TREČIOJI LAUMĖ 

Rėkia harpija““: „Greičiau!“ 
PIRMOJI LAUMĖ 


Šokim, seserys, ratu! 

Pilkit katilan nuodų! 
Pamatine! Tu po siena 
Trisdešimt ir vieną dieną 
Snaudei, gliaumą kaupdama: 
Lėk į katilą pirma! 


VISOS TRYS KARTU 


Na, sparčiau! Ugnie, liepsnok! 

Juodas katile, putok! 
ANTROJI LAUMĖ 

Kol buza dar neatvėso, 

Kiškit jon gyvatės mėsą,“ 

Koją driežo ir varlės, 

Vilną šikšnio ar pelės, 

Salamandros kiškit akį, 
Geluonį angies dvišakį, 
Šuns liežuvį ir kelias 
Apuokėno plunksneles! 
Pilnas galios pragaištingos, 
Virki, virale burtingas! 


VISOS TRYS KARTU 


Na, sparčiau! Ugnie, liepsnok! 
Juodas katile, putok! 


TREČIOJI LAUMĖ 


Kiškite žvynus drakono, 
Ryklio pilvą, ryklio šoną, 
Vilko pilkojo dantis, 
Užkeiktos garlės šaknis, 
Ožio tulžį, laumės odą, 
Nugenėtas naktį juodą 
Tvyso niauriojo šakas, 
Pikto nekrikšto jeknas, 
Turko nosį meskit šičia, 
Pirštą kūdikio mažyčio, 
Paleistuvės pagimdyto 

Ir griovy jos nužudyto! 
Tirštas viralas jau verda: 
Kiškit žarnas leopardo! 


VISOS TRYS KARTU 
Na, sparčiau! Ugnie, liepsnok! 
Juodas katile, putok! 
ANTROJI LAUMĖ 


Pilkite kraujus babūno! 
Lai buza glitesnė būna! 


Įeina Hekatė 


HEKATĖ 


Puikiai dirbat! Už vargus 
Atsilyginta jums bus. 
O dabar užkeikti reikia 

Visą šitą košę klaikią: 
Tartum fėjos laukuose 
Šokit, šaukite trise! 


Muzikos garsai; už scenos girdėti dainuojant „Juodosios dva- 
sios“. Hekatė pasišalina 


ANTROJI LAUMĖ 


Adatom pirštus lyg bado,“*? 
Kažkas blogo būti žada. 
Sklende, atsišauk pati! 
Įeik, svety! 


Įeina Makbetas 


MAKBETAS 


Na, juodos, blyškios raganos naktinės, 
Ką darot jūs? 


VISOS TRYS KARTU 
Tam pavadint nėr žodžio. 


MAKBETAS 


Aš vardan jūsų meno pranašingo 
(Vis viena, kur jį esat pasisėmę) 
Maldauju: atsakykit — ir tegu, 

Jei norit, vėjai laisvėn išsiveržia 

Ir varpines nušluoja lėkdami; 
Tegu laivus praryja žilos bangos, 
Tegu brandusis javas krinta žemėn 
Ir medžiai išsirauna su šaknim, 
Tegu užgriūva pilys ant žmonių, 
Tegu viršūnės aukštos piramidžių 
Lig savo pamatų nuleidžia galvas 
Ir gemalai turtingosios gamtos 

Visi į vieną krūvą susimaišo, 
Tegu naikinimo galia pabūgsta 
Pati savęs, — bet jūs man atsakykit! 


PIRMOJI LAUMĖ 
Kalbėki. 

ANTROJI LAUMĖ Klauski. 
TREČIOJI LAUMĖ Mes tau atsakysim. 


PIRMOJI LAUMĖ 

Tu nori tai išgirst iš mūsų lūpų 

Ar gal iš tų, kuriems tarnaujam mes? 
MAKBETAS 

Pašaukit juos: aš noriu pažiūrėti. 
PIRMOJI LAUMĖ 

Pilkit, pilkit kiaulės kraują, 

Tos, kuri suėdė naują 

Savo vedlių. Į liepsnas 

Meskit žmogžudžio jeknas! 
VISOS TRYS KARTU 


Kas bebūtum, nusileiski! 
Savo veidą mums atskleiski! 


. we - -- 4 . vw 46 
Griaudžia. Pirmoji šmėkla: galva su šalmu 


MAKBETAS 

O, pasakyk man, galia paslaptinga... 
PIRMOJI LAUMĖ 

Tylėk! Ji žino tavo mintį. 

Nereikia žodžiais jos kankinti. 
PIRMOJI ŠMĖKLA 


Makbetai, pasisaugoki daugiau 
Makduto, Faifo tano.— Pasakiau. 
(Prasmenga) 

MAKBETAS 
Kad ir kažin kas būtumei,— dėkoju 
Už gerą įspėjimą: tu teisingai 
Manosios baimės stygą užgavai. 
Dar vieną žodį tark... 


PiIRMOJI LAUMĖ Ji nesileidžia 

Įsakinėjama. Bet štai kita, 
Kuri dar galingesnė už aną. 


Griaudžia. Antroji šmėkla: kruvinas kuūudiki s 


ANTROJI ŠMĖKLA 
Makbetai! Ei, klausyk, Makbetai! 
MAKBETAS 


Jei aš turėčiau tris ausis, 
Tavęs klausyčiau visomis. 


ANTROJI ŠMĖKLA 


Būk kruvinas! Į kovą drąsiai ryžkis! 
Tasai, kurs pagimdytas moteriškės, 
Makbetui nebaisus. 

(Prasmenga) 


MAKBETAS 


Jei taip, tegu gyvena sau Makdufas! 
Tačiau aš būsiu dvigubai saugus, 
Jei pats likimą savąjį valdysiu; 
Ne, tu numirt turėsi: tik tada 
Aš riktelėsiu baimei blyškiaveidei, 
Kad ji melagė, ir, griaustiniams griaudžiant, 
Miegosiu sau ramiai. 

Griaudžia. Trečioji šmėkla: kūdikis su karūna, jo 

rankoje šakelė““ 

Kas jis per vienas, 

Tasai, kurs prieš mane dabar pakilo, 
Tartum karaliaus atžala jauna, 
Apvainikuotas karūna didinga? 


VISOS TRYS LAUMĖS 
Klausyk — ir pats nė žodžio nekalbėki. 
TREČIOJI ŠMĖKLA 


Kaip liūtas būk drąsus ir išdidus, 
Numok ranka į pinkles ir maištus 

Ir nebijoki sąmokslų: Makbetas 
Nebus jokių pavojų nugalėtas 
Lig tos dienos, kai Birnamo giria 
Ties Dunsinano aukštojo kaubre““ 
Pakils prieš jį. 

(Prasmenga) 


MAKBETAS Man to neteks matyt! 
Kas gali miško medžiams įsakyti 
Iš žemės išsiplėšt su šaknimis 
Ir kautis eit? Kokia puiki lemtis! 
Kol Birnamo giria kovon nestos, 
Tol maištas tegu nekelia galvos! 
O tu, Makbetai, džiaukis sveikata 
Ir lauk dienos, kai motina gamta 
Pati nutrauks gyvybės tavo siūlą. 
Bet ant širdies sunkia našta man gula 
Dar vienas klausimas: ar kada nors 
Įžengs į sostą palikuonys Banko? 


VISOS TRYS LAUMĖS 
Nesiteirauk daugiau. 


MAKBETAS Aš reikalauju 
Man atsakyt; o jeigu ne, tai amžiams 
Prakeiktos būkit! Aš žinoti noriu. 
Kur katilas prasmego? Kas ten gaudžia? 


Obojų garsai 
PIRMOJI LAUMĖ 
Išnerkite! 
ANTROJI LAUMĖ Išnerkite! 
TREČIOJI LAUMĖ Išnerkit! 
VISOS TRYS LAUMĖS 


Prieš akis jam pasikėlę, 
Širdį jo skausmu įgėlę, 
Vėl pradinkite šešėliu! 

Pasirodo aštuoni karaliai, iš jų paskutinis su veidrodžiu 
rankoje; užpakaly visų — Banko šmėkla““ 


MAKBETAS 


Išnyk! Tu Banką primeni per daug! 

Man degina akis vainikas tavo. 

Antai antrasis eina, pasipuošęs 

Sau galvą karūna; jis iš plaukų 

Į pirmą panašus; o štai ir trečias, 

Toks pat kaip antras.— Raganos prakeiktos! 
Kam rodot juos čionai? — Štai ir ketvirtas! 
Iššokite man, akys, iš kaktos! 

Jų virtinė, ko gero, nusidrieks 

Ligi trimitų teismo paskutinio?.. 

Dar vienas! Septintasis! O, užtenka! 

Ne, va aštuntas — veidrodis jo rankoj, 

Ir daugel dar kitų jame matyti: 

Kiti iš jų su trigubu skeptru 

Ir dvigubais gaubliais.?' Siaubingas vaizdas! 
Taip, aš matau gerai: kraujuotas Bankas 
Šypsodamasis rodo man į juos 

Tartum į savo sūnus. Ar teisybė? 


PIRMOJI LAUMĖ 


Taip, sere.— Bet kodėl Makbetas 
Vis stovi tartum užkerėtas? 
Gana! Pradinkit jo širdy, 
Liūdnumo debesys juodi! 

Tuoj suskambės užburtas oras, 
Tuoj raganiškas mūsų choras 
Prieš jį pašoks linksmus šokius: 
Mes mokam gerbti karalius! 


Muzikos garsai. Laumės šoka, paskui išnyksta 
MAKBETAS 


Kur jos? Nebėr? Ši valanda baisi 
Per amžius kalendoriuj tebūnie 
Prakeikimu paženklinta! — Kas ten? 
Įeikite! 


Makbetas 


Įeina Lenoksas 
LENOKSAS Ko geidžiate, valdove? 
MAKBETAS 


Jūs matėt raganas? 


LENOKSAS Ne, nemačiau. 
MAKBETAS 
Ar jos nešmėkštelėjo priešais jus? 


LE NOKSAS 
Ne. 
MAKBETAS 


O, tegu maru pavirsta oras, 

Kuris čionai jas atnešė! Tegu 
Prasmenga žemėn tie, kurie jom tiki! 
Bet aš girdėjau dundesį kanopų... 
Kas ten atjojo? 


LENOKSAS Du pasiuntiniai: 
Jie praneša, valdove, kad Makdufas 
Pabėgo Anglijon. 


MAKBETAS Pabėgo?.. 
LENOKSAS Taip. 


MAKBETAS (į šalį) 


O Laike, tu užbėgai už akių 
Siaubingam mano žygiui! Jei veiksmai 
Su užmojais greitais į koją neina, 

Jie tikslo nepasiekia. Bet nuo šiol 
Širdies troškimų vaisiai pirmutiniai 
Bus pirmutiniais vaisiais mano rankos. 
Ir kad iš karto darbo vainiku 
Apvainikuot galėčiau savo mintį, 

Aš tučtuojau įvykdysiu tatai, 

Ką sumaniau. Užpulsiu iš netyčių 
Makdufo pilį ir paimsiu Faifą; 

Jo kūdikiams, jo žmonai ir visiems 
Jo giminės tęsėjams nelaimingiems 
Kalaviju sutrumpinsiu dienas. 

Tačiau nenoriu girtis it plevėsa: 
Drąsiau darban, kol kraujas neatvėso! 
Kur tiedu ponai? Veskite pas juos. 


Abu išeina 


II scena 


Faifas. Makdufo pilis 
Įeina ledi Makduf, jos sūnus ir Rosas 


LEDI MAKDUF 

Ką jis padarė, kad turėjo bėgti? 
ROSAS 

Kantrybės, meldžiamoji. 


LEDI MAKDUF Taip, kantrybės 
Labiausiai trūko jam. Jo pabėgimas 
Prilygsta beprotybei. Kaip dažnai 
Ne poelgiai mus daro išdavikais, 

O baimė. 


ROSAS Ką mes galime žinot, 
Ar baimė tai, ar tik išmintingumas? 


LEDI MAKDUF 


Išmintingumas! Mesti savo žmoną, 
Palikti šlovę, turtą ir vaikus 

Ir bėgti iš namų? Jis mūs nemyli. 
Širdis jo nebyli. Net karalėlis, 

Patsai mažiausias iš visų sparnuočių, 
Įnirtęs gina savo jauniklius 

Ir lizdą nuo pelėdos. Visa tai 

Tik baimė paprasčiausia, bet ne meilė; 
Ir jei žmogus, galvos netekęs, bėga, 
Nėra čia nė krislelio išminties. 

ROSAS 
Mieloji seserėčia, jo nesmerk: 
Juk tavo vyras geras ir protingas 
Ir žino puikiai pats, kokie neramūs 
Dabar laikai. Daugiau kalbėt neverta. 
Bet mes gyvenam žiaurioje gadynėj, 
Kai žmonės pasidaro išdavikais, 
To patys nesuvokdami visai, 
Kada gandai mus gąsdina įvairūs, 
Ir baimės nesuprantamos pilni 
Mes blaškomės po jūrą viesulingą. 
Aš atsisveikinu kol kas. Netrukus 
Pasimatysime. Kada dalykai 
Tokie blogi, jie turi pasibaigti 
Arba sugrįžti vėl senoji laimė. 
Makdufe mano, dievas su tavim! 


LEDI MAKDUF 
Jo tėvas gyvas dar, o jis — našlaitis. 


ROSAS 
Ilgiau čia gaišti būtų neprotinga: 
Aš užsitrauksiu nemalonę sau, 
O jums — nelaimę. Likite sveika. 
(Išeina) 

LEDI MAKDUF 


Tai ką, vadinas, tavo tėvas miręs? 
Ką tu dabar darysi? Kaip maitinsies? 


SUNUS 


Kaip paukščiai, mama. 


LEDI MAKDUF Musėm ir sliekais? 
SŪNUS 


Tuo, ką man dievas duos. Kaip paukščiai. 


LEDI MAKDUF Vargšas 
Paukšteli! Ar negąsdina tavęs 

Raizgai, žabangos, tinklai? 
SŪNUS Ne, mamyte. 

Silpnam paukšteliui nieks nespendžia spąstų. 

Ką nori man kalbėk, bet tėtis gyvas. 
LEDI MAKDUF 

Ne, mirė jis. Iš kur tu gausi tėvą? 
SŪNUS 

O pasakyk, iš kur tu gausi vyrą? 
LEDI MAKDUF 

Aš jų galiu sau turguj nusipirkti 

Nors tuziną. 
SŪNUS Ir vėl parduot paskui? 
LEDI MAKDUF 

Gudriai šneki, tik, dievaži, per jaunas 

Atrodai šitokioms gudrybėms. 


SŪNUS Mama, 
Ar mano tėtis buvo išdavikas? 


LEDI MAKDUPF - 
Taip, išdavikas. 
SŪNUS 
O kas tai yra išdavikas? 
LEDI MAKDUF 
Toksai žmogus, kuris duoda melagingą priesaiką. 
SUŪNUS 
Ir visi, kas šitaip daro, — išdavikai? 
LEDI MAKDUF 


Kiekvienas, kas daro taip, yra išdavikas ir turi būt 
pakartas. 


SŪNUS 
Visus, kurie duoda melagingą priesaiką, reikia pakarti? 


Makbetas 574 


LEDI MAKDUF 

Taip, kiekvieną tokį. 
SUŪNUS 

O kas gi turi juos karti? 
LEDI MAKDUF 

Padorūs žmonės. 
SŪNUS 


Tąsyk tie, kur prisiekia ir meluoja, — kvailiai: juk panašių mela- 
gių atsirastų tiek, kad jie patys galėtų suriesti ir iškarstyti pado- 
riuosius. 


LEDI MAKDUF 
Tepadeda tau dievas, mano beždžioniuk! Bet iš kurgi tu gausi 
tėtį? 

SŪNUS 


Jei jis būtų miręs, tu verktum; o jeigu tu šito nedarai, tai yra geras 
ženklas, kad aš greit turėsiu naują tėtį. 


LEDI MAKDUF 
Vargšas pleputi, ką tu čia tauški? 


Įeina pasiuntinys 


PASIUNTINYS 


Palaima su jumis, gražioji ledi! 

Jūs pirmą kartą matote mane, 

Bet aš žinau garbingą jūsų vardą — 
Ir perspėju: pavojus gresia jums. 
Jei patarimą paprasto žmogaus 
Sutinkate priimti,— bėkit tuoj, 
Skubėkit su vaikais iš šito krašto! 
Gal šitaip jus baugint yra žiauru, 
Tačiau niekšybė būtų slėpt nuo jūsų 
Pakibusią nelaimę. Tegu saugo 

Jus dievas! Man čia delst neatsargu. 
(Išeina) 

LEDI MAKDUF 


Kam bėgt? Aš niekam blogo nedariau. 
Bet reikia atsimint, jog šiam pasauly 
Už blogą darbą neretai mus giria, 

O gerą darbą laiko kai kada 

Pačia pavojingiausia beprotybe. 

Ne, moteries ginklu neapsiginsiu, 
Sakydama: „Aš blogo nedariau“. 


Įeina žmogžudžiai 
Bet kas tai per veidai? 


PIRMAS ŽMOGŽUDYS Kur jūsų vyras? 
LEDI MAKDUF 


Tikiuosi, ne tokioj gėdingoj vietoj, 
Kur jį galėtum rast. 


PIRMAS ŽMOGŽUDYS Jis — išdavikas. 
SUŪNUS 


Gauruotas latre, tu meluoji! 
PIRMAS ŽMOGŽUDYS 
Ak, tu viščiukas, išdaviko sėkla! 
( Nuduria jį) 
SUŪNUS 
Jisai mane nudūrė! Mama, bėk! 


Ledi Makdu f išbėga šaukdama: „Žmogžudystė““ 
Žmogžudžiai ją vejasi iš paskos 


III scena 


Anglija. Priešais karaliaus rūmus 
Įeina Malkolmasir Makduffas 


MALKOLMAS 


Pasiieškokim nuošalaus kampelio 
Ir savo skausmą ašarom išliekim. 

MAKDUFAS 


Pakelkim kardus mirtinus verčiau 

Ir stokime, kaip pridera drąsuoliams, 
Gint mūsų teisių sutryptų. Kas dieną 
Vis naujos raudos kūdikių benamių, 
Kas rytą naujos aimanos našlių 

Ir sielvartai nauji padangę skrodžia, 
Net gaudžia ji visa ir atkartoja 
Kiekvieną skundą Škotijos liūdnos. 


MALKOLMAS 


Aš sielojuosi tuo, kuo aš tikiu, 

Tikiu vien tuo, ką aš tikrai žinau, 

Ir kur pagalba mano ką nors reiškia, 
Aš ją suteiksiu, progai pasitaikius. 
Gal tai, ką sakot, ir tiesa. Tironas, 
Kurio pats vardas bado mums liežuvį, 
Kadaise buvo laikomas doru; 

Jūs jį mylėjote; jokios skriaudos 

Jis ligi šiolei jums nėra padaręs. 

Aš jaunas; bet jūs galit per mane 
Įgyt jo prielankumą. Apsimoka 
Nekaltą, gležną, silpną avinėlį 
Surūstintam dievaičiui paaukot, 

Kad jis atlyžtų. 


MAKDUFAS Aš — ne išdavikas. 


MALKOLMAS 


Tačiau Makbetas — išdavikas. Gali 

Ir sąžinė neatsispirti kartais 
Karališkajai prievartai ir smurtui. 
Atleiskit. Veltui jus įtikinėju. 

Juk angelai per amžius lieka šviesūs, 
Nors tas, kuris šviesiausias buvo, krito; 
Ir jeigu begėdystė pasipuoš 

Dorybės kauke, tai dorybės veidas 
Nepakitės. 


MAKDUFAS Sugriuvo mano viltys. 

MALKOLMAS 


Ir gal kaip tik sugriuvo jos tenai, 

Kur kilo abejonės man. Kodėl 
Paskubomis, „sudie“ net nepasakę, 

Jūs metėt savo žmoną ir vaikus, 
Nutraukdamas saitus švenčiausios meilės? 
Prašau tikėt, jog savo įtarimais 

Aš noriu ne pažeisti jūsų garbę, 

O apsisaugot pats. Galbūt aš klystu, 

Gal sąžiningas esat. 


MAKDUFAS Skęsk kraujuos, 
Tėvyne nelaiminga! Tironija, 
Stovėk tvirtai ir džiūgauki! Dorybė 
Nedrįsta prieš tave pakelti piršto, 
Niekšybei kelias atviras. Sudie, 
Gerasis prince. Jei man duotų kas 
Rytų lobius ir net turtus tirono, 
Aš niekad toks nedorėlis nebūčiau, 
Kaip jūs galvojate. 


MALKOLMAS Neužsigaukit. 
Aš taip kalbėjau ne dėl to visai, 
Kad nepasitikiu jumis. Matau, 
Kaip jungo prispausta tėvynė kenčia, 
Kaip ji, kraujais paplūdusi, vaitoja, 
Kaip kiekviena diena suteikia vis 
Naujų žaizdų jos kūnui sužalotam. 
Taip pat yra man aišku, jog pakiltų 
Manųjų teisių gint nemaža rankų: 
Jų paslaugioji Anglija man siūlo 
Ne vieną tūkstantį. Bet kas iš to? 
Kada sutrypsiu aš tirono galvą 
Arba ant savo kardo ją pasmeigsiu, 
Tai mano iškankintajai tėvynei 
Dar dveja tiek nelaimių neregėtų 
Atneš valdovas naujas. 


MAKDUFAS Kas gi jis? 

Makbetas 


MALKOLMAS 


Aš pats. Žinau gerai, kad manyje 
Toks visokiausių ydų knibždėlynas, 
Kad jeigu aš atskleisiu jas žmonėm, 
Tai juodasai Makbetas pasirodys 
Baltesnis negu sniegas, ir Visi, 
Palyginę jo darbus su manaisiais, 
Sakys, kad jis nekaltas avinėlis. 


MAKDUFAS 


Net legionuos pragaro klaikaus 
Nėra piktesnio velnio už Makbetą. 


MALKOLMAS 


Taip, sutinku: jis kruvinas, godus, 
Ištvirkęs, pasalus, ūmus, klastingas 
Ir nuodėmėm aptekęs įvairiausiom, 
Kurios tik vardą turi kalboje. 

Bet prarajoj manųjų geidulių 
Nuskęstų jūsų dukterys ir žmonos, 
Ir motinos garbingos, ir mergaitės, — 
Ir vis tiek pat prisotintas nebūtų 
Bedugnis šulinys gašlybės mano; 
Jinai pakils ir užtvaras visas, 

Kurios pastoja taką mano norams, 
Sulaužys. Ne, tegu verčiau Makbetas 
Karalium būna, negu kad toksai 
Kaip aš. 


MAKDUFAS Žmogaus geismai nepažaboti — 
Savotiški tironai; kiek valdovų 
Jie nuvertė nuo sostų laimingiausių! 
Bet nebijokit vis dėlto priimti, 
Kas jums priklauso; pomėgius savus 
Galėsite jūs tenkinti laisvai 
Ir, nekaltumo skraistę užsimetęs, 
Tuo pat metu akis pasauliui dumti. 
Mes turim damų paslaugių tiek daug, 
Jog vanagiška jūsų besotystė 

Suryti nepajėgs visų gražuolių, 
Kurios bus pasiruošusios tarnauti 
Jo didenybės užgaidoms. 


MALKOLMAS To maža: 
Keroja mano sieloj sugadintoj 
Toksai nenumalšinamas gobšumas, 
Jog, būdamas karalium, didikus 
Išpjaučiau ir žemes jų pasigrobčiau, 
Vienam aš pavydėčiau brangenybių, 
Kitam — namų; ir šitas godulys 
Vis augtų ir lyg padažas tolydžio 
Man žadintų labiau dar apetitą; 
Tuomet geriausius pavaldinius savo 
Aš stengčiaus nekaltai duobėn įstumt 
Ir pasiglemžt jų turtą. 


MAKDUFAS Taip, gobšumas 
Giliau šaknis įleidžia pražūtingas, 
Negu trumpa kaip vasara aistra; 

Ar ne gobšumo kardas sunaikino 
Ir mūsų karalius? Bet būkit ramūs: 
Gėrybėmis jo nuosavo lobyno 
Valdovą savo Škotija užbers. 

Tos visos ydos pakeliamos, jeigu 
Dorybės kitos jas atsverti gali. 


MALKOLMAS 


Jų neturiu. Karališkos dorybės, 

Kaip teisingumas, gailestis, griežtumas, 
Kantrybė, susitvardymas, tiesumas, 
Dosnybė, pastovumas, ištvermė, 
Kuklumas, maldingumas ir drąsa, — 
Jų nėr many nė kvapo, bet užtat 
Nerastumei niekšybės, kur nebūtų 
Sau lizdą susisukus manyje. 

Vos valdžią pasiėmęs, pragaran 

Aš meilės pieną saldųjį išpilčiau, 
Apversčiau visą žemę aukštyn kojom 
Ir sumaišyčiau sandorą pasaulio. 


Makbetas 580 


MAKDUFAS 
O Škotija! O Škotija! 


MALKOLMAS Sakykit, 
Nejaugi sosto vertas toks žmogus? 
O aš esu toksai. 


MAKDUFAS Ar vertas sosto? 
Ne, jis yra nevertas net gyvybės. 
Tėvyne, nelaiminga, sutrempta 
Garbėtroškos ir kraugerio tirono, 
Ar tu sulauksi vėl dienų saulėtų, 
Jei paveldėtojas karūnos tavo 
Prakeikė ir išniekino save 
Ir visą savo gentį? Tavo tėvas 
Valdovas šventas buvo; karalienę, 
Kuri tave nešiojo, daug dažniau 
Matyt galėjai klūpant, negu stovint, 
Ir visas jos gyvenimas atrodė 
Tikra mirtis. Sudie! Tos nedorybės, 
Kuriom save apkaltinai tik ką, 

Iš Škotijos mane varu išvarė. 
Daugiau nebėr jokių vilčių, širdie! 


MALKOLMAS 


Makdufai, tavo apmaudas kilnus, 
Taurumo pagimdytas, mano dvasioj 
Išdildė juodą dėmę įtarimo 

Ir privertė mane vėl susitaikyt 

Su tavo tiesumu ir taurumu. 

Ne kartą bandė velniškas Makbetas 
Mane į savo pinkles įvilioti 
Gudrybėm panašiom; bet atsargumas 
Man liepia nesiskubinti per daug 

Ir būti apdairiam. Patsai aukščiausias 
Nuo šiol teisėju mudviejų lai būna. 
Aš visas atsiduodu tavo valiai, 
Išsižadu aš kliaudų nešvankių, 
Kurias sau prisiskyriau, ir pareiškiu, 
Kad svetimos yra jos mano kraujui. 

Aš moteries visai dar nepažįstu; 

Esu net savo turtams abejingas; 

Nė karto nesulaužiau savo žodžio 

Ar priesaikos — ir pačio velnio niekad 
Neatiduočiau velniui į nagus; 

Už gyvastį labiau aš myliu tiesą; 

Aš pirmąkart sumelavau dabar, 
Apšmeiždamas patsai save. Tikėk, 
Malkolmas pasiruošęs tau tarnauti 

Ir mūsų nelaimingajai tėvynei. 

Prieš tau atvykstant, Sivardas senasis, 
Surinkęs dešimt tūkstančių kareivių, 
Jau rengėsi žygiuoti jai padėt. 

Mes prisijungsime prie jo,— ir laimė 
Apvainikuos teisingą mūsų kovą. 
Kodėl gi tu tyli? 


MAKDUFAS Sunku man peršokt 
Iš liūdesio į džiaugsmą netikėtą. 
Įeina gydytojas 
MALKOLMAS 


Gerai, pasikalbėsime vėliau.— 
Sakykit, ar karalius pasirodys? 


GYDYTOJAS 
Taip, sere; vargšų kenčiančių minia 
Jau laukia jo pagalbos; į jų ligą 
Sudūžta mūsų išmonė visa, 
Tačiau, vien išganingai prisilietus 
Jo rankai nuostabiai, pasveiksta Žmonės. 


MALKOLMAS 
Dėkoju, daktare. 
Gydytojas išeina 
MAKDUFAS Kas per liga tai? 


MALKOLMAS 


Ji „šašlige“ vadinama; karalius 
Čia daro stebuklus“?: nuo tos dienos, 

Kai Anglijoje gyvenu, ne sykį 
Patsai buvau aš liudininkas to. 
Kaip jam dangus palaimą savo siunčia, 
Jisai tik vienas žino, bet šimtus 
Votėtų ir ištinusių ligonių, 
Kuriems jokia vaistažolė negelbsti, 
Jis gydo maldomis, ant kaklo jų 
Kabindamas auksinį medalėlį; 

Ši stebuklinga dovana, girdėjau, 
Jo įpėdiniams pereiti turės; 

Be šios malonės, suteikė dangus 
Jam dieviškąją pranašystės galią; 
Daug talentų jį puošia, kurie sako, 
Kad jis yra apvaizdos globoje. 


Įeina Rosas 
MAKDUFAS 
Kas ten atėjo? Žvilgterėk. 


MALKOLMAS Tautietis; 
Bet kas jisai per vienas, nežinau. 


MAKDUFAS 


Brangusis mano pusbroli, būk sveikas! 


MALKOLMAS 


Atpažinau! Duok viešpatie, kad baigtųs 
Sunkus gyvenimas klajūno! 


ROSAS Amen. 
MAKDUFAS 

Kas naujo Škotijoj? 
ROSAS Pati savęs 


Tėvynė nelaiminga šiandien bijo... 
Jinai mums nebe motina daugiau, 
O kapinynas, kur šypsotis gali 

Tik neišmanėlis, kur gailios raudos, 
Klyksmai ir dūsavimai drasko orą, 
Bet niekas jų nepastebi visai, 

Kur lyg pasikarščiavimas atrodo 

Giliausias sielvartas, kur nebeklausia, 

Ko nuolat gaudžia varpas gedulingas, 

Kur padorus žmogus, susirgt nespėjęs, 

Nuvysta, pasimirdamas greičiau, 

Negu kad gėlės jojo skrybėlėj. 
MAKDUFAS 

Niūrus paveikslas, bet, deja, teisingas. 
MALKOLMAS 

Kokia bėda ištiko mus paskiausiai? 
ROSAS 

Jei pasakočiau tai, kas atsitiko 


Prieš valandą, apšvilptumėt mane, 
Nes kiekviena minutė — naujas smūgis. 


MAKDUFAS 

Kaip laikosi žmona? 
ROSAS Ne per blogiausiai. 
MAKDUFAS 

O kaip vaikai? 
ROSAS Taip pat visi sveiki. 
MAKDUFAS 

Ramybės jų nesudrumstė tironas? 
ROSAS 

Ne; iškeliaujant man, jie buvo ramūs. 
MAKDUFAS 

Nešykštauk žodžių. Kaip ten reikalai? 
ROSAS 


Kada vykau čionai su žiniomis, 
Kurios mane taip slegia, ėjo gandas, 
Jog nemažai piliečių padorių 

Jau ginklo griebėsi; ir ši naujiena 

Tuoj pasitvirtino: aš pats mačiau, 
Pulkai tirono — maištui pasiruošę. 
Mes turim į pagalbą jiems ateit! 
Nuo vieno jūsų žvilgsnio ten pakils 
Šimtai karių, puls moterys į kovą 
Ir Škotiją iš jungo išvaduos. 

MALKOLMAS 
Tegu jie nenusimena: mes einam 
Su jais iš vieno. Anglija dosni 
Mum duoda dešimt tūkstančių kareivių 
Priešakyje su Sivardu narsiuoju; 
Labiau įgudęs karvedys už jį 
Vargu ar atsiras krikščionių tarpe. 

ROSAS 
Deja, aš neturiu kuo jus paguosti! 
Norėčiau savo žinią dykumoj 
Staugte išstaugti, kad gyvųjų ausys 
Išgirsti negalėtų! 

MAKDUFAS Kam gi ji 


Nelaimę lemia? Ar visiems kartu, 
Ar vieną kurią širdį tepaliečia? 


ROSAS 


Ji sugraudins visus, kas turi širdį, 
Bet sopulio didžiausioji dalis 
Priklauso tau. 


MAKDUFAS Jei taip yra, tai kam 
Jį nuo manęs slepi? Greičiau kalbėki. 


ROSAS 


Liežuvio mano neprakeiki amžiams 
Už tai, kad jis apsunkins tavo klausą 
Naujienom negirdėtom. 


MAKDUFAS Aš nuspėju. 
ROSAS 


Pilis tavoji užgrobta; Žmona, 

Vaikai negailestingai išžudyti; 
Jei pasakočiau, kaip įvyko tai, 
Aukas padidinčiau tavonu tavo. 


MALKOLMAS 


O viešpatie! Ne, skrybėle, drauguži, 
Akių skausmingų savo nedangstyk 

Ir nekliudyki sielvartui prabilti: 
Susikrimtimo kupina širdis 

Nuo paslėptos kančios greičiau palūžta. 


MAKDUFAS 
Kaip? Ir vaikai?.. 


ROSAS Žmona, vaikai, tarnai — 


Visi, kurie pakliuvo, užmušti. 
MAKDUFAS 

O, kam aš palikau juos? Ir žmona? 
ROSAS 

Taip; aš jau pasakiau. 
MALKOLMAS Nenusimink: 

Beribiam tavo sielvartui pagydyt 

Geriausiu vaistu kerštas tebūnie. 
MAKDUFAS 


Jisai vaikų neturi. Bet nejaugi 
Visi mažyčiai mano?.. Kaip sakei? 
Prakeiktas velnio vanagas! Visi? 
Visi paukšteliai mano užkapoti 
Kartu su jųjų motina? 


MALKOLMAS Būk vyras. 


MAKDUFAS 


Gerai. Bet aš taipogi juk Žmogus 

Ir negaliu užmiršti abejingai 

To, kas brangiausia buvo man pasauly. 
Ir kaip dangus, regėdamas tatai, 

Jų neužstojo? Niekšiškas Makdufai, 

Tu pats esi mirties jų kaltininkas! 
Juk ne už savo nusižengimus, 

O už tavuosius žuvo jie. Dangau, 
Priglauski juos! 


MALKOLMAS Į akmenį kančių 
Galąski savo kardą, kad širdy 
Tavasis skausmas apmaudu pavirstų. 


MAKDUFAS 


Kaip moteris galėčiau aš pravirkt 

Ir liežuviu pralenkti pagyrūną. 

O, dieve didis, nebedelsk daugiau, 
Suvesk mane greičiau akis į akį 

Su Škotijos pabaisa, ir tegu 

Pasiekia jį manasis kalavijas, 

O jeigu jis ištruks, atleisk jam, dieve! 


MALKOLMAS 


Dabar aš kalbą vyrišką girdžiu. 

Tad pas karalių eikime; pulkai 

Jau laukia. Mums telieka atsisveikint. 
Žinok: užtenka krestelėt Makbetą — 
Ir kris prinokęs vaisius. Pats dangus 
Pakėlė savo ginklą. Pralinksmėk: 
Naktis ilga, bet ji praeis vis tiek. 


Abu išeina 

PENKTAS VEIKSMAS 


Iscena 


Dunsinanas. Kambarys pilyje 
Įeina gydytojas ir dvaro dama 
GYDYTOJAS 
Štai jau dvi naktis budžiu su jumis, bet jūsų žodžiai vis dar nepasi- 
tvirtino. Kada ji klaidžiojo paskutinį kartą? 
DAMA 
Nuo to laiko, kai jo didenybė išžygiavo į karą, man teko matyti, 
kaip ji kėlėsi iš lovos, užsimesdavo naktinį rūbą, atrakindavo savo 
spintą, išimdavo popierių, sulenkdavo jį, rašydavo, perskaitydavo, 
ką parašė, paskui užantspauduodavo ir vėl sugrįždavo lovon; bet 
visa tai darė ji kiečiausiai miegodama. 
GYDYTOJAS 
Visiškas organizmo sutrikimas — tuo pat laiku būti miego val- 
džioje ir elgtis taip, lyg budėtum! Bet, neskaitant šių klaidžiojimų ir 
kitokių kūno judesių, ką jūs girdėjote ją kalbant tokio naktinio 
blaškymosi metu? 
DAMA 


Tokius dalykus, pone, kad nedrįstu jų pakartoti. 
GYDYTOJAS 

Man — jūs galite ir net privalote. 
DAMA 


Nei jums, nei kam kitam. Aš neturiu liudininkų, kurie patvirtintų 
tai, ką sakysiu. 

Įeina ledi Makbet su žvake 
Žiūrėkit, štai ji ateina! Šitaip esti visada,— ir, prisiekiu,— ji 
kiečiausiai miega. Stebėkit ją! Tik nė krust! 
GYDYTOJAS 
Iš kur jinai paėmė žvakę? 
DAMA 
Žvakė stovėjo prie jos pogalvio; ten amžinai dega šviesa: taip jos 
įsakyta. 
GYDYTOJAS 
Matote, jos akys atmerktos. 
DAMA 
Bet jų regėjimas — aptemęs. 
GYDYTOJAS 
Ką ji čia daro? Žiūrėkit, jinai trina rankas. 
DAMA 
Ji turi tokį įprotį — trinti rankas lyg prausdamasi. Prisimenu, 
vieną sykį ji tai darė ištisą ketvirtį valandos. 
LEDI MAKBET 
Čia dar liko dėmė. 
GYDYTOJAS 
Tyliau! Ji kalba. Aš užsirašysiu jos žodžius, kad geriau išliktų 
atminty. 
LEDI MAKBET 


Išnyk, prakeikta dėme! Išnyk, aš tau sakau! Viens du, taip, jau 
laikas kibt į darbą... Pragare tamsu... Meldžiamasis, turėk gėdos! 
Karys — ir bijai? Ko čia drebėti, kad kas sužinos, — juk vis viena 
niekas nedrįs pareikalauti iš mūs ataskaitos. Ir kas būtų galėjęs 
pamanyti, kad tiek to kraujo seniško? 


GYDYTOJAS 
Girdite? 

LEDI MAKBET 


Faifo tanas turėjo žmoną. Kur ji dabar? Kaip, tos rankos niekad 
nebus švarios?.. Užteks, užteks, meldžiamasis, apie tai! Tie tavo 
krūpčiojimai sugadins viską. 


GYDYTOJAS 
Toliau, toliau.— Jūs sužinojot tai, ko nereikėjo. 

DAMA 
Ne, ji pasakė tai, ko nereikėjo; man tai aišku. Ką ji žino, težino 
dievas. 


LEDI MAKBET 


Čionai vis dar kvepia krauju. Nejaugi visi Arabijos aromatai 
neužmuš tos mažos rankos kvapo? O! O! O! 


GYDYTOJAS 
Kas per atodūsis! Kažkas baisiai slegia jos širdį. 
DAMA 
Už jokią šlovę pasauly nesutikčiau, kad tokia širdis plaktų mano 
krūtinėje. 
GYDYTOJAS 
Gerai, gerai. 
DAMA 
Duok dieve, kad būtų gerai. 


GYDYTOJAS 
Prieš tokią ligą bejėgis ir mano visas menas. O aš pažinojau žmo- 
nių, kurie taipgi klaidžiojo naktimis ir vis dėlto mirė kaip krikščio- 
nys savo patale. 
LEDI MAKBET 
Nusiplauk rankas, užsimesk naktinį rūbą. Koks tu išbalęs! Aš gi 
tau sakau, kad Bankas palaidotas ir negali vėl pakilt iš kapo. 
GYDYTOJAS 
Šit kaip! 

LEDI MAKBET 


Į patalą, į patalą! Kažkas beldžias į vartus. Eime, eime, eime, 
eime,— duok man ranką. Kas padaryta, to nebeatšauksi. Į patalą, 
į patalą greičiau! 

(Išeina) 


GYDYTOJAS 

Ir vėl dabar ji atsiguls į lovą? 
DAMA 

Taip, iš karto. 


GYDYTOJAS 


Pikti gandai girdėt. Darbai siaubingi 
Pagimdo dvasioj sąmyšį siaubingą. 
Užnuodytoji siela bent pagalvei 
Nebyliajai visaip atskleisti stengias 
Savąsias paslaptis. Jai naudingesnis 
Ne daktaras, o dvasininkas būtų. 
Atleisk mums, dieve! — Prižiūrėkit ją. 
Pašalinkite visa, kas galėtų 

Pakenkti jai, ir atidžiai stebėkit. 
Labanakt! Aš apstulbęs stoviu vis 

Ir netikiu protu ir akimis. 

Bijau ištarti garsiai, ką galvoju. 


DAMA 
Linkiu jums, daktare, labos nakties. 


Abu išeina 
II scena 


Laukas Dunsinano apylinkėse. Vėliavos ir būgnai 
Įeina Mentitas, Ketnesas, Angus, Lenoksas 
ir kareiviai 


MENTITAS 


Jau Anglijos pulkai arti: Malkolmas, 
Jo dėdė Sivardas, kilnus Makdufas, 

Liepsnodami kerštu, juos veda mūšin; 
Net atsiskyrėlis už jų skriaudas 
Į kruviną pavojų šoktų drąsiai. 


ANGUS 


Ties Birnamo giria mes susiremsim; 
Nuo ten jie atžygiuoja. 


KETNESAS Jūs nežinot, 
Ar Donalbeinas eina draug su broliu? 
LENOKSAS 


Negali būti, sere; aš Malkolmo 

Visų didikų sąrašą turiu. 

Jame yra ir Sivardo sūnus, 

Ir daug kitų bebarzdžių jaunikaičių, 
Kurie šiandieną pirmąsyk parodys 
Narsybę savo. 


MENTITAS Ką tironas veikia? 
KETNESAS 


Jis Dunsinaną stiprina sparčiai; 
Vieni tiesiog pamišėliu jį laiko, 

Kiti, kurie mažiau jo neapkenčia, 
Vadina tai beprotiška drąsa. 

Tačiau pašlijusios galybės savo 
Tvarkos diržu suveržt jam nepavyks. 


ANGUS 


Jis jaučia, kad jo slaptos žmogžudystės 
Prilimpa jam prie rankų; sukilimai 

Už jo niekšybes bado jam pirštu; 

Tie, kam įsako jis, tirono klauso, 

Bet baimės, o ne meilės stumiami; 
Šiandieną jaučia jis, kad jo didybė 
Nuo jo nusmunka lyg nykštukui rūbas, 
Kurs pavogtas nuo milžino pečių. 


MENTITAS 
Argi stebėtis verta, kad jo protas 

Šlykščiųjų savo nuodėmių pabūgo 
Ir stojosi drebėdamas piestu? 


KETNESAS 


Tad einame pas tą, kuriam tarnauti 
Mus iš tikrųjų šaukia pareiga,— 

Jis karalystę sergančią pagydys, 

Ir mes drauge su juo už mūsų žemę 
Lašelį savo kraujo paskutinį 
Išliesime. 


LENOKSAS Nepagailėsim nieko: 
Usnis išrausim tau, gimta šalie, 
Ir vėl pražys karališka gėlė, 
Žygiuokime į Birnamą greičiau! 


Išžygiuoja 


III scena 


Dunsinanas. Kambarys pilyje 
Įeina Makbetas, gydytojas ir palyda 


MAKBETAS 


Klausyti pranešimų aš nenoriu. 

Jūs galit atsimest kad ir visi: 

Kol Birnamo giria prie Dunsinano 
Nepajudės,— aš nieko nebijau. 

Ir kas man pusvaikis tasai Malkolmas? 
Ar jį ne moteris pagimdė? Dvasios, 
Pažįstančios visas lemtis žmogaus, 
Paskelbė man: „Makbetai, būk ramus: 
Tasai, kurs pagimdytas moteriškės, 
Tavęs įveikt per amžius neįstengs.“ 
Tad bėkite, klastingi tanai, pulkit 

Į angliškų lepūnų glėbį! Niekad 

Man baimė ir dvejonė nepalies 
Užgrūdintos kovotojo širdies. 


Įeina tarnas 

Eik pragaran ir nusijuodink veidą, 
Išbalęs tartum pienas niekadėjau! 
Kodėl tu nusigandęs kaip žąsis? 


TARNAS 

Ten dešimt tūkstančių... 
MAKBETAS Žąsų? 
TARNAS „kareivių. 


MAKBETAS 
Bent žandus apdraskyk sau, šiaudadvasi, 
Ir baimę paraudoninki krauju! 
Tavo veidai už drobę baltesni 
Ir išgąsčiu jie užkrečia kitus. 
Na, tu, sutižus varške, kas gi tie 
Kareiviai jūsų? 
TARNAS Anglijos pulkai. 
MAKBETAS 
Dink iš akių man! 
Tarnas išeina 


Seitonai! Baisu, 
Kai pagalvoju aš, kad ši diena 
Mane išaukštins... ar numes nuo sosto. 
Gyvenimo taku ilgai žengiau, 
Pasibaigė kelionė — ir ruduo 
Jau beria ant manęs lapus geltonus. 
Bet kur senatvės mūsų palydovai, 
Garbė, klusnumas, meilė ir draugai? 
Nėra: jų vietoj duslūs prakeikimai 
Ir veidmainingi žodžiai pagarbos; 
Bet net ir jų man Žmonės pašykštėtų, 
Jei drįstų.— Seitonai! 


Įeina Seitonas 


SEITONAS Ką įsakysit? 

MAKBETAS 


Kas dar girdėti naujo? 


SEITONAS Visos žinios 
Pilniausiai pasitvirtino, valdove. 
MAKBETAS 


Aš kausiuos tol, kol priešas gyvą mėsą 
Man nukapos nuo kaulų.— Kur šarvai? 


SEITONAS 
Suspėsit. 


MAKBETAS Ne, apsišarvuoti noriu. 
Po visą kraštą raitelius išsiųskit 
Ir karkite kiekvieną, kas išdrįs 
Plepėti apie baimę. Duoki šarvus! 
Na, daktare, kaip laikosi ligonė? 


GYDYTOJAS 


Valdove, ją ne tiek liga kamuoja, 
Kiek debesys regėjimų klaikių, 
Kurie neduoda poilsio jos dvasiai. 


MAKBETAS 


Išgydyk ją. Nejaugi neįstengi 

Tu sielai negaluojančiai pagelbėt, 
Iš jos išrauti liūdesio šaknies, 
Žymes kančių atmintyje ištrinti 

Ir užmiršimo gėrimu saldžiuoju 
Išvyti iš krūtinės tuos nuodus, 
Kurie taip sunkiai širdį jai slogina? 


GYDYTOJAS 
Čia gali sau padėt tik pats ligonis. 
MAKBETAS 


Tada šunims išmeski savo vaistus! 

Kam reikalingi jie? — Uždėk man šarvus. 
Paduoki ietį. Seitonai, greičiau! — 

Taip, tanai pametė mane...— skubėk! 

Jei iš šlapumo mano karalystės 
Tu, daktare, galėtumei susekti, 
Kuo serga ji, ir jai grąžint sveikatą, 
Aš tavo vardą išgarsinčiau taip, 
Kad aidas jį nešiotų po pasaulį, — 
Suveržki šarvus! — Koks Egipto lapas, 
Koksai rabarbaras, kokia gyduolė 
Pajėgtų mūsų kraštą išvalyt 
Nuo anglų? — Kalbant apie juos girdėjai? 
GYDYTOJAS 
Apie karaliaus pasiruošimus 
Girdėti teko. 
MAKBETAS (rodydamas į skydą) 


Skydą man atneškit! — 
Kol Birnamo giria prie Dunsinano 


Nepajudės, rami krūtinė mano. 
GYDYTOJAS (į šalį) 


Jei tik iš čia paspruksiu, — atgalios 
Joks aitvaras manęs neatvilios! 


Abu išeina 


IV scena 


Laukas prie Birnamo girios. Būgnai ir vėliavos 
Įžygiuoja Malkolmas, senasis Sivardas ir jo sū- 
nus, Makdufas, Mentitas, Ketnesas, An- 
gus, Lenoksas, Rosas ir kareiviai 


MALKOLMAS 
Tikiuos, nebetoli diena, bičiuliai, 
Kai vėl bus saugūs mūsų židiniai. 
MENTITAS 
Neabejojame. 
SIVARDAS Kas čia per miškas? 

MENTITAS 
Tai Birnamo giria. 
MALKOLMAS Tegu kareiviai 
Kiekvienas sau nusikerta po šaką 
Ir laiko prieš save: pavėsy lapų 
Paslėpsime mes savo vyrų skaičių 
Ir tuo būdu apgausime žvalgus. 


KAREIVIAI 
Bus viskas padaryta. 


SIVARDAS Mes patyrėm, 
Jog dar vilties tironas neprarado 
Ir pasiryžęs laukti apsiausties 
Prie Dunsinano. 


MALKOLMAS Kas belieka jam? 
Kur tik menkiausia proga pasitaiko, 
Prieš jį sukyla didelis ir mažas, 

Ir jei yra tokių, kur jam tarnauja, 
Tai prievarta juos stumia, o ne meilė. 


MAKDUFAS 


Palaukime kautynių pabaigos, 
Tada matysim. Pasikliaukim ginklais 
Ir savo galva. 


SIVARDAS Laikas jau arti, 
Kai paaiškės, ko esame verti. 
Tad, spėjimus tuščius šalin nuviję, 
Suraskim tiesą kirčiais kalavijo. 
Kova tesprendžia: žūt ar būt! 


Abu išeina 


Vscena 


Dunsinanas. Pilyje 
Įeina Makbetas,Seitonas ir kareiviai su būg- 
nais ir vėliavomis 

MAKBETAS 


Iškelkit mūsų vėliavas ant sienų; 

Be paliovos girdžiu riksmus: „Ateina!“ 
Bet neįveikiama pilis kvatoja 

Iš apsiausties; lai mūsų priešai stovi, 

Kol juos išsmaugs čionai drugys ir badas. 
Jei tik mūsiškiai neparemtų jų, 

Mes susikibtume su jais ir spėriai 
Nuvytume namo. 


Už scenos girdėti moterų klyksmai 


Kas per šauksmai ten? 
SEITONAS 


Tai moterų dejavimai, valdove. 
(Išeina) 


MAKBETAS 


Aš baimės skonį užmiršau beveik; 

O kitados, išgirdus naktį riksmą, 
Krūtinėje man stingdavo širdis, 

Ir nuo klaikių apsakymų plaukai 
Tartum gyvi pakildavo. Baisybių 

Esu prisiragavęs iki valiai, 

Ir siaubas, draugas žŽmogžudžio minčių, 
Manęs negąsdina. 


Grįžta Seitonas 


Kodėl jos šaukia? 
SEITONAS 
Valdove, karalienė mirė. 
MAKBETAS 
Numirt ji ir paskui galėjo. Niekad 
Nebūtų ši naujiena pavėlavus. 
Rytoj... ir vėl rytoj... ir vėl rytoj... 
Smulkiais žingsneliais bėga mūsų dienos 
Link nužymėtos kiekvienam ribos, 
Ir saulė, kuri šviečia mums, bepročiams, 

Tik rodo kelią nebūties tamson. 
Užgesk, užgesk, ugnele trumpaamže! 
Gyvenimas — tai bėgantis šešėlis, 

Tai komediantas, kurs jam skirtą laiką 
Papostringauja scenoj, pasimaivo, 
Nueina ir nutyla amžinai, 

Tai idioto pasaka triukšminga, 
Neturinti prasmės. 


Įeina pasiuntinys 
Vėl tau liežuvį niežti? Na, kalbėk. 
PASIUNTINYS 


Taurus valdove, 
Aš noriu jums pranešti, ką mačiau, 
Bet nežinau, kaip pasakyt. 


MAKBETAS Sakyk! 
PASIUNTINYS 


Aš ant kalvos sargyboje stovėjau, 

Žiūrėdamas į Birnamą; staiga 

Man pasirodė, kad giria sujudo." 
MAKBETAS 

Melagi! Pašlemėke! 


PASIUNTINYS Jei meluoju, 
Tegu nubaus mane rūstybė jūsų. 
Per tris mylias jūs galit pamatyt, 
Kaip juda ji... kaip miškas atžygiuoja. 


MAKBETAS 


Jei tu sakai netiesą, aš tave 

Ant pirmo medžio gyvą pakabinsiu, 
Kad tu tenai nudvėstumei iš bado; 
Bet jei šneka tavoji pasitvirtins, 
Man tuo pačiu tau leidžiu atmokėt. 
limnu netekti savo ryžtingumo... 
Nuvokiu jau slaptas mintis šėtono 
Ir žodžių jo dviprasmišką teisybę: 

„Kol nepakilo Birnamo giria 

Prieš Dunsinaną — nieko nebijoki.“ 

Bet štai giria į Dunsinaną žengia. 

Prie ginklų, kas tik gali, ir kovon! 

Jei visa tai ne pasaka tuščia, 

Man vienas galas — bėgt ar laukti čia. 
Aš nebesidžiaugiu dangum saulėtu, 

Vien trokštu, kad pasaulis subyrėtų. 
Pūsk, vėjau! Siautėk! Skambinkit varpais! 
Sutikti mirtį noriu su šarvais! 


Visi išeina 


VI scena 


Dunsinanas. Priešais pilį. Būgnai ir vėliavos 
Pasirodo Malkolmas, senasis Sivardas, 
Makdutfas ir jų kariuomenė su šakomis 


MALKOLMAS 


Mes jau arti; skydus lapotus meskit 

Ir pasirodykit, kas esat. Jūs, 

Taurusis dėde, su sūnum šauniuoju 

Ir mano pusbroliu pradėsit kovą, 

O rūpesčius kitus, kaip ir nuspręsta, 
Palikit mums ir gerbiamam Makdufui. 


SIVARDAS 


Sudie. Jei priešas vakare nekris, 
Tegu pelnytai mus supliekia jis. 


MAKDUFAS 


Na, pūskit trimitus! Lai suaidės 
Skelbėjai skardūs kraujo ir mirties! 


Visi išeina 

VII scena 


Kita lauko dalis 
Trimitams gaudžiant įeina Makbetas 


MAKBETAS 


Aš priremtas prie sienos. Negaliu 
Pabėgt,— bet kaip lokys turiu aš grumtis. 
Kas gi yra tasai, kurs pagimdytas 

Ne moteriškės? Tokio tebijau — 

Ir jokio kito. 


Įeina Sivardas jaunesnysis 


SIVARDAS JAUNESNYSIS Kaip tu vadinies? 
MAKBETAS 
Išgirdęs mano vardą, sudrebėsi. 


SIVARDAS JAUNESNYSIS 


Ne, nors už viso pragaro vardus 
Jisai kraupesnis būtų. 


MAKBETAS Aš — Makbetas. 


SIVARDAS JAUNESNYSIS 


Nė pats šėtonas neištartų žodžio, 
Šlykštesnio mano ausiai. 


MAKBETAS Nei baisesnio. 
SIVARDAS JAUNESNYSIS 


Meluoji, neapkenčiamas tirone,— 
Ir tau įrodys tai manasis kardas! 


Susikauna; Sivardas jaunesnysis krinta 


MAKBETAS 


Argi tave ne moteris pagimdė? 

Man tavo kardas žvangantis juokingas, 
Jei gimęs tu iš moteries mirtingos. 
(Išeina) 


Mūšio garsai. Įeina Makdujfas 


MAKDUFAS 


Kautynių griausmas aidi vis garsiau. 
Tirone, pasirodyk! Kurgi tu! 

Jeigu nuo smūgių rankos tos nekrisi, 
Žmonos manosios ir vaikų šešėliai 
Manęs kamuoti niekad nenustos. 

Aš negaliu kapoti vargšų kernų““, 
Kurių samdytos rankos laiko ietis. 
Aš trokštu kautis su tavim, Makbetai, 
O jeigu ne, lai mano kalavijas 
Neišbandytas grįžta vėl makštin. 
Žinau, tu čia. Didžiulis gausmas rodo, 
Jog grumiasi nepaprastas karys. 

Su Makbetu suvesk mane, lemtie, — 
Ir nieko aš daugiau nereikalauju. 
(Išeina) 


Trimitų garsai. Įeina Malkolmas ir senasis Sivar- 
das 


SIVARDAS 
Čionai! Pilis pasidavė be mūšio. 
Pulkai tirono skilo — ir kovoja 
Tarpusavy. Kilnieji jūsų tanai 
Kariauja didvyriškai. Ši diena 
Jums lemia pergalę. Belieka baigti. 


MALKOLMAS 


Mes susitikome su tokiu priešu, 
Kurs eina su mumis iš vieno. 


Makbetas 


SIVARDAS Sere, 
Įeikime pilin. 
(Išeina) 


Trimitų garsai 


VIII scena 


Kita lauko dalis 
Įeina Makbetas 


MAKBETAS 


Kam aš turiu vaidint romėną kvailą 
Ir pult ant savo kardo??* Kol gyvuosius 
Regiu aplinkui, tol naikinsiu juos. 


Įeina Makdufas 


MAKDUFAS 
Stok, pragaro šunie! 


MAKBETAS Tavęs tik vieno 
Tevengdavau aš tarp visų Žmonių. 
Keliauk sau! Kraujas tavo artimųjų 
Per daug man slegia sąžinę. 


MAKDUFAS Nėr žodžių... 


Esi pats kruviniausias iš žudikų. 
Bet lai verčiau prabyla mano kardas. 


Susikauna 


MAKBETAS 


Mesk bergždžią darbą. Tu greičiau prasmeigsi 


Aštriu kalaviju bekūnį orą, 
Negu mane sužeisi. Kirsk, jei nori, 
Į skiauterės nepatvarių šalmų, 

O gyvastis manoji užkerėta, 
Ir tas, kas moteriškės pagimdytas, 
Jai nebaisus. 


MAKDUFAS Kerais nepasikliauki. 
Lai demonas, kuriam tu tarnavai, 
Pasako tau šiandieną, jog Makdufas 
Iš įsčių savo motinos prieš laiką 
Pjaute išpjautas. 


MAKBETAS 


Prakeiktas tebūnie tasai liežuvis, 
Kuris man skelbia tokius dalykus: 
Jisai palaužė mano vyriškumą! 
Nebetikiu piktųjų dvasių vyliais, 
Kurie mus gundo savo dviprasmybėm 
Ir, skambų žodį davę, mūsų viltį 
Apmulkina paskui. Aš nesikausiu. 


MAKDUFAS 


Tai pasiduok, baily, 

Gyvenk — ir stebink savimi pasaulį: 
Kaip retą žvėrį mes tave laikysim, 
Prikalsim prie lazdos paveikslą tavo 
Ir užrašą padėsim apačioj: 


*-— 


„Ateikite pasižiūrėt tirono.“ 


MAKBETAS 


Nepasiduosiu, nebučiuosiu žemės, 
Apglėbęs kojas jaunojo Malkolmo, 
Minios tulžingos keiksmo neklausysiu! 
Nors Birnamo giria — prie Dunsinano, 
Nors tu esi ne moters pagimdytas, 

Bet išbandysiu kelią paskutinį: 

Pridenk mane, grėsmingas mano skyde! 
Drąsiau, Makdufai! Tas nebus karys, 
Kurs pirmas pagailos maldaut išdrįs. 


Išeina kaudamiesi 

Mūšio garsai. Kariuomenė kovodama traukiasi. Su būgnais 
ir vėliavomis įeina Malkolmas, senasis Sivardas, 
Rosas, kiti tanai ir kareiviai 


MALKOLMAS 
O, kad draugai sveiki atgal sugrįžtų! 
SIVARDAS 


Mes kai kurių netekome; tačiau, 
Pasvėrus blaiviai nuostolius, atrodo, 
Jog ši diena kainavo mums nebrangiai. 


MALKOLMAS 
Nematome Makdufo savo tarpe 
Ir jūsų šauniojo sūnaus. 
ROSAS (Sivardui) 


Jisai, valdove, krito kaip kareivis, 
Vos savo amžiaus žiedo tesulaukęs, 
Bet jo narsa, kietumas kovoje 
Įrodė, kad jis buvo tikras vyras. 


SIVARDAS 


Vadinasi, jisai nukautas? 


ROSAS Taip; 
Ir atneštas čionai iš mūšio lauko. 
Tačiau visų dorybių jo mastu 
Geriau jums nematuoti savo skausmo, 
Nes galo jūsų širdgėlai nebus. 


SIVARDAS 

Jis sužeistas į priekį? 
ROSAS Taip, į kaktą. 
SIVARDAS 


Tad tebūnie jis viešpaties karys! 
Ir jei sūnų turėčiau net daugiau, 

Negu yra man ant galvos plaukų, 
Aš gražesnės mirties jiems nelinkėčiau; 
Jo varpas atskambėjo. 

MALKOLMAS Ne, jis vertas 
Kur kas didesnio sielvarto — ir aš 
Apverkti jį mokėsiu. 

SIVARDAS Kam liūdėt? 

Kaip žinot, jis brangiausią savo lobį 
Atidavė herojiškai. Ilsėkis 
Ramybėje! — O štai ateina džiaugsmas. 
Grįžta Makdufas, nešdamas Makbeto galvą 
MAKDUFAS 


Šlovė karaliui! Sveikinu tave, 
Papėdininką sosto! Štai pažvelki, 
Engėjo mūsų prakeikta galva. 

Šalis laisva. Tu apsuptas esi 
Gražiausių perlų tavo karalystės, 
Kurie drauge su manimi tau siunčia 
Linkėjimus; geidžiu, kad jų balsai 

Į vieną susilietų su manuoju: 

Tegu gyvuoja Škotijos karalius! 


VISI 
Tegu gyvuoja Škotijos karalius! 
Trimitai 
MALKOLMAS 


Mes laiko negaišinsime: čia pat 
Jums pilnu atseikėsime saiku 

Ir atsilyginsim už jūsų meilę. 

Nuo šiolei, mano tanai ir gentainiai, 
Jūs būsite grafai ir škotų Žemėj 

Šį titulą nešiosite pirmieji. 

Bet tai tėra pradžia; nauji laikai 
Naujų daugybę rūpesčių užkrauna: 
Grąžint mes turim ištremtus draugus, 
Kurie nuo pinklių budriojo tirono 

Svetur išbėgo; turime nubaust 
Pagalbininkus budelio nukauto 

Ir jo šėtoniškosios karalienės, 

Kuri pati įšėlusia ranka 

Sau atėmė (taip kalbama) gyvybę. 
Nemaža dar kitų dalykų rasis, 
Kuriuos atlikt padės dangus gerasis. 
Dėkoju. Karūnacijon kviečiu 

Visus į Skoną: laukiame svečių! 


Trimitų garsai. Visi išeina 


SONETAI 

Iš gero medžio laukiam atžalos, 
Kad ji pratęstų mirštantį jo grožį. 
Nuo rudenio šalnos nuvyto rožė, 
Bet greit kita jos vietoj suliepsnos. 


O tu, susižavėjęs savimi, 

Eikvoji tuščiomis brangiausią lobį, 
Lyg meilės priešas tu jos turtą grobi 
Ir savyje vien sau jėgų semi. 


Tu, šio pasaulio žiedas išdidus, 
Pavasario skelbėjas trumpaamžis, 

Tu kaip šykštuolis, viską pasiglemžęs, 
Patsai save skriaudi, skriaudi kitus. 


Nenešk į grabą dovanos retos, 
Kurią gavai iš motinos gamtos! 

2 


Kai raukšlėse tau bus jaunystė dingus 
Ir penkiasdešimt rūškanų žiemų 
Prislėgs pečius tau, — kam bus įdomu 
Žiūrėt į grožio skarmalus niekingus? 


Ir jei tave paklausiu: — Kaip manai, 
Kur tavo žavesio likučiai šiandie? 

— Užgesusių akių gelmėj paskendę, — 
Su kartėliu man tarsi tu liūdnai. 


Ar ne smagiau tau būtų atsakyti: 
„Pažvelk, štai mano atžala jauna, 
Geriausia žilo plauko puošmena, 
Gyva jaunatvės mano dalelytė.“ 


Atvės su metais kraujas tavyje, 
Bet jis gyvybe pasivers nauja. 


3 


Tu savo bruožus veidrody matai. 
Jei pakartoti jų nebus tau lemta, 
Nuskriausi savo grožį nekaltai, 

Paniekindamas moterį ir gamtą. 


Kuri gražuolė nenorės, kad tu 
Jos dirvą jauną trokštum išpurenti? 
Nejaugi sutinki būt sau karstu 
Ir negeidi prailgint savo gentį? 


Tu motinai — jos atšvaitas esi, 
Kruopelė jos jaunystės aromato. 
Tad lai senatvė būna tau šviesi 

Ir pro vaikystės langus saulę mato. 


Bet jei vienatvė tau mielesnė bus, 
Išdils paveikslas tavo įstabus. 

O, veltkleidy žavingas, iš aruodo 
Slaptų gėrybių savo nešvaistyk! 

Ką tau, laisvam, gamta laisvoji duoda, 
Tai duoda ji skolon tik vienąsyk. 


Šykštuoli mielas, kam tau brangenybės, 
Kurias turėtum perduoti kitam? 

Kaip atkakliai laikais tu įsikibęs 

Į lobį neaprėpiamą! Bet kam? 

Patsai save tu mulkini be galo, 

Pats sau parduodi ir patsai perki. 

O ką padėt galėsi tu ant stalo, 

Kada ateis mirties diena sunki? 

Lai tavo grožis ateičiai išlieka, 

Kol žemė jo nepavertė į nieką! 

Bemiegis Laikas dirba pamažu 


Ir rodo mums didingą savo meną. 
Bet tai, kas akiai miela ir gražu, 
Šiame pasauly neilgai gyvena. 


Žiūrėk, pirmųjų šalčių genama, 
Žalioji vasara nuo mūsų bėga... 
Jau atslenka tylom gūdi žiema 
Ir beria mums į veidą šaižų sniegą. 


Tiktai kvapnių žiedų laki dvasia, 
Mažoj stiklinėj celėj uždaryta, 
Tau primena kas vakarą kas rytą, 
Kaip tu džiaugeisi saule laukuose. 


Prarado gėlės grožį trumpalaikį, 
Bet sielą jo nevystančią išlaikė. 

Kol tavo valdose žiemys kraupus 
Grubia ranka gėlių dar neišskynė, 
Skubėk surinkti vasaros kvapus 
Į vieną brangų indą krištolinį. 


Kaip tas, kuris su indėliu kartu 
Vėliau dešimteriopą pelną gauna, 
Taip dešimtsyk laimingas būsi tu, 
Jeigu turėsi įpėdinį jauną. 


Dėkingų savo ainių veiduose 

Tu dešimt sykių būsi atkartotas 
Ir, iš mirties nelaisvės išvaduotas, 
Ją pasitiksi širdimi drąsia, 


Nes tavo atvaizdas nežus vis viena 
Net ir tada, kai būsi po velėna! 

Antai, pažvelki: rytuose aušra 
Liepsnotą galvą iškilmingai kelia, 
Ir tu į ją žiūri akim giedra 

Ir spindulingą laimini jos kelią. 
O kai, pilna jaunatviškos ugnies, 


Įkopia saulė į viršūnę skliautų, 
Auksinei jos didybei tu lenkies 


Ir jai linki, kad vis aukščiau keliautų. 


Tačiau, kada, pavargus danguje, 
Liūdnai pakalnėn rieda ji pro ūką, 
Visi, kur neseniai Žavėjos ja, 
Dabar į kitą pusę veidą suka. 


Kai atsisveikinsi su jaunatve, 
Lai būna kam pažvelgti į tave! 


612 


613 


8 


Tu — muzika. Dėl ko gi nusiminęs 
Akordų tyro skambesio klausais? 

Dėl ko, sakyk, tu trokšti vien kankynės 
Ir taip Žaviesi liūdesio garsais? 


Kas tavo širdį gedulu aptraukia? 
Gal priminė harmonija švelni 
Tavos vienatvės tuštumą nejaukią, 
Kurioj be draugo mielo gyveni? 


Girdi tu, kaip ranka stygas užgavo, 
Kaip gieda jos po to ilgai ilgai, 
Lyg vieną bendrą dainą uždainavo 
Ir motina, ir tėvas, ir vaikai. 


Byloja tau garsai darnaus koncerto, 
Kad merdėti vienatvėje neverta! 

Turbūt bijai tu ašarų našlės, 

Kad tau gyvent vienatvėj neįgriso. 
Bet jei mirtis tavęs nepagailės, 
Tai gedulas apglėbs pasaulį visą! 


Bedalei našlei bent vaikų veiduos 
Brangus jos vyras gyvas pasilieka, 
O tu prastumsi amžių be naudos, 
Ir atminimui nepaliksi nieko! 


Turtus be saiko švaisto veltkleidys, 
Bet jie nenyksta, o tik vietą maino. 
Tačiau tasai, kas grožį pražudys, 

Nebeprikels jo niekad jokia kaina. 


Matyt, visai tu neturi širdies, 
Jei su savim lyg budelis elgies! 

Prisipažinki, jaunas lengvapėdi, 
Jog meilės galiai abejingas tu. 

O, pasakyk man, kaip tu nesigėdi 
Būt mylimas — ir nemylėt kitų? 


Pagautas nesuprantamo žiaurumo, 
Tu pats save be gailesio žudai. 
Tu niokoji slapta didingą rūmą, 
Kuriuo turėtum rūpintis karštai. 


Nepasiduok, prašau, pagiežai juodai, 
Protingo patarimo paklausyk: 

Būk ne mažiau švelnus, negu atrodai, 
Ir meilės vaisiaus paragauk bentsyk. 


Įamžink savo žavesį. Nejaugi 
Tu leisi jam pražūti, mielas drauge? 

Mes greitai vystam, bet tuo pat laiku 
Be atvangos lyg augame iš naujo; 
Mes vėl atgimstam bruožuose vaikų 
Ir jaučiam verdantį jaunystės kraują. 


Štai laidas gėrio, grožio ir vilties. 
Kitaip nebūtų jokio gyvo daikto 

Ir šis pasaulis, blaškomas mirties, 
Per šešiasdešimt metų pasibaigtų. 


Kas nuskriaustas yra gamtos aklos, 
Lai, ženklo nepalikęs, žemėn grįžta, 
O tu gavai tiek dovanų iš jos! 


Tačiau pagausint jas tau trūksta ryžto... 


Tu stebuklingas antspaudas, kurį 
Paleist į darbą kuo greičiau turi. 

Kai laikrodis man skelbia, jog diena 
Nejučiomis nakties bedugnėn rieda, 
Kai juodus plaukus nuberia šerkšna 
Ir bąla žavesys žibutės žiedo; 


Kai krinta lapai tuopų išdidžių, 
Kurių pavėsy kaimenė ilsėjos, 

Ir svyra barzdos kertamų kviečių, 
Ir vasarą jau laidoja rugsėjis, — 


Apie jaunystę tavo aš mąstau 

Ir apie tai, kad ji pranyks kaip rūkas, 
Kad naujos gėlės atsiskleis netrukus, 
Kad lemta neilgai žydėti tau. 


Lai tavo grožis vaikuose atgyja, 
Atremdamas Likimo kalaviją! 

Pako! tu gyvas, būki visada 

Toks, kokį aš tave regiu šiandieną, 
O kai išmuš lemtinga valanda, 
Palik žmonėms bent įpėdinį vieną. 


Jis į tave kažkuo bus panašus, 
Jame tu lyg gyvensi antrą kartą, 
Ir tavo grožis niekuomet nežus 
Ir sklis tolydžio iš kartos į kartą. 


Tad kam likimo valiai tu meti 


Puikius namus, kurie yra tau brangūs? 


Kas bus, kada ateis Žiema rūsti 
Ir pasibels nyki mirtis į langus? 


Juk tėvas tau gyvybę davė tam, 
Kad ją galėtum perleisti kitam! 

Neaiškūs man dangaus takai Žvaigždėti, 
Juos įskaityt nelengva man yra. 

Aš nemokėčiau iš žvaigždžių nuspėti, 
Kada bus karas, maras ar sausra. 


Aš nežinau, ką mums likimas žada — 
Ar giedrą, ar perkūnus ir žaibus, 
Kur ir kada mes galim laukti bado, 
Kuris valdovas laimingesnis bus. 


Ne, nieko neatskleis padangių toliai... 
Bet tavo akys tyliai sako man, 

Kad gėris ir tiesa gyvens lyg broliai, 
Jei tu nenusineši jų kapan. 


Lai jie nedingsta su tavim kartu, 
Lai aš nebūsiu pranašu piktu! 

Kai pagalvoju aš, kad mes tik vieną 
Akimirką težydime vešliai, 

Kad žmonės vaikšto po didžiulę sceną, 
Kur nubrėžti visiems lemties keliai, 


Kad mes į šviesą stiebiamės savaime 
Lyg tie pavasario daigai žali, 

Ir, vos išaugę, matome su baime, 
Jog drebanti senatvė netoli, — 


Kaip aš tada grožybę tavo jauną 
Imu brangint! O Laikas atkaklus 
Gailėt nenori nieko, viską griauna 
Ir veja tavo saulę į kapus. 


Bet nebijok! Lyg sodininko peilis 
Grąžins tau vėl jaunystę mano eilės! 

Dėl ko prieš baisią Laiko tironiją, 
Kol jaunas tu, kovoti nedrįsti? 

Dėl ko tu nuginkluot nemėgini jo 
Geriau negu šie posmai paprasti? 


Gyvenimo dienovidžiu liepsnotu 
Švelnių būtybių rastum nemažai, 
Kurios paveikslą tavo atkartotų 
Gražiau negu kad drobė ir dažai. 


Dorybėms tavo neturiu aš mato, 
Tau atvaizduoti — plunksna per menka, 
Tad lai patsai gyvenimas atstato 
Tai, ką sugriovė jo Žiauri ranka. 


Nebūgštauk meilės! Tau jinai padės 
Įamžint bruožus veido ir širdies. 

Tam, kas mane skaitys ateityje, 
Gal šitos eilės paikos pasirodys. 
Juk tavo tobulybė mirs, deja, 

Jos neprikels iš grabo mano žodis. 


Jei atvaizduosiu dangiškas akis, 
Nupiešiu tavo dievišką portretą, 
Tai mūsų ainis, aišku, pasakys: 
„Per daug laki fantazija poeto!“ 


Ir į senus pageltusius lapus 

Lyg į melagį seną pažiūrėjęs, 

Su pašaipa pridurs: „Gan iškalbus 
Tasai pasiutęs pasakų mėgėjas!“ 


Neniekink mano posmų. Bet tikėk: 
Tu vaikuose gyvensi dveja tiek! 

Tu man graži kaip vasaros diena, 
Švelnesnė tu negu akis padangių, 
Kuri čia pat kaitrios ugnies pilna, 
Čia savo žvilgsnį ūkanomis dengia. 


Žiema žibintą vasaros užpūs, 


Nuo vėjo nubyrės kvapnus radastas,— 


Taip ir jaunystės žavesys trapus 
Nuvys lyg pumpuras šalnos pakąstas. 


Tik tavo grožio vasara švytės, 
Ir neaptemdys jos nė valandėlės 
Nei rūškana senatvė, nei Mirties 
Kas dieną vis artėjantis šešėlis; 


Kol žemė sukas amžinu ratu 
Ir akys šviečia, — tol Žydėsi tu! 

Atimk, o Laike, liūtui jo nagus, 
Išrauk galingas iltis leopardo, 

Lai ryja žemė nekaltus vaikus 

Ir fenikso negyvo kraujas verda... 


Pavasarius suplak su žiemomis 


Ir nugramzdink mus į tamsybę klaikią, 


Kaip tau patinka, elkis su mumis, 


Tik vieno aš prašau, nuožmusis Laike: 


Kad savo nenuilstamu skaptu 


Paliest nedrįstum kaktą mano draugo. 


Lai atminimui ateities kartų 

Jis savo grožį spindintį išsaugo! 
Žinok: jei bus kitaip, tai iš bėdos 
Jį mano įkvėpimas išvaduos. 

Tu — mano karalienė ir karalius, 
Lyg moteris tu širdį man žavi. 
Gamta gėrybių davė tau lig valios, 
Tik moters klastingumo nėr tavy. 


Kai žvelgia akys tavo spindulingos, 
Atrodo, saulė šviečia danguje, 

Tu — vyriškumo simbolis didingas, 
Moteriškumo pažiba nauja. 


Įsimylėjusi gamta pabandė 

Tave paversti moterim švelnia, 

Bet vieną daiktą tau pridėt nusprendė, 
Kuris mažai tejaudina mane. 


Nors vyras tu, bet moteriai sukurtas, 
Patsai brangiausias mano laimės turtas! 

Aš nerašau nusaldintų eilių, 
Dažytų aš neliaupsinu gražuolių. 
Aš joms padovanoti negaliu 

Nei mėnesienų, nei žydrųjų tolių... 


Tegul kiti sau švaistos vėlėmis, 

Lai pasitelkia Mūzai į pagalbą 

Pulkus žvaigždžių, liūliuojančias vilnis 
Ir apie deimantus kiek nori kalba. 


Aš myliu tiesą. Aš žinau, jog ta, 
Kuri gražiausia man visam pasauly, 
Yra duktė šios žemės paprasta, 

O ne dievaitė, spindinti kaip saulė. 


Aš nepaseksiu pavyzdžiu kitų: 
Prekiauti savo meile — man koktu! 

Meluoja veidrodis, kad aš jau senas. 
Manoji meilė žydi kaip gėlė, 

Kada, lig žilo plauko prigyvenus, 
Nuvys jinai, — ateis ir man eilė. 


Ne, mano atšvaitas netiesą sako! 

Kai tavo jauną žavesį matau, 

Jaučiu — tik man širdis tavoji plaka, 
Taip lygiai, kaip manoji plaka tau. 


Tad savo širdį sergėki nuo blogio 
Ir sau, ir man ją saugok kiek gali. 
Tave budriai aš saugosiu taipogi, 
Kaip savo vaiką motina meili. 


Jei mūsų širdys darniai plaks kartu, 
Abidvi jos nutils tuo pat metu. 

Kaip scenoje artistas nerangus, 
Kuris užmiršta rolę išmėgintą, - 
Ar kaip koksai pablūdėlis klaikus, 


Kuris nuo pykčio pats bejėgis krinta, — 


Taip lygiai aš svyruoju ir blaškaus, 
Išlieti noriu meilę tau kas dieną, 
Bet, lyg prislėgtas kvaitulio sunkaus, 
Ūmai sustoju ir tyliu kaip siena... 


Todėl, nors vien tik laurai ir nauda 
Terūpi jums, nebylios mano eilės, — 
Gyvenkite ir būkit visada 

Ištikimi šaukliai manosios meilės! 


O tu skaityk — ir stenkis akimi 
Girdėt, ką šaukia siela nerami. 


620 


621 


Sonetai 


24 


Akis manoji stengiasi slaptai 
Tave nupiešti širdyje kaip gyvą. 
Aš rėmus tau atstoju, kaip matai, 
Ir išlaikau gražiausią perspektyvą. 


Šviesa iš tavo spindinčių akių 
Dirbtuvės mano prieblandon srovena. 
Gėrėkis savo atvaizdu puikiu 

Ir per kūrėją žvilgtelk į jo meną! 


Taip mes draugaujam: savo akimis 
Tave bandau aš sieloj nutapyti, 

O tavo akys džiaugias tylomis 

Ir mano celėje lyg saulė švyti. 


Aš dievinu akis! Tiktai gailiuos, 
Kad širdį atvaizduot negali jos. 

Kas po laiminga užgimė žvaigžde, 
Garbės lai siekia ir puikybėn kelias. 
O aš nesidangstau puošnia skraiste, 
Kuklesnis ir tykesnis mano kelias. 


Nelyginant saulėgrąža vešli 
Bujoja žydi sosto favoritas. 
Bet debesys atslinko iš toli — 
Ir išdidi galva jo žemėn ritas... 


Daug pergalių laimėjęs karvedys 

Štai paskutinį mūšį pralaimėjo, — 
Ir nieks paminklo jam nepastatys, 
Bus amžinai palaidota šlovė jo. 


Bet nebijau tų negandų visų, 
Nes myliu aš ir mylimas esu! 

Su meile tau eilėraštį siunčiu 
Kaip duoklininką tavo ir vasalą; 
Jis pagarbą pareikšti tau privalo, 
Nors ir stokoja didelių minčių. 


Žinau, jog mano žodis per grubus, 
Jog prašmatnesnio apdaro jam stinga, 
Tačiau vaizduotė tavo rūpestinga 
Pati suteiks jam tinkamus rūbus. 


O gal žvaigždė, kuri mane varguos 
Globoja visada ir kelią rodo, 
Palaimins neviltingą mano godą 

Ir ją šlovės džiaugsmais apvainikuos. 


Tuomet atskleisiu savo meilę tau, 
Kurią šiandieną nuo žmonių slapstau. 

Nuvargęs aš į patalą skubu 

Ir noriu užsimiršt bent valandėlei. 
Bet veltui. Po sunkių dienos darbų 
Aš mintyse kelionėn leidžiuos vėlei. 


Lyg piligrimas pas tave žengiu, 
Svajonėmis plaukiu per marių plynę, 
Guliu akis atmerkęs — ir regiu 
Tarytum aklas tamsą begalinę. 


Bet išsisklaido skraistė tamsumos, 

Ir vėl man juokiasi dangus pamėlęs, 
Kada bedugnėje nakties liūdnos 
Iškyla tavo spindintis šešėlis. 


Ir taip — nei naktį, nei dienos metu 
Aš poilsio nuo meilės nerandu. 

Kaip aš linksmybę savąją atgausiu, 

Jei neturiu ramybės amžinai, 

Jei man diena — pilna kančių klaikiausių 
Ir sopulių nelengvina sapnai? 


Diena kovoja su naktim, bet veikia 
Abi petys į petį prieš mane. 

Dienos vargai man skausmą tesuteikia, 
O naktimis kamuoja nežinia. 


Bandau aš lygint rytmetį saulėtą 

Su tavo veido šypsena gaivia, 

Sakau, kad vasaros naktis žvaigždėta 
Kur kas man žavingesnė už tave... 


Taip nakčiai aš ir dienai pataikauju — 
Bet kankinuos kasdien kasnakt iš naujo. 

Kai, žiauriai engiamas lemties kraupios, 
Vaitoju, keikdamas save ir žmones, 

Ir į nebylų dangų aš kreipiuos, 
Tikėdamasis veltui jo malonės, 


Kai apmaudu nematomu degu, 
Žiūrėdamas į tuos, kuriems pavydžiu 
Didingo sosto, talento, draugų, 

Ir savo dalią kaltinu tolydžio, — 


Ūmai nušvinta mano liūdesys, 

Ir aš, paveikslą tavo prisiminęs, 
Tarytum giedrą rytą vieversys 
Džiugiai plasnoju aukštumoj mėlynės. 


Jokie karalių lobiai niekados 
Man tavo meilės gėrio neatstos! 

Kada prieš teismą nebylių minčių 
Vaiduokliai mano praeities pakyla, — 
Aš, dūsaudamas sunkiai, atverčiu 
Prisiminimų savo liūdną bylą. 


Klausausi balso meilės prarastos, 
Ir ašarom vėl spindi mano akys. 
Aš veltui noriu apkabinti tuos, 
Kurių esu gyvenime netekęs. 


Žvelgiu atgal — ir kelias iš kapų 
Visi skausmai, kadaise iškentėti, 
Ir aš turiu iš naujo su kaupu 
Už seną savo gėlą sumokėti... 


Tad kas gi, jei ne tu, mane paguos 
Ir nuramins gyvenimo varguos? 

Tavoj širdy man plaka širdys brangios, 
Kurias laikiau nutilusiom. Tavy 
Jaučiu tiek meilės ir išgirsti stengiuos 
Balsus draugų, kurie nebegyvi. 


Aš daug patyriau sielvarto širdingo, 

Daug ašarų riedėjo man veidais. 

Bet tie, kurių nebėr, ne amžiams dingo, — 
Jie tavyje alsuoja kaip kadais. 


Lyg stebuklingam veidrody atgyja 
Vienoj tavy tiek bruožų mylimų 
Ir slaptą mano meilės karaliją 
Visi tau atiduoda su džiaugsmu. 


Kas buvo mano meilė ir svaja, 
Tai atrandu šiandieną tavyje! 

Kai liksi tu pasauly be manęs 
Ir aš gulėsiu žemėje bedvasis, 
Mesk akį kada nors į šias eiles, 
Kurias tau rašė tavo mylimasis. 


Palygink jas su talentais naujais: 
Jie bus mane, be abejo, užgožę 
Vaizdais ir skambumu, bet ne jausmais, 
Ir tu pagirsi juos už rimų grožį. 


Ir tau bus gaila, kad mane mirtis 
Taip greitai iš gyvenimo išrovė. 
Tu pasakysi: „Jei gyvuotų jis, 
Turbūt pasiektų ne mažesnę šlovę. 


Už aukštą meną vertinu aš juos, 
O jį skaitau, nes meilei jo lenkiuos.“ 

Mačiau, kaip iš nurausvintų rytų 
Auksinė saulė po nakties pakyla, 
Bučiuodama gūbrius kalnų aukštų, 
Miglotą ežerą ir melsvą šilą. 


Bet kartais tamsūs debesų sparnai 
Staiga apniaukia spindinčią padangę; 
Į mūsų žemę žvelgia ji liūdnai 

Ir net nusišypsot nebejstengia... 
Taip mano meilės saulė išdidi 
Sutvisko vienai trumpai valandėlei. 


Bemat atslinko debesys juodi 
Ir skaistų veidą jos užtemdė vėlei. 


Bet aš esu ramus, man nebaisu: 
Danguj ir žemėj būna debesų. 

Tu šiandien saulę man pranašavai, 
Ir aš apsiaustą palikau namie, 

Bet atlingavo debesų laivai, 
Apsiblausė žydra dangaus gelmė. 


Tu mėginai man spinduliu linksmu 
Nubraukt nuo veido darganos žymes, 
Tačiau nebepalengvinai skausmų, 
Nepajėgei pagydyti manęs... 


Dabar save tu keiki ir žadi 
Giedrų dienų nedrumsti niekados. 
Deja, net tavo atgaila skaudi 
Negali man išdildyti skriaudos. 


Bet deimantai, kurie skruostais tau rieda, 
Lyg tas lietus nuplovė tavo gėdą! 

Neverk dėl savo nekaltos apgaulės. 
Nerasi- niekur rožės be dyglių, 

Versmės — be krislo; kartais netgi saulės 
Aš pro miglas įžvelgti negaliu. 


Visi mes nuodėmingi. Aš taipogi 
Nusidedu dabar nejučiomis, 
Nedrįsdamas tave pasmerkt už blogį, 
Kurį bandau pagražint eilėmis. 


Kai tu su manimi prieš teismą stoji, 
Aš pradedu save nenorom plakt, 

Ir veltui neapykanta manoji 

Prieš meilę kelia maištą dienąnakt. 


Nors mano širdį apiplėšei tu, 
Priklauso grobis tau ir man kartu! 

Mes — ne viena būtybė. Mudu klydom. 
Tai kas, kad meilė mudviejų — viena! 
Nuo šios minutės niekad savo ydom 
Tavęs nebeapsunkinsiu, gana. 


Nors vienas jausmas valdo mus abudu, 
Bet sandermės tikros aš nerandu; 

Tai gal nesunaikina meilės grūdo, 

Bet atima tiek laimės valandų! 


Ar padariau aš tau ką nors negero, 
Kad nedrįstu pasveikinti tave? 

Kodėl ir tu, praeidama gatve, 

Su išgąsčiu lenkies manęs kaip maro? 


Suprask: tave aš myliu taip giliai, 
Jog išsiskirt negali mūs keliai! 

Kaip savo jaunojo sūnaus drąsa 
Širdingai džiaugias tėvas žilaplaukis, 
Taip lygiai tavo šlove ir šviesa 
Gėriuosi aš, saulėlydžio sulaukęs. 


Garbė ir grožis, protas ir jausmai, 
Ir visa, kuo žmogus didžiuotis gali, 
Su tavo meile nepastebimai 

Man persiduoda nuolat po lašelį. 


Grakštus, turtingas, jaunas ir šaunus, 
Einu aš galvą išdidžiai pakėlęs: 
Nematomus man suteikė sparnus 
Tavosios meilės nebylus šešėlis. 


Esu laimingas! Visa, kas brangu 
Ir miela man, tavy aš aptinku. 

Ne, mano mūzos neišseks vaizduotė! 
Juk tu gali lengvai viena pati 
Tiek stebuklingų temų širdžiai duoti, 
Kurių palaimos ne visi verti. 


Jei aš ne paskutinis iš poetų, 

Už tai vien sau turi dėkoti tu. 

Tik nebylys turbūt nesugebėtų 

Tau rasti džiaugsmo žodžių įkvėptų. 


Tad būk nuo šiolei mūza dešimtoji, 
Puikesnė dešimt kartų už kitas. 
Tegu šie posmai jaudint nenustoja, 
Tegu nesensta per kartų kartas! 


Ir jeigu jie pasaulį sužavės, 
Aš sau nepasiglemšiu jų šlovės. 

O, kaipgi himnus tau giedosiu aš, 
Jei mudviejų negalima atskirti? 
Man šitoks darbas laurų neatneš, 
Pačiam savęs neapsimoka girti. 


Užtat gyvenkim skyrium visados, 
Kad vien tave tešlovinčiau be galo 
Ir tu sulauktum pagarbos retos, 
Kurią išliet mana širdis privalo. 


Nors būti be tavęs — baisi kančia, 
Bet mano meilė sielvartą išvaiko. 

Mąstydamas apie tave slapčia, 

Aš tuo apgaunu nepaslankų laiką. 


Vienatve! Tu be žodžių mokai mus 
Branginti savo norus ir jausmus. 

Ką tu tikiesi rasti dar many? 
Paimk visas aistras ir mėiles mano! 
Tai, ką tikrąja meile vadini, 
Priklauso ištisai vien tau nuo seno! 


Aš nepykau, kad atiteko tau 
Svajonių mano ir troškimų vaisiai, 
Tik skausmą begalinį pajutau 

Dėl to, kad mano meilės tu nepaisei. 


Lai ši skriauda tau būna pamiršta! 
Tu apiplėšei elgetą bedalį... 
Bet neapykanta vieša negali 
Įžeist kaip meilės nuoskauda slapta. 


Dievybe nuodėmingoji! Bent sykį 
Gyvybę man atimk, tiktai nepyki! 

Kai užmiršti bičiulį savo gerą, 
Smulkių skriaudelių patiriu nemaž: 
Jas tavo grožis ir jaunystė daro, 
Bet viską tau mielai atleidžiu aš. 


Esi meilus ir angeliško gymio. 
Kodėl gi tu pagundų nebijai? 
Iš moteries visi mes esam gimę, 
Užtat nelengva atsispirti jai. 


Deja, jaunatvės polėkis beribis 
Tave į šalį nubloškė — ir tu, 
Saitus draugystės ir ištikimybės 
Pamynei vienu ir tuo pat metu. 


Išdavęs savo širdį taip lengvai, 
Tu dvigubai man širdį užgavai. 

Kad tau priklauso mano mylimoji — 
Tatai manęs nejaudina visai. 

Bet kaip yra skaudu, kai pagalvoji, 
Kad pats tu jai šiandieną priklausai. 


Save aš guodžiu tuo, kad ją pamilti 
Turėjai tu, mylėdamas mane. 

O ji iš meilės man — tau davė viltį 
Ir žaidžia tavo širdimi švelnia. 


Tačiau prieš meilės vėją nepapūsiu. 
Jos ar tavęs — vis tiek aš netenku... 
Nelaimė graso man iš dviejų pusių, 
Kad būtų jums mylėtis paranku. 


Bet mes — dvi šakos to paties kamieno, 
Vadinas, myli ji mane vis viena! 

Matau aiškiau, kai sudedu akis, 
O dieną aš jaučiuosi lyg apakęs. 
Tave sapnuos regiu aš kas naktis, 
Ir nusiblaivo drumstos mano akys. 


Bet jei gūdi vidurnakčio tamsa 
Vien nuo šešėlio tavo išsisklaido, — 
Kokia turėtų spinduliuot šviesa 
Dienos metu nuo tavo mielo veido! 


O, pasakyk, kada man lemta bus 
Tave saulėtą rytą pamatyti 

Ir kūnu taps paveikslas nebylus, 
Kuris pro miegą man neaiškiai švyti? 


Tamsi man be tavęs giedra diena, 
Naktis su tavimi — šviesos pilna! 

Jei kas paverstų mintimi judria 

Šį mano kūną didelį ir lėtą, 

Kad nei kalnai, nei jūra, nei giria 
Pastoti kelio jam nebegalėtų, — 


Norėčiau, kad jis būtų amžinai 
Drauge su tavimi, brangioji mano, 
Kad vienu mirksniu ilgesio sparnai 
Nuneštų jį anapus okeano. 


Bet aš, deja, esu tiktai žmogus, 
Mirtingas mišinys vandens ir molio, 
Ir veltui trokštu kalnus ir miškus, 
Mintim pavirtęs, peršokt vienu šuoliu. 


Tad ligi kolei ašarų sroves 
Aš liūdnas liesiu, laukdamas tavęs? 

Du gaivalai kiti, ugnis ir oras, 
Mane palikę, veržias pas tave. 
Užvaldę mano svajones ir norus, 
Jie skrenda neaprėpiama erdve. 


Ir kol neregimi tolyn jie lekia, 
Tau apie mano meilę skelbdami, 
Vanduo ir žemė verkia, jų netekę, 
Ir bodisi labiau vis manimi. 


Tiktai tuomet, kai jie atgal sugrįžta 
Ir praneša, kad tu esi sveika, 
Atgaunu aš pirmykštį savo ryžtą, 
Ir nerimas praeina kaip liga. 


Bet neilgam! Atskridę valandėlei, 
Jie pas tave bematant skuba vėlei. 

Kalbos neranda akys su širdim 

Ir dėl tavęs kovoja susikibę. 
Širdis nenori skirtis su tavim, 

O žvitrios akys puola jos puikybę. 


Širdis prisiekinėja, kad jinai 
Neturi už tave geresnio draugo,— 
O akys tvirtina, kad amžinai 

Jos tavo atvaizdą žavingą saugo. 


Blaivusis protas iššaukė mintis 
Ir susodino jas už teismo stalo. 
Ir jie nusprendė: akys ir širdis 
Nuo šiol gyventi santaikoj privalo. 


Širdis, kaip dera, širdį pasiims, 
O tavo grožis atiteks akims. 

Širdis ir akys, sąjungą sudarę, 
Vaduoja vienos kitą iš bėdų, 

Kai meilės sopuliai man širdį veria 
Ar akys miršta be tavęs badu. 


Širdis į margaspalvę meilės puotą 
Liūdnas akis pakviečia neretai; 
O jos paveikslą tavo išsvajotą 
Parodo mano širdžiai už tatai. 


Ir taip visur be paliovos kas dieną 

Tu su manim — ne kūnu, tai dvasia, 
Būk nors už šimto mylių, bet vis viena 
Tave regiu aš savo mintyse. 


Man šviečia tavo akys naktį juodą, 
Užmigti širdžiai mylinčiai neduoda. 

Išvykti pasirengęs iš namų, 
Užrakinau aš gražniekius į skrynią, 
Kad neviliotų žvilgsnio pašalinio 

Ir būtų man kelionėje ramu. 


O tu, kurios ilgiuosi dieną naktį, 
Kuria grožiuos lyg deimantu skaisčiu, 
Šaltini mano džiaugsmo ir kančių, — 
Tu vagiui į nagus gali patekti! 


Tad kur tave paslėpti man? Nebent 
Nematomoj krūtinės mano celėj, 
Kad tu galėtum manyje gyvent, 
O jei pabos, į laisvę grįžti vėlei. 


Bet aš bijau, kad nepagelbės nieks: 
Klastos ranka ir ten tave pasieks! 

Tą dieną (o, teneateis jinai!), 

Kai pamatysi tikrą mano vertę, 
Kai liks iš tavo meilės pelenai 

Ir man jos niekas nepajėgs atsverti, 


Tą dieną, kai, rūsti ir išdidi, 
Praeisi tu šalia, kai bus atvėsę 
Akių tavųjų spinduliai šilti 

Ir tu manęs beveik nepastebėsi, 


Tą dieną man širdis nesuvirpės: 
Juk aš savęs nekėliau į padanges 
Ir, tobulybės kauke prisidengęs, 
Neverksiu dėl išniekintos garbės! 


Aš pats tau duodu teisę mesti tą, 
Kurio aistra tavosios neverta. 

Kaip man prailgsta pilko kelio juosta, 
Kaip aš nenorom traukiu į namus! 
Kaip mintyse skaičiuoti nusibosta, 
Kiek mylių begalinių skiria mus! 


Paniuręs žirgas, rodosi, numano, 
Kad jam per daug skubėti negražu, 
Ir kantriai neša sunkią gėlą mano, 
Risnodamas iš lengvo, pamažu. 


Aštrių pentinų, smingančių į šoną, 
Tu, senas mano drauge, neklausai, 
Tik dūsauji liūdnai ir pratisai, 
Užjausdamas beširdį savo poną... 


Man sako tavo aimana gaili, 
Kad laimė liko ten — toli toli! 

Apsnūdusiam, tingiajam savo bėriui 
Už jautrią širdį ačiū aš tariau. 

Kokia prasmė dabar jam bėgti spėriai? 
Ateis dar laikas pajudėt vikriau! 


Galbūt pas mano mylimą abudu 
Mes greit keliausim zovada šaunia. 
Bet aš negirsiu gero tavo būdo, 
Nors neštumei kaip viesulas mane! 


Ar mano troškimus tu pasivytum, 
Kai, plykstelėję gyva ugnimi, 

Jie lyg žirgai, liepsningai Žvengdami, 
Bekraščiais toliais lekia — ir tarytum 


Tau sako: — Mielas bėri, lik čionai, 
Pirmyn mus neša ilgesio sparnai! 

Aš — lyg turtuolis, pilnas netikrumo, 
Naudotis savo laime nedrįstu: 

Kad neatbuktų ašmens malonumo, 
Aš ją laikau dažniausiai po raktu. 


Ir su švente žmogus juk apsipranta, 
Užtat jos mus aplanko taip retai; 
Užtat retai kur spindintį briliantą 
Brangiųjų perlų vėriny matai. 


Taip ir tave lyg lobį nuostabiausią 
Tesaugo Laiko sandari skrynia, 
Lai niekada smalsi širdis neklausia, 
Kada tu vėl sušvisi prieš mane. 


Tik vieną mirksnį aš tavim džiaugiuosi — 
Ir laukiu vėl, kada mane paguosi. 

Kokioj gi stichijoj esi tu gimęs, 

Jei atspalvių ir bruožų įvairių 

Turi daugiau negu drauge visi mes? 
Juk vieną tik šešėlį aš turiu. 


Ką reiškia prieš tave skaistus Adonis 
Ir jo grožybė amžinai jauna? 
Kokiais kerais tu apkerėjai Žmones 
Kaip kitados gražioji Elena? 


Dosnumo tau galėtų pavydėti 
Našus Ruduo, Pavasaris — spalvų, 
O Vasara ir jos laukai saulėti — 
Giedrumo. Viskas tavyje žavu! 


Turi tu širdį draugišką... Deja, 
Aš nežinau, su kuo palygint ją! 

Dešimteriopai vertiname grožį, 

Jei siela jo kaip krištolas tyra. 

Juk mes taip mylim pilnažiedę rožę 
Už kvapą, kurs jai suteiktas yra. 


Galbūt ugningai žydintis erškėtis 


Toks pat, kaip rožė, sodrus ir dygus, 


Galbūt iš tolo mėgsta juo gėrėtis 
Išgaidrintas pavasario dangus; 


Tačiau į jį retai kas žvilgsnį meta, 
Ir jis numirs, kai dvelktelės žiema. 
O rožė prakilni, net mirdama, 
Išsaugo savo svaigų aromatą. 


Kai amžinai užmerksi tu akis, 
Šie posmai grožio dvasią išlaikys. 

Karališkos kolonos marmurinės 
Trapesnės už eiles, kur nuolatos 
Tu gyvas būsi: ateities gadynės 

Jų niekad amžių dulkėm neužklos. 


Paminklai kris nuo priešo kalavijo, 
Žus pastatai nuo maišto ir ugnies, 
O tavo vardas pražūties nebijo — 
Nei karas, nei liepsna jo nepalies. 


Tu tarp žmonių garsėti nepaliausi, 
Tave aplenks nykioji užmirštis, 

Ir palikuonys mūsų tolimiausi 
Apie tave su meile paskaitys. 


Kol šiam pasaulyje gyvybė verda, 
Tegu kiekvienas girdi savo vardą! 

Atbuski, meile! Argi nežinai, 

Kad nuraminti troškulį ar alkį 

Mes galime savy tik laikinai? 

Tad geluoniu aštriu man širdį gelki! 


Šiandieną tavo žvilgsniai alkani — 
Pasotinti visai, o ryt iš naujo 

Tu saldžią meilės ugnį malšini, 
Kuri staiga suaudrino tau kraują. 


Tegul išsiskyrimo valanda 

Tau primena platybę okeano, 
Kad žvelgtų mano akys visada 
Tenai, kur pasiliko meilė mano, 


Lai primena ji žiemą, po kurios 
Mielesnė saulė vasaros kaitrios. 

Aš tavo tarnas. Aš budžiu prie durų, 
Spėliodamas, kada pašauksi tu. 

Kad tik kaip nors prastumčiau laiką niūrų! 
Kad tik pamotum vėlei man pirštu! 


Žiūriu į nepaslankią ir nuobodžią 
Rodyklę, ją stebiu ilgai ilgai 

Ir nemetu likimui pikto žodžio, 
Kai tu man pasišalint įsakai. 


Neduodu niekados pavydui savo 
Smalsaut, kur tu buvai, su kuo mateis, 
Bet aš norėčiau bent pabūt su tais, 
Kas vienu oru su tavim alsavo! 


Ne, meilės būdo niekas nepakeis: 
Jinai visus paverčia neregiais! 

Apsaugok, viešpatie, kad leisčiau sau 
Domėtis tavo pomėgiu kiekvienu! 

Aš tavo valios vergiškai klausau 

Ir laukiu nekantraudamas naujienų. 


Tik mastelėk iš tolo,— ir tuojau 
Skubu aš pas tave akis nudelbęs, 
Išlieti skausmą trokštu, bet bijau: 
Man niekas kančiose nebepagelbės. 


Man tavo norai ir geismai — šventi. 
Nenumanau, kada ir kur tu eisi. 
Tu juk turi neginčijamą teisę 

Net nuodėmes atleisti sau pati. 


Many liepsnoja pragaras... Bet aš 
Kenčiu ir laukiu, ką lemtis atneš. 

Jei visa, ką regiu ir ką girdi tu, 
Pasaulyje jau buvo kitados,— 
Kam sukti galvą be jokios naudos 
Ir vėl gimdyti tai, kas pagimdyta? 


Lai praeitin pažvelgus atmintis 
Penkis šimtus apskrieja saulės ratų, 
Kol knygoje, pageltusioj nuo metų, 
Jinai paveikslą tavo pamatys. 


Tuomet žinosiu, ar stebuklą tokį 
Mokėjo žmonės vertint lig manęs, 
Katras katrą mes esame prašokę, 
O gal, ko gero, stovim vietoj mes... 


Esu aš nemažai poetų skaitęs: 
Jie garbino daug menkesnes dievaites! 

Kaip vandenynas bangą po bangos 
Į akmenuotą krantą nuolat rita, 
Taip nenutrūkstamai, be atvangos, 
Viena minutė skuba paskui kitą. 


Žiūrėk, vaikystės jaunatis graži 


Brandžia ir aiškia pilnatim jau tapo, 
Bet Laikas ją nudildė pamaži 
Ir stumia apsiblaususią į kapą. 


Jis tau raukšles įbrėžia kaktoje, 
Sudarko margą rūbą grožio jauno 
Ir visa, kuo didžiavos žmonija, 
Aštriu dalgiu lyg sausą žolę pjauna. 


Bet mano posmų jis nepalytės — 
Tau nėr ko būgštaut atšiaurios mirties! 

Ar tu esi kalta, kad tavo veidas 
Neduoda man nakčia sudėt akių, 
Kad, prie pagalvio mano nusileidus, 
Veji sapnus tu nuo vokų sunkių? 


Nejau pažvelgt į mano begėdystę 
Panūdo tavo siela pavydi, 

Nejau liepei tu jai čionai atklysti, 
Nes mano kėslus perprasti geidi? 


Mane tu myli. Tavo meilės jėgą 
Žinau gerai. Bet tai ne ji — o, ne! — 
Tai mano meilė man išblaško miegą 
Ir verčia amžinai budėt mane. 


Ar snaust galiu, kai nėr tavęs arti, 
O mano laime džiaugiasi kiti? 

Save aklai aš myliu. Ši aistra 
Užtemdė man visai akis ir protą. 
Aš negaluoju. Ir vilties nėra 
Pagydyt mano sielą sužalotą. 


Man kažkodėl vaidenas, kad esu 

Ir doras, ir dailus kaip niekas kitas, 
Nelyginant aš būčiau iš tiesų 
Gražuolis ir šaunuolis nematytas. 


Tačiau, išvydęs veidrodžio stikle 

Kraupias raukšlių duobes ir žvilgsnį blausų, 
Aš pastebiu su širdgėla gilia, 

Jog tas subliūškęs veidas man priklauso... 


Turbūt aš pamiršau patsai save, 
Susižavėjęs tavo jaunatve. 

Kada beširdis Laikas taip kaip man 
Tau kaktą išvagos ranka gruoblėta, 
Kada kasdien, kas valandą kapan 
Akla senatvė stums tave iš lėto, 


Kai tavo grožio saulė nusileis 

Ir metai užgesins jaunystės ugnį, 
Kada klaidžiais gyvenimo keliais 
Prieisi amžinos nakties bedugnę, — 


Tuomet turėti ginklą aš geidžiu, 
Kuriuo atremt galėčiau Laiko smurtą 
Ir tuo būdu nuo smūgių jo skaudžių 
Apsaugoti brangiausią savo turtą: 


Meilingų mano posmų skambesy 
Tu būsi vis tokia, kokia esi! 

Mačiau, kaip Laiko atšiauraus ranka 
Paverčia dulkėm galingiausią mūrą, 
Kaip sutrupa senovės prabanga 

Ir ilgaamžė geležis sugūra; 


Mačiau, kaip jūra potvyniu plačiu 
Į sausumą sau godžiai kelią skina, 
O žemė jai atsako tuo pačiu 

Ir braunasi tolyn į vandenyną. 


Mačiau, kaip laimė kinta nuolatos, 
Kaip viską niokoja Mirtis besotė. 
Nejaugi ji nepagailės ir tos, 

Kurią taip myliu? Liūdna pagalvoti... 


Kol meilės lobis toks yra trapus, 
Tol galo mano sielvartui nebus! 

Jei plieną ir granitą Laikas griauna, 
Jei žemė ir vanduo — neamžini, 

Tad kaip, o, kaipgi grožio žiedą jauną 
Tu nuo mirties apginti ketini? 


Kaip tau išsaugot rožės aromatą, 
Jei mūsų priešas, Laikas pavydus, 
Naikina žemėj visa, ką tik mato — 
Akmens pilis ir žalvario vartus? 


Šiurpi mintis! Prieš Laiką — mes bejėgiai. 
Kas deimantą paslėps nuo pražūties? 

Kas drįs pastoti kelią metų bėgiui 

Ir tuo išgelbės grožį nuo mirties? 


Tokios jėgos nėra... Tačiau, man rodos, 
Įamžins mano meilę raidės juodos. 

Mirties šaukiuosi širdžia nukamuota,— 
Aš pavargau žiūrėt, kaip Menkysta 
Ant karžygio lavono kelia puotą, 

Kaip niekinama priesaika šventa, 


Kaip drabstoma purvais Garbė auksinė, 
Kaip jungą velka Laisvė išdidi, 

Kaip mėtos Gėda dvokiančiam šiukšlyne, 
Kaip kilnūs ryžtai smaugiami širdy, 


Kaip dūsta didis talentas vergijoj, 
Kaip spardo mulkis meno stebuklus, 
Kaip pataikauja Gėris nebylus 
Išpuikusios Niekšybės despotijai... 


Aš mirt geidžiu, aš neturiu jėgų, — 
Tiktai tave palikti man baugu. 

Kodėl, į nešvankybę pasinėręs, 

Be gėdos ir garbės gyvena jis, 
Kodėl siaubingom savo ydom gėris 
Ir dangsto jas lipšnumo gėlėmis? 


Kam, įgimtąjį žavesį užgožęs, 

Jis įmantrybių vaikos negyvų? 

Ir kam tos svetimos, dirbtinės rožės, 
Tarytum būtų maža jam savų? 


Atrodo, kad jo kraujas toks išbalęs, 
Jog nenutvieskia veido niekada... 
Tad negi mūsų motina Gamta 

Jį sudoroti nebeturi galios? 


Jai gaila atsisveikinti su tais, 
Kuriuos jinai taip lepino kadais. 

Jo veidas — lyg ir tolimas šešėlis 
Tų niekad negrąžinamų laikų, 
Kada laisvai žydėjo grožio gėlės 
Ir niekas jų nedergė teptuku, 


Kada kapuos gležnų auksinių sruogų 
Nedorėlio ranka negrobė dar 

Ir negyvais trofėjais gyvą Žmogų 
Dabinti nesiryžo kaip dabar. 


Jo skruostuose rami šviesa plevena, 
Lyg atšvaistė vidinės šilumos, 

Jo žavesiui tyram nereikia meno, 
Jo vasarai netrūksta žalumos. 


Tegu pamato išsipustęs melas, 
Koks buvo tikras grožio idealas! 

Žinau, kad tavo povyzoje nieks 
Neras mažiausio krislo nei taškelio, 
Kad net aršiausias priešas nepajėgs 
Atremti tavo žvilgsnio visagalio. 


Kiekvienas grožį liaupsina, kada 
Pamato tavo angelišką veidą. 
Tačiau girdėt kitoniška gaida, 

Kai tavo sielos knygą jis pasklaido. 


Darbai — geriausias veidrodis širdies, 
Nėr dvasios gėriui tobulesnio mato. 
O tu smagiai ir tarp usnių jauties, 
Kurios nustelbia rožių aromatą. 


Žvelk, tavo sodas greit užžels visai, 
Nes dievo valiai paliktas jisai... 

Ne tu kalta, kad šmeižiama esi: 

Už savo grožį reik mokėti brangiai. 
Iš tolo jį tuoj pastebi visi 

Tarytum juodvarnį žydroj padangėj. 


Ko tau bijoti dėl garbės? Jinai 

Skaisčiau dar spindi nuo žmonių pavydo. 
Saldžiausią vaisių puola kirminai, 

O tavo jaunos dienos tik pražydo. 


Ne vienas kautynes laimėjai tu, 
Išvengei sumaniai ankstyvų spąstų. 
Bet joks išminčius būdo tau nerastų, 
Kaip apsigint nuo apkalbų piktų! 


Jei ne tie smulkūs debesys kasdieniai, 
Tau lenktųsi visi kaip karalienei! 

O, neliūdėk, kai varpas nuobodus 
Praneš tau, kad pas kirmėles keliauju, 
Kad pabaigiau gyvenimo vaidus 

Ir greitai gal pavirsiu dulkių sauja. 


Kai nebebus manęs, pamiršk tuojau, 
Kad tau buvau toks artimas ir mielas... 
Juk aš tave taip myliu, jog bijau 
Skausmu sudrumst ramybę tavo sielos. 


Bet jeigu pamatysi tu kada 

Eiles, kurias man įkvėpei šiandieną, 
Tu stenkis negalvoti apie tą, 

Kuris seniai gulės jau po velėna. 


Nedūsauk veltui, ašarų neliek: 
Tavęs pasaulis nesupras vis tiek... 

Idant tavęs pasaulis nepriverstų 
Sakyt, kodėl buvau aš tau brangus, 
Tu mūsų meilės nebekelk iš karsto, 
Pamiršk visai, kad buvo toks žmogus. 


Silpnybių manyje yra be galo, 
Ir jei užeis apie mane šneka, 
Turėsi griebtis išganingo melo, 
Nes girti draugą tau nebus už ką. 


Tavoji meilė nebyli lai būna, 
Be pagyrimų, paniekos vertų, 
Lai mano vardą ir bežadį kūną 
Vienam kape palaidoja kartu! 


Man gėda savo posmų. Aš gailiuos, 
Kad juos rašiau, o tu skaitysi juos. 

Tą metų laiką tu regi many, 

Kada nutildo savo giesmes paukščiai, 
Kai medžiai styro tylūs, rūškani 

Ir byra lapai, virpčiodami baugščiai; 


Tu vakaro žaras many regi, 

Kai vaiski saulė poilsio jau skuba 
Ir kai mirties sesuo — naktis niūki 
Ant žemės kloja savo tamsų rūbą; 


Negyvą liepsną praeities manos, 

Kuri tiek daug jaunų geismų prarijo, 
Regi tu manyje lyg pelenuos 

Vos jaučiamą gruzdėjimą žarijų; 


Žinau: tu viską manyje matai — 
Ir myli dar labiau mane už tai... 

Kai būsiu ten, iš kur nėra sugrįžęs 
Nė vienas iš gyvųjų niekados, — 

Nei marmurinis antkapis, nei kryžius 
Tau šių eilučių mano neatstos. 


Tegu bejausmė žemė godžiai ima 
Niekingą duoklę mano palaikų! 
Aš savo sielą, savo įkvėpimą 
Tau, vienai tau teisėtai palieku. 


Tau atiteks tatai, kas neišnyko 
Ir po mirties, ką aš turiu brangaus, 
O rūškana Mirtis grimzles tegaus, — 
Tai, ko nepaėmė ranka plėšiko. 


Gyvybės mano nutraukta gija 
Lai nenutrūksta tavo širdyje! 


75 


Tu mano sielą vėl atgaivinai 

Lyg vasaros lietus bevaisę plynę! 
Apie tave galvoju amžinai 

Tartum šykštuolis apie aukso skrynią. 


Tai sėdi jis pats vienas su žvake 

Prie savo skaisčiai spindinčio aruodo, 
Tai nori jį vogčia užkast miške, 

Tai jį visiems didžiuodamasis rodo. 


Taip, alkanus pasotinęs geismus, 
Aš badmiriauju vėl be meilės peno. 
Ir mano protas nuolat neramus, 


Nes tavo vien džiaugsmais jisai gyvena. 


Iš ryto aš jau pergalę švenčiu, 
O naktį mirštu nuo baisių kančių... 

Kodėl naujai prabilti nedrįstu 

Ir nuolatos dainuoju vis tą patį? 
Kodėl neieškau derinių keistų, 
Kokių dar niekas ligi šiol nematė? 


Kiekvienas mano žodis tau tiek daug 
Apie mane papasakot galėtų! 

Bet sąskambių retų iš jo nelauk, 
Nereikalauk gudrybių negirdėtų. 


Juk aš tiktai nauju rūbu dangstau 
Žodžius, gerai pažįstamus nuo seno: 
Tai, ką rašau,— rašau aš vienai tau 
Ir vien apie tave, brangioji mano. 


Nes meilė — taip kaip saulė danguje — 
Kas dieną ta pati ir vis nauja! 

Tiksėdamos minutės laiką skaito, 
O veidrodis tau sako: žilas tu. 

Kad tavo mintys vėjais nenueitų, 
Paskleiski jas ant puslapių baltų. 


Greitasis Laikas neaplenkia nieko; 

Kur tykiai bėga jis — nežino nieks. 
Gilių raukšlių, kurias jisai palieka, 
Jokia jėga išlygint nepajėgs. 


Tai, ką galvoji tu, ką akys mato, 

Kas veikiai tau išdils iš atminties, 

Ant popieriaus išklok: po daugel metų 
Tau brangūs bus vaikai tavos širdies. 


Užuomarštyje ilgąmet išnykę, 
Jie ateity pravers ne vieną sykį. 

Tave vadinti Mūza įpratau, 
Ir, sekdami manim, visi poetai 
Dabar taipogi lenkia galvą tau, 
Akis tavąsias giria neregėtai: 


Jos suteikė apsnūdėliui sparnus, 
Prižadino sustingusią vaizduotę, 
Didybei davė polėkius kilnius 

Ir kurčnebylį privertė dainuoti. 


Aš įkvėpimo vien tavy semiuos, 

Tu iš širdies išskėlei man ugnelę... 
Kitiems gi dainiams tu tik rodai kelią, 
Aukštesnio meno mokydama juos. 


Grubi ir neįgudus plunksna mano 
Tarnauja tau. Nėra man kito meno! 

Kadais tik man buvai tu maloninga 

Ir mano pilkus grakštinai posmus. 

Bet kaip šiandieną užmojo man stinga, 
Manosios mūzos balsas koks kimus! 


Žinau, kad veltui paramos prašau ją. 
Skambesnio žodžio tu nusipelnei. 
Juk tai, ką tau poetas atnašauja, 
Pačioj tavy surado jis seniai. 


Iš tavo elgesio jisai pagrobė 
Dorybę — ir ja papuošė tave; 
Susiviliojo šypsena žavia, 
Pavogęs tau nuo veido šitą lobį. 


Jo dovana — skatiko neverta, 
Nes jis tau moka tavo moneta! 

Kada, netekęs žado, pagalvoju, 

Koks milžinas, koks talentas puikus 
Tau skiria savo giesmes, — aš geruoju 
Prieš jo didybę sudedu ginklus. 


Bet ant bangų bekraščio okeano 
Ne vien galingi supasi laivai. 
Audrų nugairintas luotelis mano 
Juk irgi nardo tarp vilnių laisvai. 


Aš pasikliauju tavo tik malone, 
Tik jos dėka paviršiuje laikaus. 
O jis be baimės leidžias į kelionę 
Toli toli nuo kranto atvangaus. 


Kas jam — silpnutė meilės eldija! 
Lai vėtra į uolas sudaužo ją... 

Ar tu mane palaidosi, ar aš 
Tave duobėn be laiko palydėsiu,— 
Šlovė tavoji žemėj nesutreš, 
Kada grabe miegosiu tarp trūnėsių. 


Aš pasmerktas užuomaršai esu. 
Dings atminimas mano lyg šešėlis. 
O tavo vardas akyse visų 

Bus gyvas, lyg iš kapo prisikėlęs. 


Tu mano eilėse nemirsi, ne! 

Kai tie, kurie alsuoja dar šiandieną, 
Bus dingę jau,— kiti skaitys mane, 
Ir garsas tavo juos pasieks vis viena. 


Tu mielas būsi lūpoms ir širdims, 
Kurios šiame pasaulyje dar gims! 

Su mano mūza tu nesužadėtas 

Ir pervertini tas gražbylystes, 
Kuriom ne vienas šių dienų poetas 
Apvainikuoja savo knygutes. 


Aš — dulkė prieš tave, nes tavo protas 
Toks pat, kaip tavo veidas nuostabus. 
Užtat ir eilės, mano dovanotos, 
Turbūt per daug senoviškos tau bus. 


Pasiieškok naujovių, drauge mano! 
Bet atvira bičiuliška šneka 

Po prašmatniausių pagyrimų tvano, 
Tikiuosi, bus miela tau ir sveika. 


Geriau palik išblyškėliams dažus, — 
Tu ir be jų pakankamai gražus! 


83 


Tavy man viskas taip gražu atrodė, 
Jog nedrįsau pridėti ką daugiau. 
Užtat poeto liaupsinamą žodį 
Bereikalinga prabanga laikiau. 


Aš savo polėkį žabojau tyčia, 
Kad be jokių tuščių papuošalų 
Didybę tavo visą atstatyčiau, 
Kurią kiti padailina melu. 


Tačiau į mano meilę mažakalbę 

Tu atsakei rūstybe, kaip matau. 
Tave daug dainių nemirtingu skelbia, 
O iš tikrųjų kasa duobę tau. 


Vien tavo žvilgsny — tiek jėgos kilnios, 
Kiek nėr visuos jų meno kūriniuos. 

Taip, tu esi tik tu! Ar gali būti 
Aukštesnis pagyrimas negu šis? 

Kas jį pranokt įstengs ir nors truputį 
Ryškiau paveikslą tavo nupaišys? 


Tas blogas dainius, kas herojui savo 
Bent kiek naujų dar laurų nepridės. 
Tačiau šlovė tik tą apvainikavo, 
Kurs tiesą tau pasakė iš širdies. 


Jis davė tavo tikrąjį portretą, 

Gamta tepasikliaudamas tvirtai; 
Sau pagarbą jis pelnė negirdėtą 
Ir buvo dosniai giriamas už tai. 


Tau pataikūnų choras saldžiai gieda. 
Bet jie orumui tavo daro gėdą! 

Kukli, neiškalbinga mūza mano 
Retai kada prašnekina mane. 

Kiti tuo tarpu kaip tiktai išmano 
Liaupses tau žeria plunksna auksine. 


Gerai, kad jų toksai šmaikštus liežuvis! 
O aš, išgirdęs jų skardžius balsus, 
Nuobodų „amen“ amžinai šaukiu vis 
Tarytum kaimo kunigas tamsus. 


„Taip! Iš tiesų!“ — kartoju aš be galo, 
Kada jų himnai liejasi srove. 

Bet mano jausmuose nėr jokio melo: 
Aš nežinau, kaip šlovinti tave. 


Kitus pagerbki už jų skambią lyrą, 
Mane — už nebylumą jausmo tyro. 

Gal žodis jo, lyg burė išdidi 
Skrendąs aistringai paskui tavo šlovę, 
Sumanymus užsmaugė man širdy 

Ir viltį net iš jos gelmių išrovė? 


O gal jo išmintis, kuriai dievai 
Tiek nemirtingų strofų padiktavo, 
Mane prieš jį paklupdė taip lengvai 
Ir pribloškė baisia galybe savo? 


Ne, tai ne jis ir ne kilni dvasia, 

Kuri pas jį nakčia draugingai lankos, 
Pasėjo siaubą mano mintyse 

Ir plunksną ištrenkė iš mano rankos. 


Bet jeigu jo visa jėga — tavy, 


Aš — baigtas, mano posmai — negyvi... 

Sudie! Matau, jog tu ne man skirta. 
Aš per ilgai naudojaus meilės teise. 
Tu didesnės garbės buvai verta 

Ir nieko neskolinga man jauteisi. 


Džiaugiaus tavim kaip dovana dangaus 


Ir stengiaus negalvot apie rytojų. 
Tad kas yra šiandieną nuostabaus, 
Jei vienu gaistu visko aš nustoju? 


Nors tu manęs beveik nepažinai, — 
Geraširdystę rodei man beribę, 
Dabar turiu grąžinti brangenybę, 
Kurią esu aš gavęs dovanai. 


Sapnuos jaučiaus nepaprastas galiūnas, 


Tačiau atbudęs netekau karūnos... 


652 


653 


Sonetai 


88 


Tada, kai mūsų išsiskirs keliai 

Ir tu pradėsi niekint mano vardą, 
Aš tavo garbę ginsiu atkakliai, 
Nors tektų prieš save pakelti kardą. 


Many silpnybių begalės yra, 

Ir jeigu drįsčiau jas aikštėn iškelti, 
Pasmerkčiau pats save ir — būk tikra! — 
Nuimčiau nuo tavęs bet kokią kaltę. 


Aš neieškojau pergalės pigios 

Ir pripažįstu: mūšį tu laimėjai. 

Bet aš dėl šito dvigubai džiaugiuos, 
Nes atiteko tau visi trofėjai. 


Tu man tokia brangi, jog sutinku 
Pakelt vardan tavęs ne tiek aukų!.. 

Tu jau mane palikti pasiruošus, 

Tik vis nesugalvoji priežasties... 

Prašau, sakyk, jog tau atrodau luošas — 
Ir aš pradėsiu šlubinėt išties. 


Kai, radus pasiteisinimui progą, 

Į mano ydas rodysi pirštu, 

Aš tyčia prikalbėsiu tau tiek blogo 
Apie save, kad man dėkosi tu. 


Pasidarysiu svetimas tau greitai, 
Nebeprieisiu prie tavęs arti. 

Net tavo vardas mylimas ir saitai 
Senos draugystės — tuoj bus pamiršti. 


Aš imsiu pats savęs nekęsti klaikiai: 
Nemielas man tasai, ką tu prakeikei. 

Jei mesi tu mane, tai mesk dabar, 
Kai man likimas vien nelaimes neša, 
Kančių taurėn nuodų įpilki dar, 
Tik, dieve gink, ne paskutinį lašą! 


Daryk ką nori, kad tiktai lemtis 
Iš pasalų man smūgio nesuduotų! 
Lai viesulinga, nerami naktis 
Neužsibaigia rytu darganotu! 


Palik mane dabar, o ne tada, 
Kai smulkios bėdos bus jėgas pakirtę. 
Tegul iš karto atslenka bėda, 
Kuriai nebegalėčiau atsispirti; 


Nes kol aš tau bent kiek brangus esu, 
Tol niekas man pasauly nebaisu! 


91 


Vieni didžiuojas savo pinigais, 

Kiti — kilme ar apdarais madingais, 
Kiti vėl — šunimis, ristais žirgais 

Ar sakalais, treti — pečiais galingais. 


Kiekvienas mūsų turi šį ar tą, 
Kas miela jam ir traukia jį savaime. 
Bet man dalia kitoniška skirta, 
Dar nematyta, ypatinga laimė. 


Aukšta kilmė, žirgai ir sakalai 

Ir brangūs lobiai, kurie auksu žėri — 
Ko jie verti? Sutikčiau aš mielai 
Juos atiduot už tavo meilės gėrį. 


Be jo pasauly būtų taip nyku! 
Netekęs jo, aš visko netenku. 

Atstumk mane, būk man šiurkšti, nuožmi, — 
Vis tiek ligi mirties tu būsi mano! 

Esu aš gyvas vien tik tavimi, 

Numirčiau aš be tavo meilės peno. 


Kas bus, tas bus. Kam sukti galvą sau 
Ir veltui širdį audrinti neramią? 

Nuo tavo norų aš nepriklausau,— 
Man vienas tavo smūgis mirtį lemia. 


Jokia apgaulė tavo neatneš 
Nusivylimo rūsčiai mano dvasiai. 
Graži lemtis! Tave mylėjau aš 

Ir dėl tavęs galiu numirti drąsiai. 


Nėr laimės be dėmės. Apgauk mane, 
Bet taip, kad aš sakyčiau: „Nežinia...“ 

Gyvensiu kaip tasai, kurs nenuvokia, 
Jog priesaiką sulaužė jam žmona. 
Nors tu širdim pasidarei kitokia, 
Bet man skaisti atrodai ir gryna. 


Pikti darbai ir užgaidos gėdingos 
Palieka antspaudą žmonių veiduos. 

O tavo žvilgsnis — giedras ir laimingas, 
Pagieža jo nedrumsčia niekados. 


Paties likimo taip, matyt, nuspręsta, 
Jog aš lyg aklas tavimi tikiu. 

Ar kas įžvelgtų tavo sieloj klastą, 
Jei tau tetrykšta meilė iš akių? 


Esi graži kaip rojaus obuolys. 
Kiek negandų visokių slėpė jis! 

Kas gali bloga padaryt kitam, 

Bet užmačių tokių nėra širdy jo, 
Kas savo ryžtą primeta bet kam, 
Tačiau pagundų lyg uola nebijo, — 


Tą žemė ir dangus, abu išvien, 
Malonėm savo stengias apiberti, 
Tas kopia nepaliaujamai šlovėn 
Ir jaučia savo žmogiškąją vertę. 


Nors trumpas amžius kvepiančios gėlės, — 
Kiekvieną žavi vasaros gražuolė! 

Bet jeigu ją koks antkrytis užpuolė, 

Jos grožį veikiai usnys nugalės. 


Kur kas mielesnė piktžolė nuodinga 
Už lelijas, kurių net kvapas dingo. 

Tu savo gėdą žavesiu dangstai. 
Deja! Taip kaip radastui kirminėlis, 
Naikinantis grožybę jo slaptai, 

Tau kenkia nedorų darbų šešėlis. 


Bjauroja tavo garbę paskala, 

Po tavo sielos užkaborius nardo. 
Bet nešlovė mums darosi miela 
Nuo vieno palaimingo tavo vardo. 


Kiek nešvankybių gaubia įvairių 
Tas apgaulus nekalto grožio šydas! 
Kur slypi pragaištingos tavo ydos, 
Jei akyse aš jų neįžiūriu? 


Būk atsargi: be priežiūros rūdija 
Net ir kiečiausi ašmens kalavijo. 

Vieni tave už nerimtumą bara, 

Kiti vėl gėris tavo jaunatve. 

Bet ne mažiau už bloga kaip už gera 
Visi nenorom garbina tave. 


Ant piršto vainikuotos karalienės 
Blizgutis tviska deimantu kilniu. 
Taip lygiai tavo aimatos kasdienės 
Dorybėm virsta akyse žmonių. 


Kiek kaimenių bematant išretėtų, 
Jei vilkas pasiverstų avele! 

Kiek pridarytų eibių neregėtų 
Nežinoma tavų kerų galia! 


Bet jų saldžiom pagundom netikėk, 
Jei mano meilė tau brangi bent kiek. 

Aš lyg be saulės be tavęs jaučiausi, 
Ir man atrodė, kad aplink žiema, 
Kad siautėja visur speigai pikčiausi, 
Kad žemė — begalinė dykuma. 


Tuo tarpu švietė vasara saulėta. 
O kai nuvyto jos puošni gėlė, 
Dosnus ruduo atpėdino iš lėto 
Lyg kūdikio belaukianti našlė. 


Į stebuklingas dovanas rugsėjo 

Kaip į našlaičius aš liūdnai žvelgiau: 
Kai nėr tavęs, man saulė patamsėja, 
Lakštutės nebegieda man daugiau. 


O jei sučirpsi kur paklydę paukščiai, 
Išblyškę medžių lapai virpa baugščiai... 

Mes išsiskyrėm tuo metu, kada 
Gegužis audė margą skraistę savo, 
Kai juokės atjaunėjusi gamta 

Ir net Saturnas šoko ir dainavo. 


Tačiau manęs nedžiugino visai 

Nei rožių tvaskančių kerai raudoni, 
Nei saulė, nei lakštingalų balsai — 
Vasarvidžio naktų saldi svajonė. 


Leina, balta kaip sniegas lelija 
Švypsojosi, linguodama nuo vėjo, 
Bet mano žvilgsnis rūškanas joje 
Vien tavo blankų atšvaitą regėjo; 


Aš vien tavęs ieškojau tarp žiedų, 
Man tebebuvo šalta ir gūdu... 

Aš nupeikiau pavasario žibutę: 
Kam iš tavęs tiek dovanų retų 
Pasiglemžė jinai ir nori būti 
Skaistesnė ir svaigesnė negu tu. 


Lelijos vagia tavo rankų grožį, 
Mairūnuose — tavų plaukų spalva. 
Iš gėdos dega purpurinė rožė, 

Iš baimės bąla sesė jos gelsva. 


O toji, rausvažiedė, tau nuo lūpų 
Pagrobė kvapą dangišką... Tačiau 
Bevagiliaujant kirmis ją užklupo 

Ir nori nugalabyt kuo greičiau. 


Žiūriu ir suskaičiuoti negaliu 
Margų plėšikių — kvepiančių gėlių! 

Ko nutilai tu, mūza lengvapėde? 
Seniai jau bešnekėjai apie tą, 

Kurs tiek jėgų tau davė. Ko negiedi 
Jam himnų? Gal tu niekais užimta? 


Ilgai tu, mano mūza, dykinėjai. 
Prabilki vėl jausmingai ir gražiai! 
Dainuok didžiajam savo įkvėpėjui, 
Kuriam puikių tiek posmų parašei. 


Pažvelk į veidą jo — ir jei paliko 
Nuožmusis Laikas pėdsaką jame, 
Tai žodžio kardu persmeik išdaviką, 
Sulygink jo galybę su žeme! 


Įamžink tą, kurio darbams lenkies — 
Ir dalgis giltinės jo nepalies. 

O, vėjavaike mūza, ko taip tingi 
Pašlovint grožį, lydimą tiesos? 
Priklauso tam šie gėriai stebuklingi, 
Kuris ir tavo vertas padėkos. 


Tu atsakysi man, be abejonės: 

„Nemėgsta grožis blizgių ir dažų; 
Nereikia tiesai niekieno malonės. 
Kas tobula — tai gera ir gražu.“ 


Lai tavo įkvėpimas išsilieja 
Galingai ir laisvai. Tylėt gana! 
Lai pergyvena nemari daina 
Auksinį jo didybės mauzoliejų. 


Į darbą, mūza, kad šlovė skaisti 
Taip kaip dabar jam šviestų ateity! 

Bijau aš apie meilę prasitarti, 

Nors vis labiau kasdien ilgiuos tavęs. 
Tasai gėdingai smukdo meilės vertę, 
Kas ją lyg prekę neša į gatves. 


Aš daug sukūriau tau dainų visokių 
Tada, kai meilė buvo mums nauja: 
Lakštingala, nakties dievaitė, suokia 
Tik vasaros džiaugsmingos pradžioje. 


Ji žino, kad žmogus priprastų greitai 
Prie žavesio jos muzikos liūdnos, 
Todėl jinai nutildo gyvą fleitą, 
Aidėjusią iš medžių tankumos. 


Taip lygiai aš pritildau savo dainą, 
Nujausdamas, kad jau ruduo ateina... 

Nors mano mūza ir labai gaji, 
Bet veltui triūsti nebeturi noro: 
Prie to, ką tavyje surado ji, 
Negalima pridėti nieko doro! 


Nepeik manęs, kad aš toks negrabus, 
Nelauk iš vargšės mūzos pagyrimo: 

Į veidrodį pažvelk — ir aišku bus, 
Dėl ko nūnai jos įkarštis aprimo. 


Vienintelį aš tikslą teturiu — 

Paveikslą tavo skaistų nutapyti, 
Bet vis bijau žodžiu neapdairiu 
Iškreipti kokį bruožą jo mažytį. 


Nublanksta mano išmonė prieš tai, 
Ką pats tu savo veidrody matai! 

Greitieji metai pralekia po metų, 
Bet tu esi graži kaip kitados. 

Jau trečiąkart Žiemos ranka nukrato 
Nuo medžių rūbą vasaros karštos, 


Jau trečiąkart, numetę sunkų vaisių, 
Liepsnoja sodai rudenio liepsna, 
O tu žydi, žaliuoji kaip kadaise, 
Tartum gegužis kvepiantis jauna. 


Taip, mes nejaučiam, kaip rodyklę juodą 
Iš lėto stumia laikrodis ratu... 

Aš vėl tave regiu, ir man atrodo, 

Kad niekad niekad nenuvysi tu, 


Nes tavo grožis dvelkimu šiltu 
Seniai išsklaidė rudenį nuobodų. 

Ne, stabmeldžiu tu nevadink manęs! 
Ne, nesakyk, kad garbinu aš stabą. 
Aš savo giesmes giedu jam švelnias 
Ir apie jį dainuosiu ligi grabo. 


Esu ramus, nes aš žinau, kad ryt 
Toks pat jam būsiu mielas kaip šiandieną. 
Tad ką gi dar galėčiau pasakyt? 
Menu aš jį akimirksnį kiekvieną. 


„Jis geras! Jis puikus! Jis neapgaus!“ — 
Kartot visokiais būdais nesiliauju 

Ir jį tolydžio aukštinu iš naujo, 

Nes nėr pasauly kito, jam lygaus. 


Geraširdystė, grožis ir dora 
Dabar jame įkūnytos yra! 

Kai riteriai, prieš tiek gadynių mirę, 
Prabyla vėl iš amžių tolimų, 

Kada jų damų grožį dainiai giria 

Ir aš galvoti apie jas imu,— 


Man rodos, jog tos lūpos, rankos, kojos 
Ir tie plaukai, apie kuriuos skaitau, 
Naujų laikų legendose kartojas 

Ir ištisai priklauso vienai tau. 


Tai juk tave poetai atvaizdavo 
Ir pranašiška savo akimi 
Mėgino, patys to nejausdami, 
Įžvelgti būsimą paveikslą tavo. 


O mes, tave pamatę iš arti, 
Be žado stovim, stabo ištikti... 

Nei mano nuogąstavimai migloti, 
Nei įžvalgaus mąstytojo galva 
Negali šiuo metu tikrai žinoti, 
Ar mano meilė žus, ar liks gyva. 


Ūmai užtemęs, mėnuo šviečia vėlei, 
Nors pranašai mus gąsdino tik ką... 
Pradingo abejojimo šešėliai, 
Alyvmedžiai vėl žydi. Bus taika! 


Dabar mirtis man nebereiškia nieko: 
Nemiršta meilės įstabi dvasia 

Ir šimtmečiams gyventi pasilieka 
Nutilusio poeto eilėse. 


Suduš tironų sostai, kris karaliai, 
Bet tu nepasiduosi laiko galiai! 

Kas man daryt, jei protas nenutuokia, 
Kaip dievinti tave? Kokie kerai 

Man tokius duos vaizdus ir aistrą tokią, 
Kad būtų jie verti tavęs tikrai? 


Nepyk, brangus bičiuli, kad nuobodžiai 
Tariu vien tavo vardą visada; 
Neišradingi, blankūs mano žodžiai 
Kasdien tie patys kaip sena malda. 


Tačiau nesensta amžina draugystė, 
Nepavojingos jokios raukšlės jai, 
Nes ji negali niekuomet nuvysti 

Ir nuolatos pražysta vis naujai. 


Draugystė nerūdija metų bėgy, 
Pati mirtis prieš ją yra bejėgė. 

Nejaugi dėl manęs tu abejoji? 

Ne, niekam aš kitam nesilanksčiau! 
Aš atsidavęs tau. Širdis manoji 

Su tavimi suaugus kaip anksčiau. 


Manęs nepakeitė laikai ir Žmonės. 
Nuplovęs nuo savęs visas dėmes, 
Vėl tavo aš. Pasibaigė klajonės. 
Tuoj mano laivas inkarą įmes. 


Kada aplinkui tiek pagundų šėlo 
Ir mano kraują degino geismai, 
Nė karto aš nepuoliau taip žemai, 
Kad pražudyčiau tyrą savo sielą. 


Tu mano rožė, mano mylima! 
Pasauly be tavęs — man tuštuma. 

Taip, klydau aš. Ėjau, kur man patiko. 
Taip, klabinau aš svetimas duris, 
Pardavinėjau širdį už skatiką 

Ir prieš kitus darkiaus kaip juokdarys. 


Taip, nuo tiesos aš nuošaly laikiausi, 
Žvelgiau šnairom, padilbomis į ją. 

Bet ką man reiškia klystkeliai sunkiausi, 
Jei vėl radau jaunystę tavyje! 


Aš praregėjau. Nebegrįš laikai tie, 
Nebepavergs manęs jokia aistra. 
Dabar tu mano amžina dievaitė, 
Ir didesnės palaimos man nėra. 


Būk atlaidi — ir po visų pavojų 
Priimk mane į savo meilės rojų! 

Tu laimės deivę pagailos prašai, 
Bari kritimo mano kaltininkę, 

Kuri man kažkodėl tiek pikto linki, 
Jog verčia kaulyt išmaldos viešai. 


Kaip rankos tuoj dažytoją išduoda, 
Taip apie mano darbus nelabus 

Byloja blogio antspaudas kraupus... 
Pagelbėk man greičiau, suteik paguodą! 


Išpirkti negalėdamas kaltės, 

Bet kokią bausmę priimu iš karto. 
Karčiausius vaistus gersiu, jei reikės, 
Ir nesiskųsiu, kad burnoj apkarto. 


Užuojauta tavoji man atneš 
Išganymą,— ir tau dėkosiu aš. 

Man tavo maloningas gailesys 
Kaktoj išdildė ženklą prakeikimo. 
Kas darbo man, ką žmonės pasakys, 
Jei aš tetrokštu tavo atleidimo? 


Man vien tik tavo panieka — baisi. 
Kitiems — aš miręs, tarsi po velėna, 
Ir atsitrenkia plepalai visi 

Į manojo abejingumo plieną. 


Juodon bedugnėn baimę aš metu; 

Nuo šios minutės man vienodai skamba 
Šnypštimas pavydus angių piktų 

Ir aidas veidmainingo ditirambo. 


Aš kurčias. Mano sąžinė rami. 
Ji pasikliauja vienu tavimi. 

Aš vaikštau be tavęs apgraibomis. 
Einu — ir žemės nejuntu po kojų. 
Žiūriu į viską sielos akimis, 

Nes kūniškas akis migla užklojo. 


Tarytum prieblandoj aplink žvalgaus, 

Bet neįstengiu pastebėti nieko — 

Nei medžių, nei sparnuočių, nei dangaus... 
Mana širdis jiems abejinga lieka. 


Viena tik tu visur man vaidinies. 
Atskirti mano žvilgsnis nebegali 
Marias nuo kalno, dieną nuo nakties, 
Nuo juodvarnio burkuojantį karvelį. 


Dvasia ir kūnu ištikimas tau, 
Tave aš sielos veidrody matau. 

Monarchus meilikavimai svaigina. 
Tu savo meile svaigini mane. 

O gal man sako akys tiesą gryną, 
Gal jos pasaulį mato lyg sapne, 


Jei reginių šiurpiausių nebepaiso 
Ir, apkerėtos tavo spindulių, 

Jos bet kurį siaubūną ir pabaisą 
Tuojau paverčia angelu meiliu? 


Deja, širdis paklūsta jųjų galiai: 
Silpnybę mano jaučia jos iškart 


Ir tartum padlaižiai senam karaliui 


Man siūlo taurę sklidiną išgert. 


Ten gal nuodai? Bet aš nesibaidau jų, 
Nes akimis pirmiausia juos ragauju. 

Aš melavau, prisiekdamas aistringai, 
Kad jau nebegaliu mylėt karščiau! 
Jausmų pagautas, aš nenumačiau, 
Kiek dar ugnies yra širdy audringoj. 


Bėgščiu nepasikliaudamas Laiku, 

Kurs laužo mūsų priedermes bet kokias, 
Iš karžygių ir iš galiūnų juokias, 
Kažkur mus gena tūkstančiais takų, 


Paverčia šventyklas krūva griuvėsių 
Ir mums ramios neduoda valandos, — 
Aš vis dėlto sakiau, jog nemokėsiu 
Stipriau tave mylėti — niekados! 


Jei meilei taip, kaip žmogui gimti lemta, 


Ji bręs ir augs — ir nepasuks prieš gamtą. 

Dviejų širdžių ištikima draugystė 
Jokių nepaiso kliūčių kelyje. 

Juk meilė — dar ne meilė, jeigu ją 
Sutriuškina klasta ar išdavystė. 


Tikroji meilė — tai žvaigždė skaisti, 
Kuri nė mirksniui nepaliauja degti 
Ir drąsina jūreivį gūdžią naktį, 
Kai laivą svaido viesulai pikti. 


Ne, meilė ne pastumdėlė Likimo; 
Jai visagalis Laikas nebaisus, 
Kuris naikina lūpų radastus 

Ir iš visų tą pačią duoklę ima. 


Jei tau meluoja posmai šių eilių, — 
Nebėr pasauly meilės! Aš tyliu... 

Sakyk, jog skambūs mano žodžiai dangstė 
Nedėkingumą, paslėptą širdy, 

Jog kelią pamiršau į tavo slenkstį 

Ir mano balso tu nebegirdi; 


Jog, nuo tavęs atokiai atsidūręs, 
Susiviliojau svetimais krantais, 
Jog per toli nuklydo mano burės, 
Kurios plasnojo link tavęs kadais. 


Mane išbarki už maištingą protą, 
Prikišk baisių klaidų man tiek ir tiek,— 
Tiktai rūstybe savo nežabota 

Manęs be šūvio vietoj nenudėk. 


Primesk man aibes ydų negirdėtų, 
Kad tavo meilė dar šviesiau spindėtų! 

Norėdami sužadint apetitą, 

Mes pasigaunam prieskonių aštrių. 
Mes ligą tartum svečią neprašytą 
Laukan išprašom skiedalu aitriu. 


Taip tavo meilės dovanos besaikės 
Atbukino man skonį pamažėl, 

Ir, nuo saldžių patiekalų išpaikęs, 
Kartėsių aš panūdau kažkodėl... 


Bet, geisdamas išvengti negerovės, 
Aš įklimpau į bėdą dar žiauriau. 
Nuo meilės išsigydyt pasišovęs, 
Nenorom ligą sau įsivariau. 


Įspėk įsimylėjusį beprotį: 
Jis turi vaistų kaip nuodų bijoti! 

Kokiom sirenų ašarom karčiom 

Mane niaurusis pragaras pagirdė? 

Tai kankinuosi, tai džiaugiuos kančiom, 
Viltis ir laimė blaško mano širdį. 


Kuo nusidėt galėjau tuo laiku, 

Kai laimė pagaliau ir man nušvito? 
Ko virpu lyg nuo drugio? Man baugu, 
Kad akys neiššoktų iš orbitų. 


O, blogio išganingoji jėga! 

Ji gausina kiekvieną žemės gėrį. 
Po darganų ir vėtrų — vėl staiga 
Atbunda meilė ir puikiau dar žėri. 


Nors daug nustojau, vargo daug mačiau,— 


Aš triskart lobingesnis kaip anksčiau. 

Džiaugiuos, kad man buvai negeras tu, 
Kad ir mane aplankė juodos dienos. 

Šį kartą aš laikau save kaltu, 

Krūtinė mano — ne akmuo, ne plienas. 


Tu pragaro kančias dabar kenti, 
Tu įžeistas jauties, kaip aš kadaise. 
Bet nėr pagiežos mano atminty, 
Nes kai mąstau apie tą naktį baisią, 


Kuri taip nelemtai išskyrė mus 

Ir sudrumstė draugystės džiaugsmą ramų,— 
Aš trokštu tau palengvinti skausmus, 
Nesigailiu jiems atgailos balzamo. 


Tad karčią savo klaidą ištaisyk — 
Atleiski man kaip aš tau kitąsyk! 

Geriau netekti sąžinės visai, 

Negu atrodyt, kad esi netekęs. 

Ir vargas tau, jei svetimi balsai 
Užgoš jausmus, kurių nemato akys. 


Ar melagingi žvilgsniai veidmainių 
Pagirti gali mano karštą kraują? 

Aš — ne patsai švenčiausias tarp žmonių, 
Bet ir ne toks kaip jūs, klastūnų gauja! 


Aš — toks, koksai esu. Bet aš — tiesus, 
Ne apsimetėlis! O jūs, šventeivos, 
Pagal save matuojate visus, 
Nejausdami, kad jūsų mastas kreivas! 


Nejaugi taip sugedo Žmonija, 
Kad norite susidorot su ja? 

Nereikalingos man lentelės šitos: 
Nedylančiomis raidėmis esi 

Tu mano sielos knygon įrašytas, 
Tau negresia užuomarštis tamsi. 


Tave aš tolei gerbsiu ir mylėsiu, 
Kol žemėn grįžt man įsakys gamta, 
Kol amžinai išnyksiu tarp dūlėsių 
Ir mirs mintis, be kūno palikta. 


Nerimastingas Laikas greit išblaško 
Atsiminimų padrikus lapus, 

Ir neilgai ant popieriaus ar vaško 
Šviesus paveikslas tavo gyvas bus. 


Išsaugot jį man niekas nepadės, 
Bet neišblės jisai gelmėj širdies! 

Ne, niekuomet aš nevergausiu tau, 
Galingas Laike! Naujos piramidės 
Nestebina manęs, ir, jas išvydęs, 
Aš apie žilą praeitį mąstau. 


Neilgas mūsų amžius. Užtatai 

Mus lengva sužavėt gražia seniena: 
Mes jaučiamės pagimdę ją šiandieną 
Ir laikom savo kūriniu šventai. 


Tam, kas yra ar buvo kitada, 

Esu aš abejingas. Tai apgaulė, 
Kurią tolydžio skleidžia po pasaulį 
Greitųjų metų amžina raida. 


Nors tu, beširdis Laike, sėji mirtį, 
Aš tau vis vien mokėsiu atsispirti! 

Jei mano meilė būtų laimės vaikas, 
Rūstaus Likimo podukra — kaip daug 
Jai tąsyk reikštų atmainingas Laikas, 
Kurs tiek gėlių gražiausių meta lauk! 


Bet ne! Ji nepriklausoma išliko 

Ir tol, kol bus gyva, nepataikaus 

Nei maloningai šypsenai didiko, 

Nei trumpai liepsnai siautulio staigaus. 


Ji nepavydi tiems, kurie išnyra 

Lyg ant bangos ir vėl prapuola tuoj; 
Ji moka saugot širdį savo tyrą 

Ir nesvyruoja vėtroje piktoj. 


Aš tau kalbu, Likimo aklas verge! 
Vien tuo, kad gyveni, tu žmogų dergi. 

Baldakimą nešiot netinka man! 
Nežvanginsiu aš veltui savo lyros! 
Nedėsiu amžinybės pamatan 

Akmens, kurs ne ilgiau kaip dulkė tvyros! 


Susivilioję spindinčiu melu, 
Nejučiomis netenka visko Žmonės. 
Nuo pernelyg gardžių prametalų 
Pamirštamas kasdienio valgio skonis. 


Užtat, nors mano dovana skurdi 
Vien tavo sielos grožį tepagerbia, 
Ji ras pelnytą atbalsį širdy, 

Kuri brangina suteiktą jai garbę. 


Nutilk, šmeižike! Juo labiau kenčiu, 
Juo aš toliau nuo gundymų šlykščių! 

Mirties dalgiu nesišvaistyk, berniuk, 
Atgal greitąsias valandas pasuk! 


Mes nuolat vystam. O galia tavoji 
Maitindamasi tuo, ko tu nustoji, 


Didėja! Rūpestingoji Gamta 
Vis tempia atbulyn tave slapta; 


Ji niekaip nesupranta, kur tu bėgi, 
Ir bando Laiką sustabdyt bemiegį. 


Bet saugokis! Nejaugi tu manai, 
Kad ji tave taip lepins amžinai? 


Užtektinai kantrybės ji parodė — 
Ir veikiai tars lemtingą savo žodį. 

Juoda spalva išpuiko. Praeity 
Gražia vadinti niekas jos nedrįso. 
Šiandieną — nebe taip: orumo viso 
Neteko grožis, nes laikai — kiti. 


Nuo tos dienos, kai, valdžią pasigrobęs, 
Pranokti gamtą ryžosi žmogus, 
Užguitas grožis kenčia vien vargus 
Lyg nelaimingas elgeta beglobis. 


Užtat juodi lyg juodvarnio sparnai 
Plaukai ir akys mylimosios mano, 
Tarsi nešiotų gedulą jinai, 

Kad grožį darko kaip tik kas išmano... 


Tačiau ji tokio žavesio pilna, 
Jog tinka jai nakties spalva liūdna. 

Kai tu, manoji muzika, lieti 
Lengvučiais pirštais klusnų klavesiną 
Ir liejasi melodija saldi, 

Kuri man sielos ilgesį malšina, 


Aš klavišus dainuojančius stebiu, 
O gilumoj širdies pavydas knieti: 
Kodėl gi tavo rankų nuostabių 

Aš negaliu kaip jie paglamonėti? 


Ak, jei man būtų laimė suteikta 

Pajusti švelnų žaismą tavo pirštų 

Ir su klavišais pasikeist vieta, — 

Aš pagalvočiau, jog iš džiaugsmo mirštu... 


Bet jeigu jiems paskyrei tu rankas, 
Bent lūpomis paguosk mane kol kas! 

Nei gėdos, nei garbės, nei duoto žodžio 
Nepaiso įsisiautę geiduliai. 

Plačiai pražioję savo gerklę godžią, 

Jie veržiasi prie tikslo įžūliai. 


Tu pamėgink patenkint juos lig sočiai — 
Ir jais bjaurėsies tu. Jie taps kančia, 

Jei gniauši juos. Ir vargas tam bepročiui, 
Kurs masalą prarijo nejučia! 


Jis džiūgauja, nuo pergalės apsvaigęs, 
Jam tiek dar malonumų prieš akis! 
Tačiau žavingas sapnas greitai baigias, 
Ir vien nusivylimą jaučia jis. 


Aš tai žinau. Bet ką daryti man, 
Kad rojus nenuvestų pragaran? 

Jos akys man kaip saulė neatrodo; 
Jos lūpos — ne koralai; su sniegu 
Bijočiau aš palyginti jos odą, 

Raizgius ir juodus plaukus — su šilku. 


Brangioji mano — ne puošnus bijūnas 
(Veidų nemaža gražesnių mačiau), 

Jos kūnas toks, kaip ir kiekvienas kūnas, 
Ir kvepia ji už rožę daug prasčiau. 


Ji prašmatniai kalbėti nesistengia, 
Nėr muzikos jos balso šiurkštume. 
Galbūt dangaus dievaitės oru žengia, 
O mano meilė vaikščioja žeme. 


Bet man brangesnė grožio jos dalelė 
Už visa, ką kiti padangėn kelia... 

Tu kupina puikybės atšiaurios 

Kaip daugelis gražuolių įnoringų, 
Nes tu žinai, kad aš tavim gėriuos 
Tarytum brangakmeniu stebuklingu. 


Kiti man sako, kad nesi verta 
Nei sielvarto, nei dievinimo tokio. 
O aš tylom galvoju sau slapta: 
„Mažai jie apie meilę tenuvokia!“ 


Ir ilgesio kamuojamas, tikiu 

Tik savimi, klausau tik savo sielos: 
Miela man juoduma tavų akių, 

Ir tavo juodos garbanos man mielos! 


Kad juodbruva esi — tai ne bėda. 
Blogiau, kad tavo sąžinė juoda... 

Kaip man patinka tavo akys juodos! 
Lyg jusdamos, kad pamiršai mane, 
Jos užsivilko gedulą — ir rodos, 
Kad žiūri su užuojauta švelnia. 


Skaistveidė saulė mūsų žvilgsnį keri, 
Kai teka jauno rytmečio gaisuos; 
Mus jaudina pirma žvaigždė vakarė, 
Skelbėja tyliai žengiančios tamsos. 


O aš tavų akių gelmėj juodojoj 
Palaimą ir užuomarštį randu, 
Nors gaila man, kad gedulo šydu 
Širdies aptraukti tu nesugalvojai... 


Tuomet sakyčiau drąsiai visada, 
Kad grožio saulė būna tik juoda! 

Prakeikiu tavo širdį! Kam užkrovė 
Mums tiek kančių nežmoniškų jinai? 
Juk tu ne tik mane nukankinai, 

Bet ir įstūmei į tą pat vergovę 


Bičiulį mano mielą! Suprantu, 

Ką reiškia tavo piktavilės akys! 
Per jas esu tavęs, savęs netekęs 
Ir savo draugo mylimo kartu... 


Plieninėje širdies tavosios celėj 
Kaip įkaitą nuo šiol mane laikyk. 
Tiktai bičiuliui laisvę duoki vėlei, 
Dviejų aukų nereikalauk išsyk! 


Bet aš — belaisvis tavo, aš — be teisių 


Ir žiauriojo likimo nepakeisiu... 

Dabar tu jo valdovė. Savo lemtį 
Tau įteikiu kaip išpirką, kad jis 
Vėl būtų laisvas — ir mana širdis 
Turėtų kur paguodos pasisemti. 


Bet jis nenori. Jis — per daug romus. 
O tu — per daug gobši ir savanaudė. 
Nors jo pečius sunki našta prispaudė, 
Tačiau jis kantriai pakelia skausmus. 


Jis tavo grožiui moka mano skolą. 
Bet tu kaip lupikautoja nuožmi 
Neduodi atsikvėpt jam nė iš tolo 
Ir nori perskirt jį su manimi. 


Gali didžiuotis, pergalės sulaukus: 
Nuėjo vėjais visos mūsų aukos! 

Kiekvienas savo geismą turi. Mano 
Didžiausias geismas — tu, tik tu viena. 
Pridėki prie geismų tavųjų tvano 

Dar mano geismą — ir to bus gana. 


Jei tavo prigimtis aprėpti gali 
Visus pasaulio norus ir aistras, — 
Drįstu tikėt, jog draugišką kampelį 
Ir mano geismas tavyje suras. 


Juk į marias taipogi kliokia lietūs, 
Bet jos neišsilieja iš krantų. 

Tad argi dar vienam troškimui vietos 
Tarp savo norų nesurasi tu? 


Priimk į meilės prieglobstį mane 
Ir nežudyk siaubingu savo „ne!“ 

Tava širdis tavim nepasikliauja: 
Per daug many veržiumo ir drąsos! 
Meldžiu tave, įtikirik pagaliau ją, 
Kad geismui kelio niekas nepastos. 


Į tavo meilės jūrą begalinę 

Jisai vis vien valdingai įsilies. 
Tačiau geismų beribiam vandenyne 
Nepastebėsi tu naujos vilnies. 


Nesudrumsta lai meilė tavo lieka, 
Dėl tokio nieko negi grius dangus? 
Bet noriu, kad pamiltum šitą nieką, 
Kad tavo sielai būtų jis brangus. 


Pamilk bent mano vardą. Duok man viltį, 
Kad ir mane mokėsi tu pamilti! 

Taip, Meilė neregė. Bet kam jinai 
Ir patį Žmogų neregiu padaro? 

Ką reiškia zrožis, puikiai tu žinai. 
Kodėl gi blogo neskiri nuo gero? 


Ir jeigu nuvedė tave aistra 

Į tokią įlanką, kuri vienodai 
Visiems laivams laiveliams atvira, — 
Tai ko maištingo ryžto neparodai? 


Širdis palaikė nuosavu turtu 

Tai, ką kiekvienas glemžė po truputį. 
Nejau, budrusis prote, snaudei tu, 
Kai melas miglą į akis tau pūtė? 


Kokia jėga apgaulę išsklaidys, 
Jei aklos mano akys ir širdis? 

Kai man imi prisiekinėt, mieloji, 

Jog tu švari kaip angelas likai, — 
Tikiu aš, nors jaučiu, kad tu meluoji, 
Nes pienburniu paiku mane laikai. 


Ir vis dėlto, patenkintas be galo, 


Kad man dar pakeliui su jaunatve, 
Klausausi tavo saldžiabalsio melo, 
Kuris mane apraizgo kaip tave. 


Bet kam gi tiesą tu slepi taip uoliai? 
Ko gėdiniesi taip žilų plaukų? 
Širdies apnuogint nedera gražuolei, 
O meilei metais girtis — nejauku. 


Išbrist iš melo nematau aš būdo, 
Nes lygiai mes meluojame abudu. 

O, nesistenk pateisinti to blogio, 
Kurį darai tolvdžio man slaptai! 
Išsyk širdin lai tavo žodžiai smogia, 
Tik žvilgsniais uežudyk manęs lėtai. 


Verčiau prisipažink, jog myli kitą, 


Bet neskersuok, nedidink man kančios! 


Kam su manim gudrauji, kam suki tu, 
Jei aš beginklis prieš tave jaučiuos? 


O gal tu nugręži akis į šalį, 
Bijodama užmušt jomis mane, 

Ar nori neapykantos ugnia 

Išklot visus, kurie tau spirtis gali? 


Bet mano širdžiai gailesčio nereik. 


Žvarbiu žvilgsniu tu ją kiaurai prasmeik! 

Lai tau žiaurumas nenustelbia proto, — 
Kitaip man skausmas pliūptelės pervirš, 
Kitaip širdis, balsu apdovanota, 

Tylos garbingus apžadus pamirš. 


Nors tu manęs nemyli, bet sakyki, 
Jog aš brangus ir mielas tau tikrai. 
Juk netgi mirštantis ligonis tiki, 
Kad jam atneš sveikatą daktarai. 


Tad nevaryk manęs į beprotybę, 
Nes ji liežuvį man atpalaiduos, 
O piktakalbiai žmonės, įsikibę 

Į kreivą žodį, pridarys bėdos... 


Kad tau paskui netektų verkti gailiai, 
Tiesos bent neatskleiski mano meilei! 

Tavęs nemyli mano akys, — jos 
Nepastebėt negali tavo ydų. 

Bet nieks pasaulyje širdies jautrios 
Nuo meilės pamišimo nepagydo. 


Man tavo balsas nežavi ausies; 
Prisilietimas rankos, kūno kvapas 
Manęs į aistrų puotą nepakvies: 
Esu aš abejingas jiems it kapas. 


Tačiau, nors mano pojūčiai penki 
Visaip įtikinėja kvailą širdį, 

Jog tu jai, vargšei, pražūties linki, — 
Jinai jokių graudenimų negirdi. 


Į nuodėmes aš įklimpau giliai. 
Bet jas išpirko mano sopuliai. 

Aš myliu. Štai ta nuodėmė baisi, 
Kurios tu niekaip man nedovanoji. 
Bet pažiūrėk kokia pati esi — 

Ir beregint išblės kaltė manoji. 


Kaip teist mane drįsai tu? Gal manei, 
Jog tavo pusėje tiesa? Tu klysti! 
Sudergė tavo lūpas jau seniai 
Apgaulė, negarbė ir išdavystė. 


Ne gėda savo meilės man nė kiek, 
Kaip kad ir tau gašlybėj skęst ne gėda. 
Tad bėdoje manęs tu pagailėk, 

Kol dar pati neįkliuvai į bėdą. 


Jei gailesčio nepripažįsti tu, 
Užuojautos nelauk ir iš kitų! 

Kaip kartais šeimininkė apsukri, 
Nebegalėdama sugriebti gaidžio, 
Palieka vaiką aslos vidury 

Ir bėgti paskui bėglį pasileidžia, 


O vargšas kūdikis be paliovos 
Mėgina savo motiną pavyti, 

Kuri po gryčią laksto be galvos, 
Visai pamiršus verkiantį mažytį, — 


Taip tu lakstai šiandieną paskui tą, 
Kurį sugaut svajoji... Tuščios godos! 
O mano meilė verkia atstumta 

Ir nesulaukia iš tavęs paguodos. 


Sugrįžki pas mane, tave meldžiu, 
Man ašaras nubrauk švelniu žodžiu! 

Dvasia palaimos ir dvasia mirties 

Mane rungčiom į savo pusę traukia. 
Aš mielą draugą myliu iš širdies, 

Bet ne mažiau — gražuolę juodaplaukę. 


Piktasis grožio demonas mane 
Nusiviliot į pragarą ketina 

Ir bando savo iškalba lipšnia 
Kipšu paversti skaistų cherubiną. 


Sunku man pasakyt, ar jis laimės. 

Bet, žvelgdamas į jų draugystę švelnią, 
Manau, jog angelas pamėgo velnią 

Ir neišvengė pragaro gelmės. 


Kaip ten yra iš tikro — nėr žinios. 
Palauksiu, gal ištruks jis atgalios... 

„Aš nekenčiu!“ — Taip vienąkart 
Pasakė man jos lūpos meilios. 
Bet vos ji spėjo tai ištart, 

Aš supratau: jinai jau gailis 


Tų savo žodžių nelemtų, 
Kurie ištrūkt ieškojo būdo 
Ir iš širdies gelmių slaptų 
Staiga netyčia jai išsprūdo. 


„Aš nekenčiu“, — ji tarė man, 
Bet pajutau aš kitą vėją. 
Nesantaikos naktis praėjo 

Ir nugarmėjo pragaran. 


„Aš nekenčiu“... Ji atsiduso — 
Ir tuoj pridūrė: „Tik ne jūsų.“ 

O, siela, kūno alkstančio dievaite, 

Kam tu blaškaisi geidulių klane? 

Kam skurdini brangiausią dvasios kraitį 
Ir rūpinies vien išore puošnia? 


Kam tu eikvoji, viešnia trumpaamže, 
Buveinei savo trapiai tiek jėgų, 
Žinodama, jog žemė pasiglemžia 
Tai, kas įgyta per šimtus vargų? 


Auk, mano siela, negailėk sau peno, 
Turtinga būk be rūbo prabangaus. 
Kas dvasios lobiais ngmariais gyvena, 
Tasai niekingam Laikui nevergaus. 


Stiprėk vis! Kad galėtum pasigirti, 
Jog tu sunaikinai net pačią mirtį! 

Manoji meilė — karštligė besotė. 
Jinai slaptais maitinasi nuodais, 
Kurių išgėrė nejučiom kadais 
Ir nebegali jau nuo jų atstoti. 


Mėgino mano protas gydyt ją, 
Bet visos pastangos perniek nuėjo, 
Nes ji supykdė savąjį globėją, 
Kuris nuo jos nusigręžė, deja. 


Nors gyvas dar esu, jaučiuosi žuvęs. 
Galvoj man viskas sukasi ratu... 
Kalbu kažką — ir pats nesuprantu, 
Ką šneka mano pakrikas liežuvis. 


Žinau, juoda lyg pragaras esi, 
Bet man atrodai tu žvaigždė šviesi! 

Gal mano akys ūkanom užklotos, 
Kad jos mane klaidina nuolatos? 
O gal nuo meilės taip apglumo protas, 
Kad jis tiesos nejaučia paprastos? 


Jei tai gražu, ką mano žvilgsnis mato, 
Kodėl gi juokias iš manęs visi? 

O jeigu ne, vadinas, jie suprato, 

Jog mano meilė — aiškiai neteisi! 


Ji atvirai ir tiesiai žvelgti stengias, 

Bet ašaros nelyginant migla 

Akis jai temdo... Nuo blausios padangės 
Ir saulė kartais žiūri kaip akla. 


Kokia gudri tu, meile! Tavo ydas 
Taip puikiai slepia ašarotas šydas! 

Tu mano meile netiki. Nejau 

Ne tavo pusėj narsiai aš kovoju? 
Tu man žiauri. Bet to aš nebijau, 
Nepaisau dėl tavęs jokių pavojų! 


Ar aš bičiulių tavo nekenčiu? 

Ar stengiuos prisiplakt prie tavo priešo? 
Ar aš nedovanoju tau kalčių, 

Nors ir jaučiu, kad širdį skausmas plėšo? 


Ar aš tavęs neaukštinu kasdien? 
Ar ne erškėčiais klotas mano kelias? 
Ar mano laimė nepriklauso vien 
Nuo maloningo tavo žvilgsnio valios? 


Aš tavo abuojumą suprantu. 
Aš — aklas, o tokių nemyli tu. 

Jei tu verti mane tikėt apgaule 

Ir aš vaizduojuos, kad esi šventa, 

Jei tvirtinu, kad naktį šviečia saulė, — 
Tai kas gi per galia tau suteikta? 


Tu sąžinės graužimo nepažįsti, 
Blogybių aibė knibžda tavyje. 
Dėl ko gi aš į tavo begėdystę 
Žiūriu ramiausiai — ir žaviuosi ja? 


Žinau, manoji meilė tau įgriso, 
Bet tu nepyk ir būk man atlaidi. 
Argi nemyliu aš tavęs už visa, 
Ką smerkia be atodairos kiti? 


Didžiausią meilę nusipelno tas, 
Kas mylimai atleidžia jos klaidas. 

Nors meilė ugdo sąžinę, tačiau 

Su sąžine jaunystė nesiskaito. 

Už nuodėmes nebark manęs verčiau,— 
Nejau dėl jų mane kaltu laikai tu? 


Tiek nuoskaudų patyręs iš tavęs, 
Su goduliu žvelgiu aš į pagundą 
Ir laukiu, kur jinai mane nuves, 
O sieloje slapti geismai atbunda... 


Jie nekantrauja, stojasi piestu, 

Išgirdę tariant mielą tavo vardą; 
Džiaugsmingas kraujas gyslose man verda, 
Ir aš lyg vergas prieš tave leipstu. 


Taip aš keliuos ir puolu vėl po kojų, 
Bet sąžinės nė mirksniui nenustoju. 

Aš suklupau, nesiginu. Bet argi 
Tu nedavei man pavyzdžio pati? 
Ar savo moterystės tu nedergi? 
Ar meilei duoto žodžio nekeiti? 


Dvi priesaikas sulaužei tu iš karto, 
Ir aš tau karčią tiesą pasakiau. 
Tačiau man širsti ant tavęs neverta, 
Nes aš kaltesnis dešimtsyk daugiau. 


Aš sau prisiekinėjau, kad linki tu 
Man gero ir kad meilė vėl atgis, 

Aš pats sau dūmiau įžvalgias akis, 
Kad jos niekšybių tavo nematytų. 


Beprotis! Tavo išvaizda drovia 
Tikėjau aš — ir mulkinau save... 

Pamačius klony snaudžiant Kupidoną, 
Dianos palydovė kažkuri 

Pačiupo meilės deglą jo raudoną 

Ir, radusi upelį pagiry, 


Panėrė fakelą... Versmė ledinė 
Užkaito ir sukunkuliavo tuoj. 
Dabar ligoniai plūsta prie šaltinio 
Ir gydo kūną jo srovėj karštoj. 


Bet veikiai mano mylimosios akys 
Nuodėgulį vėl įžiebė, deja. 
Amūras, užgesint jį atsisakęs, 
Sukėlė gaisrą mano širdyje! 


Nuo tos dienos drugys mane vis krato. 


Tik tavo žvilgsnis man atneš sveikatą. 

Amūras kartą pamiškėj miegojo, 
Palikęs deglą smilkstantį. Ūmai 


Smagus būrelis nimfų greitakojų 
Iš tankumyno išlėkė linksmai. 


Viena jų, apveidi, guvi mergaitė, 
Suprato, kas čia guli po medžiu, 
Ir nuginklavo miegantį dievaitį, 
Kurs tiek skaisčių sudegino širdžių! 


Ji panardino deglą į upelį, — 
Skaidrus vanduo įkaito kaip ugnis. 
Ligas visokias puikiai gydo jis, 
Tik man vienam pagelbėti negali. 


Aistra įšildo vandenį, bet nieks 
Juo atvėsinti meilės nepajėgs. 

VILJAMAS ŠEKSPYRAS 
IR JO KŪRYBA 


Didelio žmogaus gyvenimą neretai apipina legendos, ypač tada, kai trūksta biogra- 
fijos duomenų. Didysis anglų dramaturgas Šekspyras šia prasme nėra išimtis. 

XIX amžiuje pradėtas ginčyti Šekspyro tapatumas, kūrėsi „antišekspyrinės“ teo- 
rijos, retkarčiais atgyjančios ir mūsų dienomis. Kad Šekspyro būta, niekas jau nesiima 
neigti — per daug svarių dokumentinių įrodymų. Tik „antišekspyrininkai“ nesutinka 
jo pripažinti didžiu kūrėju. Romantikai, jautriau už ankstesnių amžių menininkus įver- 
tinę „Hamleto“ autorių, gerokai romantizavo jo asmenybę. Su romantinio poeto ste- 
reotipu nebesiderino gana proziški Šekspyro biografijos faktai, dar vėliau Šekspyro 
autorystės neigėjams nebetiko ir jo teatrinis amatas. Taip atsirado legendų apie didikus, 
mokslininkus ar rašytojus, kuriems eilinio aktoriaus Šekspyro vardas tebuvęs patogus 
slapyvardis, visuomenės nepakankamai gerbiamo literatūrinio darbo priedanga. 

Mūsų amžius blaiviai žiūri į kūrėjo asmenybę, nesibaido keisčiausių jo kelio para- 
doksų. Bet Šekspyro atveju nereikia numoti ranka ir į legendas, nes kai kada jose sly- 
pinčios detalės padeda susieti atskiras fragmentiškos biografijos dalis. Tai svarbu netgi 
nustatant rašytojo gimimo datą. Šekspyras gimė Stratforde prie Eivono 1564 m. balan- 
džio mėn. Mirė 1616 m. balandžio 23 d. Antkapis Stratforde teigia, kad velionio turėta 
lygiai penkiasdešimt dvejus metus. Anot padavimo, Šekspyras miręs per savo gimta- 
dienį. Ir balandžio 23-oji tapo tradicine jo jubiliejaus data. 

Viljamo tėvas buvo pasiturintis ir gerbiamas miestelėnas, pirštinių meistras; matyt, 
dar prekiavo odomis ir vilna. Mokslus Viljamas, kaip ir kiti miestelėnų sūnūs, ėjo vadi- 
namojoje „Gramatikos mokykloje“, kur buvo mokoma lotynų ir graikų kalbų, retorikos, 
logikos, istorijos. Tuo sistemingas mokymasis baigėsi — universiteto Šekspyrui lankyti 
neteko. Veikiausiai sukliudė pašliję ekonominiai tėvo reikalai ir ankstyvos aštuonio- 
likmečio Viljamo vedybos. Tvirtinama, kad jis mokytojavęs Stratforde ar jo apylinkėse. 
Bet galėjo būti ir kitų darbų: teisme, raštinėje, gal tėvo dirbtuvėje. 

Po to žinios apie Šekspyrą staiga nutrūksta. Neaišku, kada tiksliai ir kodėl jis 
paliko gimtinę. 1592 m. jaunasis stratfordietis jau Londone, kur ne tik vaidina, bet ir 
daug rašo scenai, keldamas pripažintų dramaturgų pavydą. Galima sutikti su kai 
kurių tyrinėtojų prielaida, kad maždaug apie 1586 m. Šekspyras prisijungęs prie 
klajojančių aktorių trupės ir šitaip atsidūręs sostinėje. 

Yra pagrindo manyti, kad teatre Šekspyras išbandė įvairias profesijas — buvo 
sufleriu, režisieriaus padėjėju, savotišku aktorių „treneriu“, paskiau perdirbinėjo kitų 
rašytas pjeses, galiausiai pats pradėjo kurti dramos veikalus. Margas ir sudėtingas 
sostinės gyvenimas, politiniai susidūrimai ir socialiniai kontrastai, dinamiška įvykių ir 

žmonių kaita — visa tai po ramaus, gana kaimiško Stratfordo teikė naujų akstinų 
kūrybai. Ne mažiau idėjinių ir meninių paskatų davė tiesioginis sąlytis su humanizmo 
kultūra, kitiems dramaturgams neblogai pažįstama iš universiteto. Išsilavinę didikai, 
meno ir mokslo žmonės telkėsi į būrelius, kur buvo skaitomi nauji kūriniai, ginčijamasi 
filosofijos ir estetikos klausimais, muzikuojama. Vieną tokį būrelį grafo Sauthemptono 
namuose lankė ir Šekspyras, gal turėjo progos būti ir kituose panašiuose susibūrimuose. 
Sunku pasakyti, kiek artimi buvo pradedančio dramaturgo ryšiai su Sauthemptonu. 
Tačiau iš Šekspyro dedikacijų poemoms „Venera ir Adonis“ (1593) ir „Lukrecijos 
išniekinimas“ (1594) aišku, kad jis laikė grafą savo pirmųjų poetinių bandymų rėmėju. 
Sauthemptono būrelyje lavėjo Šekspyro meninis skonis, plėtėsi akiratis, žinios. Jis dabar 
skaitė ne tik antikos autorius, pamėgtus dar Stratforde, bet ir italų bei prancūzų Rene- 
sanso poeziją, gal net pramoko šių kalbų. Tokioje meninio gyvenimo aplinkoje supran- 
tamas ir jo susižavėjimas anuo laiku madinga soneto forma. 

Tačiau Šekspyras ir toliau lieka visų pirma dramaturgu, ištikimu teatro žmogum. 
Kai, praėjus Londone siautusiai maro epidemijai, 1594 m. į sostinę susirenka po provin- 
cijos miestus išsisklaidę aktoriai, Šekspyras kartu su savo kolegomis suburia naują 
trupę — vadinamuosius „Lordo Šambeliono žmones“. Tais laikais aktoriai turėjo 
ieškotis kilmingo globėjo, kitaip pareigūnai galėjo bausti juos kaip valkatas. Klajojantys 
aktoriai formaliai stodavo tarnauti kokiam didikui ar įtakingam rūmų valdininkui. 
Širaip Iegalizuotoms trupėms atsivėrė kelias į Londoną. 1576 m. sostinėje pastatomas 
pirmas specialus būstas vaidinimams. Kai Šekspyras atvyko į Londoną, nuolatinių 
teatrų ir sėslių trupių jau buvo keletas. 

Šekspyrui ir jo draugams neblogai sekėsi. Kad ir turėdama nemažai konkurentų, 
trupė visą laiką pirmavo. Garsėjo jos komikai Viljamas Kempas ir Robertas Arminas, 
dar labiau — tragikas Ričardas Berbedžas. Labiausiai trupės populiarumas priklausė 
nuo Šekspyro dramų. „Lordo Šambeliono žmones“ vertino karalienė Elzbieta, jie kar- 
tais buvo kviečiami į jos rūmus vaidinti. Po Elzbietos mirties 1603 m. į sostą atėjęs Jo- 
kūbas (Džeimsas) I pats tapo trupės globėju. | 

Teatro rūšis, kuriai rašė Šekspyras, nebuvo ano meto Anglijoje vienintelė. Uždaro- 
se patalpose rengiami spektakliai siauresniam žiūrovų ratui, gyvuoja rūmų vaidinimai. 
Čia vyrauja mitologiniai siužetai, puošnūs reginiai, prabangi butaforija ir palyginti sudė- 
tingi scenos mechanizmai. Tačiau mėgstamiausias ilgai lieka viešasis, visiems prieinamas 
teatras, kurį lankė ir kilmingiausi aristokratai, ir kukliausi prasčiokai. Anglų Renesanso 
kultūra šioje demokratiškiausioje anų laikų meno sferoje buvo pasiekusi savo viršūnę. 


Viešasis teatras vaisingai plėtojo liaudies dramos tradicijas. Iš viduramžių vaidini- 
mų perėmė sodrų komiznią, stačiokiškas gėrio ir blogio priešpriešas, net kosminius 
užmojus. Išliko naujuose teatrų būstuose ir klajojančių aktorių vaidinimo specifika. 
Pastatai primena vidinį viešbučio kiemą, vaidinama po atviru dangum ant pakylos, 
išsikišusios į publiką, be uždangos ir su minimalia scenos apyvoka. Pertraukų nebū- 
davo, todėl tik gerokai vėliau pradėta pjeses dalinti veiksmais. 

Tačiau profesionaliam Renesanso epochos teatrui nebepakako vien liaudies dramos 
patyrimo. Reikėjo išmoningiau rezgamos intrigos, lankstesnių retorikos priemonių, 
sudėtingesnio vidaus gyvenimo. Kaip ir kitose meno srityse, mokomasi iš antikos. Ypač 
populiarūs buvo romėnų dramaturgai — Plautas, Seneka. O pasaulėjautos giminystės 
visų pirma ieškoma italų dramaturgų ir novelistų kūriniuose. 

Šekspyras rado pirmtakų neblogai išpurentą dramaturgijos dirvą. Iš „universiteto 
protų“, kaip juos dažnai vadina, išsiskyrė savo komedijomis Robertas Grynas, gražiai 

jungęs liaudišką juoką su italų komedijos elegantiškumu. „Ispaniškosios tragedijos“ 
autorius Tomas Kidas buvo sceninės intrigos meistras, sėkmingai plėtojo „kraujo ir 
žiaurumų tragediją“. Labiausiai prie Šekspyro priartėja anksti žuvęs jo vienmetis Kris- 
toferis Marlou; tiesa, „Daktarui Faustui“ ir kitoms Marlou tragedijoms stinga Kido įval- 
dytos veiksmo dinamikos, užtat niekas jam neprilygsta kaip titaniškų charakterių 
kūrėjui. 

Šekspyras tarsi pradėjo nuo to, kuo baigė „universiteto protai“. Naujų žanrų jis 
nekuria, siužetus paprastai renkasi žinomus, kitų naudotus. Tačiau kiekvieną sykį se- 
noms formoms įkvepia naujos gyvybės. 


Tą rodo jau pirmosios draminės kronikos. Istorinius įvykius vaizdavo dar anglų 
viduramžių drama, tik labai moralizavo. Metraštininkams būdingas kitas kraštutinumas: 
įvykiai užgožia žmogų. Šekspyras nėra nei pamokslininkas, nei beaistris įvykių fiksuo- 
tojas. Tiesa, trijose kronikose apie Henriką VI (1590, 1591, 1592) įvykių daug, veikėjai 
keičia vienas kitą, o labai suglaustas veiksmo laikas tą vardų, vietovardžių, kintančių 
scenų kaleidoskopą dar paryškina. Bet autorius nepasimeta. Jis moka kurti tai, ką šian- 
dien vadiname stambiu planu. Net skaitant lieka atmintyje svarbiausieji „Rožių karų“ 
dalyviai. Nors silpnam ir liguissam Henrikui VI mažai leista veikti, jo dvasinis svetimu- 
mas žiaurių rietenų atmosferai — akivaizdus ir jaudinantis. Kaip priešprieša trapiam, ne 
savo laiku gyvenančiam monarchui iškyla trys broliai Jorkai, tarp jų ir Ričardas, pagrin- 
dinis naujos kronikos veikėjas. 

„Ričardas III“ (1593) užbaigia ankstyvąjį Šekspyro istorinių pjesių ciklą. Spaus- 
dintuose tekstuose kūrinys vadinamas tragedija; nors Ričardas nėra tragiška asmenybė, 
bet tragiški yra vaizduojamieji įvykiai, ir pagrindinio veikėjo gyvenimas baigiasi pralai- 
mėjimu ir mirtimi. Kovoje dėl valdžios dabar dominuoja viena galinga figūra, joje tary- 
tum sukaupti ir keleriopai padidinti klaikaus laiko bruožai. Gal todėl Šekspyras nu- 
tolsta nuo tų šaltinių, kuriuose Ričardas Glosteris mažiau atgrasus. Tačiau šis persona- 
žas neišsiskiria iš aplinkos, panašiai elgiasi daugelis kitų pretendentų į sostą, Ričardas 
tiktai gudresnis, talentingesnis ir nuožmesnis. Jo charakteris pjesėj nesupaprastintas. 
Ričardas neabejotinai primena anglų viduramžių dramos Ydą (Vice), piktadarį, kuris 
savo niekšybes krėsdavo kaip šmaikštus klounas. Niūriai linksma viduramžių klounados 
tradicija padeda atskleisti efektyviausią Ričardo ginklą — jo vaidybinį talentą. Prieš 
mus politikas aktorius, kuris nuostabiai moka kiršinti vienus savo varžovus 
prieš kitus, žaisti žmonių silpnybėmis, žaibiškai keisti vaidmenis, kiekvienam partneriui 
pasiūlyti reikiamą spektaklį. Net atrodo, kad šis vaidybinis azartas Ričardui svarbesnis 
už galutinius politinius tikslus. Jis čia ir aktorius, ir režisierius. Ypač tada, kai savotiškai 
bando tirti, kaip žemai gali smukti žmogus, kur yra moralinio leistinumo riba. Kartais 
įvykiai ir žmonės lyg duoda ženklą, kad riba pavojingai arti — pavyzdžiui, kuomet mies- 
tiečiai tylomis sutinka Bakingemo raginimą šaukti valio karaliui Ričardui arba kai pas- 
kiau tas pats Bakingemas sudvejoja dėl Ričardo sumanyto mažųjų princų nužudymo. 
Ričardas sąmonės gelmėje irgi pradeda jausti šią ribą, bet kelio atgal nebėra. Ir jo veiks- 
muose vis mažėja azartiškojo vaidintojo žaismės. 

Ar pjesė smerkia vien Ričardą? Šis uzurpatorius ir tironas tik toliau už kitus nuėjo 
epochos moralės ir politinio mechanizmo logikos siūloma kryptimi. Ričardas neteisina- 
mas, bet kaltinama ir epocha. 


Šitaip pradedama viena iš būdingesnių Šekspyro kūrybos temų: žmogus ir laikas. 
Kronikose ji paprastai sprendžiama per valdovo istoriją. Tai ne tik dorovės klausimas. 
Karaliui uždėta didžiulė atsakomybės našta. Kaip ir dauguma anglų humanistų, Šeks- 

pyras rėmė absoliutinę monarchiją, nes ji užkerta kelią feodalų vaidams, laiduoja vi- 
suomenės pusiausvyrą. Tačiau valdovas valdovui nelygu. Ir jei karalius nepaiso krašto 
interesų, tai jis, kaip ir besivaidijantys feodalai, eina „prieš laiką“ ir galų gale pralaimės. 
Toks yra Ričardas II („Ričardas II“, 1595), įtikėjęs dieviška savo valdžios teise ir at- 


metęs bet kokius moralinius stabdžius. 
Jautriai suvokdamas žmogaus ir laiko ryšį, Šekspyras ne kartą kronikose brandžiau 


už daugelį amžininkų vaizduoja liaudį. Jis neidealizuoja jos, dažnai mato kaip tamsią 
minią, kurios nuotaikos ir simpatijos lengvai keičiasi. Bet tai jėga, kurios nevalia nepai- 
syti. Ne kartą trumpos paprastų žmonių replikos gana tiksliai įvertina politinius įvy- 
kius — kaip, pavyzdžiui, Ričardo III istorijoje. Kronikose apie Henriką IV (1597 ir 
1598) atsiranda tai, ką Engelsas pavadino „falstafišku fonu“ — marga įvairaus luomo 
žmonių aplinka. Viršūnėse vykstantys politiniai susidūrimai, istorija, gyvenamasis laikas 
savotiškai „įžeminami“, darosi žmogiškai konkretūs. 

Pirmasis Šekspyro kūrybos dešimtmetis paprastai laikomas džiugiu ir optimistiniu, 
kupinu tikėjimo žmogumi. Kronikos anaiptol ne tokios. Tiesa, „Henrikas V“ (1598) 
duoda idealizuotą monarcho paveikslą, bet jam stinga tos gyvybės, kurios su kaupu tu- 
rėjo princas Haris riterio Falstafo draugijoje; be to, siužetas apsiriboja anglų mūšiu su 
prancūzais, o valdymo kasdienybė lieka už veiksmo ribų. Kronikose apie Henriką IV 
matome „su laiku“ einantį valdovą, bet tas pats Henrikas IV vis dėlto be pateisinamų 
priežasčių ryžtasi atimti gyvybę įkalintajam Ričardui II. 

Renesansinio optimizmo visų pirma reikia ieškoti Šekspyro komedijose, ypač an- 
truoju laikotarpiu, po 1594 m., kai šalia farso ir bufonados ima stiprėti lyriniai pradai, 
romantiškai poetizuojama meilė ir draugystė. Šekspyro juokas ypatingas. Jis nėra prieš 
ką nors kreipiamas, nelinksta į satyrą. Juoku autorius ir jo veikėjai reiškia gyvenimo 
džiaugsmą, gyvybingumą, jų sąmojis turi daug žaismės ir šelmiškumo. Paprastai Šekspy- 
ras mėgsta komedijose kurti šventišką, vos ne karnavalinę atmosferą. Todėl jam taip 
tinka itališki siužetai. 

Komedijų Šekspyro kūrybiniame palikime gausiausia. Jos rašytos pamečiui ir be- 
veik sutelpa į pirmąjį kūrybos dešimtmetį. Tai „Klaidų komedija“ (1592), „Užsispyrė- 
lės sutramdymas“ (1593), „Du veroniečiai“ ir „Tuščios meilės pastangos“ (1594— 
1595), „Vasarvidžio nakties sapnas“ (1595), „Venecijos pirklys“ (1596), „Daug triukš- 
mo dėl nieko“ (1597), „Vindzoro šmaikštuolės“ (1598), „Kaip jums patinka“ ir „Dvy- 
liktoji naktis“ (1599— 1600). Painus siužetas, dramatiškai užsimezgusi intriga tarytum 
išplėšia žmogų iš įprastos buities, verčia netikėtomis sąlygomis patikrinti savo jausmus, 
iš naujo įvertinti save ir kitus. Herojams kelią pastoja rimtos kliūtys. Reikia nugalėti 
tėvų despotizmą ir piktadario intrigas, šėlstančias aistras ir abstraktų knygiškumą, mies- 
čionišką pragmatizmą ir luominius prietarus, pedantų bukumą, turtų godulį ir elementa- 
riausią kvailybę. Padeda juokas, laimingi atsitiktinumai, kartais — pasakų fantastika. 
Tačiau svarbiausia atrama — tvirti jausmai, pačiame žmoguje slypinti harmonijos 
galimybė. 

Nors Šekspyras vis labiau linksta į lyriškumą ir romantines spalvas, bet neužmiršta 
ir farsinių savo komedijos ištakų. Tik „Vindzoro šmaikštuolių“ veiksmas siejamas su 
Anglija, tačiau per visas komedijas keliauja labai angliški juokdariai — vieni daugiau 
geraširdiški pokštininkai, kiti graudžiai liūdni išminčiai. Jie grąžina į žemę romantiškai 
pakylėtus įsimylėjėlius. O antikinė mitologija lenzvai supinama su anglų liaudies pap- 
ročiais bei padavimais. Taip Renesanso idealai darosi bendražmogiški ir liaudiški. 

„Romeo ir Džuljeta“ — pirmoji brandi Šekspyro tragedija. Jaunieji herojai žūva, 
bet jų meilės niekas nenugalėjo. Meilė ne tik pakilo virš šeimų neapykantos, ji ugdo 


691 


jaunuolių asmenybes, teikia patyrimo ir išminties. Garsusis Džuljetos monologas apie 
vardą (,„Romeo! O, kodėl gi tu Romeo?“, II v. 2 sc.) išreiškia ne vien nerimą dėl Mon- 
tekių ir Kapulečių nesantaikos, Džuljeta suprato, kur gyvenime slypi tikrosios vertybės. 
Panašiai bręsta ir Roineo jausena bei mąstysena. Meilė skatina kitaip žiūrėti į tuos, ku- 
riuos privalu laikyti priešais. Kitokie dabar vertybių matai, kitaip suvokiamas šalia 
esantis Žmogus. 

Meilės ir neapykantos kolizija kūrinyje dramatiška, tačiau nesuskaldo jaunuolių 
asmenybių, jų dvasios pasaulis darosi tik dar harmoningesnis. Šitai jaučia visi, kurie 
bent kiek prisiliečia prie jų paslapties. 

„Romeo ir Džuljetos“ įvykiai plėtojami priešingai negu komedijose, kur pradžioj 
liūdesys, o paskui — džiaugsmas, laimingų vedybų serija. „Romeo ir Džuljetos“ pradžia 
primena komedijos atmosferą. Po Kapulečių puotos linksmybės ir keleto jaunuolių lai- 
mės momentų artėjama prie lemtingojo trečio veiksmo, kuris prasideda pašaipiu susi- 
žodžiavimu, tačiau netrukus nusineša Merkucijaus ir Tebaldo gyvybes. Ir tada jau spar- 
čiai einama į tragišką baigtį. Šekspyrui neretai priekaištaujama, kad finalą čia per daug 
lemia atsitiktinumai. Tačiau tie atsitiktinumai — beje, Šekspyro perimti iš pirmtakų — 
būtini, be jų neįmanoma išspręsti tragiškos kolizijos. Šekspyrui svarbiausias yra susi- 
dūrimas tarp harmoningo jaunųjų veroniečių jausmo ir viso, kas jam priešiška. Dėl 
jaunuolių žūties kalta ne vien įsisenėjusi nesantaika, kurios beprasmiškumą pripažįsta 
net šeimų galvos. Vaidai tėra dalis nedarnaus ir todėl iš esmės nežmoniško pasaulio, 
kuris nemokėjo suprasti gražios ir tyros meilės. Atskirai žmonės Veronoje anaiptol ne 
piktadariai, tik Tebaldas įkūnija beatodairišką įniršį, jis vienintelis vaidų fanatikas. 
Tačiau savo veiksmais dauguma nenorom ir nejučia prisideda prie baisios atomazgos. 
Tragišką situaciją kuria patys žmonės, atsitiktinumai ją tik paspartina. 

Ir vis dėlto finalas nėra pesimistinis. Tėvų susitaikymas prie žuvusiųjų simbolizuo- 
ja ne vien vaidų pabaigą. Taurus, jaunatviškai maksimalistinis jausmas neleis nė vienam 
šių įvykių liudininkui gyventi kaip iki tol. 

Humanistinis tikėjimas meilės ir draugystės galia nuskaidrina ir Šekspyro sonetus, 
kurių daugelis tikriausiai rašyta irgi tuo laiku. Tyrinėtojai iki šiol bando įminti šito šimto 
penkiasdešimt keturių eilėraščių ciklo paslaptis, ieško poeto draugo ir mylimosios proto- 
tipų, konkretina siužetines linijas. Svarbiau kas kita: kaip Šekspyras meniškai transfor- 
mavo savo išgyvenimus, koks yra dvasinis, emocinis, meninis „Sonetų“ pasaulis. Draugo 
portretas žavi grožiu ir harmonija. Poetas patyrė kančių ir nusivylimų, susidūrė su len- 
gvapėdiškumu, nejautrumu, abeiingumu, kartais net skaudžiu veidmainiavimu. Bet 
atsinaujinančios draugystės šiluma, susitikimai po „išsiskyrimo žiemos“ viską kompen- 
suoja, grąžina prarastą viltį. 

Šekspyro sonetai — lyg mažos dramos, jos turi savo užuomazgą, plėtotę, kulmi- 
naciją, atomazgą. Keturiolikoje eilučių ne tik fiksuojama vidinė būsena, bet ir pertei- 
kiama jos raida. Kartais keli sonetai jungiami kaip tos pačios dramos veiksmai. Ir dažnai 
sielvartingesnį sonetą ar jų grupę atsveria šviesesnės nuotaikos sonetas ar net keli. 
Pasaulis, kad ir kupinas kontrastų, yra pakankamai darnus. Poeto tikėjimo gyve- 
nimu negali nustelbti mintys apie senatvę ar mirtį. Mirtingas yra atskiras žmogus, 
tačiau jis atgimsta savo vaikuose. Grožis ir jaunystė negali išvengti viską griaunančio 
„bemiegio laiko“, bet menas lieka nemarus, jis saugo grožį, draugystę, meilę. 

Kartais šį giedrą gyvenimo suvokimą persmelkia tragiškos gaidos. Tai gali būti 
tik trumpos liūdno susimąstymo akimirkos, pažadintos permainingo draugo elgesio, 
artėjančios senatvės ar skaudžiai suvoktų socialinių barjerų. Mintis apie brangų žmogų 
padeda išsivaduoti iš tokių niūrių būsenų. Bet tą žmogų ir poetą turi jungti dvasinis 

ryšys. Santykiai su „tamsiaveide dama“ tokio dvasingumo neturi. Poetas myli ją aistrin- 
gai, beprotiškai. Sonetuose „tamsiajai damai“ (nuo 127 iki 152) jis, kaip ir ne kartą 
anksčiau, polemizuoja su knygišku ir įmantriu meilės garbinimu, didžiuojasi paprastu, 
nuoširdžiu, žemišku jausmu. Tačiau kaip retai mylimoji dabar suteikia tikro džiaugsmo! 
Nesutramdomi geiduliai savo „godžia gerkle“ baugina poetą, jam vis sunkiau spręs- 
ti kūno ir dvasios ginčą. Tokioje meilėje nebėra harmonijos, dvasinis pakilimas nebeats- 
veria kančios. Išnyko žmogaus ir gamtos darna, tokia dažna kituose sonetuose. Šekspyras 
sukrėstas prigimties kontrastų. | 

Šiame intymiame dienoraštyje yra dar ir kitas tragizmo motyvas. Šekspyro lyrinis 
„aš“ per asmens gyvenimo peripetijas skaudžiau pajuto laiko prieštaravimus. Apie negai- 
lestingą laiką kalbama ne tik filosofine prasme. Vienur tai skeptiškas kartėlis, kitur — 
tulžingas protestas prieš melą ir veidmainystę, netausojant ir savęs. Ne kartą pasigirsta 
rūstūs kaltinimai aplinkai, viešpataujančiam gyvenimo būdui. Įvairialypis blogis tarpsta 
visuomenėje ir verčia vis labiau abejoti žmogumi. Ne veltui 66 sonetas skamba taip, lyg 
girdėtume jį iš Hamleto lūpų. 

Bręsta Šekspyro humanistinės pasaulėjautos krizė, kuri paženklins ištisą jo kūrybos 
laikotarpį. XVI ir XVII a. sandūroje pagrindiniu jo dramaturgijos žanru tampa tragedi- 
ja. Tiesa, Šekspyras dar parašo tris komedijas — „Troilas ir Kresida“ (1602), „Viskas 
gerai, kas gerai baigiasi“ (1603), „Akis už akį“ (1604) — tik jos nebeturi pirmykštės 
linksmybės, meilė praradusi poetiškumą, o riba tarp gėrio ir blogio sunkiai beatskiriama. 
Bet jau anksčiau jo kūryboje atsirado vidinio tragizmo plėšomas herojus, dėl savo huma- 
nistinių principų konfrontuojantis su epocha — iš pradžių romėnų respublikonas Bru- 
tas (tragedija „Julius Cezaris“, 1599), paskiau danų princas Hamletas. 

Rašydamas „Hamletą“ (1601), Šekspyras apibendrino geriausių to meto Europos 
humanistų likimą, jų kelią nuo šviesiausių vilčių iki niūraus pesimizmo. Anglijoje tai 
buvo jaučiama itin skaudžiai. Renesansas čia smarkiai vėlavo dėl ilgai užtrukusių feo- 
dalinių dinastinių kovų, todėl per trumpą laiką anglų kultūra išgyveno ir šios epochos 
sąlygojamą pakilimą, ir humanistinių iliuzijų žlugimą. Vos spėta pasidžiaugti asmeny- 
bės išsivadavimu, socialine pažanga, neregėtais meno horizontais — ir jau pradėjo ryš- 
kėti naujųjų laikų piktžaizdės. Vietoj feodalinio smurto įsigali gudresnė ir rafinuotesnė 
prievarta. Žmonės mažiau paiso senų prietarų ir moralinių dogmų, užtat vis dažniau 
jų poelgius lemia turto ir pelno troškimas. Žmogaus prigimtis pasirodė pernelyg prieš- 
taringa, ir socialiniai santykiai bei moralė negalėjo pasikeisti taip, kaip svajojo huma- 
nistai. 

Mes nežinome, ar ilgai Hamletas gyveno Vitenberge. Gal jau buvo primiršęs Da- 
nijos realybę, gal ją per idealiai vaizdavosi. Šiaip ar taip, nelauktas grįžimas namo yra 
sukrečiantis smūgis visai jo pasaulėžiūrai, humanistiniams principams, kurie — turbūt 
labiau iš knygų, negu iš gyvenimo patirties — susiformavo universitete. Artimiausi žmo- 
nės savo elgesiu griauna jo susikurtą idealą. Motinos vedybos su. Klaudijum skaudina 
dar nežinant apie dėdės piktadarybę, nes atskleidžia moters silpnumą ir meilės nepatva- 
rumą. Gertrūda ne tokia, kokią Hamletas vaizdavosi; tad kažin ar geresnė už ją būsianti 
Ofelija, juo labiau kad Polonijus daro dukterį savo ir Klaudijaus intrigų įrankiu. Ham- 
letas ne šiaip subjektyvus ir šališkas, niekindamas Klaudijų ar versdamas jam visas 
kaltes: jis puikiai jaučia, kokią moralinę atmosferą Danijoje kuria naujasis karalius. Tai 
baisiau už konkrečią Klaudijaus piktadarybę. Vyksva visuotinė demoralizacija. Polonijus 
vis labiau įsitraukia į šnipinėjimą, intrigas. Palaižūnais pasidarė Rozenkrancas ir Gil- 
densternas, princo jaunystės ir mokslo draugai, nors dar ir stengiasi išlaikyti išorinį 
humanistinio išsilavinimo glaistą. Greta jų — Ozriko tipo menkystos ir prisiplakėliai, 

kurių, kaip jaučiame, Elsinore yra dauguma. Hamleto metafora apie Daniją-kalėjimą, 
pasaulį-kalėjimą išreiškia tą dvasinio sustingimo būseną, kurios kiti nepastebi ar prie 
kurios sėkmingai prisitaikė. 

Ir Hamletas, kuris vos parvykęs Danijon galvojo apie savižudybę, dabar nori veik- 
ti, nors mintis nusižudyti dar atgis monologe „Būt ar nebūt“. Ryžtą veikti skatina ne 
tik pareiga atkeršyti už tėvą. Netrukus po susitikimo su tėvo šmėkla Hamletas jau mini 
„Sugverusią“, iš normalių gyvenimo vėžių iškrypusią gadynę ir suvokia savo nežmoniš- 
kai sunkią misiją — tą gadynę taisyti. 

Kai kurie buržuaziniai tyrinėtojai Hamletą laiko ramybės drumstėju — jis su- 
jaukęs visai normaliai funkcionavusį gyvenimą, dėl jo neprašyto įsikišimo žuvę tiek 
žmonių. Hamletas iš tikrųjų drumsčia ramybę tiems, kurie prisišliejo prie ciniško, melu 
ir nusikaltimais paremto režimo. Dauguma gyvena pagal miesčioniško „sveiko proto“ 
principus, į tą vidurkį orientuojasi ir Klaudijus. Hamletas negali ir nenori būti „kaip 
visi“, ir nors praradęs ankstesnes humanistines iliuzijas, jis vis vien matuoja žmogų aukš- 
čiausiu matu. = 

Jau kelis šimtmečius diskutuojama — silpnas Hamletas ar stiprus, valingas ar be- 
valis. Vienareikšmio atsakymo čia negali būti. Pats Hamletas kartais linkęs kaltinti pro- 
tą („mąstymas padaro mus bailius“), smerkia save už emocingumo stoką ir baikštumą 
( „Matyti, aš turiu karvelio širdį, / Ir nėr many tulžies, jei nejuntu / Skriaudos kartumo 
viso...“). Bet tai ne tik psichologinė problema. Hamletas moka ryžtingai veikti, kai gresia 
pavojus, kai prieš akis konkretus priešas ir nėra pasirinkimo. Tačiau puldamas jis nori 
būti įsitikinęs savo veiksmo moraliniu teisingumu. Jam be galo sunku prieš melo, intrigų 
ir žiaurumų pasaulį kovoti jo paties ginklais. Jis linkęs ieškoti tokių situacijų, kuriose 
puolimas būtų išprovokuotas priešininko. Svarbiausia — Hamletas niekaip nesuderina 
tėvo šmėklos uždėtos pareigos su savo didžiąja misija. Kraujo keršto užtenka tokiems 
kaip Laertas ar Fortinbrasas. Hamletui rūpi padaryti galą visai blogio sistemai, kuri 
tarpsta po Klaudijaus sparnu, o šito jis nepajėgia. 

Su melu, godumu ir smurtu susiduria ir kitas humanistinės dvasios herojus — 
Otelas. Jis ne mąstytojas, o karys, jo humanizmas — labiau jausenos dalykas: Otelas 
tiki žmonėmis, tiki meile, to gaivališko tikėjimo viršūnė yra meilė Dezdemonai. Tragedi- 
ja „Otelas“ (1604) teisėtai laikoma vienu geriausių kūrinių, nukreiptų prieš rasinę ne- 
apykantą. Bet tai tik dalis sumanymo: rasinius prietarus Otelo ir Dezdemonos meilė 
iš esmės nugali dar tragedijos pradžioje. Tragiškus įvykius sukelia sudėtingesni prieštara- 
vimai, niekšiškos Jago intrigos, įkūnijančios naujųjų laikų egoizmą ir vilkišką moralę. 
Meilės dalykuose ir žmonių santykiuose Otelas neretai naivus kaip vaikas, tuo pasinau- 
doja įžvalgus psichologas Jagas. Pavydas Otelui nėra įgimtas. Priešingai, Dezdemoną 
jis myli nepavyduliaudamas, ši meilė jam harmonijos šaltinis. Tačiau Jagas nesu- 
griaunamais įrodymais kiršina maurą, sukursto jo pavydą ir pastūmėja nužudyti Dez- 
demoną. 

Otelas ir Jagas — tos pačios epochos žmonės, bet savo pažiūromis, morale ir elge- 
siu — du priešingi poliai. Otelas natūralus ir atviras, Jagas panašiomis sąlygomis pa- 
sidaręs beribiu individualistu, asmenybės laisvę jis supranta kaip nevaržomą teisę siekti 
sau naudos. 

Iki didžiulių poetinių ir filosofinių apibendrinimų humanizmo konfliktas su netei- 
sybės ir smurto pasauliu pakyla tragedijoje „Karalius Lyras“ (1605). Nuo seno Angli- 
joje žinomą Lyro ir jo dukterų istoriją Šekspyras pateikė kaip tragediją žmogaus, kuris, 
kartaus patyrimo pamokytas, atranda tiesą, tačiau įsitikina, kad toji tiesa beprasmė slo- 
gioje ir antihumaniškoje pačių žmonių susikurtoje aplinkoje. 

Karaliaus Lyro charakterio raida sudėtinga. Iš pradžių Lyras be galo pasitiki savim, 
taip vertina savo asmenybę, kad mano, jog žmonės jį gerbs ir netekusį karūnos, žemių, 
turto. Vyresniųjų dukterų elgesys parodo, kad jis klydo: atidavęs viską dukterims, liko, 
anot Juokdario, „nuliu be skaitmens“. Kaip kitados Titas Andronikas (tragedija „Titas 
Andronikas“, 1594) ir vėliau Ričardas II, jis turi nusileisti į patį gyvenimo dugną, kad 
taptų tikru žmogum. Karaliaus nebėra, lieka tik jautrus ir mąstantis žmogus, kuriam 
asmeniškos nuoskaudos dabar atrodo lašelis nusikaltimų ir vargų sraute. 

Tragizmas, Lyrui peržengus asmens skausmą, dar labiau sustiprėja. Užuojauta 
žmonėms ir kančiose įgyta išmintis atveria Lyrui akis, jis pamato, kaip žūva visos žmo- 
giškos vertybės. Ir jau nebegalima pasikliauti žmogaus prigimtimi: „„Nuvilk nuo žmogaus 
visa, kas jį gaubia, — sako Lyras, — ir pamatysi apgailėtiną, nuogą, dvikojį gyvulį...“ 
Lyrui maišosi protas, nes suiro įprasta gyvenimo logika. Tai savaip išgyvena ir kiti pjesės 
herojai. Bet tik Lyras iki galo suvokia, kokie šie prieštaravimai neišsprendžiami, todėl 
nebegali toliau gyventi nežmoniškame pasaulyje ir, netekęs kadaise atstumtos ir vėl susi- 
grąžintos Kordelijos, miršta. 

Dėsninga, kad kitos Šekspyro tragedijos pagrindinis veikėjas — nebe humanistas, 
o artimas Klaudijaus ir Jago giminė. Tragedijoje „Makbetas“ (1606), kaip ir kronikose, 
Šekspyras pavaizduoja valdžios sąlygojamą nužmogėjimą. Tik šį kartą valdovas — tra- 
giška figūra. 

Makbetas neabejotinai panašus į Ričardą III. Tačiau jis niekad nesmaguriavo niek- 
šybėm, juo labiau nesipuikavo savo aktoryste. Nužudyti Dunkaną ir pasiglemžti jo sos- 
tą Makbetą pastūmėjo garbės troškimas. Ir Makbetas jaučia, kad padaryta baisi, lemtin- 
ga klaida. Dar kai laumės tik išpranašavo jam karalystę, jį šiurpu nukratė „šmėkla žmo- 
gžudystės kruvina“ — baimė nusikalsti. Pratęs atvirai kautis, ne žudyti iš pasalų, Mak- 
betas dabar priverstas griebtis klastos, sąmoningai žengti nusikalstamą žingsnį. Paskui 
jau nusikaltimai seka vienas po kito. 

Kuo daugiau pralieta kraujo, tuo slogesnė yra Makbeto vidaus būsena. Sąmonės 
gelmėse jis ir pats jaučia, kad galėjo būti kitoks, jo žmoniškumas teberusena. Priešingai 
negu kiti Šekspyro tironai ir individualistai, jis jaučia tragišką sąmonės dvilypumą. 
Karštligiškai veikdamas, Makbetas gali laikinai nuslopinti vidinį teisingumo balsą. Bet 
pabėgti nuo savęs, nuo savo žmogiškos sąžinės nepajėgia. Jis pralaimi anksčiau, negu 
sutriuškinamas prieš tironiją susivienijusių škotų ir anglų. Siaurėja ištikimų žmonių 
ratas, Makbetą ir žmoną supa nyki tuštuma. Tragiškų prieštaravimų draskomas, bau- 
ginamas klaikių regėjimų, Makbetas ima nebematyti gyvenimo prasmės. Ypač tą skep- 
tišką požiūrį, gyvenimo absurdo suvokimą išreiškia žodžiai, pasakyti po Žmonos mirties 
(monologas „Rytoj... ir vėl rytoj... ir vėl rytoj...“, V v. 5 sc.). 

Makbetą nusikaltėliu padarė prieštaringi jo prigimties pradai, iš to ir jo tragizmas. 
Ledi Makbet kurstomas garbės ir valdžios troškimas nuslopina jo gėrį ir žmogiškumą. 
Tai ne tik individuali kaltė. Bendra laiko dvasia skatino atsiskleisti žmoguje slypinčią 
piktybę. Simboliška, kad laumės, išpranašavusios Makbetui likimą, dainuoja apie gady- 
nę, kuri nebeskiria gėrio nuo blogio („Kas žavinga — tai klaiku, kas siaubinga — tai 
puiku“). 

Žlungančių vertybių tema jungia ir antikos siužetais rašytas tragedijas, kuriomis 
baigiasi šis Šekspyro kūrybos laikotarpis. Žmonių silpnybės ir bendra laiko dvasia griau- 
na harmoningą meilės grožį („Antonijus ir Kleopatra“, 1607). Karas ir politika suluoši- 
na žmogaus asmenybę, dorą žmogų paverčia išpuikusiu individualistu, galinčiu ryžtis 
netgi išdavystei („Koriolanas“, 1607). Nuoširdi draugystė, nesavanaudiškas dosnumas 
atsimuša į pinigų, aukso valdžios iškreiptą psichologiją („Timonas Atėnietis“, 1608). 


695 





Kliūtys, kitados nesunkiai įveiktos komedijos veikėjų, dabar iškyla kaip lemtingas 
blogis. 

Šitaip nusiteikęs, Šekspyras palinksta į pasaką. Paskutinį jo kūrybos laikotarpį, 
be draminės kronikos „Henrikas VIII“ (1613), sudaro keturios naujo žanro pjesės. Jos 
apibūdinamos įvairiai, šiandien dažniausiai priskiriamos prie tragikomedijos žanro. 
Imkime „Audrą“ (1612), geriausią iš jų, savotišką dramaturgo „gulbės giesmę“. Iš tra- 
gedijų pažįstamas konfliktų pasaulis čia lyg kokia priešistorė. Tolimą salą valdo burti- 
ninkas Prosperas, buvęs Milano hercogas, iš kurio uzurpatoriai atėmė valdžią. Jis buvo 
kabinetinis atsiskyrėlis, bet ištikusios nelaimės atitraukė nuo grynojo mokslo, paskatino 
jėgas skirti žmonių labui. Prospero sukelta audra į salą atbloškia tuos, kurie vienaip ar 
kitaip kalti dėl dramatiško jo likimo. Tai ne bausmė, o veiksmingas pamokymas: keisti 
nuotykiai saloje padeda šiems realaus pasaulio žmonėms — karaliams, didikams, pras- 
tuoliams — kitaip į viską pasižiūrėti. Pajungęs gamtą žmogui ir burtais pasiekęs pergalę 
prieš blogio jėgas, Prosperas gali sulaužyti savo stebuklingą lazdelę ir grįžti į Milaną. 
Nuotykiai ir fantastika išsprendžia gyvenimo prieštaravimus, tokius beviltiškus trage- 
dijose. 

Paskutiniuosius gyvenimo metus Šekspyras praleido gimtajame Stratforde. Teat- 
rui, atrodo, neberašė, nors ryšius su Londonu palaikė. Būdinga, kad jo testamente 
šalia artimųjų minimi ir trys aktoriai — Ričardas Berbedžas, Džonas Hemingas ir Hen- 
ris Kondelas. Du pastarieji ypač nusipelnė, kad išliktų Šekspyro kūryba: 1623 m. išėjo 
jų parengtas Šekspyro dramų rinkinys, prie kurio prisidėjo ir dramaturgas Benas Džon- 
sonas, senas Šekspyro bičiulis ir varžovas. 

Sekspyras rašė savo laikų teatrui ir nesvajojo apie amžinybę. Bet teisus buvo 
B. Džonsonas sakydamas, kad jis priklausė „ne vienam amžiui, o visiems laikams“. 
Mintys ir jausmai, kuriais gyvena Šekspyro herojai, kiekvienoje epochoje tarsi atsinau- 
jina. Retas autorius mokėjo taip įsismelkti į žmogaus vidų, atskleisti jo charakterio 
dialektiką, kasdienius rūpesčius susieti su pasaulio ir būties problemomis. Šekspyro 
vaizduojama tikrovė — konkreti ir sodri, kupina XVI— XVII a. realijų, bet visada poe- 
tiškai apibendrinta ir filosofiškai prasminga. Jo laki vaizduotė, metaforiškas mąstymas 
ir, svarbiausia, sudėtingų ir kintančių charakterių tiesa pasirodo neišsemiami, nes remia- 
si gyvenimo meile, tauriu žmoniškumu ir didžia atsakomybe už pasaulį. 


DOVYDAS JUDELEVIČIUS 

PAAIŠKINIMAI 


DRAMOS 


RIČARDAS III 


Draminė kronika parašyta 1592 ar 1593 m. Pirmą kartą išspausdinta 1597 m. 
Šekspyrui gyvenant pasirodė dar keturi jos leidimai, matyt, pjesė buvo populiari, nors 
duomenų apie tų laikų jos vaidinimus nėra. Teksto pagrindą sudaro 1623 m. išleistas 
Šekspyro raštų rinkinys su pataisomis pagal ankstesnius leidimus. 

Siužetas domino dramaturgus dar prieš Šekspyrą. 1579 m. pasirodė T. Lego pjesė 
apie Ričardą III lotynų kalba, 1594 m.— nežinomo autoriaus angliška pjesė. Šekspyras 
jomis nesinaudojo. Jam siužeto šaltinis, kaip ir rašant kitas dramas iš Anglijos istorijos, 
buvo R. Holinšedo „Anglijos, Škotijos ir Airijos kronikos“ (I leidimas 1577 m., II — 
1587 m.). R. Holinšedo remtasi metraštininko E. Holo pasakojimu (1548) apie dinas- 
tines XV a. kovas Anglijoje ir kai kuriomis kitomis kronikomis, tame tarpe ir garsiojo 
anglų humanisto T. Moro „Ričardo III istorija“, parašyta dviem versijom, lotyniškai 
ir angliškai (tarp 1514 ir 1518 m.), bet nepabaigta ir autoriui gyvenant nepaskelbta. 

„Ričardas III“ pratęsia ir užbaigia įvykius, kuriuos anksčiau Šekspyras vaizdavo 
trijų dalių draminėje kronikoje „Henrikas VI“. Tai vadinamieji „Rožių karai“. Planta- 
genetų dinastija suskilo į dvi priešiškas šakas: Lankasterius (herbas — raudona rožė) 
ir Jorkus (herbas — balta rožė). Jų tarpusavio kova ypač sustiprėjo valdant Henrikui 
VI, silpnos valios ir menkos sveikatos karaliui. 1455 m. mūšyje prie Sent-Olbanso Ri- 
čardas Jorkas — būsimojo karaliaus Edvardo IV, hercogo Klarenso ir Ričardo Gloste- 
rio tėvas — sumuša Lankasterius. Jorkus remia galingas didikas Ričardas Nevilis, 
grafas Vorikas; 1460 m. jis paima į nelaisvę Henriką VI. Tais pat metais žūva senasis 
Jorkas, kovai pradeda vadovauti jo sūnus Edvardas, kuris 1461 m. mūšyje prie Tautono 
sumuša Lankasterius ir paskelbiamas karaliumi. Vėliau Vorikas su Klarensu, nepaten- 
kinti Edvardo IV vedybomis su neaukštos kilmės našle Elzbieta Grei ir kai kuriais jo 
politikos aspektais, pereina į Lankasterių pusę. 1470 m. Henrikas VI grąžinamas į sostą, 
bet netrukus įvykiai vėl pakrypsta Jorkų naudai. Edvardas, kuris buvo pabėgęs pas 
Burgundijos hercogą, grįžta į Angliją, užima Londoną, paima į nelaisvę Henriką VI. 
Mūšyje prie Barneto krinta Vorikas. Iš Prancūzijos atvyksta Henriko žmona Margarita, 
bet jos kariuomenė sumušama 1471 m. Tjuksberio mūšyje. Žūva jos sūnus, Velso prin- 
cas Edvardas. Pati Margarita patenka į nelaisvę. Londone miršta (greičiausiai Jorkų 
paliepimu nužudomas) Taueryje kalintas Henrikas VI. Soste vėl Jorkas — Edvar- 
das IV. 

„Ričardo III“ veiksmas prasideda po šių įvykių. Autorius gana tiksliai laikosi šal- 
tinių, bet labai suglaudžia laiką. Antai pirmas veiksmas apima septynerius metus: prasi- 
deda po Jorkų pergalės 1471 m., o IV scenoje vaizduojama Klarenso mirtis — jau 1478 
metai. Edvardo IV mirtis antrame veiksme — 1483 metai. Ketvirto veiksmo pabaigoje 
sudėti įvykiai, kuriuos skyrė poros metų tarpas (1483— 1485). Natūralu, kad Šekspyras 
sumanė daug scenų, kurios nėra istoriškai paliudytos — pvz., Ričardo piršimasis ledi 
Anai, Klarenso sapnas ir mirtis ir kt. Dėl meninės logikos atsirado ir chronologinių 
„netikslumų“ Margaritos paveikslo traktuotėje. Henriko VI našlė buvo išpirkta iš ne- 
laisvės ir 1476 m. grįžo į gimtąją Prancūziją, kur 1482 m. mirė, todėl negalėjo dalyvauti 
daugelyje šios pjesės scenų; tuo tarpu čia ji iškeliauja iš Anglijos jau Ričardui tapus 
"karaliumi. 

„Ričardą III“ pirmą kartą į lietuvių kalbą išvertė Aleksys Churginas (V., 1954). 


Po Jorko saule vasara suspindo.— Metafora tikriausiai paremta Edvardo IV herbu, 
vaizdavusiu saulę. Bet dar gali būti ir žodžių žaismas: anglų k. saulė (sun) ir sūnus 
(son) tariami vienodai — „san“. 

„raidė G papėdininkus Edvardo užmuš.— Metraštininkai pasakojo, kad Edvardui 
IV buvo išpranašauta, jog po jo mirties šalį valdysiąs žmogus, kurio vardas prasideda 
raide G. Edvardas įtarė Klarensą, nes jo vardas — Georgas (Džordžas), ir ėmė 
Jį persekioti; be to, jų santykiai ir anksčiau buvo priešiški, nes Klarensas nebuvo 
atsisakęs svajonės apie sostą. Kai karaliumi tapo Ričardas, žmonės nusprendė, kad 
sostą paveržti buvo pranašauta jam — Glosteriui. 

Brekenberis čia ir toliau figūruoja kaip Tauerio komendantas, bet iš tikrųjų buvo 
paskirtas toms pareigoms tik po Ričardo III mirties. 

Taueris — Londono pilis Temzės kairiajame krante, pagal padavimą pradėta staty- 
ti dar Juliaus Cezario laikais; pastatyta XI amžiuje. Čia buvo karalių reziden- 
cija ir kalėjimas, ypač valstybiniams nusikaltėliams. Dažnas Tauerio kalinių buvo 
slaptai ar viešai nužudytas. 

„jus Taueryje krikštyt antrąkart.— Ričardas vėl mini pranašystę dėl raidės G. Bet 
čia taip pat užuomina apie būsimą brolio mirtį: pasak daugelio šaltinių, Klarensas 
buvęs nuskandintas malvazijos vyno statinėje. Aišku, Ričardas dar negali žinoti, 
kaip elgsis Klarenso žudikai, bet Šekspyras daro aliuziją į žiūrovams žinomą pada- 
vimą. 

Antonis Vudvilis — grafas Riversas, karalienės brolis. Ričardas nemėgo jo ypač 
todėl, kad tas buvo Velso princo globėjas. 

Misis Šor — Džeinė Šor, Londono auksakalio žmona, buvo Edvardo IV, vėliau 
Hestingso meilužė. 

„„pavydi sena našlė...— Ričardas, kaip ir kiti Jorkai, nepritarė Edvardo vedyboms 
su Elzbieta Grei. Sendindamas ją, Ričardas reiškia panieką ir jai, ir jos giminėms. 
Tada aš Voriko jauniausią dukrą tuoj vesiu.— Turima galvoje Ana Nevil. Ji buvo 
oficialiai apvesdinta su Henriko VI sūnum, Velso princu Edvardu, ir Šekspyras, 
sekdamas šaltiniais, apie ją kalba kaip apie Edvardo žmoną, nors faktiškai jie kartu 
negyveno, nes kai Edvardas mirė, Ana ėjo vos keturioliktus metus. 

„„gabenkite į Čertsio vienuolyną...— Šis vienuolynas buvo į pietvakarius nuo 
Londono. 

Jos atsivėrė vėl, jos vėl kraujuoja! — Metraštininkai pasakoja, kad Henriko VI 
žaizdos keletą kartų buvo pradėjusios kraujuoti. Čia dar akcentuojamas tikėji- 
mas, kad nužudytojo žaizdos atsiveria ir pradeda kraujuoti, kai pasirodo žudikas. 
„kai Klifordas niūrus prieš Retlandą pakėlė kalaviją...— Edmundas, grafas Retlan- 
das, buvo Edvardo IV ir Glosterio brolis. Jį dar vaiką nužudė Lankasterių rėmėjas 
Klifordas. 

Krosbis — viena iš Ričardo Glosterio rezidencijų Londone. 

Nors ji manęs nemėgsta...— Margarita Bofort, grafienė Ričmond (būsimojo Henri- 
ko VII motina) antrą kartą ištekėjo už Tomo Stenlio. Kilusi iš Lankasterių, ji 
nekentė Jorkų. Pats T. Stenlis rėmė Henriką VI, paskiau Edvardą IV ir Ričardą 
III, tik į patį galą perėjo Ričmondo pusėn. 

„savo uošvį Voriką pamnetęs...— Klarensas buvo vedęs Voriko dukterį ir drauge su 
juo perėjęs į Lankasterių pusę. Vėliau, palaikydamas Edvardą, vėl grįžo į Jorkų 
stovyklą. 

„Zr Retlando nekaltojo krauju suvilgytą mažytę skepetaitę...— Vėl minimas Jorko 
mažojo sūnaus Edmundo nužudymas. Vaiko mirties sukrėstas, Jorkas prakeikė 
Lankasterius. 

Tu — knislus kuilys.— Užuomina paremta Glosterio herbu, kuriame buvo pavaiz- 
duotas šernas. 

„per upę liudesingą į karalystę amžinos nakties mane niaurusis valtininkas kelia.— 
Kalbama apie valtininką Charoną, kuris pagal graikų mitologiją keliąs vėles per 
Stikso upę į požeminę mirusiųjų karalystę. 

Nuo kruvino šio darbo kaip Pilotas norėčiau nusiplauti sau rankas.— Posakis 
paremtas bibline legenda. Romos vietininkas Judėjoje Pontijus Pilotas, pasmerkęs 
mirti Kristų, visiems matant nusiplovė rankas, tuo pabrėždamas, kad ne jis esąs 
kaltas dėl pralieto kraujo, o Kristaus nužudymo reikalavusi minia. 

„Mėnulis, viešpats vandenų...— Metafora remiasi potvynių bei atoslūgių ryšiu su 
mėnulio judėjimu. 

„brangusis broli...— Ričardas ir Bakingemas buvo antros eilės pusbroliai. 

Taip buvo ir su Henriku Šeštuoju...— Henrikas VI buvo devynių mėnesių, kai mirė 
jo tėvas Henrikas V. Už karūnuotą kūdikį šalį valdė įtakingi didikai, jo dėdės. 
Miestiečių pokalbyje jaučiamas nerimas, kad vėl atsinaujins feodalų tarpusavio 
vaidai. 

„Iopšy nė valandų dviejų neišgulėjęs, jisai jau graužė, sako, pluteles...— Buvo pasa- 
kojama, kad Ričardas gimęs su dantimis. 

Man patikėtą antspaudą įteiksiu... — Jorko arkivyskupas tuo metu ėjo lordo kanclerio 
pareigas, todėl turėjo „Didįjį karaliaus antspaudą“. Atiduodamas antspaudą kara- 
lienei Elzbietai, jis parodo savo ištikimybę jos šeimai. 

Ir jūs mane nešiosit ant kupros.— Matyt, Jorko hercogas turi galvoj keliaujančius 
pokštininkus ir juokdarius, kurie dažnai ant peties nešiodavosi beždžioniukę. Ir 
tyčia ar netyčia pašiepia dėdės kuprotumą. 

„„gerbiamas globėjas — Ričardas Glosteris, kuris buvo paskirtas valdyti kraštą, kol 
Edvardas taps pilnametis. 

„„dar sykį pabučiuoja misis Šor.— Ironiška užuomina apie Džeinę Šor, po Edvardo 
IV mirties tapusią Hestingso meiluže. 

„šernas jam šalmą savo iltimis nuplėšė.— Vėl apie Ričardą kalbama, prisimenant 
jo herbe pavaizduotą žvėrį. Toliau ne kartą jis bus metaforiškai vadinamas šernu. 
Retklifas — Ričardo patarėjas, tuo pačiu metu dalyvavęs ankstesnės scenos įvy- 
kiuose, todėl čia jis negali būti. Tai aiškus autoriaus neapdairumas. 

Lovelis — Ričardo patarėjas. 

Beinardo pilis (pastatyta XI amž.) buvo Londone, kairiajame Temzės krante. 
Ričardas ją paveldėjo iš tėvo ir naudojo kaip rezidenciją. 

Šo, kaip ir toliau minimas Penkeris — žinomi to meto vienuoliai pamokslininkai, 
rėmę Ričardą. 

„„apie istoriją su ledi Liusi ir jo kitas piršlybas Prancūzijoj. — Kuomet Edvardas 
ruošėsi vesti Elzbietą Grei, jo šeimos nariai bei artimieji nusprendė sukliudyti. 
Motina — Jorko hercogienė — vertė Elzbietą Liusi prisipažinti, kad jiedu su 
Edvardu jau slapta susituokę. Vorikas stengėsi supiršti Edvardą su Savojos hercogo 
dukra Bona, Prancūzijos karaliaus svaine. Bakingemas šiuos faktus netrukus pa- 
naudos, ginčydamas Edvardo vaikų įpėdinystės teises. 


„„nusitempė į purvą dvipatystės.— Pagal viduramžių tradiciją vedybos su našle buvo 
laikomos dvipatyste. Šekspyras čia vartoja šį žodį greičiausiai perkeltine prasme: 
Bakingemas nori padaryti kuo stipresnį įspūdį besiklausantiems jo kalbos miestie- 
čiams, emociškai paremti Edvardo vaikams nepalankius faktus. Dėl to jis dar kate- 
goriškiau negu Ričardas dramos pradžioje kalba apie karalienės senyvą amžių ir 
asmens savybes. 

Eksteris (Ekseteris) — miestas pietvakarių Anglijoje. 

Rudžmontas — sena, dar XI amžiuje normanų statyta pilis. Pavadinimas Ričardui 
kelia asociacijų su jo priešu Ričmondu. 

Breknokas — Iš tikrųjų Bakingemui priklausė Brekono pilis (Velse). 

„„Daitonas ir Forestas, tie šunes...— Džonas Daitonas tarnavo Tireliui, o Mailsas Fo- 
restas drauge su trimis kitais prižiūrėtojais saugojo Taueryje abu princus. 
Bretonas Ričmondas — Ričardas šitaip vadina Ričmondą, kuris po Tjuksberio mūšio 
nuo keturiolikos metų amžiaus gyveno Bretanėje. 

Prisiekiu karūna, šventuoju Jurgiu, prisiekiu Raiščio ordinu...— Šv. Jurgis buvo 
laikomas Anglijos globėju. Raiščio ordinas — aukščiausias riterystės ordinas Angli- 
joje; kai kuriuose jo ženkluose šv. Jurgis buvo vaizduojamas raitas ir ietimi 
smeigiantis slibiną. 

Norfolkas — Džonas Hovardas, Norfolko hercogas, iki galo rėmė Ričardą. Bozvorto 
mūšyje jis buvo Ričardo kariuomenės vadas. 

„tas valietis taiko į monarchus.— Per tėvą Edmundą Tiudorą ir senelį Oveną Tiu- 
dorą Henris Ričmondas giminiavosi su Velso (Valijos) valdovais. Tapęs karaliumi 
Henriku VII, jis pradėjo Tiudorų dinastiją. 

„„Kortnis ir jo brolis vyresnysis, atšiauriadvasis Eksterio prelatas. — Turima galvoje 
Edvardas ir Piteris Kortniai, kurie 1483 m. Devonšire sukilo prieš Ričardą. 
„„Kente Gildfordai sukilo.— Ričardo Gildfordo vadovaujamas sukilimas Kente irgi 
įvyko 1483 m. Šekspyras viską perkelia į 1485 m., kai Anglijoje išsilaipino Ričmon- 
das; tuo sustiprinamas veiksmo dramatizmas. 

Stenlis.— Čia kalbama ne apie Tomą Stenlį, o apie jo brolį Viljamą, kuris rėmė 
Edvardą IV, bet neprisidėjo prie Ričardo. 

Seras Kristoferis Ersvikas — dvasininkas, grafienės Ričmond nuodėmklausys. Jis 
palaikė Henriko ir Elzbietos Jork jungtuves. 

Temvortas — miestas ir pilis Stafordširo ir Vorikširo grafysčių pasienyje. Ričmondas 
jau gerokai pasistūmėjęs į Anglijos gilumą. 

„iš lordo Stenlio, savo tėvo...— Iš tikrųjų Tomas Stenlis, kaip žinoma, buvo Rič- 
mondo patėvis. 

„„Sarį baltakartį. — Metraštininkai pasakoja, kad Ričardas jojęs ant balto žirgo. 
Čia „Saris“ — žirgo vardas. 

Pamėlo žiburiai.— Buvo tikima, kad žiburiai pradeda mėlynai degti, jei netoliese 
esama dvasių. 

Sujungsim baltą rožę su raudona...— Henriko vedybos su Edvardo IV dukra Elzbieta 
Jork turėjo sutaikyti Jorkus ir Lankasterius. 

ROMEO IR DŽULJETA 


Tragedija parašyta apie 1595 m., tada turbūt pirmąsyk ir suvaidinta. Pirmą kartą 
išspausdinta 1597 m., aiškiai be autoriaus žinios, leidimas gerokai trumpesnis už vėles- 
nius, su daugybe klaidų. 1599 m. pasirodė naujas leidimas, pataisytas ir papildytas. Juo 
ir vėlesniais leidimais remiantis kūrinys spausdinamas ir vaidinamas dabartiniu metu. 

Kai kurie siužetiniai tragedijos motyvai sutinkami jau antikinėje literatūroje. 
Legenda apie tragišką dviejų jaunuolių meilę domėjosi XV a. italų novelistai. Luidžis 
da Portas pirmasis pavadino jaunuosius herojus Romeo ir Džuljeta. Jo novelė, parašyta 
apie 1530 m. (lietuviškai žr. „Renesanso novelės“, V., 1977, p. 50—70), legendą su- 
konkretina, bando jai suteikti istorinio autentiškumo: Dantės „Skaistyklos“ VI giesmėje 
paminėtos Montekių ir Kapelečių šeimos siejamos su Verona kaip kovojančios partijos, 
Veronos valdovu nurodomas Bartolomėjas dela Skala, valdęs 1301 —1304 m. Labiausiai 
paplito Matėjo Bandelo novelė apie Romeo ir Džuljetą (1554), 1559 m. išversta į 
prancūzų kalbą, o 1567 m.— į anglų. Remdamasis prancūziškuoju vertimu, anglas 
Arturas Brukas parašė poemą „Tragiškoji Romeo ir Džuljetos istorija“ (1562). Vardai 
ir gausios detalės rodo, kad Bruko poema buvo Šekspyrui pagrindinis siužeto šaltinis, 
nors jis tikriausiai žinojo ir Bandelo novelę. Brukas tvirtino matęs šią istoriją scenoje. 
Tačiau nėra jokių kitų duomenų, kad toks veikalas tuo laikotarpiu būtų buvęs vaidintas 
Anglijoje. 

Šekspyro pirmtakai tragiškajame pasakojime apie Romeo ir Džuljetą pabrėždavo 
likimo temą, dėl jaunuolių žuvimo kaltindavo nelemtai susiklosčiusias aplinkybes, o 
pačią jų meilę traktuodavo kaip besaikį pragaištingą jausmą. Ypač atvirai moralizavo 
Brukas — jis sakėsi norėjęs įspėti, kur nuveda nedori geiduliai, nepaklusnumas tėvams. 
Šekspyras irgi kalba apie likimą, bet iš esmės kitaip suvokia jaunuolių tragediją. Kalti- 
nama žiauri ir beprasmiška šeimų nesantaika, stiprėjantis pragmatizmas. Romeo ir 
Džuljetos meilė aukštinama kaip nepaprasta dvasinė vertybė, aplinkinių suvokta tik 
po tragiškos baigties. 

„Romeo ir Džuljetą“ pirmą kartą į lietuvių kalbą išvertė Aleksys Churginas (V., 
1950). 1955 m. tragediją pastatė Klaipėdos dramos teatras, 1966 m.— LTSR Jaunimo 
teatras. 1982 m. LTSR Jaunimo teatras šios tragedijos motyvais sukūrė roko operą 
„Meilė ir mirtis Veronoje“ (eiliuoto teksto autorius — Sigitas Geda, kompozitorius — 
Kęstutis Antanėlis, dramaturgija ir režisūra — Eimunto Nekrošiaus). 


' Eskalas — Veronos kunigaikštis. Šis vardas pasidarytas iš Šekspyro pirmtakų minimo 
Bartolomėjo dela Skalos, XIV a. pradžios Veronos valdovo. 

Ž Įeina choras.— Sekdami antika, to meto anglų dramaturgai neretai leisdavo chorui 
komentuoti veiksmą. Jo vaidmenį (dažniausiai prologe) atlikdavo vienas žmogus. 
Paprastai ir pats aktorius buvo vadinamas „prologu“ arba „choru“. Šioje tragedi- 
joje tik I ir II veiksmai turi prologus; abu parašyti soneto forma. 

3 Vilafranka — miestas netoli Veronos. 

* „ji eina keturioliktus metus. — Tais laikais ne tik pietų kraštuose, bet ir Anglijoje 
merginos anksti tekėdavo. Kai kurių komentatorių nuomone, čia galėjusi būti ir 
korektūros klaida: atseit, romėniškais skaitmenimis parašyta XIV vietoj XVI. 

2 „totorišku lanku spalvotu...— Kupidonas paprastai buvo vaizduojamas su trumpu 
lanku, kurio forma panaši į viršutinę lūpą; tokį lanką vadindavo totorišku arba 
romėnišku. 

* Karalienė Meb — anglų tautosakos fantastinė būtybė, kuri padeda atsirasti sapnams. 
Dėl to, matyt, Merkucijus ir vadina ją „pribuvėja“. Šitokia charakteristika gali būti 
paremta ir kitomis asociacijomis: pavyzdžiui, žmonės tikėjo, kad Meb pagrobianti 
naujagimius ir jų vietoje paliekanti kitus vaikus. 

" „mažesnis net už kirmėlytę, kurią gali surast panagėse be darbo slampinėjančių 
merginų.— Tuo metu buvo tikima (o gal tik „pamokomais“ tikslais tvirtinama), 
kad dykinėjančių ar tinginiaujančių merginų panagėse įsiveisia kirmėlės. 

£ „„bjauriais mazgais susukinėja...— Turima galvoje paplitęs prietaras, kad laumės 
naktimis įsigaunančios į tvartus ir susukančios arklių karčius mazgais, kaltūnais arba 
lašinančios vaško ant karčių, kad tie suliptų. 

* Pirmyn, mušk būgnaą.— Tai ne tiek replika, kiek nurodymas, kad prasideda nauja 
scena: veiksmas perkeliamas iš gatvės į Kapulečių namus. Labai gali būti, kad 

'? Bučiuoja Džuljetą.—- Tais laikais viešai pabučiuoti mažai pažįstamą damą — jai 
leidžiant — buvo laikoma visai padoriu dalyku, net gero išsiauklėjimo požymiu. 

Panašiai „Otelo“ tragedijoje (II v. 1 sc.) Kasijus bučiuoja Emiliją, atvykusią su 
savo vyru Jagu ir Dezdemona į Kiprą. 


„„Kofetujos karalius įsimylėjo driskę tučtuojau.— Šekspyras ir jo amžininkai dažnai 


prisimindavo senovinę anglų liaudies baladę apie legendinį karalių, kuris įsimylėjo 
elgetą mergaitę. Šią baladę Šekspyras taip pat mini komedijoje „Tuščios meilės 
pastangos“ ir draminės kronikos „Henrikas IV“ antrojoje dalyje. 

„Sudrebinčiau šauksmais buveinę Aido...— Senovės graikų mitologijoje Aidas 
(Echo) — tai oloje gyvenanti fantastinė būtybė, atsišaukianti į žmogaus balsą. 
„„baisesnis už aną pasakišką Tebaldą, kačių valdovą...— Merkucijus turi galvoje 
katiną Tibaltą, ar Tibertą, iš alegorinio ir satyrinio „Lapės romano“, labai populia- 
raus viduramžiais. 

„„nemirtingieji pasado, punto reverso, ha!..— Minimi įvairūs dvikovos smūgiai ir 
šūksniai. 

„tie „pardone mua“ ...— Pasinaudodamas elementariais prancūzų posakiais (par- 
donnez-moi — atleiskite, bon — gerai), Merkucijus išjuokia tuos, kurie vaikosi 
prancūziškų madų ir dedasi moką prancūziškai. 

Frančeskas Petrarka (Francesco Petrarca, 1304—1374) — italų Renesanso poetas, 
bene populiariausias tų laikų meilės lyrikas. Toliau minima šio poeto apdainuotoji 
Laura, po to — moterys, kurių meilė ir grožis virto legenda. Didonė — legendinė 
Kartaginos valdovė, aistringai įsimylėjusi Trojos karo didvyrį Enėją; nusižudė, kai 
Enėjas ją paliko ir išplaukė į Italiją. Kleopatra (69—30 m. pr. m. e.) — garsi savo 
grožiu ir aistringumu Egipto valdovė; Šekspyro tragedijos „Antonijus ir Kleopatra“ 
herojė. Elena — pagal graikų mitologiją ir epą Dzeuso duktė, gražuolė, dėl kurios 
prasidėjęs Trojos karas. Hera — meilės deivės Afroditės žyniuonė, apie kurios 
nelaimingą meilę su Leandru pasakoja senovės graikų padavimas; šis siužetas buvo 
labai populiarus Šekspyro laikais. Tisbė — mergina, kurią mylėjo Piramas; gal- 
vodamas, kad Tisbę sudraskė liūtas, Piramas nusižudė. Anglai šią legendą žinojo iš 
Ovidijaus „Metamorfozių“; Šekspyras ją parodijuoja komedijoje „Vasarvidžio 
nakties sapnas“. 

Rozeranija (rozmarinas) buvo laikoma ilgo atminimo simboliu (kaip mūsų neuž- 
mirštuolės). 

Tebaldai, žiurkinėtojau...— Merkucijus vėl prisimena katiną Tibaltą, ar Tibertą, 
iš „Lapės romano“. 

Vienos iš devynių jūsų gyvybių, mielas kačių karaliau/ — Buvo senas prietaras, kad 
raganos dažnai pasirodančios katės pavidalu, todėl katės ir esančios tokios gajos. 
Šekspyro laikais buvo paplitęs priežodis: „Katė turi devynias gyvybes“. 

Žirgai ugniniai, lėkite greičiau į Febo viešpatiją! Faetonas jau būtų jus nuboginęs 
seniai į vakarus...— Senovės graikų mitologijoje Faetonas — saulės dievo Helijo 
ar šviesos dievo Febo Apolono sūnus. Tėvas jam kartą leidęs su saulės vežimu 
keliauti per dangų iš rytų į vakarus, bet Faetonas nesuvaldęs žirgų, per daug 
priartėjęs prie žemės ir sudeginęs visa, kas gyva. Džuljetos lūpose tai, Žinoma, 
nekantrumo ir greičio metafora. 

Basiliskas — fantastinis driežas, tariamai galėjęs užmušti žmogų savo žvilgsniu. 

Jei vieversys su rupūže bjauriąja apsikeitė kadaise akimis, kam jis su ja balsu 
neapsimainė? — Senovėj manyta, kad rupūžė ir vieversys kitados susikeitę akimis, 
todėl vieversio akys esančios tokios negražios. Džuljeta gailisi, kad girdi vieversio 
balsą, kuris skelbia rytą, o ne rupūžės balsą, kuris reikštų, kad tebėra vakaras. Be to, 
rupūžės balsas labiau atitiktų jų išsiskyrimo nuotaiką. 

„mandragoros išrautos riksmų...— Mandragora, arba mandragola (augalas, kurio 
šaknis turi žmogaus pavidalą), buvo tais laikais plačiai vartojama medicinoje ir 
magijoje. Buvo tikima, kad raunant mandragora šaukia ir savo riksmu varo iš proto 
raunantį; todėl dažnai ją raudavo, pririšę virve prie šuns. 

„Neverk, širdie“, „Širdį spaudžia liūdesys“ — populiarios to meto anglų dainos. 
„Kai skausmai nebetelpa krūtinėj...“ — Čia ir toliau cituojama plačiai žinoma daina, 
išspausdinta 1576 m. rinkinyje ir ten priskirta poetui Ričardui Edvardsui. 

Jo krautuvėlėj kybojo vėžlys, keisčiausi groblai gyvių vandeninių ir krokodilo 
iškamša.— To meto vaistinėse retų gyvių odos, griaučiai ar iškamšos būdavo 
reklaminė puošmena ir kartu savotiškas verslo ženklas; ypač vaistininkai mėgdavo 
išstatyti krokodilo iškamšą. 

„„Rožiniai paplotėliai apmusiję, virvagaliai ir pūslės gyvulių...— Presuoti rožių 
žiedlapiai buvo vartojami kaip kvepalai, pūslėse būdavo laikomi įvairūs skysčiai. 
Dviejų gentainių savo netekau...— Kunigaikštis kalba apie Merkucijų ir Parį. 

HAMLETAS 


Tragedija parašyta ir pirmą kartą suvaidinta apie 1601 m. Pirmas jos leidimas 
pasirodė be autoriaus ir trupės žinios 1603 m., buvo sutrumpintas, netikslus, kai kurie 
veikėjų vardai kitokie negu vėlesnių leidimų. Po metų (1604) išėjo naujas leidimas, 
kuriame pažymėta, kad veikalas atstatomas pirmykščiu pavidalu ir tikrąja — dvigubai 
didesne — apimtimi. 1623 m. Šekspyro raštų rinkinyje buvo išspausdintas kitas, trumpė- 
lesnis tekstas. Dabar naudojamasi suvestiniu 1604 m. ir 1623 m. leidimų tekstu. 

Siužeto ištakos siekia ankstyvuosius viduramžius. Danų metraštininkas Saksas Gra- 
matikas (1150— 1220) savo „Danijos istorijoje“ dėsto sagą apie Jutlandijos valdovo 
sūnų Amletą, kuris atkeršijęs tėvo žudikui — dėdei ir patėviui. 

Sakso Gramatiko metraštis, XII— XIII a. sandūroje sukurtas iš legendų ir istorinių 
faktų, buvo išspausdintas 1514 m. Prancūzijoje. Vėliau padavimą apie Amletą savo 
„Tragiškose istorijose“ (1576) atpasakojo prancūzų rašytojas Fransua Belforė. Į 
anglų kalbą jo pateiktoji istorija („Hambleto istorija“ ) buvo išversta 1608 m., jau po to, 
kai Šekspyro tragedija buvo išgarsėjusi. Taigi Šekspyrui šitie šaltiniai galėjo būti žinomi, 
bet greičiausiai jis bus pasinaudojęs scenos veikalu apie Hamletą, vaidintu bent nuo 
1589 m. Sprendžiant iš amžininkų užuominų, čia jau veikė šmėkla, atskleidžianti Ham- 
letui tėvo mirties paslaptį; nusikaltimui išaiškinti buvo panaudota „pjesė pjesėje“. Šie 
dramaturginės technikos dalykai, būdingi Tomo Kido „Ispaniškajai tragedijai“, pa- 
remia hipotezę, kad jis gali būti ir to ankstesniojo „Hamleto“ autorius. Šekspyras, 

atrodo, mažai keitė siužeto eigą. Tačiau jo sumanymas visai kitoks. Jo Hamletui rūpi 
ne tik kerštas. Pagrindinis dėmesys sutelktas į opiausius gyvenamojo meto moralinius ir 
filosofinius klausimus. 

„Hamletas“ — pirmasis ir daugiausia į lietuvių kalbą verstas Šekspyro kūrinys. 
1880 — 1884 m. monologą „Būti ar nebūti“ ir dar keletą fragmentų paskelbė Jurgis Zau- 
erveinas-Girėnas. 1909 m. atskira knyga pasirodė prozinis visos tragedijos vertimas, kurį 
atliko Kazimieras Samajauskas (Sąmojauckas); daineles šiam leidiniui vertė Anta- 
nas Dambrauskas-Jakštas. Teatrui „Hamletą“ 1932 m. išvertė Jurgis Talmantas. Rank- 
raštyje liko tragedijos vertimas, atliktas Stasio Naginsko 1939— 1942 m. Aleksio Chur- 
gino vertimas pirmą kartą išėjo 1946 m. Kaune. Išeivijoje „Hamletą“ išvertė Alfon- 
sas Nyka-Niliūnas (Čikaga, 1964). 

1932 m. „Hamletą“ pastatė Valstybės teatras Kaune. LTSR Valstybinis dramos 
teatras Vilniuje „Hamletą“ pastatė 1959 m. 


' Elsinoras — vietovė, kuri atitinka dabartinį Helsingioro miestą Danijoje prie Erezū- 
no sąsiaurio, skiriančio šalį nuo Švedijos. Helsingiore yra 1574—1585 m. statyta 
Kronborgo pilis. 

Tu mokytas, užkalbink jį, Horacijau.— Buvo tikima, kad su šmėklomis galima 
bendrauti tik lotynų kalba, todėl čia reikalinga Horacijaus erudicija. 

„„prieš pat žuvimą Julijaus galingo...— Horacijus kalba apie Julijų (Julių) Cezarį 
(100—44 m. pr. m. e.), kurį Romoje nužudė sąmokslininkai, vadovaujami Bruto 
ir Kasijaus. 

„drėgnasis mėnuo, kurio valdžioj Neptūno viešpatystė.— Turima galvoje mėnulio 
įtaka jūrų potvyniams ir atoslūgiams. 

Vitenbergas — senas Vokietijos miestas. 1502 m. jame buvo įkurtas universitetas. 
Čia dėstė Martynas Liuteris, vėliau skelbė savo garsiąsias tezes, kurios tapo idėjiniu 
reformacijos pagrindu. Ir autoriui, ir žiūrovams Vitenbergas asocijavosi su maištinga 
ir kritiška humanistų mintimi. 

Hiperionas — mitologinis senovės graikų didvyris, titanas, kurio vaikai — Helijas 
(saulė), Selena (mėnulio deivė) ir Eos (aušra). Dažnai buvo tapatinamas su Heliju. 
Satyras — girių ir kalnų dvasia senovės graikų mitologijoje. Dažnai vaizduojamas 
kaip gašlus ir gerti mėgstąs padaras ožio kojomis, ragais ir uodega. Romėnų poetai 
satyrus neretai maišydavo su panais, faunais. 

Niobė — antikinės mitologijos herojė, kurią dievai nubaudė, pražudydami vaikus; 
ji po to suakmenėjusi, bet iš akmeninių akių ir toliau riedėjusios ašaros. 

„taip greitai pult kraujomaišos glėbin! — Šekspyro veikėjai vedybas su našle laiko 
kraujomaiša; panašus požiūris Anglijoje išliko net iki XX a. pradžios ir juridiš- 
kai dar nepaneigtas. 

Nemėjos liūtas — plėšrus ir nepaprastai stiprus liūtas, siautėjęs Nemėjos slėnyje. 
Pasak senovės graikų legendos, jį įveikęs tik galingasis Herkulis, kuris paskiau 
vaikščiojo apsisiautęs jo kailiu. 

„„glebesnis už riebią raugę, tingiai ir vešliai kerojančią prie Letos...— Šmėkla mini 
ne tik Letos upę, kurios vandenys graikų mitologijoje teikdavę mirusiųjų vėlėms 

užsimiršimą; emocinis įspūdis dar stiprinamas ir konkretinamas užuomina apie 
Letos pakrantėje sutinkamą augalą. 

„aš nuo savo atminties lentos...— Tais laikais atmintis ir sąmonė dažnai buvo įsivaiz- 
duojami kaip lenta, į kurią gyvenimas tarsi rašo įspūdžius, patirtį. Tikriausiai ir 
toliau Hamletas ne tiek griebiasi realių lentelių, kiek metaforiškai kalba apie būti- 
numą įsiminti iš tėvo šmėklos išgirstą kraupią tiesą. 

„šventuoju Patriku prisiekiu...— Nors veiksmas vyksta Danijoje, Šekspyras prieš 
akis turi to meto Angliją ir jos žmones. Todėl čia minimas šventasis, kuris buvo 
laikomas Airijos globėju ir Anglijoje taip pat populiarus. Ši priesaika atitinka Hamle- 
to būseną, mat, pasak legendos, šv. Patrikas išvadavęs Airiją iš žalčių ir gyvačių ir tai 
asocijuojasi su tėvo uždėta sunkia pareiga. 

Rankas ant kardo.— Senovėje priesaika, duota uždėjus ranką ant kardo, buvo 
laikoma ypač svarbia gal ir dėl to, kad kardo rankena panaši į kryžių. 

Hic et ubigue? — Čia ir visur (lotf.).— Hamletas kalba apie šmėklą, kurios balsas 
girdimas vis kitoje vietoje. 

„daugiau dalykų paslėpta yra, negu sapnavo jūsų išmintis.— Turbūt Hamletas ne 
tiek peikia Horacijų už pernelyg didelį racionalizmą, kiek drauge su juo abejoja, 
ar mokslai, kuriais juodu Vitenberge taip besąlygiškai tikėjo, gali atsakyti į visus 
gyvenimo klausimus. Įdomu, kad 1623 m. rinkinyje čia kitoks įvardis: rašoma ne 
„your philosophy“ (jūsų filosofija), o „our philosophy“ (mūsų filosofija). 

„kol veikia šis mechanizmas.— Gamtos mokslų ir kai kurių tiksliųjų mokslo šakų 
raida skatino to meto rašančius kur tik galima rodyti „mokslingumą“; Hamletas 
šią madą aiškiai ironizuoja. 

«jūs — žuvų pirklys...— Gal Hamletas čia nori pašiepti Polonijų, kuris atėjo „Žvejo- 
ti“ paslapčių. O gal čia ir kandi dviprasmiška užuomina; ano meto šnekamojoje 
kalboje žuvų pirkliais dažnai buvo vadinami tie, kurie prekiaudavo „gyva preke“, — 
sąvadautojai. 

Neleiskit jai vaikščioti saulėj...— Hamletas tyčia kalba miglotai, kad Polonijui 
susidarytų beprotybės įspūdis. Bet tuo pačiu vaizdžiai plėtoja ankstesnę dviprasmišką 
užuominą dėl Ofelijos. 

Viršūnėje Fortūnos kepuraitės...— Gildensternas bando juokauti, bet teišgali sugal- 
voti įmantrią metaforą paprastam pasakymui: yra žmonių, kuriems gyvenime 
geriau sekasi, negu juodviem su Rozenkrancu. 

„„dulkių kvintesencija.— Viduramžiais buvo manoma, kad, be keturių žemiškų 
pradų — vandens, žemės, ugnies, oro, — kiekvienas daiktas dar turi „kvintesenci- 
ją“ — t.y. „penktąją esenciją“, kuri sudaranti jo esmę. Vėliau liko tik perkeltinė 
prasmė: kvintesencija — daikto ar reiškinio esmė. 

Tai ko gi jie klajoja? — Hamleto pokalbis su Rozenkrancu ir Gildensternu liečia 
kai kurias to meto teatro gyvenimo aktualijas. Su Šekspyro trupe, vaidinusia 
„Gaublio“ (The Globe) teatre, rimtai pradėjo konkuruoti kitame teatre vaidinusi 
berniukų trupė, sudaryta iš balsingų choristų. Todėl čia kalbama apie „būrelį 
jauniklių“ ir nusiskundžiama tais, kurie specialiai kursto nesantaiką tarp teatrų. 

„„Herkulį sykiu su jo našta.— Herkulis, laikantis ant pečių dangaus skliautą, buvo 
„Gaublio“ teatro ženklas. 

Roscijus — garsus Romos aktorius, gyvenęs I amž. pr. m. e. 

„Ir jojo asilu kiekvienas...“ — veikiausiai Hamletas cituoja eilutę iš populiarios to 
meto dainelės. 

Lucijus Anėjus Seneka (Lucius Annaeus Seneca, apie 4 m. pr. m. e.— 65 m.) — 
romėnų politinis veikėjas, filosofas, rašytojas. 

Titas Makcijus Plautas (Titus Maccius Plautus, apie 250 m.— 184 m. pr. m. e.) — 
romėnų komedijų autorius. Tiek Plautas, tiek Seneka buvo gerai žinomi to meto 
anglams; Polonijus kalba apie juos kaip apie savotišką tobulumo viršūnę. 

O, Jeftai, teisėjau Izraelio, kokį tu lobį turėjai! — Biblinis Izraelio teisėjas Jeftas 
dėl pergalės kare paaukojo vienintelę savo dukterį. Cituodamas anglų baladę šiuo 
siužetu, Hamletas vėl nori įgelti Polonijui, kuris į savo intrigas įvėlė Ofeliją. 
„„didžiai gerbiamoji ponia! — Šekspyro laikais moteris vaidindavo berniukai ir 
jaunuoliai. Į vieną tokį moterų vaidmenų atlikėją kreipiasi Hamletas, pašaipiai 
primindamas, kad dėl amžiaus tasai greit šių savo vaidmenų negalėsiąs vaidinti, nes 
pradės lūžti balsas. 

„tartum prancūzų sakalininkai.— Prancūzai garsėjo įgudimu medžioti su prijau- 
kintais sakalais. 

„„tas pats, kas ikrai.— Iš Rusijos gabenami ikrai buvo retas ir brangus skanėstas. 
Hamletas nori pasakyti, kad minima pjesė galėjo būti deramai įvertinta tik subtilaus 
skonio žmonių. 

„„Djesė — kuo puikiausia...— Kaip rodo tolesnis monologas, Šekspyras čia turi 
galvoje tragediją „Didonė, Kartaginos karalienė“, rašytą sekant pirmosiomis Ver- 
gilijaus „Eneidos“ giesmėmis. Tragediją sukūrė Kristoferis Marlou greičiausiai 
savo kūrybinio kelio pradžioje, bet ji buvo paskelbta po jo mirties (1594 m.) kaip 
bendras jo ir Tomo Nešo kūrinys. Pirmojo Artisto deklamuojamas tekstas nėra 
citata ir tikriausiai buvo Šekspyro kuriamas iš atminties — iš dalies kaip jau atgy- 
venusios patetiškos manieros parodija, iš dalies kaip Hamleto nuotaiką ir sceninę 
situaciją atitinkantis intarpas. Reikšminga, kad tarp pagrindinių ištraukos veikėjų 
yra Piras, Achilo sūnus, keršijąs trojiečiams už tėvą. 

„„Enėjas pasakoja apie save Didonei...— Kai graikai nugalėjo trojiečius, Enėjui 
pavyko išsigelbėti; ilgai klajojęs, jis buvo audros nublokštas į Kartaginą, pas kara- 
lienę Didonę. Čia jis pasakoja Didonei apie Trojos žlugimą. 

Priamas — Trojos karalius. 

„„Kai arklyje lemtingam jis gulėjo...— Ilgai negalėdami įveikti Trojos, graikai 
griebėsi gudrybės. Jie pasitraukė, palikę didžiulį medinį arklį — neva auką dievams. 
Trojiečiai arklį įsigabeno į miestą, o naktį iš arklio vidaus išlindo pasislėpę graikų 
kariai, atidarė miesto vartus savo kariuomenei, ir Troja buvo paimta. 
Karbunkulai — čia: ryškiai raudoni brangakmeniai. 

Ilionas — Troja. 

„„nekrito niekad ciklopų kūjai taip negailestingai ant Marso neįveikiamų šarvų...— 
Vienakiai milžinai ciklopai graikų mituose vaizduojami kaip galingi statytojai ir 

nagingi kalviai; jie padėdavo Hefaistui kalti žaibus Dzeusui ir šarvus didvyriams. 
Hekubė — Trojos karaliaus Priamo žmona. 

„vietoje, čia pat, jie pripažįsta savo juodus darbus.— Šekspyro amžininkai nurodo 
ne vieną atvejį, kai, teatro paveikti, nusikaltėliai iš tikrųjų pripažindavo savo kaltę. 
Stok į vienuolyną...— Hamleto kartojamas patarimas anuomet skambėjo dvipras- 
miškai: vienuolynu (angl. nunnery) šnekamojoje kalboje buvo vadinamas ir vieš- 
namis. 


„ponams, kurie pasišovę lenktyniauti su Termagantu; jie erodiškesni už patį 
Erodą...— Turima galvoje populiarūs anglų viduramžių dramos veikėjai, kurie 
savo piktą būdą reikšdavo griausmingu balsu ir trankiu elgesiu. Erodas — romėnų 
remiamas Judėjos (Palestinoje) karalius (I amž. pr. m. e.) buvo žinomas savo 
žiaurumais, iš dalies tikrais, iš dalies legendiniais; jis įsakęs išžudyti Betliejaus 
vaikus. Termagantą sugalvojo viduramžių europiečiai — tai buvo vienas iš dievų, 
priskiriamų saracėnams (kaip Kryžiaus karų metu buvo vadinami visi nekrikščio- 
nys). Hamletui abu personažai — primityvios vaidybos ir išpūstos deklamacijos 
pavyzdžiai. 


„„nelyginant Vulkano kalvė...— Vulkanas senovės romėnų mitologijoje buvo ugnies 


ir kalvystės dievas. 

„„valgau tą patį, ką ir chameleonas, maitinuos oru...— Gal todėl, kad chameleonas 
nepaprastai greit sugauna liežuviu vabzdį, tais laikais buvo manoma, kad jis gyvena 
be maisto, minta oru. 

Aš vaidinau Julių Cezarį ir buvau užmuštas Kapitoly...— Kapitolis — viena iš 
septynių kalvų, ant kurių stovėjo senovės Roma; čia buvo garsi Jupiterio šventovė. 
Iš tikrųjų Cezaris buvo nužudytas ne Kapitolyje. Šis netikslumas tų laikų literatūroje 
dažnai pasitaiko, jis yra ir Šekspyro tragedijoje „Julius Cezaris“. 

„Arkliukas — užmirštas visų“.— Tradicinėse liaudies gegužinėse buvo šokamas 
vadinamasis „Morris Dance“. Penki vyrai vaizduodavo karius, o berniukas — 
arklį: prisirišdavo žaislinį arkliuką ir straksėdavo, rankomis pasirėmęs į kelius. 
Reformacija gegužinių nemėgo; puritonams spaudžiant, šie pavasario švenčių 
papročiai Šekspyro laikais jau buvo visai beišnykstą. Apie tai, matyt, ir kalbama 
neišlikusioje liaudies baladėje, kurią cituoja Hamletas. 

Prasideda pantomima.— Aktoriai pantomimoje trumpai parodo tai, ką vėliau vaidins 
detaliai su tekstu. Toks dubliavimas kažin ar būtų buvęs reikalingas, jei būtų vaidinta 
iki galo. Tačiau sukrėstas Klaudijus (tikriausiai vienintelis suvokęs pantomimos 
prasmę) išbėga anksčiau. Tad pantomima informuoja žiūrovus, kas dar turėjo įvykti 
nutrauktame vaidinime. 


Įeina prologas.— Turima galvoje aktorius, kuris atlieka prologą. 

Kas tai — prologas ar eilės žiedui? — Pašiepdamas išgirstų eilučių trumpumą ir 
primityvumą, Hamletas jas lygina su sentencijomis, kurias anais laikais buvo 
mėgstama iškalti žieduose. 

Jau trisdešimtąkart vežimas Febo...— Originale artistai vaidinimo metu kalba 
rimuotais dvieiliais. Tuo Šekspyras „svetimą“ pjesę tarytum išskiria iš savojo teksto. 

To paties siekiama, kraunant į vieną vietą daug mitologinių puošmenų (saulės 
dievas Febas, jūrų dievas Neptūnas, santuokos dievas Himenėjas). 

Pelynai, pelynai! — Hamletas nori pasakyti, kad aktorių žodžiai yra jo dėdei ir 
motinai kartūs kaip pelynai. Čia dar esama potekstės, nutaikytos į Gertrūdos 
poelgį: tais laikais buvo tikima, kad pelynai auga ten, kur prašliaužė iš rojaus išvytas 
žaltys, sugundęs Adomą ir Ievą. 

„žmogžudystę, įvykusią Vienoje.— Hamletas ima pirmą pasitaikiusį vietovardį ir 
tuo neva pabrėžia, kad ši istorija su Danija nesusijusi. 

„hercogo vardas — Gonzagas.— Gonzagas čia pavadintas hercogu, nors aktorius 
vaidina karalių. Tai galėjo būti ir autoriaus neapsižiūrėjimas, bet apskritai tuo metu 
hercogo, grafo, kaip ir karaliaus, titulai literatūroje buvo vartojami bendresne 
valdovo prasme. Be to, gal ir vėl Hamletas ironiškai maskuojasi — apsimeta, kad 
vaidinimo turinys neliečia Klaudijaus. 


„Kranksėdamas į kerštą varnas šaukia...“ — Hamletas laisvai cituoja eilutę iš neži- 
nomo autoriaus pjesės apie Ričardą III (1594). 

Hekatės burtais trigubai užkeiktos...— Senovės graikų mitologijoje Hekatė iš pradžių 
buvo tapatinama su mėnulio deive Febe ir žvėrių valdove Artemide. Vėliau ši 
trejopa dievybė suskilo, ir Hekatė liko dvasių, šmėklų ir burtų deivė. Viduramžiais 
Hekatė irgi daugiausia siejama su magija ir burtais. 

„nejaugi aš su savo gabumais... ir dviem Provanso rožėm ant rantuotų batų nenusi- 
pelnyčiau sau vietelės artistų tarpe? — Provanso rožės čia yra puošnūs gėlių pavi- 
dalo raiščiai ar kaspinai prie batų. Ironizuodamas savo aktoriškus gabumus, Hamle- 
tas mini puošnius drabužius, kuriais tuo metu vilkėdavo tragedijų aktoriai. 


Kur, Damonai, tasai karalius...— Pagal antikinę legendą Damonas ir Pitijas buvo 
neišskiriami draugai. Cituodamas populiarią dainelę šiuo siužetu, Hamletas ne 
pirmą kartą akcentuoja savo draugiškus jausmus Horacijui. 

Jūs galėjot surimuoti...— Horacijus laukė, kad Hamletas pasakys: „Šiandien sėdi jo 
vietoje kvailys.“ 

„Nerono sielos... neįleisk! — Pagarsėjęs žiaurumais Romos imperatorius Neronas 
(I m. e. amž.) nužudė savo motiną. 


„pasakos beždžionė...— Sprendžiant iš teksto, čia minima kažkokia amžininkams 
žinoma pasakėčia apie beždžionę, kuri per savo kvailumą pakliūva į bėdą. Pasakėčia 
mūsų nėra pasiekusi. 

Dumk, lapute, o mes tau iš paskos...— žodžiai iš vaikų dainelės ar žaidimo, panašaus 
į slėpynes. Atrodo, Hamletas kursto Rozenkrancą ir Gildensterną jį vytis. 
„susirinko seimas politinių kirminų.— Originale yra įdomus, tačiau neišverčiamas 
žodžių žaismas, to meto žiūrovams kėlęs aktualių politinių asociacijų. „Diet of 
Worms“ (pažodžiui: kirminų puota arba Vormso susirinkimas) išsyk primindavo 
1521 m. Vormso mieste įvykusį bažnytinių bei politinių viršūnių suėjimą, kuris 
pasmerkė Liuterį ir jo skelbiamos reformacijos šalininkus. Vitenbergo studento 
Hamleto lūpose toks šmaikštavimas gana natūralus. 

„tavo baimė moka duoklę mums...— Vienas iš būdingų Šekspyro anachronizmų. 

Anglija mokėjo Danijai duoklę IX amžiuje, o tragedijos veiksmas daugeliu detalių 
kalba apie XVI amžių. 

Lengvos puskurpės, lazda, skrybėlėj kriauklelė — maldininko apdaras; Renesanso 
laikų įsimylėjėliai dažnai mėgdavo persirengti maldininkais. Be to, į Ofelijos 
sąmonę įstrigo, kad Hamletas toli iškeliavęs. Pirmame posme jos mintis krypsta 
į Hamletą, paskiau — į žuvusį tėvą. Abi šios temos pinasi ir tolesniuose dainelių 
fragmentuose. 


„kepėjo duktė buvo paversta pelėda.— Pagal paplitusį pasakojimą, kepėjo duktė 


išbarė motiną, kam toji davė Kristui duonos, — ir pavirto pelėda. 


„Der šventą Valentiną...— Šv. Valentino dieną (vasario 14 d.) Anglijoje ir Škotijoje 


jaunuolis burtų keliu iš pažįstamų merginų tarpo ir mergina iš pažįstamų jaunuolių 
tarpo išsirinkdavo „Valentiną“ — atseit sužadėtinį visiems metams. 

„lyg mielaširdingas pelikanas už juos net savo kraują paaukosiu...— Tų laikų 
gamtininkai tvirtino, kad pelikanas penįs jauniklius savo paties krauju ir mėsa, 
draskydamas sau krūtinę. 

„se offendendo (lot.) — save puolant; duobkasys šią formulę pasako vietoj 
įprastos teismo formulės se defendendo (ginantis). 

„„Adomo amatą.— Duobkasys kalba apie legendinį Adomą, kuris, anot biblijos, 
buvęs pirmas dievo sutvertas žmogus žemėje. Žodžių žaismas padeda duobkasiui 
iškelti paprasto Žmogaus vertingumą. 

„„nubėk verčiau pas Joaną..— Manoma, kad Šekspyras mini netoli „Gaublio“ 
teatro buvusią smuklę. 

„„Kaino žandikaulis...— Buvo pasakojama, kad biblinis Kainas savo brolį Abelį 
užmušęs asilo žandikauliu. 

„štai jau trisdešimt metų...— Iš duobkasio žodžių galima padaryti išvadą, kad 
Hamletas turi trisdešimt metų: anksčiau duobkasys sakėsi pradėjęs dirbti, kai Hamle- 
tas gimęs. Aktorius R. Berbedžas, kuris vaidino šį ir kitus Šekspyro tragedijų herojus, 
„Hamleto“ parašymo laiku ėjo 34-uosius metus. Bet tragedijos pradžioje princas 
atrodo kur kas jaunesnis. | 

Pelionas — aukštas kalnas Graikijoje; kartu su vėliau minimais dar aukštesniu kalnu 
Osa ir aukščiausiu — Olimpu sudaro kalnų grandinę krašto šiaurės rytuose. 
Suvalgyt krokodilą? — Anų laikų dabitos ir kavalieriai, stengdamiesi įrodyti savo 
meilę, duodavo fantastinių įžadų. Hamletas tyčiojasi iš perdėto jausmingumo ir 
primygtinai demonstruojamo sielvarto. 

Nors Herkulis išeitų iš galvos...— Sujungdamas kelias patarles ar pats suimprovizuo- 
damas naują, Hamletas nori pasakyti, kad net galingiausieji didvyriai ir kilniausios 
aistros nepajėgia pakeisti nusistovėjusią pasaulio tvarką. 

„gražiai rašyti gėda sau laikiau.— Buvo laikoma, kad gražiai rašyti dera tik raštinin- 
kui, o didikui tas nesvarbu. 

„„mes tik šlitiniuotume į šalis, veltui stengdamiesi pavyti lakiąją jo burę.— Hamletas 
čia visur tyčiomis pamėgdžioja įmantrią Ozriko kalbėseną, labai madingą tarp ano 
meto dvariškių ir dabitų. 

Išneškit kūnus...— Dažnai to meto dramose sutinkama tarnybinė replika, nes nede- 
rėdavo palikti žuvusiuosius uždangos neturinčioje scenoje. 

MAKBETAS 


Tragedija parašyta 1605 ar 1606 m. Pirmą kartą suvaidinta greičiausiai 1606 m. 
Atspausdinta tik 1623 m. Šekspyro raštų rinkinyje. 

„Makbeto“ tekstas labai trumpas — du kartus mažesnės apimties už „Hamletą“, 
pusantro karto už „Otelą“ ir „Karalių Lyrą“. Dėl to daugelis tyrinėtojų tvirtina, kad 
mus tėra pasiekęs sutrumpintas sceninis variantas, nors ši nuomonė neįrodyta. 

Padavimą apie Makbetą Šekspyras paėmė iš R. Holinšedo „Anglijos, Škotijos ir 
Airijos kronikų“, tikriausiai iš antrojo Holinšedo veikalo leidimo (1587). Apie Makbetą, 
karaliavusį Škotijoje 1040—1057 m., jau pasakojo XIV a. ir XV a. škotų metraštininkai. 
Paskiau šis pasakojimas, gerokai susipynęs su legendom, patenka į „Škotijos istoriją“, 
kurią Paryžiuje lotynų kalba 1526 m. išspausdino škotų istorikas Hektoras Boecijus; 
1535 m. veikalas pasirodė angliškai. Ir Holinšedas, ir jo pirmtakai apibūdina Makbetą 
kaip teisingą ir gerą valdovą, o Dunkaną — kaip gana menką monarchą. Dunkano 
nužudymas minimas trumpai, jis traktuojamas kaip sukilimas (kuriame Bankas rėmė 
Makbetrą) ir politiniais sumetimais pateisinamas. Tironiški Makbeto bruožai, anot 
šaltinių, pasireiškę tik į pabaigą, kai Makbetas pradėjo baimintis, kad nesusilpnėtų jo 
valdžia. 

Kadangi „Makbetas“ ne draminė kronika, Šekspyras Holinšedo pasakojimo perne- 
lyg griežtai nesilaiko. Iš Makbeto istorijos šalinama dauguma motyvų, kurie galėtų 
moraliai teisinti Dunkano nužudymą. Bankas atskiriamas nuo Makbeto, net suprieši- 
namas su juo. Smarkiai išplėtojamas Makbeto žmonos charakteris, kuris šaltiniuose vos 
nužymėtas. Be to, norėdamas sustiprinti veiksmo dramatizmą, Šekspyras remiasi kitais 
R. Holinšedo dėstomais įvykiais. Tai pasakojimas apie feodalą Donaldą, kuris nužudė 
karalių Dufą (ledi Makbet prosenelį). Dunkano nužudymo motyvai, nusikaltimo 
aplinkybės ir Makbeto svyravimai prieš šį kruviną žygį labiau panėši į Donaldo, o ne 
į Makbeto istoriją iš Holinšedo kronikų. Matyt, Šekspyras čia rado dėkingą užuomazgą 
Makbeto charakterio prieštaravimams, leidžiantiems jį padaryti tragišku herojum. 

Į lietuvių kalbą pirmasis „Makbetą“ išvertė Kleopas Jurgelionis (1912, išsp. Čika- 
goje 1915 m.). 1938 m. tragediją teatrui išvertė Feliksas Breimeris. Aleksio Churgino 
vertimas pirmąsyk išleistas 1947 m. Kaune. 

„Makbetą“ pastatė Valstybės teatras Kaune 1939 m. ir Panevėžio dramos teatras 
1961 m. 

'" Hekatė. Trys laumės. Vaiduokliai.— Daugelis tyrinėtojų mano, kad scenos su 
laumėmis — ypač tos, kuriose veikia burtų pasaulio valdovė Hekatė,— nėra ištisai 
Šekspyro rašytos. Dažniausiai jos priskiriamos Tomui Midltonui, kuris parašė pjesę 
„Laumė“. Raganavimo epizodai abiejose dramose iš tikrųjų kai kuo panašūs, dai- 
nuojamos net kelios tos pačios dainos. Tačiau vis dar neįrodyta, kuris kuriuo sekė. 
„Laumė“, datuojama 1610— 1616 m., buvo išspausdinta tik 1678 m. Labai gali būti, 
kad Midltonas arba trupės aktoriai pridėjo tas scenas vėliau. Be to, Midltonas galėjo 
dalyvauti ir rengiant sutrumpintą „Makbeto“ variantą. Vis dėlto „raganų virtuvė“ 
nėra iš esmės svetima Šekspyro sumanymui, ji kartu su kitais fantastiniais motyvais 

padeda kurti reikiamą poetinę atmosferą, tą slogią, nerimo kupiną dvasią, kuri nuo 
pat pradžios ryškėja Makbeto istorijoje. 

Aš pasiruošusi, Rainoji! — Girdžiu, kaip rupūžė kvaknoja.— Buvo tikima, kad 
raganos ypač mėgsta pasiversti katėmis ir rupūžėmis. 

Foresas — vietovė šiaurės Škotijoje, prie Mori Fert įlankos, tarp Faifo, kur vyko 
mūšis, ir Inverneso, kur yra Makbeto pilis. 

Brangusis gentaini mano! — Dunkanas ir Makbetas buvo pusbroliai. 
Norvegas.— Čia minimas Norvegijos karalius, nors šaltiniai kalba apie danus. 
Matyt, Šekspyras pakeitė Dunkano priešininkus, kad neįžeistų karaliaus Jokūbo I, 
vedusio danų princesę. 

„lyg dvi patrankos...— Dauguma detalių Makbeto istorijoje kalba apie XI amžių. 
Bet čia — būdingas Šekspyro anachronizmas: patrankų anais laikais dar nebuvo. 
Golgota — kalnas prie Jeruzalės, kur, pasak biblinės legendos, buvęs nukryžiuotas 
„Kristus. 

Tanas — bajoro titulas Škotijoje, vėliau prilygintas baronui arba grafui. Tragedijos 
pabaigoje šį titulo vardo pakeitimą kaip tik skelbia Malkolmas. 

„jaunas sužadėtinis Belonos..— Belona buvo karo deivė romėnų mitologijoje, 
Marso pati; šitaip metaforiškai už savo narsą pavadinamas Makbetas. 

Sent Kolmas — sala prie šiaurės rytų Škotijos pakrantės, Fert of Forto įlankoje. 
Marinti kiaulių. — Buvo toks prietaras, kad laumės ir raganiai, keršydami žmonėms, 
savo „pikta akim“ numarina kiaules ir kitus namų gyvulius. 

„„„Tigru“ išplaukęs į Alepą.— Turima galvoje laivas, kuris prekybos reikalais 
Šlaukiodavo iš Londono į rytinius Viduržemio jūros uostus. Yra žinoma, kad vienas 
tokio laivo reisas prasidėjo 1604 m. gruodžio 5 d. ir po daugelio nuotykių baigėsi 
Londone 1606 m. birželio 27 d. Tokios tikros detalės savotiškai aktualizuodavo 
fantastinius kūrinių epizodus. Šiuo atveju tai padeda tiksliau nustatyti „Makbeto“ 
sukūrimo datą. 


„„sietu plauksiu per marias, pilka žiurke pasiversiu...— Buvo manoma, kad raganos 


galinčios net audros metu plaukti sietu per jūrą. Šekspyras vargu ar panašiais prieta- 
rais tikėjo, bet aiškiai orientavosi į publikos lygį, nes dalis net išsilavinusių žiūrovų 
priimdavo tokią fantastiką gana patikliai. Būdinga, kad Jokūbas I, kol dar nebuvo 
karalius, parašė knygą apie demonologiją. Kai 1589 m., jam plaukiant namo su 
nuotaka, Danijos princese Ana, jūroje kilo audra, Jokūbas buvo įsitikinęs, kad tai 
raganų darbas. Atėjęs į sostą, Jokūbas žiauriomis priemonėmis kovojo prieš tariamą- 
sias raganas; buvo išleistas tuo reikalu įstatymas, rengiami „raganų“ teismai. 
„šitos barzdos...— Raganos buvo dažnai įsivaizduojamos barzdotos. 

Po Sinelo mirties aš — Glamio tanas.— Makbetas kalba apie savo tėvą, kurį Šekspy- 
ras vadina Sinelu; pagal istorinius šaltinius jo vardas buvo kitoks. 
„„Kamberlendo princu pavadinti.— Škotijos sostas nebuvo paveldimas. Kai karalius 
gyvas būdamas skirdavo savo įpėdinį, jam suteikdavo Kamberlendo princo titulą 
(kaip kad Anglijoje sosto įpėdinis gauna Velso princo titulą). Makbetas širsta, 
nes paskyrus Malkolmą Kamberlendo princu, Makbetui, kaip artimiausiam kara- 
liaus giminaičiui, kelias į sostą po Dunkano mirties užkirstas. 

Netgi juodas varnas...— Ledi Makbet turi galvoje pasiuntinį: ją persekioja mintis 
apie Dunkano nužudymą, ir pasiuntinys atrodo tarsi lemtingas karaliaus mirties 
skelbėjas. 

„gailestis lyg kūdikis nekaltas, pagautas viesulo...— Palyginimas kiek mįslingas, 
bet, šiaip ar taip, išreiškia Makbeto nerimą dėl sumanytos kraupios piktadarystės, 
vidinį pasipriešinimą gundančiam sumanymui. 

„„lyg patarlėj katė. — Turima galvoj paplitusi anuomet patarlė: „Katė mielai ėstų 
žuvį, tik kojų nenori sušlapti.“ 

Koksai gi nelabasis liepė tau atverti man užsimojimą šitą? — Ledi Makbet atvirai 
pasako, kad jos vyras jau anksčiau buvo sumanęs nužudyti Dunkaną. 

„„Dlyškiajai Hekatei..— Apie mitologinę burtų pasaulio valdovę čia kalbama ir 
kaip apie mėnulio deivę. 

„„Dpėdomis Tarkvinijaus nedoro...— Tarkvinijus (pramintas Išdidžiuoju) — pasku- 
tinis Romos karalius, žiaurus tironas, kurį 510 m. pr. m. e. sukilę gyventojai išvijo 
iš miesto. Šekspyro laikais iš Ovidijaus kūrybos buvo gerai žinomas pasakojimas 
apie Tarkvinijų ir Lukreciją: Tarkvinijus išniekino Lukreciją, kito vyro žmoną, ir 
toji, nepakeldama gėdos, nusižudė. Šį siužetą Šekspyras panaudojo savo poemai 
„Lukrecijos išniekinimas“ (1594). 

„svirplys čirpseno.— Svirplys taip pat buvo laikomas mirties skelbėju. 

Įeina durininkas.— Yra tyrinėtojų ir komentatorių, kurie abejoja šios scenos auten- 
tiškumu: atseit Šekspyras negalėjęs parašyti tokios šiurkščiai groteskinės scenos 
panašiai tragedijai, tai esąs kito autoriaus intarpas. Tačiau groteskiškas juoko ir 
kraupumo derinys iš tikrųjų Šekspyro kūryboje sutinkamas dažnai. O čia durininkas 
sąmoningai gretinamas su sargu prie pragaro vartų. Tai tragišką situaciją atitinkanti 
metafora, šaknimis siekianti dar viduramžių dramas. 

Belzebubas — rytų kilmės vardas, kuriuo krikščionių mitologija vadina pragaro ir 
velnių valdovą (šalia Šėtono, Liuciferio ir pan.). 

„Nuvogė gabalą medžiagos nuo prancūziškų kelnių.— Dabitos pagal prancūzų 
madą mėgo siūdintis plačias kelnes, ir nuo tokių siuvėjui buvo lengviau nuvogti 
medžiagos. Ta proga Šekspyras pasišaipo ir iš tų, kurie beatodairiškai vaikėsi 
prancūziškų madų. 

„žengia rožių takais į šėtono glėbį. — Durininkas kalba apie pernelyg linksmo, 
lengvapėdiško gyvenimo mėgėjus. 

„tamsybių paukštė klykė...— Matyt, Lenoksas turi galvoje pelėdą arba apuoką. 
«į Dateptąją viešpaties šventovę...— atseit į žmogaus kūną, kuris esąs dievo sutvertas 
ir todėl šventas. | 

Gorgonė — senovės graikų mitų pabaisa, moteris, kuriai vietoj plaukų ant galvos 
augo gyvatės; ją pamatę, žmonės suakmenėdavo. 

„brangusis mano Dufai..— Škotų vardų priešdėlis „Mak“ reiškė „sūnų“: Makbe- 
tas — Beto sūnus, Makdufas — Dufo sūnus. Bankas čia Makdufą pavadina jo tėvo 
vardu. 

Skonas — senovėje Škotijos karalių sostinė; čia valdovai buvo vainikuojami. 
Kolm-Kilio (dab. Ajonos) saloje X— XI a. buvo laidojami Škotijos karaliai. 

„sugrįžti vėl prie drapanų senų.— Makdufas nori pasakyti, kad dar nežinia, kaip 

visiems atsilieps naujojo karaliaus valdžia. Drabužių metafora ne kartą sutinkama 

tragedijoje, kai kalbama apie Makbeto kelią į sostą. 

Jis galią mano genijaus nustelbia, kaip Cezaris nustelbdavo kadais Antonijų.— Tais 

laikais buvo tikima, kad kiekvieno žmogaus dvasinį gyvenimą ir poelgius lemia 

vadinamasis „genijus“, tariamasis „demonas“ arba „angelas sargas“. Dramatutgai 

tuo neretai naudojosi, norėdami atskleisti veikėjo vidaus gyvenimą. Šekspyras šito 

nebedarė, bet kartais panašius prietarus prisimindavo savo veikėjų kalboje. Makbe- 

tas monologe užsimena iš graikų istoriko Plutarcho žinomą faktą: žynys įspėjęs Ro- 

mos karvedį Antonijų, kad jo „genijus“ prarandąs savo galią, jei greta atsirandąs 

Oktavijaus Cezario „genijus“. Šis motyvas vėliau Šekspyro plėtojamas tragedijoje 
„Antonijus ir Kleopatra“. 

„„Hirkanijos tigru...— Šekspyro laikais Hirkanija buvo vadinami plotai į pietus nuo 

Kaspijos jūros. 

„„kadais judėjo akmens...— sunerimęs Makbetas prisimena kažkokį pasakojimą ar 

padavimą, kaip akmenys, po kuriais buvo palaidotas nužudytasis žmogus, sujudėjo 

ir atskleidė nusikaltimo paslaptį. 

Acheronas — senovės graikų mitologijoje požeminės karalystės upė. 

Nuo rago balzgano delčios šlakelis blizgantis rasos nusviręs kaba..— Dar antikos 

laikais gyvavo prietaras, kad mėnulis, burtų paveiktas, išskiria stebuklingą skystį. 

„Greičiau ateik...“ — Ši daina visa yra Midltono pjesėje „Laumė“. Toje pjesėje 

randama ir kita Šekspyro paminėta (,„Makbetas“, IV v. 1 scena) daina — „Juodo- 

sios dvasios“. Daugeliui tyrinėtojų tai yra svarbus argumentas, kad šias scenas (ar 

bent jų dalį) parašęs Midltonas. Bet labai gali būti, kad „Laumė“ rašyta, sekant jau 

išpopuliarėjusiu „Makbetu“. 

Ir pamaldusis Edvardas.— Čia minimas Anglijos karalius Edvardas (1042— 1066), 

garsėjęs dievobaimingumu. 

„«„Nortamberlendą ir Sivardą karingąjį...— t. y. senąjį Sivardą, Nortamberlendo 

grafą, ir jo sūnų. 

Harpija — fantastinė pabaisa moters veidu ir kūnu bei paukščio sparnais ir letenomis. 
„„kiškit jon gyvatės mėsą... ir t. t— Buvo tikima, 6 „raganų virtuvėje“ į katilą 

dedami patys šlykščiausi daiktai ir gyvūnai. 

Adatom pirštus lyg bado...— Prietaringi žmonės buvo įsitikinę, kad staigus ir nesu- 

prantamas skausmas visada lemia kažką bloga. 

„galva su šalmu.— Šmėkla, matyt, simbolizuoja Makbetą, kurį nukaus Makdufas. 

„kruvinas kūdikis.— Antroji šmėkla simboliškai vaizduoja Makdufą, kuris buvo 

prieš laiką išpjautas iš motinos įsčių. 

„„kūdikis su karūna, jo rankoje šakelė.— Tikriausiai Malkolmas, kuris lieps karei- 

viams kirsti Birnamo girią. ų 

„„Birnamo giria ties Dunsinano aukštojo kaubre...— Dunsinanas buvo kalnas su 

sena tvirtove, Birnamas — kalnas netoli Dunsinano. 

Pasirodo aštuoni karaliai, iš jų paskutinis su veidrodžiu rankoje; užpakalyje visų — 

Banko šmėkla.— Padavimas teigė, kad Stiuartų dinastija, kuriai priklausė Jokūbas I, 
buvo kilusi iš Banko palikuonių. 

„su trigubu skeptru ir dvigubais gaubliais.— Neabejotina aliuzija į Jokūbą I ir kitus 
Stiuartus, kuriems valdant susijungė Anglija, Škotija ir Airija. Trigubas skeptras 
simbolizuoja šias tris karalystes, o dvigubi gaubliai reiškia Angliją ir Škotiją 
(Jokūbas — abiejų karalius) arba abi Britanijos salas — Angliją ir Airiją. 

Ji „šašlige“ vadinama; karalius čia daro stebuklus.— Buvo žinomas padavimas apie 
stebuklingą Edvardo galią gydyti ligonius prisilietimu; Holinšedas mini ir jo prana- 
šavimo galią. Anglijos karaliai, tarp jų ir Jokūbas I, didžiavosi paveldėję šias 
savybes. Galbūt Šekspyras čia savotiškai pasako komplimentą Jokūbui I, kuris buvo 
ne tik valdovas, bet ir oficialus Šekspyro ir jo draugų trupės globėjas. 

Aš negaliu kapoti vargšų kernų.— Kernais buvo vadinami lengvai ginkluoti airių 
pėstininkai, dažnai telkiami iš prastuomenės. Matyt, škotai jau buxo nusigręžę nuo 
Makbeto, beliko tik samdiniai airiai. 

Kam aš turiu vaidint romėną kvailą ir pult ant savo kardo? — Kalbama apie 
istorijoje žinomus atvejus, kai romėnų karvedžiai, nenorėdami patekti į rankas 
priešams, nusižudydavo. 

SONETAI 


Rašyti sonetus Šekspyras pradėjo apie 1592— 1593 m., o gal ir anksčiau. Didesnė 
jų dalis sukurta, matyt, iki 1598 m. Tais metais juos pirmą kartą mini amžininkai. 
1599 m. išėjo poezijos rinkinys „Aistringasis piligrimas“, kuriame buvo išspausdinti 
du jo sonetai (138 ir 144 pagal įprastą numeraciją). Pirmasis sonetų leidimas pasirodė 
1609 m. Jame gausu korektūros klaidų ir dedikacija pasirašyta ne Šekspyro, o leidėjo 
inicialais. Tikriausiai Šekspyras teksto nežiūrėjo; knyga buvo parengta iš rankraščių, 
tačiau be autoriaus, gal net jam nežinant. 

Yra pagrindo manyti, kad 1609 m. leidimo tvarka neatspindi tikslios parašymo 
chronologijos. Sonetai sudėti greičiau pagal adresatą. Dauguma sonetų (1— 126) skirti 
draugui; nuo 127 soneto poetas dažniausiai kalba apie savo meilę tamsiaplaukei moteriai. 
Kai kurių tyrinėtojų nuomone, 127—152 sonetai dėl savo temos, siužetinių savybių ir 
galimo parašymo laiko turėtų būti dedami pirmiau, buvo siūloma kitokia eilės tvarka, 
bet panašūs bandymai neprigijo. 

Daug ginčų tebekelia biografiniai momentai, vienaip ar kitaip atsispindėję sone- 
tuose. Spėliojama, kas buvęs Šekspyro minimas draugas. Vieni teigia, kad tai — Vilja- 
mas Herbertas, grafas Pembrokas. Kita hipotezė iškelia Šekspyro globėją Henrį Rizlį, 
grafą Sauthemptoną; jam Šekspyras dedikavo savo poemas „Venera ir Adonis“ (1593) 
ir „Lukrecijos išniekinimas“ (1594). 

Šekspyro sonetai nėra nei paprastas lyrinis dienoraštis, nei grynai autobiografinis 
ciklas. Tai humanisto poema apie meilę ir draugystę. Nors dauguma tyrinėtojų mano, 
kad 1— 126 sonetų adresatas yra vyriškis ir svarbiausia eilėraščių tema — draugystė, 
tačiau yra daug atvejų, kai poeto žodžiai gali būti adresuojami tiek moteriai, tiek vyrui. 

Tai priklauso ir nuo anglų kalbos ypatybių (būdvardžiai ir dauguma daiktavardžių 
nekaitoma giminėmis), ir nuo ano meto žodyno; pavyzdžiui, žodžiai „love“ ir „lover“ 
reiškė ne tik „meilė“ ir „mylimasis“, bet taip pat „draugystė, bičiulystė“ ir „draugas, 
bičiulis, bendramintis“. Ne mažiau svarbi yra ir viena filosofinio pobūdžio aplinkybė, 
kad Renesanso laikų humanistai, sekdami vadinamąja neoplatonizmo mokykla, vyrų 
draugystę laikė aukštesne jausmo pakopa negu vyro meilę moteriai. Tačiau Šekspyras 
nebuvo linkęs atmesti kūniškos meilės grožio, jis visada ieškojo dvasinio ir kūniškojo 
prado harmonijos (20, 53 sonetai ir kiti). Minėtas daugiaprasmiškumas duoda vertėjui 
teisę laisviau rinktis vienokį ar kitokį jausmo bei minties aspektą. 

Į anglų literatūrą sonetas atėjo iš Italijos. Jo itališka („petrarkiška“) forma — 
du ketureiliai, sudarantieji oktavą, ir du trieiliai, sudarantys sekstetą. Poetas Saris įtei- 
sino naują soneto formą iš trijų ketureilių ir baigiamojo dvieilio. Šekspyras pasirinko 
šią, angliškąją, formą, kuri dėl to dažnai vadinama „šekspyriškąja“ arba „elzbietiškąja“. 

Į lietuvių kalbą Šekspyro sonetai pradėti versti 1924—30 m., tada pasirodė keletas 
mėgėjiškų bandymų periodikoje. Nuo 1945 m. sonetų vertimus skelbė Aleksys Churgi- 
nas. Visi jie išleisti Šekspyro „Raštų“ VI tome (V., 1965) ir atskira knyga su daili- 
ninko Stasio Krasausko cinko graviūromis (V., 1967). Išeivijoje sonetus vertė Alfonsas 
Tyruolis-Šešplaukis (Čikaga, 1964). 

23 son. „„nebylios mano eilės...— Originale kalbama apie knygas (books), kurios 
būsiančios nebylios poeto jausmų reiškėjos. Kai kurie tyrinėtojai mano, kad čia 
korektūros klaida ir vietoj „books“ siūlo skaityti „looks“ — žvilgsnis, akys. Tai 
leidžia savotiškai pratęsti vaizdų paralelę su aktorium, nes atsiranda asociacijų su 
„nebyliu“ vaidinimu — pantomima. 

25 son. ...sosto favoritas.— Gali būti, kad akstinas šiam ir kitam posmui buvo lordo 
Esekso pralaimėjimas Airijoje (1599), po kurio jis pateko karalienės Elzbietos 
nemalonėn. Nenorėdamas susitaikyti su tokia padėtimi, Fsvksas pradėjo telkti savo 
šalininkus, tarp kurių buvo ir grafas Sauthemptonas, ankstesniais metais globojęs 
Šekspyrą. Po nesėkmingo sąmokslo prieš karalienę (1601) Eseksas buvo nuteistas 
mirti. 

26 son. Tonas ir turinys primena Šekspyro poemos „Lukrecijos išniekinimas“ dedika- 
ciją grafui Sauthemptonui. Iš to kai kurie tyrinėtojai daro išvadą, kad pastarasis ir 
buvęs sonetuose minimas draugas. 

38 son. ...mūza dešimtoji...— Antikinėje mitologijoje buvo devynios meną globojančios 
mūzos. Tuo paremta Šekspyro metafora ir iš jos plaukianti hiperbolė. 

44 son. ...mirtingas mišinys vandens ir molio...— Šekspyras dažnai mini keturis gaiva- 
lus (elementus), iš kurių, kaip tuomet galvota, esąs sudarytas pasaulis. Aukštes- 
niais elementais buvo laikomi ugnis ir oras, žemesniais — žemė (molis) ir vanduo. 
Ta pati metafora plėtojama ir 45 sonete. 

46 ir 47 son. Kalbos neranda akys su širdim...— Anglų poetai mėgo rašyti sonetus šia 
tema. Šekspyras, pasirinkęs paplitusią knyginę temą, sugebėjo labai poetiškai 
išreikšti meilės dialektiką, kūno ir dvasios, išorės ir vidaus grožio vienybę. 

53 son. ...skaistus Adonis...— Graikų padavimuose Adonis — nuostabaus grožio jauni- 
kaitis, dėl kurio susipyko Afroditė (Venera) su požeminės karalystės valdove 

65 


66 


68 


78 


99 


104 


Persefone. Šiame sonete paralelės su Adoniu ir Elena padeda poetizuoti apibend- 
rintą grožio ir meilės idealą. 

son. Filosofinė mintis ir vaizdai gana artimi romėnų poeto Horacijaus eilėraščiui 
„Exegi monumentum“ (Pasistačiau paminklą). Šis eilėraštis, matyt, ir davė sonetui 
temą ar bent sukėlė tam tikrų idėjinių ir vaizdinių asociacijų. 

son. Čia mintys, vaizdai ir nuotaika labai artimi Hamleto monologui „Būt ar 
nebūt“ (III v. 1 sc.) 

son. Kada kapuos gležnų auksinių sruogų nedorėlio ranka negrobė dar...— Šviesūs 
plaukai tuomet buvo laikomi gražiausi, ir dabitos bet kuriomis priemonėmis 
stengdavosi dirbdintis šviesių plaukų perukus. 

son. Šiame ir keliuose kituose sonetuose (pvz. 79, 80, 86) Šekspyras mini poetą, 
kuris tapo jo varžovu. Tuo pačiu apibūdinamas tam tikras poeto tipas ir kartu 
reiškiami autoriaus estetiniai principai. 

son. Originalo tekste 15 eilučių: pirmasis posmas vietoj įprastų keturių turi penkias 
eilutes, surimuotas ababa. Gal čia buvo juodraštinis posmo variantas, kurio pirmoji 
eilutė turėjo būti sutraukta redaguojant. Vertėjas pasirinko visiems sonetams 
būdingą 14 eilučių formą. , 
son. Šekspyras čia išlaiko „elzbietiškojo“ soneto išorinę schemą, tačiau komponuoja 
pagal „itališką“ pavyzdį: dviejų pirmųjų ketureilių vaizdai sudaro tezę, paskui 
įvyksta lūžis, kuris susilieja su išvada. Vertėjas tai išryškina, rimuodamas pasku- 
tines šešias eilutes itališkojo soneto pavyzdžiu. 


107 son. Ūmai užtemęs mėnuo šviečia vėlei, nors pranašai mus gąsdino tik ką...— 


Šiame sonete ieškota konkrečių politinio gyvenimo atgarsių. Kai kurie komentato- 
riai tvirtina, kad čia užsimenama apie karalienės Elzbietos mirtį (1603). Panašiai 
aiškinamas ir baigiamasis dvieilis, bet tai gali būti vien tik išraiškinga poetinė figūra. 


122 son. ...lentelės šitos.— Matyt, turima galvoje vaško lentelės, kuriose smaila lazdele 


buvo daromi įrašai. Šekspyras tokias lenteles dažnai mini metaforiškai. 


126 son. Iš esmės tai nėra sonetas, o eilėraštis iš šešių dvieilių. Gali būti, kad jis rašytas 


130 


135 


144 


kaip ciklo ar jo dalies pabaiga, atskirianti ankstesnius sonetus nuo toliau einančių, 
kurių adresatas — tamsiaveidė dama. 

son. Mylimosios paveikslas čia atvirai polemiškas. Šekspyras nesislėpdamas parodi- 
javo savo vyresnio amžininko, poeto ir vertėjo Tomo Vatsono eilėraštį, kuriame 
mylimoji išgarbinama pakiliu, pabrėžtai puošniu knyginiu stiliumi. Iš aštuoniolikos 
Vatsono eilėraščio eilučių didesnė pusė susilaukė parodinių atitikmenų Šekspyro 
sonete. Dažnai žodis žodin kartojami banalūs Vatsono tropai, tik „išvirkščiai“, su 
kandžia ironija ir sąmojingomis priešpriešomis. Poleminė soneto dvasia nukreipta 
ne tiek prieš atskirą poetą, kiek prieš banaliu stereotipu virtusią rašymo manierą. 
ir 136 son.— Abiejų sonetų originale (kaip ir 143 son. baigiamajame dvieilyje) 
kalambūriškai vartojamas žodis „Will“, kuris reiškia „valia“, „noras“, „įgeidis“ ir 
kartu yra mažybinė vardo Viljamas (William) forma. Matyt, autorius čia turėjo 
galvoje konkrečius žmones, susijusius su jo asmens gyvenimu, ir drauge savotiškai 
žaidė savo paties vardu. 

son. Šekspyras gana aiškiai kalba apie du sonetų veikėjus — vyrą ir moterį. Tyrinė- 

tojai pabrėžia šio soneto autobiografinį pagrindą ir „mielą draugą“ sieja su 1—126 
sonetais, o „gražuolę juodaplaukę“ su 127—152 sonetais. Tą gali paremti taip pat 
40, 41, 42. 133, 134 sonetai, kur irgi „sueina“ abu veikėjai. Tačiau, kaip ir kitais 
atvejais, negalima apsiriboti biografija ar prototipais. Meilės tema 144 sonete 
konkreti ir kartu filosofiškai apibendrinta. Poetas siūlo dviejų meilės tipų prieš- 
priešą, išreiškia sudėtingą dvasinio ir kūniškojo prado dialektiką. 

145 son. Vienintelis sonetas knygoje, rašytas ne penkių, o keturių pėdų jambu. Kai 
kurie tyrinėtojai netgi teigia, kad jis ne Šekspyro. Vertėjas išlaikė soneto eiliavimo 
savitumą. 

153 ir 154 son. Dvi tos pačios temos variacijos. Panašios ir Šekspyro minimos realijos: 
poetas antikos įvaizdžiais kalba apie garsius Anglijos gydomuosius šaltinius prie 
Bato (Bath) miesto. Galimas daiktas, kad šiedu eilėraščiai yra ankstyvi bandymai 


soneto srityje, juo labiau kad kituose Šekspyro sonetuose antikinių reminiscencijų 
reta. 

Renesanso epochos didžiojo anglų rašytojo V. Šekspyro (1564— 1616) dramos — „Ričardas 
III“, „Romeo ir Džuljeta“, „Hamletas“, „Makbetas“ — ir sonetai. 

